
CCCLIX'   DÉPESCHE 

—  du  Y»  jour  de  janvier  1 574.  — 

{Envoyée  exprès  jusques  en  la  court  par  Jacques.) 

Audience.  —  Négociation  du  mariage.  —  Désir  d'Elisabeth  de  prendre  l'avis 
des  princes  protestans  d'Allemagne.  —  Demande  de  nouveaux  délais.  — 
Avis  d'une  entreprise  projetée  contre  la  France.  — Nouvelles  d'Ecosse  et 
d'Irlande. 

Au  Ro\. 

Sire,  le  deuxiesme  jour  de  ce  moys  de  janvier,  j'ay 
esté  faire  les  compliments  du  nouvel  an  à  la  Royne  d'An- 
gleterre, et  luy  dire  que  Vostre  Majesté  et  la  Royne,  vos- 
tre  mère ,  le  luy  souhaitoient  très  bon ,  voyr  le  meilleur 
qu'elle  eût  encores  eu,  depuis,  ny  auparavant  estre  Royne; 
et  que  vous  desiriés,  de  bon  cueur,  que  ce  fût,  en  cestuy  cy, 
auquel  il  pleut  à  Dieu  de  changer  la  solitude,  où  elle 
avoit  tousjours  vescu,  en  ung  soûlas  d'une  très  douce  et 
désirée  compagnye  d'ung  jeune  et  vertueux  prince,  qui 
luy  fit  trouver  les  années  à  venir  encores  plus  heureuses 
et  plaines  de  félicité  que  les  passées;  et  que  vous  n'a- 
viez aujourdhuy  aulcune  chose  au  monde  en  plus  grande 
affection  que  de  pouvoir  bientost  ouyr  la  responce,  qu'a- 
près le  retour  de  M«  Randolphe,  elle  vous  voudroit  faire  ; 
dont  me  commandiés  d'incister,  aultant  qu'il  meseroit  pos- 

sible,  de  l'avoir,  du  premier  jour,  et  de  l'avoyr  ainsy 
bonne  comme  la  desiriés ,  et  comme  l'honneste  et  per- 
sévérant désir  de  Monseigneur  vers  elle  le  méritoit.  Et  ay 
adapté  à  cella  les  aultres  propos  que  j'ay  trouvés  es  let- 
tres de  Vostre  Majesté,  du  viij*^  et  xxij*^  du  passé,  sellon 
que  j'ay  veu  qu'ilz  y  pouvoient  convenir. 

A  quoy  la  dicte  Dame  m'a  respondu  qu'elle  recevoit  ces 
bons  et  honnestes  souhayts,  que  Vostre  Majesté  et  la 
Royne,  vostre  mère,  luy  faisiés,  pour  la  meilleure  estrayne, 
et  le  plus  précieuk  et  agréable  présent,  qui  luy  pouvoit  es- 
tre  faict,  à  ce  commancement  d'aimée;  dont  vous  en  re- 
mercyoit  le  plus  qu'il  luy  estoit  possible,  et  vous  prioit, 
toutz  deux,  de  vouloir  aussi  accepter  d'elle  ung  semblable 
présent  d'ung  pur  et  parfaict  désir  qu'elle  avoit  à  vostre 
bien  et  grandeur,  et  à  la  continuation  de  vos  félicités,  et 
que,  sortant  cella  de  son  cueur,  ainsy  qu'elle  s'assuroit  que 
ce  que  luy  aviés  maiidé  partoit  aussy  du  cuetir  de  Yoz 
Très  Chrestiennes  Majestez,  elle  pensoit  que  c'estoit  chose 
à  plus  estimer,  que  si,  de  chascun  costé,  eussiés  mis  la  main 
au  cabinet  de  voz  meilleures  bagues,  pour  vous  entre  en- 
voyer celles  qui  eussent  esté  de  plus  de  pris  ;  et  qu'il  es- 
toit  très  raysonnable  qu'elle  vous  fît  bientost  sçavoir  la  res- 
ponce  qu'attandiés  maintenant  d'elle,  laquelle  elle  ne  vous 
vouloit  nullement  différer,  et  me  prioit  seulement  de  luy 
donner  deux  ou  troys  jours  de  terme  pour  en  dellibérer  avec 
ses  conseillers,  desquelz  l'absence  des  Ungs,  et  la  maladye 
des  aultres,  estoit  cause  qu'elle  n'y  avoit  peu  vacquer,  durant 
ces  festes,  ainsy  qu'elle  mel'avoit  promis;  et  qu'il  pour- 
Toit  estre  que  cepandant  arriveroient  les  ambassadeurs  des 
princes  protestants  d'Allemaigne,  desquelz  s' estoit  entendu 
qu'ilz  vouloient  envoyer  vers  elle  intercéder  pour  le  propos 

de  Monseigneur;  en  quoy,  encor  qu'elle  ne  voulût  estre  veue 
dépandre  tant  d'eux,  qu'on  cuydât  qu'elle  lût  en  leur  tu- 
telle ,  si  estimoit  elle  que  leur  office,  en  cest  endroict,  ne 
pourroit  estre  sinon  bien  honnorable  pour  les  deux  costés  ; 
et  pourroit,  en  plusieurs  choses,  parce  qu'ilz  estoient  de  la 
mesme  religion  de  ce  royaulme,  beaucoup  servir  à  rendre 
agréable ,  et  plus  approuvé  le  mariage  vers  toutz  ses  sub- 
jects. 

J'ay  répliqué  qu'après  les  aultres  grands  dellays  qu'elle 
avoit  desjà  prins  en  cest  affaire,  je  craignois  que  celluy 
qu'elle  demandoit  maintenant,  encor  que  ne  fût  que  de 
troys  jours,  vous  semblât  intollérable  ;  car  pensiés  qu'elle 
eût  desjà  sa  responce  toute  preste,  pour  la  vous  pouvoir 
incontinent  mander,  sans  estre  besoing  qu'elle  l'allât  re- 
chercher d'aultruy  ;  et  qu'au  moins  la  priois  je  que ,  dans 
ceste  feste  des  Roys,  il  luy  pleut  me  la  faire  ainsy  royalle 
comme  il  convenoit  à  la  Royne  qui  la  feroit ,  et  aulx  Roys 
et  princes  à  qui  elle  seroit  faicte;  et  qu' encor  que  rien  du 
propos  n'eût  à  dépendre  d'ung  tiers,  si,  pensois  je,  vous 
n'auriésmal  agréable  que  les  princes  d'Allemaigne  envoyas- 
sent icy  leurs  ambassadeurs,  car  les  senties  de  si  bonne 
inclination  vers  vous  qu'ilz  n'y  procureroient  que  l'effect 
de  ce  que  desiriés. 

Elle  m'a  respondu  que  je  cognoissois  assez  l'humeur  de 
deçà,  comme  rien  ne  s'y  pouvoit  expédier  sans  cérymo- 
nie;  dont  ne  me  debvois  tenir  graivé  qu'elle  m'eût  encores 
demandé  ce  peu  de  temps ,  et  qu'elle  ne  sçavoit  de  certain 
si  les  princes  d'Allemaigne  envoyeroient  icy,  mais  qu'elle 
sentoit  bien  qu'il  ne  seroit  que  bon  qu'ilz  le  fissent. 

Et  est  ung  poinct.  Sire,  qu'elle  a  monstre  qu'elle  le  de- 
siroit  bien  fort,  et  qu'elle  auroit  grand  plaisirqu  en  fissiés 

taire  quelque  instance,  soubz  main,  ainsi  que  le  comte  de 
Lestre  me  l'a  confirmé;  et  peut  estre  que  c'est  ce  qui  la 
faict  ainsy  temporiser  maintenant ,  ou  bien  pour  entendre 
mieulx  comme  il  va  du  faict  de  la  Rochelle ,  car  ceulx  de 
ce  conseil  en  sont  toutz  en  grand  suspens,  ou  bien  pour 
attandre  l'arrivée  du  gentilhomme  que  le  nouveau  gouver- 
neur de  Flandres  envoyé  vers  elle,  qui  sera  icy  à  la  fin  de 
ceste  sepmayne,  et  bientost  après  le  suyvront,  à  ce  que  j'en- 
tends ,  le  S^  de  Forges  et  le  S^  de  Sueveguen,  conseillers 
d' estât  du  pays,  pour  venir  radresser  l' entrecours,  et  ac- 
commoder les  aultres  différants  d'entre  les  Angloys  et  les 
subjects  du  Roy  d'Espaigne.  Or  ay  je.  Sire,  au  partir  de 
la  dicte  Dame,  bien  estroictement  conféré  avec  le  garde  des 
sceaulx,  et  avec  le  comte  de  Sussex,  avec  l'admirai,  et 
avec  M*^  Walsingam,  lesquelz  m'ont  uzé  de  beaucoup  de 
bonnes  parolles  ;  et  puis,  suis  allé  voyr,  en  passant,  milord 
trésorier,  en  son  lict,  qui  m'en  a  uzé  encores  de  meilleures. 
Mais  il  m'a  bien  donné  à  cognoistre  que  l'accidant  de  la 
Rochelle  venoit  mal  à  propos ,  par  ce,  dict  il ,  qu'il  ne  fal- 
loit  s' attandre  que  la  conclusion  du  mariage  se  fît,  sinon 
en  concluant  une  parfaicte  union  entre  les  deux  royaumes, 
et  faysant  une  communication  des  conseils  et  des  forces  des 
deux ,  pour  résister  à  toutz  ceulx  qui  voudroient  nuyre  ou 
à  l'ung  ou  à  l'aultre;  et  qu'il  n'estoit  possible  que  cella  se 
fît,  si  Vostre  Majesté  ne'^ourvoyoit  que  ceulx  de  la  nou- 
velle religion  peussent  vivre  en  France ,  non  en  la  licence 
que,  possible,  ilz  voudroient,  mais  en  la  seureté  de  leurs  vies, 
et  honneste  liberté  de  leurs  consciences ,  soubz  la  modéra- 
tion que  vos  édicts  leurordonnoient.  Je  solliciteray,  à  toute 
heure,  la  susdicte  responce  ;  et  Vostre  Majesté  et  la  Royne, 
vostre  mère,  y  ayderez  s'il  vous   plait  de  dellà,  sellon 


qu'aurez  prius  expédient  de  le  faire  sur  les  advis  que ,  par 
le  S'  de  Sabran  ,  je  vous  ay  mandés. 

Voicy,  Sire,  ung  advis  qu'on  me  vient  de  donner.  Il 
a  esté  mis  en  dellibération,  entre  aulcuns  passionnés  de  la 
nouvelle  religion,  que,  de  tant  que  ceulx  de  la  Rochelle 
s'apperçoyvent  maintenant  qu'il  y  a  de  la  division  entre 
eulx,  et  qu'ilz  sont  en  plus  dangereux  estât  que  quand  ilz 
estoient  assiégés,  l'hautorité  du  mayre  n'estant  pour  y 
tenir  longuement  les  choses  en  modération,  qu'ilz  doibvent 
estre  persuadés  de  recevoyr  en  leur  ville  quelque  force  et 
garnison  des  Angloys;  et  que,  se  trouvant  les  pays  d'Aul- 
nis,  de  Poictou,  de  Saintonge,  d'Angoulmoys,  et  aultres 
endroicts  de  la  Guyenne,  intéressés  en  la  môme  cause,  qu'il 
sera  facille  de  passer  oultre  en  pays,  et  y  mettre  si  bien  le 
pied  qu'il  ne  sera  aysé  de  l'oster,  accordant  mesmement 
aulx  habitaus  du  pays  de  leur  renouveller  leurs  anciennes 
immunités  et  franchises;  et  que  cella  commançoit  de  se 
mener  bien  à  l'estroict,  et  bien  fort  secrettement,  de  peur 
qu'il  n'en  vînt  quelque  chose  à  ma  notice.  Qui  ne  sçay  ^ 
encores.  Sire,  s'il  a  esté  ainsy  proposé  à  ceste  princesse, 
mais  l'on  m'a  bien  fort  assuré  qu'il  a  esté  mis  en  avant  à 
aulcuns  de  son  conseil,  lesquels  l'ont  grandement  gousté; 
et  pourtant  semble  expédient  que  Vostre  Majesté  envoyé 
promptement  rassurer  les  dicts  de  la  Rochelle  en  quelque 
si  bonne  façon,  qu'ilz  n'ayent  à  désirer  ny  rechercher  aul- 
cune  sorte  de  nouvelleté  en  leur  ville. 

Quand  à  l'Escoce,  le  comte  de  Morthon  a  naguyères 
faict  exécuter  ung  hermestran  qui  a  chargé  le  comte 
d'Honteley,  Raffour,  le  feu  comte  d'Arguil  et  le  mesme 
Morthon,  d' estre  copables  de  la  mort  du  feu  Roy  d'Escosse  ; 
de  quoy  l'on  soupçonne  qu'il  se   pourra   renouveller  du 

trouble  au  pays.  Au  regard  de  l'Irlande,  le  vray  comte 
d'Esmond  a  tant  faict  qu'il  a  mis  des  forces  en  campaigne, 
et  a  reprins  presque  tout  son  estai  sur  le  bastard  qui  le  luy 
usurpoit,  et  qui  estoit  maintenu  par  les  Angloys,  et  a  prins 
le  mesme  bastard  et  sa  femme  prisonniers.  Et  ayant  Fitz 
Maurice  aussy  soublevé  ung  aultre  quartier  du  pays,  et 
prins  quelques  forts,  il  s'est  joinct  à  luy  avecques  ses 
troupes  ;  et  attandent  du  secours  d'Espaigne,  où  le  dict  Fitz 
Maurice  a  envoyé  son  filz  pour  ostage;  et  le  comte  d'Essex 
a  esté  bien  mal  traicté  au  quartier  où  il  est  descendu.  L'on 
traicte,  en  ce  conseil,  d'y  envoyer  promptement  quatre  cap- 
pitaines  avec  les  soldats  qui  sont  naguyères  revenus  d'Ol- 
lande,  et  d'y  faire  passer  le  comte  d'Ormont,  bien  que,  pour 
estre  naturel  du  pays,  l'on  l'a  aulcunement  suspect,  et,  avec 
luy,  milord  Rich  et  M^  Parait.  Et  m'a  quelqu'ung  faict 
sentir  que  ceste  princesse  auroit  grand  playsir  que  vostre 
ambassadeur,  qui  est  en  Espaigne,  veillât  ung  peu  sur  les 
actions  de  Estuqueley  et  du  filz  du  dict  Fitz  Maurice,  affin 
de  l'esclarcyr  en  ce  qui  se  brassera  par  dellà  contre  elle. 
Sur  ce,  etc.  Ce  v^  jour  de  janvier  1574. 


CCCLX^  DÉPESCHE 

—  du  xii^  jour  de  janvier  1574.  — 

(Envoyée  par  le  cappitaine  Mazin  d'Albène.) 

Explications  sur  l'entreprise  tentée  contre  la  Rochelle. — Assurances  données 
par  le  roi  que  l'édit  de  pacification  sera  maintenu.  —  Négociation  du  ma- 
riage.—Protestation  de  dévouement  de  l'agent  de  la  Rochelle.  —  Efforts 
de  l'ambassadeur  pour  empêcher  les  Anglais  de  former  une  entreprise  con- 
tre la  France. 

Au  Roy. 
Sire,  la  dépesche  de  Vostre  Majesté,  du  \\i\'  du  passé. 


laquelle  le  cappitaine  Mazin  m'a  rendue  le  viij'  d  eslui  cy, 
m'a  esté  ung  argument  tout  à  propos  pour  aller  trouver 
ceste  princesse,  à  laquelle  j'ay  faict  entendre  que  les  choses 
de  la  Rochelle  avoient  passé  et  estoient  maintenant  en 
Testât  que  me  l'avez  mandé,  et  luy  en  ay  faict  voyr  le 
mémoire  que  j'en  ay  trouvé  dans  vostre  pacquet,  ensemble 
ung  extraict  de  celle  partye  de  vostre  lettre  qui  en  parle  en 
très  bonne  façon.  Et  ay  estimé,  Sire,  qu'il  estoit  expédient 
d'en  uzer  ainsy,  parce  que  je  sçavoys  bien  que  desjà  l'on 
en  avoit  parlé,  tout  aultrement  que  de  ce  qui  est,  à  la  dicte 
Dame;  et  que  ceulx,  qui  craignent  le  succès  du  propos  de 
Monseigneur  le  Duc,  luy  avoient  discouru  que  vostre  lieu- 
tenant en  Poictou  n'eût  jamays  ozé  attempter  à  la  sur- 
prinse  de  ceste  ville,  ny  à  rompre  vostre  édict,  ny  n'eus- 
sent ,  deux  ou  trois  des  compagnyes  de  voz  ordonnances, 
marché  jusques  bien  près  du  lieu,  sans  commandement  de 
Vostre  Majesté  ;  et  avoient  faict,  de  cella  et  de  l'armement 
qu'ilz  disent  qui  s'appreste  en  Normandie,  et  de  la  prinse 
de  huict  ou  dix  navyres  angloys  qui  ont  esté  nouvellement 
combatus,  à  leur  retour  de  Bourdeaulx,  par  des  navyres 
françoys  qui  les  ont  ammenés,  une  grande  déduction  à  la 
dicte  Dame  pour  luy  imprimer  que,  en  nulle  sorte,  se  pourra 
jamays  bien  establir  amityé,  aulmoins  qui  soit  de  durée, 
entre  Vostre  Majesté  et  les  Protestants;  dont,  par  les  ar- 
guments que  je  luy  ay  admenés  au  contrayre,  qui  ont  esté 
les  plus  vifs  que  j'ay  peu,  j'estime  luy  avoir  beaucoup 
diminué  ceste  opynion. 

Néantmoius,  de  ces  accidants  et  de  ce  que,  possible,  son 
ambassadeur  luy  a  escript ,  elle  a  encores  ceste  foys  différé 
de  me  faire  sa  responce,  bien  que  je  l'en  aye  extrêmement 
pressée,  et  que  mes  instances  n'ont  esté  petites,  et  que  je 

sçay  bien  que,  dès  devant  hier,  ses  conseillers  luy  avoient, 
là  dessus,  donné  leur  advis  conforme ,  ainsy  que  j'entends, 
à  ce  qu'ilz  avoient  tousjours  conseillé  :  qu'elle  se  debvoit 
marier  et  qu'elle  debvoit  entendre  à  cest  honnorable  party 
de  Monseigneur,   pourveu  qu'elle  s'en  peult  complayre. 
Mais  elle  m'a  remis  à  Hamptoncourt,  s'excusant  que,  à 
cause  que  le  souspeçon  de  peste  la  contreignoit  de  partir 
trop  soubdain  d'icy ,  et  qu'aulcuns  de  ses  conseillers  es- 
toient  absants ,  elle  ne  me  pouvoit  résoudre ,  jusques  à  ce 
qu'elle  fût  au  dict  lieu,  mais  que,  sans  aulcun  doubte,  elle 
me  résoudroit,  dans  ceste  procheyne  sepmayne,  sans  plus 
de  remises.  Et  je  vous  supplye  très  humblement.  Sire, 
de  croyre  que  je  ne  perds  heure ,  ny  momant,  de  la  solli- 
citation qui  se  peut  mectre  en  cest  alTère  ;  et ,  encor  que 
la  lettre  de  crédict  ne  soit  poinct  arrivée,  je  n'ay  layssé 
de  faire  valoir,  le  mieulx  que  j'ay  peu,  l'assurance,  que 
m'avez  mandée,  que  me  l'envoyeriés.  Et  ay  dict  à  milord 
trésorier  et  au  comte  de  Lestre  que  vous  ne  vouliés  pres- 
cripre  à  l'ung  ny  à  l'aultre  ce  qu'entendiés  de  fère  pour 
eulx ,  car  dellibériés  de  commettre  aultant  que  montoit  la 
mesmes  personne  et  la  grandeur  et  la  fortune  de  Monsei- 
gneur, vostre  frère,  le  tout  en  leurs  meins ,  et  que  leur 
loyer  surmonteroit  indubitablement  et  vos  promesses  et 
leur  espérance  ;  mais  qu'en  l'endroict  des  personnes ,  es 
quelles  ilz  estimeroint  estre  bon  d'uzer  quelque  présente 
libéralité ,   qu'ilz  la  promissent  ardiment  pour  vous ,  car 
vous  y  satisfferiés  entièrement,  et  me  fériés  venir  jusques 
à  cinquante  et  soixante ,  et  cent  mille  escus  pour  y  fournir 
à  leur  discrétion ,  ce  qui  n'a  esté  prins  que  de  très  bonne 
part.  Et  à  quelques  aultres  propos,  bien  esloignés  de  cella, 
j'ay  sondé  le  S^  Acerbo  s'il  auroit  moyen  de  fournir,  icy,  de 

l'argent  ;  qui  m'a  dict  qu'il  fournira  tousjours,  en  ceste  ville, 
jusques  à  cent  mille  escus,  sur  la  lettre  du  S*^  Orace  Russe- 
lin  et  sur  celle  du  sieur  Jehan  Baptiste  Gondy,  et  qu'il  ne 
fault  sinon  qu'on  accorde  de  quelque  assignation  par  dellà 
avec  l'ung  d'eux  pour  estre  rembourcé,  au  cas  que  leur 
crédict  soit  employé  icy ,  et  que,  s'il  ne  l'est  poinct,  l'on 
leur  rendra  leur  lettre.  De  quoy  j'ay  desjà  prins  parolle  du 
dict  S^  Acerbo. 

Et  après,  Sire,  que  j'ay  eu  communiqué  à  la  Royne 
d'Angleterre  et  aulx  seigneurs  de  son  conseil  ce  que  m'avés 
mandé  de  la  Rochelle,  je  l'ay  faict  sçavoyr  aulx  gentils- 
hommes et  aultres  vos  subjects  qui  sont  icy,  desquelz  y  en 
y  a  eu  qui  n'ont  peu  contenir  les  larmes  du  grand  ayse, 
qu'ilz  ont  receu,  de  la  déclaration  de  Vostre  Majesté,  et 
de  ce  que  leur  voulés  maintenir  vostre  édict  ;  ny  pas  ung 
d'eulx  n'a  dict,  ny  monstre  semblant  aulcun,  de  vouloir  de- 
venir aultres  que  très  humbles  et  très  obéissantz  subjectz 
de  Yostre  Majesté.  Et  l'agent  de  la  Rochelle,  sur  toutz,  s'est 
resjouy  de  la  susdicte  déclaration,  et  m'a  instamment  re- 
quis de  vous  supplyer  très  humblement,  Sire,  qu'il  vous 
playse  ne  croyre  que ,  de  la  part  de  ceulx  de  sa  ville  ,  ny 
en  général ,  ny  en  particullier ,  il  soit  venu  aulcun  advertis- 
sement,  ny  plaincte,  ny  remonstrance  de  ce  faict  en  ceste 
court  ;  et  que  seulement  ung  homme  qui  estoit  présent , 
quand  les  choses  furent  descouvertes  ,  estant,  d'avanture, 
arrivé  icy  pendant  le  premier  bruict  qui  en  couroit,  il  a 
esté  appelle  devant  le  comte  de  Lestre  pour  dire  ce  qu'il  en 
sçavoit;  et  qu'il  me  promettoit,  devant  Dieu,  qu'il  ne  s' es- 
toit  traicté  ny  se  traicteroit  rien,  icy,  par  ceulx  de  sa  ville, 
qu'il  ne  m'en  fît  participant ,  affin  que  je  fusse  tesmoing 
que  leurs  déportements  n'estoient  que  de  loyaulx  et  lidel- 

les  subjects  de  Vostre  Majesté.  Par  quoy  je  iuy  ay  per- 
mis de  fère  sçavoir  à  ceulx  de  sa  ville  la  façon  dont  Vostre 
Majesté  avoit  escript,  par  deçà,  de  ce  faict. 

J'ay  mis  toute  la  dilligence,  qu'il  m'a  esté  possible,  et  ne 
cesse  encores  par  les  meilleurs  moyens,  que  je  puis,  de  des- 
tourner celle  dellibération,  que  je  vous  ay  mandée  qu'on 
mettoit  en  avant ,  touchant  la  dicte  ville  de  la  Rochelle 
et  ce  quartier  de  la  Guyenne  qui  est  entre  la  Loyre  et  la 
Garonne ,  et  pense  avoyr  faict  quelque  commancement  de 
la  divertyr.  Néantmoins,  parce  que  ceulx  de  la  nouvelle 
opinyon  ne  se  peuvent  encores  bien  rassurer  de  ces  res- 
centes  souspeçons,  et  que  ceulx  cy  arment  et  équippent 
navyres  et  font  quelque  description  de  gens  de  guerre,  pour 
envoyer,  ainsy  qu'ilz  disent,  en  Irlande,  je  supplye  très 
humblement  Vostre  Majesté  de  fère  advertyr,  secrettement, 
les  gouverneurs,  tout  le  long  de  vostre  coste,  qui  regarde 
la  mer  de  deçà,  qu'ilz  ayent  à  se  tenir  sur  leurs  gardes, 
bien  qu'on  ne  m'a  jamays  annoncé  icy  plus  de  paix  ny  d'a- 
mityé  qu'on  faict  maintenant.  Et  sur  ce ,  etc. 

Ce  xif  jour  de  janvier  1574. 


CCCLXr  DEPESCHE 

—  du  xviii«  jour  de  janvier  1574.  — 
(Envoyée  exprès  jusques  à  Calais  par  la  voye  du  S""  Acerbo.) 

Mission  du  baron  d'Aubigny,  envoyé  en  Angleterre  par  le  roi  d'Espagne.  — 
Négociation  des  Pays-Bas.  — Affaires  d'Irlande.  — Nouvelles  de  la  Ro- 
chelle. —  Inquiétudes  causées  à  Londres  par  les  arméniens  préparés  en 
France  et  les  nouvelles  prises  faites  par  les  Bretons.  — État  de  la  négocia- 
tion du  mariage. 

Au  Roy. 

Sire,  le  baron  d'Aubigiiy,  de  Bourgoigne,  est  ce  gentil- 
homme que  le  grand  commandeur  de  Castille  a  envoyé  de- 
vers ceste  princesse ,  lequel  parle  assez  bien  le  langage  de 
ce  pays ,  car  il  a  esté  nourry  page  de  la  feue  Royne  Marie 
d'Angleterre,  et  est  arrivé,  le  xiiij^  de  ce  moys,  en  ceste 
ville,  et,  le  troysiesme  jour  après,  il  a  passé  oultre  à  Hamp- 
toncourt.  Les  deux  commissayres  des  Pays  Bas,  qui  estoient 
avecques  luy,  sont  encores,  derrière,  à  Donquerque,  parce 
qu'ils  n'ont  voulu  passer  deçà  sans  ung  saufconduict  de  la 
dicte  Dame,  laquelle  le  leur  dépescha  hier;  et  ilz  seront, 
de  brief,  icy,  pour  vacquer  quelques  moys  à  radresser  l'en- 
trecours ,  et  accorder  les  différants  des  prinses,  s'ils  peu- 
vent. Je  ne  sçay  encores  comme  l'affère  leur  succédera. 

Les  quatre  cappitaynes,  qui  doibvent  aller  en  Irlande,  ont 
faict  la  monstre  de  leur  huict  centz  hommes ,  et  ont  tou- 
ché deniers.  Hz  s'achemineront  dans  deux  ou  trois  jours; 
et  j'entends  qu'on  les  haste  ainsy  de  partir,  parce  qu'il  est 
venu  nouvelles  que  les  Angloys  ont  esté,  de  rechef,  bien  bat- 
tus dedellà,  et  l'ung  des  hlz  du  milord  Housdon  tué,  et 
que  le  comte  d'Essex  est  asssiégé  en  ung  destroit  de  pays , 
où,  s'il  n'est  secouru  dedans  ung  moys,  il  sera  contrainctde 

se  rendre;  et  a  mandé  que  le  comte  d'Esmond  a  faict  ligue 
avec  trois  aultres  comtes  du  pays ,  qui  dellibèrent  de  met- 
tre chacun  dix  mille  hommes  en  campaigne,  à  ce  prochain 
printemps,  oultre  le  secours  qu'ilz  attandent  de  Mac  O'Nel 
l'escossoys.  Dont  ceulx  cy  se  trouvent  assés  empeschés 
comme  remédier  à  cest  affère,  et  mesmement  qu'on  leur 
mande  que  les  Irlandoys ,  lesquels  on  disoit  que  s'enfouye- 
roient  à  la  première  harquebouzade  qu'ilz  orroient,  se 
monstrent  aultant  ou  plus  assurés  harquebouziers  que  les 
Angloys,  dont  souspeçonneut  qu'il  y  ayt  des  françoys  et 
hespaignols  parmy  eulx ,  qui  les  dressent  ainsy  et  qui  les 
conduysent. 

Quand  au  faict  de  la  Rochelle ,   ce  qu'il  vous  a  pieu , 
Sire,  dernièrement  m'en  escripre,  a  faict  que,  en  ceste 
court ,  ny  parmy  les  Angloys ,  ny  encores  parmy  voz  sub- 
jects  qui  sont  icy ,  l'on  n'en  parle  plus  de  la  façon  qu'on 
faysoit,  et  que  chascun  commance  de  se  proposer  des  consi- 
dérations fort  apparantes  pour  juger  que  l'entreprinse  n'a 
esté  dressée,  ny  du  sceu  ny  du  commandement  de  Yoz  Ma- 
j estez  Très  Chrestiennes.  Il  est  vray  que,  en  l'endroict  des 
ungs,  ny  en  l'endroict  des  aultres,  parce  qu'ilz  sont  touts 
assés  ombrageux  et  deffiants ,  je  ne  puis,  pour  encores, 
advancer  guyères  que  de  les  fère  demeurer  paysibles ,  et 
sans  rien  mouvoir,  jusques  à  ce  qu'ils  voyent  comme  les 
choses  procéderont,  et  comme  ceulx  de  Languedoc  se  ré- 
duyront,  et  qu'est  ce  que  résultera  de  ceste  assemblée  de 
conseil  que  Vostre  Majesté  tient  maintenant  à  S*  Germain 
en  Laye,  car  monstrent  que,  jusques  allors,  ilz  ne  pour- 
ront guyères  bien  déposer  la  crainte  et  l'espouvantement  où 
ilz  sont.  Et  si,  m'a  t  on,  depuis  deux  jours,  Sire,  confirmé 
cella  mesmes,  que  je  vous  ay  naguyères  mandé ,  touchant 

recevoir  des  forces  d'Angleterre  en  ce  quartier  de  la 
Guyenne  qui  est  entre  Loyre  et  Garonne ,  et  susciter  là 
une  grande  révolte  contre  Vostre  Majesté.  Enquoy,  en- 
cores  que  je  n'espère  estre  si  endormy,  si  l'on  en  venoit  à 
des  actes  prochains,  que  je  ne  vous  en  puisse  bien  adver- 
tyr,  si  vous  supplié  je  très  humblement ,  Sire,  de  faire  ce- 
pandant  sonder ,  par  vos  lieutenants  et  gouverneurs,  s'il  y 
a  estincelle  aulcune  de  telle  impression  es  cueurs  de  voz 
subjects  au  dict  pays;  car  je  confesse  que  cest  advis  me  vient 
d'ung  endroict,  d'où,  d'aultres  foys,  l'on  m'a  interpretté  les 
actions  de  ceulx  de  la  nouvelle  religion  en  tout  aultre  sens 
que  je  ne  l'ay,  puis  après,  peu  vériffier,  ny  qu'il  ne  s'est  à 
la  fin  trouvé. 

Tant  y  a  que  ceste  princesse  ne  m'a  peu  dissimuler  qu'on 
n'ayt  mis  peyne  de  luy  donner  une  malle  impression  de  la 
prinse  de  ces  dix  navyres,  qui  a  esté  faicte  sur  ses  subjects, 
en  allant  et  retournant  de  Bourdeaulx,  et  de  ce  qu'on  luy 
a  dict  que ,  dans  la  rivyère  de  Bourdeaulx ,  Vostre  Majesté 
faict  tenir  deux  grands  navyres  de  guerre  touts  prêts,  et 
ung  en  Brouage ,  et  quatre  fort  grands  à  Brest ,  quelque 
autre  nombre  à  S*  Mallo ,  cinq  au  Havre  de  Grâce,  sept  à 
Dieppe,  et  vingt  huict  navires  bretons,  de  cent  et  six  vingts 
tonneaulx  chacuns,  à  Callays,  qui  y  sont  depuis  deux  moys, 
et  les  gens  de  guerre  toutz  prêts,  en  Picardye,  pour  les  em- 
barquer. A  quoy,  encor  que  je  luy  aye  abondamment  satis- 
faict,  je  sents  néantmoins  qu'on  la  veult,  par  là,  mettre  en 
allarme  ,  affin  que  ,  de  son  costé  ,  elle  face  aussy  armer  et 
mettre  hors  aulcuns  de  ses  grands  navyres  de  guerre , 
comme  je  ne  fay  doubte  qu'on  ne  la  conduyse  facillement 
à  cella  ;  et  que  sir  Artus  Chambernan  et  M^  Hacquens  qui 
ont  esté ,  ces  jours  passés ,  fort  négociants  en  ceste  court, 

n'obtiennent  aussy  commission  d'armer  des  vaisseaulx,  vers 
le  Ouest,  pour  courre  ceste  mer  estroicte,  ou  pour  estre 
prêts  à  toutes  occasions.  A  quoy  j'auray  l'œil  le  plus  ouvert, 
que  je  pourray,  pour  en  advertyr  incontinent  Vostre  Ma- 
jesté. 

Au  regard  du  propos  de  Monseigneur  le  Duc,  j'attands, 
d'heure  en  heure,  Sire,  que  la  dicte  Dame  me  face  ap- 
peller  à  Hamptoncourt  pour  me  bailler  sa  responce.  Et  le 
comte  de  Lestre  m'a  promis  qu'il  sera  fort  dilligent  et  soi- 
gneux de  luy  recorder  qu'elle  ne  me  la  vueille  plus  prolon- 
ger; et  encores,  à  toutes  advantures,  j' envoyé  le  S"^  de 
Vassal  présentement  devers  luy  affin  qu'il  ne  l'oublye.  Ce- 
pandant  j'ay  visité  milord  de  Burgley,  à  son  commancement 
de  guérison,  pour  conférer  de  cest  affaire  avecques  luy,  le- 
quel m'a  pryé  de  presser,  le  plus  que  je  pourray,  icelluy 
affère,  et  que,  nonobstant  qu'il  soit  contredict  de  plusieurs, 
que  je  n'en  veuille  encores  mal  espérer.  Sur  ce,  etc. 
Ce  xvii]^  jour  de  janvier  1574 . 

A  LA  Roy  NE. 

Madame ,  premier  que  la  Royne  d'Angleterre  soit  par- 
tie d'icy  pour  aller  à  Hamptoncourt,  encor  que  ce  ayt  esté 
bien  soudaynement  et  à  la  haste,  je  l'ay  néantmoins  fort 
pressée,  et  faicte  bien  fort  instamment  presser,  par  milord 
trésorier  et  par  le  comte  de  Lestre,  de  me  vouloyr  fère 
sçavoyr  la  responce  qu'elle  entend  fère  à  Yoz  Majestez 
Très  Ghrestiennes  touchant  le  propos  de  Monseigneur  le 
Duc,  vostre  filz  ;  mais  il  ne  m'a  esté  possible  de  tirer  aultre 
chose  d'elle,  sinon  que,  dans  peu  de  jours,  elle  me  feroit 
appeler  pour  me  la  dire,  et  que  ,  si  elle  se  trouvoit  main- 


tenant  un  peu  longue  à  se  résouldre  en  cella,  (ju'eile  vous 
prioit ,  Madame,  de  vous  souvenir  que  vous  aviés  bien  esté 
six  moys  entiers  sans  luy  niander  rien  de  certain  touchant 
l'entrevue;  à  l'occasion  de  quoy  elle  vous  supplioyt  qu'à 
ceste  heure  vous  layssiés  compenser  la  longueur  de  l'une 
avec  celle  de  l'aultre.  Et  bien,  Madame,  que  je  n'aye  def- 
fally  de  responce  là  dessus,  elle  m'a  néantmoins  fort  conjuré 
de  ne  me  douloyr  de  ce  petit  dellay,  qui  luy  faysoit  enco- 
res  besoing,  carm'assuroit  qu'il  ne  seroit  long.  Et  le  comte 
de  Lestre  a  prins  en  luy  de  m' envoyer  ung  de  ses  gentils- 
hommes pour  m'advertyr  proprement  du  jour  que  j'iray 
trouver  la  dicte  Dame  ;  mais,  ne  m'attandant  du  tout  à  cella, 
je  viens  de  luy  dépescher,  tout  à  ceste  heure,  ung  des  miens, 
affin  de  le  luy  recorder.  Et  semble  qu'elle  ayt  esté  persua- 
dée d'accomphr  ce  que  le  duc  d'Alve  desiroit  en  cest  af- 
faire, qu'elle  ne  conclûd  rien  avec  Monseigneur,  vostre  filz, 
sans  avoyr  entendu  quelz  advantages  l'on  luy  feroit  propo- 
ser pour  le  filz  de  l'Empereur;  et,  possible,  aulcuns,  en  ceste 
court,  s'attandent  que  le  baron  d'Aubigny  en  mette  quel- 
que chose  en  avant,  et  qu'il  ayt  charge  d'en  parler.  Et  il 
est  bien  certain  que,  toutes  les  foys  que  Voz  Majestez  Très 
Chrestiennes  ont  faict  attacher  chaudement  ceste  praticque, 
que,  du  costé  d'Espaigne ,  l'on  n'a  fally,  soubz  aultres  pré- 
textes, d'envoyer  soubdain  icy  des  ambassadeurs  pour  y 
donner  tout  l'empeschement  qu'on  a  peu  ;  tant  y  a  qu'on 
me  faict  accroyre  que  debvés  encores  paciemment  attandre 
ceste  respoDce,  sans  vous  désespérer  de  vostre  pourchas. 
Et milord  Trésorier,  avec  lequel  j ' en  ay , depuis  deux  jours, 
fort  estroictement  conféré,  m'a  dict  que  les  adversayres  du 
propos,  encor  qu'ilz  soient  en  grand  nombre,  n'ont,  jus- 
ques  à  ceste  heure,  peu  prévaloyr  contre  la  dellibération  des 

principaulx  du  conseil,  qui  sont  fort  bien  résolus  pour  le 
mariage  de  leur  Royne.  Sur  ce,  etc. 

Ce  xviij^  jour  de  janvier  1574. 


CCCLXir  DÉPESCHE 

—  du  xxvie  jour  de  janvier  1574. — 
(  Envoyée  exprès  jusques  à  Calais  par  la  voye  du  S""  Acerbo.) 

Audience.  —Nouveaux  retards  apportés  à  la  négociation  du  mariage.— 
Mission  du  baron  d'Aubigny.  —  Communication  faite  par  l'agent  de  la 
Rochelle.  —  Assurance  donnée  par  l'ambassadeur  que  le  roi  ne  veut  rien 
attenter  contre  cette  ville. 

Au    Roi. 

Sire,  j'ay  esté,  le  xx''  de  de  ce  moys,  à  Hamptoncourt, 
pour  presser  ceste  princesse  de  me  vouloir  fère  sa  responce 
sur  le  propos  de  Monseigneur  le  Duc,  et  elle  a  monstre 
qu'elle  estoit  preste  de  le  fère,  et  que  nulle  difficulté,  ny  argu- 
ment du  passé,  y  donnoit  plus  d'empeschement ,  s'en  estant 
elle ,  avec  ceulx  de  son  conseil ,  entièrement  bien  résolue  5 
mais  qu'il  estoit  survenu,  de  nouveau,  aulcuns  escrupules, 
aulxquels  elle  pensoit  que  Yostre  Majesté  pourroit  facille- 
ment  satisfère,  lesquels  iceulx  de  son  dict  conseil  jugeoient 
estre  expédient  de  les  oster,  premier  qu'elle  peut  bien  res- 
pondre.  Et  me  les  a  fort  amplement  desduicts,  et  m'a  dict 
qu'elle  feroit  promptement  partir  ung  courrier,  devers  son 
ambassadeur,  pour  vous  faire  entendre  le  tout,  affin  que 
Vostre  Majesté  n'estimât  que  ceste  remise  fût  sans  beau- 
coup de  fondement. 

J'ay  respondu  à  toutz  ces  escrupulles  de  la  dicte  Dame , 
et  plus  à  ceulx  dont  j'estois  adverty  qu'elle  estoit  vifvement 

touchée  dans  son  cueur,  qui  estoient  véritablement  consi- 
dérables, et  desquels  elle  ne  me  faisoit  poinct  de  mencion, 
que  à  ceulx  dont  elle  me  parloit;  et  l'ay  fort  adjurée  de  ne 
vouloir,  pour  cella,  interposer  plus  de  longueur  en  sa  res- 
ponce ,  de  peur  que  Vostre  Majesté  et  la  Royne ,  vostre 
mère,  et  Monseigneur  le  Duc,  ne  l'interprétissiés  à  une  ma- 
nyère  de  deflaicte;  et  qu'il  n'estoit  besoing  qu'elle  envoyât 
en  France,  ny  qu'elle  attandît  aulcune  satisfaction  de 
dellà,  car  ce  que  je  venois  de  luy  respondre  pouvoit  suffire 
à  elle,  et  aux  seigneurs  de  son  conseil,  pour  demeurer  bien 
esclarcys  de  toutz  les  dicts  escrupuUes. 

Elle  m'a  réplicqué  qu'elle  me  prioit  donc  de  vouloir  fère 
communicquation ,  à  quelques  ungs  de  son  dict  conseil, 
des  articles  de  mes  dépesches,  que  je  luy  venois  de  dé- 
duyre,  affin  qu'ilz  en  peussent  prendre  aultant  de  satisfac- 
tion qu'elle  :  comme  j'ay  faict  à  milord  trésorier  et  au 
comte  de  Sussex.  Et  suys  maintenant  à  poursuyvre,  comme 
devant,  la  susdicte  responce,  laquelle  j'espère  avoyr  bien- 
tost.  Et  pense.  Sire,  que,  par  le  rapport,  que  le  cappitaine 
Mazin  vous  aura  faict,  de  la  rigueur  qu'on  luy  a  tenue,  au 
repasser  en  France,  Vostre  Majesté  aura  comprins  d'où 
est  procédé  l'ung  de  leurs  dicts  escrupules,  qui  n'a  esté  si 
petit  qu'ilz  n'en  ayent  faict  tenir  les  passages  sérés,  pour 
quelques  jours,  et  faict  surprendre  beaucoup  de  pacquetz  ; 
dont  encores  quelques  ungs  des  miens  en  ont  esté  re- 
tardés. 

Le  baron  d'Aubigny,  après  avoyr  esté,  cinq  jours,  en 
caste  court,  festoyé  et  caressé,  et  l' avoyr  ceste  princesse 
fort  bénignement  ouy,  par  deux  foys,  et  luy  avoyr  baillé 
responce  aulx  troys  lettres,  qu'il  luy  a  apportées,  du  duc 
d'Alve,  du  grand  commandeur  et  des  Estatz  de  Flandres, 

car  n'en  avoit  du  Roy  d' Espaigne ,  bien  qu'on  l'ayt  voulu 
publier  aultrement,  il  a  esté  favorablement  licencié  d'elle, 
avec  présant  d'une  chayne  de  quatre  centz  escuz.  Et  aul- 
cuns  luy  ont  voulu  toucher,  en  passant,  qu'elle  se  vouloit, 
plus  estroictement  que  jamays,  confédérer  avec  le  Roy  d' Es- 
paigne, et  luy  envoyer  bientost  ou  le  vicomte  de  Montégu, 
ou  railord  Sideney,  et  que  seulement  elle  s'entretenoit  avec 
Vostre  Majesté  pour  gaigner  temps.  Néantmoins,  le  jour 
d'après,  ung  estranger,  qui  est  icy,  lequel  est  fort  du  party 
d'Espaigne  et  inthime  amy  de  Gouaras,  m'est  venu  chau- 
dement rechercher  d'une  praticque ,  de  laquelle  je  résous 
faire  cy  après  mencion  à  Vostre  Majesté  ;  laquelle  monstre 
bien  qu'ilz  procèdent  entre  eulx  d'une  grande  deffiance,  et 
que,  nonobstant  la  venue  des  deux  depputés  des  Pays  Ras, 
qui  semblent  n'attandre  que  le  retour  du  dict  d'Aubigny  à 
Dounquerque,  pour  passer  deçà,  ilz  ne  s' attendent  guyères, 
de  pas  ung  costé,  qu'ilz  puissent  bien  accomoder  leurs 
différants. 

Geulx  de  la  Rochelle ,  devers  lesquels  le  comte  de  Mont- 
gommery  avoit  dépeschéung  sien  secrettère,  pour  leur  don- 
ner compte  d«s  frays  du  secours  qu'il  leur  avoit  admené, 
durant  ce  siège ,  luy  ont  renvoyé  en  dilligence  le  dict  se- 
crettère. 

Et  despuis ,  l'agent  de  la  Rochelle  m'est  venu  dire,  que, 
suyvant  la  promesse ,  qu'il  m'avoit  faicte ,  de  me  conférer 
tout  ce  qui  surviendroit,  icy,  concernant  ceulx  de  sa  ville, 
il  me  vouloit  bien  advertyr  qu'il  avoit  receu  lettres  d'eux  , 
par  lesquelles  ilz  luy  confirmoient  la  vérification  de  l'en- 
treprinse,  qui  «voit  esté  faicte,  pour  livrer  eulx,  et  leur  ville, 
^  un  misérable  saccagement;  non  qu'on  luy  mandât  que  ce 
fût,  du  sceu  ny  du  eoramandement  de  Vostre  Majesté,  mais 

qu'ilz  avoient  évité  ung  très  grand  et  manifeste  danger;  et 
estoient  encores  en  quelque  frayeur  de  ce  que  les  garnisons, 
d'alentour  d'eux,  se  grossissoient  et  renforçoient,  chacun 
jour,  et  qu'ils  entendoient  qu'une  nouvelle  levée  de  Suisses 
avoit  esté  mandée,  et  qu'en  divers  ports  du  royaulme  s'é- 
quippoient  en  guerre  beaucoup  de  navyres.  Ce  qu'ayants 
les  gentilshommes  et  aultres  de  la  nouvelle  religion  eu  bien 
fort  suspect,  il  s'en  estoit  retiré  quelque  nombre  en  leur 
ville ,  non  qu'ils  les  y  eussent  appelles,  mais  ilz  y  estoient 
venus,  de  eulx  mesmes,  pour  éviter  le  danger,  et  pour 
recognoistre  d'où  procédoit  le  fonds  de  ceste  entreprinse  ;^ 
et  que  le  dict  agent  sçavoit  bien  que  iceulx  habitants  n'a- 
voient  aultre  affection  que  de  vivre  en  vrays  et  loyaulx  sub- 
jects,  sans  exception  quelconque,  que  de  ce,  seulement,  qu'il 
avoit  pieu  à  Yostre  Majesté  leur  octroyer  par  le  dernier 
édict  ;  et  qu'ilz  ne  cherchoient  que  la  seule  seureté ,  la- 
quelle si  se  pouvoit  trouver ,  non  seulement  la  ville  seroit 
preste  d'obéyr  à  vostre  vouloir,  comme  elle  fera  tousjours, 
mais  au  simple  mandement  du  moindre  de  voz  officiers  ;  et 
qu'il  me  prioit  que,  de  ce  costé,  je  voulusse  signiffier  ceste 
leur  dévotion  et  servitude  à  Vostre  Majesté,  ainsy  qu'il  es- 
timoit  que,  de  dellà,  ilz  envoyeroient  ung  de  leurs  habitans 
pour  le  vous  dire. 

J'ay  respondu.  Sire,  que,  sans  escrupulle  aulcun ,  il  se 
pouvoit  assurer  que  Yostre  Majesté  garderoit  inviolable- 
ment  son  édict  à  ceulx  de  sa  ville ,  et  qu'ilz  n'avoient  à 
souspeçonner  ny  les  garnisons,  ny  les  Suisses,  ny  les  navy- 
res dont  ilz  parloient  :  car,  oultre  que  je  pensois  qu'il  n'en 
estoit  rien  ;  encore ,  par  nulle  rayson  ny  par  démonstration 
aulcune ,  il  ne  pouvoit  estre  ny  vray  ny  vraysemblable  que 
les  volussiez  tourner  assiéger,  sinon  qu'ils  se  missent  tant 

hors  des  termes  de  l'édict  que  eulx  mesrnes  en  fussent  l'oc- 
casion; et  que  je  craignois  assés  que  ceste  tant  chaude 
allarme,  qu'ilz  s'estoient  donnée,  les  eût  desjà  tant  es- 
meus ,  et  les  fît  passer  si  avant  à  des  exécutions ,  et  à  re- 
cevoir gens  de  guerre  en  leur  ville,  et,  possible,  à  d'aultres 
praticques  ailleurs,  qu'en  lieu  de  se  rendre,  par  iceulx  ha- 
bitants, Vostre  Majesté  favorable,  ilz  la  provoqueroient  con- 
tre eulx;  et  qu'icelluy  agent  avoit  bien  veu  en  quelle 
bonne  sorte  vous  m'aviés  commandé  de  parler,  icy,  de  leur 
affère,  et  comme  vous  aviés  approuvé  l'exécution  qu'ilz 
avoient  faicte;  et  j'espérois  que,  par  mes  premières,  je  luy 
pourrois  encores  donner  si  bon  compte  de  toutes  ces  cho- 
ses, dont  il  monstroit  d'estre  en  peyne,  qu'à  mon  advis  il  en 
resteroit  consolé,  et  auroit  de  quoy  en  consoler  ceulx  de  sa 
ville;  et  qu'en  ce  que  je  me  pourrois  employer  vers  Vostre 
Majesté,  pour  la  seureté  qu'il  m'avoit  parlé,  et  pour  leur 
procurer  toute  tranquillité,  que  je  le  fer  ois  de  bon  cueur. 
De  quoy  il  m'a  fort  remercyé,  et,  de  rechef,  m'a  promis  qu'il 
ne  se  traicteroit  rien,  icy,  pour  ses  habitans  que  je  n'en 
fusse  participant.  Et  sur  ce,  etc. 

Ce  \x\f  jour  de  janvier  1574 . 


CCCLXIir   DÉPESCHE 

—  du  me  jour  de  febvrier  1 574. — 
(  Envoyée  exprès  jusques  à  la  court  par  le  S'-  de  Vassal.) 

Audience.  -Réponse  d'Elisabeth  sur  la  négociation  du  mariage.  -  Consen- 
tement donné  par  elle  à  l'entrevue  sous  la  condition  qu'elle  sera  tenue 
secrète. 

Au  Ro\. 
Sire,  après  que  j'ay  eu  donné  une  si  ample  satifaction 

à  milord  trézoriei ,  et  au  comte  de  Sussex,  sur  les  escrupulle^ 
dont  la  Royne,  leur  Mestraysse,  m'avoit  parlé,  qu  elle  et  ceulx 
de  son  conseil  ont  confessé  que  c'estoit  assés,  elle  m'a  mandé 
venir,  le  xxvij'^du  passé,  à  Hamptoncourt;  où,  d'arrivée, 
elle  m'a  grandement  remercyé  de  la  franchise,  dont  j'avoys 
uzé,  à  communicquer  le  propre  original  de  mes  lettres  à  ces 
deux  milords,  et  qu'elle  estoit  fort  ayse  qu'ilz  y  eussent 
trouvé  cella  mesmes  que,  sur  ma  parolle,  elle  leur  avoit 
desjà  respondu  de  l'intention  de  Vostre  Majesté,  touchant 
les  dicts  nouveaulx  escrupulles;  et  qu'elle  vous  supplioit 
bien,  Sire,  ne  trouver  maulvais  si  elle  se  rendoit  ainsy  soi- 
gneuse de  complaire  à  ses  subjects,  non  à  toutz,  car  ne  se 
vouloit  assubjectir  à  une  si  grande  extrémité  ,  mais  à  quel- 
ques ungs  des  principaulx  qui  monstroient  avoyr  leur  for- 
tune et  leurs  vies  entièrement  conjoinctes  avec  la  personne, 
la  condicion  et  l'heureux  règne  d'elle  ;  et  que,  de  tant  que 
le  propos  de  son  mariage  estoit  principallement  fondé  sur  le 
contentement  de  ses  dicts  subjectz ,  lesquels  se  trouvoient, 
de  rechef,  escandalizés  pour  la  rumeur  des  choses  qu'on 
rapportoit  de  France,  elle  jugeoit  estre  fort  expédient  que 
Vostre  Majesté  monstrât,  par  quelque  effect,  ainsy  comme  de 
parolle,  contre  ceulx  qui  machinoient  la  rupture  de  vostre 
édict,  que  vous  voulés  surtout  qu'il  soit  inviolablement 
observé  ;  tendant  la  dicte  Dame,  par  là,  à  prolonger  encores 
sa  responce,  jusques  à  ce  que  quelque  justice  fût  faicte  de 
ceulx  qui  ont  troublé  les  choses  de  la  Rochelle. 

A  quoy,  prévenant  son  opinyon  par  des  raysons  qui  se- 
roient  longues  à  mettre  ijcy,  mais  aulxquelles  elle  a  esté 
contraincte  d'acquiescer,  je  luy  ay  faict  voyr  qu'il  n'y  avoit 
lieu  aulcun  d'uzer  plus  de  remise. 

Dont  elle  a  suivy  à  dire  qu  elle  me  feroit  donc  la  meil- 

leure  et  plus  clère  responce  qu'elle  pourroit.  Qui  a  esté, 
Sire ,  que  Vostre  Majesté  et  la  Royne,  vostre  mère ,  aviés 
si  longuement   persévéré  à  pourchasser  son  alliance,  et 
aviés  uzé  de  si  honnorables  moyens  vers   elle,   qu'avec 
la  déclaration  qu'elle  vous  a  voit  desjà  faicte  de  se  vouloir 
marier,  elle  vous  déclaroit,  de  nouveau,  que  ce  seroit  de  la 
mayson  de  France  plustost  que  de  nulle  aultre  de  la  Chres- 
tienté;  bien  que,  depuis  peu  de  moys,  il  luy  eût  esté  offert 
ung  party  bien  grand  et  deulx  aultres  non  petitz,  fort  honno- 
rables, et  aulcuns  d'iceux  assés  agréables  en  ce  royaulme, 
aulxquels  elle  n'a  voit  voulu  respondre,  et  n'y  respondroit 
rien  tant  qu'elle  auroit  espérance  que  celluy  de  Monseigneur 
le  Duc  peut  réuscyr;  lequel,  oultre  que,  pour  les  grandes 
et  royalle s  marques  de  l'extraction  d'ung  tel  prince,  et  pour 
les  excellantes  qualités  qu'on  rapportoit  de  sa  personne  et 
de  ses  vertus,  il  estoit  désirable,  encor  se  santoit  elle  luy 
avoyr  de  particulliers  debvoirs,  qui  la  rendoient  obhgée  de 
le  préférer  à  quelque  aultre  party  qui  fût  au  monde  5  et  que 
pourtant,  sur  les  dernières  dellibérations  qu'elle  avoittenu 
de  luy,  (où  l'on  luy  avoit,  de  rechef,  par  une  si  grande  ex- 
pression qu'elle  en  estoit  demeurée  toute  esbahye ,  voulu 
assurer  que  la  petite  vérolle  luy  avoit  layssé  je  ne  sçay 
quoy  de  difformité  en  quelque  endroit  du  vysage,  qu'elle 
ne  s'en  pourroit  jamays  contanter,  et  qu'à  ceste  occasion 
l'entrevue  avecques  luy  ne  pourroit  estre  sinon  ung  com- 
mancement  de  désordre  et  de  beaucoup  d'offance  entre 
Voz  Majestés  Très  Chrestiennes  et  elle),  elle  avoit  si  bien 
débattu  l'affère,  par  le  rapport  de  M^  Randolphe ,  et  par  le 
pourtraict  qu'il  luy  avoit  apporté ,  qu'on  avoit  bien  cognu 
qu'elle  vouloit  conduyre  le  propos  au  désir  de  Monseigneur 
le  Duc,  d' estre  sienne,  si ,  en  façon  du  monde  ,  il  se  pou- 

voit  hoiiuesteiïient  faire  ;  et,  parce  qu'elle  ne  se  pouvoit 
bien  résouidre,  ains  estoit  en  très  grande  perplexité  d'ac 
corder  l'entreveue  en  public,  pour  des  grandes  raysons  qu'on 
luy  avoit  alléguées,  elle  me  prioit  d'envoyer  sçavoyr  de^ 
Vostre  Majesté  et  de  la  Royne,  Vostre  mère,  et  de 
Monseigneur  le  Duc ,  si  vous  pourries  trouver  bon  que  la 
dicte  entreveue se  fît  en  privé;  auquel  cas  elle  l'accordoit^' 
dès  à  présent ,  et  me  promettoit  de  me  bailler  telles  seure- 
tés,  de  sa  main  propre,  si  besoing  estoit,  pour  Mon  dict  Sei- 
gneur, comme  je  les  voudrois  demander. 

J'ay  respondu,  Sire,  que  plusieurs  inconvénients  ad- 
viendroient  de  ceste  façon  d' entreveue,  et  luy  en  ay  allégué 
les  raysons  qui  seroient  longues  à  desduyre,  la  priantqu'en 
un  acte  si  honnorable ,  et  qui  avoit  à  se  passer  entre  très 
grands  princes,  et  lequel  estoit  poursuyvi,  de  vostre  costé, 
avecques  tout  honneur  et  grandeur,  elle  ne  voulût  y  fère 
intervenir  des  actes  petits,  bas  et  cachés ,  qui  n'en  feroient 
que  dimynuer  la  dignité;  et  pourtant  qu'elle  vous  accordât 
entièrement  l'entreveue,  avec  l'assurance  du  mariage,  puis- 
que, du  contantement  et  félicité  d'icelluy,  elle  pouvoit  estre 
mieulx  assurée  par  M^  Randolphe  ,  et  par  le  pourtraict  qu'il 
luy  avoit  apporté,  que  touts  ces  rapports  contrayres,  qui 
estoient  notoyrement  faulx,  ne  l'en  debvoient  mettre  en 
doubte. 

Elle  a  réplicqué  que  je  luy  ferois  tort,  si  je  ne  croyois 
fermement  qu'elle  cherchoit  de  vous  pouvoir  complère,  et 
de  fère  que  Monseigneur  le  Duc  et  elle  peussent  estre  ma  ■- 
ryés  ensemble ,  car  c' estoit  ce  qu'elle  en  avoit  résolu,  et 
son  conseil  en  estoit  bien  d'accord  av€c  elle.  Eii  quoy 
elle  cognoissoit  bien  que  l'entreveue  estoit  tousjours  fort 
nécessayre,   et,   possible,  plus  pour   luy  que  pour  elle; 

mais  que,  de  la  fère  publicque,  il  fauldroit  que  Monseigneur 
le  Duc  y  vînt  en  magnifficence,  pour  estre  tel  prince  comme 
il  est,  et  que  pareillement  elle  en  uzât  beaucoup  pour  le 
recevoyr  ;  en  quoy  concourroient  non  seulement  les  yeulx 
de  la  France  et  de  l'Angleterre ,  mais  toutz  ceulx  de  la 
Ghrestienté  :  et  si ,  puis  après ,  le  mariage  ne  succédoit , 
il  y  auroit  de  la  matière  de  discours,  et  encores ,  possible, 
d'offance,  beaucoup  plus  que  si  elle  et  luy  se  voyoient  pri- 
vément,  car  s'assuroit  que  si ,  après  s'estre  veus  ainsy,  il 
restoit  aulcune  occasion  de  se  plaindre  de  quelque  costé, 
que  ce  seroit  du  sien. 

Et,  sans  que  je  l'aye  peu  mouvoir  de  ceste  opinyon, 
elle  s'est  mise  à  discourir  des  façons  comme  il  pourroit 
venir  incognu,  et  comme  elle  s'approcheroit  vers  la  mer 
pour  estre  plus  à  propos  ;  dont,  de  ses  discours  et  de  ceulx 
qu'aulcuns  de  ses  conseillers  m'ont  faict  depuis ,  je  laysse 
au  sieur  de  Vassal  à  qui  je  les  ay  commis,  de  vous  en  ren- 
dre compte.  Et  sur  ce,  etc. 

Ce  iij'^  jour  de  febvrier  4574. 


CCCLXIV^   DÉPESCHE 

—du  ixe  jour  de  febvrier  1574. — 

(  envoyée  exprès  jusques  à  Calais  par  Jehan  Volet.) 

Audience.  —  Négociation  du  mariage.  —  Insistance  d'Elisabeth,  malgré  les 
réclamations  de  l'ambassadeur,  pour  que  l'entrevue  ait  lieu  secrètement. 

Au  Roy. 

Sire,  ayant  la  Royne  d'Angleterre  sceu  par  milord  tré- 
sorier, lequel ,  après  estre  guéry ,  est ,  ces  jours  icy ,  re- 
tourné à  la  court ,  que  je  ne  me  tenois  assez  bien  satisfait 

de  la  responce  qu'elle  m'avoitfaicte ,  ny  de  la  lettre  qu'on 
m' a  voit  depuis  escripte ,  elle  a  baillé  charge  à  M'  Walsin- 
gam,  venant  en  ceste  ville,  de  m'y  donner  quelque  si  bonne 
interprétation  que  j'en  peusse  rester  contant;  mais,  enten- 
dant que  je  debvois  aller  retrouver  la  dicte  Dame,  il  a 
mieulx  aymé  que  ce  fût  d'elle  que  je  la  receusse  que  non 
pas  de  luy.  Et  ainsy,  après  que  j'ay  eu  faict  part  à  la  dicte 
Dame  de  toutes  les  particullarités  de  vostre  lettre,  du  xviij^ 
du  passé,  et  mesmement  de  ce  qu'aviés  réduy  les  princes 
et  seigneurs  de  vostre  conseil  à  procéder ,  dorsenavant , 
d'ung  bon  accord  aulx  choses  de  vostre  service  ;  et  du  bon 
ordre  qu'aviés  commancé  restablyr  en  vostre  royaulme  ; 
et  de  la  paciffication  qu'espériés  bientost  du  costé  du  Llan- 
guedoc ,  sellon  les  bonnes  nouvelles  qu'en  aviés  fresche- 
ment  receues;  aussy  de  celle  qui  continuoit  vers  la  Ro- 
chelle, et  comme  l'alarme  que  s'estoient  donnée  ceulx  de  la 
ville  se  trouvoit  de  peu  de  fondement,  dont  ceulx  qui  y 
a  voient  accouru  s'en  estoient  desjà  retournés  presque  toutz 
en  leurs  maisons  ;  et  que  néantmoins  vous  y  aviés  dépesché 
M'  de  Saint  Suplice  pour  examiner  bien  le  faict ,  et  y  fère 
droictement  observer  l'édict  ;  luy  touchant ,  à  ce  propos  , 
ce  qui  s'estoit  entendu,  qu'on  eût  traicté  avec  elle  d'envoyer 
des  forces  par  dellà ,  mais  que  vous  n'en  aviés  rien  creu , 
comme  aussy  il  n'en  estoit  besoing ,  veu  l'honnesteté  dont 
me  commandiés  luy  offrir  beaucoup  plus  grand  chose  que 
cella;  puis  des  remonstrances  que  son  ambassadeur  vous 
avoit   faictes  pour  le  commerce  des  Angloys  en   vostre 
royaulme ,  et  pour  y  avoyr  justice  et  pour  leur  y  estre  les 
anciens  privilèges  restitués ,  et  pour  la  satisfaction  d'aultres 
leurs  pleinctes  du  présent ,  en  quoy  soubdain  vous  aviés 
commandé  fère  des  dépesches  à  Koan  et  ez  aultres  endroicts 

pour  Y  pourvoir;  je  suis  enfin  venu  à  luy  dire  que,  touchant 
le  propos  du  mariage,  Vostre  Majesté  et  la  Royne,  vostre 
mère,  et  Monseigneur  le  Duc,  vous  estiés  infinyement 
resjouys  de  deux  choses  que  je  vous  avois  escriptes  :  l'une 
est  que  M^  Randolphe  luy  eût ,  par  son  rapport  et  par  le 
pourtraict  qu'il  luy  avoit  apporté,  donné  pleyne  satisfac- 
tion de  ce  qu'elle  avoit  désiré  sçavoyr,  du  visage  et  de  la 
disposition  de  Mon  dict  Seigneur,  contre  les  faulx  rapports 
qu'on  en  avoit  faicts;  l'aultre  ,  que,  sellon  les  propos  que 
j'avoys  depuis  ouys  d'elle,  et  sellon  ceulx  que  ses  deux 
conseillers  m'en  avoient  tenus,  je  vous  avois  faict  espérer 
qu'elle  vous  feroit  une  bonne  responce.  Dont  me  comman- 
diés  que  je  la  conjurasse  bien  fort  de  la  vous  vouloir  fère 
bientost ,  ainsy  bonne  et  favorable,  comme  vostre  longue 
attante  et  vostre  persévérance,  etleshonnestes  satisfactions 
que  vous  estiés  tousjours  efforcée  de  luy  donner ,  et  la 
conjoincte  et  constante  bonne  affection  de  toutz  trois  vers 
elle,  la  vous  faisoient  justement  mériter. 

A  quoy  elle,  monstrant  ung  singullier  plaisir  des  susdictes 
particullarités ,  lesqueffes  luy  avoient  osté  les  souspeçons, 
où  l'on  l'avoit  volue  mettre  de  vostre  costé,  m'a  respondu 
plusieurs  honnestetés,  sellon  sa  coustume,  de  la  confiance 
qu'elle  prenoit,  de  jour  en  jour,  plus  grande  de  vostre  ami- 
tyé,  et  de  la  parfaicte  assurance  que  vous  vous  déviés  don- 
ner pour  jamays  de  la  sienne.  Et  puis,  sur  le  propos  de 
Monseigneur  le  Duc,  m'a  dict  qu'elle  avoit  esté  en  peyne 
d'entendre  que  je  n'eusse  ainsy  bien  prins  sa  responce, 
comme  elle  pensoit  me  l'avoyr  faicte  fort  bonne,  sellon 
que  j'avoys  bien  cognu  que  la  perplexité,  où  l'avoient  mise 
aulcuns,  qui  avoient  naguyères  veu  Monseigneur  le  Duc, 
(lesquels,  pour  l'acquit  de  leur  loyaulté,  s'estoient  venus 

(lescharger  vers  elle  de  ce  qu  elle  m'en  avoit  desjà  dict), 
ne  portoit  pas  qu'elle  me  peut  parler  plus  ouvertement  et 
plus  cordiallement  qu'elle  avoit  faict;  car  estimoit  toucher 
à  son  honneur,  premier  que  Yostre  Majesté  et  la  Royne, 
vostre  mère,  azardissiés  la  venue  de  Mon  dict  Seigneur  par 
deçà,  qu'elle  vous  deût  clèrement  mander  tout  ce  qu'on 
luy  en  proposoit,  et  ce  qu'on  luy  en  faysoit  craindre.  Mais, 
affin  que  ne  prinssiés  argument  qu'elle  n'eût  procédé  tous- 
jours  fort  sincèrement  en  cest  endroict,  et  qu'elle  ne  désirât 
de  bon  cueur  le  mariage,  s'il  plaisoit  à  Dieu  que  eulx  deux 
se  peussent  complayre,  et  que  ne  tombissiés  en  aulcune  malle 
satisfaction  d'elle,  elle  vous  avoit  bien  voulu,  de  rechef,  accor- 
der l'entrevue,  en  privé,  pour  estre  néantmoins,  premier, 
bien  considéré  de  Yostre  Majesté  et  de  la  Royne,  vostre 
mère,  et  entièrement  réglé  par  l'opipyonque  pourries  avoyr 
que,  nonobstant  ceste  nouvelle  confirmation  de  rapport,  la 
présence  seroit  pour  donner  bon  succès  au  mariage  :  car  si 
ne  l'aviés  telle,  comme  aussy,  si  elle  ne  s'en  estoit  réservée 
une  bien  bonne  espérance  vers  elle,  elle  vous  supplieroit 
fort  franchement,  et  de  la  plus  grande  affection  de  son 
cueur,  que  vous  volussiés  déporter  entièrement  de  la  dicte 
entrevue,  affin  de  n'azarder  rien  de  ceste  tant  bien  fondée 
amityé  et  confédération,  où  elle  se  retrouvoit  maintenant 
avec  Yostre  Majesté  et  avec  vostre  royaulme. 

Je  luy  ay,  par  ma  réplicque ,  si  clèrement  remonsti'é  le 
peu  de  correspondance  que  sa  responce  apportoit  à  voz 
honnorables  offres ,  et  aulx  honnestes  satisfactions  que  luy 
aviés  données,  qu'il  sembloit  que  mal  volontiers,  et  à  re- 
gret, elle  accordât  la  dicte  entrevue ,  et  qu'elle  eût  comme 
à  mespris ,  et  quasy  à  honte ,  ce  en  quoy  vous  estimiés 
l'honnorer  et  defférer  beaucoup  à  sa  grandeur,  et  que  je 

m'esbahissois  comme  elle  ne  s'appercevoit  que  c  estoit  une 


imposture,  par  trop  impudente,  que  de  luy  renouveller  plus 
ce  faulx  rapport,  qui  estoit  convaincu  parle  tesmoignage 
de  Randolphe  et  par  le  pourtraict ,  et  encores  plus  con- 
vaincu par  l'offre  de  ce  qu'on  soubmettoit  cella  au  jugement 
que  ses  propres  yeux  en  pourroient  fère  ;  qui  luy  engagoys 
ma  vye  que,  non  seulement  elle  n'y  verroit  point  de  def- 
fault,  ains  qu'elle  y  trouveroit  tant  de  perfections  qu'elle 
se  repputeroit  bien  heureuse  d'estre  aymée  d'un  tel  prince, 
et  qu'indubitablement  elle  viendroit  amoureuse  de  luy. 
Dont  la  suppliay  qu'elle  voulût  amander  sa  responce,  affin 
que  vous  en  peussiés  recevoyr  plus  de  satisfaction. 

Elle,  soudam,  appela  les  comtes  de  Lestre  et  de  Sussev 
et  les  deux  secrettères,  M''  Smith  et  Walsingam,  pour  leur 
fère  entendre  mon  instance,  sur  laquelle,  après  qu'ilz  eurent 
longuement  débattu  entre  eulx,  je  ne  peus,  de  toute  leur 
déduction,  tirer  rien  de  mieulx  que  devant,  parce  que  desjà 
elle  avoit  mandé  à  son  ambassadeur  de  vous  dire  le  mes- 
mes  que  je  vous  avois  escript  ;  sinon ,  quand  au  passeport , 
qu'elle  ne  luy  avoit  donné  aulcune  charge  de  vous  en  parler, 
mais  elle  me  confirma,  de  rechef,  qu'aussytost  qu'auriés  ré- 
solu la  dicte  entrevue,  ainsy  en  privé,  qu'elle  ne  faudroit 
de  me  la  fère  bailler  très  honnorable  et  bien  seur,  et  qu'au 
reste  elle  vous  rendoit  beaucoup  de  mercys  de  la  tant  am- 
ple satisfaction  que  luy  avés  donnée  à  ses  escrupuUes ,  et 
de  ce  que  n'en  aviés  voulu  prendre  d'elle;  qui  vous  prioit 
de  croyre.  Sire,  qu'elle  n' avoit  preste,  ny  presteroit  jamays, 
l'oreille  à  praticque  quelquonque  qui  se  lit  jamays  contre 
vostre  estât,  et  qu'elle  estoit  très  ayse  qu'eussiés  prins  à 
cueur  le  traffic  de  ses  subjects  en  vostre  royaulme ,  comme 
elle  feroit  le  semblable  pour  les  vostres  par  deçà  ;  et  ne 

sçavoit  à  quoy  il  pouvoit  tenir  qu'on  n'eût  desjà  conclud 
ce  l'aict  entre  les  deux  pays,  comme  il  estoit  porté  par  le 
traicté;  et  nevouloit,  pour  la  fin,  oublyer  de  vous  fayre 
ung  très  expécial  mercyement  pour  M^  Yuarcop  son  pen- 
syonnayre,  pour  lequel  elle  ne  s'estimoit  moins  gratiffiée, 
en  ce  que  fériés  pour  luy,  que  si  la  plaincte  touchoit  à  elle 
mesmes. 

Et,  après  que  je  me  fus  ainsy  licencié  d'elle,  j'entretins 
longuement  ses  conseillers  sur  ce  que  vous  trouveriés  peu 
de  satisfaction  en  la  responce  qu'elle  vous  avoit  ceste  foys 
faicte  ;  mais  ilz  me  dirent  qu'il  y  avoit  des  considérations 
qui  la  contreignent  de  protester  ainsy  ces  choses  premier 
que  de  passer  plus  avant,  et  qu'ilz  ne  peuvent  encores  que 
fort  bien  espérer  de  tout  l'affère,  me  déduysant  plusieurs 
raysons  là  dessus  :  lesquelles,  pour  estre  trop  longues,  je  les 
remettray  à  une  aultre  foys,  pour  adjouxter  seulement,  icy, 
Sire,  que  j'ay  baillé  à  la  comtesse  de  Montgommery  les 
provisions  qu'avés  octroyées  à  son  mary,  laquelle  s'en  est 
resjouye  infinyement,  et  les  luy  a  envoyées  incontinent,  à 
Gerzé,  d'où  il  en  fera  la  responce  et  le  très  humble  mer- 
cyement à  Yostre  Majesté.  Et  sur  ce,  etc. 

Ce  IX*  jour  de  febvrier  4574. 

A    LA    ROYNE. 

Madame,  après  avoir  debbatu  à  ceste  princesse  la  forme 
de  sa  responce,  en  la  façon  que  je  mande  en  la  lettre  du 
Roy,  et  trop  plus  amplement  et  plus  vifvement  que  je  ne 
le  puis  pas  mander,  je  l'ay  curieusement  observée  si,  en 
aulcunes  de  ses  parolles ,  ou  de  ses  contenances,  je  pourrois 
noter  qu'elle  se  fût  alliennée  du  propos  de  Monseigneur, 
vostre  filz;  mais,  ou  soit  qu'elle  le  sçache  bien  cacher  ou 

bien  iju  il  soit  ainsy,  je  n'y  ay  peu  cognoistre  sinon  la  mes- 
mes  bonne  disposition  qu'elle  a  tousjours  monstrée  vers 
luy.  Dont  luy  ay  touché,  en  passant,  si  elle  n'entendoit  pas 
que  lesmesmes  articles,  qui  avoientesté  desjà  trouvés  bons 
au  propos  du  Roy  de  Pouloigne,  restassent  entiers  et  ac- 
cordés pour  Monseigneur  le  Duc ,  et  si  elle  luy  feroit  pas 
l'honneur,  au  cas  qu'il  vînt  par  deçà  ,  et  qu'ilz  se  peusseiit 
complère,  de  l'espouser,  sans  luy  donner  la  peyne  de  re- 
passer la  mer,  attandu  que  ce  ne  seroit  par  procureur,  ains 
en  personne,  qu'il  luy  viendroit  offrir  son  service.  A  quoy 
elle  m'a  respondu  que  je  ne  demandois  rien  qui  ne  fût 
raysonnable,  sinon  en  ce  que  je  pressois  un  peu  trop  l'af- 
fère ,  d'aultant  qu'il  failloit  que  le  mariage  fût  publicque 
et  solennel,  là  où  l'entrevue  seroit  privée ,  et,  entre  peu, 
dans  une  salle.  Dont  j'estime.  Madame,  que,  si  Yoz  Ma- 
jesté/ se  résolvent  à  la  dicte  entrevue,  en  privé  ,  car  je  ne 
pense  point  qu'on  en  puisse  obtenir  d'aultre,  qu'il  sera  bon 
que  vous  réserviés  de  la  fère  en  la  plus  commode  et  hon- 
norable  façon  que  vous  jugerés  convenir  à  vostre  grandeur, 
et  à  la  dignité  de  Mon  dict  Seigneur,  vostre  filz  ;  et  que  les 
deuxpointz,  dessus,  soient  gaignés,  premier  qu'il  passe,  affin 
de  prendre  tousjours  pied,  et  avoyr  des  arres,  sur  ceulx  qui 
artifficieusement  subtilisent  par  trop  les  points  de  cest  af- 
fère,  et  qui  espèrent  par  là  le  mener  à  rupture.  Dont  vous 
plerra  en  toucher  quelque  mot  à  l'ambassadeur  de  la  dicte 
Dame,  et  le  disposer  d'escripre  tousjours  en  bonne  sorte 
par  deçà,  car  ses  lettres  n'y  peuvent  estre  sinon  utilles  ;  et 
me  commander,  au  reste ,  par  le  retour  du  S'^  de  Yassal , 
1  ordre  qu'il  vous  plerra  que  je  preigne,  car  je  ne  fauldray 
de  bien  entièrement  l'observer.  Et  vous  remercye  très  hum- 
blement, Madame,  de  la  favorable  recordation  qu'il  vous 

a  pieu  avoyr  de  moy,  vers  le  Uoy,  pour  me  fère  retenir  de 
son  privé  conseil ,  chose  que  je  reçoys  en  plus  grand  heur 
que  nulle  aultre  qui  m'eût  peu  venir  de  l'élection  et  bénef- 
ficence  de  Voz  Maj estez,  et  en  laquelle  je  regrette  intinye- 
ment  que  mon  insuffisanzem'en  oste  le  mérite;  mais  j'es- 
père y  apporter  tant  de  dilligence  et  de  fidellité  que  Vostre 
Majesté  ne  se  repantira  de  son  bienfaict,  pour  lequel  ce  qui 
me  reste  de  vye  sera  pour  jamays  employé  à  vostre  ser- 
vice, aydant  le  créateur  auquel  je  prye,  etc. 

Ce  ix^  jour  de  febvrier  1574. 


CCCLXV'  DEPESCHE 

—  du  xv^  jour  de  febvrier  1 574.  — 

(  Envoyée  exprès  jusques  à  Calais  par  la  voye  du  S'"  Acerbo.  ) 

Succès  remporté  par  la  flotte  du  prince  d'Orange.  —  Négociation  des  Pays- 
Bas.  —  Affaires  d'Ecosse.  — Excès  du  comte  de  Morton;  mécontentement 
des  Écossais.  —  Nouvelles  de  Marie  Stuart. 

Au  Roy. 

Sire ,  il  est  venu  icy  nouvelles,  le  x*  de  ce  moys,  comme 
les  vaysseaulx  du  prince  d'Orenge  avoient  repoussé  et  rompu 
la  flote,  que  le  grand  commandeur  envoyoit  pour  avitailler 
Meldelbourg,  et  que  la  ville,  à  ceste  occasion,  estoit  bien 
près  de  se  rendre,  de  quoy  l'on  a  faict  diverses  démonstra- 
tions par  deçà,  les  ungs  d'estre  marris,  mais  le  plus  com- 
mun ,  et  en  public,  l'on  a  monstre  d'en  estre  fort  ayse  , 
mesmement  qu'il  y  avoit  beaucoup  de  vaysseaulx,  et  de 
mariniers,  et  de  soldats,  angloys,  àl'entreprinse.  Et  lemes- 
mes  jour,  les  deux  depputés  des  Pays  Bas,  qui  avoient  at- 
tandu  à  Dounquerque  le  baron  d'Aubigny,  sontarryvés, 

lesquels  l'on  n'a  paslayssé,  pour  cela,  de  bien  recevoyr,ni 
euk  demonstrer  bonne  contenance;  et  est  l'on  après  à  dep- 
puter  des  commyssayres  pour  vacquer  avec  eulx  à  l'accord 
de  leurs  différentz.  Et  se  continue  la  dellibération  d'en- 
voyer ou  le  vycomte  de  Montégu,  ou  milord  Sideney,  en  Es- 
paigne,  lesquels  sont  toutz  deux  à  présent  en  court  ;  mais 
je  ne  voy  pas  qu'ilz  soient  encore  si  près  de  partir,  et  croy 
que,  si  les  affères  d'Irlande  ne  pressoient ,  que  l'ung  ny 
l'aultre  n'y  yroient  poinct  du  tout. 

A.U  regard  de  l'Escoce ,  les  choses  semblent  s'y  entrete- 
nir encores  en  quelque  forme  de  paix ,  soubz  la  prétendue 
régence  du  comte  de  Morthon  ,  bien  que  j'ay  advis  qu'il  s'y 
déporte  en  homme  avare,  et  violent,  et  dissolu,  et  que,  de 
toutz  les  principaulx  de  la  noblesse  ,  il  n'a  près  de  luy,  à 
ceste  heure ,   qu'ung  seul  milord,  duquel  il  entretient  la 
femme,  et  en  entretient  encores  deux  ou  trois  aultres,  ma- 
ryées,  au  grand  escandalle  d'ung  chascun  5  et  que ,  entre 
aultres,  le  nouveau  comte  d'Arguil  est  très  malcontant  de 
luy,  de  ce  qu'ayant  demandé  de  succéder  à  Testât  de  ch an- 
cellier,  ainsy  que  son  frère,  à  son  décès,  le  possédoit, 
icelluy  de  Morthon  l'a  baillé  à  milord  de  Glames  ;  dont  ung 
gentilhomme  escouçoys,  de  bonne  qualité,  à  qui  j'ay  eu 
tousjours  intelligence,  oncle  du  dict  d'Arguil,  qui  a  résidé 
plus  de  huict  moys  en  ceste  ville ,  parce  qu'il  ne  pouvoit 
accorder  avec  le  dict  de  Morthon ,  estant,  à  présent,  mandé 
par  son  nepveu ,  et  .estant  peu  satisffaict  de  la  façon  dont 
les  Angloys  ont  procédé  vers  luy ,  et  qu'il  void  qu'ilz  pro- 
cèdent vers  sa  nation,  m'est  venu  dire  qu'il  s'en  alloit  re- 
monstrer  clèrement,  aulx  principaulx  de  son  pays ,  comme 
la  Royne  d'Angleterre  ne  cherchoit  que  leur  ruyne  et  le 
moyen  de  les  dominer ,  et  qu'ilz  se  debvoient  retirer  de 

toute  intelligence  et  communicquation  d'avec  elle,  s'ilz  ne 
vouloient  ung  jourestre  réputés  traistres  à  leur  prince,  et 
de  se  tenir  plus  fermes  que  jamays  à  l'alliance  de  France , 
et  qu'il  sçavoit  bien  que  les  plus  grands  et  les  meilleurs  du 
royaulme  estoient  desjà  tout  persuadés  de  cella;  dont,  s'il 
plaisoit  à  V  ostre  Majesté  les  assister,  et  mesmement  le  dict 
comte  d'Arguil,  son  nepveu,  contre  le  dict  de  Morthon , 
qui  estoit  du  tout  angloys,  qu'indubitablement  ilz  le  dé- 
chasseroient  facillement  de  toute  son  authorité ,  et  pareille- 
ment toute  sa  faction,  laquelle  n' estoit,  à  présent,  guyères 
grande. 

Je  luy  ay  respondu  qu'il  pouvoit  hardiment  assurer  le 
dict  comte  d'Arguil,  son  nepveu,  et  ceulx  de  la  noblesse, 
de  son  pays,  que  Vostre  Majesté,  en  toutes  sortes,  dellibé- 
roit  de  bien  soigneusement  conserver  l'alliance  de  la  cou- 
ronne d'Escosse;  et  pourvoir,  en  tout  ce  qu'il  vous  seroit 
possible,  à  la  protection  des  princes  du  dict  pays,  et  à  la  def- 
fance  et  repos  de  tout  Testât;  et  continuer  aulx  Escossoys 
les  mesmes  entretènementz,  pensions,  privilèges  et  faveurs, 
qu'ilz  avoient,  de  tousjours,  eu  en  France;  et  n'habandon- 
ner  nullement  ceulx  qui ,  comme  gens  de  bien  et  bons 
escoussoys,  voudroient  suyvre  cest  honnorable  party,  que 
leurs  prédécesseurs  avoient  tousjours  tenu.  Dont,  après  qu'il 
auroit  parlé  à  eulx,  s'il  me  faysoit  sçavoyr  leur  intention, 
je  mettrois  peyne  de  fère  en  sorte  que  Yostre  Majesté  leur 
feroit  santirl'efTect  et  l'assurance  de  la  sienne. 

Or,  attand  le  dict  gentilhomme  son  saufconduit,  et  je  de- 
sire,  de  bon  cueur,  qu'il  vous  playse  me  mander  ce  quej'au- 
ray  à  luy  dire  ou  commettre  davantage ,  pour  vostre  service 
par  dellà.  J'entendz  néantmoins  que  le  susdict  Morthon  a 
remis  milord  de  Humes,  moyennant  dix  mille  livres,  en  la 

possession  des  deux  chasteaulx  que  les  Angloys  ont  rendus, 
avec  obligation  qu'il  tiendra  le  party  contrayre  à  la  Royne 
d'Escosse. 

J'ay  parlé  à  milord  trésorier,  suyvant  ce  qu'il  vous  a  pieu 
m'escripre ,  le  xix^  du  passé ,  du  passeport  de  madamoy- 
selle  de  Rallay,  et  de  deux  servitteurs,  pour  venir  servir  la 
dicte  Royne  d'Escoâse,  et  n'ay  obmis  aulcune  sorte  de 
persuasion  dont  je  ne  luy  aye  uzé  là  dessus;  mais  il  m'a 
pryé  de  me  contanter,  pour  ceste  heure,  de  sçavoyr  que  la 
dicte  Dame  se  portoit  bien  et  estoit  bien  traictée ,  et  que  la 
Rope  d'Angleterre  n' estoit  plus  si  irritée,  comme  elle  sou- 
loit,  contre  elle,  ny  contre  le  comte  de  Cherosbery;  et  que 
je  réservasse  de  parler  du  dict  saufconduict,  après  que  je 
verrois  le  propos  de  Monseigneur  le  Duc  acheminé  à  quel- 
que bonne  conclusion.  Duquel  propos.  Sire,  la  négociation 
demeure  suspendue  jusques  à  la  procheyne  response  de 
Vot  Majestez  Très  Ghrestiennes.  Et  sur  ce ,  etc. 

Ce  xv«  jour  de  febvrier  1574. 


CCCLXVr  DEPESCHE 

—  du  xx«  jour  de  febvrier  1574.  — 

{Envoyée  exprès  jusques  à  Calais  par  Estienne  Jumeau.) 

Conférence  de  l'ambassadeur  avec  Burleigh  et  Walsingham  sur  la  négociation 
du  mariage.  —  Affaires  d'Irlande.  —  Détails  particuliers  donnés  par  Wal- 
singham. 

Au    Roy. 

Sire ,  quand  la  Royne  d'Angleterre  est  partie  d'Aptom- 
court,  pour  aller  en  la  mayson  du  comte  de  Lincoln,  ainsy 
que  je  le  vous  ay  mandé  par  mes  précédantes,  milord  tré- 
sorier ne  l'a  point  suivye,  ains  s'en  est  retorné  reposer  en 


—  35   — 

sa  mayson  de  ceste  ville ,  pour  achever  de  se  bien  guérir, 
et  pour  confirmer  sa  santé,  et  M'  Walsingam,  avecques 
luy;  avec  lesquels  deux  j'ay  continué  de  négocier,  aultant 
que  j'ay  peu  ,  l'advancement  du  propos  de  Monseigneur  le 
Duc.  Et  le  dict  grand  trésorier  m'a  faict  sçavoyr  comme, 
le  jour  après  que  je  fus  party  d'avec  la  dicte  Dame ,  il  parla 
longuement  à  elle,  sur  la  forme  de  la  responce  qu'elle  m'a- 
voit  faicte,  et  que,  sellon  aulcunes  considérations  qu'elle 
luy  avoit  sceu  bien  déduyre  ,  il  jugeoit,  veu  Testât  du  pro- 
pos, qu'elle  ne  me  l'eût  peu  fère  meilleure  ;  et  qu'indubi- 
tablement elle  s'attandoit  que  Monseigneur  le  Duc  ne  re- 
fuzeroit  de  venir  ainsy,  en  privé,  avec  quelque  honneste  et 
honnorable ,  mais  petite  compagnye ,  des  mieulx  choisis  de 
vostre  court,  et  des  siens;  et  qu'il  se  pouvoit  assurer  qu'elle 
luy  feroit  tout  l'honneur  et  bonne  chère  qu'elle  pourroit; 
et  que,  si  elle  n' avoit  affection  et  bonne  espérance  du  ma- 
riage ,  elle  ne  consentiroit ,  pour  chose  du  monde ,  que  la 
dicte  entrevue  se  fît ,  ny  en  une  façon ,  ny  en  une  aultre  ; 
mais  que,  pour  l'incertitude  de  l'événement,  elle  avoit,  à 
toutes  advantures,  estimé  estre  trop  plus  expédient  de  la 
fère  ainsy,  en  privé,  que  non  à  la  descouverte. 

Et  M^  Walsingam  dict  que  c'est  tout  le  mieulx  que  la 
dicte  Dame  eût  peu  fère,  en  la  présente  disposition  du  dict 
propos,  et  que,  sijamays  l'on  avoit  remarqué  aulcun  in- 
dice en  elle  d'y  vouloir,  à  bon  escient,  entendre,  que  c'es- 
toit  à  présent;  et  qu'elle  se  persuadoit  que  Vostre  Majesté, 
ny  la  Royne,  vostre  mère,  ne  refuzeriés,  ny  n'auriés  aul- 
cunement  mal  agréable,  que  ceste  privée  entrevue  se  fit; 
et  que ,  luy ,  de  sa  part ,  espéroit  que  la  présence  de 
Monseigneur  le  Duc  auroit  plus  d'effect,  à  mener  l'affère 
à  sa  conclusion,  que  nulle  aultre  chose  qu'on  y  peut  ap- 

plicquer,  se  persuadant  qu'il  satisferoit  à  l'œil  de  la  dicte 
Dame,  ainsy  qu'il  sçavoit  bien  qu'elle  avoit  desjà  les  au- 
reilles  très  satisfaictes  de  la  grande  réputation  de  ses  vertus; 
et  que  deux  choses  seulement  retenoient  le  dict  M^  Wal- 
singam  en  doubte,  l'une  que  la  dicte  Dame  ne  retournât 
trop  facillement,  d'elle  mesmes,  à  la  naturelle  inclination, 
qu'elle  avoit,  de  ne  se  marier  poinct;  et  l'aultre,  que  ceulx, 
qui  luy  avoient  faict  passer  beaucoup  d'années  en  ceste 
opinion,  ne  la  luy  temporisassent  encores  tout  exprès, 
pour  enfin  ne  luy  en  laysser  poinct  prendre  de  meilleure , 
et  que  c'estoit  ce  qui  l'engardoit  de  ne  s'ozer  entremettre, 
sinon  par  mesure,  au  dict  affère.  Auquel  néantmoins,  quand 
il  viendroit  à  son  tour ,  il  vous  supplioit ,  Sire ,  et  la  Royne, 
vostre  mère,  de  croyre  qu'il  ne  faudroit  de  s'y  employer 
fermement  et  en  homme  de  bien,  comme  en  chose  qu'il 
réputoit  utille  et  très  honnorable  à  sa  Maystresse  ,  et  qu'il 
cognoissoit  nécessayre  à  ces  deux  royaulmes. 

Et  c'est  la  substance  de  tout  ce  qui  s'est  peu  tirer  de  la 
dernière  négociation  d'avec  les  dicts  deux  personnages; 
qui  poui:ra,  possible,  après  mes  précédantes  dépesches,  assés 
servir  de  responce  aulx  poinctz  de  celle  de  Yostre  Majesté, 
du  v^  du  présent ,  que  je  viens  maintenant  de  recevoir , 
aulmoins  jusques  à  ce  que  j'aye,  de  rechef,  veu  ceste  prin- 
cesse, ou  bien  quem'avés  mandé  d'aultres  plus  expresses 
nouvelles  là  dessus. 

La  dicte  Dame  et  ceulx  de  son  conseil  sont  rentrés 
en  quelque  peu  de  bonne  espérance  des  choses  d'Irlande, 
sur  ce  que  le  comte  d'Essex  a  escript  qu'il  s'estoit  retiré, 
le  mieulx  qu'il  avoit  peu,  du  destroict  où  l'on  l' avoit  en- 
fermé ;  et  que  aulcuns ,  des  principaulx  du  pays ,  luy  avoient 
mandé  qu'ilz  seroient  prestz  de  se  soubmettre  à  la  dicte 

Dame ,  si  elle  les  vouloit  tenir  et  traicter  comme  bons  sub- 
jectz ,  et  leur  laysser  paysiblement  jouyr  de  leurs  terres, 
et  qu'encores  luy  payeroient  ilz  quelque  petit  tribut  annuel , 
ainsy  qu'il  seroit  advisé;  mais  qu'il  ne  pouvoit  encores  as- 
sés  bien  juger  s'ils  luy  avoient  faict  tenir  ce  langage  à 
feincte,  ou  bien  à  bon  escient.  Tant  y  a  que  cella  venoit 
d'aulcuns  plus  authorizés  d'entre  eulx;  et  que  le  comte  de 
Quildar,  avec  M'^  Gueret  son  frère,  s'employent  de  grande 
aiFection  à  réduyre  tout  le  pays  en  quelque  bonne  tranquillité, 
soubz  l'obéyssancede  la  dicte  Dame;  néantmoins  qu'il  estoit 
bien  d'advis  qu'elle  ne  layssât,  pour  cella,  d'envoyer  tousjours^ 
les  hommes  et  les  provisions,  qu'elle  avoit  ordonné  pour  la 
guerre  de  dellà,  comme,  à  la  vérité,  Sire,  ceulx,  qui  cog- 
noissentbien  l'Irlande  et  les  Irlandoys,  disent  qu'elle  y  trou- 
vera plus  de  difficulté  et  de  résistance  que  jamays. 
Sur  ce,  etc.  Ce  xx^  jour  de  febvrier  1574. 

A    LA    RoYiNE. 

Madame,  oultre  ce  que  je  mande  en  la  lettre  du  Roy, 
des  propos  de  milord  trésorier  et  de  M'  Walsingam,  icel- 
luy  Walsingam  a  adjouxté  davantage  qu'il  supplioit  Yostre 
Majesté  vous  souvenir  de  ce  qu'il  vous  avoit  quelques  foys 
dict,  quand  il  estoit  en  France,  qu'il  vous  failloit  réputer 
vostre  poursuyte,  touchant  le  mariage  de  la  Royne,  sa 
Maistresse,  comme  l'expugnation  d'une  forte  place,  où  y 
auroit  de  la  résistance  et  de  la  difficulté  beaucoup,  ainsy 
qu'il  avoit  bien  trouvé,  estant  icy,  qu'il  estoit  fort  malaysé 
de  conduyre  la  dicte  Dame  au  poinct  d'une  ferme  résolution 
de  se  maryer,  et  de  l'y  fère  persévérer;  et  n'estoit  moin- 
dre la  contradiction  de  recevoir  ung  prince  estranger  en  ce 
royaulme  :  toutcsfoys  plusieurs  poinctz  estoient  desjà  vuy- 

dés  là  dessus  qui  rendoient,  à  présent,  la  matière  plus 
facille;  et  quand  bien  Monseigneur  le  Duc,  enfin,  ne  pour- 
roit  venir  à  bout  d'une  si  haulte  entreprinse,  comme  d'em- 
porter la  dicte  Dame  et  ce  royaulme,  qu'il  ne  s'en  debvoit 
pourtant  donner  aulcune  honte,  non  plus  que  si  l'on  n'avoit 
pas  prins  la  place  forte  qu'on  auroit  assiégée,  pourveu 
qu'on  y  eût  bien  faict  son  debvoir;  et  qu'icelluy  de  Wal- 
singam,  voyant  les  deux  principaulx  et  aulcuns  aultres  con- 
seillers de  la  dicte  Dame  marcher  de  très  bon  pied  en  cest 
affère,  et  y  avoyr  ung  très  grand  désir,  il  n'en  vouloit  avoyr 
ny  moins  de  désir,  ny  moins  d'espérance,  que  eulx;  bien 
qu'il  me  vouloit  dire,  tout  franchement,  que,  à  son  advis, 
ny  les  ungs  ny  les  aultres  ne  s'en  pouvoient  encores  pro- 
mettre l'yssue  telle,  ny  si  assurée,  comme  ilz  la  desireroient. 
Dequoy,  Madame,  il  se  peut  fa cillement  comprendre  qu'il 
y  cognoit  encores  des  doubtes,  lesquelz  ne  permettent  qu'il 
puisse  voyr  bien  cler  dans  le  fondz  de  l' affère.  Dont  estant 
encores  à  moy,  qui  suis  estrangyer,  plus  difficile  d'y  péné- 
trer, je  suis  contrainct  d'en  demeurer  en  ung  incertain 
sur  le  simple  recueil,  que  je  puis  fère,  de  la  substance  et 
des  conjectures  des  paroUes  et  des  démonstrations  de  la 
dicte  Dame,  et  de  ses  dicts  conseillers,  comme  je  les  vous 
ay  desjà  escriptes  et  mandées,  par  le  menu;  et  de  supplier 
là  dessus  Yoz  Majestez  de  prendre ,  de  vous  mesmes,  et 
avec  l'advis  de  vostre  prudent  conseil,  la  résolution  que 
jugerés  meilleure  et  plus  honnorable  pour  Mon  dict  Sei- 
peur,  vostre  filz.  Et  sur  ce,  etc. 

Ce  xx*^  jour  de  febvrier  1574. 

CCCLXVir  DÉPESCHE 

—  du  xxvi«  jour  de  febvrier  1574. — 
(Envoyée  exprès  jîisques  à  Calais  par  la  voye  du  S»^  Acerbo.) 

Négociation  du  mariage.  —  Conférence  de  l'ambassadeur  avec  Leiceeter.  -* 
Assurance  donnée  par  l'ambassadeur  qu'il  ne  sera  pas  fourni  de  secours 
aux  protestans  de  France.— Dénonciation  contre  Marie  Stuart,  et  punition 
du  dénonciateur. 

Au  Roy. 
Sire,  tous  ces  jours  de  caresme  prenant,  la  Royne  d'An- 
gleterre a  esté  convyée  par  les  seigneurs  et  gentilshommes, 
voysins  de  Hamptoncourt,  d'aller,  de  lieu  en  lieu,  fort 
privément  et  à  peu  de  compagnye,  fère  bonne  chère  en 
leurs  maysons,  et  n'a  esté  bien  à  propos  que  je  la  sois  allée 
trouver  là;  mais  j'ay  conféré  en  ceste  ville,  fort  à  loysir, 
avec  milord  trésorier,  des  poinctz  contenus  en  la  dernière 
dépesche  de  Yostre  Majesté,  et  mesmement  de  celluy  où 
est  touché  ce  que  dict  l'ambassadeur  d'Angleterre  à  la 
Royne,  vostremère,  le  iiij*' du  présent,  et,  depuis,  auS'^Gé- 
ronyme  Gondy.  Sur  quoy  le  dict  grand  trésorier  m'a  res- 
pondu  que  \oz  Majestez  très  Chrestiennes  debvoient  pren- 
dre de  très  bonne  part  l'instance  du  dict  ambassadeur, 
lequel  ayant  senty,  après  le  retour  de  M^  Randolphe,  que 
le  mariage  procédoit  très  bien  du  costé  de  sa  Mestresse , 
encor  qu'il  vît  bien  aussy  que  vous  y  alliés  de  très  grande 
alfection  et  fort  sincèrement  du  vostre,  et  que  me  fissiés 
encores  estre,  icy,  en  mes  sollicitations,  plustost  pressant 
et  importun  vers  elle  que  de  luy  garder  la  médiocrité  ;  si 
vouloit  il,  sellon  qu'il  voyoit  la  trem|)e  bonne,  vous  éguil- 
loner  encores  davantage,  affin  de  ne  la  laysser  nullement 

refroidir;  et  que  le  dict  grand  trésorier  me  juroit,  en  sa 
conscience,  qu'il  avoit  veu  la  dicte  Dame  très  bien  delli- 
bérée  de  me  fère  une  bonne  et  bien  résolue  responce, 
sans  l'intervention  d'ung,  de  qui  il  ne  pouvoit  nullement 
approuver  le  zèle,  lequel,  pour  l'acquit  de  sa  loyaulté  vers 
elle,  luy  estoit  venu  remettre  sus  le  premier  escrupulle  du 
visage;  et  que,  contre  icelluy,  il  n' avoit  pas  craint,  la 
dernière  foys  qu'il  l'avoit  veue,  de  luy  dire  que  j'avoys 
fermement  remonstré  qu'après  le  rapport  de  M^  Randolphe, 
et  après  le  pourtraict  envoyé,  et  qu'on  soubmettoit  encores 
le  jugement  de  ce  poinct  à  l'œil  d'elle,  je  ne  pouvois  dire 
sinon  que  c' estoit  une  pure  imposture  et  trop  grande  im- 
pudence de  révoquer  plus  maintenant  cella  en  doubte; 
et  que  le  comte  de  Lestre,  ny  luy,  ne  m'avoient  sceu  que 
respondre,  ainsy  qu'elle  mesmes,  après  y  avoyr  bien  pensé, 
avoit  confessé  que,  voyrement,  n'y  avoit  il  poinct  de  replie- 
que  ;  néantmoins  qu'il  me  prioit  de  supporter  ung  peu  sa 
Mestresse  en  cest  endroit,  veu  qu'il  n' estoit  pas  seulement 
question  de  conclurre  une  simple  amityé  ou  une  ligue,  d'où 
l'on  se  peut,  de  cbascun  costé,  puis  après,  départir,  quand 
l'on  ne  s'en  trouveroit  pas  bien,  car  c' estoit  une  obligation 
pour  toute  la  vye,  en  laquelle  n'y  auroit  jamays  plus  lieu 
de  repantailles  ;  et  qu'il  trouvoit  la  dicte  Dame  en  une  très 
bonne,  voyre,  en  la  meilleure  disposition  qu'il  l'eût  jamays 
vue  vers  le  mariage,  dont  il  n'en  vouloit  sinon  tousjours 
bien  espérer  ;  et  que,  sellon  que  Yostre  Majesté  et  la  Royne, 
vostre  mère,  disposeriés  Monseigneur  le  Duc  à  ceste  entre- 
vue privée,  le  propos  pourroit  parvenir  à  sa  conclusion. 
Dont  luy  sembloit  que,  sans  rien  mouvoir,  pour  ceste  heure, 
je  debvois  attandre  qu'est  ce  que,  par  vostre  procheyne 
dépesche,  il  m'en  seroit  escript. 

Depuis,  j'ay  envoyé,  devers  le  comte  de  Lestre,  le  prier 
de  me  mander  de  la  santé  de  la  Royne,  sa  Mestresse,  et  de 
son  portement,  sellon  que  j'avoys  commandement  de  Yoz 
Majestez,  et  de  Monseigneur  le  Duc,  de  vous  en  fère  sçavoyr, 
le  plus  souvent  que  je  pourrois.  Et  luy  ay  faict  toucher  les 
mesmes  poinctz  que  j'avoys  déduictz  à  milord  trésorier,  et 
qu'il  voulût  prendre  occasion  de  fère  voyr  à  la  dicte  Dame 
la  lettre  que  Monseigneur  m'avoitescripte  de  sa  main,  affin 
qu  elle  cogneût  sa  persévérance  vers  elle.  Lequel  comte, 
après  avoyr  fort  promptement  et  très  vollontiers  satisflaict 
à  cella,  il  m'a  envoyé  remercyer  infinyement  de  la  négo- 
ciation que  je  luy  avoys  commise  à  fère,  laquelle  il  me 
pouvoit  assurer  que  la  Royne,  sa  Mestresse,  l'avoit  eue 
très  agréable ,  et  s'estoit  resjouye  ,  trop  plus  que  ne  le  me 
sçauroit  exprimer,  de  la  lettre  de  Monseigneur  le  Duc,  et 
mesmes  d' avoyr  veu  qu'en  termes  exprès  il  y  parloit  du 
mariage  d'entre  eulx  d'eux  ,  ce  qu'elle  avoit  bien  observé, 
qu'en  nulle  de  ses  aultres  lettres  il  n'en  avoit  uzé  ainsy ,  et 
qu'elle  ne  s'estoit  pas  contante  de  la  lyre  une  et  deux  foys, 
car  l'avoit  relue  la  troysiesme  foys,  et  l'avoit  interprété 
au  dict  comte  en  très  bonne  signiffication  ;  et  qu'il  me  pou- 
vojt  assurer  de  n  avoyr  jamays  veu  la  volonté  de  la  dicte 
Dame  mieulx  inclinée  vers  le  mariage,  et  vers  Monseigneur 
le  Duc,  que  maintenant  ;  et  qu'il  cognoissoit  bien  qu'elle 
avoit  grand  desir  de  le  voyr ,  mais  qu'elle  ne  diroit  jamays 
ouvertement  qu'il  vînt  ;  et  que  le  dict  comte  ,  de  sa  part , 
ne  se  présumoit  pas  tel  qu'il  ozât,  de  son  costé,  le  luy 
mander  ,  car  repputoit  cella  de  trop  d'importance  vers  luy, 
on  l'endroictd'ung  si  grand  prince  comme  est  Mon  dict  Sei- 
gneur le  Duc  ;  néantmoins ,  comme  son  très  dévot  servi- 
teur et  partial  de  la  France ,  il  desiroit  et  ne  se  pouvoit  te- 

iiir  de  dire  qu'il  feroit  très  bien  de  venir  ainsy ,  privémenl, 
comme  la  dicte  Dame  l'avoit  desjà  consenty;  et  que,  de- 
meurant le  rapport,  qu'on  avoit  faict  de  luy,  convaincu  par 
sa  présence,  il  ne  faysoit  doubte  qu'il  n'obtînt  son  désir. 

Lesquels  propos  des  dicts  comte  et  milord  trézorier  j'ay 
bien  voulu ,  Sire ,  les  vous  représanter  en  propres  termes , 
affin  que  puissiés  mieulx  juger  à  quoy  pourra  réuscyr  le 
voyage  de  Mon  dict  Seigneur  le  Duc  par  deçà,  si,  d'avanture, 
il  l'entreprend,  sur  la  responce,  que  je  vous  ay  desjà  mandée  ; 
sur  laquelle  néantmoins,  telle  qu'elle  est,  la  dicte  Dame  et 
les  siens  se  persuadent  que ,  s'il  a  bonne  affection  au  ma- 
riage, qu'il  ne  différera  de  venir.  Dont  ceulx,  qui  le  dési- 
rent, ne  cessent  de  me  presser  que  je  vous  conseille  de  le 
haster,  et  ont  opinyon  que,  par  ce  moyen,  elle  et  luy  se 
trouveront  plus  tost  maryés  que  on  ne  l'aura  pensé;  et 
qu'il  ne  se  pourra  fère  qu'il  n'advienne  une  de  deux  choses  : 
ou  que  Mon  dict  Seigneur  l'espousera,  ou  qu'il  empor- 
tera aulmoins  paroUe  d'elle  qu'elle  n'en  espousera  jamays 
d'aultre.  Et  de  ma  part,  Sire,  ne  sachant  à  quel  grand  re- 
gret Vostre  Majesté  et  la  Royne,  vostre  mère,  pourries  avoyr 
ceste  venue  de  Mon  dict  Seigneur  par  deçà,  et  luy  encores 
plus  grand,  s'il  n'y  obtenoit  son  désir,  je  ne  puis,  en  façon 
du  monde,  me  contanter  que  ceulx  cy  luy  en  veuillent  ainsy 
laysser  l'événement  trop  incertain,  et  se  monstrer,  en  cest  en- 
droict,  par  trop  inconstanset  muables;  dont  je  ne  sçay  qu'en 
dire.  Et  ay  opinion  que  Vostre  Majesté  et  la  Royne,  vostre 
mère,  et  Mon  dict  Seigneur  le  Duc,  pourrés  plus  prudem- 
ment, et  avec  plus  de  généreuses  et  hautes  considérations, 
prendre  l'expédient  honnorable  qui  conviendra  à  cestuy  vos- 
tre |)éculier  et  vrayment  royal  affère ,  que  rmls  aultres  ne  le 
vous  sçauroient  conseiller.  Au  regard  de  C4^  que  le  susdid 

ambassadeur  a  touché,  comme  de  luy  mesmes,  au  S'  Goiidy, 
qu'il  seroit  bon  que  envoyssiés,  de  rechef,  quelqu'ung  par 
deçà,  ceulx  ci  n'en  sont  nullement  d'advis;  ains  disent  que, 
si  Monseigneur  ne  vient,  que  toutz  aultres  voyages  et  dilli- 
gences,  pour  ce  regard,  seront  entièrement  innutilles.  Disent 
davantage,  quand  au  commerce,  qu'il  n'a  tenu  à  la  Royne, 
leur  Maystresse,  ny  à  ma  sollicitation,  qu'il  ne  soit  desjà  bien 
estably,  car,  à  mon  instance,  plusieurs  assemblées  ont  esté 
desjà  sur  ce  faictes  en  ceste  ville,  mais  les  marchand/,  y 
ont  tousjours  résisté,  et  y  résisteront  jusques  à  ce  qu'ilz 
voyent  une  paix  plus  assurée  et  ung  ordre  mieulx  estably 
en  France. 

Au  surplus.  Sire ,  je  ne  sentz  qu'il  se  face  encores,  icy, 
aulcune  propre  dellibération  de  guerre  pour  rien  entrepren- 
dre hors  du  royaulme ,  bien  qu'on  envoyé  beaucoup  d'ar- 
tillerye,  de  toutz  qualibres,  dans  les  grands  navyres,  comme 
pour  en  vouloir  mettre  quelque  nombre  dehors ,  à  ce  pro- 
chain primptemps.  Mais  je  ne  voy  pas  haster  ravitaillement, 
ni  les  aultres  apprestz,  pour  vous  debvoir  mettre  encores  en 
peyne  ;  et  difficilement  pourra  t  on  dresser  ung  armement, 
aulmoins  qui  soit  de  quelque  importance,  que  je  n'aye 
quelque  loysir  de  vous  en  donner  advis.  Ces  gens  de  guerre, 
dont  vous  a  esté  faict  rapport,  sont  seulement,  ces  huict 
centz  soldatz  que  je  vous  ay  desjà  mandé  qu'on  dépeschoit 
en  Irlande ,  et  cinq  centz  à  Fleximgues.  Bien  a  l'on  or- 
donné de  fère  bientost  les  monstres  accoustumées  du 
pays,  et,  quand  à  ce  qui  a  esté  traicté,  de  jetter  des  forces 
de  ce  royaulme  dans  le  quartier  de  la  Guyenne,  qui  est 
entre  Loyre  et  Gironde,  et  dans  la  Rochelle,  cella  a  esté 
plus  mis  en  avant  [»ar  aulcuns  angloys  qui  sont  extrêmes 
n\   leurs  im[>ressions ,  que  non   que  la   dicte  Dame ,   nv 

que  ceulx  de  son  conseil  y  ayent  preslé  l'oreille,  ny  l'ayeiit 
trouvé  bon ,  ny  que  pas  ung  françoys  y  soit  intervenu.  Et 
croy  que  j'ay  assés  suffizamment  advéré ,  tant  du  costé  des 
angloys  que  de  voz  subjectz,  qui  sont  icy,  que  la  déllibé- 
ration  en  demeure  bien  froide;  bien  que  ceulx  cy  m' ayent, 
de  rechef,  ramanteu  leur  escrupulle  de  certain  apprest  de 
navyres,  qu'on  leur  faict  accroyre  qui  se  poursuit  fort  chau- 
dement en  Normandye  et  Bretaigne,  et  que  Yostre  Ma- 
jesté est  après  à  fère  levée  d'allemans  et  suysses ,  et  fère 
venir  des  itahens,  ce  que  je  leur  ay  jette  bien  loing. 

11  y  a  ung  chapellain  protestant ,  qui  servoit  le  comte  de 
Cherosbery,  lequel,  estant  venu  defférer  icy  la  Royne  d' Es- 
cosse,  et  ayant  si  fort  irrité  la  Royne  d'Angleterre  contre 
elle  que  sa  vye  en  a  esté  en  extrême  danger ,  il  a  esté  dil- 
iigemment  observé  par  ung  bon  amy,  de  ceste  court,  qui  l'a 
faict  enfin  convaincre  d'imposture;  dont  a  esté  condempné 
au  pillory ,  et  la  dicte  Royne  d'Escosse  demeure ,  pour  ce 
coup,  deUivrée  de  ce  grand  danger,  grâces  à  Nostre  Sei- 
gneur, auquel  je  prie,  etc. 

Ce  xxvj*^  jour  de  febvrier  457i. 


CCCLXVUr  DÉPESCHE 

—  du  ve  jour  de  mars  1574. — 
(Envoyée  exprès  jusqucs  à  Calais  par  Raymond.) 

Conférence  de  l'ambassadeur  avecles  députés  de  Flandre.  —  Vives  assuran- 
ces de  dévouement  données  par  l'agent  de  la  Rochelle.  —Mesures  prises 
à  Londres  contre  les  étrangers.— Nouvelles  d'Irlande. 

A  i)    R  0  Y . 
Sire,  n'ayant,  pour  ceste  heure,  à  fère  sçavoir  à  Vos- 

Ire  Majesté  rien  de  nouveau,  du  propos  de  Monseigneur  le 
Duc,  ny  d'aulcuneaultre  chose  quej'aye  traictée  avec  ceulx 
cy  depuis  ung  moys  en  çà,  sinon  cella  mesmes  que  je  vous 
ay  désjà  escript  par  mes  précédentes  dépesches ,  je  vien- 
dray  maintenant  à  vous  dire  que  les  deux  depputés  de  Flan- 
dres ,  après  avoyr  présenté  leurs  lettres  et  leur  commission 
à  la  Royne  d'Angleterre,  et  luy  avoyr  exposé  le  som- 
mayre  de  leur  charge ,  ilz  me  sont  veims  visiter ,  le  jour 
ensuyvant,  et  je  les  ay  conviés,  pour  le  lendemain,  à  vouloir 
prendre  leur  dîner  en  mon  logis ,  où  ilz  ont  uzé  assés  pri- 
vément  avecques  moy.  Et,  entre  aultres  choses,  m'ont  dict 
qu'ilz  espéroient ,  sellon  la  bonne  démonstration  que  la 
dicte  Dame  leur  avoit  faicte ,  et  sellon  le  plaisir ,  qu'elle 
avoit  eu,  de  recevoyr  de  si  bénignes  lettres,  comme  ilz  luy 
avoient  apportées,  du  Roy  d'Espaigne,  que,  avant  la  fin  de 
trois  moys;  qu'ilz  avoient  à  estre  icy,  ilz  auroient  accomodé 
les  affères  d'entre  les  deux  pays,  chose  qu'ilz  réputoient 
estre  de  grande  conséquence  pour  le  Roy,  leur  Maistre  , 
et  pour  ses  subjectz,  et  non  moins  utille  et  nécessayre  à  ce 
royaulme  ;  néantmoins  qu'ilz  me  vouloient  fort  affectueuse- 
ment prier  que,  si  je  découvrois  qu'il  se  menât  quelque 
praticque,  par  ceulx  cy,  en  faveur  du  prince  d'Orange,  con- 
tre le  Roy,  leur  Maistre,  que  je  les  en  voulusse  advertyr, 
et  qu'ilz  me  feroient  le  semblable ,  s'ilz  entendoient  qu'on 
y  fît  rien  contre  Yostre  Majesté;  et  que,  de  vostre  costé , 
non  plus  que  du  leur,  ne  se  falloit  attandre  que,  pour  tous 
ces  bons  propos  de  mariage,  lesquels  ne  servoient  que  d'une 
forme  d'entretènement ,  ny  pour  nulles  confédérations 
et  ligues ,  vielles  ou  rescentes ,  les  Angloys  se  divertîssent 
des  intelligences  qu'ilz  avoient  avec  les  aultres  protes- 
tants, ny  qu'ilz  ne  broillassent  tousjours,  aultant  qu'ilz  pour- 

roient,  les  all'ères  dedans  les  estatz  de  leurs  voysins ,  car 
c'estoit  ce  de  quoy  ilz  faysoient  leur  prouffit,  et  de  quoy 
ilz  estimoient  pouvoir  mieulx  entretenir  leur  repos.  A  quoy, 
Sire,  je  leur  ay  fort  volontiers  acquiescé. 

Or,  Sire,  pour  vériflier  davantage  si  l'advis,  d'envoyer 
des  forces,  d'icy,  au  quartier  de  la  Guyenne,  qui  est  à  l' en- 
tour  de  la  Rochelle ,  et  dans  la  ville  mesmes ,  auroit  fon- 
dement, j'ay  curieusement  examiné  là  dessus,  l'ung  après 
l'aultre,  toutz  les  principaulx  de  voz  subjectz  qui  sont  par 
deçà  ;  lesquels  m'ont  fort  évidemment  faict  cognoistre  que 
c'estoit  chose  à  quoy  nul  d'eux  n'avoit  jamays  pensé,  ains 
l'ont  détestée  avec  exécration.  Et,  entre  aultres,  le  sire  Bo- 
bineau,  agent  de  la  Rochelle,  s'est  offert  à  moy  de  se  met- 
tre en  lieu  où  l'on  pourroit  fère  justice  de  sa  personne,  au 
cas  que,  depuis  le  dernier  édict,  il  se  soittraicté  chose  aul- 
cune ,  ny  en  ayt  esté  proposé  une  seule ,  petite  ny  grande, 
à  ceulx  cy,  par  ceulx  de  sa  ville,  qui  puisse  estre  au  pré- 
judice du  dict  édict,  ny  contre  l'obéyssance  et  fidellité  qu'ilz 
doibvent  à  Yostre  Majesté;  et  qu'il  me  prioit  d'approfon- 
dir bien  cest  advis ,  duquel  je  luy  venois  de  parler ,  alïin 
que,  par  la  vérité  de  ce  que  j'en  trouverois,  je  vous  peusse 
oster  toute  la  sinistre  impression  que  pourries  avoyr  con- 
çue d'eux ,  car  c'estoit  ce  qu'ilz  craignoient  le  plus  au 
monde,  que  de  vous  mettre  en  quelque  souspeçon  et  def- 
liance,  et  que  ceulx  de  sa  ville  se  vouloient  maintenant  mons- 
trer  plus  fermes  etloyaulx  subjectz  de  Yostre  Majesté  et  de 
vostre  couronne,  qu'ilz  n'avoient  jamays  faict;  et  qu'icel- 
Uiy  agent  n'estoit  retenu,  icy,  que  pour  quelque  somme,  à 
quoy  ilz  estoient  obligés  vers  les  Angloys ,  depuis  le  siège  ; 
et  que,  s'il  vous  plaisoit  leur  fère  expédier  la  commission, 
que  leur  avés,  longtemps  y  a,  accordée,  de  pouvoir  lever 

\o,s  deniers  pour  ce  payement ,  que  luy  se  retireroit  incon- 
tinent d'icy,  et  l'on  verroit  que  les  habitons  de  la  Rochelle 
n'auroient  plus  aulcune  communicquation  avec  les  Angloys; 
et  qu'il  ne  me  vouloit  pas  celler  qu'il  estoit  après,  mainte- 
nant, à  achepter  quelque  quantité  de  poudre,  sellon  que, 
de  tout  temps,  ceulx  de  la  Rochelle  estoient  tenus  d'en 
avoyr  ordinayrement  quarante  milliers  de  provision  dans 
leur  ville  ;  et,  parce  qu'après  le  siège  il  n'en  y  estoit  point 
resté,  l'on  luy  avoit  mandé  d'y  en  fère  venir.  Je  luy  ay 
respondu  que  je  ferois  entendre  à  \  ostre  Majesté  tout  ce 
qu'il  m' avoit  dict,  et  qu'il  se  pouvoit  assurer  que  vous 
maintiendriés  droictement  à  ceulx  de  la  Rochelle  vostre 
édict,  s'ils  se  sçavoient  contenir  de  ne  l'enfreindre  de  leur 
part. 

Bientost  après  est  arrivé,  du  dict  lieu  de  la  Rochelle,  ung 
marchant  de  ceste  ville ,  nommé  Landol,  qui  dict  en  estre 
party  le  x*  du  passé  ;  et  rapporte  que  M"^  de  S^  Suplice  n'a 
esté  qu'ung  soyr  dans  la  ville,  et  que  les  habitans  et  ceulx 
de  la  nouvelle  rehgion ,  qui  sont  auk  envyrons ,  estoient 
après  à  fère  leurs  monstres  et  reveues ,  et  que  ceulx  de 
Languedoc  leur  avoient  mandé  de  se  mettre  aulx  champs. 
Ce  qui  seroit.  Sire,  pour  esmouvoir  assés  ceulx  cy,  si  je 
n'assurois  fort  fermement  que  le  contrayre  est  toute  la 
vérité. 

L'on  a  descouvert,  en  ceste  ville,  que  quelque  nombre 
d' angloys,  promptz  à  la  main,  estoient  toutz  pretz  de  suc- 
citer  une  grande  sédicion,  par  tout  ce  royaulme,  contre  les 
estrangiers,  mais  il  y  a  esté  dilligemment  pourveu.  Néant- 
moins,  pour  mieulx  appayser  les  mutins,  il  a  esté  faict  une 
fort  curieuse  recherche  sur  les  dicts  estrangyers,  et,  de 
trèze  mille  sept  centz,  qui  s'en  est  trouvé  en  ceste  seule 

ville  de  Londres,  l'on  en  a  banny  plus  du  tiers,  presque 
toutz  llammantz,  qui  ne  se  rangeoient  à  nulle  église,  ny  à 
celle  des  Angloys,  ny  à  celle  des  estrangiers.  Et  leur  est 
commandé  de  vuyder  le  royaulme,  dans  Nostre  Dame  de 
mars ,  sur  peyne  de  prison  ;  dont  ilz  proposent  de  se  retirer 
à  ceste  heure  en  Zélande,  où  ilz  entendent  que  Meldel- 
bourg  est  rendu  au  prince  d'Orange  :  et  plusieurs  aultres, 
en  grand  nombre ,  de  ceulx  mesmes  qu'on  souffriroit  bien 
de  demeurer  icy,  dellibèrent  de  s'y  en  aller. 

Il  n'est  venu,  longtemps  y  a,  rien  de  nouveau  d'Escosse, 
dont  ne  vous  en  feray  icy  mencion;  mais  parce  que  je  voy 
praticquer  plus  souvent  M^  Quillegrey,  en  ceste  court,  de-- 
puis  huict  jours  en  çà,  qu'il  n'a  voit  faict  de  longtemps  au- 
paravant, je  souspeçonne  que  ce  ne  peult  estre  que  pour 
quelque  voïage  en  Escoce ,  ou  bien  pour  l'envoyer  en  Alle- 
maigne.  Je  mettray  peyne  d'en  entendre  la  vérité. 

Ducosté  d'Irlande,  le  comte  d'Esmondva  si  bien  pros- 
pérant en  ses  entreprinses ,  qu'il  a  entièrement  reprins  tous 
les  chasteaulx  et  lieux  forts  de  son  estât,  et  tient  à  présent 
fort  à  l'estroict  la  ville  de  Corc,  dont  ceulx  cy  hastent  leurs 
dellibérations  et  apprestz  pour  y  remédyer  ;  car  l'ouverture 
d'accord  qu'on  avoit  faict  au  comte  d'Essex  demeure  sans 
effect.  Et  sur  ce,  etc.  Ce  v«  jour.de  mars  1574. 

CCCLXIX*  DÉPESCHE 

— du  vii«  jour  de  mars  1574.  — 

(  Envoyée  exprès  jusques  à  la  court  par  Jacques.  ) 

Nouvelle  reprise  d'armes  en  France.  — Efforts  de  l'ambassadeur  pour  empê- 
cher les  secours  que  pourraient  donner  les  Anglais  aux  protestans  de 
France.— Avis  d'une  entreprise  qui  doit  être  tentée  contre  Calais. 

Au    Roy. 

Sire ,  parce  que  la  Royne  d'Angleterre  veult  prendre 
ung  peu  de  temps  à  dellibérer  de  ce  qu'elle  aura  à  respon- 
dre,  sur  les  lettres  que  Vostre  Majesté  et  la  Royne,  vostre 
mère ,  et  Monseigneur  le  Duc ,  luy  avés  dernièrement  es- 
criptes,  et  sur  la  créance  que  m' avés  faicte  luy  exposer  de 
vostre  part,  je  ne  vous  diray  rien  de  ce  qui  s'est  passé  en- 
tre elle  et  moy  là  dessus ,  jusques  à  ce  que  je  vous  mande- 
ray  du  tout  sa  responce.  Et  cepandant  je  vous  donray  advis. 
Sire,  comme  j'ay  receu  vostre  dépesche,  du  troysiesme  du 
présent,  et,  avec  icelle,  la  confirmation  de  ce  qu'à  mon 
très  grand  regret  j'avois  desjà  entendu  delà  reprinse d'ar- 
mes, par  voz  subjectz  de  la  nouvelle  relligyon,  qur  disent 
estre  intimidés  de  leurs  vyespar  des  advertissementz ,  qu'on 
leur  donne,  que  vous  les  voulés  exterminer;  en  quoy  et 
ceulx  qui  leur  baillent  ces  allarmes ,  et  eulx ,  qui  les  pren- 
nent trop  légèrement,  sont  bien  fort  à  blasmer. 

Une  entreprinse  a  esté  publiée ,  icy,  fort  grande ,  d'une 
soublévation  générale,  en  ung  mesme  jour,  de  touts  ceulx 
de  la  dicte  nouvelle  religion ,  tant  de  pied  que  de  cheval , 
en  divers  endroictz  de  vostre  royaulme,  et  qu'ilz  avoient 
prins  sept  ou  huict  villes  en  Poictou,  Nantes  et  Vitry  en 
Bretaigne ,  Péronne  en  Picardye ,  plusieurs  lieux  d'impor- 

tanee  en  Languedoc  et  Daulfmé,  failly  à  surprendre  Bor- 
deaulx  et  Blaye,  et  que  leur  armée,  près  d'Avignon,  se 
trouvoitfort  puissante;  et  estoient  prestz  d'en  mettre  une 
aultre  aulx  champs  du  costé  de  la  Rochelle,  et  que  envy- 
ron  douze  centz  chevaulx  des  leurs  s'estoient  venus  joindre 
à  ung  rendes  vous ,  près  S*  Germain  en  Laye,  qui  avoient 
contreinct  Yostre  Majesté  et  toute  la  court  de  desloger,  de 
nuict,  et  fère  une  fort  soubdayne  retraicte  à  Paris.  Il  est 
vray  que ,  quand  la  dépesche  de  l'ambassadeur  d'Angle- 
terre est  arrivée ,  encore  que  le  courrier  ayt  faict  les  cho- 
ses bien  grandes,  le  comte  de  Lestre  m'a  néantmoins 
mandé  que  les  lettres  parloient  fort  modérément,  et  ne  di- 
soient sinon  que  Yostre  Majesté ,  estant  advertye  que  ceulx 
de  la  dicte  nouvelle  religyon  s'assambloient  assés  près  de 
S^  Germain ,  vous  vous  en  estiés  venu  à  Paris  pour  y  pour- 
voir. 

Maintenant ,  Sire ,  je  mettray  peyne  que  ceste  princesse 
et  ceulx  de  son  conseil  entendent  mieulx  comme  le  tout 
va ,  jouxte  ce  qu'il  vous  plaist  m'en  escripre  ;  et  feray  tout 
ce  qu'il  me  sera  possible  qu'elle  et  eulx  ne  se  vueillent  es- 
mouvoir  de  rien,  bien  qu'il  ne  fault  s'attandre.  Sire,  en- 
cor  que ,  par  advanture ,  je  pourray  bien  tirer  beaucoup  de 
parolles  et  de  démonstrations  bonnes  d'elle,  que  pourtant 
toutz  les  siens  demeurent  paysibles,  si  les  troubles  s'eslèvent 
en  vostre  royaulme;  non  plus  qu'ilz  ne  se  peuvent  contenir 
qu'ilz  ne  s'entremettent  bien  avant  de  ceulx  de  Flandres; 
oultre  que  la  dicte  Dame  leur  en  pourra  dissimuler  davan- 
tage sur  ce  qu'on  luy  a  voulu  fère  accroyre  que  ces  vays- 
seaulx  de Normandye  s'équippoient  en  faveur  d'Adam  Gour- 
don,  pour  le  trajetter,  avec  de  bonnes  forces,  en  Escoce. 
Ce  que  je  luy  ay  néantmoins  assuré ,  sur  ma  vye ,  que  non , 

ains  que  c'estoit  pour  Dantzic,  ainsy  que  vostre  dépesche, 
du  XV''  du  passé,  le  portoit;  et  me  suis  mocqué  de  ce  qu'on 
luy  vouloit  imprimer  que  Vostre  Majesté,  et  le  Roy  d'Es- 
paigne,  aviés  une  entreprinse,  pour  ce  primptemps,  sur 
l'Angleterre,  comme  de  chose  qu'elle  debvoit  estimer  ri- 
dicule et  pleyne  de  vanité. 

Et,  quand  à  voz  subjectz ,  qui  sont  par  deçà,  Sire,  je 
leur  feray  entendre  vostre  bonne  intention,  et  mettray 
peyne  de  les  retenir  en  la  dévotion,  qu'ilz  m'ont  plusieurs 
foys  assuré,  qu'ilz  a  voient  à  vostre  service  ;  et  sçay  bien  que 
le  comte  de  Montgommery  estoit  encore,  n'y  a  pas  cinq 
jours,  à  Gerzé,  et  que  luy,  ny  son  filz,  n'en  ont  point 
bougé;  et  que  mesmes  ilz  s'en  reviennent,  toutz  deux, 
bientost  trouver  la  comtesse  de  Montgommery,  à  Hamp- 
tonne;  d'où,  s'il  s'approche  jusques  icy,  je  ne  faudray 
de  le  confirmer,  le  plus  qu'il  me  sera  possible,  à  vouloir 
demeurer  en  ce  qu'il  vous  a  promis,  par  l'escript,  que  je 
vous  ay  naguyères  envoyé,  signé  de  sa  main. 

Au  surplus.  Sire,  l'on  me  vient  d'advertyr  que  environ 
quarante  navyres  de  guerre ,  qui  sont  prestz  à  sortir  de 
Fleximgues,  avec  bon  nombre  de  soldatz,  et  le  cappitaine 
Chestre,  angloys,  qui  embarque  encores  de  nouveau,  icy, 
quatre  ou  cinq  centz  hommes  pour  les  passer,  à  ce  qu'il 
dict ,  en  Hollande ,  ont  une  entreprinse  sur  Callays ,  par  la 
conduicte  d'aulcuns  françoys  qui  ont  demeuré  longtemps 
à  la  Rye ,  et  maintenant  sont  passés  dellà.  Dont,  encor  que 
l'advertissement  ne  me  viegne  de  grand  lieu,  je  ne  l'ay 
voulu  mespriser,  ains  ay  estimé  que,  à  cause  d'icelluy,  je 
debvois  renvoyer  promptement  Jacques  le  courrier,  affin 
d'en  donner  advis,  en  passant,  à  M'^  de  Gourdan,  et  pareil- 
lement à  M'  de  Caillac ,  à  Bouloigne,  comme,  encores  je 

suys  très  ayse  qu'ayés  faict  advertyr  ,  tout  le  long  de  la 
coste ,  qu'on  ayt  à  s'y  tenir  sur  ses  gardes.  Et  sur  ce,  etc. 
Ce  vif  jour  de  mars  1574. 


CCCLXX'   DEPESCHE 

—  du  XVII*' jour  de  mars  1574. — 

(  Envoyée  exprès  jusques  à  la  court  par  Joz,  mon  secrettère.  ) 

Audiences.  —  Consentement  du  roi  à  ce  que  l'entrevue  se  fasse  en  secret  à 
Douvres.  —  Demande  d'un  délai  pour  donner  la  réponse.  —  Changement 
apporté  dans  les  délibérations  d'Elisabeth  par  la  nouvelle  de  la  reprise  des 
armes  en  France.  —  Communication  qui  lui  est  faite  à  cet  égard  par  l'am- 
bassadeur.—  Bonne  disposition  des  réfugiés  français. — Réponse  d'Elisa- 
beth qu'elle  consent  à  l'entrevue ,  dans  l'une  de  ses  maisons ,  près  de  Dou- 
vres. 

Au  Roy. 

Sire,  la  Royne  d'Angleterre  a  curieusement,  et  avec 
affection,  leu  les  trois  lettres,  que  Vostre  Majesté  et  la 
Royne,  vostre  mère,  et  Monseigneur  le  Duc,  luy  avés  es- 
criptes,  de  voz  mains,  et  a  esté  fort  facille  de  cognoistre, 
à  ses  paroUes  et  contenances,  qu'elle  prenoit  ung  grand 
playsir  de  voyr  que  toutz  troys  persévériés,  conjoinctement 
et  constamment,  vers  elle.  Néantmoins  elle  m'a  dict,  en 
riant,  qu'elle  craignoit  que,  par  mes  dépesches,  je  vous 
eusse  parlé  ung  peu  trop  licencieusement  de  l'affection, 
qu'elle  m'avoit  privément  déclaré,  qu'elle  avoit  à  l'esta- 
blissement  d'une  mutuelle  et  perdurable  amityé  avec  Yoz 
Maj estez,  et  que  je  la  vous  eusse  interprétée  à  quelque 
aultre  sorte  d'affection  vers  le  mariage  et  l'entrevue;  en 
quoy,  si  je  ne  luy  avois  réservé  la  modération,  qui  conve- 
noit  aulx  filles,  elle  auroit  grande  occasion  de  se  pleindre 
de  moy. 

Je  luy  ay  respondu  que  ce  que  je  luy  avoys  à  explicquer 

de  ma  créance  luy  donroit  assez  à  cognoistre  de  quelle  façon 
je  vous  avoys  escript  ses  propos,  et  comme  Vostre  Majesté 
les  avoit  prins.  Et  encor,  Sire,  qu'il  m'est  bien  souvenu 
qu'ung  de  ses  troys  conseillers  m' avoit  desjà  admonesté 
que  je  debvois  considérer  les  ennemys  que  j' avoys  en  ce 
propos;  (et  que,  si  je  venois,  de  rechef,  à  débattre  ceste 
forme  de  privée  entrevue,  qui  m'estoit  desjà  accordée, 
qu'ilz  m'y  succiteroient  des  labirintes  nouveaulx,  qui  se- 
roient  très  longs  et  très  difficilles  à  desmeller,  et  que, 
puisque  je  pouvois  avoyr  la  dicte  entrevue  en  eflect,  qu'il 
ne  falloit  que  je  m'arrestasse  à  la  formalité,  car  il  estoit 
très  certain  que  le  tout  dépendoit  maintenant  de  voyr  Mon- 
seigneur le  Duc,  et  que,  sans  cella,  le  mariage  ne  succède- 
roit  jamays;  et  néantmoins,  pour  l'incertitude  de  l'événe- 
ment, la  Royne,  sa  Mestresse,  estoit  conseillée  de  monstrer 
tousjours  qu'elle  n'en  vouloit  venir  si  avant;  dont,  de  tant 
qu'il  appartenoit  à  Monseigneur  le  Duc,  qui  estoit  l'homme, 
de  fère  toutes  les  instances  du  mariage,  c' estoit  aussy  à  luy 
de  monstrer  quelque  trêt  extraordinayre  de  son  affection 
en  la  poursuyte  de  ceste  entrevue,  et  qu'il  ne  debvoit  ré- 
puter  qu'il  luy  peut  jamays  tourner  à  honte  de  venir  voyr 
celle  qu'il  nommoit  sa  maistresse,  en  la  privée  façon  qu'elle 
le  devisoit)  ;  néantmoins,  Sire,  je  me  suis  contenu  dans  les 
termes  de  l'instruction  que  j'ay  trouvée  dans  vostre  lettre. 
Et  par  ainsy,  ay  dict  à  la  dicte  Dame  que  Vostre  Majesté  et 
la  Royne,  vostre  mère,  aviés  beaucoup  esmerveillé  la  forme 
de  la  responce  qu'elle  vous  avoit  faicte,  et  mesmes  de  ce 
qu'elle  vous  y  avoit  représanté  plus  d'incertitude  de  sa 
volonté  que  nulle  bonne  espérance  de  la  vouloir  effectuer  ; 
dont  aviés  esté  à  ne  sçavoyr  que  y  fère ,  ny  que  dire  da- 
vantage. Néantmoins,  après  avoyr  bien  digéré  le  faict, 

voyant  que.  le  nouveau  escrupulle  n'estoit  sinon  celluy 
mesmes  qu'on  avoit  auparavant  proposé,  et  que  c'estoit 
plustost  iine  invention  faicte,  à  poste,  par  les  ennemys,  pour 
interrompre  encores  le  propos ,  ceste  foys,  que  non  qu'ilz 
pensassent  dire  vérité,  car  aviés  l'object  devant  voz  yeulx, 
qui  vous  assuroit  du  contrayre,  vous  vous  estiés  mis  toutz 
trois  à  dellibérer  comme  vous  pourries,  tout  ensemble,  con- 
tenter le  désir  de  la  dicte  Dame,  et  satisfère  à  vostre  répu- 
tation, car  pensiés  bien  qu'elle  ne  voudroit  que  vînsiés  à  luy 
complayre,  sinon  avec  la  conservation  de  vostre  honneur; 
et  que ,  là  dessus ,  Sire ,  vous  me  commandiés  de  luy  dire 
tout  franchement  que  vous  ne  croyriés  jamays  que,  en  vostre 
endroict,  et  de  la  Royne,  vostre  mère,  sur  ung  si  cordial 
offre,  comme  vous  luy  aviés  faict,  de  Monseigneur  le  Duc, 
qui  s'estoit  encores  luy  mesmes  tout  entièrement  offert  à 
elle,  elle  eût  le  cueur  de  vous  vouloir  tromper  ny  uzer  de 
simulation,  ny  qu'elle  vous  ait  faict  fère  déclaration  qu'elle 
se  vouloit  marier,  et  vouloit  préférer  vostre  aUiance  à  toutes 
celles  de  la  Chrestienté,  pour,  puis  après,  se  mocquer  de 
vous,  ains  que  sincèrement  elle  correspondoit  à  vostre  sin- 
cérité; et  que,  sur  ceste  confiance,  vous  aviés  résolu  de 
surmonter  encores,    s'il  vous  estoit  possible,  ceste  renou- 
vellée  difficulté,  en   soubmettant  la  décision  d'icelle  au  par- 
faict  jugement  de  s  es  yeulx.  En  quoy  vous  la  vouUés  prier, 
de  bon  cueur,  qu'elle  considérât  que  Monseigneur  le  Duc 
estoit  nay  grand,  et  tenoit  ung  très  grand  heu  au  monde, 
et  commandoit  aujourdhuy  sur  toutz  les  affères  de  Yostre 
Majesté,  et  que  pourtant  il  n'estoit  pas  possible  que  sa  ve- 
nue vers  elle  peult  estre  collorée,  ny  couverte,  soubz  la 
légation  de  quelconque  aultre  ambassadeur,  que  peussiés 
envoyer  par  deçà  ;  ma  is  vous  aviés  advisé  que,  en  venant  en 

Picardye,  où  aviés  desjà  proposé  de  vous  acheminer,  à 
ceste  my  caresme,  pour  changer  d'air,  sellon  que  voz  mé- 
decins disoient  que  cella  ayderoit  bien  fort  à  vous  mieulx 
reffère  de  la  liebvre  quarte,  laquelle  vous  avoit  layssé; 
que,  pour  l'amour  d'elle,  et  pour  servir  à  ce  bon  effect, 
et  pour  mieulx  couvrir  le  voyage  de  Monseigneur  le  Duc, 
vous  poursuivriés  vostre  chemin  jusques  à  Bouloigne,  et 
que,  si  elle  se  vouloit  aussy  approcher,  vers  ce  quartier  là, 
jusques  à  Douvres,  que  Yostre  Majesté  et  la  Royne,  vostre 
mère,  mettriés  peyne  de  luy  dresser  si  à  propos,  et  privé- 
ment,  et  secrettement ,  la  dicte  entrevue,  et  sans  y  uzer 
aulcun  apparat  ou  despence ,  que  vous  espériés ,  en  toutes 
sortes,  de  la  rendre  très  contante. 

Elle ,  d'ung  bon  visage ,  et  d'une  fort  bonne  démonstra- 
tion, m'a  respondu  que,  en  voz  lettres  et  en  la  créance 
d'icelles,  il  vous  plaisoit  et  à  la  Royne,  vostre  mère,  conti- 
nuer si  honnorablement  le  pourchas  de  son  alliance,  qu'elle 
voudroit  de  bon  cueur  vous  pouvoir  bien  complayre,  et 
s'accommoder  à  ce  que  desiriés;  et  vous  supplioit  de  croyre 
qu'elle  n'estoit  si  superbe  de  se  vouloir  excuser  de  s'appro- 
cher vers  Voz  Majestez,  car,  pour  servir  à  vostre  honneur 
et  grandeur,  elle  entreprendroit  bien  ung  plus  long  et  plus 
malaysé  voyage  que  d'aller  jusques  à  Douvres;  mais  que  n'y 
ayant  pas  longtemps  qu'elle  y  avoit  esté ,  et  que  son  premier 
progrès  estoit  desjà  dressé  d'ung  aultre  costé,  vers  Yorc, 
ung  chascun  diroit  qu'elle  alloit  chercher  mary,  non  qu'elle 
voulût,  pour  cella,  regarder  tant  à  sa  qualité  de  Royne,  veu 
que  Monseigneur  le  Duc  estoit  aussy  luy  mesmes  royal , 
comme  à  ce  qu'elle  estoit  fille.  En  quoy  elle  vous  supphoit 
de  trouver  bon  qu'elle  n'outrepassât  rien  des  modestes  res- 
pectz  qu'elle  se  debvoit  réserver,  bien  que,  par  advanture, 

elle  pourroit  aller,  comme  en  chassant ,  jusques  en  une 
raayson  de  milord  Coban,  à  vingt  milles  de  Grenvich,  sur  le 
chemin  de  Douvre,  et  rencontrer  là  Monseigneur  le  Duc, 
qui  s'y  pourroit  trouver  avec  douze  ou  quinze  des  siens; 
ou  bien,  s'il  se  vouloit  approcher  à  Gravesines,  qui  est  ung 
heu  sur  la  Tamise ,  que  bien  facillement  une  barge  l'yroit 
prendre  là ,  et  le  porteroit  fort  secrettement  avec  les  siens 
dans  Grenvich,  et  qu'elle  estimoit  que  c'estoit  bien  tout  le 
mieulx  qui  s'y  pouvoit  fère. 

Je  luy  ay  répHcqué  que,  puisque  Voz  Majestez  condes- 
cendoient  de  luy  envoyer  Monseigneur  le  Duc ,  en  la  plus 
descente  et  convenable  façon  que  verriés  le  pouvoir  fère , 
je  la  supphois  qu'elle  se  voulût,  en  quelque  partie,  accomo- 
der  à  vostre  volonté  de  s'approcher  vers  Douvres,  et  vous 
envoyer  présentement  le  saufconduict,  et  que,  de  tout  le 
surplus,  elle  s'en  reposât  ardiment  sur  le  bon  ordre  que  Yoz 
Majestez  y  sçauroient  bien  donner. 

A  cella  elle  m'a  respondu  que  la  Royne,  vostre  mère , 
sçauroit  très  bien  dresser  la  finesse,  quand  elle  vouldroit, 
mais  qu'elle  craignoit  qu'elle  y  voulût  trop  garder  l'advan- 
tage  de  son  filz  ;  et  que,  de  tant  que  ses  principaulx  conseil- 
lers estoient  absentz ,  lesquels  elle  n'attandoit  jusques  au 
deuxiesme  jour  ensuyvant,  elle  me  prioit,  premier  que  de 
rien  résoudre  en  cella,  de  luy  donner  ung  peu  de  loisir  d'en 
pouvoir  conférer  avec  eulx. 

Or  ay  je.  Sire,  distribué  voz  aultres  lettres  à  iceulx  con- 
seillers, aussytost  qu'ilz  ont  esté  arrivés,  et  n'ay  obmis  de 
leur  fère  les  instances  et  les  offres,  et  leur  déduyre  les  ray- 
sons,  que  j'ay  cognu  les  pouvoir  anymer  et  encourager, 
non  seulement  au  poinct  de  ceste  entrevue ,  ains  aussy  à 
résoudre  la  conclusion  de  tout  l'affère,    • 

Mais  cepandant  est  survenu  ceste  nouvelle  de  la  reprinse 
d'armes  par  voz  subjectz  de  la  nouvelle  religion ,  laquelle, 
du  commancement,  a  esté  publiée  fort  grande,  ainsy  que  je 
le  vous  ay  mandé;  mais,  depuis,  l'ambassadeur  d'Angleterre 
l'a  escripte  fort  modérément.  Et  je  la  suis  allé  représanter, 
en  propres  termes,  à  la  dicte  Dame  et  aulx  siens,  comme  je 
l'ay  trouvée  dans  vostre  lettre,  du  iij^  du  présent,  y  adjoux- 
tant  seulement  que  vous  craigniés  bien  que  les  impacientz 
du  repos ,  lesquelz ,  par  leurs  faulx  bruictz  et  par  leurs 
faulces  subjections ,  s'efforçoient  de  ressuciter  ce  malheur 
dans  vostre  royaulme,  n'aspirassent  oultre  àfère  tousjours 
leur  profict  de  ceste  division ,  à  deulx  aultres  encor  plus 
maulvais  effectz  :  l'ung  estoit  d'imprimer  une  maulvaise 
opinyon  de  Yostre  Majesté  aulx  princes  protestantz  d'Alle- 
maigne ,  pour  les  vous  rendre  ennemys ,  du  costé  de  deçà , 
et  les  fère  aussy  ennemys  du  Roy,  vostre  frère,  du  costé  de 
Pouloigne;  et  l'aultre,  d'altérer  la  bonne  amityé  que  vous 
aviés  avec  la  dicte  Dame ,  et  traverser  le  pourchas  que  fay- 
siés  de  son  alliance.  En  quoy  vous  la  supplyés,  de  bon 
cueur,  de  ne  vouloir,  pour  tout  cecy,  s'esmouvoir  aucune- 
ment de  sa  part,  car  debvoit  croyre,  avec  toute  vérité,  que 
ce  qui  estoit  recommancé ,  et  ce  qui  pourroit  ensuyvre  de 
trouble  en  vostre  royaulme,  seroit  contre  vostre  volonté,  et 
contre  celle  de  la  Royne,  vostre  mère,  et  celle  de  Monsei- 
gneur, vostre  frère ,  et  sans  aulcune  coulpe  qui  fût  procé- 
dée de  nul  de  vous  ;  et  que  touts  troys ,  quoy  qui  deût  ad- 
venir, estiés  tous  résolus  de  persévérer,  plus  constamment 
que  jamays,  vers  elle;  et  attandiés  maintenant,  avec  très 
grand  désir,  sa  responce  sur  ce  que  luy  aviés  naguyères  faict 
proposer. 

La  dicte  Dame  m'a  respondu  que,  en  nulle  sorte  du 

monde,  vous  luy  pouviés  mieulx  monstrer  que  vous  l'ay- 
miés  et  que  vous  vous  fyiés  d'elle ,  que  de  luy  fère  ainsy 
part  et  communicquation  de  voz  affères  ;  et  qu'elle  a  voit  ung 
merveilleux  regret,  que  ceulx  qui  envyoient  le  bien  et  la 
prospérité  d'iceulx  ,  eussent  tant  de  moyen  que  de  les  re- 
mettre en  trouble,  en  quoy,  si  son  advis  estoit  digne  de 
venir  devant  Yostre  Majesté  et  devant  l' ex périmantée  pru- 
dence de  la  Royne,  vostre  mère,  elle  vous  conseilleroit 
très  volontiers  toutz  deux  de  fère ,  de  main  en  main ,  enqué- 
rir si  avant,  contre  ces  faulx  rapporteurs,  que  quelqu'ung  en 
peult  estre  prins ,  pour  le  fère ,  en  terreur  des  aultres ,  très 
exemplayrement  punir,  et  plus  griefvement  que  ceulx 
mesmes  qui  ont  prins  les  armes ,  comme  estant  plus  trais- 
tres  qu'eulx  :  car  plus  grand  trahison,  à  son  advis,  ne  vous 
pourroit  estre  faicte  que  de  vous  distrayre  et  allyéner  voz 
subjectz,  et  vous  mettre  en  nécessité  d'esprouver  que  peut, 
en  voz  susdicts  subjectz ,  le  désespoyr  de  vostre  bonne 
grâce;  et,  quand  à  elle,  que,  en  cest  accidant  et  toutz 
aultres,  vous  la  trouveriés  tousjours  très  constante  amye 
et  très  germayne  bonne  seur;  et  que,  desjà  une  foys,  elle 
avoit  assemblé  ceulx  de  son  conseil  pour  adviser  de  la 
responce  qu'elle  auroit  à  me  faire;  vray  est,  qu'ayant 
depuis  pensé  que,  à  cause  de  ces  nouveaulx  accidantz, 
vous  pourries ,  possible,  m'avoyr  mandé  quelque  change- 
ment, elle  avoit  bien  voulu  attandre  jusques  à  ce  que 
j'eusse,  de  rechef,  parlé  à  elle,  mais  voyant  que  je  ne  luy 
disois  rien  au  contrayre ,  elle  me  feroit  bientost  sçavoyr  ce 
qu'elle  dellibéroit  vous  respondre ,  qui  ne  vous  seroit,  à  son 
advis,  sinon  bien  agréable. 

Or,  attandant  cella  ,  Sire,  j'ai  communicqué  la  mesme 
lettre  de  Vostre  Majesté,  du  iij^  du  présent,  à  ceulx  de 

voz  subjectz,  plus  principaulx ,  qui  sont  encores  icy;  les- 
quelz  m'ont  respondu  qu'ilz  estoient  très  marrys  du  renou- 
vellement du  trouble ,  et  néantmoins  qu'ilz  avoient  beau- 
coup de  consolation  de  voyr  que  Vostre  Majesté  le  détes- 
toit  et  le  vouloit  remédier.  Dont  M'^  le  vydame ,  de  sa 
part,  a  monstre  qu'il  ne  vouloit  rien  mouvoir,  ainsplustost 
servir,  en  tout  ce  qu'il  pourroit,  à  l'effect  de  la  bonne  in- 
tention qu'aviés  à  la  tranquillité  de  voz  subjectz,  et  qui 
y  employeroit  très  volontiers ,  quand  Vostre  Majesté  le  luy 
commanderoit ,  les  mesmes  moyens  qu'il  m'avoit  autreffoys 
dict  qu'il  pensoit  avoyr  bien  bons  vers  le  comte  Palatin , 
aulmoins  si  les  choses  ne  se  Irouvoient  depuis  bien  fort 
changées  en  luy.  Et  M'^  de  Languillier  m'a  fort  expressé- 
ment confirmé  sa  résolution  de  vouloir  jouyr  du  béneffice 
de l'édict,  soubz  la  bonne  grâce  de  Yostre  Majesté,  et  que, 
s'il  vous  plaisoit  vous  servir  de  luy  vers  ceulx  de  la  îioblesse 
de  Poictou,  qu'il  espéroit  pouvoir  beaucoup  vers  eulx,  à 
les  rendre  ,  par  sa  persuasion  et  par  son  exemple ,  bien  ca- 
pables de  vostre  bonne  intention,  et  que,  plustost  que  de  sa 
part  il  repreigne  les  armes ,  sinon  par  vostre  commande- 
ment, encor  qu'il  voye  ne  pouvoir  avoyr  seur  repos  chés 
luy,  qu'il  s'en  yra  habiter  en  Suysse.  Et  la  comtesse  de 
Montgommery,  laquelle  m'est  venue  dire  adieu,  avec  ma- 
demoiselle de  Beaufort  sa  fille,  quand  elles  sont  allées  à 
Hamptonne ,  m'a  assuré  qu'elle  feroit  incontinent  sçavoyr 
à  son  mary  ce  que  je  luy  avoys  déclaré  de  vostre  droicte 
intention ,  et  le  persuaderoit  bien  fort  de  la  suyvre.  Lequel 
son  mary,  Sire,  estoit  encores ,  le  v^  de  ce  moys,  à  Gerzei , 
et  n'en  a  poinct  bougé;  et  a  descouvert,  ce  dit  on,  deux 
trettés  qui  se  faysoient  pour  le  tuer,  l'ung,  par  des  sol- 
dalz  qui,  en  guyse  de  marchandz  et  de  marinniers,  estoient. 

à  cest  elï'ect,  passés  enl'isle,  et  l'aultre,  par  son  secrettère, 
avec  du  poyson ,  dont  le  dict  secrettère  est  prins ,  et  dict 
on  qu'il  sera  mené  icy,  et  que  le  dict  comte  retournera 
bientost  par  deçà. 

Je  ne  voy  pas ,  Sire ,  que  les  Angloys ,  ny  voz  dictz  sub- 
jectz,  qui  sont  icy,  dressent,  pour  encores,  rien  contre  le 
bien  de  voz  affères ,  mais  il  ne  se  fault  pas  attandre ,  si  les 
choses  vont  plus  avant,  qu'ilz  se  puissent  garder  d'avoyr 
intelligence  ,  et  porter  toute  la  faveur  et  support  de  forces 
et  d'argent,  qu'ilz  pourront,  à  ceulx  de  leur  religion.  Et 
depuis  naguyères,  ung  personnage ,  de  grande  qualité,  al- 
lemand, a  esté,  icy,  en  nom  et  habit  déguysés,  lequel  je 
sçay  bien  que  ceste  princesse  a  eu  opinion  que  ce  fût  ung 
prince  ;  et  il  a  négocyé  fort  estroictement  avec  ceulx  de 
son  conseil.  Dont  je  désire  de  bon  cueur  que  Vostre  Ma- 
jesté et  la  Royne,  vostre  mère,  par  vostre  vertu  et  pru- 
dence, pourvoyez  que  ce  commancement  de  troubles,  s'il 
est  possible,  n'ayt  poinct  de  suyte  en  vostre  royaulme. 

Cepandant  pour  mieulx  retenir  ceulx  cy,  j'ay  tousjours 
plus  instamment,  que  devant,  sollicité  la  dicte  Dame,  leur 
Mestresse ,  de  sa  responce ,  et  de  me  la  fère  bonne  ;  de 
laquelle  j'ay  enfin  obtenu  de  vous  pouvoir  mander ,  de  sa 
part ,  que ,  puisque  vostre  dellibération  estoit  de  venir  en 
Picardye,  pour  changer  d'air,  après  la  fiebvre  quarte,  dont 
elle  louoit  et  remercyoit  Dieu  qu'en  fussiés  bien  guéry  , 
qu'elle  se  tiendroit  de  tant  plus  heureuse  et  contante  que 
plus  elle  se  santiroit  estre  près  de  Vostre  Majesté  et  de  la 
Royne ,  vostre  mère ,  et  que  ne  luy  pouvant  estre  bien 
séant  de  retourner  maintenant  à  Douvre,  pour  les  considé- 
rations qu'elle  m'avoit  desjà  alléguées ,  que  aulmoins  se 
pourroit  elle,  soubz  colleur  d'aller  à  l'esbat  et  à  la  chasse, 

s'approcher  en  une  de  ses  maysons,  la  moins  esloignée  du 
dict  Douvre  que  fère  se  pourroit ,  là  où,  s'il  plaisoit  à  Mon- 
seigneur le  Duc  prendre  la  peyne  d'y  venir  privément,  et 
sans  cérymonie,  ilz  s'y  pourroient  rencontrer  toutz  deux  ; 
et  elle  auroit  grand  plaisir  de  le  voyr  ;  et ,  si  Vostre  Ma- 
jesté se  pouvoit  contanter  que  l'entrevue  se  fît  en  ceste 
privée  façon ,  car  ne  pouvoit  juger  qu'il  luy  peut  estre  bon 
de  la  consentyr  aultrement,  que  son  ambassadeur  auroit 
charge  de  vous  dellivrer  le  saufconduict ,  lequel ,  à  cest 
effect ,  elle  luy  envoyoit  présentement  ;  et  vous  confirme- 
roit  plus  amplement  ceste  sienne  responce;  laquelle  elle 
mesmes  ne  pouvoit,  à  cause  d'ung  peu  de  mal  qui  luy  avoit 
prins  à  la  main,  la  vous  escripre ,  ainsy  qu'elle  avoit  bien 
dellibéré  de  le  fère.  Qui  est,  en  substance.  Sire,  tout  ce 
que  j'ay  peu  advancer  en  cest  endroict.  Et  sur  ce,  etc. 
Ce  xvif  jour  de  mars  1574.     . 


CCCLXXr  DEPESCHE 

—  du  xxiije  jour  de  mars  1574.  — 
(  Envoyée  exprès  jusques  à  Calays  par  le  S'  Cavalcanti.  ) 

Nécessité  d'accepter  l'entrevue. — Nouvelles  des  troubles  de  France.— Craintes 
inspirées  par  Montgommery.—  Arméniens  faits  en  Angleterre.  —Nouvelles 
des  Pays-Bas  et  d'Ecosse.  —  Meilleures  dispositions  d'Elisabeth  envers  Ma- 
rie Stuart. 

Au  Roy. 

Sire,  je  n'ay,  par  ceste  dépesche ,  à  mettre  ny  ester 
rien  de  ce  que ,  par  la  précédante,  du  xvij^  du  présent,  je 
vous  ay  escript  touchant  l'entrevue ,  sinon  de  vous  con- 
firmer qu'il  est  besoing  que  Yostre  Majesté  se  détermine 
à  la  consentir ,  ou  bien  laysser  à  tant  le  propos ,  car  ceste 

princesse  est  très  fermement  résolue  de  ne  passer  oultre , 
sans  voyr  Monseigneur  le  Duc  ;  et  encores,  si,  en  le  voyant, 
l'on  pouvoit  estre  bien  assuré  qu'elle  procèderoit  inconti- 
nent à  la  conclusion  du  mariage ,  le  voyage  ne  seroit  tant 
à  regretter,  mais,  en  l'incertitude  où  elle  vous  en  laysse  , 
aved'accoustumée  instabilité  de  deçà,  je  ne  voy  sinon  que, 
pour  parvenir  là  où  Mon  dict  Seigneur  le  Duc  prétend ,  il 
fault ,  par  nécessité,  ou  qu'il  azarde  de  venir  incertain,  ou 
qu'il  quitte  du  tout  son  entreprinse.  Et  vous  puis  assurer. 
Sire,  que  la  dicte  Dame  s'attand,  sans  aulcun  doubte, 
qu'il  viendra ,  et  qu'elle  sera  preste  de  s'approcher,  quand 
elle  en  aura  plus  de  certitude,  vingt  ou  vingt  cinq  mille  vers 
Douvre  pour  le  rencontrer. 

La  nouvelle  s'augmante,  de  jour  en  jour,  icy,  des  dé- 
sordres et  troubles  qui  multiplient  en  vostre  royaulme  ;  qui 
est  cause  que  plusieurs  angloys  commancent  de  solliciter 
des  moyens  et  des  provisions  de  ceste  court ,  pour  pouvoir 
aller  par  dellà  se  joindre  à  ceulx  de  leur  religion ,  et  d'aul- 
tres  praticquent  d'avoyr  des  commissions  pour  armer  des 
vaysseaulx;  et  aulcuns  en  y  a  qui  mettent  en  avant  qu'il 
seroit  bon  d'en  accommoder  de  quelque  nombre  le  comte 
de  Montgommery ,  ensemble  de  quelques  hommes  et  de- 
niers, affin  qu'il  peut  maystriser  ceste  mer  estroicte,  et 
entreprendre  quelque  descente  en  France ,  là  où  il  verroit 
le  pouvoir  mieulx  fère  à  son  advantage  ;  mais  il  semble 
qu'il  ayt  escript,  de  Gerzé,  qu'encor  qu'on  ayt  voulu  at- 
tempter  à  sa  vye  ,  qu'il  ne  remuera  rien  contre  Yostre 
Majesté ,  qu'il  ne  voye  comme  les  choses  yront  plus  avant, 
et  comme  il  vous  plerra  uzer  vers  luy;  car  veult  estimer 
que  cella  n'est  procédé  aulcunement  de  vostre  commande- 
ment. Néantmoins ,  Sire  ,  je  l'observeray,  le  plus  qu'il  me 

sera  possible;  car  l'on  m'a  adverty  qu'il  a  envoyé  icy  l'ère 
quelque  provision  de  pistollés  et  d'harquebouzes  ;  et  je  voy 
bien  que  ceulx  cy,  de  leur  costé ,  poursuyvent  de  garnyr 
d'artillerye ,  d'armes  et  de  tout  aultre  fourniement  néces- 
sayre,  tous  leurs  grandz  navyres  de  guerre  ^  réservé  d'y 
mettre  les  vivres  et  le  nombre  d'hommes  qui  faict  besoing, 
car  cella  est  remis  à  quand  il  sera  temps.  Et  dellibèrent  ce- 
pandant  de  mettre  la  Hotte  en  deux ,  pour  en  envoyer  te- 
nir la  moictyé  à  Portsemue,  vis  à  vis  du  Havre  de  Grâce, 
et  r aultre  moictié  restera  à  Gilingam,  où,  de  présent,  elle 
est.  Et  m'a  l'on  dict  que,  depuis  huict  jours,  il  a  esté  dé- 
pesché,  de  ceste  ville,  une  lettre  de  crédict,  de  soixante  mille 
escuz ,  pour  Francfort. 

Je  viens  d'entendre  que  sept  ou  huict  bretons  sont  ar- 
rivés, desquelz  l'on  présume  que  l'ung  d'eux  a  charge 
d'aller  devers  le  prince  d'Orange,  pour  emprunter  des  na- 
vyres de  guerre,  mais  je  n'ay  encores  vériffyé  cella.  Bien 
m'a  l'on  dict  que  le  susdict  prince  a  mandé  comparoir ,  à 
certain  prochain  jour,  en  Hollande,  où  il  s'en  est  re- 
tourné, toutz  les  vaysseaulx  qui  s'advouent  à  luy,  soubz 
prétexte  de  leur  vouloir  bailler  ung  règlement  sur  le  faict  de 
la  navigation  et  sur  les  prinses,  affin  qu'ilz  ne  se  portent  plus 
en  pirates ,  avec  intention  de  déclarer  désavouez  ceulx  qui 
ne  comparoistront.  Je  ne  sçay  si,  lors,  il  fera  quelque  autre 
dellibération.  Les  angloys  qui  s'estoient  embarqués,  icy, 
pour  luy,  sont  arrivés  à  Fleximgues ,  et  s'y  en  est  trouvé  le 
nombre  de  sept  centz  soldatz  completz,  quand  ilz  sont 
descendus  de  dellà ,  qui  incontinent  ont  receu  paye  ;  dont 
l'entreprinse  qu'on  m'avoit  adverty,  sur  Callays,  est,  pour 
ce  regard,  passée. 

Les  choses  d'Escosse  s'entretiennent  encores  en  quelque 

repos,  bien  que  l'on  wi'a  dict  que  les  bourgoys  et  mar- 
chandz,  et  le  commun  du  pays,  vont  faysant  une  secrette 
ligue  contre  le  comte  deMorthon,  pour  les  grandes  exac- 
tions qu'il  faict  sur  eulx ,  et  qu'ilz  ne  veulent  plus  souffrir 
qu'il  aille  ainsy ,  de  lieu  en  lieu,  tenir  la  justice  pour  les 
piller  et  ruyner,  comme  il  faict,  et  que  les  principaulx  de 
la  noblesse  sont  toutz  retirés  en  leurs  maysons.  Milord 
trésorier  a  observé,  luy  mesmes,  le  temps  de  pouvoir  pré- 
senter, bien  à  propos,  la  lettre  de  laRoyne  d'Escosse  à  la 
Royne ,  sa  Mestresse  ;  et  m'a  mandé  qu'il  la  luy  avoit 
faicte  lyre  toute  entièrement,  et  qu'elle  l' avoit  trouvée  en 
termes  si  honnestes,  et  escripte  de  si  bonne  façon,  qu'il 
me  pouvoit  assurer  que  cella  avoit  beaucoup  regaigné  le 
cueur  de  sa  Mestresse,  et  que  les  choses  alloient,  à  pré- 
sent, assés  bien,  et  espéroit  qu'iroient  encores  mieulx,  entre 
elles  deux.  Sur  ce,  etc. 

Ce  xxiij^  jour  de  mars  1574. 


CCCLXXir  DEPESCHE 

—  du  xxviij*  jour  de  mars  1574.  — 

{Envoyée  exprès  jusques  à  Calais  par  Estienne  Jumeau.) 

Projet  du  roi  de  retarder  l'entrevue. — Bruit  de  la  mésintelligence  qui  aurait 
éclaté  entre  le  roi  et  le  duc  d'Alençon. — Craintes  que  les  Anglais  ne  veuil- 
lent profiter  des  troubles  de  France. — Soupçons  contre  Montgommery. — 
Affaires  d'Ecosse. 

Au    Roy. 

Sire,  estimant  qu'il  sera  bon  qu'ayés  veu  et  considéré, 
à  loisyr,  la  responce  que  la  Royne  d'Angleterre  m'a  faicte, 
laquelle  je  vous   ay  mandée,  le   xvij«  de  ce  moys,  et 

qu'ayés  ouy  sou  ambassadeur,  et  retiré  de  luy  le  saufcon- 
duict  qui  luy  a  esté  envoyé  pour  vous  bailler,  et  que  j'aye 
receu,  là  dessus ,  nouveau  commandement  de  Yostre  Ma- 
jesté, premier  que  de  changer  ny  débatre  rien  plus  à  la 
dicte  Dame,  j'ay  advisé  de  ne  luy  proposer,  jusques  allors, 
ce  que  m'avez  escript,  du  \if  du  présent,  de  luy  prolonger 
l'entrevue;  car  semble  qu'elle  est  aulcunement  persuadée 
qu'encores  que  voz  affères  vous  apportent  une  très  suffi- 
zante  occasion  de  ne  vous  esloigner,  pour  ceste  heure,  des 
envyrons  de  Paris,  que  néantmoins  vous  ne  voudrés  que 
Mon  dict  Seigneur  le  Duc  laisse,  pour  cella,  de  venir  fère, 
secrettement  et  privément,  une  course  jusques  icy,  comme 
s'il  alloit  à  quelque  autre  commission  pour  vostre  service, 
joinct  que  le  saufconduict ,  ainsy  qu'on  m'a  dict,  s'estend 
jusques  au  xx^  de  may  prochain.  Et  il  est  à  croyre  ,  Sire, 
que,  si  le  poinct  de  l'entrevue  estoit  cependant  vuydé, 
que  vostre  voyage ,  puys  après,  en  Picardye ,  seroit  pour 
donner  grand  chaleur  à  tout  le  reste,  et  pour  fère  que  le 
propos  pourroit  réuscyr  à  une  ou  aultre  conclusion ,  pendant 
que  sériés  si  près  d'icy;  et,  possible,  que  le  mariage  se 
consommeroit ,  si,  d'avanture,  les  personnes  venoient  à  se 
complayre.  Mais,  de  tant  que  je  tiens  ceulxcyordinayrement 
pour  trèssuspectz  de  mutation  et  de  changement,  je  ne  vous 
puis  promettre ,  Sire ,  rien  de  plus  certain  d'eux  que  une 
grande  incertude;  bien  qu'à  présent  les  choses  monstrent  de 
continuer,  icy,  telles,  comme  je  le  vous  ay  mandé,  et  comme 
le  S'^  Cavalcanti  vous  l'aura  depuis  confirmé  ,  et  encores, 
en  apparance,  semble  qu'elles  vont  de  bien  en  mieulx. 

Mesmes  il  m'a  esté  signiffié  que  ceste  princesse  et  les 
principaulx,  d'auprès  d'elle ,  ont  esté  très  marrys  d'ouyr 
publier  par  deçà  qu'il  y  eût  mauvayse  intelligence  entre 

Vostre  Majesté  et  Monseigneur  le  Duc,  et  que  vous  eussiés, 
pour  cella,  faict  quelques  rigoureuses  démonstrations  à  luy, 
et  au  Roy  de  Navarre,  à  Monsieur  le  prince  de  Gondé  et 
Monsieur  de  Montmorency  ;  dont  envoyèrent  sçavoyr  ce  que 
j'en  entendoys,  et  qu'ilz  ne  pouvoient,  ny  vouloient,  croyre 
qu'il  en  fût  rien ,  car  les  lettres  de  leur  ambassadeur  n'en 
parloient  nullement;  et  que  cella  estoit  venu  d'ung  messager 
ordinayre,  qui  n'estoit  poinct  angloys ,  lequel,  estant  party 
de  Paris,  le  viij*^  du  présent,  avoit  semé  ce  bruict.  Et  à 
peyne.  Sire  ,  ay  je  eu  déchiffré  la  vostre  ,  du  vij^  du  pré- 
sent, laquelle  a  séjournée  ,  pour  l'occasion  du  temps,  huict 
jours  entiers,  à  Callays ,  que  milord  trésorier  et  le  comte 
de  Lestre,  chacun  de  sa  part,  m'ont  envoyé  ung  gentil- 
homme pour  m'advertyr  que,  par  les  plus  rescentes  du  dict 
ambassadeur,  lesquelles  estoient  du  xv^  de  ce  moys ,  il  ap- 
paroissoit  que  le  susdict  bruict  estoit  faulx ,  et  qu'il  ne  se 
pouvoit  désirer  plus  de  vraye  et  cordialle  amityé,  entre  deux 
frères,  qu'il  s'en  voyoit  entre  Vostre  Majesté  et  Monsei- 
gneur le  Duc ,  et  que  vous  luy  portiés  plus  de  faveur  que 
vous  n'aviez  jamais  faict ,  ensemble  au  Roy  de  Navarre  et 
aulx  aultres  deux.  Et  ont  adjouxté  qu'avec  M^  de  Turène, 
et  M""  de  Torcy,  estoient  venus  vers  Vostre  Majesté  trois 
gentilshommes ,  de  la  nouvelle  reHgyon,  de  ceulx  qui  ont 
nouvellement  prins  les  armes ,  pour  se  rendre  plus  assu- 
rés de  vostre  bonne  intention  vers  eulx ,  et  qu'ilz  s'en  es- 
toient retournés  bien  fort  satisfaictz  ;  et  que  d'ailleurs  vous 
aviés  envoyé  le  S^  Strossy  à  M'  de  La  Noue,  en  Poictou  ; 
dont  se  vouloient  conjouyr,  avecques  moy,  de  ce  que  les 
choses  prenoient  ung  chemin  pour  retourner  à  la  paix, 
sans  passer  à  plus  d'altération.  De  quoy  je  les  ay  envoyés 
infinyement  remercyer  parle  S»^  de  Vassal,  et  que  cella 

moustroit  combien  l'afTection  de  leur  Mestresse,  et  la  leur, 
estoient  très  bonnes  vers  le  bien  de  voz  affères,  et  qu'ilz 
seroient  marris  qu'il  vous  y  succédât  mal. 

Or,  est  il  bien  certain,  Sire,  que ,  sur  le  renouvellement 
des  présents  troubles  de  vostre  royaulme ,  il  a  esté  tenu, 
icy,  diverses  assemblées  de  conseil  ;  et  plusieurs  déllibéra- 
tions  y  ont  esté  mises  en  avant ,  ainsy  que  Yostre  Majesté 
en  a  eu,  comme  je  voy,  quelque  sentiment;  mais,  encor 
qu'on  y  ayt  procédé  aulx  opinions ,  et  que  tel  peut  avoyr 
monstre  d'incliner  bien  fort  à  la  guerre  ouverte,  qui,  pos- 
sible ,  est  plus  remis  que  nul  des  aultres,  je  ne  puis  toutes- 
foys  descouvrir  qu'on  en  soit  venu  encores  à  quelque  con- 
clusion. Et  je  mettray  peyne,  aultant  qu'il  me  sera  possible, 
s'il  s'en  faict  aulcune,  que  l'eflect  d'icelle  ne  passe  oultre  , 
sans  que  je  vous  en  puisse  donner  quelque  advertissement; 
ne  voulant  toutesfoys  mettre  en  doubte  que ,  si  ce  nouveau 
feu  s'allume  davantage,  ceulx  cy  ne  facent  ouvertement, 
ou  soubz  main,  tout  ce  qu'ilz  pourront  pour  le  fomenter. 

Le  comte  de  Montgommery  est  si  près  de  la  coste  de 
dellà,  et  si  esloigné  d'icy,  que  Yostre  Majesté  peut  avoyr, 
plus  souvent  et  ordinayrement ,  nouvelles  de  luy,  que  non 
pas  moy  ;  tant  y  a  que  je  souspeçonne  fort ,  parce  que  le 
S""  de  S*^  Ouan,  de  Gersey,  a  faict,  icy,  de  nouveau,  quel- 
que provision  d'harquebouzes  et  pistollés  ,  que  ce  ne  soit 
pour  en  accomoder  davantage  le  dict  de  Montgommery. 

L'oncle  du  comte  d'Arguil  estoit  desjà  party  pour  Es- 
cosse,  quand  vostre  dépesche  est  arryvée,  mais  je  l'ay, 
avant  son  partement,  si  bien  instruict  des  mesmes  choses, 
que  m'avez  escriptes,  que  j'espère  qu'il  les  sçaura  très  bien 
représanter  par  dellà.  Et  sur  ce,  etc. 

Ce  xxviif  jour  de  mars  157-4. 

5. 

CCCLXXIir  DÉPESCHE 

—  du  ii«  jour  d'apvril  1574.  — 

(  Envoyée  jusques  à  la  court  par  Anthoyne  Laguète.) 

Audience.— État  des  négociations  en  France  pour  rétablir  la  paix.  —  Récep- 
tion faite  au  roi  de  Pologne  dans  ses  états.  —  Nouvelle  de  la  descente  de 
Montgommery  en  Normandie.  —  Protestation  d'Elisabeth  qu'elle  a  ignoré 
cette  entreprise.— Doute  sur  la  vérité  de  cette  nouvelle.— Assurance  donnée 
par  l'ambassadeur  qu'Elisabeth  ne  veut  fournir  aucun  secours  aux  protes- 
tans  de  France. 

Au  Roy. 

Sire,  je  loue  Dieu  que  ceulx ,  qui  se  sont  eslevez  en 
vostre  royaulme,  ayentprins  l'expédient  d'envoyer  sçavoyr, 
par  le  S»^  de  Guyteri,  la  vérité  de  ce  qu'on  les  mettoit  en 
doubte,  et  qu'on  les  intimidoit  de  la  volonté  qu'avez  vers 
eulx ,  et  qu'il  ayt  eu  de  quoy  leur  rapporter ,  de  la  part  de 
Vostre  Majesté,  qu'ilz  ont  esté  trompés,  et  qu'ils  trouve- 
ront tousj ours  trop  plus  de  bonne  seureté,  en  la  protection 
de  vostre  parolle ,  qu'en  tout  l'effect  des  armes  qu'ilz  ont 
reprinses.  Ce  que  ayant  faict  sçavoyr  à  la  Royne  d'Angle- 
terre, et  comme  vous  attandiés,  par  M"^  de  Torcy  et  M"^  de 
Turène  ,  lesquels  vous  aviés  renvoyés ,  avec  le  dict  de  Guy- 
teri ,  vers  eulx ,  et  par  le  S^  Strossy ,  qui  estoit  allé  devers 
le  S""  de  La  Noue,  en  Poictou,  et  pareillement  du  costé 
de  M""  le  mareschal  d'Envylle,  qui  traictoit  aussy  de  quel- 
que moyen  de  paix  avec  ceulx  de  Languedoc,  bientost 
quelque  bonne  responce  de  leur  modération,  je  l'ay  assu- 
rée qu'incontinent  après  vous  aviés  dellibéré  de  leur  bailler 
ceste  ampliation  de  vostre  édict,  dont  je  luy  avois  parlé, 
qui  les  debvoit  contanter  ;  et  par  ainsy  que  vous  ne  doubtiés 
que,  dans  bien  peu  de  jours,  tout  ce  renouvellement  de  trou- 

blés  ne  cessât.   Et  luy  ay  compté,  Sire,  la  bonne  et  dé- 
sirée nouvelle  qu'aviés  receue  du  couronnement  du  Roy  de 
Pouloigne,  vostre  frère,  et  comme  les  Poulonnois ,  pour  le 
grand  contantement  qu'ilz  avoient  de  le  voyr,  luy  avoient 
remis  beaucoup  de  ces  condicions ,  aulxquelles  les  ambassa- 
deurs ,  qui  luy  avoient  apporté  les  décrets  de  son  élection , 
l'avoient  obligé,  de  sorte  qu'il  se  trouvoit  aussy  absolu 
prince ,  sur  ce  grand  royaulme ,  que  quelque  aultre  roy 
qui  fût  en  la  Chrestienté;  et  que  vousdesiriés  qu'elle  par- 
ticipât à  l'ayse,  que  Vostre  Majesté  et  la  Royne,  vostre 
mère ,  et  Monseigneur  le  duc ,  en  santiés,  ainsy  que  vous 
la  fériés  toujours  participer  aulx  profictz  et  advantages  qui 
vous  en  viendroient ,  sellon  la  plus  estroicte  amityé  et  con- 
fédération qu'elle  avoit  avecques  Vostre  Majesté  ;  et  que 
cella  vous  faysoit  davantage  désirer  que  l'honneste  pour- 
chas,  auquel  vous  persévériés  toujours  de  l'alliance  d'elle 
avec  Mon  dict  Seigneur  le  Duc,  vostre  frère,  peut  réuscyr 
à  bon  effect ,  affin  que  l'union  indissoluble ,  d'entre  ces  trois 
grandes  couronnes ,  fût  plus  craincte  et  respectée  par  toute 
la  Chrestienté  ;  et  que  vous  estiés  bien  marry  que  ces  nou- 
veaulx  désordres  retardassent  vostre  venue  en  Picardye, 
mais  que  vous  espériés  y  avoir  bientost  pourveu ,  pour,  in- 
continent après,  vous  y  acheminer.  Dont  m'assuroisqu'aus- 
sytôst  que  vous  auriés  veu  la  dernière  responce,  qu'elle 
vous  avoit  mandée ,  que  vous  m'escripriés  tout  ce  que  pour- 
ries fère  en  cella ,  affin  de  l'en  advertyr.  Bien  estois  je  en 
grande  perplexité  comme  Vostre  Majesté  pourroit  prendre 
ce  qui  se  publioit,  icy,  que ,  de  l'isle  de  Gersey,  qui  est  à 
elle  ,  le  comte  de  Montgommery  fût  descendu ,  en  armes , 
au  pays  de  Normandye ,  chose  qui  estoit  toute  contrayre 
à  la  promesse  et  au  sèrement ,  et  à  la  teneur  du  dernier 

traicté  de  ligue  ,  qu'elle  avoit  faicte  avec  Vostre  Majesté  ; 
et  que  je  demeurois  le  plus  infâme  gentilhomme  du  monde, 
et  la  parolle  d'elle  ne  se  pouvoit  non  plus  saulver,  si  elle 
n'y  pourvoyoit ,  et  ne  vous  en  faysoit  fère  une  bien  prompte 
réparation  ;  car  m' avoit  fait  vous  escripre,  encores  depuis 
ung  moys ,  que  vous  la  trouveriés ,  en  touts  ces  nouveaulx 
accidantz ,  et  en  l'occurrence  de  toutz  voz  affères ,  très 
bonne  amye  ,  et  vrayement  germayne  bonne  seur. 

La  dicte  Dame ,  premier  que  respondre  à  ces  poinctz , 
m'a  prié  de  luy  dire  qu'est  ce  que  je  sçavoys  de  vostre 
santé ,  et  si  vous  estiés  bien  dellivré  de  la  fiebvre  quarte , 
et  s'il  y  avoit  apparance  qu'eussiés  eu  ce  grand  malcontan- 
tement,  contre  vostre  frère  et  contre  vostre  beau  frère, 
comme  on  l' avoit  publié  par  deçà. 

Je  luy  ay  respondu  que,  grâces  à  Dieu,  la  fiebvre  vous 
avoit,  il  y  a  longtemps,  du  tout  layssé,  et  que  vous  estiés, 
à  présent ,  aussy  dispos  et  gaillard  que  fûtes  oncques ,  et 
qu'il  ne  se  pouvoit  imaginer  une  plus  parfaicte  et  cordialle 
amityé ,  entre  deux  frères ,  que  celle  qui  se  voyoit  entre 
Vostre  Majesté  et  Monseigneur  le  Duc  ;  et  que  vous  n' es- 
tiés moins  assuré  de  sa  volonté  que  de  la  vostre ,  ny  n'a- 
viés  plus  de  fiance  en  vous  mesmes  que  en  luy  ;  et  le  sem- 
blable du  Roy  de  Navarre  ;  et  que  ce  faulx  bruict  estoit 
sorty  de  la  malice  de  ceulx  ,  à  qui  il  faysoit  bien  mal  qu'il 
n'estoit  vray,  et  qui  voudroient  bien  voyr  de  la  division  en 
ce  premier  lieu,  ainsy  qu'ilz  l'entretiennent  ez  aultres  lieux, 
qui  suyvent  après. 

Lors,  elle  a  suivy  à  dire,  qu'elle  remercyoit  Dieu,  de 
très  bon  cueur,  que  la  disposition  de  vostre  santé  et  celle 
de  voz  affères  allassent  trop  mieulx  qu'on  ne  le  disoit , 
car  avoit  entendu  que  vous  estiés  encores  bien  fort  maigre 

et  foible  ;  dont  vous  prioit  de  ne  mesprizer  aulcun  bon 
régyme,  qu'on  vous  ordonnât,  pour  vous  bien  remettre  du 
tout;  et  qu'elle  avoit  bien  rejette  cest  aultre  fascheux 
bruict,  de  Mon  dict  Seigneur  le  Duc ,  et  des  aultres  sei- 
gneurs, qu'on  mestoit  au  compte ,  comme  du  tout  faulx  ; 
mais  quiquonques  l'eût  inventé ,  c'estoit  bien  tout  le  pis 
qu'il  pouvoit  fère  contre  vostrc  grandeur  et  contre  la  ré- 
putation de  voz  afleres,  dont  elle  avoit  ung  très  grand  play- 
sir  d'estre  bien  assurée  qu'il  n'en  fût  rien  ,  et  que  vous 
eussiés,  au  reste,  ung  si  bon  désir,  conjoinct  avec  beaucoup 
d'espérance,  que  ces  nouveaulx  troubles  ne  passeroient 
oultre,  sellon  que  proposiés  d'adjouxter  quelque  déclara- 
tion à  vostre  édict  pour  contanter  ceulx  de  la  nouvelle  re- 
ligion, affînde  les  mettre  en  plus  de  repos,  en  leurs  maysons; 
et  que  surtout  elle  se  conjouyssoit  avec  Vostre  Ma- 
jesté ,  et  bien  fort  expéciallement  avec  la  Royne ,  vostre 
mère,  des  bonnes  nouvelles  qu'aviés  reçues  du  Roy  de 
Pouloigne,  lesquelles  elle  vous  prioit  de  croyre  qu'elle  les 
santoit,  aultant  et  nullement  moins ,  que  si  elle  fût  sa  pro- 
pre seur  de  sang,  comme  elle  l'estoit  d' estât;  mais,  en  ce 
que  vous  auriés  veu,  depuis,  de  la  responce  qu'elle  vous 
avoit  faicte  au  propos  de  Monseigneur  le  Duc ,  elle  croyoit 
bien  que  ce  ne  seroit  pour  vous  apporter  ung  si  grand  con- 
tantement  comme  du  costé  de  Pouloigne;  aussy  falloit  il 
qu'il  vous  y  survînt  du  tempérament ,  de  quelque  aultre 
costé  ;  bien  pensoit  que  ne  le  jugeriés  chose  de  mespris , 
et  qu'elle  verroit  maintenant  à  quelle  délibération  Vostre 
Majesté  en  voudroit  venir. 

Et,  quand  à  la  descente  du  comte  de  Montgommery  en 
France ,  que  c'estoit  chose  qu'elle  ne  sçavoit,  et  ne  la  pou- 
voit aulcunement  croyre,  veu  ce  qu'elle  luy  avoit  deftandu, 

lorsqu'elle  luy  avoit  permis  d'aller  à  Gersey,  pour  y  sçavoyr 
nouvelles  de  ses  aiïères  :  qu'il  se  gardât  bien  de  vous  fère, 
de  ce  lieu  là,  non  seulement  ennuy,  mais  de  ne  vous  y  don- 
ner aulcune  souspeçonde  luy;  dont  ne  luy  pourroit  avoyr 
faict  une  plus  mortelle  offance  que  d' avoyr  attempté  de 
descendre  en  armes  par  dellà,  et  qu'elle  désavoueroit  le 
premier  angloys  qui  le  rencontreroit ,  s'il  ne  le  tuoit,  dé- 
sirant que  vous  croyés  et  espériés  d'elle  ,  Sire,  qu'elle  per- 
sévérera droictement  en  la  vraye  amityé,  qu'elle  vous  a 
jurée,  si  vous  ne  commancés  de  luy  fallir  de  correspon- 
dance. 

Et  n'ay  veu,  ny  peu  nother  chose  aulcune  ,  de  la  dicte 
Dame,  qui  m'ayt  semblé  tendre,  sinon  à  cella  mesmes  , 
que  je  vous  ay  mandé  par  mes  précédantes.  Et,  pour  le  re- 
gard de  ce  dernier  poinct ,  du  comte  de  M ontgommery  , 
toutz  les  seigneurs  de  ce  conseil  m'ont  fermement  assuré 
qu'ilz  n'en  sçavoient  du  tout  rien,  et  ne  le  pouvoient  croyre. 
Néantmoins,  puisque  M'  de  Matignon  vous  l'a  mandé,  il  le 
peut  mieulx  sçavoyr,  estant  voysin  du  lieu,  que  non  pas 
nous,  qui  en  sommes  bienloing,  et  d'où  souvant  il  fault 
attandre  beaucoup  de  jours  le  temps ,  premier  qu'il  en 
viegne  des  nouvelles  ;  et  quoy  que  soit ,  ny  en  ceste  court, 
ny  en  ceste  ville,  l'on  n'en  a  rien  de  certein. 

Et,  au  regard  de  préparer  icy  une  aultre  descente  de 
plus  grand  nombre  d'angloix  par  dellà,  soubz  colleur  d'é- 
quipper  en  guerre  plusieurs  navyres  marchandz ,  je  sçay 
qu'il  s'en  équippe  voyrement  quelques  ungs ,  pour  aller 
en  Hespaigne ,  et  en  Barbarye  ,  et  non  ailleurs  ,  bien 
que  je  loue  infinyement  l'ordre  que  Yostre  Majesté  a 
donné  de  fère  advertyr,  par  toute  la  coste,  qu'on  aytàs'y^ 
tenir  sur  ses  gardes  ;  car,   en  nulle  façon  du  monde ,  se 

pourroient  garder  les  Angloys,  si  la  guerre  de  voz  subjectz 
continue ,  qu'ilz  ne  s'en  vueillent  mesler,  tout  ainsy  qu'ilz 
font  du  costé  de  Flandres.  Mais  pourtant  je  vous  sup- 
plye  très  humblement ,  Sire ,  de  ne  vous  esmouvoir,  pour 
encores,  des  bruictz  et  rapportz  qu'on  vous  pourra  donner 
des  dellibérations  de  deçà ,  car  ne  se  pourra  dresser  aulcun 
appareil  de  guerre,  qui  soit  d'importance,  sans  que  je  vous 
en  donne  advis,  de  quelque  temps  devant.  Et  sur  ce,  etc. 

Ce  ij^  jour  d'apvril  1574. 

11  y  a  homme,  en  ceste  ville,  qui  assure  d'avoyr  layssé  le  comte  de 
Monrgoiumery,  le  xvy  de  mars,  à  Gerzé,  et  les  seigneurs  de  ce  conseil 
jurent  qu'à  tout  le  moins  ne  peut  il  esire  vray  qu'il  ayt  tiré  ny  pou- 
dres, ny  armes,  ny  aulcune  artillerye,  de  ce  royaulme  ;  et  que,  siluy 
mesmes  est  descendu  en  Normandye,  il  a  si  grandement  mespris 
contre  la  Royne ,  leur  Mestresse  ,  et  contre  son  estât,  qu'on  mettra 
peyne  de  l'en  fère  amèrement  repantir. 


CCCLXXIV  DEPESCHE 

—  du  vie  jour  d'apvril  1574.  — 

(Envoyée  exprès  jusgues  à  Calais  par  Jehan  Meusnier.) 

Délibération  des  seigneurs  du  conseil  sur  l'entreprise  de  Montgommery.  — 
Déclaration  de  la  reine  d'Angleterre  que  les  arméniens,  faits  à  Londres,  ont 
pour  objet  d'observer  la  flotte  espagnole  qui  doit  se  rendre  dans  les  Pays- 
Bas.— Nouvelles  de  Flandre  et  d'Ecosse.— Disposition  favorable  d'Elisabeth 
à  l'égard  de  Marie  Stuart. 

Au  Roy. 

Sire,  après  que  j'ay  eu  faict  ma  plaincte  à  la  Royne 
d'Angleterre  de  la  descente  du  comte  de  Montgommery  en 
Normandye,  et  de  ce  que,  de  l'islede  Gersey,  qui  est  à  elle, 
il  a  dressé  toute  son  entreprinse  par  dellà,  et  en  a  tiré  les 
poudres,  les  armes,  l'artillerye  et  les  monitions  qu'il  a 

voulu,  elle  a  proposé  le  faict  en  sou  conseil,  avec  démons- 
tration, sellon  qu'on  me  l'a  bien  fort  assuré,  qu'elle  en 
estoit  grandement  oflancée.  Et  W  PoUet,  gouverneur  de 
la  dicte  isle,  qui,  plus  d'ung  moys  auparavant,  estoit  icy, 
a  esté  appelle,  lequel  s'est  efforcé  de  monstrer  qu'il  ne 
pouvoit  estre  que  cella  fût  vray,  et  qu'aulmoins  estoit  il 
très  certain  que  luy,  ny  son  lieutenant,  n'en  estoient  nul- 
lement consentantz.  Dont,  sur  ce  doubte,  l'on  a  envoyé 
devers  la  comtesse  de  Montgommery,  à  Hamptonne,  pour 
en  avoyr  la  certitude;  laquelle  a  mandé  qu'elle  n'en  sçavoit 
du  tout  rien,  et  que,  si  son  mary  avoit  faict  ce  voyage  par 
dellà,  qu'il  le  luy  avoit  desrobbé,  et  qu'elle  n' avoit  eu  nou- 
velles de  luy,  ny  n'en  estoient  venues  aulcunes  de  Gersey, 
à  cause  du  vent  contrayre,  plus  de  troys  sepmaynes  avoit. 
Et,  là  dessus,  le  dict  Pollet  a  esté  renvoyé  à  sa  charge  pour 
en  donner  promptement  advis,  et  n'y  a  eu  celluy,  de  tout 
le  dict  conseil,  qui  n'ayt  advoué  à  la  dicte  Dame  que  le  comte 
auroit  bien  fort  mespris  contre  elle,  s'il  avoit  entreprins 
la  dicte  descente,  et  qu'elle  la  luy  debvoit  fère  réparer. 
Et  elle  a  déclaré  davantage  qu'elle  ne  vouloit,  en  façon 
que  ce  fût,  que  hommes,  armes,  vaysseaulx,  ny  nulle  aul- 
tre  assistance  sortît  de  ce  royaulme  pour  ceulx  qui  s' es- 
toient eslevez  contre  Yostre  Majesté. 

Dont  je  verray.  Sire,  comme  cella  s'observera;  et  en 
continuant  ma  remonstrance  du  dict  de  Montgommery, 
quand  la  surprinse  qu'on  dict  qu'il  a  faicte  de  Carantan 
sera  mieulx  advérée  par  deçà,  et  allant  souvant  à  plaincte 
pour  les  aultres  supportz,  que  j'entendray  que  les  dictz 
\ngloys  feront  aulx  dictz  eslevez;  qui,  à  mon  advis,  ne  se 
pourront  tenir  qu'ilz  ne  leur  en  facent  quelques  ungs,  je 
mettray  peyne  de  vous  destourner  tout  le  mal,  que  je  pour- 


ray,  de  ce  costé;  et  essayeray  ce  que  m'avez  mandé,  de 
la  susdicte  comtesse  de  Montgommery,  ayant  cepandant, 
Sire,  prins  parolle  d'aulcuns  principaulx  de  son  conseil, 
oultre  celle  de  la  dicte  Dame,  de  vous  pouvoir  assurer, 
qu'encor  qu'elle  prépare  des  forces,  par  mer  et  par  terre, 
et  qu'elle  en  ayt  desjà  de  prestes,  que  néantmoins  sa  pré- 
sente dellibération  n'est  de  les  employer  nullement  contre 
Yostre  Majesté.  Et  je  sçay  bien,  Sire,  que,  par  icelles, 
elle,  eh  tout  événement,  se  veult  trouver  pourveue,  pour  le 
passage  de  cette  grande  armée  qui  doibt  venir  d'Espaigne, 
au  secours  des  Pays  Bas,  quand  elle  arryvéra  en  la  mer 
de  deçà;  et  aussyque  les  choses  d'Irlande  la  pressent  assez, 
et  qu'elle  ne  se  peut  jamays  tenir  assez  assurée  de  celles 
d'Escosse.  Néantmoins  la  naturelle  inclination,  que  les 
Angloys  ont  contre  la  France,  et  leur  commune  religyon 
avec  ceuk  qui  ont  prins  les  armes  par  dellà,  me  faict  vous 
supplyer  très  humblement.  Sire,  de  ne  laysser  rien  de  si 
exposé,  de  leurcosté,  que  l'occasion  les  puisse  convyer 
d'entreprendre;  car,  encores  qu'en  toutes  les  paroUes  et 
démonstrations  de  la  dicte  Dame,  si  elle  n'est  bien  la  plus 
faulce  et  simulée  princesse  de  la  terre,  elle  face  tout  sem- 
blant d'avoyr  bonne  intention  vers  Vostre  Majesté,  et 
mesmes  d'estre  bien  inclinée  au  party  de  Monseigneur  le 
Duc,  vostre  frère,  s'il  advenoit  que  les  Angloys  fissent 
quelque  exploit  en  France,  qui  réuscyst,  advantageux  pour 
les  prétencions  de  ce  royaulme,  indubitablement  elle  l'ad- 
voueroit;  et  quand  bien  elle  n'auroit  volonté  de  le  fère, 
ses  subjectz  l'y  contreindroient  ;  dont  se  fault  tenir  sur  ses 
gardes. 

Les  depputez  de  Flandres  continuent  de  vacquer  tous- 
jours  à  leur  commission,  bien  qu'à  dire  vray  il  semble  qu'ilz 

y  vont  lentement,  et  qu'ilz  praticquent  d'aultres  choses 
d'importance  en  ceste  court,  lesquelles  je  mettray  peyne 
de  sçavoyr  au  vray,  affin  de  le  vous  mander.  Et  ayant  re- 
cherché, jusques  au  fondz,  quelle  estoit  celle  entreprinse 
qu'on  m'avoit  adverty  sur  Callays,  j'ay  trouvé  qu'elle  estoit 
sur  l'Escluse,  et  qu'avec  les  navyres  qui  partoient  d'Ollande 
et  les  angloys,  qui  s'embarquoient  lors,  icy,  le  dict  prince 
d'Orange  prétandoit  d'emporter  le  dict  Escluse,  et  se  fère, 
incontinent  après,  maistre  de  Bruges,  pour  y  avoyr  encores 
ung  butin  plus  riche  que  celluy  de  Meldelbourg. 

J'ay,  ces  jours  passés,  escript,  par  deux  diverses  voyes, 
en  Escosse,  et  ay  mandé  au  S^  de  Quelsey  la  responce  que 
m'avez  commandé  de  luy  fère.  J'espère  que,  dans  peu  de 
jours,  j'auray  responce  des  principaulx  seigneurs  du  pays. 
J'entendz  que  le  comte  de  Morthon  a  faict  appeller  le 
comte  d'Arguil  pour  venir  rendre  compte  d'aulcunes  bagues, 
qu'il  prétend  que  la  comtesse  d'Arguil,  sa  femme,  veufve 
du  feu  comte  deMar,  retient,  de  celles  de  la  couronne;  et 
l'a  faict  venir  au  ban  pour  le  fère  déclarer  forfaict,  d'où 
l'on  crainct,  icy,  que  les  armes  s'en  repreignent  par  dellà. 
Et  le  susdict  Quelsey  m'alayssé,  par  mémoyre,  de  supplyer 
très  humblement  Vostre  Majesté  qu'il  vous  playse  octroyer 
vostre  ordre  au  dict  d'Arguil,  ainsy  que  son  feu  père  l'a- 
voit. 

J'ay  supplyé,  le  plus  humblement  que  j'ay  peu,  la  Royne 
d'Angleterre  de  vouloir  fère  responce  à  certaynes  lettres , 
que  la  Royne  d' Escosse  luy  a  escriptes ,  et  l'ay  sondée  fort 
doulcement  de  quelle  affection  elle  estoit ,  à  ceste  heure , 
vers  elle;  qui  m'a,  en  très  bonne  sorte,  respondu  qu'elle 
luy  escriproit,  ou  aulmoins  escriproit  au  comte  de  Cheros- 
bery  tout  ce  qu'elle  avoit  à  luy  respondre;  et  qu'elle  vou- 

loit  ({uo  je  luy  escripvisse  ardiment  qu  elle  n'aNoit,  à  pré- 
sent, aulcuue  aultre  nouvelle  olTance  contre  elle,  que  la 
recordation  de  celles  qui  estoient  déjà  passées  ;  et  a  com- 
mandé de  fère  seurement  conduyre  à  la  dicte  Dame  les 
coffres  et  besoignes,  et  lettres,  qui  luy  estoient  freschement 
arrivées  de  France.  Vray  est  qu'elle  a  voulu  que  ce  ayt 
esté  par  des  serviteurs  du  dict  S""  de  Cherosbery,  et  non 
par  ceulx  qui  les  avoient  menés  jusques  icy.  Sur  ce ,  etc. 

Ce  vj'^  jour  d'apvril  1574. 


CCCLXXV  DEPESCHE 

— du  xve  jour  d'apvril  1574.— 
(  Envoyée  exprès  jusques  à  la  court  par  le  .S*^  de  Vassal.  ) 

Prise  de  Carentan  par  Montgommery. — Désaveu  que  font  les  Anglais  de  cette 
entreprise. —  Désir  d'Elisabeth  que  l'entrevue  soit  accordée. 

Au  Roy. 

Sire,  le  jeudy  de  la  sepmayne  saincte,  et  non  plus  tost, 
est  arrivée  à  ceulx  cy  la  certitude  de  la  descente  du  comte 
de  Montgommery  en  Normandye ,  et  de  la  surprinse  qu'il 
a  faicte  de  Quarantan;  et  j'entendz  que  le  mesme  advis 
porte  qu'il  estoit  bien  près  d'avoyr  aussy  Yaloignes,  et 
que  M""  de  Torcy  avoit  parlé  à  luy,  le  xxij^  du  passé ,  et 
luy  avoit  monstre  des  articles,  de  la  part  de  Vostre  Majesté, 
aulxquelz  il  avoit  faict  la  responce,  qu'il  a  mandée  par 
deçà  ;  et  que  son  frère  avoit  été  tué ,  de  guet  à  pens,  par 
le  commandement  de  la  Royne.  Dont  vous  puis  assurer, 
Sire ,  que  ceste  princesse  et  ceulx  de  son  conseil  ont  faict 
grande  démonstration  d'estre  fort  malconta ntz  du  dict 
comte,  et  m' avoit  esté  donné  espérance  qu'il  luy  seroit  es- 

cript  de  s'en  retourner,  et  d'amander  la  faulte  qu'il  avoit 
faicte,  ou  aultrement,  que  la  dicte  Dame  s'en  ressantiroit; 
dont  suis  attandant  ce  qu'elle  y  voudra  fère ,  car  n'a  enco- 
res  bien  résolu,  en  son  conseil,  comme  y  procéder.  Et  je 
vous  supplye  très  humblement,  Sire,  vous  souvenir  comme, 
dès  le  commancement  de  janvyer,  je  vous  advertys  du 
voyage  du  dict  de  Montgommery  à  Gersé,  et  comme  il  fal- 
loit  que  le  fissiés  observer  de  dellà ,  parce  qu'il  estoit  tout 
auprès  de  vostre  coste,  et  bien  fort  esloigné  d'icy,  et  que 
mandissiés  advertyr,  tout  au  long  des  places  de  la  mer,  de 
se  tenir  bien  sur  ses  gardes;  dont  je  fus  infinyement  ayse, 
par  une  dépesche  du  moys  de  febvrier  dernier,  que  Yostre 
Majesté  me  mandoit  d'y  avoyr  très  bien  pourveu. 

Or,  Sire ,  ce  que  j'estime  pouvoir  maintenant  fère  est 
de  retenir  ceste  princesse,  et  pareillement  ceulx  de  voz 
subjectz,  qui  sont  encores  par  deçà,  le  plus  que  je  pourray, 
en  vostre  dévotion,  et  garder  qu'ilz  ne  suyvent  ny  favori- 
sent l'entreprinse  du  dict  de  Montgommery.  En  quoy  j'ay 
faict  desjà,  et  continueray  ordinayrement  de  fère ,  les  plus 
exprès  et  les  plus  ardentz  offices  qu'il  me  sera  possible. 
Et,  quand  à  l'heure  présente,  je  ne  sçaurois  désirer  rien 
de  mieulx,  de  ceste  princesse,  que  ce  que  sa  parolle  et  tout 
son  semblant  monstrent  de  vouloir  fère  bonnement  pour 
vous,  en  l'occurrence  de  voz  présentz  affères;  et  que,  pour- 
veu que  luy  faciès  sçavoyr,  ou  bien  qu'elle  puisse  cognois- 
tre  ce  que  désirés  d'elle,  elle  promet  de  très  volontiers  s'y 
employer. 

Ung  de  ses  principaulx  conseillers,  sur  une  nostre  privée 
communicquation,  m'a  faict  sçavoyr  que  la  dicte  Dame  et 
ceulx  de  son  conseil  ne  furent  oncques  mieulx  disposés  qu'à 
présent  au  propos  du  mariage ,   parce  qu'ilz  prévoyent, 

plus  que  jamays,  par  une  occulte  nécessité  qui  est  dans  cest 
estât ,  qu'elle  et  toutz  eulx  sontruynés,  si  elle  ne  se  marye. 
Et  néantmoins  il  leur  semble  que  le  docteur  Dayl  y  a  senty 
du  réfroydissement,  de  vostre  costé ,  non  que  les  termes  , 
dont  Vostre  Majesté  et  la  Royne,  vostre  mère ,  luy  avez 
uzé,  en  sa  dernière  audience,  n'ayent  esté  bons  et  fondés 
en  rayson ,  mais  il  luy  a  semblé  n'y  avoyr  cognu  la  mes- 
raes  affection  que  devant;  et  qu'icelluy  conseiller  desireroit, 
au  cas  que  Yoz  Majestez  ne  peussent ,  pour  encores , 
s'approcher  de  ceste  frontyère,  qu'elles  fissent  aulmoins 
venir  Mon  dict  Seigneur  le  Duc  à  ceste  entrevue  privée  ; 
où  il  me  pouvoit  assurer  qu'il  seroit  receuilly  et  reçu  de  bon 
cueur  5  et  que  desjà  ceste  princesse  avoit  préparé  ce  qui 
faysoit  besoing  pour  aller  là  où  elle  prétandoit  de  le  ren- 
contrer ;  et ,  quoy  que  ce  soit ,  il  me  vouloit  assurer,  sur 
son  honneur  et  sur  le  péril  de  son  âme  ,  que  la  dicte  Dame 
ny  ceulx  de  son  conseil  n'estoient  consantz,  ny  sçavantz,  de 
l'entreprinse  du  dict  de  Montgonmery,  ains  se  tenoient  fort 
offancés  de  ce  qu'il  l' avoit  faicte  ;  et  que  c'estoit  chose 
très  assurée  qu'il  n' avoit  admené  ny  hommes,  ny  monitions 
aulcunes,  de  ce  royaulme,  et  n'en  tireroit  la  valeur  d'ung 
soûl  ;  comme  à  la  vérité ,  Sire  ,  sellon  le  rapport  que  j'ay 
de  Testât  du  pays  d'Ouest,  il  ne  s'y  prépare,  pour  enco- 
res, rien  en  faveur  de  luy.  Et  sur  ce ,  etc. 

Ce  xv^  jour  d'apvril  1574. 

CCCLXXVr  DÉPESCHE 

—  du  xixe  jour  d'apvril  1574.  — 
(  Envoyée  exprès  jusques  à  Calais  par  la  voye  du  .S''  Acerbo.) 

Motifs  qui  ont  engagé  Montgommery  à  reprendre  les  armes.  —  Ses  instances 
pour  obtenir  des  secours.  —  Nouvelle  de  la  fuite  du  prince  de  Condé.  — 
Négociation  faite,  au  nom  de  La  Noue,  auprès  des  Anglais  et  du  prince  d'O- 
range, pour  qu'ils  portent  des  secours  à  la  Rochelle.  — Armemens  des  An- 
glais, qui  se  tiennent  prêts  à  profiter  des  troubles  de  France.  —  Nécessité 
de  reprendre  la  négociation  du  mariage.  —  Effet  produit  à  Londres  par  la 
nouvelle  de  l'arrestation  du  duc  d'Alençon  et  du  roi  de  Navarre. 

Au  Roy. 

Sire,  par  des  lettres ,  que  le  comte  de  Montgommery  a 
escriptes  en  ceste  court,  il  s'est  voulu  justiffier,  de  sa  des- 
cente en  INormandye ,  sur  des  advertissementz  qu'il  assure 
luyavoyresté  donnés,  de  bon  lieu,  comme  l'entreprinse  es- 
toit  faicte  de  le  tuer,  de  voye  de  faict  ou  par  poyson,  dans 
Gersey,  et  que,  d'ailleurs,  la  Royne  d'Angleterre  avoit 
suspecte  sa  demeure  au  dict  lieu  ;  dont  il  avoit  mieulx 
aym'é  aller  exposer  sa  vye,  avec  ceulx  qui  estoient  en  ar- 
mes en  France ,  que  demeurer  en  ceste  peyne,  entendant 
mesmement  qu'ilz  monstroient  de  ne  les  ayoyr  prinses  que 
pour  deffandre  leur  religyon ,  et  pour  éviter  une  généralle 
exécution  qu'on  avoit  décrettée  contre  eulx  ;  et  supplioyt  ses 
amys  et  parantz  de  luy  moyenner  quelques  forces ,  de  icy, 
pour  le  secourir,  et  des  vaysseaulx  pour  courre  la  mer ,  en 
son  nom,  et  pour  fère  quelque  surprinse  par  dellà,  où  il 
s'en  trouveroit  la  commodicté.  A  quoy  il  n'a  esté  encores 
respondu,  et  ne  seroient  ses  instances  pour  produyre  de 
grandz  effectz,  n'estoit  tant  de  choses  qu'on  publie,  si  ad- 
vantageuses  pour  les  eslevez,  que  cella  esmeut  bien  fort  les 

Aiigloys  d'accourir  à  leur  guerre  ;  en  quoy  n'est  de  petit 
moment  la  fuyte,  qu'on  assure  estre  vraye,  du  Prince  de 
Condé,  qui  a  layssé  la  charge  que  luy  aviez  donnée  en  Pi- 
cardye,  pour  se  retirer  ou  en  Allemaigne,  ou  avec  eulx.  Et, 
d'ailleurs ,  Sire ,  M'  de  La  Noue  a  envoyé  icy  son  ministre, 
ïextor,  lequel  il  a  faict  passer  à  la  Rochelle  pour  y  prendre 
mémoyres  et  instructions  ;  et  n'a  esté  sitost  arryvé  en 
ceste  ville,  que  le  ministre  Villiers,  et  Bobineau,  agent 
de  la  Rochelle ,  et  avec  eulx  Calnar  ,  agent  du  prince 
d'Orange,  l'ont  mené  vers  aulcuns  seigneurs  de  ce  conseil, 
à  la  court ,  où  il  a  négocié  bien  fort  privément  avec  eulx. 
Et  luy  a  l'on  eu  de  tant  plus  de  foy  qu'il  a  apporté  lettres 
de  fort  expresse  recommandation  du  dict  S'^  de  La  Noue  à 
M""  de  Walsingam  ;  ensemble,  ainsy  que  j'entendz,  cer- 
tayne  moictyé  de  quelques  enseignes ,  que  les  susdicts  de 
La  Noue  et  de  Valsingam  s'estoient  d'autrefoys  my  parties 
entre  eulx  pour  signe  de  crédict,  à  celluy  par  qui  ilz  les 
envoyeroient  l'ung  à  l'aultre. 

Et  je  souspeçonne  fort  que  la  négociation  n'est  lé- 
gère, ny  de  peu  d'importance;  de  laquelle  ce  que  j'en 
descouvre ,  pour  ce  commancement ,  est  que  icelluy 
Textor  rejette  bien  loing  toutz  moyens  et  propos  de 
paix  ;  et  qu'il  demande  assistance  d'armes ,  de  poudres 
et  de  vivres ,  offrant ,  en  eschange ,  du  sel  et  du  vin , 
et  aultres  marchandises ,  et  pareillement  demande  quel- 
ques vaysseaulx  armez.  En  quoy  semble  que,  pour  ce 
poinct ,  des  vaysseaulx ,  il  traicte  aussy  avec  le  dict 
Calnar  d'en  avoyr  du  prince  d'Orange;  et  est  en  grande 
espérance  qu'il  en  impétrera  d'icy,  avec  les  aultres  choses 
qu'il  requiert ,  et  que ,  de  ceulx  du  dict  prince ,  il  les  a 
desjà  toutz  assurés. 

VI.  6 

Or,  Sire,  ayant  descouvert  ces  choses,  je  m'efforce, 
par  toutz  les  meilleurs  moyens  que  je  puis,  etm'efforceray, 
à  toute  heure,  d'en  traverser  les  effectz,  et,  possible,  en 
interrompray  je  la  pluspart  ;  mais  de  ce  qui  en  pourra  es- 
chaper,  à  la  desrobée  ou  soubz  aultres  prétextes,  je  me 
trouve  aussy  perplex  que  j'ay  esté  ,  les  aultres  foys  ,  de  le 
pouvoir  empescher  ;  mesmement  que  je  viens  d'entendre 
que  ceulx  cy  ont  faict  résolution  d'armer  toutz  leurs  grands 
navyres ,  et  de  mettre  bientost  les  meilleures  et  les  plus 
gaillardes  forces,  qu'ilz  ayent,  en  mer,  soubz  colleur  d'as- 
surer ceste  coste  contre  le  passage  de  l'armée  d'Espaigne, 
bien  que  le  depputé  de  Flandres ,   qui  m'est  venu ,  ces 
jours  icy ,  visiter,  m'ayt  dict  qu'il  a  eu  une  très  bonne  et 
fort  favorable  responce  de  ceste  princesse ,  quand  il  l'a 
priée  de  vouloir  concéder  le  passage  libre  et  seur,  ez  rades 
et  portz  d'Angleterre,  pour  l'armée  d'Espaigne.  Dont  sem- 
ble ,  Sire ,  suyvant  les  précédantz  advis  que  je  vous  ay 
mandés,  qu'il  ne  sera  que  bon  qu'ayez  aulcunement  sus- 
pect ,  et  pourvoyés ,  le  mieulx  que  pourrés ,  que  cest  arme- 
ment ne  vous  puisse  nuyre ,  non  que  je  descouvre  en  ceste 
princesse  ny  aulx  siens,  pour  encores,  aulcune  sinistre  in- 
tention contre  Yoz  Maj estez.  Et  seulement  je  les  voy  un 
peu  altérez  de  ce  resfroidissement,  qu'il  leur  semble  sentir 
en  Yoz  MajestezTrès  Ghrestiennes  et  Monseigneur  le  Duc, 
vers  le  propos  du  mariage  ;  duquel ,  si  ne  mandez  bientost 
quelque  bonne  responce,  il  y  a  grand  danger  qu'ilz  n'ac- 
cordent du  tout,  et  ne  concluent  de  bien  grandes   et 
estroictes  intelligences  avec  le  Roy  d'Espaigne,  m' ayant 
ung  personnage  d'authorité ,  et  bien  fort  principal  de  ceste 
court ,  mandé  que ,  si  bientost  le  party  de  Mon  dict  Sei- 
gneur le  Duc  ne  se  résoult,  et  l'entrevue  ne  se  fait,  qu'il 

n'en  faudra  jamays  plus  parler  ;  car  ung  aultre  propos  sera 
substitué  en  lieu  d'icelluy.  Et  sur  ce  ,  etc. 

Ce  xix'^  jour  d'apvril  1574. 

Comme  je  voulois  clorre  la  présente  ,  les  seigneurs  de  ce  conseil 
m'ont  envoyé  dire  que  le  pacquet  de  1  eur  ambassadeur  estoit  arry  vé;  par 
où  ilz  avoient  sceu  que  la  fiebvre  quarte  avoitreprins  Vostre  Majesté, 
et  qu'il  y  avoit  grand  trouble  en  vostre  court,  à  l'occasion  de  cerlay- 
nes  praticques  qui  s'estoient  descouvertes  ;  dont  aulcuns  gentilhom- 
mes  avoient  esté  constitués  prisonniers,  et  Monseigneur  le  Duc  et  le 
Roy  de  Navarre  mis  en  arrest,  et  voz  gardes  renforcés ,  et  logés  de- 
dans le  chasteau  de  Yincennes ,  et  que  tout  y  estoit  si  resserré  qu'à 
peyne  avoit  peu  sçavoyr,  le  dict  ambassadeur,  qu'est  ce  que  se  faysoit 
dedans  ;  dont  iceulx  du  dict  conseil  déploroient  le  présent  estât  de 
voz  affères.  De  laquelle  nouvelle,  Sire,  ceste  court,  avec  toute  ceste 
ville,  sont  si  pleines,  et  y  faict  on  dessus  tant  de  nouveaiilx  des- 
seings que  j'en  suis  en  très  grande  peyne.  Dieu  veuille  que  ce  qu'ilz 
disent,  et  ce  qu'ilz  proposent,  se  trouve,  à  la  fin,  tout  vain. 


CCCLXXVir  DÉPESCHE 

— du  xxiiii«  jour  d'apvril  1 574. — 
(Envoyée  exprès  jusques  à  Calais  par  Estienne  Jumeau.) 

Audience. — Retard  apporté  à  la  réponse  du  roi,  sur  l'entrevue,  par  les  nouveaux 
évèuemens  de  France. — Reproche  adressé,  en  France,  à  la  reine  d'Angleterre 
d'avoir  favorisé  l'expédition  de  Montgommery,  et  trempé  dans  le  complot 
de  Saint-Germain.  —  Sa  justification. —  Demandes  faites  par  l'ambassadeur 
de  la  conflrmation  de  la  ligue,  du  secours  promis  par  le  traité  d'alliance,  et 
du  désistement  de  l'entreprise  de  Montgommery,  ou  de  la  remise  au  roi  de 
sa  femme  et  de  ses  enfans.— Protestation  que  l'on  doit  avoir  confiance  dans 
le  désir  du  roi  d'accommoder  les  affaires  de  la  religion  en  France.  —  Con- 
sentement donné  par  Elisabeth  à  toutes  ces  demandes.  —  Délibération  des 
seigneurs  d'Angleterre.  — Conseil  donné  par  Elisabeth  au  roi  d'user  de  ri- 
gueur contre  les  auteurs  du  complot  de  Saint  -  Germain.  —  Mémoire,  Etat 
des  forces  de  Montgommery  et  de  La  Noue  :  détails  de  leurs  négociations 
en  Angleterre.— Avis  d'une  entreprise  projetée  contre  Dieppe. 

Au  Roy. 
Sire,  j'ay  esté,  le  xx^  de  ce  moys,  donner  les  bonnes 

pasques  à  la  Royne  d'Angleterre ,  et  luy  ay  dict  que  j'avoys 
expressément  différé ,  cinq  ou  six  jours ,  de  venir  fère  ce 
debvoir  vers  elle ,  pour  attendre  qu'il  m'arryvât  quelque 
dépesche  de  France  ;  car  Yostre  Majesté  n'avoit  accous- 
tumé ,  ny  la  Royne ,  vostre  mère ,  ny  pareillement  Monsei- 
gneur le  Duc ,  d'estre  tant  longtemps  sans  me  mander  de 
voz  nouvelles ,  affin  d'en  fère  tousjours  part  à  la  dicte  Dame, 
ny  sans  me  commander  de  vous  escripre  souvant  des  siennes. 
Dont  il  pouvoit  bien  estre  qu'il  y  eût  quelque  chose  de  ce 
trouble  qu'on  publioit  de  vostre  court ,  qui  vous  retardoit 
ainsy  ;  mais  que  je  la  supplioys  bien  de  ne  croyre  que  le 
tout  fût  vray ,  car  il  se  cognoissoit  facillement  que  la  plus- 
part  de  ce  qu'on  en  a  voit  escript  estoit  plus  recueilly  de  la 
paillasse  que  prins  du  cabinet  ;  et  que  n'ayant  de  quoy  traic- 
ter  maintenant  avec  elle  sur  des  lettres  fresches ,  je  luy  ra- 
compterois  ce  que  me  commandiés  par  voz  précédentes, 
du  xxiij^  du  passé  :  c'est  que  vous  desiriés  qu'elle  ne  voulût 
interpréter,  sinon  à  bien,  qu'au  partir  de  Saint  Germain 
vous  n'eussiés  prins  le  chemin  de  Picardye,  comme  vous 
luy  aviez  promis  de  le  fère,  car  aviés  esté  contrainct  de 
retourner  vers  Paris,  pour  pourvoir  aux  affères  qui  vous  es- 
toient  survenus;  dont  la  supplyois  qu'elle  vous  voulût  ung 
peu  proroger  le  temps  de  l'entrevue,  avec  promesse  que 
vous  la  luy  viendriés  accomplyr,  en  la  façon  qu'elle  la  vous 
accordoit ,  à  la  première  saUie  que  fériés  des  environs  de 
Paris  ,  après  qu'auriés  restably  la  paciffication  de  vostre 
royaulme.  Et  cependant  vous  vouliés  seulement  impétrer 
d'elle  que  Mon  dict  Seigneur  le  Duc  peut  mener  quelques 
seigneurs  et  gentilshommes,  non  en  grand  nombre,  mais 
de  bonne  qualité ,  quand  il  passeroit  de  deçà ,  affin  de 
pouvoir  plus  honnorablement  comparoir  en  sa  présence. 

Elle  m'a  respondu  qu'elle  me  remercyoit  infinyement  des 
bonnes  pasques  que  j'estois  venu  luy  donner ,  lesquelles 
luy  seroient  ung  passage  à  plus  d'heur,  puisque  je  le  luy 
sôuhaytois ,  et  qu'elle  regrettoit ,  du  plus  profond  de  son 
âme ,  que  les  vostres  ne  vous  eussent  esté  ainsy  joyeuses 
et  pleynes  de  repos  comme  elle  les  vous  desiroit ,  et  qu'elle 
n'avoit  peu  contenir  ses  larmes,  au  récit,  de  ce  qu'on  luy 
avoit  escript ,  du  trouble  que  vous  aviés  en  voz  afieres  pu- 
blicques  de  vostre  royaulme ,  et  aulx  privés  de  vostre 
mayson  ;  et  que  ,  sellon  l'exemple,  non  trop  vieulx,  mais 
bien  fort  calamiteux,  qu'elle  avoit  en  ses  cronicques ,  de  la 
ruyne  d'aulcuns  roys  et  des  frères  des  roys  d'Angleterre, 
ses  prédécesseurs ,  par  la  division ,  en  quoy  aulcuns  am- 
bicieux  subjectz,  et  pleins  de  passion,  les  avoient  entrete- 
nus ,  lesquels  en  avoient  esté  eulx  mesmes  les  premiers 
ruynés ,  elle  vous  supplyoit ,  de  tout  son  cueur  ,  Sire ,  que 
voulussiés  procéder  sagement ,  et  par  les  prudentz  advis  de 
la  Royne ,  vostre  mère ,  et  par  meure  dellibération  du 
conseil,  sans  aulcune  perturbation  d'esprit,  à  l'examen  de 
cest  affère  5  et  que,  de  vous  proroger  l'entrevue,  elle  ne  le 
vous  voudroit  pas  refuzer  ;  mais  pensoit  que  les  choses  se 
trouveroient  changées,  et  qu'elle  n'avoit  garde  de  recevoyr 
vers  elle  ce  que  vous  jugeriés  digne  d'estre  banny  de  vous. 

Je  luy  ay  réplicqué  qu'elle  se  pouvoit  promectre  d'a- 
voir aultres  nouvelles ,  et  trop  meilleures,  parla  procheyne 
dépesche  qui  viendroit  de  Yostre  Majesté ,  que  celles  qu'on 
luy  avoit  escriptes;  et,  comment  qu'il  en  fût,  que  je  sça- 
voys  bien  que  vous  luy  fériés  part  de  la  vraye  vérité  du  tout. 
Et  ay  adjouxté  qu'elle  voyoit  bien  comme  il  playsoit  à  Dieu 
de  vous  succiter  beaucoup  d'affères,  par  la  présumption  et 
trop  grande  licence  d'aulcuns  de  voz  subjectz  ,  dont  aviez 

besoing,  plus  que  jamays,  d'estre  consolé  et  assisté  des 
princes  de  vostre  alliance  ;  et  que  je  lasupplioys  de  ne  vous 
vouloir  maintenant  deffalir,  sellon  que,  en  telles  grandes  oc- 
casions ,  les  bonnes  et  royalles ,  et  généreuses  amityés , 
comme  estoit  la  sienne,  se  sçavoient  bien  monstrer;  et 
qu'elle  vous  fît  sentir,  à  bon  esciant ,  qu'il  ne  vous  failloit 
recourir,  pour  tous  ces  accidantz ,  à  nulle  meilleure  ny  plus 
certeyne  confédération  que  celle  qu'elle  vous  avoit  jurée  , 
affin  que ,  vous  tenant  ferme  à  icelle ,  vous  n'eussiés  oc- 
casion de  vous  unir,  ny  vous  obliger,  à  nul  aultre  nouveau 
party; 

Et  que  j'avoys  ung  extrême  regret  que  le  comte  de 
Montgommery  eût  ainsy  entreprins  d'aller,  de  l'isle  deGer- 
sey,  qui  estoit  à  elle,  surprendre  une  de  voz  places  en  Nor- 
mandye ,  sans  considérer  le  tort  qu'il  succitoit  à  la  ligue 
d'entre  Voz  Maj estez ,  et  l'interromption  qu'il  mettoit  au 
commerce  de  voz  deux  roy animes,  et  le  préjudice  qu'il  fay- 
soit  au  bon  propos  du  mariage.  Dontjel'avoys  desjà  sup- 
plyée  que  ,  pour  tesmoigner  du  déplaysir  qu'elle  en  avoit, 
elle  luy  voulût  mander  de  se  départir  de  son  entreprinse, 
et  réparer  sa  faulte ,  ou  qu'aultrement  elle  vous  mettroit  sa 
,  femme  et  ses  enfantz  entre  voz  mains  ;  et  qu'il  y  avoit  deux 
personnages ,  de  bonne  qualité ,  en  Normandye  ,  qui  m'a- 
voient  escript  que ,  par  aulcuns  propos  du  dict  de  Mont- 
gommery, et  aultres  divers  argumentz ,  il  y  avoit  grande 
apparance  que  la  dicte  Dame  eût  sceu  et  tenu  la  main  à 
l'entreprinse  du  dict  de  Montgommery,  et  davantage  qu'elle 
eût  adhéré  à  ceulx  qui,  peu  auparavant,  avoient  atiltré  leur 
rendez  vous  près  de  S*  Germain,  pour  surpendre  Vostre 
Majesté. 

Sur  quoy,  je  l'assurois   de  vous  avoyr  escript,  Sire, 

que,  si  rien  de  semblable  vous  estoit  rapporté  ,  que  je  vous 
supplioys  très  humblement  de  ne  le  croyre,  car  je  me  vou- 
lois  soubmettre  à  telle  punition  de  mort,  qu'il  vous  plerroit 
me  condampner,  qu'elle  ny  ceulx  de  son  conseil  n'avoient 
esté  consentz  ny  sçavantz  de  l'une  ny  de  l'autre  entre- 
prinse,  cognoissant  qu'elle  avoit  le  cueur  si  royal  et  la 
conscience  si  bonne ,  et  avoit  en  si  grande  recommanda- 
tion sa  paroUe,  son  honneur  et  la  droicture,  qu'elle  ne 
voudroit ,  pour  chose  du  monde ,  avoyr  faulcé  les  promes- 
ses et  les  serrementz  de  vostre  dernier  traicté ,  ny  vous 
avoyr  rendu ,  en  eschange  de  la  grande  amityé  que  luy 
portiés ,  et  du  pourchas  que  fesiés  de  son  alliance ,  ung  tel 
trét  d'ingrate  et  d'ennemye  princesse,  oultre  que  les  mu- 
tuelles lettres  ,  qu'aviez  de  la  main  l'ung  de  l'aultre,  vous 
debvoient  assurer  de  toutes  semblables  souspeçons  d'entre 
vous;  et  qu'elle  jugoit  assez  que  ceste  reprinse  d'armes  de 
voz  subjectz  estoit  si  inicque  qu'elle  ne  méritoit  d'estre 
favorizée,  ains  d'estre  mortellement  poursuivye  de  toutz  les 
honnorables  princes  du  monde ,  sellon  que  je  la  supplioys 
de  considérer  qu  il  ne  j)ouvoit  estre  rien  de  plus  injuste 
que  de  ne  vouloir  avoyr  esgard  que  Yostre  Majesté,  ayant 
ung  royaulme  composé  de  beaucoup  de  grandz  princes  et 
seigneurs ,  et  de  beaucoup  de  noblesse ,  et  d'ung  grand 
nombre  de  prélatz  et  gentz  d'église,  et  de  plusieurs  bon- 
nes et  puissantes  villes ,  de  sept  ou  huict  parlementz  ,  et 
d'une  infinité  de  subjectz  toutz  catholicques ,  lesquelz  ne 
falloit  doubler  que  n'eussent  en  grande  révérance  l'église 
romaine,  s'ilz  voyoient  qu'advantagissiez  par  trop  les  Pro- 
testantz  ,  il  n'y  eût  danger  qu'ilz  prînssent  ung  party  tout 
contrayre  à  celle  naturelle  affection  et  vray  amour  qu'ilz  vous 
portoient.   Dont  falloit  qu'ilz  se  contentassent  de  ce  que 

bonnement  pouviez  fère  pour  eulx ,  sans  njettre  vostre  es- 
tât en  danger;  et  que,  s'ilz  n'eussent  aulmoins  fondé  leur 
reprinse  d'armes ,  sinon  sur  l'instance  d'estre  mieulx  ac- 
comodez  de  l'exercice  de  leur  religion  ,  sellon  que,  par  le 
dernier  édict  de  la  Rochelle,  il  ne  leur  y  estoit  assez  suffi- 
zamment  pourveu,  bien  que,  pour  nulle  occasion  du  monde, 
les  subjectz  doibvent  jamays  recourir  aulx  armes  en  l'en- 
droict  de  leur  prince  ,  si  seroient  ilz  encores  plus  toléra- 
blés  que  de  collorer  leur  grand  meffaict ,   par  ung  aultre 
plus  grand,  decalompnier  vostre  réputation,  qu'ayez  voulu, 
contre  votre  parolle ,  surprendre  la  Rochelle ,  et  décrété 
une  généralle  exécution  contre  eux;  chose  que  la  dicte 
Dame  pouvoit  juger,  par  les  aultres  occasions  et  grandz 
empeschementz  où  vous  estiés  lors  occupé,  tant  de  vostre 
malladye  que  de  l'expédition  du  Roy  de  Pouloigne,  vostre 
frère,  et  de  son  passage  par  l'Allemaigne,  et  de  l'avoyr 
franchement  commis  à  la  foy  des  Protestantz  ,  et  vous  es- 
tre  quasy  du  tout  désarmé  ,  là  où  ilz  demeuroient  avec  une 
puissante  armée  en  Languedoc,  et  d'avoyr  approuvé  l'exé- 
cution que  ceulx  de  la  Rochelle  avoient  faicte  contre  ceulx 
qu'ilz  accusoient  de  la  conspiration,  bien  qu'ilz  s'en  soient 
purgez  à  leur  mort,  et  l'ayent  prinse  à  leur  dampnation  au 
cas  qu'il  fût  vray,  et  d'avoyr,  en  mesme  temps ,  poursuivy, 
avec   plus  d'affection  que  jamays ,  le  propos  du  mariage 
d'entre  elle  et  Monseigneur  le  Duc,  combien  leur  prétexte 
avoit  peu  d'apparance  de  vérité  : 

Et  que  pourtant  je  la  supplioys  qu'elle  me  voulût  accor- 
der quatre  choses;  esquelles  le  droict  et  l'honnesteté  l'o- 
bligoyent  vers  Vostre  Majesté  :  l'une  estoit  de  vous  as- 
surer, avec  effect,  de  la  confirmation  et  entretènement  de 
la  ligue  que  vous  aviez  avec  elle,  affin  que  n'eussiez  occa- 

sion  d'en  chercher  de  nouvelle  ailleurs;  l'aultre,  qu'elle 
vous  offrît  l'assistance,  en  quoy  la  dicte  Hgue  l'obligoit 
vers  vous ,  et  la  dényât  du  tout  aulx  eslevez ,  de  sorte 
qu'en  nulle  façon  du  monde,  ny  ouverte,  ny  dissimulée,  ilz 
ne  peussent  tirer  aulcun  secours  d'elle  ny  de  son  royaulme; 
la  tierce  estoit  de  faire  despartir  le  comte  de  Montgom- 
mery  de  son  entreprinse ,  ou  bien  remettre  sa  femme  et 
ses  enfantz  entre  voz  mains,  et  qu'à  cest  effect  elle  fît  ar- 
rester  sa  famille;  et  la  quatriesme,  qu'elle  voulût  ainsy  ju- 
ger de  Vostre  Majesté,  comme  d'ung  prince  qui  vouloit 
bien  traicter  toutz  ses  subjectz,  et  accommoder,  avec  toute 
seureté,  en  l'exercice  de  leur  nouvelle  religyon,  ceulx  qui 
en  estoient,  àultant  que,  sans  altérer  Testât  de  vostre  cou- 
ronne ,  vous  le  pourriez  fère. 

Qui  a  esté  ung  propos ,  Sire ,  que ,  sur  aulcuns  advis 
qu'on  m'a  donnés,  de  bonne  part,  j'ay  estimé  estre  néces- 
sayre  que  je  tînse  à  la  dicte  Dame. 

Et  elle  m'a  respondu  qu'elle  réputoit  à  ung  très  bon 
office  que  je  vous  eusse  ainsy  escript  à  la  descharge  d'elle 
et  de  ses  conseillers,  et  qu'elle  appeloit  Dieu  à  tesmoing, 
et  le  prioit  de  fère  tomber  sur  elle  la  punition  de  mort ,  à 
quoy  je  m'estois  soubmis  vers  vous,  au  cas  qu'elle  ny  eulx 
eussent  eu  aulcune  participation  aulx  entreprinses  de  voz 
eslevez,  et  que  les  choses  que  je  luy  demandois  estoient  si 
raysonnables  qu'elle  n'en  vouloit  refuzer  pas  une  ;  mesmes 
elle  avoit  pensé  de  vous  envoyer  ung  gentilhomme  pour 
les  vous  offrir;  ou  bien,  encores  mieulx  que  cella  :  tant 
y  a  qu'elle  considéroit  de  ne  se  debvoir  trop  ingérer  en 
ceste  cause ,  laquelle  sembloit  aulcunement  appartenir  à  sa 
religyon  ,  de  peur  que ,  possible ,  vous  eussiés  son  office 
plus  suspect  que  agréable,  néantmoins  qu'elle  vous  prioit, 

de  tout  sou  cueur,  d'adviser  qu'est  ce  qu'il  vous  plerroit 
qu'elle  fit  pour  vous ,  en  la  présente  occasion  de  voz  affè- 
res,  et  qu'elle  vous  promectoit  devant  Dieu  que,  droicte- 
ment  et  de  bonne  affection,  elle  s'y  employeroit. 

Et,  sur  ce,  m'a  renvoyé  aulx  seigneurs  de  son  conseil,  en 
l'assemblée  desquelz  j'ay  proposé  les  mesmes  choses  que 
j'avoys  faict  à  elle.  Et  eulx,  après  aulcunes  excuses  de 
l'occasion  que  les  eslevez  avoient  de  souspeçonner  le  dan- 
ger de  leurs  vyes  et  de  leur  religyon,  m'ont  protesté,  avec 
grands  sèrementz ,  d'estre  innocentz  de  toutes  leurs  en- 
treprinses  ,  et  que ,  non  seulement  ilz  estoient  marris  , 
mais  qu'ilz  déploroient  la  désolation  de  vostre  royaulme , 
et  que ,  pour  le  bien  de  leur  Mestresse  et  de  sa  couronne , 
ilz  voudroient  éviter,  de  tout  leur  pouvoir,  la  diminution  de 
vostre  grandeur;  dont,  en  ce  qu'ilz  auroient  moyen  de  la 
relever  et  conserver,  ilz  seroient  prestz  de  s'y  employer 
très  volontiers ,  en  la  façon  que  leur  Mestresse  le  leur 
commanderoit. 

Et  m' estant,  le  jour  après,  arryvée  la  petite  dépesche, 
que  Yostre  Majesté  m'a  faicte,  du  x*^  du  présent,  laquelle 
a  esté  onze  jours  en  chemin ,  je  n'ay  eu,  par  icelle,  que 
adjouxter  à  ma  précédente  négociation ,  ny  de  quoy  leur 
respondre  rien  de  plus  certain  sur  les  particullaritez  dont 
ilsm'interrogeoient,  que  auparavant.  Dont  j'ay  advisé  de  ne 
retourner  vers  elle  jusques  à  la  venue  de  mon  secrettère, 
mais  bien  leur  ay  envoyé  comunicquer  la  plus  petite  des 
deux  lettres  de  Vostre  Majesté,  et  celle  de  Monseigneur  le 
Duc,  afïin  qu'ilz  vissent  que  les  choses  n'alloient  de  la  fa- 
çon qu'on  les  leur  avoit  escriptes.  Sur  ce,  etc. 

Ce  xxiv^  jour  d'apvril  1574. 

A    LA    ROYNE. 

Madame,  ez  propos  que  la  Royne  d'Angleterre  m'a 
ceste  foys  tenus,  elle  a  monstre,  à  bon  escient,  qu'elle 
portoit  peyne  du  trouble  de  voz  affères,  et  plus  de  ceulx 
qu'on  luy  avoit  mandé  estre  survenuz  en  vostre  court  que 
des  aultres  du  royaulme;  dont  m'a  faict  les  honnestes 
responces  que  je  mectz  en  la  lettre  du  Roy  ;  et  encores 
d'aultres,  touchant  les  grandes  preuves,  que  Dieu  faict  voyr 
au  monde,  de  vostre  grande  prudence  et  de  vostre  vertu, 
mettant  souvant  l'une  et  l'aultre  à  des  essays  si  dangereux 
qu'ung  chascun  s'esmerveille  comme  il  est  possible  devons 
en  desmeller  ;  et  néantmoins  qu'il  vous  en  faict  tousjours 
venir  au  dessus.  En  quoy,  si  son  opinyon  vous  pouvoit  sem- 
bler aussy  bonne  comme  elle  est  loyalle  et  pleyne  d'amityé, 
elle  vous  conseilleroit  que  fissiés  si  sévèrement  punir  ceulx, 
que  trouveriés  coupables  de  ces  désordres ,  qu'il  servît 
d'exemple  aulx  aultres.  Et  le  comte  de  Lestre,  sellon  qu'on 
m'a  rapporté,  a  faict,  sur  ces  nouveaulx  accidantz ,  de  bien 
fort  dignes  offices  vers  la  dicte  Dame  et  dans  ce  conseil  ; 
et  a  déclaré  qu'il  aymeroit  mieulx  avoyr  perdu  vingt  mille 
escuz  du  sien,  que  si  Yoz  Majestez  Très  Chrestiennes 
avoient  reçeu  de  Monseigneur  le  Duc,  ny  du  Roy  de  Na- 
varre ,  le  déplaysir  qu'on  leur  avoit  escript.  Si  Vostre  Ma- 
jesté a  agréable  que  la  dicte  Dame  envoyé,  vers  le  Roy, 
ung  gentilhomme  pour  les  complimentz  que  pourries  dési- 
rer d'elle,  en  ce  temps,  il  m'a  semblé  avoyr  comprins  d'elle 
qu'elle  le  fera  très  volontiers.  Sur  ce,  etc. 

Ce  xxiv«  jour  d'apvril  1574. 

OULTRE  LES  DEUX  PRÉCÉDANTES  LETTRES, 

le  mémoyre  ,  qui  s'ensuit ,  a  esté  adjouxté  à  la  dépêche  : 

Que  le  comle  de  Monlgommery  a  escript ,  du  xij'  de  ce  moys,  à 
la  comtesse,  sa  femme,  comme  il  luy  envoyoit  la  femme  de  son  filz, 
et  qu'elle  ne  fût  plus  en  peyne  de  Tung  ny  de  Taultre ,  car  leur  en- 
treprinse  alloit  très  bien; 

Qu'il  avoit  deux  mille  cinq  centz  bons  hommes  de  pied  et  envyron 
six  centz  chevaulx  ; 

Que  La  Noue  luy  avoyt  escript  qu'il  mît  peyne  de  le  venir  bien- 
tost  joindre,  par  le  passage  qu'il  sçavoit  :  et  ne  le  nommoit  pas. 

Lequel  La  Noue  avoit  de  cinq  à  six  mille  hommes  de  pied,  et  en- 
vyron mille  chevaulx,  et  assuroit  que  tout  le  Poictou,  tant  Papistes 
queHuguenotz  ,  estoienl  unanimes  avecques  luy. 

Que  le  dict  de  Montgommery  espéroit  avoyr  bientost  prins  le 
chasteau  de  Valongnes,  parce  que,  par  un  garçon  qui  alloit  haster  le 
secours,  il  ayoit  sceu  qu'il  n'y  avoit  plus  munition,  ny  de  guerre,  ny 
de  bouche,  dedans  ; 

Qu'il  prioit  la  dicte  comtesse  de  fère  advertyr  les  soldats  françoys, 
et  aultres,  de  deçà,  qui  avoient  intention  de  l'aller  trouver,  qu'ilz 
se  hastassent ,  pendant  qu'il  estoit  près  de  la  mer,  parce  que,  quand 
il  auroil  marché  en  pays ,  il  seroit  difficile  de  se  pouvoir  conduyre  jus- 
quesàluy; 

Que ,  par  des  lettres  de  la  Rochelle  ,  du  premier  de  ce  moys,  les- 
quelles le  S' de  La  Mothe  Fénélon  a  trouvé  moyen  de  voyr,  semble 
que  le  ministre  Textor  ayt  esté  seulement  dépesché  par  deçà,  de  la 
part  du  dict  La  Noue;  et  que,  passant  au  dict  lieu  de  la  Rochelle,  il 
ne  luy  ayt  esté  donné  aulcune  instruction,  ny  mémoyres,  par  les  ha- 
bitans  ;  lesquelz  monstrent  que  ceste  reprinse  d'armes  ne  leur  plaist; 
et  ne  s'y  joignent  qu'à  regret ,  se  contantantz  de  l'édict  (fui  est  favo- 
rable pour  eulx,  et  qu'ilz  sentent  qu'il  y  a,  je  ne  sçay  quoy,  de  trop 
maulvais ,  et  du  désordre  beaucoup  dans  le  fondz  de  Tentreprinse, 
dont  n'en  espèrent  bien. 

Néantmoins  leur  agent,  qui  est  icy,  s'est  envoyé  excuser,  vers  le 
dict  S'  de  La  Mothe ,  s'il  n'alloit  plus  le  visiter  comme  auparavant , 
parce  que  les  choses  estoient  changées,  et  qu'on  s'estoit,  de  rechef, 
esmeu  en  France  pour  la  cause  généralle  de  la  religion  ;  de  laquelle 
il  pensoit  que  ceulx  de  sa  ville  ne  se  voudroient  séparer. 

Celluy,  que  le  dict  de  La  Mothe  a  faict  nommer  à  Leurs  Majestez 

par  le  S'  de  Vassal ,  assure  fort  qu'il  a  beaucoup  de  moyen  en  la 
dicte  ville,  et  parmy  toute  la  noblesse  du  Poictou,  de  leur  fère  ac- 
cepter les  honnestes  condicions  de  paix  qu'il  playra  au  Roy  leur  of- 
frir, et  s'en  faict  fort,  ne  luy  manquant  émulation  ,  ny  compétence 
contre  les  aulttes  chefz ,  et  promet  de  fère  ung  très  grand  et  loyal 
service  à  Sa  Majesté. 

Que  le  susdict  ministre  Textor,  après  avoyr  négocyé  en  cesle 
court,  est  passé  en  Ollande,  et  va  trouver  le  comte  Ludovic,  de  la 
part  du  dict  La  Noue,  ce  qui  monstre  que  les  AUemans  et  Flammantz  , 
et  Angloys,  protestantz ,  sont  de  mesmes  intelligence  avec  les  Hu- 
guenotz,  et  qu'il  y  a  quelque  secrelte  confédération  entre  toutz  eulx; 
à  laquelle  l'on  contrainct  ceste  princesse  de  secrettement  y  adhérer, 
sur  l'impression  qn'on  luy  donne  que  le  Roy  s'est  de  nouveau  ligué, 
avec  le  Pape  et  le  Roy  d'Espaigne,  contre  les  dicts  Protestantz  et 
contre  elle  ; 

Qu'il  n'y  a  chose  que  le  dict  Textor  rejette  plus  loing  que  toutz 
propos  de  paix,  et  dict  qu'on  n'a  garde  de  poser  ceste  foys  les  armes, 
sans  avoyr  bien  accommodé  et  estably,  avec  toute  seureté,  le  faict 
de  leur  religyon  :  dont  semble  que  le  Roy  doibt  préparer  ses 
forces  pour  n'estre  contrainct  de  ses  subjectz ,  ains  pour  les  con- 
traindre ,  eulx,  d'accepter,  de  luy,  les  condicions  qu'il  leur  voudra 
bailler  ; 

Que  plusieurs  particuUiers,  icy,  font  provision  d*armes  et  de  mo- 
nitions  de  guerre,  que  le  dict  de  La  Mothe  souspeçonne  estre  pour  en 
accomoderle  dict  de  Montgommery  ;  et  se  dict  que  envyron  quatre 
centz  gentilshommes,  ou  soldatz,  anglois,  se  préparent  pour  l'aller 
trouver,  à  quoy  icelluy  de  la  Mothe  s'opposera,  le  plus  qu'il  luy  sera 
possible  ; 

Que  le  cappitaine  Girons ,  de  Dieppe  ,  a  une  entreprinse  d'aller, 
avec  quelques  siens  navyres  de  guerre  ,  brusler  la  Salamandre ,  et 
aultres  vaisseaulx ,  qui  sont  dans  le  havre  de  Dieppe,  et  mettre  le  feu 
dans  la  ville,  s'il  peut,  affin  d'essayer  si,  par  ce  désordre,  il  pourroit 
surprendre  le  chasteau  :  à  quoy  le  dict  de  La  Mothe  a  mandé,  par 
deux  voyes,  à  M' de  Sigoignes,  d'y  prendre  garde; 

Que  le  vidame  de  Chartres  promect  bien  tousjours  de  ne  s'entre- 
mettre de  rien  contre  le  service  du  Roy.  Néantmoins  il  semble  que 
la  nécessité  le  contreigne  de  sortir  d'icy,  et  qu'il  dellibère  d'aller 
trouver  le  prince  d'Orange  ou  le  comte  Palatin;  dont  le  dict  de  La 
Mothe  l'a  prié  de  ne  vouloir  partir,  sans  le  fère  sçavoyr  au  Roy  :  et  il 
luy  a  dissimulé  qu'il  eût  volonté  de  s'en  aller. 


—  94  — 

CCCLXXVIir  DÉPESCHE 

—  du  dernier  jour  d'apvril  1 574.  — 
(Envoyée  exprès  jusgues  à  Calais  par  la  voye  du  S'  Acerho.) 

Nouveaux  détails  de  la  précédente  audience,  —  Efforts  de  l'ambassadeur  pour 
rassurer  Elisabeth  sur  la  crainte  d'une  ligue,  formée  contre  elle,  par  le  roi  et 
le  roi  d'Espagne.— Grands  armemens  faits  à  Londres. —Nouvelles  d'Irlande. 
—  Secours  préparé  pour  Montgommery.— Projet  d'Elisabeth  d'envoyer  un 
député  en  France. 

Au  Roy. 
Sire ,  je  vous  ay  mandé,  par  mes  précédentes ,  comme, 
entre  aulcuns  propos  de  ma  dernière  audience ,  la  Royne 
d'Angleterre  m'avoit  touché,  en  passant,  qu'on  avoit  opi- 
nyon  que  Yostre  Majesté  s'estoit,  de  nouveau,  ligué  avec 
le  Roy d'Espaigne  contrôles  Protestantz;  et  que,  sans  la 
faveur  et  assistance  qu'aviez  promis  de  luyfère,  il  n'eût 
poinct  entreprins  d'envoyer  son  armée  de  mer  par  deçà, 
parce  qu'il  n'y  avoit  pas  ung  port  qui  fût  à  sa  dévotion.  A 
quoy  ma  responce  a  esté  que  Vous ,  Sire ,  et  luy,  pareille- 
ment ,  aviez  assez  à  fère ,  chascun  en  vostre  propre  estât , 
sans  vous  obliger,  ny  vous  entremettre,  de  celluy  de  l'aul- 
tre,  et  que  voz  prétancions  estoient  diverses,  tendans,  les 
vostres ,  principallement  à  troys  choses  :  à  bien  assurer  la 
paix  en  vostre  royaulme ,  bien  establyr  les  affères  du  Roy 
de  Pouloigne ,  vostre  frère ,  et  conduyre  à  quelque  bonne 
fin  le  propos  que  pourchassés  d'elle  avec  Monseigneur  le 
Duc,  vostre  aultre  frère;  et  qu'en  tout  cella  Vostre  Ma- 
jesté n' avoit  besoing  de  se  hguer  contre  les  Protestantz;  et 
que  le  Roy  d'Espaigne  prétandoit,  de  son  costé,  de  saulver 
ses  Pays  Bas ,  et  de  soubstenir  la  guerre  contre  le  Turc  ; 
dont  elle  pouvoit  voyr  que  vostre  intére^t  et  le  sien  n'a- 

voient  rien  de  comniun  ;  et  que  vous  estiés  eritré  en  ligue 
avec  elle,  en  laquelle,  si  elle  vouloit  bonnement  et  droicte- 
ment  persister,  vous  n'aviez  garde  d'en  chercher  d'autre , 
mais,  s'il  vous  apparoissoit  qu'en  lieu  de  vous  ayder,  elle 
s'efforçât  ouvertement,  ou  soubz  main,  de  vous  nuyre , 
qu'elle  vous  donroit  grande  occasion  de  rechercher  le  Roy 
d'Espaigne,  et  de  prendre  party  avecques  luy;  néantmoins 
que  je  ne  pensois  qu'il  y  eût,  à  présent,  aultre  chose,  en- 
tre vous  deux,  sinon,  possible,  qu'il  vous  avoit  demandé  le 
passaige  libre  pour  son  armée,  comme  j'estimois  qu'aussy 
avoit  il  faict  à  elle,  et  que,  à  mon  advis,  ny  vous,  ny  elle, 
ne  voudriés ,  en  une  si  juste  entreprinse ,  comme  sembloit 
estre  la  sienne ,  le  luy  refuzer. 

Elle  m'a  réplicqué  que,  voyrement,  luy  avoit,  le  S^  de 
Sueneguen,  depuis  huict  jours  en  çà,  parlé  du  dict  passage, 
et  luy  en  avoit  baillé  lettre  de  son  Maistre;  et  qu'elle  luy 
avoit  respondu  qu'elle  s'esbahyssoit  par  trop  comme,  en 
tant  d'ouverte  amityé,  que  le  Roy  d'Espaigne  luy  mons- 
troit,  il  luy  portoit  une  si  occulte  inimytié  que  d'entretenir 
et  extipendier  ses  rebelles,  en  ses  pays,  et  mesmes  qu'il 
les  retiroit  près  de  luy,  ainsy  comme,  à  présent,  elle  en- 
tendoit  qu'il  avoit  faict  venir  en  Espaigne  Wesmerland, 
Acres,  Merley,  et  aultres,  leurs  semblables;  et  qu'elle  me 
vouloit  dire,  en  ung  mot,  qu'elle  ne  creignoit  nullement  le 
Roy  d'Espaigne,  et  qu'elle  avoit  desjà  pourveu  qu'il  ne  luy 
peut,  avec  sa  grande  armée  qu'il  préparoit,  ny  avec  ses 
nouvelles  ligues,  ny  avec  l'intelligence  de  ses  rebelles, 
fère  aulcun  dommage. 

Dont  j'entendz.  Sire,  qu'elle  a  mandé  renforcer  d'armes 
et  d'artillerye,  d'hommes  et  de  monitions,  toutz  les  forts, 
qui  sont  le  long  de  la  coste,   et  toutz  les  portz  de  ce 

royaulme,  et  ordonné  de  mettre  en  mer  toutz  ses  grandz 
navyres,  excepté  seulement  quatre  ;  et  qu'il  en  sortira  six, 
devant  le  xv«  de  may,  avitaillés  pour  deux  moys,  ainsy  que 
desjà  l'on  faict  venir  trois  mille  marinyers  pour  mettre 
dessus;  et,  dans  le  x^  de  juing,  sortiront  les  aultres  xviij, 
avitaillés  pour  ung  moys;  mais  toutz  extrêmement  bien 
pourveus  de  toutes  choses  nécessayres  pour  ung  combat. 
Néantmoins  elle  n'a  ordonné  encores,  pour  toute  ceste  dé- 
pence, que  trente  cinq  mille  escus,  d'extraordinayre,  là  où 
il  en  fault  quatre  vingtz  mille,  si  toutz  les  navyres  sortent, 
oultre  le  coust  des  poudres.  Et  plusieurs  particulliers,  à  la 
chaleur  de  cest  armement,  arment  aussy  en  divers  endroictz 
de  ce  royaulme.  Ce  qui  semble  requérir.  Sire,  que,  le 
long  de  vostre  coste,  l'on  soit  adverty  de  mettre  toutes 
choses  en  bon  estât  et  de  s'y  tenir  sur  ses  gardes. 

Au  regard  des  choses  d'Irlande,  il  semble  que  ceste 
princesse  les  veuille  terminer  par  accord,  et,  à  cest  effect, 
elle  a  envoyé ,  ez  archives  de  Windesor,  fère  chercher  cer- 
taynes  capitulations,  faictes  envyron  l'an  quarante  cinq, 
par  aulcuns  principaulx  O'Nels  du  pays,  avec  le  feu  Roy 
Henry,  son  père,  affin  de  les  renouveller  avec  eulx. 

Et  quand  aulx  choses  de  France,  le  jeune  La  Moysson- 
nyère,  normand,  s'appreste,le  plus  secrettement  qu'il  peut, 
pour  aller  trouver  le  comte  de  Montgommery,  avec  quarante 
ou  cinquante  françoys  qu'il  ramasse  par  deçà.  Et,  au  reste, 
il  ne  se  remue  rien,  à  présent,  entre  les  Angloys,  de  ceste 
matyère,  attandantque  les  nouvelles,  qui  viendront,  tant  de 
vostre  court ,  que  du  costé  des  eslevez ,  leur  monstrent 
comme  s'y  gouverner;  dont  je  prie  Dieu  qu'elles  soient 
sellon  vostre  désir.  Et  sur  ce,  etc. 

Ce  xxx^  jour  d'apvril  4574. 

Par  postule  à  la  lettre  précédente. 
Je  viens,  tout  à  ceste  heure,  d'estre  adverty  que,  sur  une  dépesche, 
qui  est  arryvée  du  docteur  Dayl,  ceste  princesse  à  prins  une  soub- 
dayne  résolution  de  vous  envoyer,  dans  deux  ou  trois  jours,  ung 
gentilhomme.  Je  mettray  peyne  d'entendre  ,  le  plus  avant  que  je 
pourray,  de  sa  légation,  affin  de  la  vous  mander  ;  et  ne  le  lerray  par- 
tir, s'il  m'est  possible,  sans  l'accompai^^ner  de  l'ung  des  miens,  tant 
pour  l'observer  que  pour  le  fère  bien  recevoyr. 


CCCLXXIX'   DÉPESCHE 

—  du  ni"  jour  de  may  1 574.  — 
(  Envoyée  exprès  jusques  à  la  court  par  le  .S'"  de  Sabran.  ) 

Audience.  —  Déclaration  d'Elisabeth  qu'elle  a  résolu  d'envoyer  le  capitaine 
Leython  en  France  pour  s'informer  de  la  santé  du  roi ,  connaître  le  vérita- 
ble état  des  choses,  offrir  sa  médiation  ,  et  savoir  les  causes  de  la  mise  en 
arrêt  du  duc  d'Alençon. — Efforts  de  l'ambassadeur  pour  retarder  le  départ 
du  capitaine  Leython.  —  Crainte  que  lui  inspire  cette  mission. — Prière 
pour  qu'un  bon  accueil  soit  fait  à  l'envoyé  d'Elisabeth, 

Au   R  0  Y. 

Sire,  suyvant  ce  que  je  vous  ay  mandé,  par  le  postille 
de  ma  précédente,  du  dernier  du  passé,  que  ceste  prin- 
cesse avoit  dellibéré  d'envoyer  ung  gentilhomme  devers 
\ostre  Majesté,  elle,  premier  que  de  le  dépescher,  a  bien 
voulu  m'en  parler,  et  m'a  envoyé  prier  que  je  la  vînse 
trouver  à  Grenvich;  auquel  lieu,  après  aulcunes  parolles  de 
la  diverse  façon  de  ceste  audience,  en  laquelle  elle  se 
trouvoit  requérante,  au  lieu  que  j'avoys  accoustumé  tous- 
jours  de  requérir,  elle  m'a  dict  : 

Qu'ayant  considéré  la  diversité  des  choses  qu'on  man- 
doit  de  France,  elle  avoit  escript  à  son  ambassadeur  qu'il 
fît  dilligence  de  sçavoyr,  le  plus  près  qu'il  pourroit,  le  vray 
estât  d'icelles,  affin  qu'elle  peut  uzer,  là  dessus,  vers  Vos- 
tre  Majesté ,  du  debvoir,  en  quoy  vostre  commune  confé- 

VI.  7 

dération,  et  vostre  mutuelle  amityé,  l'obligeoit;  et  qu'il  luy 
avoit  Ireschement  escript  qu'il  avoit  eu  deux  audiences  de 
Voz  Majestez  Très  Ghrestiennes,  et  qu'encor  que  ne  fus- 
siés  bien  guéry  de  la  fiebvre  quarte,  que  néantraoins  vous 
n'aviez  layssé  de  bien  fort  bénignement  l'ouyr,  et  pareil- 
lement la  Royne,  vostre  mère,  l'avoit  escouté,  aultant 
qu'il  avoit  voulu,  et  luy  avoit  amplement  respondu  ;  et  que, 
de  là  et  d'aulcuns  aultres  advertissementz,  qu'on  luy  avoit 
donné,  d'ailleurs,  il  l'avoit  maintenant  esclarcye,  le  plus 
qu'il  avoit  peu,  comme  le  tout  alloit,  dont  estimoit  toucher 
maintenant  à  elle  de  vous  envoyer  visiter  sur  trois  occa- 
sions : 

L'une ,  de  vostre  malladye ,  pour  vous  tesmoigner  com- 
bien elle  en  avoit  de  déplaysir,  et  combien ,  de  bon  cueur, 
elle  desiroit  vostre  santé  ;  l'autre,  sur  les  troubles  de  vostre 
royaulme,  pour  vous  offrir  ce  qu'estimeriés  qu'elle  peut 
fère  pour  la  conservation  de  vostre  authorité ,  car  elle  se- 
roit  preste  de  vous  y  assister  de  toute  sa  puissance  ;  et  la 
troysiesme ,  pour  se  condouloir  de  ceste  plus  privée  et  do- 
mesticque  calamité  du  souspeçon,  qu'on  vous  avoit  donné,  de 
Monseigneur  le  Duc,  vostre  frère  ; 

Et  que,  sur  ceste  dernière,  elle  me  vouloit  dire  librement 
que,  si,  en  nulle  des  deux  entreprinses,  de  S' Germain,  ny  du 
boys  de  Yincennes,  ny  en  nulle  aultre  occasion  du  monde , 
Mon  dict  Seigneur  se  trouvoit,  peu  ny  prou ,  coupable  vers 
la  personne  ny  l' estât  de  Vostre  Majesté,  qu'elle  protestoit 
de  ne  levoyr  jamays,  car  elle  n' av oit  d' amityé  avecques  luy, 
qu' aultant  que  Vous  mesmes  et  la  Royne ,  vostre  mère,  y 
en  aviez  voulu  mettre;  et  n'y  en  pouvoit  jamays  avoyr 
d' aultre  que  celle  que  vous  y  establiriés,  parce  qu'elle  fay- 
soit  principalement  estât  de  la  vostre.  Néantraoins ,  si  les 

choses  alloient  ainsy,   comme  aulcuns  disoieiit,  que  Mon 
dict  Seigneur  eût  esté  adverty,  par  des  siens,  de  prendre 
garde  à  luy,  parce  qu'on  vouloit  attempter  à  sa  personne, 
et  que ,   sur  cella ,  il  eût  pensé  de  se  retirer  en  quelque 
^ieu  pour,  de  là  en  hors ,  fère  entendre  son  faict  à  Voftre 
Majesté  ,  et  à  la  Royne,  vostre  mère;  et  que,  pour  ceste 
occasion  seulement ,  vous  fussiés  entré  en  quelque  deffiance 
de  luy,  qu'elle  estimoit  que,  pour  chose  si  légière,  Vostre 
Majesté  luy  debvoit  avoyr  espargné  l'escorne  et  l'escan- 
dalle  de  mettre  en  double  qu'il  ne  vous  ayt  tousjours  esté 
très  fidelle  et  très  obéyssant  frère  et  subject  ;  et  qu'elle 
vouloit  encores  passer  oultre  ,    de  tant  que  Vous  et  la 
Royne,  vostre  mère,  l'aviez  tant  honnorée  que  de  la  re- 
chercher d'alliance  pour  luy ,  et  que  luy  mesmes  s'estoit 
offert  à  elle,  bien  qu'ilz  ne  fussent,  ny,  possible,  seroient 
jamais  l'ung  à  l'autre;  néantmoins  y  ayant,   elle,   faict 
desj à  quelque  responce,  si,  d'avanture  ,  aulcuns  particul- 
liers  s'estoient  cependant  ingérés  de  mener  une  si  perni- 
cieuse trame  que  de  vous  avoir  faict  mettre  la  main  sur 
luy,  en  deffaveur  du  dict  propos,  et  pour  l'interrompre, 
qu'elle  estimoit  toucher,  par  trop,  à  son  honneur,  de  s'en 
ressentir  contre  eulx,  en  toutes  les  façons  qu'elle  pourroit , 
et  qu'indubitablement  elle  semettroiten  son  debvoir  de  le 
fère;  et  que  ces  trois  occasions  l'a  voient  faicte  résoudre  de 
vous  envoyer  promptement  le  cappitaine  Leython,  espé- 
rant qu'auriés  agréable ,  et  prendriés  de  bonne  part  sa 
bonne  et  saincte  intention;  laquelle  ne  tendoit  qu'à  vostre 
honneur,  et  à  l'honneur  des  vostres,  et  à  vostre  repos. 

Je  luy  ay  respondu  que  je  ne  pouvois  sinon  beaucoup 
louer,  et  la  remercyer  intinyement  du  propos  qu'elle  me 
venoit  de  tenir,  voyant  la  grande  considération ,  qu'elle  y 

7. 

avoit,  de  la  santé  de  Yostre  Majesté  ,  du  repos  de  vostre 
royaulme ,  et  de  l'union  de  Mon  dict  Seigneur  le  Duc  à 
vostre  parfaicte  intelligence;  et  que  sa  légation  là  dessus 
ne  pourroit  estre  sinon  très  honnorable  pour  elle ,  et  con- 
venable au  besoing  qu'aviez  d'estre,  en  ce  temps,  visité, 
conseillé  et  assisté  des  princes  de  vostre  alliance  ;  et  que  , 
pour  le  regard  du  dernier  poinct,  je  luy  avoys  faict  voyr  ce 
que  Mon  dict  Seigneur  le  Duc  m'avoit  luy  mesme  escript, 
du  x^  du  passé,  comme  il  n'avoit  eu,  ny  n'auroit  jamays, 
aultre  volonté  que  de  se  conformer,  en  tout  et  par  tout,  à  la 
vostre  ;  et  que  je  la  supplioys  de  ne  vouloir  penser  aultre- 
ment  de  luy  qu'ainsy  que  Vostre  Majesté  et  la  Royne,  vos- 
tre mère,  en  avoient  responduà  son  ambassadeur;  et  que, 
si  elle  vouloit  avoyr  pacience  de  dépescher  le  dict  cappi- 
taine  Leython,  jusques  à  ce  que  j'eusse  receu  lettres  de 
Vostre  Majesté ,  je  l'informerois  si  clèrement  de  la  vérité  de 
ce  qui  en  estoit,  qu'elle  le  pourroit,  puis  après,  fère  partir 
avec  plus  de  fondement. 

Elle  m'a  réplicqué  que  les  advertissementz,  qu'elle  avoit, 
n'estoient  légiers,  ny  vains,  et  que  pourtant  elle  ne  vouloit 
plus  temporiser  là  dessus ,  et  si ,  vouloit  que  le  dict  Ley- 
thon fût  plus  tost  par  dellà,  qu'on  ne  sceût  qu'elle  le  vous 
eût  dépesché. 

J'ay  adjouxté  que  je  la  supplioys  donc  de  deux  choses  : 
c'est  que  je  le  peusse  accompgigner  d'ung  mien  gentil- 
homme, pour  le  fère  traicter  et  bien  recevoyr  partout ,  et 
qu'elle  le  voulut  adresser  seulement  à  Voz  Majestez,  et  le 
charger  de  ne  l'ère,  ny  dire ,  ny  uzer,  en  ce  temps,  sinon 
ainsi  que  luy  ordonneriez. 

Elle  m'a  respondu  qu'elle  m'accordoit  volontiers  ce  der- 
nier, et  mesmes  de  ne  voyr  poinct  Mon  dict  Seigneur  le 

Duc ,  s'il  ne  vous  playsoit,  mais  qu'au  reste  il  n'estoit  poinct 
besoing  de  tant  de  traictement  au  dict  Leython,  et  qu'elle 
vouloit  qu'il  y  allât  fort  secrettement.  Et  puis  a  adjouxté 
certaynes  plainctes  d'aulcuns  de  leurs  navyres  marchandz, 
qui  ont  esté  nouvellement  assallis  par  des  françoys ,  et  du 
peu  de  justice  qu'on  leur  administroit  en  France;  ce  qui 
animoit  les  Angloys  de  s'en  vouloir  revencher. 

A  quoy  je  n'ay  esté  court  de  luy  bien  respondre  que 
ceulx,  qui  faysoient  l'injure  et  la  violence,  se  pleignoient. 
Dont ,  Sire ,  ayant  considéré  le  langage  et  les  contenances 
de  la  dicte  Dame,  l'altération  en  quoy  son  ambassadeur, 
qui  est  par  dellà,  semble  l'avoyr  mise,  l'estroite  négocia- 
tion que  le  S^  de  Montleroy,  venant  de  Ollande,  a  eu  avec 
aulcuns  de  son  conseil ,  premier  que  de  se  rembarquer  pour 
la  Rochelle,  et  l'advancement  qui  se  met  en  l'accord  des 
Pays  Bas,  je  suis  tombé  en  de  nouvelles  souspeçons;  les- 
quelles il  vous  plerra  entendre  du  S*^  de  Sabran ,  présent 
porteur,  qui ,  pour  en  éviter  encores  de  plus  grandes,  je  l'ay 
bien  voulu  joindre  au  voyaige  du  dict  cappitaine  Leython. 
Et  sur  ce,  etc.  Ce  iij^  jour  de  may  1574. 

A  LA  Roy  NE. 

Madame,  encor  que  le  prétexte,  que  la  Royne  d'An- 
gleterre prend,  d'envoyer  présentement  M^  Leython,  cap- 
pitaine de  Grènezay ,  devers  Voz  Majestez ,  soit  sur  une 
occasion  si  honneste  et  pleyne  d'honneur  que  je  n'ay  ozé 
bonnement  le  luy  contredire ,  si  ay  je  essayé ,  par  divers 
moyens  ,  de  l'en  divertyr  ;  ou  aulmoins  qu'elle  voulût 
prolonger  son  partement,  jusques  à  ce  que  j'aurois  receu 
quelque  [)acquet  de  France ,  par  où  elle  peut  donner  plus 

de  l'oiidement  à  ce  voyage  ;  mais  il  semble  que  le  docteur 
Dayl  la  luy  ayt  baillée  si  chaude,  qu'elle  prend  pour  ung 
grand  poinct  d'honneur  de  ne  temporizer  en  cella  une  seulle 
heure.  Dont,  de  tant  que  plusieurs  choses  concourent  main- 
tenant avec  ceste  cy  ,  je  fay  aulcunes  conjectures  là  dessus 
qui  ont  beaucoup  de  vraysemblable  ;  lesquelles  le  S^  de  Sa- 
bran ,  qui  va  avec  le  dict  Leython,  vous  dira  ;  et  je  supplie 
très  humblement  Yostre  Majesté  de  les  considérer ,  et  qu'au 
reste  elle  veuille  fère  bien  recevoyr ,  et  fère  bien  traicter 
et  gratiffier  le  dict  M^  Leython ,  parce  qu'il  est  tenu  en 
quelque  bon  compte  de  sa  Mestresse  et  en  ceste  court, 
et  est  parant,  et  bien  fort  favory,  du  comte  de  Lestre. 

J'ay  admené  beaucoup  de  raisons  à  la  dicte  Dame  pour 
la  persuader  que,  sans  s'arrester  à  l'apparence  des  choses, 
qu'aulcuns  qui,  possible  ,  ne  les  cognoissoient  ny  les  enten- 
doient ,  luy  pourroient  avoyr  escripte ,  elle  voulût  demeu- 
rer ferme  au  bon  propos  dont  Voz  Maj estez  Très  Chres- 
tiennes  l'avoient  recherchée,  et  la  recherchoient  encores, 
plus  que  jamays,  pour  Monseigneur  le  Duc.  A  quoy  elle 
m'a  respondu  qu'il  falloit  que  le  temps  luy  monstrât  comme 
elle  auroit  à  s'y  conduyre ,  et  qu'elle  a  voit  à  vous  fère  une 
querelle  de  ce  que  vous  aviez  aulcunement  dissimulé  à  son 
ambassadeur  la  détention  de  Mon  dict  Seigneur  le  Duc. 

Et  sur  ce,  etc.  Ce  iij«  jour  de  may  1574. 

Je  vous  suplie  très  humblement,  Madame,  de  monstrer  au  dict 
Leython  que  Voz  Majestez  ont  très  bonne  opinyon  et  grande  con- 
fiance du  comte  de  Lestre  ;  car  il  importe  de  tout  ce  que  pouvez 
désirer  de  ce  royauhiie,  que  le  releignies  en  vostre  dévotion,  et  est 
nécessayre  que  le  gratiffiés  de  quelque  honneste  présent. 

CCCLXXX*  DÉPESCHE 

—  du  xe  jour  de  may  1574. — 

(Envoyée  jusques  à  la  court  par  l'homme  <ie  M'  Brullard.) 

Audience.  •— Complot  de  Saint-Germain.  —  Arrestation  de  Coconas  et  de  La 
Mole. — Dispositions  prises  par  le  roi  pour  rétablir  la  paix.  — Justification 
du  duc  d'Alençon  et  du  roi  de  Navarre.  —  Intercession  d'Elisabeth  en  fa- 
veur de  La  Mole.  —  Déclaration  concernant  Montgommery.  —  Assurance 
donnée  par  l'ambassadeur  à  Elisabeth,  que  M'  de Montmorenci  n'a  pas 
trempé  dans  le  complot.  —  Plaintes  d'Elisabeth  au  sujet  des  prises  faites 
sur  les  Anglais.  — Nouvelle  de  l'arrestation  de  M""^  de  Montmorenci  et  do 
Cossé. 

A  U    II  0  Y  . 

Sire  ,  sur  le  retour  de  mon  secrettère  ,  je  suis  allé  dire  à 
la  Royne  d'Angleterre,  qu'après  avoyr  longuement  désiré 
sçavoyr  de  voz  nouvelles  et  de  celles  de  vostre  santé ,  et 
de  ce  qui  sefnisoit  prèsdeYoz  Majestez  Très  Chrestiennes, 
il  vous  avoit  pieu  m'en  mander  bien  largement  pour  en 
fère  bonne  part  à  elle  ;  et  qu'en  premier  lieu ,  me  comman- 
diésde  l'assurer  de  vostre  convalescence  et  bon  portement, 
et ,  après ,  de  luy  représanter  fort  expressément ,  le  bien 
et  consolation  que ,  par  aulcunes  de  mes  lettres  ,  et  par  des 
propos  de  son  ambassadeur  ,  vous  aviez  receu,  ez  présentz 
accidans  de  voz  affères,  d'avoyr  comprins  qu'elle  en  por- 
toit  peyne ,  comme  si  elle  santoit  du  trouble  aulx  siens  ;  et 
mesmement  de  ce  qu'on  luy  avoit  rapporté  qu'il  y  avoit 
quelque  chose  meslé  de  Monseigneur  ,  vostre  frère ,  et  pa- 
reillement des  honnorables  responces  qu'elle  m' avoit  ren- 
dues ,  sur  le  faict  du  comte  de  Montgommery  ;  qui  estoient 
démonstrations  que  vous  recognoissiés  procéder  d'une  très 
bonne  affection  qu'elle  vousportoit ,  et  qui  vous  estoient  si 
utilles  et  propres,  en  ce  temps,  qu'en  nulle  aultre  sayson 

du  monde,  elle  vous  pourroit  mieulx  fère  gouster  le  fruict, 
qui  vous  restoit,  d'avoyr  longuement  entretenu  une  pure  et 
ferme  amityé  avecques  elle  :  dont  l'en  vouliés  remercyer 
de  tout  vostre  cueur,  et  la  suppliés  de  croyre  qu'elle  n'em- 
ployeroit  jamays  aulcune  sorte  d'honnesteté  ,  ny  de  cour- 
toysie ,  vers  prince  du  monde ,  qui  les  receût  avec  plus  de 
profonde  recognoissance  ,  que  vous  fesiés  ;  qui  vous  assu- 
riés  qu'elle  les  accompagneroit  toujours  de  semblables  bons 
effectz,  ainsy  qu'elle  ne  debvoit  fère  aussy  aulcun  double 
de  ne  trouver  une  parfaicte  correspondance  en  Vostre  Ma- 
jesté, sur  toutz  les  affères  et  accidans  qui  luy  pourroient 
jamays  survenir  ;  et  que ,  pour  ne  luy  celler  rien  de  ce  qui 
vous  estoit  advenu ,  vous  me  commandiés  de  luy  en  dire 
toutes  les  particullarités  jusques  à  la  plus  moindre. 

Dont  luy  ay  récité.  Sire ,  le  contenu  de  vostre  lettre  du 
xvij^  du  passé,  ^  en  ce  qui.  concernoit  l'entreprinse  de 
S'  Germain  en  Laye,  quiavoit  esté  descouverte,  et  comme, 
depuis,  l'on  l'avoit  volue  exécuter,  ou  bien  une  sembla- 
ble, au  boys  de  Vincennes;  àquoy  vous  aviez  très  bienremé- 
dyé ,  et  comme  aviez  faict  constituer  prisonnier  le  comte  de 
Couconnas,  La  Mole,  et  aultres,qu'onsouspeçonnoityavoyr 
tenu  la  main  ;  lesquels  aviés  renvoyés  à  vostre  parlement  de 
Paris  pour  en  fère  justice;  la  volontayre  confession,  qu'ilz 
avoient  faicte ,  d'avoyr  voulu  suborner  Monseigneur  le  Duc, 
et  le  Roy  de^avarre,  et  d'avoyr  faict  atiltrer  chevaulx,  avec 
le  rendes  vous,  pour  lessubstrère  de  court,  et  les  desjoindre 
d'avec  Yoz  Majestez  Très  Ghrestiennes  ;  la  déclaration  que 
Mon  dict  Seigneur  le  Duc,  et  le  Roy  de  Navarre,  s'apperce- 

•  Voirie  Supplément  à  la  Correspondance  Diplomatique  de  La  Mothe  Féné- 
lon.  Cette  lettre  est  inédite,  elle  ne  se  trouve  pas  dans  la  colleclion  publiée 
par  Le  Laboureur. 

vans  de  la  tromperie  qu'on  leuravoituzée,  vous  estoient  ve- 
nus fère,  où  n'aviez  trouvé  qu'une  très  honneste  signiffication 
de  n'avoyr,  l'ung  ny  l'aultre,  jamays  eu  aultre  volonté  que 
de  suyvre  entièrement  la  vostre  ;  le  poinct  de  la  déposition 
du  dict  Couconnas,  touchant  le  comte  de  Montgommery,  et 
l'instance  que  vous  faysiés  là  dessus  à  la  dicte  Dame  d'y 
pourvoir;  la  retraicte  du  Prince  de  Condé  vers  Sedan ,  sur 
ung  faulx  donner  entendre;  et  comme  vous  aviez  envoyé 
après  luy  pour  le  bien  informer,  et  le  rappeller  en  la  charge 
de  son  gouvernement  ;  les  nouvelles  que  Monsieur  de  Mont- 
peusier  et  monsieur  de  La  Vauguyon,  du  costé  de  Poictou , 
et  monsieur  de  Matignon ,  du  costé  de  Normandye,  et  mon- 
sieur de  La  Yallete,  du  costé  de  Gascogne ,  vous  avoient 
mandées,  touchant  les  bons  exploitz  qu'ilz  avoient  exécutés 
contre  les  eslevez,  lesquels  vous  estimiés  que  bientost  se- 
roient  réduictz  à  ne  mespriser  poinct  la  paix ,  ainsy  que 
vous  dellibériés,  plus  que  jamays ,  de  la  leur  donner,  et  de 
l'establir  en  vostre  royaulme ,  sellon  qu'aviés  envoyé  la 
traicter  et  la  conclurre  près  de  monsieur  le  mareschal  Dan- 
ville  ,  avec  ceulx  de  Languedoc ,  par  M'  de  S^  Suplice  et 
de  Yilleroy,  et  avec  ceulx  de  Poictou  et  de  la  Rochelle  par 
M""^  Strossy  et  Pinard;  et  que  ,  à  deffault  qu'ilz  ne  la  vou- 
lussent accepter  ,  que  vous  fesiés  tenir  quatre  mille  reytres 
en  vuartguelt ,  et  une  levée  de  six  mille  suysses  toute 
preste  pour  les  y  contraindre. 

Et  puis  ay  adjouxté  ,  Sire  ,  qu'encor  que  toutz  ces  affè- 
res  vous  pressassent  beaucoup  ,  et  vous  empêchassent  de 
satisfère  à  ce  qu'aviez  mandé  à  la  dicte  Dame,  de  vouloir 
venir  en  Picardye,  pour  conduyre  l'entrevue  qu'elle  vous 
avoit  accordée ,  que  néantmoins  vous  la  suppliés ,  de  bon 
cueur,  qu'elle  ne  voulût  en  rien  changer  sa  bonne  dellibé- 

ration,  en  cest  endroict,  tout  ainsyque  Vostre  Majesté  et  la 
Royne,  vostre  mère,  demeuriés  très  constantz  et  immo- 
biles en  l'affection  d'estreindre ,  de  plus  en  plus,  par  ce 
bon  propos  de  mariage ,  et  par  tous  les  bons  moyens  qui  se 
pourroient  trouver  au  monde ,  une  perdurable  et  inviolable 
amityé  et  alliance  avec  elle  ;  et  qu'aussytost  que  sentiriés 
ung  peu  de  relasche  en  voz  dicts  affères ,  vous  ne  faudriés 
de  vous  acheminer  à  Bouloigne. 

De  toutz  lesquelz  propos ,  Sire ,  la  dicte  Dame  a  mons- 
tre, par  des  parolles  bien  expresses,  et  par  des  contenan- 
ces, qui  m'ont  semblé  non  feinctes,  ny  pleines  d'artiffice, 
qu'elle  en  recevoit  beaucoup  d'ayse  et  de  contantement  ; 
et  m'a  dict  que  de  vostre  convalescence,  elle  en  avoit  eu 
desjà  advis ,  et  en  avoit  remercyé  Dieu ,  ainsy  dévotement, 
comme  elle  debvoit ,  pour  la  conservation  d'ung  prince,  à 
qui  elle  se  trouvoit,  par  plusieurs  grandes  et  bien  expres- 
ses obligations  d' amityé,  fort  estroictement  unie  ;  et  que  , 
de  tant  plus  avoit  elle  agréable  la  confirmation ,  que  je  luy 
en  apportois  maintenant,  qu'on  luy  avoit  voulu  imprimer 
beaucoup  de  doubtes  de  la  qualité  de  vostre  malladye,  dont 
elle  vous  supplioit ,  de  toute  son  affection ,  que  voulussiez 
avoyr  soing  de  vostre  santé;  qu'elle  santoit  ung  très  grand 
playsir  que  vous  jugiés  ainsy  bien  de  ses  déportementz  vers 
voz  affères ,  comme  ilz  estoient  très  parfaictement  bons  et 
droictz ,  et  qu'il  luy  seroit  faict  un  très  grand  tort  de  les 
souspeçonner  aultrement,  car  juroit  à  Dieu  qu'elle  desi- 
roit  la  conservation  de  vostre  estât ,  de  vostre  authorité  et 
de  vostre  grandeur,  comme  la  sienne  propre,  ainsy  qu'elle 
vous  r  avoit  envoyé  tesmoigner  par  le  cappitaine  Leython, 
duquel  elle  espéroit  que  })rendriés  de  bonne  part  tous  les 
poinctz  de  sa  légation  ; 

Qu'elle  vous  remercyoit  très  grandement  de  la  com- 
municquation,  qu'il  vous  playsoit  luy  fère,  de  voz  alîères, 
laquelle  elle  prenoit  pour  ung  très  certain  gage  de  la  bonne 
intelligence  que  vouliés  continuer  avec  elle;  et  qu'elle  joi- 
gnoit  en  cella  les  mouvementz  de  son  affection  à  ceulx  de 
Yostre  Majesté  et  de  la  Royne ,  vostre  mère ,  pour  se 
douloir  de  ce  qui  vous  donroit  affliction ,  et  se  resjouyr  des 
choses  qui  succèderoient  à  vostre  advantage;  qu'elle  con- 
fessoit  avoyr  porté  beaucoup  de  peyne  dubruict  qu'on  a  voit 
faict  courir  de  Monseigneur  le  Duc,  cardesiroit  qu'ung  tel 
prince,  de  qui  vous  meniés  ung  propos  d'alliance  avecques 
elle ,  fût  exempt  de  toute  apparance  de  chose  qui  peut 
toucher  à  sa  réputation;  ce  qu'elle,  à  dire  vray,  vouloit 
bien  examiner ,  car ,  non  seulement  le  vouloit  cognoistre 
exempt  de  coulpe ,  mais  encores  de  toute  souspeçon  d'en 
avoyr;  et  que  si,  d'avanture,  la  chose  alloit  ainsy,  qu'on 
l'eût  adverty  que  quelques  ungs  vouloient  attempter  à  sa 
personne ,  et  qu'à  ceste  occasion  il  eût  pensé  de  se  retirer, 
non  pour  se  joindre  aulx  eslevez ,  ny  pour  entreprendre 
rien  contre  vostre  intention,  car  cella  seroit  inexcusable, 
mais  pour  pourvoir  à  luy,  qu'il  ne  luy  en  debvoit  estre  rien 
imputé ,  non  plus  qu'à  La  Molle ,  si  sa  dellibération  n'a- 
voit  tendu  qu'à  saulver  la  vye  de  son  maistre ,  ainsy 
qu'elle  le  vous  a  voit  faict  remonstrer  par  son  ambassa- 
deur; et  qu'elle  vous  prioit,  d'ung  cueur  de  bonne  seur, 
de  ne  vouloir ,  à  la  persuasion  et  praticque  de  ceulx  qui , 
possible ,  n'ont  bonne  intention  à  vostre  grandeur , 
laysser  oprimer  la  réputation  de  Mon  dict  Seigneur 
le  Duc ,  ny  la  vye  de  son  serviteur ,  si  elle  y  attouchoit  en 
rien  ; 

Et ,  quand  à  ce  que  le  comte  de  Couronnas  avoit  dict 

du  comte  de  Moiitgommery ,  elle  me  pouvoit  dire ,  avec 
vérité,  de  n'avoyr  entendu  ung  seul  mot  d'icelluy  Mont- 
gommery,  depuis  sa  folle  entreprinse,  et  qu'il  sentoit  bien, 
où  qu'il  fût,  qu'il  l'avoit  offancée,  et  qu'il  n'avoit  à  de- 
mander ny  espérer  rien  de  ce  royaulme  ;  dont  elle  vous 
prioit.  Sire,  de  vous  en  mettre  en  tout  repos;  qu'elle  au- 
roit  grand  playsir  que  donnissiés  la  paix ,  et  ung  honneste 
accommodement  en  la  religion,  à  voz  subjectz,  affin  de  sa- 
tisfère  à  vostre  parolle ,  et  divertyr  les  inconvénientz  de 
ceste  guerre,  qui  ne  pourroient,  sellon  qu'elle  les  com- 
prenoit,  estre  sinon  bien  grands  et  dangereux;  et,  en 
cas  qu'ilz  ne  se  voulusent  contanter  de  la  rayson,  qu'elle 
louoit  bien  fortqu'eussiés  faict  une  bonne  provision  de  for- 
ces pour  les  y  contreindre  ;  en  quoy  elle  vous  offroit ,  de 
bon  cueur ,  tout  ce  à  quoy  vous  juger iés  bon  et  honneste 
de  l'employer. 

J'ay  mis  peyne ,  Sire,  de  luy  agréer,  par  toutes  les 
bonnes  parolles  que  j'ay  peu,  sa  bonne  et  vertueuse  r es- 
ponce,  et,  après  aulcunes  particuUarités ,  je  me  suis  arresté 
ung  peu  à  luy  dire ,  touchant  Monseigneur  le  Duc  et  le  Roy 
de  Navarre  ,  que  Yoz  Majestez  Très  Chrestiennes  les 
avoient  trouvés  si  esloignés  de  toutes  malles  pensées ,  et 
avoyr  l'intention  et  l'inclination  si  vertueuses  et  si  géné- 
reuses, à  tout  ce  qui  estoit  de  leur  debvoir  et  de  leur 
honneur,  envers  Dieu  et  Yostre  Majesté,  que  Yous,  et  la 
Royne,  vostre  mère,  me  mandiés  que,  pour  vostre  sin 
gullier  contantement ,  vous  n'y  sçauriés  désirer  rien  de 
plus,  ny  de  mieulx ,  et  qu'il  n'y  avoit  jamays  eu  ung  plus 
naturel  amour,  nyune  plus  parfaicte  intelligence,  entre  vous, 
que  mayntenant  ; 

Et,  pour  le  regard  de  La  Molle,  que  je  luy  voulois  bien 

inonstrer  ce  que  la  Royue  m'en  escripvoit,  du  xxV=  du 
passé,  dont  luy  ay  leu  la  lettre. 

Et  elle  m'a  dict  qu'elle  craignoit  seulement  le  danger  du 
serviteur,  pour  la  réputation  de  Monseigneur;  et  m'a  de- 
mandé comme  il  alloit  de  Monsieur  de  Montmorency. 

Je  luy  ay  dict  qu'il  continuoit  tousjours  le  debvoir  d'ung 
grand  et  loyal,  et  très  fidelle  subject,  vers  Yostre  Ma- 
jesté, et  que  c'estoit  luy  qui,  ayant  examiné  le  faict,  et 
cognu  la  grande  tromperie  qu'on  avoit  voulu  uzer  à  Voz 
Majestez,  et  à  ces  jeunes  princes,  avoit  jugé  qu'il  estoit 
besoing  de  chastiement  ;  dont  il  tenoit  son  lieu  près  de  Voz 
Majestez,  avec  plus  de  crédit  et  d'authorité  que  jamays. 

Et,  sur  la  fin,  la  dicte  Dame  m'a  comentée  la  pleincte 
de  ses  subjectz,  touchant  les  prinses  et  otrages,  que  les 
Françoys  leur  faysoient  sur  mer,  et  du  peu  de  justice  qu'ilz 
trouvoient  en  France;  et  qu'elle  vous  supplyoit  très  cor- 
diallement.  Sire,  d'y  pourvoir,  affin  de  fermer  la  bouche 
à  aulcuns  des  siens ,  qui  prenoient  occasion ,  par  là ,  de 
mal  opiner  sur  l'entretènement  de  vostre  mutuelle  amityé. 
Sur  quoy,  luy  ayant  déduict  plusieurs  choses  pour  rejecter 
la  coulpe  sur  elle ,  et  sur  les  siens ,  ainsy  qu'elle  en  a 
advoué  une  grande  partie,  elle  m'a  fort  gracieusement 
hcencié.   Et  sur  ce,   etc.      Ce  x^  jour  de  may  1574. 

Ce  que  dessus  esf oit  bien  advancé  d'escripre,  quand  la  dépesche  de 
Yostre  Majesté,  du  ij*  du  présent,  est  arrivée,  laquelle  satisfaict  am- 
plement, et  par  très  bon  ordre,  à  mes  précédantes,  et  à  plusieurs  aul- 
tres  choses  qu'il  estoit  besoing  que  je  sceusse  ;  dont  en  iray  entretenir, 
ung  jour  de  ceste  sepmayne,  ceste  princesse,  et  mettray  peyne  de  la 
tenir  tousjours  la  mieulx  disposée,  que  je  pourray,  vers  Vostre  Ma- 
jesté. 

Tout  à  ceste  heure,  me  vient  d'arryvtr  une  aultre  dépesche  ,  du 
iiij»  du  présent ,  avec  la  nouvelle  de  la  détention  de  messieurs  de 

tion  des  aultres  trois  seigneurs,  croyant  fermement  que 
celle  a  esté  conduict  par  la  menée  du  party,  qu'ilz  estiment 
estre  leur  adversayre,  que  je  ne  fay  doubte  que  Vostre 
Majesté  n'ayt  à  sentir,  ou  ouvertement,  ou  soubz  main,  de 
la  contradiction,  de  ce  royaulme,  avant  la  fin  de  l'esté  ;  bien 
que  je  m'y  opposeray  le  plus  qu'il  me  sera  possible. 

Et  suyvant  ce  (ju'il  vous  a  pieu  me  commander.  Sire, 
que  je  advertisse  les  gouverneurs,  mes  voysins,  de  ce  que 
je  pourrois  descouvrir  qui  leur  importeroit,  j'ay  desjà 
escript,  de  ma  main,  à  M^  de  Calliac  une  entreprinse  qu'on 
avoit  sur  Bolloigne,  laquelle  a  esté  offerte  au  prince  d'O- 
range, qui,  sellon  qu'on  m'a  dict,  l'a  refuzée;  et  depuis, 
celluy,  qui  l'a  mené,  a  esté  icy,  et  a  parlé  à  ceulx  de  ce 
conseil.  Aussy  a  parlé  à  euk  ung,  qu'on  nomme  Lelua, 
homme  de  peu  d' apparence  et  de  petite  qualité,  qui  dit 
estre  envoyé  de  la  part  du  Prince  de  Condé,  pour  encou- 
rager à  la  guerre  les  françoys  qui  sont  par  deçà,  et  les 
assurer  que,  dans  le  prochain  moys  de  juillet,  il  sera  avec 
une  armée  bien  près  de  Paris. 

Et  le  comte  de  Montgommery  a  escript,  de  son  costé, 
en  ceste  court,  conformément  à  ce  que  m'avez  mandé  de 
luy,  qu'il  estoit  sorty  de  S^  Lo;  mais  dict  que  c'est  avec 
trois  centz  chevaulx,  et  ce,  à  deux  fins  :  l'une,  pour  sou- 
lager les  vivres  et  monitions  de  la  place,  et  l'autre  pour 
assembler  des  forces,  affin  d'aller  lever  M'  de  Matignon  de 
devant  le  dictS^Lo,  ainsy  qu'il  l'a  levé,  luy,  de  devant 
V éloignes  ;  mais  aulcuns  présument  qu'il  l'a  faict  pour  ne 
se  vouloir  enfermer,  et  pour  munir,  le  mieulx  qu'il  pourre, 
Querantan,  qui  est  ung  lieu  sur  la  mer,  affin  de  s'en  pou- 
voir rettirer  quand  il  voudra.  Et  cependant  il  sollicite  avec 
très  grande  instance  ceulx  qui  ont,  icy,  affection  à  son 

eutrepriiise,  de  l'aller  trouver  bientost,  ou  bien  de  luy 
envoyer  ung  bien  prompt  secours,  dont  j'entendz  que  le 
jeune  La  Moyssonnyère,  qui  se  faict  nommer  le  cappitaine 
Mondurant,  s'est  desjà  secrettementappresté,  avec  soixante 
ou  quatre  vingts  françoys,  pour  s'y  acheminer,  à  la  file. 

Et  d'ailleurs  j'ay  aulcunement  suspect  cest  armement  des 
Angloys ,  parce  que  aulcuns  des  parans  et  amys  du  dict 
M ontgommery  vont  dessus  :  ce  qui  me  faict ,  de  rechef,  su- 
plier  très  humblement  Yostre  Majesté  de  fère  réytérer  , 
tout  le  long  de  la  coste,  l'advertissement  de  s'y  tenir  sur 
ses  gardes ,  et  envoyer  ung  peu  de  renfort  de  gens  de 
guerre  partout;  bien  qu'à  dire  vray.  Sire,  ceste  princesse 
ne  m'a  encores  faict  démonstration,  ny  déclaration  aulcune, 
que  je  puisse  ny  doibve  sinon  interpréter  en  très  bonne 
part;  car  m' ayant  assigné  l'audience  à  jeudi  dernier,  et  se 
trouvant,  d'avanture,  pressée  de  beaucoup  d'aultres  affè- 
res,  elle  me  dépescha  ung  de  ses  valletz  de  chambre  pour 
me  pryer  que  je  voulusse  avoyr  pacience  jusques  au 
deuxiesme  jour  ensuyvant  ;  mais  ,  comme  le  messager  me 
fallit ,  j'arrivay  lorsqu'elle  n'y  pensoit  pas.  Néantmoins  elle 
ne  voulut  que  je  m'en  retournasse  sans  la  voyr,  dont  su- 
percéda ses  aultres  affères  ,  et  m'ouyt  fort  volontiers. 

A  laquelle  je  récitay,  parle  menu,  la  teneur  des  deux  dé- 
pesches  de  Vostre  Majesté,  du  ij^  et  iiij^  du  présent,  sur 
lesquelles  je  confesse  librement  qu'elle  monstra  de  ne  res- 
ter guyères  contente,  ny  de  l'exécution  des  deux  premiers, 
ny  de  la  prison  des  deux  seconds;  mais  elle  fît  bien  une 
grande  allégresse  de  l'amandement  qu'aviez  senty  en 
vostre  mal  ,  et  de  l'espérance  qu'aviez  de  vostre  pro- 
chaine et  parfaicte  guérison ,  pour  laquelle  elle  vous  prioit 
de  croyre  qu'elle  faysoit  continuelles  prières  à  Dieu,  aussy 

dévotement  comme  pour  la  conservation  de  sa  propre  vye. 
Et  s'est  mise  à  discourir  qu'elle  creignoit  bien  fort  que, 
par  les  aguetz  et  artifficesd'aulcuns,  qui  avoient  faict  de 
grands  dessings  sur  vostre  malladye,  Vostre  Majesté  et  la 
Royne,  vostre  mère,  ne  vous  layssissiés  conduyre  à  jouer 
vous  mesmes ,  contre  vostre  propre  repos  ,  et  seureté,  ces 
divers  rooUes  qu'aviez  commancé  en  vostre  mayson ,  car 
elle  leconjecturoit  ainsysur  aulcunes  dilligences,  qu'on  luy 
avoit mandé,  qui  s'estoient  faictesen  Allemaigne,  et  qu'elle 
desireroit,  de  bon  cueur,  pouvoir  estre  quelques  heures  près 
de  Voz  Majestez,  pour  vous  dire  librement  ce  que ,  possi- 
ble, vous  ne  sçavez,  ny  nul  vous  i'ozoit  dire  ;  et  que,  d'une 
chose  avoit  elle  à  se  plaindre  grandement  de  vous  deux  , 
touchant  l'exécution  de  La  Molle,  et  en  faysoit  plus  de  tort 
à  la  Royne  que  non  pas  à  vous ,  car,  principallement,  elle 
s'en  estoit  addressée  à  elle  pour  la  prier  qu'elle  voulût  con- 
sidérer, en  cella,  l'honneur  de  son  filz,  lequel  elle  luy  pro- 
posoit  pour  mary;  dont  elle  pensoit  avoyr  aulmoins  impétré 
que  ,  quand  le  procès  seroit  parachevé  ,  la  communicqua- 
tion  luy  en  seroit  sommayrement  faicte,  premier  que  de 
passer  à  l'exécution ,  ainsy  que  son  ambassadeur  le  luy 
avoit  escript  ;  et  la  lettre ,  que  je  luy  avoys  faicte  voyr,  de 
la  Royne,  sembloit  parler  en  ce   sens;  mais  que  toutes 
ses  prières  et  remonstrances  n' avoient  peu  gaigner  une 
heure  de  temps  en  cella,  dont  elle  voyoit  bien  que  son 
crédit  devers  Voz  Majestez  estoit  par  trop  petit  ;  et  néant- 
moins  qu'elle  n'attandoit  sinon   une  pareille  précipitation 
de  jugement  contre  les  aultres  deux  prisonniers,  par  la 
diUigence  de  leurs  adversayres,  qui  vous   vouloient  fère 
ruyner  ce  party,  affin  que  le  leur  se  trouvât  seul ,  et  supé- 
rieur,  et  nullement  contredict  en  vostre  royaulme  ;   ce 

qu'elle    n'estimoit    estre    la    seureté   de    Voz  Majestez. 

INéantmoins,  puisque,  ny  ce  qu'elle  vous  pourroit  don- 
ner de  conseil,  ny  de  consolation,  ny  d'assistance,  en  voz 
présentz  afleres ,  pouvoit  estre  bien  prins,  ny  tenu  en  grand 
compte,  elle  s'en  déporteroit,  et  recourroit  à  prier  Dieu 
pour  vous,  qu'il  voulût  bien  conduyre  voz  afleres,  et  don- 
ner à  elle  le  sens  de  conduyre  bien  les  siens  par  deçà  la 
mer ,  adjouxtant  plusieurs  aultres  choses  en  termes  fort 
exprès  ,  tant  des  personnes  que  des  évènementz  passés,  et 
de  ceulx  qu'elle  crainct  à  l'advenir;  et  avec  tant  d'appa- 
rance  d'aflection  que  j'ay  esté  contrainct  de  luy  réplicquer  : 

Que  je  la  supplioys  de  se  souvenir  que ,  en  toutes 
grandes  et  excellantes  qualités  de  bonne  seur ,  elle  estoit 
germayne  de  Vostre  Majesté ,  et ,  comme  telle ,  il  falloit 
qu'elle  jugeât  ceste  matière  d' estât,  et  non  sellon  le  dis- 
cours de  ces  passionnez,  que  je  cognoissois  bien,  qui  avoient 
parlé  à  elle;  et  qu'elle  debvoit  penser  de  ne  pouvoir  avoyr 
amityé  en  France  qui  luy  sceût  estre  utile ,  ny  inimityé  qui 
luy  peut  estre  dommageable,  que  aultant  qu'elle  se  feroit 
proprement  amye  ou  enhemye  de  Yostre  Majesté,  et  non 
de  quel  qui  fût  de  voz  subjectz  ;  et  que  je  ne  voulois  rien 
dire  contre  le  comte  de  Couconnas  et  La  Molle,  qu' aul- 
tant que  Yostre  Majesté  m'en  avoit  escript,  suyvant  leur 
condempnation  par  arrest  de  vostre  parlement,  ny  de 
MM'*^  les  mareschaulx  de  Montmorency  et  de  Cossé ,  si- 
non qu'ilz  avoient  esté  tenus,  jusques  icy,  pour  fort  honno- 
rables,  fort  prudentz  et  fort  loyaulx  conseillers  et  subjectz; 
desquelz  néantmoins  la  réputation,  sur  l'examen  de  leurs 
faictz ,  ne  pourroit  estre  aultre  que  celle  que  vous  en  au- 
rez; et  que  je  la  supplioys  qu'en  lieu  de  se  courroucer ,  elle 
se  voulût  condouloyr,  avecques  vous,  de  la  violence  qu'elle 


—   114    — 

dévotement  comme  pour  la  conservation  de  sa  propre  vye. 
Et  s'est  mise  à  discourir  qu'elle  creignoit  bien  fort  que, 
par  les  aguetz  et  artiffices  d'aulcuns,  qui  avoient  faict  de 
grands  dessings  sur  vostre  malladye,  Vostre  Majesté  et  la 
Royne ,  vostre  mère ,  ne  vous  layssissiés  conduyre  à  jouer 
vous  mesmes ,  contre  vostre  propre  repos  ,  et  seureté,  ces 
divers  rooUes  qu'aviez  commancé  en  vostre  mayson,  car 
elle  leconjecturoit  ainsysur  aulcunes  dilligences,  qu'on  luy 
avoit mandé,  qui  s'estoient  faictesen  Allemaigne,  et  qu'elle 
desireroit,  de  bon  cueur,  pouvoir  estre  quelques  heures  près 
deYoz  Majestez,  pour  vous  dire  librement  ce  que,  possi- 
ble, vous  ne  sçavez,  ny  nul  vous  i'ozoit  dire  ;  et  que,  d'une 
chose  avoit  elle  à  se  plaindre  grandement  de  vous  deux  , 
touchant  l'exécution  de  La  Molle,  et  en  faysoit  plus  de  tort 
à  la  Royne  que  non  pas  à  vous ,  car,  principallement,  elle 
s'en  estoit  addressée  à  elle  pour  la  prier  qu'elle  voulût  con- 
sidérer, en  cella,  l'honneur  de  son  filz,  lequel  elle  luy  pro- 
posoit  pour  mary;  dont  elle  pensoit  avoyr  aulmoins  impétré 
que ,  quand  le  procès  seroit  parachevé ,  la  communicqua- 
tion  luy  en  seroit  sommayrement  faicte ,  premier  que  de 
passer  à  l'exécution ,  ainsy  que  son  ambassadeur  le  luy 
avoit  escript  ;  et  la  lettre ,  que  je  luy  avoys  faicte  voyr,  de 
la  Royne,  sembloit  parler  en  ce  sens;  mais  que  toutes 
ses  prières  et  remonstrances  n' avoient  peu  gaigner  une 
heure  de  temps  en  cella,   dont  elle  voyoit  bien  que  son 
crédit  devers  Voz  Majestez  estoit  par  trop  petit  5  et  néant- 
moins  qu'elle  n'attandoit  sinon   une  pareille  précipitation 
de  jugement  contre  les  aultres  deux  prisonniers,  par  la 
diUigence  de  leurs  adversayres,  qui  vous   vouloient  fère 
ruyner  ce  party,  affin  que  le  leur  se  trouvât  seul ,  et  supé- 
rieur ,    et  nullement  contredict  en  vostre  royaulme  ;   ce 

qu'elle    n'estimoit    estre    la    seureté    de    Voz  Majestez. 

INéantmoins,  puisque,  ny  ce  qu'elle  vous  pourroit  don- 
ner de  conseil,  ny  de  consolation,  ny  d'assistance,  en  voz 
présentz  afleres ,  pouvoit  estre  bien  prins,  ny  tenu  en  grand 
compte,  elle  s'en  déporteroit,  et  recourroit  à  prier  Dieu 
pour  vous,  qu'il  voulût  bien  conduyre  voz  affôres,  et  don- 
ner à  elle  le  sens  de  conduyre  bien  les  siens  par  deçà  la 
mer,  adjouxtant  plusieurs  aultres  choses  en  termes  fort 
exprès ,  tant  des  personnes  que  des  évènementz  passés,  et 
de  ceulx  qu'elle  crainct  à  l'advenir;  et  avec  tant  d'appa- 
rance  d'affection  que  j'ay  esté  contrainct  de  luy  réplicquer  : 

Que  je  la  supplioys  de  se  souvenir  que ,  en  toutes 
grandes  et  excellantes  qualités  de  bonne  seur ,  elle  estoit 
germayne  de  Yostre  Majesté ,  et ,  comme  telle ,  il  falloit 
qu'elle  jugeât  ceste  matière  d'estat,  et  non  sellon  le  dis- 
cours de  ces  passionnez,  que  je  cognoissois  bien,  qui  avoient 
parlé  à  elle;  et  qu'elle  debvoit  penser  de  ne  pouvoir  avoyr 
amityé  en  France  qui  luy  sceût  estre  utile ,  ny  inimityé  qui 
luy  peut  estre  dommageable,  que  aultant  qu'elle  se  feroit 
proprement  amye  ou  enhemye  de  Yostre  Majesté,  et  non 
de  quel  qui  fût  de  voz  subjectz  ;  et  que  je  ne  voulois  rien 
dire  contre  le  comte  de  Couconnas  et  La  Molle ,  qu' aul- 
tant que  Yostre  Majesté  m'en  avoit  escript,  suyvant  leur 
condempnation  par  arrest  de  vostre  parlement,  ny  de 
MM*"*  les  mareschaulx  de  Montmorency  et  de  Cossé,  si- 
non qu'ilz  avoient  esté  tenus,  jusques  icy,  pour  fort  honno- 
rables,  fort  prudentz  et  fort  loyaulx  conseillers  et  subjectz; 
desquelz  néantmoins  la  réputation,  sur  l'examen  de  leurs 
faictz ,  ne  pourroit  estre  aultre  que  celle  que  vous  en  au- 
rez; et  que  je  la  supplioys  qu'en  lieu  de  se  courroucer ,  elle 
se  voulût  condouloyr,  avecques  vous,  de  la  violence  qu'elle 

jugeoitbien  que  Vostre  Majesté  et  la  Royne,  vostre  mère, 
aviez  souffert  en  vous  mesmes ,  premier  que  de  la  fère  à 
ces  deux  personnages  ,  lorsqu'aviés  esté  contrainct  de 
mettre  la  main  sur  eulx  ;  et  que  vous  en  souffriés  encores 
plus,  à  ceste  heure ,  en  les  gardant  en  prison ,  que  eulx  d'y 
estre  gardés  ; 

Et  qu'au  reste,  de  plusieurs  grands  ennuys,  qui  vous 
venoient  de  ces  accidantz,  celluy  estoit  très  grand,  que 
vous  vous  trouviés  contrainct  de  différer,  pour  quelques 
jours,  vostre  voyage  de  Bolloigne;  lequel  néantmoins  vous 
proposiés  plus  fermement  que  jamays  d'accomplir,  aussy- 
tostqu'auriés  ung  peu  accommodé  voz  affères,  affin  de  con- 
duyre  l'entrevue,  puisque  l'affère  n'estoit  plus  accroché  qu'à 
ceste  seule  difficulté  :  qu'elle  peut  avoyr  agréable  la  per- 
sonne, sellon  que  ne  desiriés  rien  tant  au  monde  que  de  vous 
conjoindre  en  une  perpétuelle  confédération  et  alliance 
avec  elle  et  avec  sa  couronne,  par  le  moyen  de  ce  mariage  ; 

Et  sur  ce  qu'elle  avoit  craint  que  Monseigneur  le  Duc 
fût  en  maulvaise  intelligence  avec  Voz  Maj estez ,  auquel 
cas ,  elle  disoit  de  ne  pouvoir  jamays  plus  avoyr  si  bonne 
opinion  de  luy  comme  auparavant,  que  j'avoys  comman- 
dement de  luy  respondre,  encores  une  foys,  ce  que  la  Royne 
Mère  en  avoit  respondu  à  son  ambassadeur,  et  ce  que  je 
avoys  eu  charge  de  luy  en  dire ,  icy ,  à  elle  :  que  vous  l'a- 
viez trouvé  si  esloigné  de  cella ,  et  avoyr  l'inclination  si 
droicte  et  si  vertueuse ,  à  tout  ce  qui  estoit  de  son  debvoir 
vers  Dieu  et  Vostre  Majesté ,  et  vers  la  Royne ,  sa  mère , 
quetoutz  deux  n'y  pouviés  désirer  rien  de  plus,  ny  de 
mieulx,  pour  vostre  parfaict  contantement  ;  et  luy  aviez 
trouvé  ung  désir  qui  tendoit  tant  à  acquérir  honneur, 
avec  dignité  et  réputation ,  sans  blasme  ,  que  vous  pouviés 

dire  qu'il  avoit  le  cueur  aultant  généreulx  et  royal  que 
prince  qui  fût  au  monde. 

Elle  m'a  respondu  que  je  me  gardasse  bien  d'avoyr  si 
maulvayse  opinion  d'elle,  qu'elle  eût  emprunpté  ce  qu'elle 
m'avoit  dict  du  discours  de  pas  ung  des  siens;  ains  qu'elle 
r avoit  prins  de  la  vraye  bonne  afi'ectioïi  qu'elle  portoit  à 
Vostre  Majesté,  et  qu'elle  prioit  Dieu  qu'elle  eût  veu  plus 
de  mal  en  ces  accidantz,  que  vous  n'en  y  eussiés,  puis 
après  ce  ,  trouvé  ;  et  que  ,  de  vostre  voyage  de  Bolloigne  , 
elle  pouvoit  bien  présumer  que  les  ennemys  du  propos , 
lesquelz  vous  sçavoient  bien  tirer  ailleurs ,  vous  pourroient 
bien  divertyr  d'y  venir,  mais  qu'elle  remettoit  cella  à  Dieu; 
seulement  mevouloit  dire,  et  nie  l'a  dict  en  riant,  qu'elle 
estoit  d'assez  bon  lieu  pour  avoyr  ung  prince  libre  à  mary, 
et  qu'elle  n'en  vouloit  poinct  de  pire  condicion. 

Et  ainsy,  après  plusieurs  devis,  dont  les  aulcuns  ont 
esté  proférés  d'affection,  et  les  aultres  ont  esté  assez  gra- 
cieulx,  je  me  suis,  pour  ceste  foys,  licencié  d'elle. 

Et  sur  ce,  etc.  Ce  xvj^jour  de  may  1574. 

A   LA   Ko  V  i\E. 

Madame,  en  une  partie  de  la  lettre  que  je  fay  présente- 
ment au  Koy,  je  y  mectz  les  advis  que  j'ay  à  mander  à  Voz 
Majestez,  et,  en  l'aultre,  je  y  touche  les  propos  que  ceste 
princesse  m'a  ceste  foys  tenus,  laquelle  m'a  fort  prié  de 
vous  représanter,  le  plus  vifvement  que  je  pourrois,  la  juste 
occasion,  qu'elle  avoit,  de  se  tenir  pour  offancée  que  n'eus- 
siés  voulu  avoyr  quelque  esgard  à  ce  qu'elle  vous  avoit  faict 
dire  et  remonstrer  pour  La  Molle  et  Couconnas,  qui  pourtant 
n' estoit  chose  qui  touchât  à  elle,  ains  proprement  à  l'hon- 
neur de  vostre  filz  et  par  conséquent  au  vostre.  Sur  quoy, 

après  Tavoyr  layssée  ung  peu  eslargir  en  sa  coUère,  je  me 
suis  vifvement  opposé  à  la  pluspart  de  son  discours,  et  en 
sommes  venus  en  une  contestation  non  petite  ;  mais  encor 
que  je  sçay  bien  que  la  rayson  a  esté  de  mon  costé,  elle, 
comme  grande  Royne,  ne  s'est  volue  laysser  vaincre, 
jusques  à  ce  que  je  luy  ay  dict  que  je  m'assuroys  que  Vostre 
Majesté  luy  feroit  cognoistre  que  l'exécution,  dont  elle  se 
pleignoit,  de  ces  deux  gentilshommes,  estoit  très  juste,  et 
n'avoit  peu  estre  plus  longtemps  différée;  et  qu'il  faudroit 
qu'elle  prînt  rayson  en  payement.  Ce  qu'elle,  à  la  fin,  a 
accepté.  Etpuis,  j'ay  suivy  à  luy  dire  que  je  vous  escriprois 
ardiment  que  j'avoys  facillement  recueilly,  du  propos  et 
des  contenances  d'elle,  qu'elle  n'avoit  nulle  malle  impres- 
sion de  Monseigneur  le  Duc,  vostre  filz. 

Elle  m'a  respondu  qu'elle  ne  vouloit  estre  si  ingrate  que 
d'avoyr  en  mauvayse  estime  ung  prince,  qui  monstroit  de 
l'avoyr  bonne  d'elle;  mais  que  je  vous  disse  ardiment,  et 
s'est  mise  à  soubrire,  qu'elle  ne  prendroit  poinct  de  mary, 
les  fers  aulx  pieds.  Et,  pour  ceste  foys,  je  u'ay  peu  tirer 
aultre  chose  d'elle  sinon  qu'elle  verra  ce  que  le  cappitaine 
Leython  luy  rapportera  de  la  part  de  Voz  Maj estez. 

Au  surplus.  Madame,  je  me  suis  beaucoup  consolé  de  ce 
que,  en  me  commandant,  par  vostre  lettre  du  ij^  de  ce  moys, 
d'avoir  encores  ung  peu  de  pacience  jusques  à  ce  que  ces 
[)résentz  affères  soient  ung  petit  remis,  il  vous  plaist  m'as- 
surer,  qu'aussytost  qu'ils  le  seront ,  Vostre  Majesté  mesmes 
me  moyennera  mon  congé,  et  fera  que  le  Roy,  qui  monstre 
estre  bien  contant  de  mon  service,  m'uzera  quelque  digne 
récompense.  Je  remercye  très  humblement  Vostre  Majesté 
de  l'une  et  de  l' aultre  promesse,  et,  comme  ayant  besoing  de 
toutes  les  deux,  je  les  accepte  et  supplie  très  humblement 

Voslre  Majesté  les  accomplir,  et  qu'il  luy  playse  se  souvenir 
que  nul  gentilhomme,  de  toutz  ceulx  qui  sont  au  service  de 
Voz  Majestez,  a  esté  plus  longuement  continué,  et  sollicité 
au  travail,  que  moy,  ny  plus  longtemps  oblié  à  la  récom- 
pense ;  et  que  beaucoup  de  nécessitez  me  pressent,  à  ceste 
heure,  de  ne  pouvoir  plus  attandre.  Dont,  entre  aultres,  je 
vous  puis  assurer,  Madame,  avecques  vérité,  que  la  cherté 
est  si  extrême ,  icy,  que,  depuis  ung  an ,  toutes  provisions 
sont  enchéries  par  moytié,  et  quelques  unes  excèdent  le 
double,  de  sorte  qu'il  s'en  fault  par  trop  que  Testât  ordi- 
nayre  d'ambassadeur  y  puisse  suffire.  A  quoy  je  supplye  très 
humblement  Vostre  Majesté  y  fère  avoyr  de  l'esgard,  et 
qu'il  ne  me  soit  faict  tant  de  tort  que  de  me  oster,  ou  retar- 
der, les  gages  de  la  chambre  et  la  pension  de  douze  centz 
livres  :  car,  avec  les  autres  pertes  que  j'ay  l'aictes,  ce  seroit 
me  conduyre  à  mendicité,  dont  j'espère  que  Vostre  Majesté 
m'en  préservera.  Et  sur  ce,  etc. 

Ce  xvj*' jour  de  may  1574. 


CCCLXXXir  DÉPESCHE 

—du  xxiif  Jour  de  may  1574. — 
(Envoyée exprès  jusques  à  Calais  par  Jehan  Volet.) 

Audience.  —  Plainte  contre  une  expédition  préparée  par  le  capitaine  Mont- 
durant. —  Assurance  de  la  rené  qu'elle  en  arrêtera  le  départ.  —  Continua- 
tion desarmemens. — Nouvelles  instructions  données  au  capitaine  Leython. 
—Nouvelles  de  Marie  Sluart.  —  Plaintes  des  Anglais  à  raison  des  prises.— 
Sollicitations  de  l'ambassadeur  pour  obtenir  la  juste  récompense  de  ses 
services. 

Al   Roy. 
Sire,  estant  adverty  que  le  cappitaine  Montdurant,  avec 
envyron  quatrevingtz  soldatz,  qu'il  a  ramassez  icy,  s'en 

alloit  trouver  la  comtesse  de  Moiitgommery  vers  Hamp- 
tonne,  en  intention  de  s'embarquer  au  dict  lieu,  pour  pas- 
ser aulx  isles  de  Gerzey  et  de  Grènesey,  et,  des  dictes 
isles,  aller  descendre  en  celle  poincte  de  Normandye,  qui 
est  près  de  Carantan,  pour  se  joindre  au  comte  de  Mont- 
gommery,  ou  bien  pour  tenter  luy  mesmes  quelque  entre- 
prinse  par  dellà,  je  suis  allé  remonstrer  à  la  Royne  d'An- 
gleterre que,  de  tant  que  je  ne  résidois  près  d'elle  que 
pour  y  estre  procureur  et  directeur  du  bien  de  l'amityé 
qu  elle  vous  avoit  jurée,  et  pour  divertyr  le  mal  qui  pour- 
roit  naystre  de  quelque  altération  si,  d'avanture,  elle  y 
survenoit,  je  la  voulois  bien  supplyer  de  fère  en  sorte  qu'on 
ne  peut  dire  que,  de  la  ville  capitalle  de  son  royaulme,  et 
de  ses  portz  et  isles,  fût  party  ung  équipage  pour  vous  aller 
fère  la  guerre;  et  qu'elle  deffendît  que  la  folle  entreprinse 
du  comte  de  Montgommery  n'eust  poinct  de  suite,  d'icy, 
affin  qu'on  cognût,  à  bon  escient,  qu'elle  n'en  avoit  poinct 
prins  le  commancement  ;  et  qu'il  ne  pourroit  rien  adve- 
nir de  plus  répugnant  à  la  ligue  et  confédération,  qu'elle 
vous  avoit  jurée,  ny  rien  de  plus  contrayre  aulx  promesses 
et  offres  honnorables,  qu'elle  vous  avoit  rescentement 
faictes,  que  si  elle  n'empeschoit  le  voyage  du  dict  cappi- 
tayne  Montdurant;  et  que  pourtant  elle  voulût,  par  ceste 
petite  chose,  esclarcyr  le  monde  comme  elle  dellibéroit 
procéder  dorsenavant  vers  vous,  et  comme  vous  auriés  à 
juger,  cy  après,  de  ses  intentions. 

La  dicte  Dame,  d'une  fort  franche  volonté,  et  sans  aul- 
cune  remise,  m'a  respondu  qu'elle  le  feroit,  et  a  prins  in- 
continent le  nom  du  cappitayne  pour  envoyer  empescher 
son  embarquement.  Et  m'a  dict,  davantage,  qu'ayant  sceu 
que  quelques  ungs  avoient  achepté  des  pouldres  pour  en- 

voyer  en  France,  qu'elle  avoit  mandé  les  retenir  pour  elle, 
et  les  avoit  payées  et  faictes  mettre  dans  la  Tour;  et  qu'elle 
espéroit  vous  fère  cognoistre  qu'elle  avoit  Dieu  et  son  sè- 
rement,  et  le  debvoir  de  Tamityé,  qu'elle  vous  avoit  pro- 
mise, devant  les  yeuh .  Et  si,  m'a  touché,  en  termes  cou- 
vertz,  quelque  particullarité  de  l'armement  de  ses  navyres 
pour  me  fère  comprendre  qu'elle  les  dressoit  contre  l'ar- 
mée d'Espaigne  ;  mais  je  n'ay  faict  semblant  de  l'entendre, 
car  je  m'attandz ,  Sire ,  que ,  sur  l'advis  que  je  vous  en  ay 
donné,  Vostre  Majesté  me  commandera  d'en  parler  ouver- 
tement à  la  dicte  Dame ,  affin  de  tirer  d'elle ,  là  dessus ,  la 
plus  expresse  déclaration  que  je  pourray. 

Les  six  premiers  navyres  de  son  dict  armement  sortiront 
à  la  fin  de  ce  moys ,  et  non  plus  tost ,  et  les  aultres ,  puis 
après,  s'yront  conduysant,  tout  à  loysir,  àPorsemmue,  où 
desjà  l'on  prépare  les  vivres,  le  biscuit,  la  cher,  et  aultres 
provisions,  pour  les  avitailler  ;  et  le  comte  de  Bethfort  part 
bientost  pour  aller  donner  ordre ,  en  Cornoialle  et  Daun- 
cher,  que  les  mariniers  et  gens  de  guerre,  qu'il  faudra 
mettre  dessus,  se  trouvent  prestz.  Néantmoins  je  sentz 
bien  que  les  évènementz  de  France  font  que  ceulx  cy 
traictent  plus  gracieusement  avec  le  Roy  d'Espaigne  qu'ilz 
ne  faysoient  auparavant,  et  qu'il  semble  qu'ilz  entreront 
en  beaucoup  de  modération  avecques  luy,  ainsy  que  luy,  de 
son  costé,  les  en  recherche  ;  et  que  difficillement  se  garde- 
ront ilz  qu'ils  n'employent,  en  une  façon  ou  aultre,  quel- 
que partie  de  leur  armement  en  faveur  des  eslevez  de  vos- 
tre royaulme ,  bien  que  je  ne  cesseray  de  m'y  oposer 
tousjours,  autant  qu'il  me  sera  possible. 

L'on  a  envoyé  nouvelle  instruction  au  cappitayne  Ley- 
thon,  depuis  l'exécution  du  comte  de  Couconnas  et  de  La 

Molle,  et  depuis  l'emprisonnement  de  messieurs  les  Mares- 
chaulx;  dont  j'estime  qu'il  parlera  en  toute  aultre  façon  à 
Yostre  Majesté  qu'on  ne  le  luy  avoit  commandé,  à  son 
parlement.  Néantmoins  je  désire  qu'il  vous  playse  le  ren- 
voyer bien  contant,  et  mander,  par  luy,  beaucoup  d'hon- 
nestes  satisfactions  à  la  Royne,  sa  Mestresse,  et  pareille- 
ment à  ses  deux  conseillers. 

Elle  est  après  à  dépescher  quelque  personnage,  et  croy 
que  ce  sera  Quillegreu ,  en  Escosse ,  devers  le  comte  de 
Morthon,  par  prétexte  de  traicter  de  certains  désordres 
qui  sont  nays  en  la  frontyère  ;  mais  je  croy  que  c'est  pour 
conférer ^vecques  luy  sur  le  passage  de  l'armée  d'Espaigne. 
Je  ne  vous  toucheray  rien,  icy,  des  nouvelles  du  dict  pays, 
parce  que  le  sieur  de  Molins,  qui  en  vient  tout  freschement, 
vous  en  aura  donné  bon  compte.  La  Royne  d' Escosse, 
vostre  belle  sœur,  se  porte  bien,  et,  hier,  je  présentay, 
de  sa  part,  une  basquinne  de  satin  incarnat,  à  ouvrage 
d'argent,  fort  menu,  et  tout  tissu  de  sa  main,  à  la  Koyne 
d'Angleterre,  laquelle  a  eu  très  agréable  le  présent,  et  l'a 
trouvé  fort  beau,  et  l'a  prisé  beaucoup,  et  m'a  semblé 
que  je  l'ay  trouvée  fort  modérée  vers  elle.  J'ay,  icy,  des 
lettres  que  la  dicte  Royne,  vostre  belle  seur,  escript  à  Yoz 
Majestez,  mais  je  n'ay  encores  congé  de  les  votis  envoyer. 
Ce  sera  par  Halley,  son  vallet  de  chambre,  qui  est  icy, 
l'ung  de  voz  chevaulcheurs  d'escuyerie,  lequel  les  attand. 
Et  semble  qu'il  n'y  aura  rien  de  mal  que  Voz  Majestez 
luy  respondent  quelquefoys  5  car  ceulx  cy  voyent  bien  pas- 
ser ordinayrement  des  lettres  d'elle,  qui  vous  vont  provo- 
quant et  obligeant  de  luy  respondre. 

J'ay  tant  faict  que  sir  Artus  Chambernon  s'est  contante 
de  me  bailler  ses  procurations  pour  les  fère  tenir  à  l'am- 

bassadeur  d'Angleterre,  et  promect  de  se  monstrer,  en  sa 
charge,  aultant  vostre  serviteur  qu'il  luy  sera  possible, 
n'ayant  voulu  permettre  que  son  filz  soit  allé  trouver  le 
comte  de  Montgommery ,  son  beau  père.  Il  vous  plerra, 
Sire,  luy  fère  avoyr  quelque  bonne  provision  de  justice  sur 
les  biens  du  dict  de  Montgommery,  pour  la  dot  de  sa  belle 
tille. 

Ceulx  cy  me  rengregent,  plus  que  jamays,  la  pleincte 
des  prinses,  et  le  manquement  de  justice  en  France;  dont 
y  en  a  aulcuns,  dans  ce  conseil,  qui,  par  deux  et  trois  foys, 
ont  pressé  ceste  princesse  de  permettre  à  ses  subjectz 
d'armer  pour  en  avoyr  la  revenche,  et  mesmement  contre 
deux  navyres  de  Yostre  Majesté,  qui  s'appellent,  l'ung  le 
Prince  et l'aultre l'Ours,  lesquels,  depuis naguyères,  ont  faict 
[)lusieurs  prinses,  et  icelles,  avec  grande  violence  et  meurtre, 
sur  les  Angloys;  dont  je  vous  supplie  très  humblement, 
Sire,  y  vouloir  pourvoir. 

Et  pour  la  fin,  je  remercyeray  très  humblement  Vostre 
Majesté  des  favorables  responces  qu'il  vous  a  pieu  fère  à 
celluy  des  miens  qui  vous  a  parlé  de  celle  petite  abbaye  de 
Néelle,  que  ung  mien  frère,  qui  naguyères  a  esté  tué  dans 
Sarlat ,  me  tenoit ,  et  qui  vous  a  présenté  aussy  ung  placet 
pour  mes  gages  de  la  chambre,  et  pour  la  petite  pencion  de 
douze  centz  Hvres  qu'il  plaist  à  Vostre  Majesté  me  donner; 
qui  sont  choses  raysonnables  et  sur  lesquelles  je  ne  veux 
sinon. très  bien  espérer  de  Vostre  Majesté,  parce  qu'elle 
ne  voudra  jamays  oubher  ny  mon  long  service  ny  ma  fidel- 
lité ,  ny  me  laysser  tomber  en  l'extrême  pouvreté ,  où  je 
serois  réduict,  si  elle  n'avoit  souvenance,  à  ceste  pro- 
cheyne  distribution ,  de  m' accomplir  la  libéralité  de  quel- 
que bienfaict ,  selon  que ,  longtemps  y  a ,  il  luy  a  pieu  me 

la  promettre,  et  laquelle  j'ay  plus  longuement  attandue 
que  nul  aultre  gentilhomme  qui  soit  à  son  service  ;  et,  tout 
ensemble  ,  me  récompenser  de  la  perte  que  je  fay,  estant 
icy,  de  celle  petite  abbaye  de  Néelle  que  Monseigneur  le 
Duc  a  donnée  à  ung  de  ses  secrettères ,  qui  m'estoit  venue, 
par  résignation,  d'ung  de  mes  parantz;  et  avoyr  esgard, 
Sire ,  touchant  ma  pencion ,  et  gages ,  que  la  cherté  est  si 
extrême  et  insupportable  en  ce  Heu,  où  Vostre  Majesté  me 
détient  plus  longtemps  et  plus  extraordinayrement  qu'il  n'a 
jamais  faict  nul  aultre  ambassadeur,  que  Testât  qu'elle  m'y 
donne  n'y  peut  de  beaucoup  suffire.  Et  sur  ce,  etc. 
Ce  xxiij^  jour  de  may  1574. 


CCCLXXXIir  DEPESCHE 

—  du  xxixe  jour  de  may  1574. — 

(Envoyée  exprès  jusques  à  Calais  par  Hallay.) 

Assurance  que  les  armemens  d'Angleterre  sont  dirigés  contre  l'Espagne.  — 
Nécessité  de  se  tenir  cependant  sur  ses  gardes  en  France.  —  Nouvelles 
d'Allemagne  et  d'Ecosse.  —  Instances  de  Montgommerry  auprès  des 
Anglais.  —  Avis  donné  par  l'atnbassadeur  aux  gouverneurs  des  côtes  de 
l'expédition  du  capitaine  Montdurant. 

Au  Roy. 

Sire,  je  ne  puis  encores  descouvrir  que,  en  toutes  ces 
longues  assemblées  de  conseil ,  que  ceulx  cy  ont  quasy 
toutz  les  jours  tenues ,  depuis  ung  moys  en  çà ,  il  y  ayt  esté 
rien  déterminé  contre  Yostre  Majesté;  ains  mes  advis  se 
rapportent  qu'ilz  ont  dressé  leurs  délibérations  à  ordonner, 
comme  ils  pourront ,  par  leur  appareil  de  mer ,  lequel  ilz 
préparent  tousjours ,  bien  résister  à  l'entreprinse  qu'ilz  se 
persuadent  que  le  Roy  Catholique  a  sur  ce  royaulme  ou 

bien  sur  l' Irlande  ,  et  comme,  sans  commancer  aulcune  in- 
fraction de  pair,  de  leur  costé ,  ilz  rendront  inutilles  les  ef- 
forts de  l'armée  qui  s'attand  d'Espaigne,  au  cas  qu'elle 
essaye  rien  sur  eulx  ;  et  de  faict,  les  parolles  de  ceste 
princesse,  et  de  ceulx  qui  guident  plus  ses  intentions,  ten- 
dent à  me  fère  bien  espérer  de  leurs  déportementz  pour 
Vostre  Majesté;  et  mesmes  ont  escript  aulx  portz  de  ne 
laysser  sortir,  avec  armes,  ceulx  qui  s'acheminoient  vers 
le  comte  de  Montgommery.  Néantmoins ,  pour  la  façon  de 
laquelle  j'entendz  qu'ilz  parlent  des  évènementz  de  France, 
qui  ne  se  peuvent  tenir  qu'ilz  ne  supportent  tousjours  la 
cause  des  eslevez,  et  qu'ilz  ne  désirent  bien  fort  qu'ilz  ne 
soient  poinct  opprimés ,  et  admettent  ordinayrement  leurs 
agentz  à  traicter  de  leurs  affères  avec  eulx  ;  et  que ,  parmy 
aulcuns  de  ceulx  qui  s'apprestent  pour  aller  sur  leurs  grands 
navyres,  il  court  ung  bruict  sourt  qu'ilz  feront  quelque 
descente  en  Normandye  ou  en  Guyenne  ;  je  me  résouls , 
d'ung  costé ,  Sire ,  de  retenir  ceste  princesse ,  aultant  que 
je  pourray,  en  vostre  dévotion,  et  de  divertyr,  s'il  est 
possible ,  qu'il  ne  vous  viegne  nul  mal  d'elle  ny  des  siens , 
ou  le  moins  que  fère  se  pourra ,  et  vous  supplyer  très  hum- 
blement, de  l'aultre,  que  vous  ne  layssiés,  pour  cella,  de 
vous  pourvoir  contre  leur  armement ,  comme  contre  sus- 
pectz  amys,  ou  bien  contre  couvertz  ennemys,  affin  qu'ilz 
ne  vous  puissent  uzer  de  surprinse.  Dont ,  de  jour  en  jour , 
je  ne  faudray  de  vous  escripre  ce  que  je  pourray  approfon- 
dir davantage  de  leurs  dellibérations ,  desquelles,  sellon 
qu'au  retour  du  cappitayne  Leython  ilz  se  trouveront  bien 
ou  mal  satisfaictz  de  sa  légation  ,  j'en  pourray ,  lors,  plus 
certeynement  juger. 

Il  leur  est  arrivé  ,  depuis  trois  jours,  ung  courier  d'Aile- 

magne ,  dépesché  par  ung ,  leur  agent ,  qui  se  tient  à 
Franckfort,  et ,  soubdain  le  conseil  s'est  assemblé  là  dessus  ; 
où  j'entendz  qu'il  a  esté  résolu  que  promptement  seront 
envoyés  cinquante  mille  escuz  en  Hambourg  et  à  Golloigne, 
pour  estre  remis  à  ung  Jehan  Lith,  facteur  de  M*"  Grassen, 
auquel  sera  mandé  comme  et  à  qui  il  les  faudra  distribuer. 
Et  parce  qu'on  y  employé  quelque  forme  de  crédict  d'An- 
vers ,  il  semble  que  ce  soit  plustost  une  provision  pour  le 
prince  d'Orange,  que  non  une  empiète  contre  Vostre  Ma- 
jesté ;  mais,  de  tant  qu'on  dict  que  M^  Randolphe  sera  bien- 
tost  dépesché  devers  les  princes  protestantz  ,  je  vous  sup- 
plie très  humblement,  Sire,  ordonner  quelqu'ung  qui  le 
sache  bien  observer  de  dellà. 

M^  Quillegreu  est  commandé  de  se  tenir  prest  pour  aller 
en  Escosse,  et  j'entendz  que  c'est  pour  une  praticque  qu'on 
a  descouvert  que  quelques  seigneurs  du  pays  menoient  pour 
restablirl'authoritéde  laRoyne  d'Escoce.  Il  va  voyr  ce  qui 
en  est ,  et  va  traicter  avec  le  comte  de  Morthon  du  passage 
de  l'armée  d'Espaigne,  et  comme  il  aura  à  s'en  gouverner. 

Le  comte  de  Montgommery  a  voit  envoyé,  icy,  ung  des 
siens ,  nommé  Lafouloyne ,  pour  luy  admener  des  soldatz , 
et  luy  procurer  quelques  secours;  mais  il  s'en  est  retourné 
aujourdhuy,  fort  mal  accompaigné,  n'ayant  peu  pratic- 
quer,  en  ceste  ville,  que  six  ou  sept  hommes.  J'ay  ad- 
verty  M^de  Sigoignes  de  la  dellibération,  que  le  cappitayne 
Montdurant  a  faicte,  de  descendre  près  de  Carantan,  avec 
les  quatre  vingtz  soldatz  qu'il  a  ramassés  par  deçà;  dont  je 
m'assure  qu'il  en  advertyra  M^  de  Matignon  pour  y  pour- 
voir, et  pareillement  M'  de  la  Melleraye  ,  au  cas  qu'il  s'ef- 
forçât de  descendre  ailleurs.  Sur  ce,  etc. 

Ce  xxix^  jour  dé  may  1574. 

CCCLXXXIV*^  DÉPESCIIE 

—  du  ijif  jour  de  juing  1574. — 

(Envoyée  exprès  jnsques  à  Calais  par  la  voye  du  S"  Acerbo.) 

Arméniens  maritimes  faits  par  M"  Grinvil.  —  Assurance  qu'ils  sont  destinés 
pour  l'Irlande  et  pour  un  voyage  de  découverte.  —  Résolution  des  Anglais 
de  se  joindre  aux  vaisseaux  du  prince  d'Orange  et  de  la  Rochelle  pour  com 
battre  la  flotte  d'Espagne.  —  Avis  donné  par  l'ambassadeur  d'un  coup  de 
main  qui  doit  s'exécuter  en  France.  —  Nécessité  d'exercer  une  active  sur- 
veillance auprès  du  roi  et  des  princes. 

Au    Ro  V. 

Sire ,  estant  adverty  que ,  oultre  l'armement  des  grandz 
navyres  de  ceste  princesse ,  lequel  va  tousjours  en  avant , 
ung  particullier  de  ce  royaulme,  nommé  Grinvil,  gentil- 
homme tenu  en  très  bon  compte  en  ceste  court ,  et  qui , 
dès  l'entrée  de  l'hyver,  a  commancé  de  mettre  sept  bons 
navyres  en  équippage  de  guerre,  avecques  voix  de  vouloir 
aller  descouvrir  quel(|ue  destroict  vers  le  North  ,  ayant 
layssé  passer  la  sayson  d'un  tel  voyage,  ne  laysse  pourtant 
de  se  préparer,  à  ceste  heure ,  en  toute  dilligence ,  pour 
s'aller  mettre  sur  mer  avec  les  susdictz  sept  navyres  et 
encor  trois  davantage ,  qu'il  y  a  joinctz  de  nouveau  ;  et 
qu'il  s'est  desja  expédié  de  court  pour  aller  fère  son  em- 
barquement ,  en  divers  endroictz ,  sellon  que  ses  susdictz 
navyres  sont  distribués  en  divers  portz  de  ce  royaulme,  où 
plusieurs  gentilshommes  vont  estre  de  la  partye ,  et  des 
soldatz  ou  mariniers ,  jusques  au  nombre  de  quinze  centz 
hommes ,  en  tout,  j'ay  eu  le  dict  appareil  pour  bien  fort 
suspect;  de  tant  mesmement  qu'on  m'a  dict  qu'icelluy 
Grinvil  a  associé  avecques  luy  le  sir  Artus  Chambernon. 
Dont  j'ay  incontinent  envoyé  rechercher  bien  curieusement, 

par  loutz  mes  advis ,  où  se  pouvoit  addresser  cette  entre- 
prinse.  Et  voicy,  Sire,  ce  qu'on  m'en  a  rapporté: 

Que  le  dict  Grinvil,  ayant  longtemps  sollicité  la  permis- 
sion de  pouvoir  aller  fère  ceste  descouverte  ,  qu'il  a  en 
main,  et  en  ayant,  jusques  à  ceste  heure,  esté  empesché 
par  ceulx  qui  portent,  icy,  le  faict  du  Roy  d'Espaigne  et 
du  Roy  de  Portugal,  qu'il  a  sceu  enfin  si  bien  remonstrer 
l'utillité  qui  adviendra  de  son  voyage  à  tout  ce  royaulme  , 
si  on  le  luy  laysse  parachever,  qu'avec  la  faveur  de  ses 
amys  il  a  obtenu  de  le  pouvoir  fère ,  en  ce  toutesfoys  que, 
devant  toute  œuvre ,  il  yra  donner  quelque  forme  de  se- 
cours, qui  luy  a  esté  prescripte,  au  comte  d'Essex,  en  Irlande  ; 
et  de  là  il  prendra ,  puis  après* ,  sa  route  où  il  prétend 
aller  ,  sans  luy  estre  néantmoins  loysible  de  descou- 
vrir en  endroict,  où  les  Espaignols  et  Portugoys  ayent 
desjà  actuellement  descouvert ,  et  sans  qu'il  puisse  attempter 
rien  contre  les  amys  de  ce  royaulme,  spéciallement  con- 
tre Vostre  Majesté.  Et,  parainsy,  mes  advertissementz  por- 
tent que  je  ne  doibs  prendre  allarme  ,  ny  vous  en  donner 
aulcune,  de  l'entreprinse  du  dict  Grinvil. 

Et  m'a  l'on  rapporté ,  davantage.  Sire,  que  ceste  prin- 
cesse, jeudy  dernier,  entre  ses  plus  privés,  a  dict  qu'elle 
estoit  fort  marrye  qu'on  vous  fît  prendre ,  ny  que  vous 
vous  imprimissiés ,  aulcune  sorte  de  deffiance,  du  costé  de 
ce  royaulme;  car  elle  vous  maintiendroit ,  sans  aulcun 
doubte,  l'amityé  qu'elle  vous  avoit  promise  ,  et  qu'il  n'y 
auroitnul  qui  la  vous  ozât  enfeindre.  Et,  de  faict,  encor 
que  j'aye  des  présumptions  bien  violentes  contre  les  An- 
gloys ,  à  les  avoyr  suspectz  ez  présentz  troubles  de  vostre 
royaulme,  si  ne  découvre  je  que ,  pour  encores ,  ilz  ayent 
aulcune  entreprinse  déterminée  contre  Vostre  Majesté, 

ains  que  l'ordre,  qii'ilz  ont  proposé  de  tenk-,  quand  ilz  au- 
ront mis  leurs  grandz  navyres  en  mer,  est,  à  ce  que  j'en- 
tendz,  qu'ilz  n'entreront  dans  nulz  portz;  ains  qu'ilz  tiendront 
tousjours  la  mer,  et  aussytost  qu'ilz  auront  recognu  l'ar- 
mée d'Espaigne,  qu'ilz  l'yront  tousjours  costoyant  sur  l'aile 
gauche ,  pour  luy  couvrir  la  coste  d'Ouest  d'Angleterre  et 
la  routte  d'Irlande,  sans  la  laysser  nullement  approcher  de 
deçà  ;  et,  si  aulcuns  vaysseaulx  d'icelle  s'y  escartent,  encor 
que  ce  soit  par  tourmente  ou  par  aultre  contraincte  néces- 
sité, l'on  ne  layra  de  les  investir  et  combattre.  Et  mesmes 
se  présume  qu'ilz  ont  concerté  avec  le  prince  d'Orange, 
lequel  doibt  avoyr,  lors,  cent  bons  navyres  sur  mer,  com- 
prins  ceulx  de  la  Rochelle ,  qu'ilz  chercheront  les  occasions 
de  provoquer  la  dicte  armée  de  venir  aulx  mains ,  ayant 
faict  équipper  dix  huict  pataches,  du  port  de  vingt  cinq  ou 
trente  tonneaulx  chascune,  dans  la  rivière  de  Golchestre,  en 
forme  de  frégates  à  rames,  bien  garnies  d'artillerye  à  fleur 
d'eau  ,  pour  les  oposer  aulx  gallères  qu'on  dict  qui  seront 
en  la  dicte  armée.  Et  n'y  a  que  six  jours  que  deux  mar- 
chandz  de  Flandres,  qui  venoient  d'Espaigne  par  mer; 
ayantz  esté  contrainctz  du  vent  à  prendre  port  vers  le  cap 
de  Cornoaille ,  ont  esté  incontinent  conduictz  ,  avec  toutes 
les  lettres  qu'ilz  portoient,  devers  les  seigneurs  de  ce  con- 
seil ,  qui  les  ont  dilligemment  examinés  du  faict  de  la  dicte 
armée.  Et  il  semble  qu'ilz  leur  ayent  confirmé  qu'elle  sera 
bientost  preste  à  se  mettre  à  la  voylle  ;  ce  qui  faict  que  ceulx 
cy  hastent  davantage  leur  armement.  Dont ,  de  jour  en 
jour.  Sire,  je  vous  donray  advis  de  la  dilhgence  qu'ilz  y  met- 
tront, affin  que ,  nonobstant  leurs  bonnes  parolles  et  leurs 
démonstrations,  vous  vous  pourvoyés  tousjours,  comme  je 
vous  en  supplie  très  humblement,  que  ne  soyés  surprins 

(Je  leurs  maulvais  eflbctz,  si,  d'avanture,  iiz  en  avoient. 
J'entendz  qu'on  a  changé  d'advis  d'envoyer  M^  Randol- 
phe  en  Allemaigne  ,  et  que  ce  sera  un  agent,  lequel  par- 
tira bientost ,  qui  est  ung  fort  dangereulx  homme  et  de 
mauvayse  intention.  Il  doibt  passer  devers  le  prince  d'O- 
range ,  duquel ,  depuis  peu  de  jours ,  le  ministre  Textor 
est  retourné  icy,  avec  beaucoup  de  mémoyres.  Et  de  tant, 
Sire,  qu'il  est  eschappé  à  aulcuns  des  plus  passionnés  sup- 
posts  de  la  nouvelle  rehgyon ,  qui  soient  par  deçà,  de  dire 
que  bientost  adviendra ,  en  France ,  une  chose  grande  et 
de  grande  importance ,  qui  mettra  toute  la  Chrestienté  en 
admiration;  et  qu'ilz  monstrent  qu'avec  grand  désir  et  joye 
indubitablement  ilz  l'espèrent ,  je  vous  supplye  très  humble- 
ment,  en  l'incertitude  que  ce  peut  estre,  que  vueillés  fère 
uzer  quelque  forme  d'aguet  et  d'observance,  plus  grande 
que  de  coustume,  entour  les  personnes  de  Voz  Majestez , 
et  fère  tenir  quelque  assemblée  de  Conseil  ung  peu  solen- 
nelle ,  pour  leur  fère  penser  que  leur  entreprinse  est  des- 
couverte, car  pourra  estre  que  peu  de  démonstration  la 
leur  destournera  et  leur  emportera  toute  leur  attante.  Et 
sur  ce,  etc.  Ce  iv^jour  dejuing  1574. 

CCCLXXXV  DEPESCHE 

—  du  viije  jourdejuing  1574. — 
(  Envoyée  exprès  jusques  à  Calais  par  Jehûn  Volet.  ) 

Audience. — Nouvelles  de  la  maladie  du  roi.— Mission  du  capitaine  Leython . 
— Explication  donnée  par  l'ambassadeur  sur  la  communication  qu'il  avait 
précédemment  faite  à  l'égard  de  Coconas  et  de  La  Mole.— riaintes  du  roi 
sur  les  armemens  des  Anglais  qui  lui  ont  été  dénoncés  comme  devant 
être  dirigés  contre  la  Normandie  et  la  Bretagne.  —  Satisfaction  donnée  en 
France  au  sujet  des  prises.— Succès  remportés  sur  les  protestans. — Mécon- 
tentement d'Elisabeth  de  ce  que  le  roi  n'a  pas  voulu,  sur  sa  demande,  faire 
surseoir  à  l'exécution  de  Coconas  et  de  La  Mole.  —  Sa  déclaration  que  ses 
navires  sont  armés  pour  surveiller  le  passage  de  la  flotte  d'Espagne. — Pro- 
testation de  sa  part  qu'elle  n'a  aucune  intention  d'attaquer  la  France.  — 
Nouvelle  de  la  mort  du  roi.  — Condoléances  de  l'ambassadeur  à  la  reine- 
mère.  —  Message  d'Elisabeth  sur  la  mort  du  roi.— Son  désir  de  renouveler 
l'alliance  avec  le  nouveau  roi. —  Avis  d'une  entreprise  préparée  contre  les 
côtes  de  France. 

Au  Roy. 

Sire,  suyvant  ce  qu'il  vous  a  pieu  m'escripre,  du  xx*^ 
du  passé ,  j'ay  dict  à  la  Royne  d'Angleterre  que  vous  a  vies 
prins  en  fort  bonne  part,  et  vous  estiés  bien  fort  resjouy 
de  la  venue  du  cappitaine  Leython ,  comme  de  celluy  dont 
aviés  trouvé  que  toutz  les  poinctz  de  la  légation ,  qu'il  vous 
avoit  explicquée ,  de  par  elle ,  estoient  aultant  de  tesmoi- 
gnages  de  la  vraye  et  indubitable  amityé  qu'elle  vous  por- 
toit ,  et  qu'en  premier  lieu  il  vous  avoit  faict  grand  bien  de 
voyr  le  soing  qu'elle  prenoit  de  vostre  santé  ;  dont  luy  en 
aviez  grande  obligation ,  et  que  vous  la  vouliés  assurer  que , 
grâces  à  Dieu ,  vous  alliés  en  amandant ,  et  qu'ung  accès 
de  tierce  double ,  qui  vous  avoit  prins  le  xvij^  du  passé , 
avoit  mis  voz  médecins  en  bonne  espérance  qu'il  retran- 
cheroit  les  accidantz  de  la  quarte ,  et  que  ce  seroit  une 

parfaicte  guérison,  dont  en  sentirez  desjà  du  solagement; 
et  quand  aulx  honnorables  offres  qu'elle  vous  a  voit  mandé 
fère  de  vous  vouloir  assister,  aultant  qu'elle  pourroit,  en 
voz  présentz  affères ,  pour  maintenir  et  conserver  vostre 
authorité,  que  c'estoit  ung  des  vrays  fruictz  que  vous  alliés 
recueillant  de  la  longue  persévérance  en  laquelle  vous  vous 
estiés  confirmé ,  depuis  vostre  règne ,  à  ne  vous  vouloir 
départir,  pour  occasion  ou  persuasion,  ou  instigation,  qu'on 
vous  eût  peu  donner  au  contrayre ,  jamays  de  son  amityé  ; 
et  que  vous  expérimantiés,  à  ceste  heure,  avec  vostre  grand 
contantement,  combien  il  vous  venoit  bien  à  propos  d'avoyr 
sceu  acquérir  et  conserver  une  si  grande  et  si  parfaicte , 
et  si  constante  amye ,  et  bonne  voysine ,  comme  elle  vous 
estoit;  et  qu'elle  pouvoit  croyre  et  croyroit ,  avecques  vé- 
rité ,  que  vous  luy  uzeriés ,  toute  vostre  vye ,  une  sembla- 
ble correspondance ,  et  vous  porteries,  en  toutes  les  choses 
qui  surviendroient  au  monde ,  très  droictement  et  cordial- 
lement,  vers  elle,  aultant  qu'elle  le  pourroit  désirer,  et 
espérer,  du  plus  entier  et  esprouvé  amy  qu'elle  eût  en  la 
Chrestienté;  et  puisqu'elle  se  monstroit  de  ceste  bonne 
disposition  vers  voz  affères ,  qu'à  la  mesure  qu'ilz  vous 
surviendroient ,  vous  les  luy  fériés  entendre ,  affin  d'uzer 
de  son  assistance  et  de  son  conseil ,  et  de  son  bon  secours , 
là  où  verriés  d'en  avoyr  besoing; 

Et ,  au  regard  des  propos  que  le  dict  cappitaine  Ley- 
thon  avoit  tenus ,  de  Monseigneur  le  Duc ,  en  l'honneste 
et  honnorable  et  très  modeste  façon  qu'elle  luy  avoit  or- 
donné d'en  parler  à  Vostre  Majesté  et  à  la  Royne,  vostre 
mère ,  que  toutz  deux  en  aviés  senty  ung  ayse  et  ung  con- 
tantement trop  plus  grands  qu'il  ne  vous  estoit  possible  de 
l'exprimer,  cognoissant,  par  là,  la  bonne  affection  qu'elle 

luy  portoit ,  et  la  bonne  opinyon  et  estime  en  quoy  elle  le 
tenoit ,  sans  avoyr  donné  foy  à  plusieurs  rapportz  que  vous 
pensiés  bien  qu'on  luy  avoit  faictz  de  luy  ;  ce  qui  vous 
faysoit  espérer,  de  bien  en  mieulx,  du  bon  propos  dont 
vous  la  recherchiés  plus  que  jamays,  qu'elle  voulût  ac- 
cepter ce  vertueux  prince  pour  tout  sien ,  et  que  vous  ne 
faudriés,  ny  la  Royne,  vostre  mère,  aussytost  que  la  vio- 
lence de  voz  affères  vous  perniettroit  ung  peu  de  respirer, 
de  venir  en  çà,  pour  le  luy  consigner;  et  qu'elle  s'assurât 
qu'en  toute  vraye  amour  et  intelligence.  Monseigneur  le 
Duc  et  le  Roy  de  Navarre  estoient  très  unis  avec  Voz  Ma- 
j  estez  par  ung  lyen  si  estroictement  attaché ,  que  nulle 
chose  au  monde  le  pourroit  jamays  rompre;  que,  de  ce 
qu'elle  vous  avoit  faict  parler  du  comte  de  Couconnas  et 
de  La  Mole  ,  et  de  l'emprisonnement  de  M*"*  de  Montmo- 
rency et  de  Cossé ,  je  layssois  bien  à  ses  ambassadeurs 
de  luy  fère  entendre  les  responces  que  Voz  Majestez  Très 
Chrestiennes  leur  en  avoient  faictes ,  et  comme  elles  leur 
avoient  faict  voyr  que  la  procédure  de  ceulx  cy  estoit  la 
vraye  justiffication  de  Monseigneur  le  Duc  et  du  Roy  de 
Navarre  ; 

Mais  que  j'avoys  bien  à  me  plaindre  de  ce  que  ses  dicts 
ambassadeurs  vous  avoient  dict  que  j'avoys  promis ,  de 
vostre  part,  aulcunes  choses  en  cella ,  icy,  à  elle,  que, 
puis  après ,  vous  n'aviez  pas  accomplyes  ;  et  que  je  la  priois 
de  se  souvenir  comme,  par  une  lettre  que  je  luy  avoys 
monstrée ,  là  dessus ,  de  la  Royne ,  vostre  mère ,  elle  luy 
avoit  mandé  qu'après  que  le  procès  seroit  faict  et  parfaict 
aux  dictz  de  Couconnas  et  de  La  Molle ,  elle  luy  feroit  en- 
tendre le  tout,  non  qu'elle  luy  eût  promis  de  luy  envoyer 
le  dict  procès,  car  ce  n' estoit  chose  digne  de  sa  grandeur. 

ains  c'estoient  actes  secretz  de  vostre  court  de  parlement, 
où,  possible,  plusieurs  aultres  se  trouv oient  defférez,  qui 
n'estoit  loysible  de  les  réveller  ;  mais  que ,  bientost  après , 
je  luy  estois  allé  dire  comme  iceulx  Couconnas  et  La  Molle 
avoient  librement  confessé  d'avoyr  voulu  suborner  Mon- 
seigneur le  Duc ,  et  le  Roy  de  Navarre ,  pour  les  dis- 
trayre  d'avec  Voz  Maj estez  ,  et  d'avoyr  ,  à  cest  effect, 
faict  atiltrerdes  chevaulx,  et  ordonné  des  rendez  vous,  pour 
les  transporter  en  quelque  lieu,  hors  de  la  court;  et  que 
eulx  mesmes  s'estoient  jugés  dignes  de  plus  rigoureuse 
mort  que  celle  qu'on  leur  faysoit  souffrir  :  qui  estoit  bien 
luy  donner ,  à  elle ,  ung  très  ample  compte  de  leur  con- 
dampnation;  mais  que  je  layssois  ce  propos  pour  luy  dire  que 
ses  bonnes  démonstrations  vous  rendoient  si  parfaictement 
assuré  de  sa  bonne  etdroicte  intention  vers  vous,  qu'il  fau- 
droit  bien  qu'il  vous  advînt  beaucoup  de  mal ,  du  costé 
d'elle,  et  qu'elle  se  déclarât,  à  bon  escient,  contre  vous, 
premier  que  vous  peussiés  croyre  qu'elle  se  voulût  déter- 
miner de  vous  nuyre  ou  de  vous  offancer  ; 

Et  pourtant  que  vous  la  priés  de  vous  esclarcyr  franche- 
ment d'ung  advertissement,  qu'on  vous  avoit  donné,  qu'elle 
mettoit  présentement  ses  grands  navyres  de  guerre  dehors, 
avec  les  barques  pour  les  suyvre,  soubz  prétexte  d'assurer 
sa  coste,  au  passage  de  l'armée  d'Espaigne,  et  que,  n'estant 
la  dicte  armée  si  preste  à  passer,  l'on  vouloit  inférer  que  son 
armement  s'addressoit  contre  vous ,  en  faveur  des  eslevez 
de  vostre  royaulme; 

Et  qu'à  cest  effect  elle  avoit,  depuis  naguyères,  en- 
voyé secrettement  recognoistre  et  figurer  les  portz  et  ad- 
venues de  Normandye  et  Bretaigne,  et  que  l'on  vous 
vouloit  mettre   en  grande  souspeçon   d'elle,    mais   que 

vous  ne  le  fériés  pas,  aiiis  croyriés  ce  qu'elle  vous  en  man- 
deroit,  et  vous  en  reposerlés  en  sa  parolle. 

Puis  luy  ay  adjouxté  ce  qu'aviés  ordonné  pour  les 
plainctes  de  ses  subjectz,  et  l'oflre  que  faysiés  d'aulcuns 
vaysseaulx  de  conserve  avec  ceulx  que,  par  commune  in- 
telligence, elle  voudroit  envoyer,  de  sa  part,  pour  tenir  la 
navigation  seure. 

Et,  pour  la  fin,  luy  ay  compté  des  bons  exploictz  que 
voz  cappitaines,  et  chefz  de  guerre,  alloient  exécutant  en 
la  Gascoigne,  Poictou  et  iNormandye,  pour  réprimer  les 
eslevez ,  et  pour  réduyre  aulcunes  places ,  qu'ilz  avoient 
prinses,  à  vostre  obéissance. 

La  dicte  Dame ,  se  trouvant  très  contante  de  tout  le 
propos,  m'a  respondu  qu'elle  avoit  ung  grand  plésir  que 
la  légation  du  cappitaine  Leython  vous  fût  agréable ,  et 
qu'à  ceste  intention  l' avoit  elle,  d'ung  cueur  pur  et  en- 
tier, très  volontiers  dépesché  ;  et  se  donnoit  honte  que, 
plus  tost,  elle  ne  vous  eût  envoyé  visiter  en  vostre  malla- 
dye,  attanduque,  du  succès  d'icelle,  venant  Vostre  Ma- 
jesté à  convalescence  ,  ce  luy  estoit  le  plus  souverain  con- 
tantement  qu'elle  pouvoit  désirer;  et,  au  contrayre  ,  s'il 
vous  mésadvenoit,  c' estoit  le  plus  grand  ennuy  et  le  plus 
grand  trouble  qu'elle  pourroit  sentir  au  monde  :  dont  pou- 
viés  croyre  qu'elle  prioit  Dieu  dévotement  pour  vostre  lon- 
gue et  heureuse  vye,  et  juroit  que  nulle  aultre  personnage, 
de  toute  la  terre  habitable,  elle  préféroit  à  vous  à  le  dé- 
sirer tenir  la  couronne  de  France.  Et  s'est  curieusement 
enquise  des  accidans  de  vostre  maladye,  et  qu'elle  sera 
tousjours  en  frayeur  jusques  à  ce  qu'elle  entendît  que 
vostre  santé  soit  bien  confirmée  ;  que ,  au  regard  de  ses 
offres,  elle  les  vous  confirmoit,  de  rechef,  en  tout  ce  que 

estimeriés  estre  bon  et  honneste  de  l'employer,  pour  la  con- 
servation de  vostre  authorité. 

Et,  touchant  les  propos  qu'elle  vous  avoit  faict  tenir,  de 
Monseigneur  le  Duc ,  elle  espéroit  que  vous  auriés  bien 
cognu  qu'ilz  ne  tendoient  qu'à  l'honneur  de  Vostre  Ma- 
jesté et  de  la  Royne ,  vostre  mère ,  et  à  celle  de  vostre 
mayson ,  et  à  garder  bien  entière  la  réputation  de  vostre 
frère ,  dont  nul  justement  en  pouvoit  fère  sinon  une  bonne 
et  saincte  interprétation;  que  de  ce,  qu'elle  vous  avoit 
faict  toucher  du  comte  de  Gouconnas  et  de  La  Molle ,  que 
j'excusasse  si  ses  ambassadeurs  en  avoient  ainsi  parlé ,  car 
ce  avoit  esté  de  son  commandement,  et  que  c'estoit  pour 
ne  pouvoir  rester  contante  que ,  à  son  instance ,  Yostre 
Majesté  et  la  Royne,  vostre  mère,  n'eussiés  voulu  supercé- 
der, huict  jours,  leur  exécution,  car,  possible,  eussiés 
vous  apprins  des  choses  que  vous  ne  sçavez  pas,  et  qu'elle 
pense  que  vous  ne  les  sçaurés  jamays  ; 

Que ,  de  l'armement  de  ses  navyres  de  guerre  ,  à  la  vé- 
rité, elle  avoit  commandé  d'en  mettre  douze  dehors,  à 
cause  de  l'armée  du  Roy  d'Espaigne;  puis,  que,  sur  les 
lettres  qu'il  luy  en  avoit  escriptes  ,  elle  luy  avoit  accordé  le 
passage  libre,  et  l'entrée  et  refraychissement  dans  ses  portz, 
dont  ne  se  vouloit  trouver  désarmée  à  un  tel  advènement, 
comme  ce  n'estoit  pas  aussy  la  coustume  des  princes  ;  et 
aussy  qu'on  disoit  qu'ung  de  ses  rebelles  d'Irlande,  nommé 
Stuqueley,  avoit  la  conduicte  de  six  navyres  de  la  dicte 
armée,  mais  qu'elle  espéroit  bien  que  le  Roy  d'Espaigne 
seroit  si  sage  qu'il  ne  mouveroit  rien  contre  elle  ;  et  qu'elle 
pensoit  que  ne  fussiés  bien  adverty  du  faict  de  la  dicte  ar- 
mée, car  entendoit  qu'elle  seroit  bientost  à  la  voylle,  et 
que  mesmes,  d'ung  aultrecosté,  avant  ne  fût  dix  jours. 

que  don  Johan  d'Austria  vous  envoyeroit  demander  son 
passage  par  la  Bourgoigne ,  avec  l'armée  qu'il  mène  d'Ita- 
lye  ,  pour  les  Pays  Bas;  et  qu'elle  vous  promettoit ,  sur  son 
honneur,  qu'en  ordonnant  de  son  appareil,  elle  n'avoit  ja- 
mais pensé,  ny  n'avoit  esté  faicte  une  seule  mencion  des 
choses  de  France,  ny  ce  n'estoit  qu'imposture  et  faulceté 
de  vous  avoyr  rapporté  qu'elle  eût  envoyé  recognoistre  la 
coste  de  Normandye  et  Bretaigne ,  car  juroit  qu'il  n'en 
estoit  rien;  et  que  pouviés  croyre  qu'elle  aymeroit  mieulx 
estre  morte  que  si ,  ez  pleins  termes  d'amityé  où  elle  estoit 
de  présent  avecques  vous  ,  elle  estoit  trouvée  de  vous  avoyr 
uzé  ung  tel  trêt  ;  mais ,  quand  elle  en  voudroit  venir  là , 
qu'elle  chercheroit,  premier,  l'occasion  de  se  départir  de 
l'amityé;  et  qu'elle  vous  vouloitbien  confesser,  tout  libre- 
ment, qu'elle  s' estoit  mise  en  estât  de  pouvoir  repoulcer  le 
mal,  qu'on  luy  voudroit  fère,  plustost  que  d' estre  contraincte 
de  le  souffrir  ; 

Que  ,  de  l'ordre  qu'a  vies  prins  pour  les  plainctes  de  ses 
subjectz,  elle  vous  en  remercyoit  grandement,  et  vous 
prioit  qu'avec  les  provisions  de  justice ,  il  vous  pleut  pour- 
voyr  à  l'exécution  d'icelles ,  car  c' estoit  ce  dont  ses  sub- 
jectz se  plaignoient  le  plus  ;  et  que ,  touchant  les  deux 
chefs  de  cest  article ,  elle  en  communicqueroit  avec  ceulx 
de  son  conseil  pour,  puis  après,  m'y  fère  avoyr  responce; 
et  qu'au  reste  elle  se  resjouyssoit  beaucoup  des  aultres  nou- 
velles, dont  luy  aviez  faict  part  :  que  voz  cappitaines  al- 
loient ,  avec  les  armées,  réduysant  vos  provinces,  mais 
qu'elle  desiroit  plustost  que,  sans  armes  ,  avec  une  bonne 
paciffication ,  vous  peussiés  réduyre,  en  union,  toutz  voz 
subjectz  à  la  parfaite  obéyssance  de  vostre  authorité. 

Je  luy  ay  respondu  que  ses  responses  estoient  si  ver- 

tueuses,  etpleynes  d'honneur,  que  je  ney  voulois  uzer  d'au- 
tre réplicque  que  de  l'en  remercyer,  le  plus  humblement 
qu'il  m'estoit  possible,  et  de  l'assurer  que  je  mettrois  peyne 
d'en  contanter  bien  fort  Voz  Très  Chrestiennes  Majestez. 
Là  dessus,  elle  m'a  très  expressément  prié  de  vous  pré- 
senter, et  à  la  Royne,  vostre  mère,  ses  très  affectueuses 
et  très  cordialles  recommandations;  et  que  vous  croyés  que, 
sans  excepter  ceulx  mesmes  qui ,  de  plus  près ,  vous  appar- 
tiennent, elle  est  une  de  celles,  de  ce  monde,  qui  plus  désire 
vostre  bon  portement,  et  longue  vye,  et  la  conservation  de 
vostre  grandeur,  et  la  prospérité  de  voz  affères.  Et  s' estant 
encores  longtemps  arrestée  à  discourir  de  Yostre  Majesté, 
et  des  présentz  évènementz  de  France,  et  des  deux  pri- 
sonniers ,  et  de  ce  qu'on  dict  de  M'  le  mareschal  Banville, 
et  aultres  particullaritez,  auxquelles  j'ay  mis  peyne  de  luy 
satisfère  le  mieulx  que  j'ay  peu,  je  me  suis  licencié  d'elle. 
Et  sur  ce,  etc.  Ce  viij'^  jour  de  juing  1574. 

A  LA  Royne. 

Madame,  au  retour  de  l'audience,  en  laquelle  j'avoys  re- 
cueilly  les  propos  que  je  mande  en  la  lettre  du  Roy,  j'ay 
trouvé  que  le  S'^  de  Yassal  estoit  arryvé,  avec  les  deux  dé- 
pesches,  du  xwif  et  xxx«  du  passé,  en  l'une  desquelles,  me 
faysant  Vostre  Majesté  mencion  de  l'ennuy  qu'elle  sentoit 
de  l'extrémité  du  Roy,  son  filz,  j'ay  soubdain  demandé  au 
S^  de  Yassal  comme  il  se  portoit,  et  il  m'a  librement  con 
fessé  qu'avant  qu'il  partît.  Sa  Majesté  avoit  rendu  l'esprit 
à  Dieu;  de  quoy  j'ay  esté  très  profondément  attaint,  jusques 
en  l'âme,  d'ung  très  mortel  regret,  pour  la  perte  que  j'ay 
iaicte  de  mon  Roy  et  bon  Maistre,  et  de  mon  naturel  Sei- 

giieur,  et  pour  la  calamité  publicque  de  son  royaulme,  qui 
ne  pourra  estre  que  n'en  viegne  plus  grande,  et  bien  fort, 
pour  l'extrême  amertume  que  je  sçay  bien  que  Yostre  Ma- 
jesté en  sent  dans  son  cueur.  Dont,  en  ung  si  lamantable 
accidant,  j'ay  eu  mon  recours  à  Dieu,  pour  dévotement  le 
supplier  que,  comme  il  a  faict  la  mercy,  à  ce  très  chrestien 
prince,  de  très  chrestiennement  mourir,  qu'il  luy  playse, 
Madame,  vous  administrer  une  très  chrestienne  consolation, 
et  vous  inspirer,  d'en  hault,  les  remèdes  qui  font  besoing, 
pour  subvenir  aux  grands  afTères  publicques  et  privés  qu'il 
a  layssés  en  son  royaulme. 

Le  courrier  de  l'ambassadeur  d'Angleterre  est  bientost 
après  arrivé,  qui  a  porté  la  confirmation  de  ceste  dollante 
nouvelle;  laquelle,  tout  aussytost,  a  esté  divulguée  par- 
tout. Dont  est  besoing  que  j'attande,  maintenant,  vostre 
procbeyne  dépesche,  et  que  j'aye  faict  mon  habit  de  deuil, 
premier  que  de  retourner  vers  ceste  princesse  ;  affin  que, 
tout  par  ung  moyen,  je  luy  face  la  condoléance  de  cest 
accidant,  et  que  je  luy  traicte  du  contenu  ez  dernières 
lettres  de  Yoz  Maj estez,  et  de  celle  mesmement  que  Vostre 
Majesté  luy  escript  de  sa  main  ,  ne  voulant  vous  ennuyer, 
icy,  pour  ceste  heure.  Madame,  de  plus  long  escript  que 
pour  vous  assurer  que  je  n'obmettrayrien,  de  tout  ce  qui 
se  pourra  fère ,  pour  retenir  tousjours  très  soigneusement 
la  dicte  Dame  en  vostre  amityé.  Et  sur  ce,  etc. 

Ce  viij^  jour  de  juing  1574. 

Tout  présentement ,  ceste  princesse  vient  de  m'envoyer  visiter  par 
ung  gentilhomme  de  sa  chambre,  et  dire  que  si,  suiina  grande  affliction 
du  trespas  du  Roy,  Monseigneur,  elle  peut  quelque  chose,  pour  mon 
bien  et  consolation,  qu'elle  me  Toffre  de  très  bon  cueur  ;  et  que  ,  de 
sa  part ,  elle  s'en  trouve  plus  attaincte  que  de  nulle  aultre  dolleur 

qu'elle  ayt  jamays  sentye  en  sa  vye ,  pour  avoyr  perdu  le  plus  certain 
et  le  meilleur,  et  le  plus  grand ,  de  toutz  les  amys  qu'elle  eût  au 
monde,  et  qu'elle  dellibère  de  vous  envoyer  promptement  ung  gen- 
tilhomme pour  s'en  condouloyr  avec  Vostre  Majesté  ;  et  qu'aussytost 
que  le  Pioy  de  Pouloigne  sera  arrivé,  elle  luy  en  eiivoyera  encores 
ungaultre  pour  renouveller  la  ligue  et  Tamytié  avecques  luy. 

L'on  me  vient  d'advertir  qu'aulcuns  murmurent,  icy,  d'une  des- 
cente enBrouage,  et  que,  par  lettres,  qui  arryvèrent,hierau  soyr,de 
Coilogne ,  l'on  escript  qu'il  a  esté  accordé  une  levée  de  qualre  mille 
reytres  au  prince  de  Condé- 

—  du  xiij«  jour  de  juing  1574.  — 
{Envoyée  exprès  jusques  à  Calais  par  Jehan  Monyer.) 

Retard  apporté  à  l'audience  demandée  par  l'ambassadeur.—  Disconlinuation 
des  armemens. — Montgommery  fait  prisonnier. — Proposition  des  seigneurs 
anglais  de  renouer  la  ligue  avec  l'Espagne.— Nouvelles  d'Ecosse.  —  Délibé- 
ration des  seigneurs  du  conseil  au  sujet  des  prises.  —  Succès  remporté  en 
mer  par  le  capitaine  Montdurant.  —  Nouvelles  de  la  flotte  d'Espagne.  — 
Crainte  conçue  en  Angleterre.  —  Décision  soudaine  de  reprendre  les  ar- 
memens. 

A  LA  RoYNE,  Régente. 

Madame ,  au  pied  de  la  lettre  que  je  vous  ay  escripte , 
du  viij^  du  présent,  je  vous  ay  faict  mencion  de  l'honneste 
office  que ,  le  jour  mesmes ,  ceste  princesse  avoit  envoyé 
fère  vers  moy ,  sur  le  trespas  du  feu  Roy ,  vostre  filz ,  pour 
me  signiffier  le  deuil  et  le  déplaysir  qu'elle  en  avoit;  la- 
quelle a  continué,  depuis,  et  continue  de  monstrer  qu'elle 
le  regrette  infinyement  ;  et  mesmes ,  ayant  envoyé  deman- 
der à  la  dicte  Dame  quand  il  luy  playroit  que ,  sur  une  dé- 
pesche  que  j'avoys  receue  de  Yostre  Majesté,  je  l'allasse 
trouver,  elle  m'a  mandé  qu'elle  me  prioit  de  luy  différer 
ung  peu  la  dolleur,  qu'elle  sçayt  bien  qui  luy  renouvellera 

(le  me  voyr,  et  qu'elle  sent  son  cueur  si  pressé  de  la  pre- 
mière appréhension  de  cette  dolente  nouvelle ,  qu'il  ne  luy 
seroit  pas  possible  de  supporter,  pour  encores,  celle  se- 
gonde,  qui  luy  viendra,  de  la  condoléance  de  Vostre  Ma- 
jesté; et  qu'elle  partoit  expressément  de  Grenvich,  pour 
s'aller  ung  peu  désennuyer,  le  mieulx  qu'elle  pourroit,  en 
une  sienne  mayson ,  aulx  champs,  nommée  Avrin,  où  je 
pourroys  renvoyer,  d'icy  à  troys  jours  ,  mon  secrettère, 
et  qu'elle  me  manderoit ,  lors,  quand  elle  me  pourroit 
donner  lieu  de  la  venir  voyr.  Par  ainsy,  je  remetz,  jusques 
à  ce  que  j'aye  parlé  à  elle,  de  respondre  aulx  troys  der- 
nières dépesches  de  Yostre  Majesté. 

Et  vous  diray  cependant ,  Madame ,  que  ceste  princesse 
a  assemblé ,  par  plusieurs  foys ,  ceulx  de  son  conseil  pour 
dellibérer  de  ce  qu'elle  auroit  à  fère,  et  comme  elle  au- 
roit  à  se  comporter  en  ses  présentz  affères ,  après  ce  grand 
accidant  de  la  mort  du  Roy.  Dont  j'entendz  que  les  advis 
n'ont  esté  pareils ,  et  que  mesmes  ilz  sont  tombés  en  deux 
opinions,  qui  sont  contrayres  l'une  à  l'aultre;  desquelles, 
parce  que  je  n'en  sçay  encores  bien  au  vray  les  parti cul- 
laritez ,  je  me  déporteray  de  vous  en  rien  mander  jusques 
à  mes  premières.  Mais  je  sçay  bien  qu'après  la  tenue  du 
dict  conseil,  l'on  a  envoyé  à  Gelingam  supercéder  l'ap- 
prest  des  navyres  de  guerre ,  et  mandé  à  Portsemue  de  ne 
brasser  plus  de  vivres,  ny  cuyre  de  biscuyts ,  ny  tuer  la 
cher,  ny  assembler  les  hommes;  mais  qu'on  ayt  à  tenir  ce 
qui  est  desjà  préparé  de  victuailles ,  et  pareillement  le  roole 
des  hommes ,  et  la  somme  ordonnée  pour  les  frays  de  cest 
armement,  en  ung  estât,  tout  prest,  pour  s'en  servir  en 
ung  soubdein  besoing,  si,  d'avanture,  il  survient.  Ce  que 
je  présume  bien.  Madame,  qu'a  esté  ordonné  ainsy,  en 

partye,  pour  le  changement  des  choses  de  France,  et  pour 
la  prinse  du  comte  de  Montgommery  ;  mais  principallement 
pour  avoyr  ceulx,  qui  portent  icy  le  faict  du  Roy  d'Espai- 
gne ,  remonstré  à  ceste  princesse  que  la  confédération , 
qu'elle  avoit  avecques  la  France ,  reste  maintenant  esteinte 
par  le  décès  du  feu  Roy,  vostre  filz ,  et  qu'ilz  respondoient, 
sur  leur  vye  et  sur  leur  honneur ,  que ,  si  elle  ne  vouloit 
poinct  provocquerle  dict  Roy  d'Espaigne,  que  luy  aussy, 
de  son  costé ,  ne  mouveroit ,  en  façon  du  monde ,  rien  • 
contre  elle,  ains  entreroit  volontiers  aulx  termes  d'amityé 
dont  il  la  faisoit  tousjours  rechercher,  et  qu'elle  trouve- 
roit  en  luy  toute  seureté  et  vérité.  A  quoy  la  dicte  Dame 
a  monstre  d'incliner.  Et  pensent  aulcuns  qu'elle  n'uzera 
d'aulcune  plus  ennemye  démonstration  à  l'armée  d'Es- 
paigne ,  quand  elle  passera ,  que  de  se  tenir  sur  ses  gar- 
des ,  et  qu'elle  layssera  aller  à  quelque  bonne  conclusion 
le  renouvellement  d'amityé  qui  se  mène  entre  eulx.  A 
quoy ,  Madame ,  il  ne  seroit  honneste  et  ne  peut  estre  juste 
qu'on  s'y  aille  opposer;  mais  j'ay  bien  regret  que  aulcuns 
seigneurs  de  ce  conseil  n'ont  esté,  par  Yoz  Majestez  Très 
Chrestiennes ,  ainsy  que  souvant  je  l'ay  requis ,  aussy  obli- 
gés de  s'affectionner  à  vostre  party,  comme  le  Roy  d'Es- 
paigne y  a  tousjours  bien  tenu  ceulx  du  sien  bien  es- 
tipendiés. 

W  Quillegreu  est  party  pour  Escoce ,  où  j'entendz  qu'il 
fera  quelque  résidence ,  y  estant  allé  à  ses  journées.  Aul- 
cuns ,  qui  sont  icy,  bien  affectionnés  à  la  Royne  d' Escoce , 
m'ont  adverty  que,  vers  le  North  d'Escoce,  l'on  s'y  est 
eslevé  contre  le  comte  de  Morthon,  en  faveur  de  leur 
Royne;  et  qu'avec  quelque  secours,  qu'on  leur  pourroit 
envoyer  de  France ,  d'hommes  ou  d'argent,  ilz  tiendroient 

en  si  grand  suspens  les  Angloys,  qu'ilz  les  garderoient  bien 
de  rien  entreprendre  de  notre  costé.  Je  ne  sçay  encores 
au  vray  si  l'élévation  des  Escossoys  est  certayne,  mais  je 
m'en  informeray,  le  plus  soigneusement  que  je  pourray, 
pour  le  vous  mander. 

La  dépesche,  qu'on  fay soit ,  icy,  pour  Allemaigne,  est 
différée  pour  quelques  jours  ;  néantmoins  celluy ,  qui  doibt 
aller,  est  commandé  de  ne  s'esloigner,  et  de  se  tenir  prest.- 
Ceulx  de  ce  conseil  incistent  que  l'ordre  que  Vostre  Ma- 
jesté a  prins  par  dellà,  pour  pourvoyr  aulx  plainctes  des 
subjectzde  ce  royaulme,  s'entende  des  plainctes  du  passé, 
aussy  bien  que  de  celles  de  l'avenir;  et  mesmement  de  celle 
de  M^  Warcop ,  gentilhomme ,  pensionnayre  de  ceste  prin- 
cesse, lequel  estant  aymé  et  favorizé  en  ceste  court,  et 
m' ayant  la  dicte  Dame  cy  devant  plus  expressément  re- 
commandé sa  cause  que  nulle  aultre,  dont  elle  m'ayt  ja- 
mays  parlé,  il  presse  bien  fort  de  luy  estre  faict  rayson. 
Etm'a  l'on  adverty que,  sur  aulcunes  aultres  prinses  qu'aul- 
cuns  navyres  françoys  ont  faictes ,  tout  de  nouveau ,  sur 
des  angloys ,  encor  que  ceste  princesse  n'ayt  trouvé  bon 
qu'on  aye  uzé  d'aulcun  arrest  pour  cella  sur  les  biens  des 
Françoys,  qu'il  a  esté,  néantmoins,  donné  une  secrette 
permission  de  s'en  revencher  sur  la  mer;  de  quoy  je  me 
pleindray  bien  fort,  si  je  puis  advizer  qu'il  soit  vray. 

Je  croy  que  Vostre  Majesté  a  bien  sceu  comme  le  cap- 
pitaine  Montdurant,  à  qui  n'a  esté  permis  d'aller  aux  isles 
de  Gerzey  et  Grènesey,  s' estant  mis  sur  mer,  avec  ung 
navyre  d'ung  des  fuytifs  de  Dieppe,  a  combatu  le  navyre 
du  cappitayne  S'  Martin ,  et  a  tué  le  dict  cappitaine ,  et 
mené  prisonnier  le  reste  des  hommes,  qui  estoient  dedans, 
ensemble  le  dict  navyre  ;  dont  entendant  qu'il  s'apprestoit. 

(le  rechef,  pour  aller  s'essayer  de  descendre  à  Carantan, 
j'ay  mandé  à  M^  de  Sigoignes  qu'il  en  advertît  IVP  de  Ma- 
tignon ,  affin  de  l'empescher,  mais  l'on  me  vient  de  dire 
qu'il  laysse  maintenant  ceste  entreprinse  pour  s'en  aller  à 
la  Rochelle.  Et  sur  ce,  etc. 

Ce  xiij^  jour  de  juing  1574. 

Par  postule  à  la  lettre  précédente. 

A  peyiie  ay  je  eu  signé  la  présente,  qu'il  m'est  venu  ung  advis,  de 
bon  lieu,  de  ceste  court,  comme,  hier  au  soyr,  y  estant  arryvé  le  se- 
crettayre  du  docteur  Dayl,  d'ung  costé,  et  des  nouvelles  d'Espaigne, 
d'autre  ;  par  lesquelles  l'on  assure  que  l'armée  d'Espaigne  partira  in- 
dubitablement,  à  la  fin  de  ce  moys,  avec  deux  centz  cinquante  navy- 
res  armez,  l'assurance  que  ceste  princesse  s'estoit  cuidé  donner  de 
ses  affères  s'est  soubdain  convertye  en  nouvelles  souspeçons.  Et , 
nonobstant  que  le  bagage  fût  desjà  party  pour  aller  à  Avrin^,  elle  l'a 
contremandé^  et  a  différé  ce  voyage  pour  trois  sepmaynes,  assemblant 
incontinent  son  conseil  ;  à  l'yssue  duquel  l'on  a  commandé  aulx  of- 
ficiers de  la  raaryne  d'aller  en  dilligence  accomplir  tout  ce  que  ,  par 
la  première  ordonnance  ,  leur  avoit  esté  commandé;  et  dépesché  le 
comte  Dherby  pour  aller  fère  la  levée  d'hommes  et  maryniers  ,  vers 
son  quartier  ;  et  prins  les  marynniers  de  ceste  rivyère ,  affin  que, 
dans  douze  jours  d'icy,  au  plus  loing,  les  susdictz  navyres,  premiers 
prestz,  puissent  sortir  ;  et  à  milord  Sidney  de  passer  promptement 
en  Irlande ,  avec  bonne  provision  d'argent  et  avec  quelque  nombre 
d'hommes. 

CCCLXXXVir    DÉPESCHE 

—  du  xviii«  jour  (le  juing  1574.  — 
(  Envoyée  exprès  jusquea  à  Calais  par  Jehan  Volet.  ) 

Nouveau  retard  apporté  à  l'audience.  —  Hésitation  des  Anglais.  -—  Craintes 
que  l'on  doit  avoir  en  France  de  leurs  arméniens.  —  Détail  des  nouvelles 
données  par  l'ambassadeur  d'Angleterre  de  ce  qui  s'est  passé  à  ki  cour  de- 
puis la  mort  du  roi.— Sollicitations  du  prince  d'Orange  auprès  d'Elisabeth. 
— Projet  du  roi  d'Espagne  de  se  faire  remettre  le  prince  d'Ecosse.  —  Avis 
d'une  entreprise  sur  Calais  et  sur  Boulogne, 

A.  LA  Roy  NE,   Régente. 

Madame ,  suyvant  ce  que  la  Royne  d'Angleterre  m'a- 
voit  faict  prier,  ainsy  que  je  le  vous  ay  mandé  par  mes 
précédentes,  de  ne  luy  renouveller  si  tost  son  extrême 
regret  du  trespas  du  feu  Roy,  vostre  filz ,  j'ay  layssé  couler 
cinq  jours  entiers  sans  renvoyer  vers  elle  ;  et ,  au  sixiesme, 
luy  ayant  faict  sçavoyr  que  j'avoys,  depuis,  receu  une  se- 
gonde  et  troysiesme  dépesches  de  Yostre  Majesté  pour  luy 
fère,  avec  le  dict  triste  accidant,  entendre  d'aultres  propos 
de  satisfaction  et  d'amityé,  qu'elle  auroit  bien  agréables, 
et  dont  elle  resteroit  bien  consolée  et  contante,  elle  a  voulu 
prendre  encores  du  temps  pour  dellibérer  si  elle  me  deb- 
voit  admettre  vers  elle,  ou  non;  et  m'a,  de  rechef,  faict 
respondre ,  par  le  comte  de  Sussex ,  son  grand  chamber- 
lan,  qu'elle  luy  avoit  commandé  de  luy  en  fère  souvenir  le 
matin  ensuyvant,  affin  qu'elle  me  peut  mander  quand  elle 
me  pourroit  bailler  son  audience.  En  quoy  elle  a  monstre, 
ou  de  se  vouloyr  revencher  du  dellay  que  Vostre  Majesté 
avoit  prins  d'ouyr  son  ambassadeur,  ou  bien  qu'elle  vou- 
loit  attandre  des  nouvelles  de  France ,  ainsy  que ,  bientost 
après,  elle  en  a  receu  par  M*"  de  Quillegreu;  dont  ayant 

encores  renvoyé  vers  elle,  elle  m'a,  ceste  troysième  foys, 
mandé  que ,  après  demain,  je  seray  le  très  bien  venu.  Où, 
Madame ,  je  mettray  peyne  de  ne  luy  obmettre  rien  de  ce 
que,  par  vos  six  dernières,  duxxvij^ettrentiesmedupassé, 
et  du  premier,  troysiesme,  cinquiesme  et  huictiesme  d'es- 
tuy  cy,  il  vous  a  pieu  me  commander  de  luy  dire.  Et  no- 
ter ay  soigneusement  les  propos  qu'elle  me  tiendra,  et  la 
façon  et  substance  d'iceulx ,  affin  de  vous  pouvoir  repré- 
senter, aultant  qu'il  me  sera  possible,  de  quelle  intention 
et  disposition  je  la  trouveray  vers  Yoz  Majestez  Très 
Chrestiennes,  et  vers  le  présent  estât  de  voz  affères. 

Et  vous  diray  cependant ,  Madame,  qu'elle  et  ceulx  de 
son  conseil  sont ,  chascun  jour ,  depuis  le  matin  jusques  au 
soyr,  àdellibérer  qu'est  ce  qu'ilz  ont  à  fère,  et  comme  ilz 
ont  à  se  comporter  au  passage  de  l'armée  d'Espaigne, 
mesmes  que  le  comte  d'Esmond,  par  la  challeur  d'icelle, 
monstre  de  renforcer  ses  entreprinses  et  combatz  en  Ir- 
lande avec  plusieurs  bons  succès,  et  qu'on  assure  fort  que 
M^  Stuqueley  a  charge  de  huict  navyres  en  la  dicte  armée  ; 
ce  qui  faict  que  la  dicte  Dame  et  les  siens  l'ont  davantage 
suspecte,  et  la  redoubtent  beaucoup.  A  l'occasion  de  quoy 
ont  mandé  en  divers  portz  de  ce  royaulme  d'armer ,  en 
dilligence ,  grand  nombre  de  navyres  particulliers ,  oultre 
ceulx  de  la  dicte  Dame ,  et  commandé  de  fère  la  monstre 
généralle  partout,  et  encores  des  descriptions  particul- 
lières  de  certain  nombre  de  soldatz  ,  ez  endroictz  plus  pro- 
pres à  fère  les  embarquementz ,  et  pour  estre  prestz  à 
deffandre  les  descentes.  En  quoy,  parce  que,  nonobstant 
le  grand  souspeçon  qu'ilz  monstrent  avoyr  de  la  dicte  ar- 
mée, les  agentz  du  Roy  d'Espaigne  ne  layssent  de  négo- 
cier ordinayrement  avec  eulx ,  et  d' estre  fort  bien  et  fa- 

vorablement  receus  en  ceste  court,  et  qu'il  ne  se  voit  es 
parolles  et  démonstrations,  de  l'ung  costé  ny  de  l'aultre, 
apparance  quelconque  que  de  toute  amityé  ;  aussy  que  je 
sçay  bien  que ,  sur  la  résolution  de  leur  armement ,  ilz  ont 
mis  en  avant  plusieurs  considérations  des  choses  de  France, 
et  que  les  minystres  françoys,  qui  sont  icy,  et  aulcuns, 
de  la  part  des  eslevez ,  ne  cessent  de  négocyer ,  toutz  les 
jours,  avec  eulx  ;  et  que  mesmes  le  cappitayne  Montdurant 
et  ceulx  de  sa  troupe  ont  envoyé  offrir  leur  service  à  la 
dicte  Dame ,  je  ne  puis  fère  que  je  n'aye  grande  meffiance 
de  leur  susdict  armement.  Dont  je  me  suis  bien  fort  res- 
jouy,  Madame,  d'avoyrveu,  par  vostre  dépesche  du  iij^ 
du  présent ,  qu'ayez  envoyé ,  de  bonne  heure ,  pourvoyr  au 
long  de  la  coste  de  dellà  ;  et  supplieray  encores  très  hum- 
blement Yostre  Majesté  qu'avec  l'advis,  que  je  pense  bien 
que  y  manderez,  du  passage  de  l'armée  d'Espaigne,  il  vous 
playse  y  fère  refrayschir  celluy  de  cest  appareil  d'Angle- 
terre ,  affm  qu'on  ayt  à  s'y  tenir  fort  soigneusement  sur 
ses  gardes. 

L'ambassadeur  d'Angleterre  a  escript,  du  vj«  du  pré- 
sent ,  beaucoup  de  nouvelles ,  et  entre  aultres  que  le  trouble 
et  le  souspeçon  croyssoit  tousjours,  de  plus  en  plus,  en 
vostre  court,  et  que  Yostre  Majesté  s'en  trouvoit  en  une 
fort  grande  perplexité,  bien  que  ,  pour  le  dissimuler,  vous 
mandiés  souvant  aulx  ambassadeurs  ,  et  principallement  à 
luy,  et  au  cappitaine  Leython  ,  de  bien  honnestes  et  cour- 
tois messages ,  et  monstriés  de  désirer  l' amityé  de  la  Royne, 
leur  Mestresse,  bien  qu'à  dire  vray,  ilz  cognoissent  que 
vous  vous  meffiez  assez  d'elle;  que,  sur  quelques  parolles 
que  le  feu  Roy  avoit  dictes  à  son  trépas  ,  vous  vous  estiez 
attribué  l'administration  du  royaulme,   de  vostre  propre 

authoiité,  et  aviez  faict  sortir  voix  que  le  Roy  de  Pouloi- 
<^ne  seroit  bientost  de  retour,  mais  que  ceulx ,  qui  enten- 
doient  l'ordre  du  pays,  et  qui  en  estoient,  n'a  pas  longtemps, 
revenus ,  assuroient  qu'on  ne  le  layroit  partir  jusques  après 
l'élection  d'ung  nouveau  Roy  ;  que  vous  estiés  plus  rigou- 
reuse ,  que  jamays,  à  Monseigneur,  vostre  filz,  et  au  Roy 
de  Navarre ,  leur  ayant  faict  redoubler  les  gardes ,  et  faict 
boucher  les  fenestres  de  leurs  chambres ,  qui  regardoient 
hors  du  logis ,  et  aviez  faict  prendre  Bonacorsy,  non  pour 
faulte  qu'il  eût  faicte ,  mais  parce  que  Mon  dict  Seigneur 
l'aymoit,  et  se  fyoit  de  luy,  affin  d'intimyder  ses  aultres 
serviteurs  ;  que  vous  estiés  après  à  dépescher  M*^  le  jeune 
Lansac  en  Allemaigne  pour  aller  obtenir  le  saufconduict  du 
passage  du  Roy  de  Pouloigne  ;  et  que  Mon  dict  Seigneur 
le  Duc  et  le  Roy  de  Navarre  avoient  envoyé,  l'ungM'd'Es- 
trée,  et  l'aultre  M'^  de  Mioncens,  saluer,  de  leur  part,  le 
Roy  de  Pouloigne  pour  Roy;  que  le  S^  de  La  Noue,  après 
avoyr  receuilly  deux  mille  harquebouziers  de  Gascoigne, 
avoit  si  entièrement  deffaict  la  troupe  de  M""  de  Montpen- 
sier,  qu'à  peyne  s'estoit  le  dict  seigneur  peu  saulver;  et 
qu'on  avoit  admené  le  comte  de  Montgommery  devant  S'  Lô 
et  Carantan,  pour  fère  rendre  ces  deux  places,  mais  que 
ceulx  de  dedans  n'en  avoient  tenu  compte ,  et  continuoient 
de  se  defl'endre  gaillardement. 

Depuis  cella ,  Madame ,  le  jeune  Quillegreu  a  apporté, 
ainsy  que  j'entendz,  que  Mvle  mareschal  de  Retz  ,  après 
beaucoup  de  difficultez  qu'il  avoit  trouvé  en  Allemaigne  , 
iîstoit  enfin  arryvé ,  et  ne  s'entendoit  encores  quel  effaict 
avoit  prins  sa  négociation  avec  les  princes  protestantz;  que 
M'"  de  S^  Suplice  et  M^  de  Villeroy  estoient  revenus  de 
Languedoc,  avec  peu  ou  poinct  d'espérance  de  paciffica- 

tion ,  ce  qui  vous  mettoit  en  grand  peyne  ;  et  que  ,  de  re- 
chef, vous  aviez  renvoyé  par  dellà,  ensemble  une  lettre  , 
prétandue  du  comte  Palatin  au  S"^  de  La  Noue ,  par  l'abbé 
Gadaigne ,  et  la  carte  blanche,  aulx  ungs  et  aulx  aultres, 
pour  leur  accorder  tout  ce  qu'ilz  demanderoient;  et  que, 
pour  couvrir  ung  peu  l'estroicte  garde  que  teniés  sur  Mon- 
seigneur le  Duc  et  le  Roy  de  Navarre,  vous  les  meniés  en 
conseil ,  et  quelquefoys  promener  jusques  aulx  ïuylle- 
ries. 

Je  verray.  Madame ,  de  quelz  termes  et  de  quelles  dé- 
monstrations ceste  princesse  m'usera ,  affin  de  vous  en  ad- 
vertyr  incontinent,  ensemble  de  ce  que  je  pourray  descou- 
vrir d'aulcunes  allées  et  venues,  qui  se  sont  faictes,  et  qui 
se  continuent  encores  à  présent,  avec  plus  de  dilligence 
que  jamays,  du  prince  d'Orange  à  la  Rochelle,  et  de  la 
Rochelle  vers  luy;  et  dont  les  messagers  viennent  rappor- 
ter et  conférer  tousjours  le  tout  avec  aulcuns  de  ce  con- 
seil ,  comme ,  encores  de  présent ,  ung  gentilhomme  de 
Liège,  serviteur  du  dict  prince,  est,  depuis  deux  jours, 
arryvé  du  dict  Heu ,  de  la  Rochelle  ;  qui  passera  vers  luy, 
aussytost  qu'il  aura  esté  expédyé  de  ceste  court.  Et  sur 
ce,  etc.  Ce  xviij^  jour  de  juing  4574. 

Tout  présentement,  je  viens  dVstre  adverty,  de  bon  lieu  etseur, 
que  le  Roy  d'Espaigne  mène  chaudement  la  practique  d'avoyi-  le 
Prince  d'Escosse  entre  ses  mains ,  et  qu'en  son  armée  y  a  charge  , 
expressément  commise ,  de  tenter  si  cella  se  pourra  effectuer.  J'en 
esclarciray  davantage  Vostre  Majesté  par  mes  premières;  mais  ce 
j)endant  je  la  supplye  très  humblement  de  regarder  comme  y  debvoir 
pourvoyr. 

Encore,  depuis  ce  dessus,  l'on  me  vient  de  dire  qu'il  y  a  une  en- 
ireprinse  sur  Callays  (!t  sur  Bolloigne  ;  dont  je  mande  aulx  deux 
gouverneurs  d'y  prendre  garde  ;  et  sera  bon ,  Madame ,  que  leur  en 
voyez  quelque  renfort. 


—    15(1   — 

CCCLXXXVIir  DÉPESCHE 

—  du  xxi»  jour  de  juing  1574.  — 

{Envoyée  exprès  jusques  à  Calais  pat'  Jehan  Monyer.) 

Audience. — Communication  officielle  de  la  mort  du  roi  et  de  la  régence  de  la 
reine-mère.  — Offre  faite  au  nom  de  Catherine  de  continuer  la  ligue. — Con- 
doléance de  la  reine  d'Angleterre.  —Son  désir  de  maintenir  l'alliance.— 
Emportements  d'Elisabeth  au  sujet  des  mesures  prises  en  France  après  la 
mort  du  roi. — Sa  déclaration  qu'elle  considère  les  pouvoirs  de  l'ambassadeur 
comme  expirés.  —  Protestation  de  l'ambassadeur  contre  cette  détermina- 
tion.— Nouvel  avis  d'une  entreprise  formée  contre  l'une  des  villes  delà  côte 
de  France. 

A  LA  RoYNE,  Régente. 

Madame  ,  je  viens  de  fère  la  condoléance  de  la  mort  du 
feu  Roy,  vostre  filz,  à  la  Royne  d'Angleterre  ,  et  de  luy 
représanter  toutes  les  particullarités  que ,  par  plusieurs  de 
voz  dépesches,  depuis  cest  accidant,  il  vous  a  pieu  me 
commander  de  luy  dire  ;  et  l'ay  infinyement  remercyé  des 
honnorables  et  vertueux  propos ,  et  des  vrayes  démonstra- 
tions ,  que  desjà  elle  m'avoit  envoyé  signiffier  par  ung  de 
ses  gentilshommes,  du  grand  regret  qu'elle  en  avoit  ;  qui 
l'ay  assuré  que  j'avoys  creu  et  croyrois,  et  voulois  bien 
croyre,  sans  aulcune  difficulté ,  qu'il  estoit   grand,   parce 
qu'une  princesse ,  ornée  de  tant  de  vertu  et  d'humanité 
comme  elle,  ne  pourroit  pas  fère  qu'elle  ne  sentît  beaucoup 
le  trespas  de  ce  prince,  qui  luy  estoit  frère  d' estât,  et  de  voy- 
sinance,  et  d'affection,  et  de  toute  perfection  d'amityé,  aul- 
tant  que  s'il  luy  eût  esté  propre  germain,  ainsy  que  les  quatorze 
ans  de  son  règne  luy  avoient  donné  bonne  preuve  que  nulle 
occasion,  ny  persuasion,  ny  instigation,  l'avoient  jamays  peu 
mouvoyr  de  la  vraye  amityé  qu'il  luy  portoit;  ains  s' estoit 
tousjours  confirmé  à  la  recherche  du  parantage ,  et  de  plus 

de  confédération  et  d'intelligence  que  nul  de  toutz  les  aul- 
tres  princes  de  son  alliance,  et  qu'en  effet,  elle  a  voit 
perdu  le  plus  certain  et  le  meilleur,  et  le  plus  grand  ,  de 
toutz  ses  amys  ;  et  que  Yostre  Majesté  qui ,  mieulx  que 
nul  aultre  ,  sçaviés  ce  qu'il  en  avoit  dans  le  cueur  ,  comme 
celle  qui  le  luy  aviez  dressé ,  et  le  luy  teniez  tousjours  bien 
incliné  à  cella ,  et  qui  vous  trouviés  maintenant  outrée  de 
ceste  grande  perte ,  jugiés  bien  que  vostre  condoléance  en 
estoit  bien  adressée  à  elle  ,  et  estoit  très  convenable  entre 
vous  deux  ;  dont  m'aviés  commandé  de  la  luy  fère  trop 
plus  expresse  ,  et  plus  grande,  quen'aviéspas  donné  charge 
de  la  fère  semblable  à  nul  autre  prince  ni  princesse  de  la 
Chrestienté.  Et,  là  dessus,  luy  ayant  racompté  aulcunes  cho- 
ses de  la  qualité  de  son  mal ,  et  comme  le  bon  sens  et  la  mé- 
moyre ,  et  la  parolle ,  ne  luy  avoient  manqué  jusques  à  l'ex- 
trême souspir,  et  qu'après  avoyr  satisfaict  aulx  pitoyables 
offices  de  ce  monde,  d'avoyr  demandé  pardon  à  Vostre 
Majesté  ,  d'avoyr,  avec  grand  amour  et  charité ,  recom- 
mandé la  Royne,  sa  femme,  avoyr  dict  le  dernier  adieu  à 
Monseigneur,  son  frère,  à  la  Royne  de  Navarre,  sa  seur  , 
au  Roy  de  Navarre  et  aultres  Princes  ;  et  avoyr  fort  di- 
gnement parlé  de  son  estât,  et  du  regret  qu'il  avoit  qu'il 
n'eût  esté  plus  soulagé  de  son  temps  ,  et  qu'il  ne  le  pouvoit 
laysser  plus  paysible ,  il  avoit  achevé  ses  derniers  actes 
par  des  parolles  si  sainctes,  invoquant  tousjours  Dieu ,  et 
par  des  gestes  si  paysibles  et  le  visage  si  composé,  avecung 
si  doulx  trespassement ,  que  ceulx  ,  qui  y  avoient  assisté, 
pleins  de  larmes ,  voyantz  une  si  saincte  et  si  chrestienne 
mort,  n' avoient  nullement  doubté  de  son  salut,  ny  de  sa 
vye  plus  heureuse  et  perdurable  ; 

Et  qu'avant  trespasser,  il  vous  avoit  très  instamment 

priée,  et  vous  avoit  adjurée,  de  vouloir  prendre  l'adminis- 
tration du  royaulme ,  jusques  au  retour  du  Roy  de  Pouloi- 
gne,  son  frère,  à  qui,  de  droict,  il  appartenoit;  ce  que 
Vostre  Majesté ,  surprinse  d'une  très  véhémente  appréhen- 
sion de  ceste  perte  présente  et  des  grands  désordres  qui 
pourroient  multiplier  dans  le  royaulme ,  n'aviés  eu  rien  tant 
en  affection  que  de  vous  pouvoir  retirer ,  en  quelque  heu 
solitayre  et  escarté,  pour  y  passer  le  reste  de  voz  jours  à 
repos;  et  que  vous  en  fussiés  excusée,  sans  la  considéra- 
tion qu'aviés  eue  de  ne  debvoir ,  en  une  si  importante  oc- 
casion ,  défallir  à  l'amityé  que  portiés  au  Roy  de  Pouloi- 
gne ,  vostre  filz  ,  qui  véritablement  estoit  grande ,  ny  refu- 
zer,  en  ce  temps,  vostre  peyne  ny  voz  bons  offices  à  la 
couronne  de  France ,  à  laquelle  vous  réputiés  avoyr  très 
grande  obhgation  ;  et  que ,  pourtant ,  vous  aviés  accepté 
la  dicte  administration  avec  l'assistance  que  Monseigneur  le 
Duc  ,  vostre  filz ,  et  le  Roy  de  Navarre  avoient  très  cor- 
diallement  offert  de  vous  y  fère ,  y  concourantz  les  Princes 
du  sang,  et  les  aultres  princes  et  seigneurs  du  conseil  de 
Testât,  et  la  noblesse  du  royaulme ,  et  les  officiers  princi- 
paulx  de  la  couronne ,  les  gouverneurs  des  provinces ,  les 
parlementz ,  les  bonnes  villes ,  et  générallement  toutz  les 
meilleurs  subjectz  du  royaulme ,  avec  lesquelz  vous  espé- 
riés  conduyre  toutes  choses  par  si  bon  advis  et  modéra- 
tion qu'il  n'y  surviendroit  poinct  de  nouvelle  altération  ny 
de  changement;  et  de  tant  que  vous  scaviés  la  bienvueil- 
lance  qu'elle  portoit  à  ceste  couronne,  et  à  ceulx  qui  en 
estoient ,  vous  luy  aviés  bien  volu  fère  toute  ceste  commu- 
nicquation  pour  la  prier  de  vous  vouloir  bien  assister  des 
bons  et  fermes  offices  de  bonne  seur ,  qu'elle  vous  pouvoit 
rendre  en  ce  temps,  et  de  vouloir  constamment  persévérer 

ez  termes  de  l'amityé  et  confédération  qu'elle  avoit  jurée 
au  feu  Roy,  et  au  bon  propos  dont  luy  et  Yostre  Majesté 
l'aviez  tousjours  pourchassée ,  sellon  que  vous  sçaviez  bien 
que  le  désir  du  Roy,  à  présent,  vostre  filz,  seroit  de  re- 
nouveller  avec  elle  le  dernier  traicté  de  ligue  ,  et  l'entrete- 
nir inviolablement;  et  que  vous  luy  promettiés  de  le  luy 
rendre  très  ferme  et  perpétuel  amy,  et  pareillement  Mon- 
seigneur le  Duc  très  dévot  serviteur,  et  de  ne  laysser  def- 
fallir,  tant  que  vous  vivriés ,  l'amityé  de  dellà,  si  elle  la 
vouloit  conserver  du  costé  d'elle  ;  et  que  Mon  dict  Seigneur 
le  Duc  m' avoit  commandé  de  fère  aussy  à  la  dicte  Dame 
sa  condoléance  de  la  perte  qu'il  avoit  faicte ,  et  luy  signif- 
fier  l'administration  de  Yostre  Majesté,  et  l'assistance,  et 
service ,  qu'il  vous  y  vouloit  rendre  ;  ensemble  le  Roy  de 
Navarre,  qui,  toutz  deux,  m'en  avoient  escript,  et 
m'avoient  mandé  d'y  conformer  ma  négociation  en  tout  ce 
quej'auroys  à  traicter,  icy,  avec  la  dicte  Dame. 

Elle,  d'ung  visage  fort  composé  à  la  dolleur,  après 
m'avoyr  paysiblement  et  fort  attentivement  escousté ,  m'a 
respondu  qu'elle  estoit  bien  fort  marrye  que  je  fusse  arryvé 
au  bout  de  ma  légation  par  ung  accidant  si  lamantable, 
comme  estoit  la  mort  du  prince  qui  m' avoit  envoyé;  et 
qu'elle  en  avoit  receu  ung  ennuy  qui  surpassoit  de  beau- 
coup toutz  les  aultres  plus  grands  qu'elle  eût  senty  depuis 
qu'elle  estoit  royne,  pour  avoyr  perdu  ung  frère,  ung 
amy,  et  ung  voysin  qui  luy  estoit  plus  estroictement  confé- 
déré que  nul  aultre  prince  de  la  Chrestienté ,  et  de  la  bien- 
veillance duquel  elle  avoit  la  preuve ,  des  quatorze  ans  que 
je  disois  de  son  règne.  Dont  je  pouvois  ardimment  bien 
croyre  que  le  regret ,  qu'elle  m'en  avoit  envoyé  tesmoigner 
par  son  gentilhomme,  et   les  larmes  qu'elle  n'avoit  peu 

contenir,  à  mon  arryvée,  me  voyant  en  cest  habit  de 
deuil,  et  oyant  mon  piteux  récit,  et  celles  qu'elle  a  voit 
encores  aulxyeulx  en  me  faysant  ceste  responce,  n'estoient 
nullement  feinctes;  ains  procédoient  d'une  aultant  profonde 
dolleur  de  son  cueur  que  nulz  de  ses  plus  prochains  en 
eussent  point  jette;  et  que,  oultre  les  privées  conférances, 
et  les  honnestes  gratiffications ,  et  familiers  compHmentz , 
dontilz  avoient  uzé  l'ung  vers  l'aultre,  aultant  qu'il  s'estoit 
peufère  entre  pnnces  absentz,  pour  contracter  une  bien 
fort  ferme  amityé ,  elle  s'estimoit  encor  avoyr  prins  de  si 
bonnes  erres  de  luy  qu'elle  se  tenoit  très  assurée  qu'il  eût 
perpétuellement  persévéré  vers  elle  ;  chose  qu'elle  ne  sça- 
voit  si  elle  s'en  pouvoit  promettre  de  semblable  de  quicon- 
que luy  viendroit  à  succéder. 

Par  ainsy  n'estoit  de  merveille  si  elle  le  pleignoit  amè- 
rement,  et  que ,  voyrement,  en  estoit  fort  bien  et  propre- 
ment addressée  à  elle  la  condoléance  que  Yostre  Majesté 
luy  en  faysoit ,  qui  vouloit  aussy  mutuellement  se  condou- 
loir  avecques  vous  de  ceste  mesmes  perte ,  laquelle  elle  ju- 
goit  bien  que  ne  la  pouviés  sentir  petite ,  parce  que  celluy 
que  vous  aviés  perdu  estoit  très  grand,  et  le  premier  de 
voz  troys  enfans,  et  celluy  qui,  jusques  à  sa  mort,  vous 
avoit  rendu  toute  entière  obéyssance  ; 

Et,  au  regard  de  vostre  administration,  qu'elle  ne  sçavoit 
ce  que  les  loix  du  royaulme  en  ordonnoient,  et  n'en  vou- 
loit estre  davantage  curieuse,  s' assurant  que  Yostre  Ma- 
jesté estoit  si  vertueuse  et  prudente  que  n'en  vouldriés 
rien  oultrepasser  ;  et  que,  pour  le  bien  qu'elle  vouloit  à  la 
France,  elle  ne  pouvoit  estre  sinon  bien  ayse  que  le  ma- 
nyement  en  fût  venu  en  vostre  main,  parce  que  nul  le  pou- 
voit conduyre  avec  plus  d'amour  et  de  foy,  ny  avec  plus  de 

droicture  et  d'intégrité,  que  vous,  qui  estes  la  mère  des 
deux,  qui,  l'ung  après  l'autre,  estoient  appelles  à  y  succé- 
der, et  qui  en  entendiés  mieulx  les  affères,  pour  les  avoyr 
longuement  manyés,  que  nul  autre  qui  s'en  sceût  mesler; 

Et,  quand  à  la  continuation  d'amityé,  qu'il  vous  playsoit 
luy  offrir,  qu'elle  l'acceptoit  de  très  bon  cueur,  et  vous  en 
remercyoit,  aultant  qu'il  luy  estoit  possible,  et  que^son  ferme 
propos  estoit  de  ne  s'en  départir  nullement,  si  ne  luy  en 
donniés  occasion;  qu'elle  espéroit,  dans  troys  ou  quatre 
jours,  vous  dépescher  ung  gentilhomme  pour  aller  accom- 
plir le  debvoir  de  sa  condoléance  vers  Yostre  Majesté,  et 
qu'après  que  le  Roy  de  Pouloigne  seroit  arryvé,  elle  y  en 
envoyeroit  ung  autre,  pour  procéder  ainsy  vers  luy,  comme 
elle  verroit  qu'il  procèderoit  vers  elle,  bien  qu'à  dire  vray, 
elle  ne  voyoit  poinct  qu'il  peut  estre  de  retour  encores  de 
longtemps. 

Et,  quand  à  la  condoléance  de  Monseigneur  le  Duc,  elle 
la  voyoit  vraye  et  certeyne ,  comme  de  celluy  qui  avoit 
faict  une  grande  et  fort  sensible  perte;  et  que,  touchant 
ung  raport  qu'on  avoit  faict,  que  le  Roy,  son  frère,  ne  luy 
avoit  monstre  si  bon  semblant,  à  son  trespas,  comme  au 
Roy  de  Navarre,  qu'elle  estoit  très  bien  advertye  que  cella 
estoit  faulx,  et  qu'il  ne  l' avoit  jamays  réputé  aultre  que  son 
très  loyal  et  très  obéyssant  frère,  comme  aussy  elle  l'esti- 
meroit  digne  de  perdre  le  nom  de  prince,  et  de  déchoir 
de  tout  degré  d'honneur  et  de  réputation  ,  s'il  avoit  non 
seulement  tenté  mais  pensé  jamays  chose  contre  luy,  ny 
contre  Yostre  Majesté,  ny  contre  le  repos  de  voz  affères  ; 
et  qu'elle  louoit  grandement  l'assistance  que  luy  et  le  Roy 
de  Navarre  vous  avoient  offert  en  vostre  administration; 
adjouxtant,  avec  un  soubzrire,  que  vous  aviés  bien  donné 

ordre  qu'ilz  s'en  reposassent  du  tout  sur  vous  ;  et  qu'à  ce 
propos  elle  me  vouloit  bien  dire  qu'on  luy  avoit  rapporté 
des  choses  bien  estranges,  desquelles  elle  eût  esté  esbahye, 
et  peu  contante,  si  elle  ne  se  fût  tousjours  assurée  qu'à  nul 
pris  Vostre  Majesté  voudroit  jamays  changer  le  gracieux 
nom  de  bonne  mère  en  celluy  de  cruelle  marastre. 

Et  là  dessus,  Madame,  je  confesse  qu'elle  s'est  eslargye 
en  des  propos  ung  peu  bien  véhémentz,  lesquelz  m'ont 
rendu  hardy  de  luy  ozer  aussy  uzer  de  véhémentes  remons- 
trances;  lesquelles  m'ont  semblé,  avant  que  je  me  soye 
départy  d'avec  elle,  qu'elles  l'ont  ramenée  à  quelque  mo- 
dération. Et  je  mettray  peyne  qu'elles  produisent  encores 
d'aultres  meilleures  effectz,  s'il  m'est  possible;  bien  qu'à 
dire  vray,  je  trouve  la  dicte  Dame  plus  picquée  et  altérée 
que  je  ne  pensois.  Dont  de  ce  qui  s'est  passé,  pour  ce 
regard,  entre  elle  et  moy,  et  de  l'intention  que  j'ay  peu 
nother  qu'elle  a  vers  le  Roy,  à  présent,  vostre  filz,  je  vous 
envoyeray  bientost  ung  des  miens  pour  vous  en  donner 
compte,  ensemble  de  ce  qu'elle  m'a  respondu  à  la  lettre 
que  luy  avés  escripte  de  vostre  main,  le  xxvij^  du  passé,  et 
à  vostre  plaincte  des  gens  de  ses  ambassadeurs,  et  sur  ce 
qu'elle  vouloit  monstrer  de  tenir  ma  légation  pour  expirée  : 
de  quoy  toutesfoys  elle  m'a  pryé,  à  la  fin,  de  n'en  vouloir 
rien  escriprej  et  ce  qu'elle  m'a  dictde  son  armement,  le- 
quel véritablement  est  grand  et  formidable  :  qui  sont  toutz 
poinctz  desquelz  elle  s'est  assez  ouverte  de  parolle  et  de 
démonstration. 

L'on  me  confirme,  de  divers  endroictz,  ce  que  je  vous 
ay  mandé  de  certayne  praticque  sur  Callays,  et  que,  quoy 
que  ce  soit,  il  y  a  entreprinse  projectée  sur  quelque  en- 
droict  de  la  coste  de  dellàj  dont  je  supplye  très  humblement 

Vostrc  Majesté  de  fère  renforcer  la  garnison  du  diet  Callays, 
celle  de  Bouloigne,  de  Dieppe,  du  Havre  et  de  Cherbourg, 
et  refraychir  l'advertissement  ez  aultres  places,  sur  la  mer, 
qu'on  ayt  à  s'y  tenir  bien  sur  ses  gardes;  car  je  trouve 
ceulx  cy  changés  et  beaucoup  eslevez  pour  cest  armement 
qu'ilz  vont  avoyr  tout  prest.  Et  sur  ce,  etc. 

Ce  xxj^  jour  de  juing  1574. 


CCCLXXXIX'  DÉPESCHE 

—  du  xxvii»  jour  de  juing  1574. — 
(  Envoyée  exprès  jusques  à  la  court  par  le  S»"  de  Sabran.  ) 

Détails  de  la  précédente  audience. — Plaintes  de  l'ambassadeur  contre  les  me- 
nées des  Anglais  attachés  aux  ambassadeurs  en  France. —  Déclaration  d'E- 
lisabeth qu'elle  est  prête  à  punir  ceux  qui  seraient  coupables.  —  Assurance 
donnée  par  la  reine  qu'elle  n'a  conservé  aucune  animosité  contre  le  duc 
d'Anjou. 

A    LA    ROYNE,    RÉGEINTE. 

Madame ,  après  la  condoléance  faicte  à  ceste  princesse , 
le  XX®  de  ce  moys  ,  ainsi  que ,  par  mes  lettres  du  jour  en- 
suyvant,  je  le  vous  ay  mandé,  je  luy  présentay  la  lettre 
que  ,  du  vivant  encores  du  feu  Roy,  vostre  filz ,  vous  luy 
aviés ,  au  nom  de  toutz  deux  ,  escripte ,  de  vostre  main , 
laquelle  elle  leut  bien  curieusement,  et  se  satisfit  assés 
d'aulcuns  honnestes  trêtz  d'amityé  qu'elle  y  trouva.  Et  me 
dict  que  ce  de  quoy  elle  avoit  désiré ,  lors ,  pouvoir  privée- 
ment  traicter  avec  Voz  Majestez,  estoit  pour  vous  fère  ou- 
vrir les  yeulx  sur  aulcunes  choses  qui  vous  travailloient  ; 
desquelles  elle  eût  espéré  vous  mettre  facilement  hors  de 
payne,  mais  qu'estant,  à  présent,  l'occasion  passée,  cella 
ne  pourroit  plus  servir  de  rien  :  seulement  elle  vous  prioit 

de  croyre  que ,  quand  quelque  advertissemeiit  luy  viendroit, 
concernant  les  personnes  de  Yoz  Très  Ghrestiennes  Ma- 
jestez  et  vostre  estât,  qu'elle  ne  seroit  paresseuse  de  le 
vous  fère  sçavoyr,  ainsy  qu'elle  s'assuroit  que  ne  diffère- 
riés  la  semblable  bonté  vers  elle ,  quand  l'occasion  s'y  of- 
friroit. 

Je  luy  parlay  de  ces  menées ,  que  les  gens  de  ses  am- 
bassadeurs s'efforcent  de  fère  par  dellà,  qui  tournoient  bien 
fort  à  vostre  offance  et  mespris ,  et  au  préjudice  du  repos 
de  Testât;  et  lesquelles  vous  la  priés  de  les  fère  cesser,  et 
de  vouloir  qu'entre  Yos  deux  Maj estez  se  continuât  et  se 
nourrît  tant  de  vraye  et  inthyme  amityé  qu'il  ne  se  peut 
praticquer  rien,  au  nom  d'elle,  en  France,  ny  pareille- 
ment ,  au  nom  de  Voz  Majestez  Très  Ghrestiennes ,  par 
deçà,  sans  une  mutuelle  et  privée  communicquation  d'entre 
vous  deux. 

A  quoy,  elle,  après  une  longue  digression,  meslée  d'mig 
peu  d'aigreur  et  de  coUère,  m' ayant  demandé  si  vous  ne 
me  mandiés  pas  à  quoy  tendoit  la  fin  des  dictes  menées ,  et 
luy  ayant  respondu  que  non;  mais  que,  de  tant  qu'on  y 
alloit  à  vostre  desceu,  je  jugeois  bien  que  ce  n'estoit  pour 
l'advancement  ny  grandeur  de  Messieurs  voz  enfans,  ny 
pour  le  bien  de  leur  couronne,  car  l'on  ne  le  vous  celle- 
roit  pas  ;  et  luy  ayant  réplicqué  aussi  aulx  aultres  poinctz 
de  sa  digression,  sellon  que  j'estimoys  le  debvoir  fère;  elle 
m'a  respondu  qu'elle  vous  prioit  d'approfondir  bien  la  vé- 
rité des  dictes  menées ,  et ,  si  trouviés  qu'elles  fussent  à 
vostre  préjudice,  ou  de  Testât,  qu'elle  offroit  d'en  fère 
telle  punition  que  vous  voudriés  ;  et  qu'elle  ne  voyoit  pas 
que  es  grandes  offres ,  dont  je  luy  avoys  touché  en  pas- 
sant, il  y  peut  avoyr  rien  de  vérité,  ny  nul  aultre  bien, 

sinon  que  ,  si  Monseigneur  le  Duc  sçavoit  et  croyoil  qu'elle 
eût  voulu  fère  tout  cella  pour  luy,  qu'il  l'en  aymeroit  mieulx 
quand  ilz  seroient  maryez  ensemble.  Et,  après  avoyr  riz 
là  dessus,  elle  se  mist  à  parler  du  retour  du  Roy,  vostre 
filz,  comme  si  elle  estimoit  qu'il  seroit  retardé. 

Et  de  propos  en  propos,  elles  mesmes  m'a  ouvert  l'ar- 
gument de  luy  dire  que  je  craignois  assez  que  quelque  peu 
de  nuée ,  que  j'avoys  comprins  luy  rester  encores  contre 
le  nouveau  Roy ,  ne  la  rendît  trop  facille  à  se  laysser  per- 
suader des  choses  de  luy  qui  n'estoient  point  ;  et  que  je  la 
supplioys  que,  de  ce  qu'ilz  auroient  à  desmeller  ensemble, 
elle  n'en  voulût  prendre  l'advis  de  ceulx  qui  estoient  ex- 
trêmes ,  et  sans  modération  aulcune ,  sur  le  faict  de  la  re- 
ligion ,  ny  de  ceulx  qui  prétandoient  d'establir  le  fondement 
de  son  repos  sur  le  travail  de  la  France;  car  ilz  ne  la  con- 
seilleroient  jamays  droictement ,  et  la  conduyroient  à  des 
dellibérations  ,  auxquelles  je  m'assurois  qu'elle  auroit  re- 
gret; mais  qu'elle  prînt  le  conseil  ordonné  de  Dieu,  et 
celluy  qui  procèderoit  de  l'honneur  et  vertu  qui  estoient  en 
elle ,  sur  les  moyens  d'amityé  qu'elle  debvoit  tenir  vers 
ceulx  qui  cherchoient  la  sienne ,  et  qui  véritablement  l'ay- 
moient,  ainsy  qu'elle  en  avoit  la  preuve,  pour  le  regard 
deVostre  Majesté,  de  plus  de  quinze  ans,  et  du  Roy,  vostre 
filz ,  depuis  son  aage  de  discrétion  ;  et  que ,  si  elle  avoit 
doubté,  d'aultrefoys  ,  de  quelque  sienne  affection,  lorsqu'il 
nestoit  que  Duc  d'Anjou,  qu'elle  estimât  qu'à  présent 
toutes  ses  affections  seroient  d'ung  grand  Roy  de  France, 
son  voysin ,  qui ,  en  restablissant  les  ruynes  de  son  royaulme 
par  une  perdurable  paciffication  de  ses  subjects ,  cherche- 
roit  de  confirmer  avec  elle  la  mesmes  confédération  que 
le  feu  Roy,  son  frère,  luy  avoit  jurée;  et  que  Vous,  Ma- 

dame,  luy  prométiés  de  le  luy  réserver  très  constant  et 
parfaict  amy,    ainsy  qu'elle  l'avoit  eu  quelquefoys  servi- 
teur. 

Elle  m'a  respondu  qu'elle  espéroit  qu'il  n'uzeroit  sinon 
honnorablement  vers  elle ,  ainsy  qu'elle  ne  luy  a  voit  ja- 
mays  donné  occasion  de  fère  aultrement ,  et  que  ,  suyvant 
cella,  elle  procèderoit  aussy  avec  droicture  et  honneur 
vers  luy  5  et  qu'elle  me  prioit  de  croyre  que  la  nuée,  que  je 
craignois ,  estoit  passée ,  car  plusieurs  choses  estoient  de- 
puis intervenues  qui  avoient  faict  oublier  tout  cella;  et  que, 
le  jour  précédent ,  ung  des  siens  luy  avoit  dict  que ,  possi- 
ble, avoit  elle  faict  difficulté  de  l'espouser,  parce  que 
lors  il  n' estoit  pas  Roy,  et  qu'à  présent,  qu'il  estoit  double 
Roy,  elle  s'en  debvoit  contanter  :  à  quoy  elle  avoit  res- 
pondu qu'il  avoit  esté  tousj ours  Royal,  et  qu'une  chose, 
plus  haute  que  les  couronnes,  y  avoit  mis  l'empesche- 
ment,  c' estoit  la  rehgion,  laquelle  faysoit  qu'on  layssoit 
le  monde  pour  suyvre  Dieu  ;  et  que  l'ung  ny  l'autre  n'y 
debvoient  avoyr regret.  Et  sur  ce,  etc. 

Ce  xxvij^  jour  de  juing  1574. 

MÉMOIRE    PARTICULIER, 

baillé  au  S'  de  Sabran ,  pour  dire,  de  vive  voix ,  à  la  Royne. 

Le  S"^  de  Sabran  retiendra  en  mémoire  les  principaulx  poincts  de 
la  dépesche  pour  en  pouvoir  satisfaire  la  Royne. 

Luy  dira  que  les  affections  sont  fort  changées  par  deçà,  qu'ils 
creignent  à  merveilles  que  le  nouveau  Roy  soit  mal  incliné  vers 
eulx ,  et  qu'il  se  laysse  du  tout  posséder  à  ceulx  de  son  party, 
<iu'ils  réputent  leurs  ennemis;  et  qu'il  opprimera  ceulx  qui  conseil- 
leroient  rintelligence  et  confédération  d'entre  ces  deux  royaulmes  ; 
et  qu'il  entrera  facilement  en  quelque  obligation  avec  le  Pape  et  le 
Roy  Catholique  contre  ce  royaulme. 

Outre  cella,  ils  le  tiennent  pour  un  irréconciliable  ennemy  de 
ceux  de  leur  religion,  dont  les  plus  passionnés  mettent  peine  de 

bander  ceste  princesse  contre  liiy-,  et  de  la  rendre,  de  jour  en  jour, 
plus  piquée  du  mespris  et  reffus  qu'ils  luy  représentent  qu'il  a  faict 
d'elle,  et  de  lui  imprimer  beaucoup  de  deffîancede  la  Roy  ne  Mère; 
de  sorte  qu'à  très  grande  difficulté  a  l'on  pu  rompre,  jusques  icy, 
les  délibérations  ,  à  quoy  Ton  l'a  volue  pousser,  de  se  déclarer 
ouvertement  pour  les  eslevés  ; 

Qu'il  est  bien  certain  que  toutes  les  délibérations  de  ce  conseil  ont 
toujours  esté  de  ne  rompre  jamais  avecques  le  feu  Roy,  et  elle  ne  le 
voulloit  nullement  faire,  et  a  tenu  la  main  que  l'entreprinse  de 
Montgommery  n'a  poinct  eu  de  suiHe  ;  et  monstre,  par  tous  ses  pro- 
pos et  démonstrations ,  qu'elle  n'a  esté ,  du  vivant  du  feu  Roy,  ja- 
mais participante  d'aucune  pratique  par  delà,  qui  fût  contre  luy,  ny 
contre  la  Royne,  ny  contre  leurs  affaires.  A  ceste  heure,  la  muta- 
tion de  règne  a  admené  beaucoup  d'escrupules  et  mutation  de  vo- 
lonté. 

Et ,  quant  aux  pratiques  avec  Monseigneur  le  Duc,  il  n'est  possi- 
ble d'ouyr  rien,  plus  esloigné  de  toute  apparance  de  mal,  que  ce  que 
ceste  princesse  monstre  juger  de  ses  délibérations  ;  et  parle  en  termes 
si  exprès  delà  sincérité  sienne,  et  d'avoir  en  exécration  non  seule- 
ment les  actes,  mais  les  pensées ,  s'il  en  avoit  jamais  eu  pas  une  con- 
tre son  frère ,  ny  contre  sa  mère,  ny  tendant  à  troubler  leurs  affères, 
que  non  seulement  elle  le  rend  infiniment  bien  juslifïîé,  mais  mons- 
tre sentir  bien  fort  qu'on  l'ayt  eu,  ny  qu'on  Tayt  suspect  ;  et  ne  dissi- 
mule sa  coUère  et  menasses  là  dessus,  ains  semble  qu'elle  y  va 
un  peu  plus  expressément  que  n'est  accoustumé  en  affaires  d'autruy; 

Qu'à  ceste  heure,  les  plus  protestants  monstrent  de  chercher  la 
réconciliation  de  ceste  princesse  avec  le  Roy  d'Espagne  ,  et  se  ren- 
gent  avec  ceux,  qui  sont,  icy,  de  ce  party  là  ;  ce  qui  donne  le  plus 
d'obstacle  aujourdhuy  à  ces  choses  de  France,  en  ce  Royaulme.  Dont, 
sans  quelque  nouveau  moyen ,  sera  impossible  de  les  y  pouvoir  plus 
maintenir  à  la  réputation  de  ces  six  ans  passés.  Et  pourtant  faut  in- 
cister  à  quelque  honneste  présent,  dès  ceste  heure,  pour  le  comte 
de  Lestre  et  milord  de  Burgley,  et  pour  quelque  pension,  à  l'adve- 
nir  ;  car  c'est  par  là  qu'on  destournera  les  mauvaises  intentions  et 
délibérations  de  deçà  ; 

Que  les  advis  continuent  devenir,  de  divers  bons  lieux  etasseurés, 
que  le  Roy  d'Espaigne  mène  chaudement  la  praticque  d'avoir  le 
Prince  d'Escosse  entre  ses  mains  ;  et  que  son  armée  a  expressément 
charge  de  tenter  si  cela  se  pourra  effectuer.  A  quoy  il  est  nécessaire 
de  voir  de  quelle  façon  il  y  faut  pourvoir. 

VF.  11 

CCCXC"  DÉPESCHE 

—  du  premier  jour  de  juillet  1 574.— 
(Envoyée  exprès  à  Calais  par  la  voyc  du  S'  Acerbo.) 

Délibération  des  seigneurs  du  conseil. — Proposition  de  renouer  l'alliance  avec- 
l'Espagne.  —  Interruption  des  arméniens.  —  Plaintes  des  agens  anglais,  qui 
sont  à  Paris,  des  soupçons  dirigés  contre  eux. — Mécontentement  deLeices 
ter  à  raison  de  la  méfiance  qui  lui  est  témoignée.  —Nécessité  de  dissimuler 
les  sujets  de  plaintes  que  l'on  peut  avoir  en  France  contre  l'Angleterre.  — 
Efforts  de  l'ambassadeur  pour  empêcher  les  représailles  des  Anglais  sur 
mer.— Affaires  d'Ecosse. 

A  LA  RoYNE,   Régente. 

Madame,  deux  jours  après  que  j'ay  eu  parlé  à  cesle 
princesse ,  elle  a  rassemblé  ceulx  de  son  conseil  pour  leur 
proposer  ce  que  je  luy  avoys  offert,  de  la  part  de  Vostre 
Majesté ,  de  la  continuer  en  celle  mesmes  bonne  amityé  et 
confédération  du  Roy ,  à  présent ,  vostre  filz ,  que  le  feu 
Roy ,  son  frère ,  luy  avoit  jurée  ;  et,  ayant  ceulx  du  party 
d'Espaigne  concouru  à  l'assemblée,  ilz  n'ont  failly  de  re- 
présanter  pareillement  l'offre  que  le  Roy  Catholicque  luy 
faysoit  de  renouveller  aussy,  avec  elle,  l'ancienne  al- 
lience  de  Bourgoigne  ;  et  mesmes  ont  atiltré  des  lettres  et 
adviz,  qu'ilz  disoient  venir  freschement  d'Espaigne,  pour 
monstrer  qu'il  ne  y  avoit,  en  tout  l'appareil  de  dellà,  rien 
de  pourpensé  ny  de  delliberé  contre  l'Angleterre.  Dont, 
après  plusieurs  allées  et  veneues  devers  leur  Mestresse,  et 
de  leur  Mestresse  vers  eulx ,  elle ,  enfin ,  par  leur  advis ,  a 
ordonné  que  son  armement  ne  passeroit  plus  oultre  ,  et  que 
la  dépance  cesseroit;  néantmoins  que  l'appareil  demeureroit 
en  Testât  qu'il  est  pour  s'en  servir  en  ung  soubdain  besoing, 
si,  d'avanture,  il  survenoit,  et  qu'on  ne  mettroit,  pour 

ceste  heure ,  dehors  que  deux  de  ses  grands  navyres  pour 
garder  l'embouchure  de  la  Tamyse,  de  façon  que,  le  jour 
d'après ,  il  a  esté  envoyé ,  de  par  elle ,  descharger  les  ha- 
bitans  de  ceste  ville  du  nombre  des  marinyers  et  des 
quatre  centz  soldats  qu'ilz  estoient  cothisés  de  bailler ,  et 
mandé  le  semblable  ez  aultres  lieux  et  villes  de  ce  royaulme; 
et  de  mettre  en  suspens  tout  ce  qu'on  leur  pourroit  avoyr 
commandé  d'extraordinayre,  oultre  les  monstres  généralles, 
lesquelles ,  de  nouveau ,  elle  leur  a  enjoinct  de  les  conti- 
nuer, et  les  parachever,  en  la  plus  grande  dilligence  que 
fère  se  pourra. 

Et  a  la  dicte  Dame  concédé  au  S*^  de  Sueneguen  et  à 
Goaras  de  pouvoir  aller  attandre ,  à  Porsemmue ,  le  pas- 
sage de  l'armée  pour  pourvoir  à  ce  qu'ilz  jugeroient,  ou 
qui  leur  seroit  mandé   d'y  préparer  pour  la  rafreschir , 
sans  toutesfoys  ottroyer  aulcune   descente  ,   aulmoins  qui 
[)uisse  excéder  le  nombre  de  cinquante  personnes  à  la  foys. 
De  laquelle  nouvelle  dellibération  vous  proviendra  aulmoins 
ce  soulagement,   Madame,  que  toute  la  frontière,  de  ce 
costé,  sera  moins  travaillée ,  et  en  plus  de  seureté ,  attan- 
dant  le  retour  du  Roy ,  vostre  filz  ;  et  se  fût  peu  traicler 
d' aultres  choses  avec  ceste  princesse  aussy  utilles  en  ce 
temps ,  si ,  de  la  mesme  façon  que  m'aviés  tousjours  com- 
mandé de  la  temporiser  doulcement ,  et  de  luy  interrom- 
pre de  loin ,   sans  l'offancer ,  ce  qu'elle  pouvoit  avoir  de 
malle  impression  et  de  maulvaise  praticque  contre  le  pré- 
sent estât  de  voz  affères ,  il  vous  eût  pieu  la  manyer  de 
mesmes  doulcement,  et  ne  monstrer  de  l'avoyr  si  suspecte, 
et  ses  ambassadeurs ,  et  ne  les  fère  si  soigneusement  ob- 
server, comme  le  jeune Quillegreu  s'en  est  plainct  par  deçà; 
ne  layssant  toutesfoys  de  luy  rompre  ses  menées  en  celle 

bonne  façon  et  ouverte  qu'envoyastes  uzer  à  ses  dictz  am- 
bassadeurs  par  M*^  Pinart,  qui   fut  fort  honnorable.   Et 
peut  bien  estre ,  Madame,  que  le   dict   Quillegreu  s'est 
plainct  icy  à  tort. 

Néantmoins,  après  son  retour,  le  S*  de  Walsingam  m'a 
fait  sçavoyr,  par  le  S"^  de  Vassal,  lequel  j'avoys  envoyé  vers 
luy,  que  sa  Mestresse,  voyant  que  Yostre  Majesté  avoit 
prins  ceste  grande  deffiance  d'elle,  et  que  touts  les  siens 
estoient  ouvertement  remarqués  pour  très  suspects  en 
vostre  court,  et  n'y  estoient  nullement  bien  veus,  qu'elle 
avoit  changé  d'opinyon  de  vous  envoyer  le  gentilhomme , 
qu'elle  avoit  desjà  faict  apprester  pour  vous  aller  fère 
sa  condoléance  de  la  mort  du  feu  Roy  ,  vostre  filz , 
et  qu'elle  n'attandoit  sinon  l'arryvée  du  cappitaine 
Leython  pour ,  incontinent  après ,  escripre  à  son  ambas- 
sadeur qu'il  s'acquitât,  le  mieulx  qu'il  pourroit,  de  cest 
office. 

Et  le  comte  de  Lestre,  auquel  j'avoys  aussy,  par  le 
mesme  S'  de  Vassal,  envoyé  communicquer  l'honneste 
mencion,  que  Vostre  Majesté  faysoit  de  luy,  en  la  lettre 
que  le  dict  Quillegreu  m'avoit  apportée,  après  avoyr  uzé 
d'ungtrès  humble  mercyement,  monstrant  d' avoyr  le  cueur 
très  élevé  et  plein  de  despit ,  m'a  mandé  qu'oncques 
n'avoit  esté  faict  ung  plus  grand  tort,  ny  une  plus  grande 
injure  à  gentilhomme  qu'à  luy ,  de  l' avoyr  eu  suspect  : 
car  juroit  à  Dieu,  le  Créateur,  qu'il  n'avoit  jamays  faict, 
ny  pensé  de  fère  ,  ny  consenty  à  chose  quelconque ,  qui , 
près  ny  loing,  peut  mériter  cella,  ny  pareillement  les  siens; 
lesquels,  et  luy,  à  leur  exemple ,  s'estoient  toujours  mons- 
tres parciaulx ,  jusques  à  exposer  leurs  vyes  pour  la  cou- 
ronne de  France;  et  qu'il  sçavoit  combien  de  grands  en- 

iiemys,  dans  ce  royaulme,  et  quels  plus  grands,  dehors, 
il  s'estoit  acquis,  pour  avoyr  incliné  et  faict  incliner  les 
choses  de  deçà  à  la  dévotion  de  Voz  Majestez  Très  Chres- 
tiennes;  dont  il  en  recevoit ,  à  présent,  ungtrès  maulvais 
loyer  :  et  qu'il  vous  supplioit  aulmoins  de  croyre,  si  esti- 
miés  qu'il  y  eût  d'honneur  en  luy ,  que  pour  chose  du 
monde  il  n'eût  envoyé  Quillegreu  en  France,  s'il  eût  pensé 
qu'il  y  eût  deu  fère  quelque  praticque ,  ny  ung  seul  sem- 
blant d'y  praticquer  rien  contre  l'intention  et  le  playsir  de 
Vostre  Majesté;  et  qu'il  chercheroit  l'opportunité  de  parler 
à  moy,  pour  me  déduyre  davantage  l'extrême  marrisson  , 
qu'il  sentoit  dans  son  cueur,  de  la  mauvèse  opinyon  que 
vous  aviés  prinse  de  luy. 

Sur  quoy,  Madame,  si  avez  désir  de  conserver  au  Roy, 
vostre  filz  ,  l'intelligence  et  confédération  de  ce  royaulme, 
je  vous  supplye  très  humblement  de  couvrir  et  modérer  , 
aultant  qu'il  vous  sera  possible ,  bien  que  non  de  déposer 
du  tout,  la*  grande  meffiance  qu'avez  monstre  d' avoyr  de 
ceste  princesse ,  de  peur  que ,  la  mettant  en  désespoir  de 
vostre  amityé  et  de  celle  du  Roy,  elle  n'entre  ouvertement 
en  Hgue  avec  les  Protestantz  et  eslevez ,  et  qu'elle  ne  se 
réunisse  avec  le  Roy  Catholicque,  comme  elle  en  est  infi- 
nyement  recherchée  ;  et  pour  le  regard  du  comte  de  Les- 
tre  ,  qu'il  vous  playse  le  gratiffier,  ainsy  que  je  le  vous  ay 
naguyères  escript ,  affin  de  conserver,  icy,  par  son  moyen, 
et  pareillement  en  Escoce ,  les  choses  qui  appartiennent  au 
service  de  Voz  Majestez,  et  espargner,  possible,  par  ung 
petit  présent,  l'occasion  d'une  très  grande  despence,  qui 
vous  pourroit  survenir,  si  ce  royaulme  se  changeoit  contre 
vous  ;  à  quoy  il  peut ,  plus  que  nul  aultre ,  obvier  :  et  que, 
par  quelques  bonnes  lettres ,  de  vostre  main ,   à  la  dicte 

Dame ,  et  au  dict  comte ,  et  pareillement  au  grand  trézo- 
rier,  il  vous  playse  radoulcyr  leurs  espritz. 

J'ay  commancé  et  continueray  de  débatre  fort  vifvement 
la  permission,  qu'ilz  veulent  octroyer,  icy,  à  leurs  sub- 
jectz,  de  se  revancher,  sur  mer,  des  violences  et  dépré- 
dations que  les  Françoys  leur  ont  faictes;  mais  le  grand 
manquement  non  de  provisions  de  justice,  mais  d'exécu- 
tion d'icelles,  qu'ilz  disent  que  leurs  dictz  subjectz  trouvent 
en  France ,  me  mect  souvant  à  ne  sçavoyr  que  leur  réplic- 
quer;  et  je  voy  bien  qu'ilz  vuellent,  par  là,  entrer  en 
occasion  de  noyse  avecques  nous. 

J'entendz  que  quinze  ourques ,  chargées  de  vivres  et 
de  monitions,  se  sont  desrobbées  de  l'armée  d'Espaigne 
pour  se  retirer  par  deçà,  lesquelles  l'on  n'a  trouvé  bon 
que  restassent  icy,  et  sont  passées  en  Ollande. 

M^  Quillegreu  a  eseript,  d'Escoce,  que  les  choses  s'y 
maintiennent  assez  paysibles  soubz  le  prétandu  régent,  le- 
quel a  affermy  beaucoup  son  authorité  par  le  moyen  d'aul- 
cuns  principaulx  de  la  noblesse,  qui  se  sont  racoinctés  à 
luy,  et  mesmement  du  comte  d'Hontelay,  à  qui  il  mande 
qu'il  est  en  termes  de  luy  remettre  les  sceaulx  et  Testât  de 
chancellier  du  royaulme.  J'ay,  par  deux  foys,  adverty  Vos- 
tre  Majesté,  et  ceste  cy  sera  la  troysième,  comme  il  se 
praticque  de  mettre  le  jeune  Prince  d'Escoce  entre  les 
mains  du  Roy  d'Espaigne  ;  et  maintenant  l'on  vient  de  me 
confirmer,  de  rechef,  qu'il  n'y  arien  qui  se  mène  plus 
chaudement  que  cella.  Et  sur  ce,  etc. 

Ce  i«^  jour  de  juillet  1574. 

CCCXCr  DÉPESCHE 

-   du  iif  jour  de  juillet  1 574.  — 
(Envoyée  exprès  jusques  à  Calais  par  Jehan  Volet.) 

Retour  du  capitaine  Leython.—  Prise  de  Sainl-Lô  par  les  catholiques.  —  Exe- 
cution de  Montgoinmcry.  — Résolution  arrêtée  en  Angleterre  d'engager  le 
prince  de  Condé  à  entrer  en  France  avec  une  armée  ,  et  de  lui  fournir 
secrètement  des  secours.  —  Dispositions  des  réfugiés  à  passer  en  armes  en 
France.  —  Reproche  fait  à  Marie  Stuart  d'être  en  intelligence  avec  le 
roi  d'Espagne.  — Résolution  des  Anglais  d'user  de  représailles  sur  mer; 
déclaration  de  sir  Arthur  Chambernon  que  ,  sur  le  refus  de  la  reine  ré- 
gente de  faire  droit  à  ses  réclamations ,  il  a  chargé  son  fds  de  se  payer 
lui  -  même  sur  les  navires  français  qu'il  pourrait  prendre.  —  Mandement 
donné  à  l'ambassadeur  pour  recevoir  une  communication  des  seigneurs 
du  conseil.  —  Plaintes  des  Anglais  au  sujet  des  prises  faites  par  les 
Français. — Demande  d'audience. — Refus  de  la  reine  de  recevoir  l'ambassa- 
deur en  cette  qualité.  —  Résolution  de  l'ambassadeur  de  ne  plus  paraître  à 
la  cour.—  Vive  instance  pour  qu'il  lui  soit  envoyé  un  successeur. 

AlaRovjne,    Régente. 

Madame,  le  dernier  jour  du  [)assé ,  le  cappitaine  Ley- 
thon est  arryvé  devers  la  Royoe  d'Angleterre  ,  àGrenvicb, 
duquel  lieu,  dans  bien  peu  d'heures  après,  elle  est  partie 
pour  aller  à  Richemont,  où  elle  séjournera  six  jours,  et  de 
là  s'acheminera  en  son  progrès  vers  Bristo.  J'espère  la 
voyr  demain,  sur  l'occasion  de  voz  dernières  dépesches , 
du  x\^  et  XXI iij''  du  passé  ,  et  mettray  peyne  de  bien  notter 
comme  elle  aura  esté  satisfaicte  du  rapport  que  le  dict  cap- 
pitaine Leython  luy  a  faict.  Ceulx  qui  sont ,  icy,  les  princi- 
paulx  entre  les  Protestantz,  ont  fort  senty,  et  sentent 
grandement  la  prinse  de  S^  Lô,  et  l'exécution  du  comte 
de  Montgommery.  Et  les  ministres  françoys ,  mesme- 
ment  Yilliers,  joinct  à  luy  l'agent  du  comte  palatin,  et 
celluy  du  Duc  de  Saxe ,  et  celluy  du  prince  d'Orange,  ont 
este ,  depuis  cella ,  fort  fréquents  en  ceste  court  ;  mesmes, 

mardy  dernier,  xxviij^  du  passé ,  ilz  furent ,  cinq  grosses 
heures,  en  estroicte  conférance  avec  quatre  de  ce  conseil  ; 
et ,  le  lendemain,  l'on  m'assura  qu'il  y  avoit  esté  déterminé 
que  le  Prince  de  Condé  entreroit  résolument  en  France 
avecques  forces;  etqu'il  seroit  assisté,  d'icy,  soubz  main, 
sans  que  ceste  princesse  s'en  meslât,  et  qu'on  feroit  en 
sorte  qu'elle  n'empêcheroitpoinct  qu'on  ne  trouvât  du  cré- 
dict  en  ceste  ville  pour  la  dicte  entreprinse,  pendant  que  la 
dicte  Dame  s'esloigneroit  en  son  progrès  ;  et  depuis,  a  esté 
depesché  ung  Labrosse  devers  le  dict  Prince.  J'entendz 
que,  de  ceste  court,  mais  je  ne  sçay  encores de  quelle  main, 
luy  sera  envoyée  une  espée  et  une  dague ,  fort  richement 
garnyes,  pour  l'encourager  à  la  superintandance  de  ceste 
guerre  pour  la  cause  de  la  religyan ,  ainsy  que  son  feu 
père  Ta  voit. 

L'agent  du  prince  d'Orange  est  souvant  avecle  vydame 
de  Chartres,  et  luy  faict  ordinayrement  tenir  des  lettres 
de  son  maistre,  et  semble  que  le  dict  sieur  vydame  s' employé 
en  ce  qu'il  peut  pour  luy.  Les  cappitaines  Barrache ,  Li- 
mons, La  Roque  ,  et  quelques  aultres  françoys,  jusques  à 
six  ousept  vintgs,  naguyèresrevenus  de  Ollande,  sont,  depuis 
quatre  jours,  allez  vers  l'Ouest  en  intention  de  s'embar- 
quer où  ilz  pourront,  pour  passer  à  Carantan.  Il  est  vray 
que,  parmy  eulx,  se  parloit  de  la  difficulté  et  du  danger 
qu'il  y  auroit  à  se  jetter  dedans,  dont  la  pluspart  inclinoient 
de  s'en  aller  à  la  Rochelle,  et  je  croy  qu'ilz  auront  prins 
celle  route.  Néantmoins  j'ay  escript  à  M^  de  Sigoignes 
qu'il  advertît  M^  de  Matignon  de  leur  délibération. 

M«  Quillegreu  a  escript  qu'il  avoit  descouvert,  en  Es- 
cosse,  comme  le  Roy  d'Espaigne  avoit  une  fort  secrette, 
et  néantmoins  fort  grande  intelligence  avec    la    Royne 

d'Escosse  :  ce  que  je  pense  qu'il  a  faict,  tout  à  poste,  pour 
anymerla  Roy  ne  d'Angleterre  à  parachever  son  armement, 
affin  de  l'employer  contre  le  dict  Roy  d'Espaigne,  car  il  est 
merveilleusement  affectionné  au  dict  prince  d'Orange. 
Néantmoins  icelluy  armement  a  cessé,  et  ne  paroistra  nul- 
lement en  mer  contre  l'armée  d'Espaigne,  bien  que  le 
S^Boyssot,  gouverneur  de  Fleximgues,  lequel  est  passé, 
depuis  huict  jours ,  avec  sa  femme  par  deçà ,  comme  pour 
s'y  venir  esbattre,  ayt  négocié  plusieurs  choses  fort  secret- 
tement  avec  les  seigneurs  de  ce  conseil  ;  mais  ne  se  sçait 
encores  ce  qu'il  a  impétré.  Goaras  a  trouvé  moyen,  soubz 
le  nom  de  quelque  aultre,  de  le  fère  mettre  en  prison,  pour 
certeynes  pleinctes  et  déprédations  prétandues  contre  luy, 
mais  il  a  esté  incontinent  mandé  de  ceste  court  qu'on  l'eût 
à  relaxer,  sans  ung  seul  denier  de  frayx  ;  de  quoy  le  dict 
Goaras  se  sent  fort  offancé.  Néantmoins  le  dict  advertis- 
sement  de  Quillegreu  a  esté  cause  qu'on  a  envoyé  quérir 
ung  Amelthon ,  précepteur  des  jeunes  enfantz  du  comte  de 
Cherosbery,  pour  l'examiner  sur  ceste  intelligence  de  la 
Royne  d'Escoce  avec  le  Roy  Catholicque,  ny  s'il  sçayt 
qu'elle  ayt  receu,  ny  qu'elle  reçoyve,  de  nulle  part,  aulcuns 
chiffres. 

H  semble  que  ceulx  cy  se  résolvent  d'envoyer  trois  ou 
quatre  navyres  pour  réprimer  aulcuns  vaysseaulx  francoys, 
qui  pillent,  sur  mer,  les  subjectzde  ce  royaulme  ;  et  sir  Ar- 
tus  Chambernon  m'a  escript  que,  vue  la  froyde  responce 
que  Yostre  Majesté  avoit  faicte  sur  son  affère  à  l'ambassa- 
deur d'Angleterre,  après  celle  tant  bonne  que  le  feu  Roy, 
vostre  filz,  luy  en  avoit  mandée  auparavant,  qu'il  a  remis 
la  debte  du  comte  de  Montgommery  à  son  filz ,  lequel  ad- 
viseroit  maintenant  de  s'en  payer  le  mieulx  qu'il  pourroit 

sur  les  Françoys.  A  quoi  je  m'opposeray,  Madame,  au- 
jourdhuy  vers  les  seigneurs  de  ce  conseil,  qui  m'ont  en- 
voyé prier  de  me  trouver,  à  troys  heures  après  midy,  en  la 
maison  de  milord  Quipper,  où  ilz  seront  toutz  assemblés 
pour  me  fère  entendre  aulcunes  choses  que  la  Royne ,  leur 
Mestresse ,  leur  a  donné  charge  de  me  déclarer  ;  de  quoy 
je  suis  bien  en  peyne  que  ce  peut  estre  ;  mais  j'espère  que 
Dieu  me  fera  la  grâce  de  leur  respondre  comme  il  convien- 
dra pour  le  service  du  Roy  et  vostre.  Et  sur  ce,  etc. 
Ce  iiij^  jour  de  juillet  1574, 

PAR  POSTILLE. 

Pendant  que  j'ay  faict mettre  au  net  la  présente,  j'ay  esté  devers  les 
susdictz  seigneurs  du  conseil ,  qui  m'ont  faict  une  assez  rude  décla- 
ration touchant  la  pleincte  de  leurs  subjectz  ;  dont  je  vous  mande- 
ray,  Madame,  par  mes  premières,  comme  le  tout  a  passé  entre  nous. 
Et  voulant  desjà  clorre  le  pacquet,  le  S'  du  Vassal ,  qui  estoit  allé 
pour  mon  audience  à  la  court,  et  à  qui  j'avoys  donné  charge  de  sça- 
voyr  résoluement  comme  je  y  serois  receu  ,  m'a  rapporté ,  de  la  part 
du  comte  de  Lestre  ,  que  la  Royne,  sa  Mestresse ,  me  mandoit  que  je 
serois  le  bienvenu  quand  il  me  playroit;  et  que  je  sçavoysbien  ce 
qu'elle  n'avoit  dict  dernièrement ,  qu'encor  que  ma  légation  fût  ex- 
pirée ,  qu'elle  ne  layrroit  de  traicter  avecques  moy  comme  avec  ung 
gentilhomme  françoys  ,  ministre  du  Roy,  mon  Maistre,  lequel  avoit 
bien  agréable ,  mais  qu'elle  ne  pouvoit,  en  façon  du  monde ,  me  rece- 
voyr  plus  comme  ambassadeur,  jusques  à  ce  que  j'eusse  nouvelle 
commission  du  Roy,  qui  est  à  présent.  Sur  quoy  je  me  ^suis  arresté, 
et  suis  tout  résolu,  Madame ,  de  ne  fère  tant  de  préjudice  à  la  gran- 
deur du  Roy,  vostre  filz,  et  à  la  vostre,  ny  tant  d'indignité  à  la  charge 
qu'on  m'a  veu  exercer,  icy,  les  six  ans  passés,  que  d'y  aller  mainte- 
nant en  aultre  qualité,  dont  vous  plerra  adviser  de  quelque  expé- 
dient. Et  s'il  vous  playsoit  fère  venir  mon  successeur,  pour  estre 
quelques  moys,  icy,  agent,  pendant  ([ue  les  lettres  du  Roy,  vostre 
liiz ,  luy  arryveroienl  pour  estre  ambassadeur,  nous  conduyrions, 
par  ensemble,  la  négociation  ung  espace  de  temps;  et  puis  je  la  luy 
layrroys,  au  partyr,  si  clère  et  nette ,  qu'il  ne  s'y  sentiroit  aulc»ne 
mutation ,  sinon  possible  en  mieulx,  en  ce  que  ,  mieulx  que  moy, 

il  pourroit  fère.  Et  vous  pléra  ,  Madame  ,  pourvoyr  pminpleinent  à 
ce  faici  ,  de  peur  que  les  atfères  de  Voz  Majestez  ne  reçoyvent  quel- 
que détriment,  par  faulte  de  personnage  qui  les  puisse  aller  négocier 
avec  la  dicte  Dame. 

—  du  viii^  jour  de  juillet  1574.  — 

{Envoyée  exprès  jusques  à  Calais  par  Jehan  Monyer) . 

Déclaration  faite  à  l'ambassadeur,  en  conseil,  que  la  reine  a  pris  la  résolution 
de  permettre  à  ses  sujets  d'user  de  représailles  sur  mer  contre  les  Français. 
— Protestation  qu'elle  ne  veut  pas  pour  cela  abandonner  l'alliance,  ni  faire 
acte  d'hostilité.  —  Regret  témoigné  par  l'ambassadeu  r  de  ce  que  des  excès 
ont  été  commis  sur  mer,  et  par  les  Français  et  par  les  Anglais. — Son  désir 
qu'il  y  soit  remédié  conformément  au  traité.  —  Ses  plaintes  contre  les  se- 
cours donnés  ,  depuis  le  commencement  des  guerres  civiles ,  aux  révoltés 
de  France.  — Ses  remontrances  à  raison  des  prises  faites  par  les  Anglais. — 
Protestation  de  sa  part  qu'il  prendra  toute  autorisation  de  représailles 
comme  une  infraction  au  traité  d'alliance. — Déclaration  du  conseil  qu'il  en 
sera  référé  à  la  reine.  —  Ordre  donné  de  mettre  tous  les  navires  en  mer. 

A  LA  RoYNE,  Mère  du  Roy,  Régente. 

Madame,  ayant,  jeudy  dernier,  esté  appelle  en  la  may- 
son  de  milord  Quipper  par  les  principaulx  de  ce  conseil, 
j'ay  trouvé  qu'il  y  en  avoit  neuf  des  principaulx  desjà  as- 
semblez et  assis,  lesquels  m'ont  assez  bien  receu;  et  s'es- 
tantz  remis,  cbascun  en  sa  place,  et  m'ayantz,  ainsy  que  de 
coustume,  donné  celle  du  premier  lieu,  ilz  ont  esté  quelque 
temps  en  silence,  comme  s' ilz  attandoient  que  j'ouvrisse 
le  propos  ;  mais  voyantz  que  je  ne  sonnois  mot,  milord  Qui- 
per  et  milord  trézorier  m'ont  dict  que  la  Roy  ne,  leur 
Mestresse,  avoit  ordonné  que  aulcunes  choses,  qui  estoient 
d'assez  d'importance,  me  seroient  déclarées  en  ceste  as- 
semblée ;  lesquelles  ilz  me  prioient  de  les  vouloir  ouyr  de 
M'^  Smith. 

Eftout  aussytost,  s' estant  le  dict  M*'  Smith  levé,  il  m'a, 
avec  ung  peu  d'apparat,  dict  que  les  grandes  et  fréquentes 
plainctes,  qui ,  depuis  ung  an,  estoient  venues,  et  Venoient 
encores  tous  les  jours  à  la  dicte  Dame,  des  déprédations, 
volleries,  meurtres  et  rançonnementz  que  les  subjectz  de  ce 
royaulme  souffroient,  en  mer,  par  les  Françoys,  et  mesmes 
bien  freschement  de  celles  que  deux  navyres  de  guerre, 
qui  s'avouoient  au  Roy,  l'ung  nommé  le  Prince  et  l'autre 
XOurs^  exécutoient  sur  eulx ,  et  le  peu  de  justice  qu'ilz 
trouvoient  en  France  ez  officiers  de  sur  les  lieux  ;  lesquelz, 
encor  que  le  Roy  et  les  seigneurs  de  son  conseil  ordon- 
nassent souvant  de  bonnes  provisions,  ilz  les  mesprisoient, 
et  ne  tenoient  compte  de  les  exécuter,  et  layssoient  inti- 
mider devant  eulx ,  injurier,  battre ,  mutiller  et  meurtrir 
ceulx  qui  en  alloient  fère  la  poursuyte,  sans  qu'on  leur 
eût  encores  jamays  veu  fère  punition  d'ung  seul  pirate, 
ny  une  seule  restitution ,  bien  que  la  dicte  Dame  en  eût 
faict  addresser  ses  pleinctes  fort  souvant  par  moy  mesmes, 
et  ordinayrement  par  ses  ambassadeurs,  à  Yoz  Très  Chres- 
tiennes  Majestez,  et  se  fût  mise  en  tout  debvoir  de  punir, 
de  son  costé,  ceulx  de  ses  subjectz  qui  avoient  troublé  la 
mer,  et  donné  toute  satisfaction  aulx  Françoys  ; 

Et  vayant,  à  ceste  heure,  le  désordre  continuer  tousjours 
plus  grand  sur  les  siens,  et  les  remèdes  de  justice  leur 
deffallyr  du  tout,  ainsy  qu'il  apparoissoit  par  le  faict  de 
W  Warcop,  qui  estoit  fondé  en  très  grande  équité;  et 
par  celluy  de  Guyllaume  Rutheau,  qui  avoit  obtenu  lettres 
patantes  du  grand  sceau  pour  estre  satisfaict  en  l'espargne, 
sellon  que  ses  biens  avoient  esté  prins  pour  les  exprès 
affères  du  feu  Roy,  néantmoins  le  trésorier  de  l'espargne 
en  refuzoit  le  payement;   ensemble  de  plusieurs  aultres 


—   173   — 

semblables  accidantz  de  ses  subjectz,  qui  ne  cessoyent 
d'inquiéter  la  dicte  Dame,  et  ceulx  de  son  conseil,  de  leurs 
très  lamentables  doléances  ; 

Elle,  pour  ne  laysser  dépérir  le  commerce,  ny  voyr  cesser 
la  navigation  en  son  royaulme,  qui  estoient  les  deux  choses 
qui  principallement  maintenoient  son  estât ,  avoit  advisé 
que,  sans  plus  m'en  parler,  ny  aller  plus  à  pleincte  à  Voz 
Majestez  Très  Chrestiennes ,  elle  adviseroit  des  remèdes 
que,  par  l'advis  de  ceulx  de  son  conseil,  elle  avoit  jugé  les 
plus  propres  et  les  plus  expédientz ,  pour  récompenser  et 
desdomager  ses  dictz  subjectz  et  leur  assurer  leurs  dictz 
navigation  et  commerce ,  sans ,  pour  ce ,  altérer  la  bonne 
paix  qu'elle  vouloit  droictement  garder  au  Roy,  vostre  filz, 
et  à  son  royaulme;  et  que  ce  qu'elle  enfaysoit  estoit  princi- 
pallement pour  obvier  que  les  choses  ne  passassent  si  avant 
que  la  dicte  paix  s'en  peut  rompre  ;  parainsy,  s'il  advenoit 
que  je  visse  ou  ouysse  parler  de  quelque  nouvel  ordre  sur 
la  mer,  que  je  n'en  prinse  poinct  d'esbahyssement. 

Et,  sans  passer  plus  oultre,  m' ayant  lors  exibé  ung  grand 
cahier  de  pleinctes,  qu'il  disoit  n'y  avoir  esté  satisfaict,  et 
ung  rôle  de  restitutions  faictes  aulx  Françoys  à  mon  ins- 
tance, il  s'est  tourné  rassoyr. 

Et  les  aultres  s'estantz  rendus  fort  attentifs  à  ce  que  je 
respondrois,  je  leur  ay  dict,  que  le  propos,  qu'ilz  m'avoient 
maintenant  faict  tenir,  venant  de  la  Royne,  leur  Mestresse, 
et  d'ung  si  prudent  et  vertueux  conseil,  comme  le  sien, 
se  trouveroit,  à  mon  advis,  pour  le  regard  de  celle  partie  qui 
faysoit  mencion  de  garder  droictement  l'amityé,  très  con- 
forme au  désir  du  Roy,  vostre  filz,  et  au  vostre,  de  façon 
que  je  leur  pouvois  assurer  que  Voz  Majestez,  et  toutz  ceulx 
de  vostre  couronne,  l'auroient  très  agréable;  et  encores  ne 

pensois  je  que  l'autre  partye,  qui  monstroit  avoyr  de  l'al- 
tération, vous  peut  du  tout  desplayre,  parce  qu'elle  tendoit 
à  descouvrir  franchement  les  occasions  qui  avoient  com- 
mancé  de  troubler,  et  qui  troubleroient  davantage  la  clerté 
de  ceste  amityé,  si  elles  n'estoient  remédiées;  que  le  re- 
mède n'en  seroit  désormais  difficile,  puisque  les  causes  du 
mal  estoient  descouvertes ,  lesquelles  ne  me  sembloient  ny 
si  griefves,  ny  de  tel  poids,  qu'elles  peussent  esbranler  la 
très  solide  et  très  ferme,  et  très  sainctement  jurée,  bonne 
amityé  qui  avoit,  depuis  quinze  ans,  prins  son  fondement 
sur  la  mutuelle  bonne  inclination  que  Voz  Maj estez  s' es- 
toient réciproquement  portée; 

Que,  touchant  les  désordres  de  la  mer,  et  manquement 
de  justice,  en  France,  pour  leurs  subjectz,  j'étois  très 
marry  qu'ilz  eussent  occasion  de  s'en  douloyr,  et  je  m'en 
voulois  douloir  avec  eulx,  n'estant  du  debvoir  de  la  confé- 
dération qu'ilz  receussent  injure  de  nous,  ny  qu'elle  ne  fût 
réparée,  quand  nous  la  leur  aurions  faicte,  car  les  trettés 
le  portoient  ainsy;  mais  la  malice  du  temps  avoit  assez 
privé  en  France  et  l'estranger  et  le  subject  de  l'ancien 
ordre  deia  justice;  néantmoins  je  pouvois  tant  affirmer,  de 
l'intention  et  désir  de  Voz  Majestez  Très  Chrestiennes  et 
de  vostre  conseil,  que  les  provisions,  qui  avoient  deu  en 
cella  procéder  de  très  justes  princes,  et  très  sévères  et  équi- 
tables conseillers,  n'y  avoient  jamays  deffally;  que  eulx 
mesmes  estoient  ceuk,  et  je  les  supplyois  de  n'estre  offan- 
cés  d'ouyr  ceste  vérité,  qui  avoient  donné  commancement 
à  ce  mal  :  car,  jusques  en  l'an  4568,  encor  que  nos  trou- 
bles eussent  desjà  duré  cinq  ou  six  ans,  les  Angloys  n'a- 
voient  toutesfoys  senty  de  nous,  ny  nous  d'eux,  aulcune 
injure  sur  la  mer;  mais,  après  qu'ilz  avoient  eu  admis,  icy, 


--    175   — 

Chastellicr  Portault  comme  visadmyral,  nonobstant  qu'il  fut 
un  fuitif  condampné  à  mort  par  justice,  et  qu'ilz  eurent 
donné  lieu  aulx  commissions  du  Prince  de  Coudé  et  du 
cardinal  de  Chastillon  et  du  prince  d'Orange,  et  dernière- 
ment à  celles  du  comte  de  Montgommery ,  et  que ,  souhz 
icelles,  ung  grand  nombre  d'angloys ,  et  pareillement  beau- 
coup de  fuitifz  françoys,  escossoys  et  walons,  eurent  entre- 
prins ,  soubz  la  faveur  de  ce  royaulme ,  sortantz  de  leurs 
portz  et  y  ayantz  leur  retrette ,  de  piller  les  Catholicques , 
et  de  débiter  par  deçà  leurs  prinses ,  la  mer  avoit  esté  in- 
continent remplye  de  très  grands  désordres  ;  et,  encor  que, 
depuis,  ilz  s'estoient  efforcez  de  les  réprimer,  et  que  la 
Royne,  leur  Mestresse,  eût  commandé  de  fère  justice ,  elle 
n'avoit  esté  faicte  entière,  ny  à  toutz,  ny  contre  toutz.  Et 
bien  souvant  une  partye  du  principal,  avec  les  frays,  ou 
toutz  les  deux  ensemble  y  estoient  demeurés,  de  façon  que 
le  dommage  des  Françoys  restoit  encores  et  en  diminution 
de  leurs  biens ,  et  en  injure  et  violence  contre  leurs  per- 
sonnes, et  en  perte  de  navyres,  si  grande  qu'il  excédoit 
de  dix  mille  pour  cent  celluy  qu'ilz  m'alléguoyoient  de  leurs 
subjectz  ; 

Que  je  ne  voulois  nyer  qu'il  n'y  eût  à  désirer  quelque 
chose  de  nostre  costé,  mais  beaucoup  plus  sans  compa- 
rayson  du  leur  ;  et,  au  pis  aller,  les  injures,  qu'ils  avoient 
reçues  de  nous ,  ne  pouvoient  estre  sinon  semblables  à 
celles  qu'ils  nous  avoient  faictes,  es  quelles  nous  n'avions 
jamays  tenté  aultre  remède  que  de  recourir  à  la  Royne, 
leur  Mestresse ,  et  à  eulx ,  de  nous  fère  justice  sellon  les 
traictés;  et  nous  estions  contantes  de  celle  qu'elle  nous 
avoit  administrée ,  ou  qu'elle  avoit  monstre  de  nous  vouloir 
administrer ,   excusans  le  reste  sur  la  malice  du  temps  ; 

dont  je  la  supplyois  ,  et  eulx  aussy  ,  qu'ilz  voulussent  main- 
tenant uzer  le  semblable  ,  et  ne  chercher  nulz  remèdes  en 
cella  hors  des  traictés  ;  et  que  leurs  ambassadeurs  avoient 
naguyères  tretté  de  cest  affère  avec  Yoz  Majestez  Très 
Chrestiennes ,  lesquelles  avoient  prins  avec  eulx  l'ordre  que 
je  leur  avoys  desjà  déclaré;  lequel ,  s'il  ne  leur  satisfaysoit 
assez,  qu'ilz  en  missent  quelque  autre  en  avant ,  et  je  leur 
ozois  bien  promettre  que,  s'il  n'estoit  bien  malhonneste  et 
inique ,  que  Yostre  Majesté  le  leur  accorderoit ,  et  leur 
feroit  voyr  qu'elle  désire  soigneusement  conserver  le  com- 
merce et  intelligence  de  ce  royaulme  ; 

Que  la  Royne ,  leur  Mestresse ,  ny  eulx  ne  pouvoient , 
ny  debvoient  procéder  maintenant  d'aultre  façon;  et, 
pour  le  debvoir  de  ma  charge ,  je  ne  pouvois  fère  de 
moins ,  en  cas  de  quelque  nouveaulté  en  cest  endroict ,  que 
de  les  requérir  de  la  vous  communicquer ,  et  d'attandre  sur 
icelle  vostre  consentement ,  premier  que  de  la  mettre  à 
exécution ,  ou  bien  leur  protester  de  l'infraction  des  traictés;- 
que  je  les  priois  de  considérer  que  le  feu  Roy  estoit  mort 
leur  bon  allié  et  confédéré ,  et  que  le  Roy ,  à  présent , 
son  frère ,  selon  le  troysième  article  du  traicté ,  avoit  suc- 
cédé en  la  mesme  ligue  et  confédération ,  et  avoit  ung  an 
de  terme  pour  en  déclarer  sa  volonté  ,  et  que  Yostre  Ma- 
jesté leur  promettoit  qu'il  ne  l'auroit  poinct  dissamblable 
au  deffunct,  et,  possible,  beaucoup  meilleure;  et  aulmoins 
ne  pouvoient  ilz ,  pour  chose  qu'il  eût  faicte ,  depuis  son 
règne,  aulcunement  juger  qu'il  la  deût  avoyr  aultre;  et  pour- 
tant je  les  priois  que  la  Royne  ,  leur  Mestresse ,  et  eulx  se 
voulussent,  en  l'absence  sienne,  et  à  l'advènement  sien  à 
ceste  grande  couronne  de  France ,  qui  leur  estoit  voisine  , 
et  en  l'administration  de  ses  présentz  affères  ez  mains  de 

Yostre  Majesté  ,  se  déporter  en  vrays  hons  alliez  et  confé- 
dérez,  et  luy  ayder  et  assister,  comme  à  celluy  qui  debvoit 
estre,  cy  après,  bien  fort  à  eulx;  et  de  qui,  pour  estre 
ung  prince  nay  à  toute  vertu,  creignant  Dieu,  fort  esprouvé 
aulx  armes  et  aulx  afleres,  et  dont  la  fortune  ne  se  mons- 
troit  petite ,  ny  les  augures  de  sa  grandeur  que  très  bons  , 
ilz  pouvoieut  espérer  et  se  promettre  beaucoup  plus  que 
de  nul  aultre  prince  de  la  Chreslienté. 

Laquelle  responce,  qui  a  esté,  en  quelque  endroict, 
plus  ample  et  plus  expresse,  milord  trésorier  l'a  inconti- 
nent récapitulée  en  angloix ,  à  ceulx  qui  n'entendoient  le 
françoys. 

Et  après  qu'ilz  ont  eu  assez  longtemps  débattu  ensem- 
ble, luy  mesmes  m'a  respondu ,  que  ce  qu'ilz  m'avoient  au- 
paravant déclaré  de  l'intention  de  leur  Mestresse  estoit 
sellon  la  résoUution  qu'elle  en  avoit  prinse,  à  laquelle  ne 
leur  pouvoit  estre  loysible  d'y  rien  oster  ou  mettre;  mais 
qu'ilz  luy  rapporteroient  fidellement  mon  dire,  lequel  leur 
avoit  semblé  à  toutz  honnorable  et  plein  de  beaucoup  de 
satisfaction  ;  et  que,  puis  après ,  elle  m'y  feroit  entendre  sa 
volonté.  Il  s'est  passé,  là  mesmes,  d'autres  choses  lesquelles 
je  réserve  à  la  prochayne  dépesche  ,  parce  que  cette  lestre 
est  desj à  trop  longue.  Et  adjouxteray  seulement  que,  samedy 
dernier,  le  comte  d'Oxfort  et  milord  Edwart  de  Sommerset 
se  sont  desrobez  d'icy  pour  passer  en  Flandres,  de  quoy 
ceste  court  est  assez  troublée.  Et  sur  ce  ,  etc. 

Ce  Vfij*^  jour  de  juillet  4574. 

L'on  me  vient  d'advertyr,  tout  à  ceste  heure ,  que  ceux  cy  ont,  de- 
puis lùer  au  soyr,  changé ,  encores  un  coup ,  de  dellibéralion,  et 
«lu'imlubitablement  ilzmettioiit  toutz  leurs  navyres  dehors  avant  le 
xxiiij*  de  le  moys.  J'envoye  de  ce  pas  en  vérifïîer  Tadvis,  et  inconti- 
VI.  12 

iit'ut  après,  je  le  vous  escri()ray.  Le  pac(iiiet  de  Yostre  Majesté,  du 
dernier  du  passé,  vient  d'arryver.  11  est  besoing  de  pourvoyr  promp- 
tenientà  la  difficulté  que,  par  le  postscripte  de  ma  précédente,  je  vous 
av  mandé. 


CCCXCIir   DEPESCHE 

—  du  xne  jour  de  juillet  1574. — 
(Envoyée  exprès  jusques  à  Calais  par  Estienne  Jumeau.) 

Reprise  des  arméniens. — Intrigues  des  partisans  de  l'alliance  de  Bourgogne. 
— Suspension  des  lettres  de  marque  contre  les  Français.  — Mémoire.  Confé- 
rence de  l'ambassadeur  avec  Burleigh,  Leicester  et  Walsingham,  sur  la  dé- 
claration des  seigneurs  du  conseil. 

A  LA  RoYNE,  Régente. 
Madame,  ce  n'est  sans  rougir  de  honte  qu'il  fault  que, 
par  ceste  cy,  je  vous  mande,  touchant  l'armement  de  ceste 
princesse ,  tout  le  contrayre  de  ce  que,  par  celle  du  premier 
decemoys,  je  vous  avoys escript  :  qu'elle  l'avoit  desjà  inter- 
rompu ,  et  avoit  faict  licencier  les  gens  de  guerre  ,  et  les 
marinyers ,  et  les  ouvriers  ,  et  officiers  de  ses  navyres  ,  et 
faict  cesser  les  provisions  des  victuaylles ,  et  révoqué  tou- 
tes aultres  commissions  en  cella,  chose  que  j'ay  veue  de 
mes  yeulx.  Et  mesmes  la  dicte  Dame  estoit  desjà  entrée 
en  marché  avec  le  S"^  Boyssot ,  gouverneur  de  Fleximgues, 
qui  estoit  lors  icy,  pour  luy  vendre  les  dictes  victuailles. 
Mais  estant,  samedy  dernier,  survenu  des  nouvelles  de 
France  à  la  dicte  Dame ,  lesquelles  j'entendz  que  ne  luy 
ont  pieu;  et,  bientost  après,  d'autres,  du  costé  de  Bis- 
caye, comme  l'armée  d'Espaigne  se  debvoit  mettre  en 
mer  le  cinquiesme  de  ce  moys  en  nombre  de  troys  centz 
voylles ,  toutes  à  double  équippage  de  guerre  ;  et  encores 
d'aultres  fascheuses  nouvelles,  le  mesmes  soyr,  comme  les 

deux  milords  ,  dont  je  vous  ay  cy  devant  escript,  s'estoient 
desrobez  pour  passer  en  Flandres,  la  peur  et  les  souspe- 
çons  luy  ont  renouvelle  plus  grandz  que  jamays.  Dont  soub- 
dain  elle  a  faict  contremander  ce  qui  estoit  licencyé,  et 
envoyé  argent  de  toutes  partz  pour  haster  les  soldatz  et  les 
maryniers;  et  maintenant  elle  faict  fère  une  extrême  dil- 
ligence  de  pouvoir,  avant  le  xxv^  du  présent ,  mettre  ses 
grands  navyres  dehors ,  en  nombre  de  xxv ,  aultant  bien 
équippés  qu'il  y  en  ayt  en  ceste  mer,  avec  les  barques  et 
aultres  vayssaulx  qui  suy vront ,  oultre  les  particuliers  qui 
seront  bien  aultant.  Et  l'admyralmesmes  d'Angleterre  se 
prépare ,  avec  beaucoup  de  noblesse,  pour  y  aller  comman- 
der; chose  néantmoins  qu'à  mon  advis  ne  pourra  estre  si 
tost  preste  ,  et  de  laquelle  j'espère ,  et  désire  de  bon  cueur, 
que  je  puisse  encores  une  foys  changer  les  advis  que  j'au- 
ray  à  vous  en  mander,  non  qu'on  ne  m' ayt  donné  beaucoup 
de  bonnes  parolles  d'assurance  que  rien  de  cest  appareil 
n'est  contre  la  France,  Néantmoins  je  ne  puis  fère,  pour 
aulcunes  considérations  que  j'ay,  que  je  ne  le  souspeçonne 
beaucoup,  et  que  je  ne  le  rende  suspect  à  Vostre  Majesté, 
veu  mesmement  la  déclaration  assez  rude  que  les  seigneurs 
de  ce  conseil  m'ont  naguyères  faicte ,  comme  je  le  vous 
ay  mandé  du  viij^;  et  veu  que  les  ministres  françoys  de 
ceste  ville ,  qui  sont  bien  les  plus  passionnez  du  monde , 
sontceulx  qui  le  sollicitent.  Joinctque  les  partisans  de  Bour- 
goigne,  lesquelz  sont  trop  plus  ferventz,  pour  ceste  heure, 
que  les  nostres ,  et  qui  sont  très  bien  estipendiés,  s'eflbr- 
ceroient  de  traverser  cella,  s'ilz  sentoient  qu'il  y  eût  rien  au 
dommage  du  Roy  CathoHcque. 

Et  à  propos  des  dictz  partisans  de  Bourgoigne,  je  vous 
puis  assurer ,  Madame ,  qu'ilz  ont  faict  tout  ce  qu'ilz  ont 

peu  pour  induyre  ceste  princesse  de  rompre  avecque  vous; 
et  n'est  sans  apparance  que,  ez  praticques  qu'avez  descou- 
vertes par  dellà,  il  y  ayt  de  leur  artiffice  beaucoup ,  sans 
le  sceu  et  oultre  la  volonté  d'elle.  Car  desjà  ilz  avoient 
tant  faict,  icy,  à  la  sollicitation  d'ung  hespagnol,  natura- 
lizé  en  ceste  ville ,  lequel  pourchassoit  pour  luy  une  lettre 
de  marque  contre  les  Portugoys,  que  ce  conseil  avoit  ré- 
solu qu'on  en  octroyeroit  aussy,  avec  toutes  provisions  de 
représailles,  et  d'arrest,  aulx  marchantz  angloys  contre 
les  Françoys.  Et  sans  ce  que  la  dicte  Dame ,  quand  l'on 
luy  en  est  allé  parler,  a  dict  qu'il  falloit  qu'on  m'en  no- 
tiffiât  la  déclaration ,  et  qu'on  entendît  là  dessus  ma  res- 
ponce ,  premier  qu'elle  le  consentît ,  l'on  eût  desjà  passé 
oultre;  bien  qu'elle  n'a  faict  grand  difficulté  de  passer  la 
lettre  contre  les  Portugoys.  Et  c'est  sur  quoy  iceulx  de  ce 
conseil  m'ont  tenu  depuis  le  propos  que  je  vous  ay  mandé; 
sur  quoy  je  leur  ay  faict,  sur  le  champ,  la  responce  ,  et 
eulx  leur  réplicque  que  Vostre  Majesté  a  veue  par  ma  dé- 
pesche  du  viij^  de  ce  moys.  Et  je  joins  dans  un  mémoyre 
à  part  ce  qui  s'en  est  ensuivy. 

Et  depuis.  Madame,  l'on  m'a  adverty  que  les  dictes 
lettres  de  marque  ont  esté  suspendues.  Je  ne  sçay  si ,  à 
présent,  l'on  les  remettra.  Et  le  S'  Artus  Chambernon 
m'est  venu  dire  que,  puisqu'il  vous  playsoit  fère  rayson  à 
son  fils  du  dot  de  sa  femme,  qu'il  garderoit  qu'il  ne  l'allât 
pourchasser,  sinon  vers  Vostre  Majesté,  par  la  voye  que  luy 
permettriés  de  le  fère.   Et  sur  ce,  etc. 

Ce  xif  jour  de  juillet  1574. 

MÉMOIRE . 

Madame ,  après  estre  levez  du  conseil ,  milord  trézorier  et  le 
comte  de  Leslre ,  m'ayantz  retiré  à  part,  m'ont remonstré  en  combien 
de  defliance  de  vostre  amityé  et  de  celle  du  Roy,  voslre  filz ,  vous 
aviez  mis  ceste  princesse  par  leseslranges  façons  dont  aviez  procédé 
vers  ses  ambassadeurs  et  leurs  gens  :  de  les  avoir  ainsi  faict  observer 
comme  si  vous  la  teniés  desjà  pour  vostre  déclarée  et  mortelle  enne- 
mye,et  mesmesdece  Irêt,  qu'aviez  faict  uzer,  par  le  grand  comman- 
deur de  Champaigne,  au  cappitaine  Leython ,  le  jour  qu  il  estoit 
party  de  Paris,  bien  qu'il  luy  eût  dict  que  ce  n' estoit  de  vostre  part  ; 
etqu'ilz  promettoient  à  Dieu  qu'ilz  nevoyoientny  sçavoient  qu'il  y 
eût  eu,  cy  devant,  ny  qu'il  y  eût,  à  présent,  en  l'intention  de  leur 
Meslresse,  chose  aulciine  qui  vous  deùt  raysonnablement  esmouvoyr 
contre  elle  ;  et  que,  si  elle  avoit  voulu  monstrer  quelque  recognois- 
sance  vers  Monseigneur  vostre  filz,  de  l'obligation,  en  quoyelle  se 
sentoit  estre,  de  ce  que  le  feu  Roy,  son  frère  ,  et  Vous ,  le  luy  aviés 
présenté,  et  que  luy  mesmes  s'estoit  offert  à  elle,  que  vous  la  debviés 
avoyr  segondée  en  cella,  si  aviés  nul  désir  de  leur  mariage,  car  pou- 
viés  croyre  qu'elle  ne  tendoit  qu'à  fère  tout  ce  qu'elle  jugeoit  bon 
pour  le  bien  et  contentement  de  Voz  Majestez  Très  Chresiiennes  et 
pour  l'honneur  de  vostre  couronne,  et  pour  conserver  etaccroystrela 
réputation  de  Mon  dict  Seigneur,  vostre  filz;  et  qu'il  falloit  tiire  ou  que 
vous  estiés  fort  circonvenue  en  l'opinyon  qu'on  vous  faisoit  prendre  de 
leur  Mestresse,  ou  que  vous  luy  portiés  une  fort  maulvayse  volonté. 

Je  leur  ay  respondu  qu'à  dire  vray,  là  où  la  meffiance  pénétroit  et 
pouvoit  mettre  racyne,  (]u'elle  y  suffocquoit  facillement  toutes  les 
plantes  d'amityé  ;  mais  que  je  les  suplioys  de  considérer,  par  leurs 
prudences,  si,  en  ung  temps  qu'il  vous  estoit  advenu  ,  Madame ,  de 
perdre  le  feu  Roy,  vostre  filz  ayné,  et  avoyr  absent  le  Roy,  son  frère, 
vostre  segond  filz,  en  ung  pays  très loingtain  ;  et  que  son  royaulme, 
durant  vostre  administration ,  se  Irouvoit  ombragé ,  en  plusieurs  en- 
droictz,  de  diverses  guerres  intestines,  où  vous  aviés  six  armées  aulx 
champs  pour  luy,  l'une  en  Normandye,  une  en  Poictou,  une  en  Gas- 
coigne,  une  en  Languedoc,  une  en  Daulfiné  et  une  ^ultre  en  Cham- 
paigne, et  deux  mareschaulz  de  France  prisonnyers,  et  le  Prince  de 
Condé,  qui  se  préparoit  en  Allemaigne  ,  pour  venir,  avec  nouvelles 
forces ,  troubler  davantage  voz  affères  ;  et  que  le  comte  de  Mont- 
gonmery  estoit  par  ce  costé  descendu  en  Normandye  ;  et  que  les  es- 
ievez  ne  faysoient  de  rien  tant  d'estat  que  du  secours  d'Angleterre; 

el  que  plusieurs  ministres  ,  et  aultres  françoys  fuityfs  ,  ne  cessoient 
de  dellibérer  icy,  toutz  les  jours,  des  moyens  d'entretenir  la  guerre 
par  dellà;  et  que  les  gens  de  leur  ambassadeur  s'estoient  efforcez  de 
mener,  jusques  en  vostre  court,  de  très  dangereuses  praticques  ; 
si  toutes  ces  choses  là  ne  vous  debvoient  bien  avoyr  causé  de  la 
souspeçon; 

Et  que  je  leur  voulois  librement  dire  que  laRoyne,leurMestresse, 
et  eulx  vous  debvoient  sçavoyr  grand  gré  de  Tordre  que  vous  aviés  tenu , 
là  dessus ,  pour  conserver  Tamityé  ;  car  aviés  envoyé  M-^  Pinart,  se- 
crettère  des  commandementz ,  devers  leurs  ambassadeurs  pour  les 
prier  doulcement  d'ouvrir  lesyeulxsur  ces  maulvais  déportementz  de 
leurs  gens,  et  y  vouloir  pourvoyr;  et  m'aviez  commandé  de  déclarer, 
icy,  à  leur  dicte  Mestresse ,  les  poinctz  et  termes  de  la  dicte  pra- 
tique ;  et  luy  nommer  les  propres  personnes  qui  la  menoient ,  la 
priant  qu'elle  jugeât  combien  il  vous  debvoit  estre  grief,  qu'au 
nom  d'elle  Ton  entreprînt  telles  choses  près  de  Vostre  Majesté  ,  en 
vostre  mayson ,  et  jusques  dans  vostre  cabinet,  sans  vous  en  fère 
part  ; 

Et  que  vous  promectiés  à  Dieu  que  vous  aviés  fermement  creu 
que  c'estoit  sans  qu'elle  le  sceût,  et  contre  sa  volonté ,  qu'ilz  le  fay- 
soient  ;  et  que  cella  procédoit  de  l'artiffice  des  eslevez,  ou  bien  des 
ministres  réfugiés  par  deçà  :  dont  l'aviés  priée  qu'elle  fît  cesser  ces 
choses,  et  qu'elle  voulût  entretenir  et  nourrir  tant  de  vraye  amityé 
avecques  vous,  que  rien  ne  se  peut  traicter  de  par  elle  en  France, 
comme  vous  luy  promettiés  bien  que  rien  ne  se  traicteroit  de  par 
Voz  Majestez  Très  Chrestiennes  par  deçà ,  sans  une  privée  commu- 
nicquation  d'entre  vous  deux. 

En  quoy  ilz  pouvoient  voyr  combien  grande  occasion  l'on  vous 
avoit  donné  de  souspeçon,  et  combien  vous  aviés  mis  peyne  de  gar- 
der qu'elle  ne  vînt  à  altération  ;  et  qu'ilz  debvoient  ainsy  juger  de 
Vostre  Majesté ,  comme  d'une  princesse  qui  leur  aviez  conservé , 
quinze  ans  durant,  l'amityé  du  feu  Roy,  vostre  filz,  et  qui  luy  con- 
serveries perpétuellement  celle  du  Roy,  son  frère ,  et  conduyriés  à 
bon  effect  le  propos  de  Monseigneur  le  Duc ,  si  eulx  mesmes  ne  vous 
donnoient  occasion  d'en  uzer  aultrement. 

Et  les  ayant  layssez  en  cella.  M'  Walsingam  m'est  venu  ramener 
jusques  hors  du  logis ,  (jui  m'a  dict  que ,  de  tousjours ,  il  avoit  plus 
esté  françois  qu'espaignol,  et  pourtant  qu'il  s'advanceroit  de  me 
prier  franchement  que  je  me  voulusse  souvenir  combien  j'avoys  tous- 
jours  trouvé  sa  Mestresse  bien  incluiée  à  la  France  ;  et  combien  elle 

meritoit  (|ue  \oz  Majeslez  Très  Chrestiennes  tînsiés  en  grand 
compte  son  arnityé ,  et  la  traictissiés,  en  toutes  choses,  honnorable- 
ment  et  avec  dignité ,  et  respect  ;  et  que  c'estoit  une  princesse  très 
(lébonnayre,  très  vertueuse  et  paysible,à  laquelle  falloit  donner  de  la 
satisfaction  ;  et  que  pourtant,  sur  la  déclaration  qu'elle  m'avoit  faicte 
1ère  par  ceulx  de  son  conseil ,  il  esloit  nécessaire  que  Vostre  Ma- 
jesté la  coiitantàt  honnestement,  en  faysant  avoyr  satisfaction,  par 
justice,  à  ceulx  de  ses  subjectz  qui  plus  luy  faysoient  de  presse. 

A  quoy  je  luy  ay  respondu  que,  jusques  icy,  il  s'esloit  veu  beau 
coup  (le  correspondance  entre  Voz  Majestez  et  entre  ces  deux 
royaulmes  ,  et  que,  de  vostre  costé ,  il  ne  s'y.  trouveroit  ny  resfroy- 
dissement  ny  diminution;  dont  luy  pouvois  promettre  que  la  satis- 
faction seroit  faicte  par  justice  à  leurs  subjectz ,  s'il  leur  playsoit  Tad 
ministrer  de  inesraes  bonne  aulx  Françoys  pat  deçà. 


CCCXCIV*   DEPESCHE 

—  du  xvi«  jour  de  juillet  1574.  — 
(Envoyée  exprès  jusques  à  la  court  par  Jacques.) 

Nouvelle  suspension  des  arméniens.  —  Assurances  données  par  Leicester  de 
son  afifection  pour  la  France.  —  Avis  qu'une  audience  est  accordée  à  l'am 
bassadeur. — Affaires  d'Ecosse. — Mémoire.  Communication  entre  l'ambassa- 
deur et  Leicester. 

A  LA  RoYiNE,  Régente. 

Madame ,  en  ce  que ,  par  ma  dépesche ,  du  xij*  de  ce 
moys ,  j'avoys  présagé  que  j'auroys  encores  une  foys  à  vous 
mander  quelque  changement  de  la  dellibération  de  ceulx 
cy  touchant  leur  armement,  je  ne  m'en  trouve  nullement 
déceu,  car,  sellon  que  je  l'ay  dict,  et  comme  je  le  desi- 
rois,  mais,  certes,  plus  tost  que  je  ne  l'espérois,  il  est 
advenu  qu'ilz  ont,  de  rechef,  depuis  peu  d'heures  en  çà,  en- 
tièrement cassé  tout  l'appareil  de  leurs  grands  navyres.  Et  ne 
sçayd'où  est  procédé  ceste  tant  soubdeyne  mutation,  car  don 

Bernardin  de  Mendossa,  qui  vient  de  la  part  du  grand 
commandeur  de  Castille,  n'a  point  esté  encores  ouy,  et  le 
secrettère  de  l'ambassadeur  d'Angleterre  ne  fut  pas  si 
tost  arryvé,  samedy  au  soyr,  à  Windsor,  qu'on  envoya 
icy  redoubler  le  commandement  de  haster  la  sortie  des 
dictz  grands  navyres.  Et  si ,  je  sçay  certaynement  que 
aulcuns  ministres  furent,  le  dimanche  ensuyvant,  appelez 
à  la  court,  pour  encourager  ceste  princesse  à  ces  deux 
guerres ,  de  France  et  de  Flandres ,  et  pour  luy  remonstrer 
que  le  salut  de  ce  royaulme  et  la  conservation  de  leur  reli- 
gion requéroit  que  l'ordre  de  son  armement  ne  se  trouvât 
nullement  diminué  de  ce  qu'il  est,  ains  plustost  augmenté, 
quand  le  Prince  de  Condé  entreroit  en  France ,  et  quand 
l'armée  d'Espaigne  passeroit  icy,  au  long,  pour  aller  en 
Flandres. 

Il  est  bienvray,  Madame,  que  j'avoys  desjà  eu,  en 
cella ,  quelque  bonne  parolle  du  comte  de  Lestre ,  dont  je 
metz  le  propos  à  part,  qui  pense  bien  que,  de  luy  et  de 
quelques  ungs  qui  n'ont  encores  perdu  toute  leur  bonne 
affection  vers  la  France,  et  de  quelques  amys  du  Roy  d'Es- 
paigne, est  venu  maintenant  ceste  interrumption  d'arme- 
ment; et  à  luy  aussy ,  plus  qu'à  nul  aultre,  j'en  rendray , 
samedy  prochain,  les  grandz  mercys ,  quand  j'iray  à  l'au- 
dience à  Redinc ,  à  quarante  mille  d'icy ,  où  ceste  prin- 
cesse m'a  assigné.  A  laquelle  je  n'obmettray  ung  seul  poinct 
de  toutz  ceulx  qui  sont  contenus  en  vostre  dernière  dé- 
pesche  du  vij^  du  présent ,  desquelles ,  en  ce  qui  touche 
aulcunes  particullaritez ,  bien  bonnes  et  bien  désirées  du 
Roy,  vostre  filz,  je  m'en  conjouys  infinyement  avec  Vostre 
Majesté;  et  surtout  j'ay^ bien  fort  solennisé  la  nouvelle  de 
son  bref  retour,  car  c'est  ce  qui  resjouyt,  plus  que  je  ne 

le  sçauroys  dire ,  les  bons ,  et  met  en  terreur  et  confusion 
ceulx  qui  n'ont  bonne  intention. 

Au  regard  de  l'aflere  d'Escoce  ,  je  ne  sçay  comme  bien 
y  pourvoir,  car,  de  s'en  adresser  au  comte  de  Morthon, 
ou  à  pas  ung  de  sa  faction ,  le  debvoir  ny  la  rayson  ne  le 
peuvent  requérir  ;  et  je  ne  sçay  à  quel ,  de  toutz  ceulx  de 
l'aultre  [)arty,  j'en  pourrois  escripre,  qui  n'ayme,  possible, 
beaucoup  mieulx  que  ce  que  je  vous  ay  mandé  succède,  au 
cas  que  n'y  veuilles  entendre  pour  vous,  que  d'en  demeu- 
rer là  où  ilz  sont.  Dont  semble  estre  expédient  que,  soubz 
une  eolleur  ,  fassiés  passer  quelque  escossoys  confident 
jusques  là ,  pSr  mer  ,  pour  y  aller  manyer  ce  négoce 
sellon  vostre  intention.  Et  sur  ce,  etc. 

Ce  xvj^  jour  de  juillet  4574. 

ADVIS,  A    PART. 

Madame,  j'ay  envoyé  devers  le  comte  de  Lestre  le  S'  Acerbo  pour 
le  prier  de  troys  choses  :  l'une  ,  qu'il  voulût  oster,  d'entre  la  Royne 
d'Angleterre  et  moy,  celle  difficulté  qu'elle  faysoit  de  ne  me  vouloir 
recevoyr  comme  ambassadeur,  luy  ayant  à  dire  une  chose  fort  ex- 
pécialle  et  d'iinporlance  que  Vostre  Majesté  luy  mandoit  ;  l'aultre  , 
de  m'advcrtyr  en  quelle  disposition  elle  estoit  demeurée  vers  Voz 
Majestez  et  vers  la  B'rance ,  après  qu'elle  eût  ouy  le  rapport  de  ceulx 
de  son  conseil,  sur  ce  qui  s'estoit  passé  naguyères  entre  eulx  et  moy; 
et  la  troysiesme,  qu'il  promit  ardiment  à  la  dicte  Dame,  sur  la  pa- 
rolle  de  Yostre  Majesté,  que  la  confirmation  de  la  ligue  avec  le  Roy, 
vostre  filz,  s'en  suyvroit ,  tout  ainsy  qu'elle  l'avoit  eue  avec  le  def- 
funct,  son  frère,  et  que  je  luy  en  obUgeoys  ma  vye  ;  et  plusieurs  aul- 
tres  bonnes  parolles  et  promesses  au  dict  comte  pour  l'eschaufer, 
plus  que  jamays,  au  party  du  Roy,  et  de  ne  se  laysser  surmonter 
ny  aulx  partisantz  d'Kspaigne  ,  ny  aulx  passionnez  protestans. 

A  quoy,  après  avoyr  conféré  avec  la  dicte  Dame,  il  m'avoit  mandé, 
comme  de  luy  niesmes,  (ju'il  me  [)rioit  de  n'estre  point  marry,  si  je 
ne  pouvois  estre  receu  comme  ambassadeur,  car ,  à  la  vérité,  je  ne 
Pestois  poinct  ,  et  s'il  advenoit  que  quelque  chose  se  trettât  aveeqpes 

jiioy,  en  celle  qualité ,  que  tout  cella  seroit  de  nulle  valeur  ;  mais 
qu'il  me  respondoit,  sur  son  honneur,  si  je  venois  trouver  la  dicte 
Dame  ,  (ju'elle  ne  me  tiendroit  en  aultre  lieu  et  rang  que  comme  elle 
avoit  accoustumé,  bien  que  non  d'ambassadeur  : 

Et,  au  regard  de  ce  qui  s'estoit  passé  entre  ceulx  du  dict  conseil 
et  moy,  qu'après  que  luy  et  milord  trézorier,  et  les  deux  secrettères, 
en  avoient  eu  rendu  compte  en  bien  bonne  sorte  à  la  dicte  Dame, 
elle  avoit  dict  que  ma  respoiice  luy  sembloit  telle  ({ue  de  plus 
honnorable  ne  s'en  pouvoit  fère ,  ny  qui  fût  plus  pleyne  de  sa- 
tisfaction ;  et  qu'elle  avoit  lors  faict  arrester,  en  son  dict  conseil,  que, 
premier  que  d'innover  rien  aulx  trettés  d'entre  le  Roy  et  elle,  ny 
attempter  rien  contre  les  Françoys ,  qu'on  attandroit  de  voyr  s'il 
sortiroit  aulcun  effect  des  bonnes  paroi  les  et  déclarations  que  je  leur 
avoys  faictes;  vray  est  que  ceulx,  qui  nous  estoient  peu  amys, 
avoient  tant  faict  qu'il  avoit  esté  réservé,  au  cas  que  les  violences 
continuassent  de  nostre  costé,  et  que  les  Anglois  fussent  maltraictés 
en  France,  et  déprédés  par  les  Françoys,  et  qu'on  ne  leur  fit  quel- 
que satisfaction  du  passé ,  qu'on  leur  permettroit  de  se  revencher 
sur  mer,  et  prendre  leur  récompense  sur  les  dictz  Françoys ,  ainsy 
qu'ilz  la  pourroient  avoyr  :  qui  pouvois  penser  que  leur  seroit  chose 
assez  aysée ,  mais  mal  convenable  à  l'amytié  ; 

Et  que  la  dicte  Dame  avoit  dict,  tout  hault ,  (jue  Vous,  Madame, 
vous  estiez  trompée  et  circonvenue  vous  mesmes  ,  d'avoyr  prins  tout 
aultrement  l'intention  d'elle  qu'elle  n'estoit  ;  car  prioit  à  Dieu  de  la 
punir  très  griefvement  si  elle  avoit  pensé,  ny  consenty  jamays,  à 
chose  qui  deût  offancer  le  feu  Roy,  vostre  filz,  ny  vous,  ny  troubler 
aulcunement  voz  affères  ;  et  que,  s'il  luy  apparoyssoit  que,  quelz  que 
ce  soient  en  France ,  de  ceulx  que  vous  aviez  suspectz ,  eussent 
vollu  rien  attempter  contre  la  personne  du  feu  Roy  ny  contre  la  vos- 
tre, ny  contre  Testât,  que  ce  seroit  elle  qui  solliciteroit  très  instant- 
mant  qu'on  leur  tranchât  la  teste  ; 

Que,  quand  à  respondre ,  sur  la  parolle  de  Vostre  Majesté,  de  la 
confirmation  de  la  ligue  à  la  dicte  Dame ,  qu'il  s'y  employeroit  très 
volontiers ,  car  c'estoit  chose  qu'il  desiroit  infinyement ,  et  espéroit 
qu'elle  l'accepteroit,  et  ne  s'en  monstreroit  ny  refuzante  ny  dédai- 
gneuse, pourveu  qu'elle  en  fût  honnestement  recherchée  ; 

Et  qu'au  reste,  il  n'estoit  besoing  que,  par  nouvelles  persuasions 
et  promesses ,  je  le  sollicitasse  au  party  du  Roy,  car  il  s'estoit  desjà 
déclaré  tant  parcial  françoys,  en  toutes  les  compétences  d'entre  les 
deux  maysons  de  France  et  de  Bourgoygne  ,  qu'il  sçavoit  n'avoyr, 

aujourdhuy,  ung  plus  capital  enneiuy  au  monde  que  le  Roy  d'Espai- 
gne  ;  et  que  les  Protestantz  n'avoient  guyères  meilleure  opinyon  de 
luy,  en  ce  (|ui  concernoit  Voz  Très  Chrestiennes  Majestez  ,  cares- 
toient  bien  advertys  que,  sur  les  diverses  instances  que  j'avoys  sou- 
vant  faictes  à  la  dicte  Dame  contre  enlx ,  ce  avoit  esté  luy  qui  Tavoit, 
en  temps  et  lieu  ,  tousjours  faicte  résouldre  de  ne  les  assister  ny 
d'argent,  ny  d'hommes,  ny  de  monitions,  ny  d'aultres  moyens,  pour 
soustenir  la  guerre  ;  et  que  mesmes,  aussytost  que  j'avoys  eu  der- 
nièrement faict  ma  plaincte  à  elle  du  comte  de  Montgommery,  qu'il 
l'avoit  induyte  de  deffendre  que ,  de  quinze  centz  hommes ,  les 
mieulx  choysis  d'Angleterre  ,  lesquelz  estoient  desjà  secrettement 
enrôliez  pour  aller  trouver  le  dict  comte  en  Normandye,  il  n'y  en 
passât  ung  seul  ;  dont  luy  reprochoient  que  la  ruyne  de  ce  pouvre 
gentilhomme  ,  et  de  toutz  ceulx  de  leur  religyon  au  dict  pays,  s'en 
estoit  ensuyvie  ;  et,  nonobstant  que  la  France  se  monstrâttrès  ingrate 
en  son  endroict ,  et  que  les  meffiances  et  souspeçons ,  que  Voslre 
Majesté  avoit  prinses  de  luy,  fussent  de  très  maulvayses  récompanses 
de  ses  bons,  voyre  souveraynement  bons,  offices  passez,  qu'il  ne 
layrroit  pourtant  de  les  continuer  encores  meilleurs  et  plus  fervans 
que  jamays;  et  qu'il  me  promettoit  que  bientost  je  m'en  apperce- 
vroys. 


CCCXCV  DÉPESCHE 

ET   PREMIÈRE  AU   ROY  TRÈS  CHRESTIEN   HENRY   III'. 

—  du  xxm«  jour  de  juillet  1574.  — 
(  Envoyée  exprès  jusques  ù.  Calais  par  Jehan  Volet.  ) 

Remerciemens  de  l'ambassadeur  au  roi.  —  Heureux  effet  produit  à  Lon- 
dres par  la  nouvelle  que  le  roi  a  quitté  la  Pologne. — Audience.  —  Désir 
d'Elisabeth  de  continuer  le  traité  d'alliance.  —  Détails  de  l'audience. 
—  Communication  d'une  lettre  écrite  par  la  reine-mère.  —  Satisfaction 
d'Elisabeth. — Protestation  qu'elle  ne  conserve  aucun  ressentiment  au  sujet 
des  plaintes  qu'elle  a  faites. — Réclamation  des  seigneurs  du  conseil  à  l'égard 
des  prises. 

Au  Roy. 
Sire,  j'ay,  avec révérance  et  respect,  très  humblement 

baysé  la  lettre  qu'il  a  pieu  à  Vostre  Majesté  m'escripre,  de 
Cracovia,  duxv«  du  passé,  laquelle  m'a  esté  d'une  souve- 
rayne  consolation  ;  et  m'a  confirmé,  quand  au  trespas  du  feu 
Roy,  vostre  frère,  cella  mesmes  que  j'en  avoys  indubitabh;- 
ment  veu,  que  la  dolleur  avoit  d'aultant  plus  faict  d'impres- 
sion dans  vostre  cueur  que  plus  vous  l'aviés  magnanime, 
généreulx  et  royal,  sellon  qu'à  tels  est  tousjours  la  douleur 
plus  naturelle  ,  et  l'humanité  plus  familière,  que  n'est  aulx 
aultres.  Et  semble  qu'avez  voulu  davantage  augmenter 
vostre  regret  par  la  recordation  de  l'amityé  qu'il  vous  por- 
toit,  et  des  advantages  que,  de  son  vivant,  il  s'estoit  ef- 
forcé de  vous  donner  en  son  royaulme  ;  en  quoy  vous  avez 
bien  fort  honnoré  la  mémoyre  de  luy,  et  orné  grandement 
vostre  réputation  ,  et  apporté  beaucoup  de  soulagement  au 
grand  mal  que  nous  portions  de  sa  mort.  Qui  vous  promects 
bien.  Sire,  qu'il  seroit  encores  plus  grand  et  insupporta- 
ble ,  sans  l'assurance ,  que  nous  donnez ,  de  vostre  brief 
retour;  dont  je  prie  Dieu  qu'il  vous  veuille  ramener  sain  et 
sauf ,  bientost,  aulx  vostres ,  et  rendre  vostre  règne  très 
heureux,  et  très  heureux  le  fère  sentir  à  ceulx  à  qui  venés 
naturellement  commander. 

Il  n'est  pas  à  croyre  combien  d'inconvénientz  et  de  désor- 
dres se  préparoient  au  monde  pour  l'opinyon ,  que  quelques 
ungs  avoient,  qu'on  vous  deût  susciter  des  empeschementz 
et  des  difficultez  non  petites  en  Pouloigne,  pour  ne  vous  en 
laysser  partir  de  longtemps.  Et  est  certain  que  voz  affères, 
et  ceulx  de  la  France ,  commançoient  d'en  venir,  icy,  aussy 
bien  qu  aillyeurs,  à  quelque  mespris,  et  moy  en  assés  de 
défaveur;  mais  je  vous  puis  dire  que  la  seule  nouvelle  de 
vostre  arryvée  en  Autriche,  les  a,  en  l'endroict  de  ceste 
princesse ,  plus  relevez  que  jamays,  laquelle,  à  dire  vray, 

ne  s'est  jamays  esloigiiée  de  sa  bonne  inclination.  Et  ne  se 
pourroit  désirer  une  plus  ouverte  signilïication  de  grand 
contantement  que  celluy,  qu'elle  a  monstre  avoyr,  de  la 
lettre  de  Yostre  Majesté,  laquelle  je  luy  ay  présentée,  le 
xx^  de  ce  moys,  avec  voz  très  affectueuses  et  très  cordialles 
recommandations  à  toutes  ses  bonnes  grâces  ;  et  elle  l'a 
fort  volontiers  et  attentivement  leue. 

Et ,  luy  ayant  ,  après  ,  touché  les  poinctz  de  celle  que 
Yostre  Majesté  m'adressoit ,  desquels  elle  a  fort  gousté 
celluy  qui  l'assure  de  la  continuation  de  vostre  amityé,  et 
de  vous  trouver  non  moins  entier  et  persévérant  vers 
elle  que  le  feu  Roy  l'a  tousjours  esté  jusques  à  son  trespas , 
elle  m'a  respondu  qu'elle  confessoit  d' avoyr  extrême- 
ment senty  la  mort  du  dict  feu  Roy,  comme  d'ung  fort 
grand  et  fort  esprouvé  amy,  qu'elle  avoit  perdu  ;  mais  que, 
maintenant,  le  playsir  ne  luy  estoit  moindre  de  voyr  que, 
en  la  mesme  place ,  elle  avoit  recouvert  ung  aultre  amy, 
qui  n' estoit  dissemblable,  ny  de  rien  inférieur  au  premier  ; 
et  que,  de  nulle  part  du  monde ,  luy  eût  peu  venir  chose, 
en  ce  temps,  qui  plus  luy  eut  apporté  de  vray  contante- 
ment que  faysoit  vostre  lettre,  et  l'assurance  de  vostre 
amytié  ,  et  la  nouvelle  de  vostre  brief  retour,  et  la  confir- 
mation de  la  régence  de  la  Royne,  vostre  mère,  et  la  con- 
tinuation de  ma  légation,  icy,  auprès  d'elle  :  qui  estoient 
choses,  desquelles  elle  me  prioit  de  vous  en  rendre,  de  par 
elle  ,  le  plus  grand  mercys  que  je  pourrois,  attendant  qu'à 
vostre  arryvée  en  France  elle  vous  en  envoyât  davantage, 
par  ung  de  ses  milords ,  espéciallement  remercyer  :  lequel 
satisferoit  aussy  aulx  aultres  honnestes  debvoirs  qu'elle 
sçavoit  estre  tenue  vous  rendre ,  sur  le  trespas  du  feu  Roy, 
et  sur  vostre  heureulx  advènement  à  la  couronne,  sellon 

qu'elle  s'en  vouloit  dignement  acquiter,  le  plus  qu'elle 
pourroit,  pour  l'honneur  et  grandeur  de  Yostre  Majesté, 
et  pour  vous  donner  une  non  moins  assurée  confirmation 
de  sonamityé,  qu'il  vous  playsoit  l'assurer  de  la  vostre; 
avec  plusieurs  aultres  paroUes  et  plusieurs  démonstra- 
tions qui  ont  semblé  procéder  d'une  vrayement  bonne  af- 
fection. 

Mais  je  ne  metz  icy  le  tout ,  affin  que  je  ne  préocupe  la 
légation  de  celluy  qu'elle  vous  doibt  bientost  envoyer  ;  et 
adjouxteray  seulement  que  je  remercye  très  humblement 
Yostre  Majesté  du  favorable  jugement,  que  sa  lettre  faict 
de  mon  service  passé,  et  delà  bonne  opinyon  qu'il  luy  plaist 
prendre  de  celluy  de  l' advenir.  Qui  vous  promectz  bien  , 
Sire  ,  que  je  n'ay  dressé,  ny  dresserai  jamays  ,  l'heur  et  la 
félicité  de  ma  vye  à  nul  meilleur  but,  au  monde,  que  de 
vous  en  pouvoir  fère  qui  vous  soit  agréable  ;  et  ay  réputé  à 
grand  honneur  qu'il  vous  ayt  pieu  ainsy,  de  loing,  me  con- 
tinuer en  ceste  charge  jusques  à  vostre  retour ,  après  le- 
quel je  vous  supplie  très  humblement  avoyr  tant  de  com- 
passion de  moy  que  de  m'en  retirer,  et  m'octroyer  tant  de 
grâce  que  je  puisse  aller  voyr  la  face  de  Vostre  Majesté, 
et  luy  bayser  très  humblement  les  mains ,  ainsy  que  très 
humblement  je  les  luy  bayse,  d'icy  en  hors,  de  toute 
l'affection  de  mon  cueur  ;  et  prie  le  Créateur  qu'il  vous 
doinct,  etc.  Ce  xxiij^  jour  de  juillet  1574. 

A  LA  Roy  NE,  Régente. 

Madame ,  la  lettre  du  Roy ,  vostre  fils ,  a  esté  singulliè- 
ment  bien  receue  de  ceste  princesse ,  et  nonobstant  qu'à 
l'ouverture  d'icelle,  ainsy  qu'elle  a  jette  l'œil  sur  le  seing. 

elle  ayt  ung  peu  soupiré  de  ne  trouver  plus  Charles ,  elle 
n'a  layssé  de  prononcer  fort  gracieusement  que  c'estoit 
maintenant  ung  Ihnrj  qu'elle  y  trouvoit.  Et  a  leu  tout 
du  long,  avec  son  grand  plésir,  et  bien  curieusement,  la 
dicte  lettre ,  et  m'a  très  volontiers  accepté  en  la  continua- 
tion de  ceste  charge  ,  avec  plus  de  faveur  qu'elle  ne  m'avoit 
jamays  faict,  dont  je  metz  sommayrement  en  la  lettre  du 
Roy  ce  que ,  pour  ce  regard,  elle  m'a  respondu  ;  ayant  da- 
vantage recueilly  de  ses  propos,  qu'encor  qu'elle  ne  soit 
Ifonne ,  elle  ne  layssoit  d'estre  yssue  et  tenir  beaucoup 
de  la  complexion  du  Ijon  ,  et  que ,  sellon  que  le  Roy  la 
traictera  doulcement ,  il  la  trouvera  doulce  et  traictable , 
aultant  qu'il  le  sçauroit  désirer  ;  et  s'il  luy  est  rude ,  elle 
mettra  peyne  de  luy  estre  le  plus  rude  et  nuysible  qu'elle 
pourra.  Et  s'est  eslargie  en  aulcuns  poinctz  qui  seroient 
longs  à  mettre  icy  ;  lesquels  néantmoins  elle  me  les  a  bien 
voulu  fère  sonner  :  et  m'a  prié  de  vous  en  mander  ung  entre 
aultres  qu'elle  estime  le  plus  considérable,  mais  je  l'ay 
supliée  qu'elles  mesmes  le  vous  voulût  escripre. 

Et  ay  suivy  à  luy  dire  que  j'avoys  à  luy  toucher  d'ung 
aultre  faict ,  qui  estoit  de  très  grande  importance ,  comme 
de  celluy  d'où  avoit  à  dépandre  l'estabhssement  ou  la  ruyne 
de  toutz  les  fondementz  de  l'amityé  qui  se  pouvoit  espérer 
pour  jamays  entre  ce  jeune  prince ,  nostre  nouveau  Roy , 
et  elle;  et  lequel,  s'il  n' estoit  remédié,  pourroit  engendrer 
de  la  meffiance  beaucoup  entre  eulx ,.  pour  les  conduyre  à 
des  discordes  et  malcontantements ,  qui ,  petit  à  petit ,  les 
feroient,  possible,  tomber  en  ropture.  Et  de  tant  que 
cella  estoit  au  long  fort  bien  déduict  en  une  lettre  de  Vostre 
Majesté  du  xx^  du  passé ,  en  laquelle  toute  la  conception 
de  vostre  cueur  estoit  clèrement  expliquée,  il  estoit  expé- 

dient,  ou  qu'elle  prînl  la  peyne  de  la  voyr,  ou  qu'elle  eût 
la  patience  de  l'ouyr  lire. 

Et,  là  dessus,  s' estant  rendue  fort  attentifve,  avec 
quelque  esbahyssement  que  ce  pouvoit  estre,  m'a  prié  que 
je  luy  voulusse  lyre  la  dicte  lettre,  ce  que  j'ay  faict;  et 
ayant  layssé  le  premier  article,  qui  estoit  en  chiffre,  j'ay 
commancé  en  l'endroict  où  est  dict  :  Tay  sceu  certayne- 
ment  que  aulcuns  ,  qui  sçavent  beaucoup  du  secret 
de  la  Rojne  d'Angleterre  ,  se  sont  lajssez  enten- 
dre^ etc.,  jusques  à  la  fin  du  propos ,  qui  concerne  le  mal- 
contantement  qu'on  vous  a  dict  qu'elle  avoit  du  Roy  ,  de  ce 
qu'on  luy  avoit  rapporté  qu'il  avoit  mesdict  d'elle.  Et  m' es- 
tant arresté  là  dessus,  pour  entendre  ce  qu'elle  me  diroit, 
s' estant  trouvée  ung  peu  surprinse ,  et  n'avoyr  encores  bien 
preste  sa  responce,  elle  m'a  prié  d'achever  le  reste  de  la 
lettre ,  s'il  y  avoit  chose  dont  j'eusse  à  luy  parler. 

Et  ainsy  j'ay  continué  les  aultres  articles,  qui  estoient 
de  l'espérance  de  la  pacifïication ,  des  exploicts  qui  se  fay- 
soient  cependant  en  la  guerre ,  du  faict  de  W  le  maré- 
chal de  Dampville,  de  la  maladye  de  M^  le  maréchal  de^ 
Cessé ,  de  vostre  bon  désir  à  la  justiffication  de  M^  de 
Montmorency  et  du  dict  S'^  de  Cossé ,  de  l'exécution  du 
comte  de  Montgommery  et  du  faict  des  pleinctes  des  mar- 
chandz  ;  sur  toutz  lesquelz  poinctz  nous  avons  longuement 
discouru.  Mais  j'ay  ramené ,  le  plus  tost  que  j'ay  peu,  le 
discours  à  silence ,  affin  de  retourner  au  premier  article , 
dont  elle  m'a  prié  que  je  le  luy  voulusse  encor  lyre  ung 
coup. 

Et  puis  m'a  dict  que  ,  quand  bien  elle  auroit  esté  cy  de- 
vant offancée ,  ceste  lettre  luy  apportoit  maintenant  tant  de 
satisfaction  qu'elle  avoit  occasion  de  demeurer  contante, 


—    103   — 

et  qu'elle  n'avoit  point  sceu  que  le  Roy  eût  mesdict  d'elle, 
car  elle  ne  luy  en  avoit  jamays  donné  occasion  ,  ny  il  n'en 
avoit  eu  le  subject ,  ny ,  comme  elle  pensoit ,  aussy  la  vo- 
lonté; mais  qu'elle  ozoit  bien  dire  qu'il  l'avoit  peu  traicter 
plus  honnorablement  qu'il  n'avoit  faict,  car  indubitable- 
ment elle  avoit  eu  l'intention  et  la  volonté  très  bonnes  vers 
luy,  de  l'espouser ,  de  bon  cueur ,  et  n'avoit  attandu  autre 
chose  sinon  qu'il  fît  quelque  déclaration  de  se  contanter 
de  sa  religyon  en  privé;  et  que  lorsqu'elle  pensoit  l'avoyr 
aulcunement  eue,  et  qu'elle  s'estoit  tant  advancé  que  d'en- 
voyer ung  de  ses  conseillers ,  avec  exprès  pouvoir ,  pour 
conclurre  le  propos  par  dellà,  il  s'estoit  trouvé  qu'il  avoit 
prins  une  aultre  bien  contrayre  résolution.  En  quoy  elle  ne 
vouloit  pourtant  ny  pouvoit  justement  le  blasmer  d'avoyr 
évité  le  mariage  avec  une  vieille  ;  mais  elle  me  tournoil 
dire ,  de  rechef,  que  la  bonne  affection  et  la  bonne  façon, 
dont  elle  avoit  procédé  vers  luy ,  méritoit  qu'il  eût  ung 
peu  plus  d'honneste  respect  à  elle. 

Je  luy  ay  réphcqué  ce  que  j'ay  estimé  propre  pour  luy 
ramantevoyr  que  les  difficultez  avoient  tousjours  procédé 
d'elle,  et  de  ceulx  qui,  pour  elle,  avoient  manyé  le  pro- 
pos; et  qu'il  n'avoit  tenu,  sinon  à  elle  mesmes  et  à  eulx, 
que  ce  prince  n'eust  esté  tout  sien.  Et  m'a  semblé.  Ma- 
dame, qu'elle  a  eu  bien  agréable  la  recordation  d'aulcunes 
choses  qui  avoient  passé  en  cella  ;  qui  luy  ont  faict  remettre 
sur  aulcuns  gracieulx  propos ,  qui  ont  donné  une  fort  gra- 
cieuse fin  à  cestuy  cy. 

Et  lors  je  luy  ay  présentée  la  lettre  que  Vostre  Majesté 
luy  escripvoit,  laquelle,  quand  elle  a  veu  qu'elle  estoit  toute 
de  vostre  main ,  m'a  demandé  si  je  sçavoys  de  quoy  ce  pou- 
voit estre  ;  et  je  luy  ay  respondu  que  non ,  mais  que ,  si 

c'estoit  de  chose  qui  procédât  de  mon  advertissenient , 
j'eslois  là  tout  prest  pour  en  respondre. 

Elle  m'a  lors  appelle  à  lyre  avec  elle  la  dicte  lettre  et 
n'en  a  perdu  ung  seul  mot,  et  s'est  fort  arresté  sur  ce 
que  Monseigneur  le  Duc  vous  avoit  revellé  la  praticque , 
et  sur  le  poinct  du  secrettère  ,  et  de  ce  que  vous  affermiez 
qu'il  ne  parloit  que  de  luy  mesmes ,  et  de  la  part  d'aulcuns 
turbulans  qui  y  mestoient  les  noms  des  deux  princes ,  affin 
qu'elle  y  adjouxtât  plus  de  foy,  et  de  ce  que  vous  luy  aviez 
bien  voulu  escripre  fort  confidemment  toute  ceste  hystoyre, 
affin  qu'elle  ne  se  layssât  tromper  d'une  si  meschante  né- 
gociation. Et  ayant  longuement  poisé  toutz  ces  poinctz,  et 
iceulx  releusplus  de  trois  foys,  avec  diverses  contenances, 
elle  a  appelle  le  comte  de  Lestre  qui  s'est  venu  mettre  sur 
un  genoul  devant  elle  5  dont  je  me  suis  levé. 

Et,  après  qu'ilz  ont  eu  conféré  une  petite  espace  de  temps, 
s'en  estant  retourné,  elle  m'a  rappelle  et  m'a  faict  rassoyr. 
Puis  m'a  dict,  que  c'estoit,  à  ce  coup,  que  Yostre  Ma- 
jesté s'estoit  portée  en  vraye  et  naturelle  mère  vers  elle , 
et  luy  avoit  monstre  ung  très  expécial  signe  de  grande  ami- 
tyé,  dont  elle  vous  en  remercyoit  de  tout  son  cueur  ;  et 
ne  s'esbahyssoit  plus,  si  vous  aviez  eu  de  la  souspeçon 
beaucoup,  bien  que ,  pourne  la  yous  augmenter  davantage, 
elle  avoit  différé  de  vous  envoyer  ung  gentilhomme,  qui 
estoit  tout  prest,  pour  vous  aller  fère  la  condoléance  du 
feu  Roy ,  vostre  filz  ;  et  que ,  si  plus  tost  elle  eût  eu  vostre 
lettre,  indubitablement  elle  l'eût  faict  partir,  mais  que  dé- 
sormays  elle  feroit  de  tout  ung,  d'envoyer  ung  milord  vers 
le  Roy,  vostre  filz,  et  vers  vous,  aussytost  qu'il  seroit  ar- 
ryvé  ;  et  qu'elle  estoit  bien  ayse  que  Monseigneur  le  Duc 
se  fust  ainsy  acquitté  du  debvoir  de  bon  filz  à  vous  réveller 

ce  qu'il  sçavoit,  ainsy  que  nature  Tobligeoit  de  le  fère,  et 
que  c'estoit  de  luy  que  vous  pourries  sçavoyr  si  elle  luy  avoit 
faict  proposer  chose  aulcune  qui  fut  contre  Yoz  Très  Chres- 
tiennes  Majestez,  ny  contre  le  repos  de  vos  affères;  et 
qu'elle  ne  cognoissoit  le  secrettère  ny  nul  de  toutz  les  ser- 
viteurs de  son  ambassadeur,  mais  qu'elle  s'enquerroit  qui 
il  pouvoit  estre ,  pour  le  fère  bien  chastier;  et  vous  prioit 
d'approfondir  davantage  le  dict  affère,  afFm  de  luy  en  pou- 
voir fère  plus  grande  communicquation  5  et  que  vous  pou- 
viés  croyre  qu'elle  ne  se  layrroit  circonvenir  à  fère  jamays 
chose  qui  vous  peut  offancer;  et  vous  respondroit  plus  am- 
plement par  une  sienne  lettre,  affin  de  vous  donner  aultant 
de  satisfaction  d'elle,  en  cest  endroict,  comme  vous  luy 
en  aviés  faict  recevoyr  par  celle  que  vous  luy  aviez  es- 
cripte. 

Je  l'ay  infinyement  remercyé  de  sa  bonne  et  vertueuse 
dellibération ,  et  n'ay  rien  oublyé  de  ce  <jue  j'ay  estimé 
pouvoir  servir  pour  luy  fère  voyr  que ,  non  seulement  elle 
debvoit  sçavoyr  gré ,  mais  qu'elle  se  debvoit  réputer  gran- 
dement atténue  à  Vostre  Majesté  de  cest  advertissement. 

Et ,  après  ce  propos ,  nous  sommes  entrés  en  devis  de 
don  Bernardin  de  Mandossa,  duquel  elle  m'a  dict  qu'encor 
qu'il  l'eût  bien  fort  faicte  presser  de  son  audience,  qu'elle 
la  luy  avoit  néantmoins  remise  après  la  mienne,  et  qu'elle 
pensoit  qu'il  ne  venoit  poinctpour  parler  pour  la  France. 

Je  luy  ay  respondu  que  je  ne  faysois  doubte  qu'il  ne  vînt 
pour  remettre  sur  la  parciallité  de  Bourgoigne ,  mais ,  de 
tant  qu'elle  mesmes  estoit  le  chef  de  la  part  françoyse  par 
deçà  ,  que  je  la  supplyois  de  maintenir  et  deffendre  bien  ce 
party,  duquel  elle  se  prévaudroit  mieulx  que  de  nul  aultre 
de  la  Chrestienté. 

13. 

Et,  sur  ce,  m'estant  licencié  d'elle,  les  seigneurs  du  con- 
seil m'ont  détenu  quelque  temps ,  sur  la  déclaration  qu'ilz 
m'avoient  auparavant  faicte  en  ceste  ville,  et  dict  qu'ilz  ver- 
roient  qu'est  ce  que  réuscyroit  de  la  bonne  et  honnorable 
responce  que  je  leur  avoys  rendue,  car  entendoient  que  les 
désordres  et  injures  continuent  plus  grands  que  jamays  sur 
leurs  subjectz,  et  que  freschement  ung  vaysseau  de  guerre 
du  Havre  de  Grâce  avoit  pillé  ung  navyre  marchand  an- 
glois  qui  venoit  de  Roan,  quasy  sur  l'emboucheure  de 
la  rivyère  de  Seyne.  Dont  le  sieur  de  Walsingam  m'a 
baillé  une  nothe  de  leurs  pleinctes  ,  avec  la  marque,  en 
marge,  de  celles  où  ilz  desireroient  estre  principallement 
pourveu.  Dont  je  vous  supplye  très  humblement.  Madame, 
mander  en  Picardye,  Normandye,  Bretaigne  et  la  Guyenne, 
qu'on  m' envoyé  aussy  ung  roUe  des  pleinctes  des  subjectz 
du  Roy,  aulxquelles  il  n'a  esté  satisfaict  par  deçà,  et  ung 
extrêt  des  jugçmentz  donnés,  depuis  dix  ans  en  çà,  au 
prouffit  des  Anglois,  avec  actuelle  restitution,  parce  qu'on 
exagère  fort  à  ceste  princesse  que  je  ne  luy  en  pourrois 
fère  apparoir  d'une  seule ,  et  que  ses  subjectz  sont  mespri- 
sez  et  très  maltraictés  en  France.  Et  sur  ce,  etc. 

Ce  xxiif  jour  de  juillet  1574. 

La  dicte  Dame  m'a  dict  qu'elle  a  commandé  de  préparer  les  obsè- 
ques du  feu  Roy,  vostre  filz,  dont  Vostre  Majesté  me  commandera 
si  j'auray  à  m'y  trouver,  et  si  je  assisteray  au  service,  et  à  la  cérimonye, 
qui  s'y  fera  sellon  la  religyon  receue  en  ce  royaulme. 

CCCXCVr  DÉPESCHE 

—  du  xxviiie  jour  de  juillet  1 574. — 

(  Envoyée  exprès  jusques  à  Calais  par  Jehan  Monyer.) 

Audience  accordée  à  don  Bernardin  de  Mendoce  envoyé  du  roi  d'Espagne. 
—  Gracieux  accueil  qui  lui  est  fait  par  la  reine  et  par  les  seigneurs  de  la 
cour.  —  Déclaration  d'Elisabeth  qu'elle  ne  mettra  pas  sa  flotte  en  mer.  — 
Promesse  d'une  satisfaction  sur  la  plainte  de  la  reine-mère  contre  le  secré- 
taire de  l'ambassadeur  d'Angleterre  en  France. 

A  LA  RoYJNE,    Régente. 

Madame,  je  n'ay  si  tost  esté  party  d'avec  la  Royne 
d'Angleterre,  de  Redinc,  le  xx*"  de  ce  moys,  que  don  Ber- 
nardin de  Mendossa  y  est  arryvé ,  lequel  a  esté  honnora- 
blement  receu ,  et  elle  luy  a  donné  fort  bénigne  et  fort  fa- 
vorable audience,  aultant  de  foys  et  si  longuement  qu'il  l'a 
désiré.  Et  s'est  sa  légation  explicquée,  pour  la  pluspart,  en 
la  salle  de  présance,  où  les  principaulx  de  la  court  et  ceulx 
du  conseil  sont  intervenus  à  voyr  comme  il  a  présenté  les 
lettres  du  Roy,  son  Maistre ,  et  qu'il  a  requis  la  continua- 
tion de  l'amityé,  et  qu'il  a  faict  le  mercyement  de  la  bonne 
responce  qu'elle  avoit  rendue,  touchant  l'armée  d'Espaigne, 
d'en  avoyr  accordé  le  passage  libre ,  et  l'entrée,  et  refray- 
chissementz ,  dans  les  portz  de  ce  royaulme  ;  et  comme  il 
luy  a  offert  les  angloys  qui  avoient  esté  prins  en  Flandres, 
ainsy  que  le  grand  commandeur  les  avoit  desjà  faictz  recon- 
duyre  par  deçà;  desquelz  il  n'imputoit  nullement  à  elle, 
mais  à  leur  propre  affection  ce,  qu'ilz  avoient  suyvy  le  prince 
d'Orange,  ainsy  qu'il  y  avoit  bien,  parmy  leurs  compagnies 
hespaignols,  aussy  des  gentilshommes  angloys ,  vaillantz  et 
de  grand  cueur  ;  qui  cherchoient,  les  ungs  et  les  aultres,  de 

voyr  la  guerre;  et  que  le  Roy,  son  Maistre,  ne  desiroit  rien 
tant  que  de  renouveller  et  confirmer  plus  estroictement 
que  jamays  avec  elle  les  anciennes  amityés  et  alliances  de 
Bourgoigne ,  sellon  qu'il  avoit  mandé  aulx  députés  de 
Flandres,  qui  estoient  icy,  qu'ilz  eussent  à  composer, 
commant  que  ce  fût,  avec  elle  et  avec  ses  subjectz,  ces 
derniers  différends  des  prinses,  en  la  façon  qui  plus  la  pour- 
roit  contanter. 

De  toutz  lesquelz  propos  elle  a  monstre  de  demeurer  in- 
finyement  bien  satisfaicte ,  et  a  confirmé ,  tout  hault ,  les 
mesmes  seuretés  et  resfraychissementz ,  qu'elle  avoit  oc- 
troyé pour  l'armée  d'Espaigne;  et  a  remercyé  grandement 
le  renvoy  des  anglois,  non  pour  l'amour  d'eux,  car  estoient, 
disoit  elle,  sans  adveu  et  dignes  de  chastiement ,  mais  pour 
le  respect  que  le  Roy  d'Espaigne  avoit  voulu  avoyr  à  elle; 
qui  luy  avoit  monstre  en  cella ,  et  en  plusieurs  aultres 
choses,  beaucoup  de  vrays  signes  de  l'amityé  qu'il  luy  por- 
toit;  et  qu'elle  seroit  par  trop  ingrate,  si  elle  ne  luy  ren- 
doit  pareils  bons  tesmoignages  de  la  sienne,  sellon  qu'elle 
se  recognoissoit  obligée  à  luy  de  la  vye,  et  de  Testât,  et  du 
lieu  qu'elle  tenoit  ;  et  que ,  pour  luy  fère  foy  de  la  confiance 
qu'elle  vouloit  avoyr  en  luy,  qu'elle  ne  métroit  ung  seul 
navyre  de  guerre  dehors  ;  ains  estimeroit  que  ce  seroit  luy, 
puisqu'il  avoit,  à  présent,  des  forces  en  mer,  qui  se  trou- 
veroit  armé  pour  elle,  si  quelqu'ung  la  vouloit  offancer, 
monstrant  cesser  de  son  armement  en  faveur  du  dict  Roy 
Catolicque,  bien  qu'auparavant  elle  l'eût  ainsy  résolu  de 
fère. 

INéantmoins,  sur  cette  tant  ouverte  démonstration  sienne, 
il  n'y  a  eu  celluy  de  sa  court  qui  n'ayt  mis  peyne  de  mons- 
trer  aussy  quelque  signe  de  bonne  affection,  vers  le  dict 

Roy  Catholicque ,  au  dict  don  Bernardin ,  et  que   la  gé- 
nérale inclination  de  ce  royaulme  estoit  à  l'alliance   de 
Bourgoigne. 

Or  a  il  eu,  depuis,  une  plus  longue  et  plus  privée  com- 
municquation  avec  elle,  et  a  praticqué  bien  fort  estroicte- 
ment  avec  milord  trézorier,  mais  beaucoup  plus  estroicte- 
ment  avec  milord  de  Lestre ,  et  a  esté ,  sellon  qu'on  m'a 
dict,  bien  instruict  par  M*^  A.thon,  qui  ne  Ta  layssé  sans 
guyde  et  sans  le  bien  addresseren  tout  ce  qu'il  a  eu  à  fère. 
Et  après  avoyr  esté  bien  caressé ,  festoyé,  entretenu,  mené 
à  la  chasse,  mangé  à  la  table  de  la  dicte  Dame,  et  honnoré 
d'une  chayne  de  huict  centz  escus,  avec  d'autres  présentz 
d'hacquenées  et  de  lévriers,  que  les  seigneurs  luy  ont 
donné,  il  a  esté  fort  gracieusement  licencié.  Et  luy  a  esté 
ordonné  deux  navyres  de  guerre  de  la  dicte  Dame  pour  le 
repasser  dellà. 

Je  ne  sçay  encores  sur  quoy  a  esté  sa  secrette  négocia- 
tion ,  ny  quelles  autres  bonnes  responces  il  emporta  ;  mais 
je  feray  dilligence  de  vous  en  pouvoir  bientost  mander 
quelque  chose. 

Cepandant  j'ay  travaillé  de  sçavoyr  comme  la  dicte 
Dame  demeuroit  bien  satisfaicte  de  Vostre  Majesté,  depuis 
ma  dernière  audience;  et  il  m'a  esté  rapporté  qu'elle 
avoit  esté  plusieurs  foys  en  conseil  avec  les  deux  milords 
trézorier  et  de  Lestre ,  et  avec  M*^  de  Walsingam ,  sur  ce 
que  je  luy  avoys  dict  et  porté  par  escript;  et  qu'elle  avoit 
fort  curieusement  faict  examiner  le  secrettère  de  son  am- 
bassadeur, duquel  ne  se  rapportant  sa  responce  au  contenu 
de  vostre  lettre,  ilz  jugeoient  que  Vostre  Majesté  avoit 
plus  procédé  par  conjecture,  à  l'escripre,  que  par  certeyne 
science.   Et  néantmoîns  le  comte  de   Lestre  m'a  depuis 

mandé  que  la  dicte  Dame  ne  vouloit ,  en  façon  du  monde , 
que  vous  demeurissiés  sans  satisfaction  ;  dont  vous  escrip- 
roit ,  de  sa  main ,  et  vous  renvoyeroit  le  secrettère ,  affin 
que ,  s'il  ne  se  pouvoit  bien  justiffier,  vous  le  fissiez  ainsy 
bien  chastier  comme  sa  témérité  le  méritoit;  et  qu'elle  le 
feroit  passer  devers  moy,  affin  que  je  l'interrogeasse  da- 
vantage, et  m'envoyeroit  sa  lettre  pour  Yostre  Majesté ,  ou 
bien  la  coppie  d'icelle;  et  que  le  dict  comte  me  prioit, 
surtout,  que  je  misse  peyne  d'oster  et  d'effacer  de  vostre 
opinion  que  jamays  il  ayt  esté  rapporté  à  la  dicte  Dame 
que  le  Roy,  vostre  filz,  ait  mesdit  d'elle,  car  ne  l'avoit  ja- 
mays entendu,  ny  oncques  n'avoit  eu  peur  ny  souspeçon 
qu'il  le  deût  fère. 

Je  me  resjouys  infinyement  de  ce  qu'il  plaist  à  Dieu  fa- 
vorizer  et  facilliter  le  retour  du  Roy,  vostre  filz.  C'est  ung 
bien  qui  se  sent  grand  et  universel  en  toute  la  Chrestienté, 
et  qui  est  incomparable  à  nous,  ses  subjectz;  et  m'aperçoy 
bien  que  ses  affères  et  ceulx  de  son  royaulme  se  vont  de 
tant  plus  relevans  que  la  nouvelle  continue  qu'il  approche. 
Je  vous  envoyé,  de  l'extrêt  despleinctes  de  ceulx  cy,  celles 
qu'ilz  désirent  estre  principallement  satisfaictes  5  dont  vous 
plerra  y  fère  pourvoir.  Et  sur  ce,  etc. 

Ce  xxviij^  jour  de  juillet  1574, 

CCCXCVir  DÉPESCHE 

—  du  iii«  jour  d'aoust  1574.  — 
(Envoyée  exprès  jusques  à  la  court  par  Grognet,  rnon  secret tère.) 

Arrêt  fait  à  Rouen  sur  les  navires  et  marcliandises  des  Anglais.  — Nouvelles 
plaintes  à  ce  sujet.— Nécessité  de  révoquer  promptement  cette  mesure.  — 
— Nouvelles  d'Ecosse  et  de  Marie  Stuart. 

A  LA  RoYNE,   Régente. 

Madame,  jusques  à  ceste  heure,  j'ay  tenu  Yostre  Ma- 
jesté, la  plus  soigneusement  que  j'ay  peu,  bien  advertye  de 
Testât  des  choses  de  deçà,  et  comme  l'on  a  esté,  deux 
et  troys,  et  plusieurs  foys,  en  dellibération  de  mettre  une 
armée  de  mer  dehors  ;  et  comme  ceste  princesse  a  esté  fort 
sollicitée  de  se  déclarer  pour  les  eslevez  de  France ,  et  infi- 
nyement  pressée,  par  ceulx  qui  voudroient  bien  qu'elle  eût 
desjà rompu  avecques  vous,  qu'elle  permît  à  ses  subjectz 
de  prendre  leur  revenche  sur  mer  des  déprédations  que  les 
Françoys  leur  ont  faictes;  et  comme  j'ay  mis  peyne  de 
divertyr  ces  choses ,  et  de  fère  que  la  dicte  Dame  les  ayt 
mises  en  suspens ,  sur  l'assurance  que  je  luy  ay  donnée 
que  Vostre  Majesté  la  continuera  en  la  mesme  ligue  et 
confédération  avec  le  Roy,  vostre  filz,  qu'elle  l'a  eu  avec 
le  feu  Roy,  son  frère;  de  sorte  que,  nonobstant  qu'elle 
ayt  eu  quelque  peu  d'indignation,  dans  son  cueur,  de  ce 
qu'il  luy  a  semblé  que  vous  l'aviez  tenue  trop  suspecte,  et 
que,  là  dessus,  l'on  luy  ayt  faict  recevoyr,  avec  trop  grande 
et  par  trop  extraordinayre  faveur,  ceste  dernière  légation 
du  Roy  d'Espaigne,  néantmoins  j'avoys  desjà  tiré  d'elle 
qu'elle  persévèreroit  très  constamment  en  l'amityé  de  Voz 

Majestez  Très  Glirestiennes,  si  vous  ne  vouliés  poinct  dé- 
partir de  la  sienne. 

Maintenant  j'ay  à  vous  dire ,  Madame ,  que,  depuis  deux 
jours,  les  seigneurs  de  ce  conseil  m'ont  renvoyé  une  cer- 
teyne  remonstrance  que  les  principaulx  bourgeoys  de  Lon- 
dres sont  allez  présenter  à  la  dicte  Dame ,  et  à  eulx  ;  et 
m'ont  faict  venir  les  mesmes  bourgeoys  pour  m'en  signif- 
fier  l'occasion,  laquelle  est  toute  fondée  sur  l'arrest  qui  a 
esté  faict  en  Normandye  de  leurs  biens,  navyres,  mar- 
chandises et  facteurs.  Dont  l'allarme  en  est  grande  en  ceste 
ville ,  et  n'en  est  pas  petite  en  ceste  court ,  m'ayantz, 
des  deux  costés,  faict  de  fort  vifves  et  fort  grandes  instances 
qu'ilz  puissent  estre  promptement  esclarcys  de  l'intention 
de  Vostre  Majesté  en  cest  endroict,  affin  de  pourvoyr  à 
leurs  affères. 

A  quoy  je  leur  ay  respondu,  le  plus  gracieusement  qu'il 
m'a  esté  possible,  que  cest  arrest,  à  mon  advis,  prove- 
noit  de  l'ordre  que  Vostre  Majesté  avoit  auparavant  mandé 
qu'on  mît  en  la  frontyère,  pour  l'assurer  à  la  venue  de 
l'armée  d'Espaigne ,  et  au  sortyr  de  celle  qui  se  préparoit, 
icy ,  et  non  pour  innover  chose  aulcune  contre  les  traictez  ; 
et  que  de  ce  j'en  avoys  ung  grand  argument  par  une  lettre 
de  Vostre  Majesté ,  du  xyf  du  passé ,  par  laquelle  me 
mandiés  d'avoyr  escript  à  M""  de  La  Meilleraye  qu'il  fît 
promptement  rendre  à  un  angloys  son  navyre,  et  mar- 
chandises et  biens,  qui  luy  avoient  esté  prins  assez  près 
du  Havre  de  Grâce ,  avec  toutz  les  dommages  et  intéretz , 
chose  qui  monstroit  bien  qu'il  n'y  avoit  aulcune  innovation 
contre  ce  royaulme  :  ce  qui  les  a  ung  peu  modérez.  Néant- 
moins  ,  parce  que  aulcuns  de  leurs  facteurs  sont  passez  icy , 
toutz  effrayez  des  difficultez  qu'on  leur  a  faictes  par  dellà, 

ilz  m'ont  Tort  pryé  d'envoyer  ung  des  miens  ,  tout  exprès, 
devers  Yostre  Majesté,  affin  de  sçavoyr  comme  il  en  va  , 
et  ne  les  en  tenir  en  suspens.  Dont ,  Madame ,  si  avez  de- 
zir  que  les  choses  s'entretiennent  paysibles ,  de  ce  costé, 
je  vous  supplye  très  humblement  me  commander  de  leur 
fère  quelque  bonne  responce,  et  qu'escripviés  tout  d'ung 
trein,  en  Normandye,  qu'on  lève  le  dict  arrest ,  et  qu'on 
ouvre  le  passage  aulx  Angloys  ;  ayant  à  vous  dire  davantage 
que  sur  ceste  nouveaulté,  qu'on  leur  a  faicte  par  dellà,  ilz 
ont  incontinent  mandé  aulx  officiers  de  la  maryne,  icy, 
de  fère  nouvelles  provisions  pour  leurs  navyres ,  parce  que 
le  gouverneur  de  Fleximgues  a  desjà  achepté  et  enlevé 
celles  qui  estoient  auparavant  faictes ,  et  les  a  transportées 
en  Hollande ,  à  cause  que  l'armée  du  grand  commandeur 
empesche  que  nuls  vivres  puissent  venir ,  du  costé  de  terre, 
dans  les  villes  et  places  du  dict  pays.  Et  ainsy  l'on  a  com- 
mancé  de  tuer  nouvelle  cher;  mais,  à  mesure  que  les  choses 
yront  en  avant,  j'en  donray  advis  à  Yostre  Majesté,  ayant 
cepandant  envoyé  le  S*^  de  Vassal,  jusques  en  ceste  court, 
fère ,  pour  ce  regard ,  et  sur  quelques  aultres  occasions , 
une  particuiïière  négociation  avec  aulcuns  qui  sont  de  bonne 
intention.  Et  j'espère  que  je  pourray  contenir  encores  les 
choses,  et  vous  mander,  dans  bien  peu  de  jours,  à  quoy 
elles  auront  à  devenir;  qui  cependant  vous  supplye  très 
humblement,  Madame,  de  vouloir  non  seulement  dissimuler 
que  demeuriez  plus  en  souspeçon  de  ceulx  cy,  et  que  le  Roy 
pareillement  le  dissimule,  mais  que  toutz  deux  monstriés 
de  vouloir  prendre  de  la  confiance  d'eux ,  ou  certaynement 
vous  les  vous  acquerrez  pour  tout  déclarez  ennemys. 

Le  secrettère  de  leur  ambassadeur  vous  sera  bientost 
renvoyé ,  et  la  dicte  Dame  vous  escripra  ,  de  sa  main  ;  la- 

quelle  cepandant  continue  son  progrès  vers  Bristol ,  bien 
joyeuse  de  ce  que  le  comte  d'Oxfort  est  retourné  à  son 
mandement,  encor  que  milord  Edwart  soit  demeuré. 

M*"  Quillegreu  est  encores  en  Escoce ,  lequel  assure  fort 
que  les  choses  y  continuent  paysibles  par  dellà.  Et,  de  faict, 
le  comte  d'Honteley  est  venu  à  Lillebourg,  et  le  comte 
de  Morthon  faict  semblant  de  s'estre  fort  racointé  avecques 
luy,  qui,  en  ceste  confiance,  s'en  va  bientost  visiter  pay- 
siblement  le  pays  du  North  jusques  à  Abredin ,  car  aultre- 
ment  il  n'y  fût  point  allé  qu'avec  des  forces.  Il  faict 
réparer  le  chasteau  de  Lillebourg.  Et  milord  S^  Jehan.  Es- 
cossoys ,  est  venu,  depuis  peu  de  temps,  en  ceste  ville,  le- 
quel sollicite  d'y  pouvoir  demeurer  sans  souspeçon ,  ou 
bien  qu'on  luy  baille  passeport  de  se  pouvoir  retirer  en 
France  ou  bien  en  Italye.  Le  Prince  d' Escoce  se  porte  fort 
bien ,  et  la  Royne  d' Escoce ,  sa  mère ,  aussy  assez  bien  de 
sa  santé  ;  laquelle  envoyé  ung  gros  pacquet  de  lettres  à 
M^  de  Glasgo ,  son  ambassadeur ,  pour  le  distribuer  à  Voz 
Maj estez  Très  Chrestiennes  et  à  ses  aultres  parantz  par 
dellà.  Sur  ce,  etc.  Ce  iij^  jour  d'aoust  1574. 


CCCXCVUr  DÉPESCHE 

—  du  VIII*  jour  d'aoust  1574. — 

{Envoyée  exprès  jusques  à  Calais  par  Jehan  Volet.) 

Nouvelles  plaintes  à  raison  de  prises  nouvellement  faites  sur  les  Anglais.  — 
Voyage  du  roi  en  Italie.  —  Présence  de  l'ambassadeur  au  service  célébré  à 
Londres  en  mémoire  du  feu  roi. 

A  LA  RoYNE,  Régente. 
Madame,  ce  que  j'ay  respondu,  sur  la  plaincte  que  les 

seigneurs  de  ce  conseil  m' a  voient  renvoyée  des  bourgeoys 
de  cette  ville,  et  la  dilligence,  qu'ilz  ont  veu  que  j'ay  mise, 
de  vous  dépescher  promptement  mon  secrettère  pour  aller 
procurer  leur  satisfaction,  a  esté  cause  qu'on  a  mandé  de 
cesser  la  provision  des  navyres,  et  que  seulement  l'on  eût 
à  tenir  deux  centz  bœufs  à  l'herbe,  et  disposer  des  aultres 
victuailles  et  des  hommes  et  marinyers  en  façon  que  le  tout 
peut  estre  prest,  le  cinquiesme  jour  après  que  le  premier 
mandement  leur  en  seroit  faict.  Mais,  depuis,  les  mesmes 
bourgeoys  me  sont  venus  crier  qu'ung  leur  navyre,  qui 
estoit  de  grand  valleur,  avoit  de  nouveau  esté  prins  et  pillé, 
dans  la  rivyère  de  Seyne,  par  troys  navyres  françoys,  l'ung 
du  Havre,  l'autre  de  Fescamp,  et  l'aultre  de  Bretaigne,  et 
qu'ilz  n'attandoient  sinon  l'heure  qu'on  leur  rapportât  la 
perte  d' aultres  cinq  de  leurs  vaysseaulx,  qui  ne  sont  pas 
moindres,  lesquelz  on  tenoit  arrestez  dedans  la  dicte  rivyère, 
et  les  pirates  les  attandoient  à  l'yssue  pour  les  piller;  et 
qu'il  n'estoit  pas  possible  qu'ilz  peussent  plus  supporter  les 
grandes  injures  et  violences  que  les  Françoys  leur  faysoient. 
A  quoy  je  n'ay  eu  que  respondre,  sinon  d'assurer  ces  gens 
de  bien  que  Yostre  Majesté  estoit  extrêmement  marrye 
que  la  navigation  n'estoit  plus  seure,  et  qu'il  n' avoit  tenu 
à  elle  qu'il  n'y  eût  desjà  esté  pourveu,  ayant  faict  offrir  à 
la  Royne ,  leur  Mestresse,  de  mettre ,  par  commune  intel- 
ligence avec  elle,  aultant  de  navyres  de  conserve,  en  mer, 
comme  elle  y  en  voudroit  mettre,  de  sa  part,  mais  qu'elle 
ny  ceulx  de  son  conseil  n'y  avoient  encores  voulu  enten- 
dre; et  que  tout  le  désordre  provenoit  du  support  qu'on 
faysoit,  en  ce  royaulme,  à  ceulx  de  la  nouvelle  religion, 
qui  alloient  piller  les  Gatholicques.  Ce  que  la  pluspart 
d'eux  ont  confessé  estre  vray,  et  ne  l'ont  moins  détesté 

que  moy.  Néantmoins,  Madame,  je  supplye  très  humble- 
ment Yostre  Majesté  de  mander  aulx  gouverneurs  de  Nor- 
mandye  que,  pour  la  réputation  de  la  couronne,  et  pour 
l'entretènement  de  la  paix,  ilz  vueillent  tenir  le  faict  du 
commerce  et  de  la  navigation  en  quelque  meilleur  estât 
qu'il  n'est. 

Ceulx  cy  commencent  de  n'espérer  plus,  tant  qu'ilz  fay- 
soient,  l'accord  d'entre  le  grand  commandeur  de  Castille 
et  le  prince  d'Orange;  et  si,  se  parle,  entre  eulx,  que  la 
venue  du  Prince  de  Condé  est  retardée,  mais  ilz  ont  bien 
quelque  opinyon  que  le  Roy,  à  son  retour,  voudra  remet- 
tre la  paix  en  son  royaulme.  Et  n'est  pas  à  croyre,  Ma- 
dame, en  quelle  admiration  ung  chacung  ,  icy,  a  ce  qu'on 
escript,  d'Jtalye  des  grands  appretz  qui  s'y  font  pour 
honnorer  le  passage  du  Roy,  vostre  filz,  et  que  toutz  les 
potentats  du  pays  concourent  à  luy  aller  au  devant.  De  quoy 
aulcuns  sont  aussy  aises  comme  si  c'estoit  pour  leur  pro- 
pre prince  ;  et  les  aultres  en  restent  touts  estonnés  :  et  mi- 
lord  de  Windesor  j  qui  est  à  Venise,  en  a  mandé  ung  grand 
discours  en  ceste  court.  Dontjeverray  ce  que  ceste  prin- 
cesse m'en  dira,  quand  je  l'iray  trouver,  à  la  première 
occasion  que  Yostre  Majesté  m'en  donra,  après  ceste  vostre 
dépesche,  que  je  viens  de  recepvoyr,  du  xxiij^  du  passé, 
laquelle  contient  bien  des  matières  d'importance,  mais  non 
propres  pour  aller  tretter  d'icelles  seules  avec  la  dicte  Dame; 
et  aussy  que  je  me  suis  arresté  icy  pour  les  exèques,  qu'on 
a  faictes,  le  \if  de  ce  moys,  du  feu  Roy,  vostre  filz ,  assez 
magnificques  ;  où  milord  trézorier  est  intervenu  pour  la 
Royne,  sa  Mestresse,  avec  plusieurs  aultres  milords;  par 
où  l'on  a  bien  voulu  fère  voyr  qu'on  tenoit  le  deffunct  pour 
ung  grand  amy  et  confédéré  de  ceste  couronne,  qui  est 

une  démonstration  qui  tend  à  vouloir  persévérer  vers  le 
Roy,  son  frère,  si,  d'avanture,  les  choses  sont  gracieuse- 
ment conduictes.  Je  m'y  suis  trouvé,  à  l'instance  de  la  dicte 
Dame  et  à  la  leur,  avec  protestation  que  c'estoit  seulement 
pour  ne  refuzer  d'assister  à  l'acte  de  gratitude  de  ceste 
princesse  vers  le  feu  Roy,  et  pour  ne  la  mettre  en  aulcun 
doubte  que  Voz  Majestez  Très  Chrestiennes  ne  vueilliés 
persévérer  tousjours  fort  constamment  vers  elle  ;  mais  ce  a 
esté  sans  y  fête  ny  dire  chose  qui  n'ayt  beaucoup  plus 
monstre  de  n'approuver  que  de  donner  tant  soit  peu  d'apro- 
bation  à  leurs  cérymonies.  Et  me  suis  excusé  d'aller  à  l'of- 
frande, bien  qu'on  m'y  ayt  semond,  et  qu'on  m'ayt  remous- 
tré  que  c'estoit  la  coustume. 

Il  y  a ,  icy ,  encores  quelque  petit  nombre  de  cappi- 
taines  et  soldatz  françoys,  de  la  nouvelle  religyon,  qui  par- 
lent entre  eulx  de  la  surprinse  de  quelque  place  en  France; 
mais  je  n'en  puis  si  tost  descouvrir  la  particullarité.  Et  sur 
ce,  etc.  Ce  \uf  jour  d'aoust  1574. 

Les  choses  d'Espaigne  se  vont  fort  accommodant  avec  ceulx  cy,  et 
faict  on  tenir  prest  un  gentilhomme,  pour  renvoyer  devers  le  Roy 
Catholicque,  ainsy  qu'on  faict  aussy  apprester  ung  milord,  pour  le 
dépescher  devers  le  Roy,  vostre  filz. 

CCCXCIX'  DÉPESCHE 

— du  xiii^jourd'aoust  1574.— 

(Envoyée  exprès  jusques  à  Calais  par  Jehan  Mounyer.) 

Irrésolution  des  Anglais. — Sollicitations  des  protestans  de  France  pour  obte- 
nir des  secours. — Instances  de  l'ambassadeur  auprès  des  réfugiés  afin  de  les 
engager  à  recourir  au  roi.  —  Nouvelles  d'Ecosse.  — Négociation  des  Pays- 
Bas. 

A  LA   ROYNE,   RÉGENTE. 

Madame  ,  je  n'ay  pas  esté  avec  milord  trézorier  durant 
les  exèques  ,  qu'il  a  célébrées,  icy ,  au  nom  de  la  Royne, 
sa  Mestresse,  pour  le  feu  Roy ,  vostre  fils ,  sans  le  mettre 
en  propos  de  confirmer,  à  ce  nouveau  règne,  l'amityé  qui 
a  duré  tout  le  règne  passé ,  affin  de  sentir  en  quelle  dispo- 
sition sa  dicte  Mestresse  et  eulx  de  son  conseil  en  estoient. 
Qui  m'a  respondu  honnorablement  plusieurs  choses  ,  les 
unes  généralles ,  les  aultres  particullières,  et  les  aultres  in- 
différentes, lesquelles  seroient  bien  longues  à  les  mettre 
toutes,  icy;  mais ,  en  substance  ,  il  a  esté  facille  derecueil- 
lyr ,  de  son  dire ,  que  la  dicte  Dame  et  eulx  ont  remis  de 
prendre  leur  résolution,  vers  le  Roy,  jusques  à  ce  qu'ilz 
voyent  comme  il  se  déportera  à  cestuy  sien  advènement  à 
la  couronne,  et  comme  il  commencera  l'entrée  de  son  rè- 
gne; en  quoy  ne  fault  doubter  qu'ilz  ne  remarquent,  de 
près  ,  tout  ce  qui  s'y  fera ,  et  qu'ilz  ne  se  forment  une  im- 
pression que  la  suyte  en  doibve  estre  semblable.  Bien  m'a 
il  dict  que  ce  qu'il  estimoit,  à  présent,  estre  besoing  de  plus 
promptement  pourvoyr,  estoit  celle  plaincte  de  leurs  mar- 
chandz  et  subjectz  qu'ilz  m'avoient  renvoyée,  à  laquelle 
ils  avoient  à  adjouxter  plusieurs  excès  nouveaulx ,  qui  es- 


toient  par  trop  insupportables ,  et  sur  lesquels  la  Royne , 
sa  Mestresse ,  ne  pouvoit  plus  dényer  sa  provision ,  si  elle 
ne  vouloit  renoncer  ù  sa  couronne  ;  et  mesmement  que  ses 
subjectz  la  supplioient  qu'aulnnoins  elle  leur  permît  de  se 
revencher  sur  les  mesmes  françoys  qui  les  avoient  oultragés 
et  endommagez. 

A  quoy  je  luy  ay  oposé  plusieurs  raysons ,  et  allégué 
beaucoup  d'inconvénients,  qui  adviendroient  de  cella,  et 
luy  ay  exibé  des  plainctes,  aussi  récentes,  des  nostres, 
comme  estoient  celles  dont  il  me  parloit  des  leurs;  et  qu'en 
effaict,  ilfalloit  que,  par  commune  intelligence,  Voz  Ma- 
jestez  Très  Chrestiennes ,  et  la  Royne,  Sa  Mestresse, 
fissiés  cesser  ces  désordres ,  et  qu'on  ne  donnât  ny  retraicte, 
ny  faveur ,  en  ce  royaulme ,  à  ceulx  de  la  nouvelle  religyon 
qui  alloient  piller  les  Catholicques ,  ce  qu'il  n'a  nullement 
contredict;  ains  m'a  assuré  que,  sellon  qu'il  n'avoit  jamays 
approuvé  telles  choses,  il  en  parleroit  vifvement  à  la  Royne, 
sa  Mestresse ,  laquelle  il  alloit  trouver ,  le  jour  ensuyvant , 
pour  luy  ramener  le  comte  d'Oxfort,  son  beau  fils.  Lequel 
ilespéroit  qu'elle  le  verroit  très  volontiers  pour  s'estre  bien 
fort  vertueusement  acquité  vers  son  service,  quand  il  a 
esté  en  Flandres,  où  non  seulement  il  n'avoit  voulu  fré- 
quenter le  comte  de  Vuestmerland  ny  la  comtesse  de 
Northomberland ,  mais  ne  les  avoit  voulu  ny  voyr,  ny  ouyr, 
ny  nul  des  fuitifs  de  ce  royaulme. 

J'ay  depuis  receu  la  lettre  de  Vostre  Majesté ,  du  xxvij* 
du  passé,  laquelle  j'ay  envoyée  communiquer  au  comte 
de  Lestre  par  le  S^  de  Vassal,  affin  d'en  fère  part  à  la 
Royne ,  sa  Mestresse  ;  et  ay  envoyé ,  par  mesme  moyen  , 
à  M"'  de  Walsingam,  une  coppyede  la  patante  qu'avez  faicte 
expédier  en  faveur  des  Angloix.  Il  est  arryvé  icy,  d'Alle- 

maigne,  ung  IVançoys,  qu'on  m'a  dict  s'appeler,  de  son 
propre  surnom  ,  Poutrin  ,  mais  il  se  faict  nommer  Dupin  , 
lequel  a  esté  négocier  en  ceste  court,  et  les  ministres,  avec 
aulcuns  aultres  principaulz  protestantz,  le  sont  allez  assis- 
ter. Qui  ont,  toutz  ensemble,  ainsy  qu'on  me  l'a  rapporté, 
fort  instamment  pressé  d'avoir  argent  ou  crédit  de  ceste 
princesse  pour  fère  la  levée  ,  en  Allemaigne  ;  mais  ,  après 
beaucoup  de  réplicques,  d'ung  costé  et  d'aultre,  elle  les  a 
remis  à  attandre  ung  peu  que  le  temps  luy  appreigne  ce 
qu'elle  debvra  fère  ;  et  ainsy  ilz  sont  temporisans ,  icy  ,  ceste 
espérance. 

J'ay  faict  admonester  les  principaulx  françoys  de  la  nou- 
velle religyon,  qui  sont  encores  par  deçà ,  d'aller  au  devant 
du  Roy,  vostre  filz,  et  qu'avec  le  debvoir  de  leur  obéys- 
sance  ilz  luy  facent  eulx  mesmes  entendre  leurs  requestes, 
sur  ce  qu'ilz  désirent  de  Sa  Majesté  pour  le  repos  et  seu- 
reté  de  leurs  personnes ,  biens  et  conscience ,  leur  assurant 
que  Vostre  Majesté  leur  assistera.  Et  ay  faict  presser  le 
yydamede  Chartres ,  lequel  semble  s'apprester  pour  passer 
en  Allemaigne ,  le  chassant  d'icy  la  nécessité ,  qu'il  vueille 
attandre  la  déclaration  de  la  bonne  volonté  et  intention 
de  Voz  Majestez ,  à  ce  commencement  de  ce  nouveau 
règne. 

Je  ne  sçay  encores  comme  luy  et  les  aultres  en  uzeront  ; 
tant  y  a  qu'il  m'a  mandé  que  Vous ,  Madame  ,  sçavez  bien 
qu'il  vous  est ,  et  ne  peut ,  ny  veult  vous  estre  aultre  que 
très  bon  et  très  humble  serviteur  ,  et  qu'il  a  voit  fondé  toute 
son  espérance  et  la  resource  de  toutz  ses  affères ,  sur  la 
bonne  opinyon  qu'il  pensoit  que  Vostre  Majesté  eût  de  luy; 
mais  qu'il  avoit  bien  senty  tout  le  contrayre  ,  en  son  procès 
de  Ghavamoye,  et  qu'il  croyoit  estre  vray ,  ce  qu'on  disoit  : 

que  Yostre  Majesté  ne  l'aysoit  bien  sinon  à  ceulx  qui  s'ef- 
forçoient  de  vous  f'ère  du  mal. 

J'attands,  d'heure  en  heure,  le  retour  d'ung  escossoys, 
lequel  j'ay,  longtemps  y  a  ,  faict  acheminer  à  Lillebourg, 
pour  observer  M''  Quillegreu ,  et  pour  me  rapporter ,  du 
vray,  Testât  des  choses  de  dellà,  et  comme  je  y  pourray 
escripre,  et  où  adresser  mes  lettres.  Il  m'a  cependant  ad- 
verty  que  la  payx  s'y  entretient  aulcunement,  et  que  le 
comte  de  Morthon  et  celuy  d'Honteley  sont,  de  vray,  assez 
bien  ensemble;  et  qu'icelluy  de  Honteley  demeure  à  Lille- 
bourg,  pendant  que  l'autre  va  tenir  la  justice  à  Abredin,  et 
vers  le  North,  ( comme  ostâges l'ung  pour  l'autre);  et  que 
toutzles  grands  d'Escosse  ont  preste  l'obéyssance  au  dict 
de  Morthon,  réservé  le  comte  d'Arguil,  qui,  pour  ceste 
occasion ,  est  mis  au  ban  ;  et  qu'on  y  parle  d'entretenir  fer- 
mement la  ligue  avecques  la  France. 

Les  depputés ,  qui  vacquent ,  icy,  sur  les  différens  des 
Pays  Bas  ,  sont  fort  près  de  conclurre  l'accord,  et  m'a  l'on 
dict  qu'il  se  fait  quelque  forme  de  récompense  aulx  mutuelz 
subjectz,  de  laquelle  l'on  pense  qu'encore  que,  de  pas  ung 
des  costez,  l'on  ne  s'en  ayt  bien  à  contanter,  néantmoins, 
parce  que  les  princes  ne  veulent  poinct  de  différent ,  que 
nul  ne  s'y  oposera.  Et  desjà  la  flotte  des  leynes  est  par- 
tye  de  ceste  rivyère  pour  aller  à  Bruges,  et  delà  en  Anvers, 
ainsy  qu'on  avoit  auparavant  accoustumé  de  le  fère. 

Je  loue  Dieu,  de  bon  cueur,  de  ce  qu'il  luy  plaist  don- 
ner toute  facillité  et  bon  rencontre  au  voïage  du  Roy,  vos- 
tre  filz ,  et  prie  Dieu  qu'il  le  vous  vueille  rendre ,  bientost, 
bien  sain  et  bienjoyeulx.  Et  sur  ce,  etc. 

Ce  xiij*  jour  d'aoust  1574. 


u 

(XeC^   DÉPESCHE 

—  du  xvii«  jour  d'aoust  1574.  — 
(Envoyée  exprès  jusques  à  Calais  par  Nicolas  de  Malehape.) 

Préparatifs  faits  secrètement  pour  secourir  la  Rochelle. — État  de  la  négo- 
ciation des  Pays-Bas. — Incertitude  sur  le  départ  de  la  flotte  d'Espagne. 

A     LA     Roy  NE,    RÉGENTE. 

Madame,  ayant,  le  tréziesme  du  présent,  receu  la  dé- 
pesche  de  Vostre  Majesté,  du  v%  j'ay  incontinent  envoyé 
là,  où  j'ay  quelque  intelligence,  pour  fère  dilligemment 
observer  les  choses  auxquelles  me  commandiés  prendre 
garde.  Et  j'ay  trouvé  que  ,  sur  ung  pacquet  qui  est  arryvé, 
à  ceste  princesse ,  le  ix^  de  ce  moys,  de  son  ambassadeur 
qui  est  en  France ,  elle  luy  a  incontinent  renvoyé  son  se- 
crettère  Thomas  \Vilx ,  celuy  mesmes  ,  à  mon  advis,  dont 
Yostre  Majesté  m'a  cy  devant  faict  mencion ,  lequel  est 
party  de  ceste  ville  ,  le  xij^,  mais  non  en  grande  dilligence, 
car  a  emmené  deux  hacquenées  ,  comme  s'il  alloit  à 
journées;  et  a  esté  conférer  avec  les  ministres  et  aultres 
principaulx  françoys  de  la  nouvelle  religyon  ,  qui  sont  en- 
cores  icy,  sans  passer  nullement  devers  moy,  bien  qu'on 
m'eût  assuré  qu'il  luy  seroit  commandé  de  le  fère.  Et,  bien 
peu  d'heures  après,  ung  allemant,  d'assez  bonne  appa- 
rance  ,  qui  estoit  party  de  Paris ,  le  x%  est  arrivé  icy ,  le 
tréziesme  fort  matin  ;  et  incontinent ,  a  passé  oultre  vers 
ceste  court,  à  Bristo,  où  j'ay  aussytost  dépesché  de  mon 
costé,  affin  d'estre  adverty  comme  et  avec  qui  ilnégocyera. 
Et  n'est  pas  à  croyre.  Madame,  combien  la  venue  du  Roy, 
et  les  levées  des  reytres  et  suysses ,  qui  sont  entrés ,  pour 

son  service,  en  France,  meuvent  diversement  les  affections 
de  ceulx  cy,  et  font  diverses  impressions  en  eulx  ,  et  en 
ceulx  des  aultres  nations,  francoys,  allemans  ,  flammants  , 
et  encores  italiens  et  hespaignols  ,  qui  sont  en  ceste  ville  ; 
dont  se  faict  plusieurs  discours ,  et  beaucoup  de  gageures, 
entre  eulx,  sur  ce  qui  debvra  advenir.  Et  cependant  ceulx 
de  la  nouvelle  relligyon  ont  envoyé ,  en  Hambourg  et 
Emdhem,  fère  provision  d'armes  et  de  poudre,  et  de  mo- 
nitions  de  guerre ,  et  en  cherchent  de  toutes  partz  ,  se- 
crettement ,  en  ce  royaulme  ,  pour  envoyer  à  la  Ro- 
chelle. 

Les  depputés  qui  vacquoient  icy,  pour  le  Roy  d'Espai- 
gne,  sur  les  différends  des  Pays  Bas,  se  sont  condescendus 
presque  à  tout  ce  que  les  Angloix  ont  voulu,  réservé  à  ung 
seul  poinct,  sur  lequel  eulx  et  les  principaulx  marchands 
de  ceste  ville  sont  allez  trouver  les  seigneurs  de  ce  conseil, 
à  Bristo,  qui  les  en  mettront ,  ainsy  que  chascun  pense  , 
fort  facillement  d'accord. 

L'on  commance  fort  à  doubter  de  la  venue  de  l'armée 
d'Espaigne ,  s' entendant  que  celle  du  Turc  va  à  Tuniz  ;  et 
que  desjà  la  sayson ,  pour  venir  par  deçà,  s'en  va  passer. 
Néantmoins  Goaras  dict  qu'il  luy  est  arryvé  ung  pacquet  du 
Roy  d'Espaigne,  qui  s'adresse  à  Péro  Mélendès,  pour  le 
luy  dellivrer,  au  premier  port  que  l'ung  de  ses  vaysseaulx 
abordera,  en  ce  royaulme  5  par  où  il  pubhe  que  l'armée  es- 
toit  desjà  par tye.  Et  sur  ce,  etc. 

Ce  xvij*  jour  d'aoust  1574. 

CCCCr  DÉPESCHE 

—  du  xxiiii«  jour  d'aoust  1 574. — 
(  Envoyée  exprès  jusques  à  la  court  par  le  S""  de  Vassal.) 

Félicitation  au  roi  sur  son  retour  en  France.  —  Demande  par  l'ambassadeur 
de  son  rappel. — Mémoire  général.  Détails  de  la  négociation  de  don  Bernar- 
din de  Mendoce.^  Ses  efforts  pour  renouer  l'alliance  de  l'Angleterre  et  de 
l'Espagne.— Démarches  de  l'ambassadeur  pour  rompre  ses  projets.— Confi- 
dences deLeicester  sur  les  offres  qui  lui  avaient  été  faites  par  le  roi  d'Espa- 
gne lors  de  l'avènement  d'Elisabeth. — Ses  plaintes  de  l'abandon  où  le  laisse 
la  France.  —  Nécessité  où  il  se  trouve  d'accepter  les  nouvelles  offres  des 
Espagnols. — Hésitation  d'Elisabeth  à  se  prononcer  entre  la  France  ou  l'Es- 
pagne. —  Vive  recommandation  de  l'ambassadeur  pour  que  la  légation 
annoncée  par  Elisabeth  soit  bien  reçue  en  France. 

Au  Roy. 

Sire,  sellon  \e  debvoir  et  servitude  que  j'ay  à  Yostre 
Majesté,  je  la  supplie  très  humblement  avoyr  agréable 
que  je  luy  puisse,  d'icy  en  hors,  par  le  S'  de  Vassal,  avec 
la  présente,  très  humblement  bayser  les  mains,  et  me  con- 
jouyr,  avec  elle,  ainsy  de  parolle  et  par  escript,  comme 
je  le  fay  infinyement  du  profond  de  mon  cueur,  de  son 
heureulx  retour;  sur  lequel  je  fay  ceste  dévote  prière  à 
Dieu,  que  tout  ainsy  qu'il  luy  a  pieu  de  le  guider,  et  le 
rendre  favorizé  des  plus  souverains  princes  et  potentatz 
de  la  terre  et  de  toutz  les  peuples ,  où  elle  a  passé,  et  le 
rendre  encores  non  moins  désiré  de  ses  bons  et  naturels 
subjectz  que  leur  propre  vye,  qu' ainsy  sa  divine  provi- 
dence vous  vueille  maintenant,  Sire,  introduyre  en  ung 
règne  qui  soit  d'une  continuelle  félicité  à  Yostre  Majesté, 
et  d'ung  bien  assuré  et  perdurable  repos  à  voz  subjectz; 
et  qu'il  vous  face  aussy  contant  de  la  fidelle  obéyssance 
qu'ilz  vous  doibvent,  comme  ilz  vivront  très  heureulx  soubz 

vostre  légitime  et  souverayne  authorité.  11  ne  fault  pas 
qu'on  juge  autrement  des  extrêmes  difficultez  que  Vostre 
Majesté,  par  une  grande  magnanimité  de  cueur,  en  s'en 
venant,  et  la  Royne,  vostre  mère,  par  une  singulière  pru- 
dence, en  vous  attandant,  avez,  l'ung  et  l'autre,  vertueu- 
sement surmontées,  sinon  que,  par  là,  Dieu  a  déterminé, 
sellon  le  grand  soing  qu'il  a  tousjours  eu  de  la  couronne 
de  France,  de  la  restablir  bientost  en  quelque  meilleur 
estât  et  en  plus  d'esplandeur  qu'on  ne  l'a  veue  de  long- 
temps. Et  Dieu  vueille  que,  pour  ce  regard,  Vostre  Majesté 
me  répute,  en  quelque  endroict,  digne  de  son  service  ;  car 
je  n'ay  ,  pour  nulle  aultre  occasion  qui  soit  au  monde, 
plus  cher  le  restant  de  mes  jours  que  pour  les  dédyer 
toutz  à  très  humblement  vous  en  fère. 

Je, désire  bien  que  les  choses  d'icy  vous  soient  entière- 
ment cognues,  affin  de  prendre  advis  comme  vous  conduyre 
vers  celles  qui,  en  l'endroict  de  ceste  princesse  et  de  son 
royaulme,  peulvent  concerner  le  présent  estât  des  vostres. 
Et  s'il  vous  plaist.  Sire,  vous  souvenir  des  termes,  où  l'on 
en  estoit,  quand  partistes  pour  vostre  royaulme  de  Pou- 
loigne,  sellon  que,  jusques  allors,  je  vous  en  avoys  tous- 
jours  rendu  bon  compte;  et  entendre,  à  ceste  heure,  de 
la  Royne,  vostre  mère,  ce  que,  depuis,  du  vivant  encores 
du  feu  Roy,  vostre  frère,  et,  après  qu'elle  a  esté  Régente, 
je  luy  en  ay  ordinairement  mandé,  jomct  l'ample  instruc- 
tion que,  par  le  S'  de  Vassal,  présent  porteur,  je  vous  en 
envoyé,  et  ce  que  luy  mesmes,  par  qui  j'ay  souvent  négocyé 
avec  des  principaulx  de  ce  conseil  vous  en  dira,  il  ne  vous 
sera  malaysé  d'eslire,  entre  plusieurs  expédients  là  des- 
sus, celluy  qui  plus  conviendra  au  bien  de  voz  afleres.  Une 
chose  vous  supplyè  je  très  humblement,  Sire,  de  considérer  : 

qu'il  y  a  ung  grand  nombre  d'ans  que  nulle  entrée  de  règne 
n'a  esté  si  curieusement  observée  ,  en  la  Chrestienté,  que 
sera  la  vostre,  ny  nuls  actes  de  prince  plus  dilligemment 
remarqués  que  ceulx  que  vous  y  ferés;  que  tant  plus,  sur  ce 
commancement ,  l'on  les  verra  bien  et  sagement  et  sans 
précipitation  conduictz  au  seul  but  du  bien  et  utillité  de 
vostre  couronne,  tant  plus  Vostre  Majesté  en  demeurera 
redoubtée  de  ses  voysins ,  et  creincte  et  révérée  de  ses 
subjectz,  et  son  authorité  en  prendra,  avec  sa  grande  ré- 
putation, ung  très  solide  fondement  pour  tout  le  temps  de 
son  règne;  bien  qu'à  dire  vray  rien  n'est  advenu,  du  passé, 
que  ceuh  icy  ne  monstrent  desjà,  comme  je  pense  que 
feront  ceulx  des  aultres  courts,  de  le  vouloir  tirer  en  argu- 
ment de  r advenir,  sellon  qu'ilz  verront  que  les  premiers 
déportements  de  Vostre  Majesté  procéderont. 

J'ay  commancé,  par  ma  dépesche,  du  xxiij^  du  passé,  et 
continueray,  par  ceste  cy,  de  suplier  très  humblement 
Vostre  Majesté  de  m' octroyer  tant  de  grâce  qu'après  une 
si  longue  résidance,  de  six  ans  continuels  que  j'ay  esté 
en  ceste  charge,  avec  la  ruyne  de  mes  meilleurs  ans ,  et  de 
ma  santé,  et  de  mes  affères  ;  et  avec  la  perte  de  ce  peu  de 
bien  que  j'avoys,  qui  tout  m'a  esté  osté,  et  ung  de  mes 
frères  meurtry,  et  troys  aultres,  pendant  que  j'ay  esté  icy, 
sont  mortz;  je  puisse  maintenant,  pour  mon  souverain  bien 
et  pour  ma  meilleure  consolation,  aller  voyr  la  face  de 
Vostre  Majesté;  ayant  la  Royne,  vostre  mère,  pour  diverses 
occasions  qui  sont  survenues  en  vostre  service,  tousjours 
différé,  de  temps  en  temps,  de  me  retirer  jusques  à  ceste 
heure,  que  j'espère  que  Dieu  l'aura  voulu  ainsy,affin  que  j'aye 
tant  plus  d'heur  d'estre  rappelle  et  relevé  de  ma  pouvreté, 
et  récompensé  de  mon  tant  long  et  très  fidelle  service,  par 

la  libéralle  main  de  Vostre  Majesté,  ainsy  que,  de  rechef, 
pour  une  singullière  estreyne  à  cestuy  sien  très  heureulx 
retour,  très  humblement,  et  au  nom  de  Dieu,  je  l'en  re- 
quiers. Et  je  supplieray  le  Créateur,  etc. 

Ce  xxiv^  jour  d'aoust  i574. 


MEMOIRE   PRINCIPAL  , 

baillé  au  S'  de  Vassal  de  ce  qui  est  expédiant  que  Leurs  Majestez  entendent 
de  Testât  des  choses  d'Angleterre  : 

Que,  au  mois  de  juing  dernier  ,  le  cappitaine  Leython  et  le  jeune 
Quillegreu  rendirent  fort  mal  satisfaicte  la  Royne  d'Angleterre  des 
choses  de  France  ,  et  firent  que  le  comte  de  Lestre ,  qui  avoit  tous- 
jours  entretenu  la  dicte  Dame  en  l'intelligence  du  Roy,  et  luy  mes- 
mes,  qui  s'estoit  toujours  montré  partial  françois,  demeura  encores 
plus  offencé  qu'elle,  de  ce  «ju'ils  luy  rapportèrent  qu'on  se  deffioit 
grandement  de  luy  et  qu'on  l'avoit  bien  fort  suspect  par  delà. 

De  (|uoy  «'estant  les  passionnés  Protestants  bien  apperceus,  et 
pareillement  ceux  qui  portent,  ici,  le  faict  du  Roy  d'Espaigne ,  et  se 
voullants ,  les  uns  et  les  autres ,  servir  de  l'occasion  ,  ceux  ici  firent 
incontinent  sçavoir  au  grand  commandeur  de  Castille,  <]u'il  estoit 
temps  qu'il  envoyât  par  deçà  un  personnage  de  qualité,  pour  re- 
nouveller  l'amitié  avec  celte  princesse,  et  avec  ce  royaulme;  et  que, 
si  le  Roy,  son  Maistre,  y  avoit  tant  d'affection,  comme  il  en  faisoit  le 
semblant,  qu'il  y  trouveroit,àcesteheure,  de  la  facilité  et  disposition 
fort  bonne.  Dont,  soubdain,  il  print  espédiant  d'y  envoyer  don 
Bernardin  de  Mendossa  ;  mais ,  pour  monstrer  que  l'occasion  de  sa 
légation  n'estoit  soubdaine  ,  ains  qu'elle  provenoit  de  plus  loing^  il 
fit  courir  le  bruict  que ,  de  certains  blancs  qu'il  avoit  rempli  à  cest 
effaict,  c'estoient  des  lettres  bien  fresches  du  Roy,  son  Maistre,  qui 
enfin  luy  estoient  venues  par  la  voye  de  Gènes,  après  que  plusieurs 
aultres  siens  pacquets  avoient  esté  volés ,  en  France,  par  ceux  de  la 
nouvelle  religion;  et  advertit  ceux  de  son  parti,  ici,  qu'ils  commen- 
ceassent  d'ainsi  le  publier. 

Lesquels  ne  faillirent  pas  de  faire  bien  honneste  cette  nouvelle  , 
comme  très  oportune,  sur  le  doubte  où  l'on  estoit  de  l'armée  d'Es- 
paigne, et  se  mirent  à  pratiquer  des  personnes  plus  principalles , 
hommes,  et  femme^^  de  ceste  cour,  et  proposer  tout  ouvertement,  et 

avec  grande  expres.^iori ,  dans  ce  conseil,  les  choses  que  s'ensuivent, 
ainsi  que  le  S"^  de  La  Mothe  Fénélon  en  a  esté  seurement  adverti  : 

Que  Tintelligence  du  Roy  d'Espaigne  estoit  nécessaire  et  de  très 
grande  utilité  à  l'Angleterre,  considéré  que  le  commerce  et  la  navi- 
gation des  Anglois,  qui  esfoient  les  deux  choses  sur  lesquelles  se 
maintenoit  principallement  Testât  de  ceste  couronne,  estoieiit  si  mes- 
lées  et  fondées  avec  l'Espaigne  et  Flandres,  et  pareillement  celles  des 
Espagnols  et  Flamansavecque  l'Angleterre,  qu'il  u'estoit  pas  possible 
que  les  uns  se  pussent  passer  des  aullres,  ainsi  que  la  preuve  du 
suspens  et  infermission  du  traffiq  ,  où  ils  en  avoient  esté ,  ces  quatre 
ou  cinq  ans  derniers,  avoit  faict  sentir,  de  chasque  costé  ,  que  les 
inconvénients  en  venoient  si  grands  que  les  pays  s'en  estoient  plu- 
sieurs fois  cuidés  rebeller; 

Et  qu'on  n'avoit  jamais  peu  bien  establir  le  commerce  en  ce 
royaulme  de  France,  fust  pour  incompatibilité  des  deux  nations,  ou 
par  faulte  qu'il  n'y  eust  de  bons  ports  par  delà,  ou  que  les  subsides 
y  feussent  trop  grands ,  et  les  charrois  trop  chers  et  difficilles,  et  les 
chemins  mal  seurs  :  ou  qu'on  n'y  trouvât  à  y  faire  la  descharge,  ni  à 
charger  ce  qui  faisoit  besoin  par  deçà  :  ou  bien  d'aultres  désordres 
et  manquements  de  la  police  et  de  la  justice  du  royaulme  ;  de  sorte 
qu'ils  jugeoient  n'y  avoir  propos  ni  apparence  qu'ils  deussent  laisser 
leurs  anciens  entrecours  ,  lesquels  estoient  faciles  et  aisés ,  pour  en 
commencer  des  nouveaux  qui  n'avoient  nulle  aisance  ni  facilité  ; 

Qu'il  ne  s'estoit  veu  ,  ni  ne  se  voyoit  rien  au  Roy  d'Espaigne  , 
pour  quoy  la  Royne ,  leur  Mestresse  ,  deubt  rejetter  son  amitié  ny 
luy  dénier  la  sienne ,  puisqu'il  la  venoit  rechercher  ;  car  il  s'estoit 
tousjours  monstre  prince  véritable  et  certain ,  plain  de  grande  mo- 
dération, et  d'intégrité,  qui  n'avoit  poincr  meu  de  guerres  injustes  , 
ni  qui  ne  feussent  nécessaires  ;  et  n'avoit  usé  ,  en  icelles,  ni  fraude  , 
ni  mauvaise  foy,  ni  exercé  aulcuns  actes  cruelz  qui  feussent  hors  du 
debvoir  de  la  guerre ,  ni  contre  les  termes  de  la  justice  ; 

Qu'il  s'estoit  monstre  si  modéré  qu'il  n'avoit  poinct  refusé,  pour  la 
diversité  de  religion ,  de  confirmer  les  anciens  traictés  avecques  la 
Royne,  leur  Mestresse  ;  et  que,  tant  qu'elle  avoit  esté  de  bonne  intel- 
ligence avecques  luy ,  il  avoit  bien  gardé  que  le  Pape  ni  le  concilie 
n'avoient  rien  meu  contre  elle  ;  qu'elle  n'avoit  poinct  de  particuliers 
ennemis  auprès  de  luy,  pour  l'inciter  à  la  fascher  :  et  si  le  ducd'Alve 
l'avoit  d'aultrefois  esté,  il  falloit  considérer  qu'il  en  avoit  esté  aulcu- 
nement  provoqué  ;  et  néantmoins  son  Maistre  ne  l'en  avoit  pas  des- 
pnysadvoué,  et  le  tenoitencoreSjà  cause  de  cella,  assez  recuUé  de  luy; 

Que  les  précédents  Roys ,  prédécesseurs  de  cesle  couronne , 
avoient  assez  cognu  que  leurs  affaires  s'estoient  tousjours  très  bien 
portés  avec  rintelligetice  d'Espaigne ,  et  non  seuUement  ils  en 
avoient  maintenu  leur  estât  en  grande  seurté  ,  et  enrichi  leurs  sub- 
jects  ,  mais  avoient  exécuté,  avec  cetappuy,  de  grandes  entreprinses 
ailleurs,  et  s'estoient  rendus  formidables  à  leurs  ennemis  ;  et  qu'en 
effaict ,  de  tous  les  auUres  voysins,  ils  n'avoient  jamais  guières  senti 
que  mal ,  dommage  et  ennuy  ,  et  de  cestuy  ci  toujours  beaucoup 
(le  bien ,  faveur  et  support  ;  et  estoient  pour  en  s  iitir  plus  que 
jamais  ,  et  pour  estre  bien  secourus  de  luy ,  à  leur  besoin,  là  où 
les  aultres  estoient  si  ruinés  et  si  empeschés,  qu'ils  ne  se  pouvoient 
secourir  eux  mesuies  ; 

El  (|ue,  si  Ton  venoit  à  l'occasion  des  derniers  différents  d'entre 
la  Royne  ,  leur  Mestresse  ,  et  le  dict  Roy  d'Espaigne,  l'on  trouveroit 
que  c'estoit  luy  qui  avoit  à  se  plaindre;  car  il  estoit  l'offencé,  et  ses 
subjects  avoient  esié  beaucoup  plus  pillez  (lue  les  Anglois.  Dont, 
puisque  l'opportunité  s'y  offroit  très  bonne,  de  [)Ouvoir  esteindre 
maintenant  ceste  injure  avec  un  tel  prince  ,  leur  ancien  ami  et  con- 
fédéré ,  et  avecques  ses  dict^^  subjects ,  qu'ils  ne  la  debvoient  nulle- 
ment laisser  passer;  et  que  eulx  osoient  bien  respondre,  sur  leur  vie, 
que,  si  la  Royne,  leur  JVlestresse,  vouUoit  bien  user  vers  luy,  qu'elle 
ne  sentiroit,  par  mer  ni  par  terre ,  ny  en  nul  endroit  de  ses  pays,  ni 
en  chose  qui  appartienne  à  sa  grandeur  et  couronne  ,  ni  en  Testât  de 
sa  relligion  ,  aulcun  empeschement ,  dommage  ny  desplaisir,  de  tout 
le  temps  de  sa  vie. 

A  hKjuelle  opinion  un  chascung  monstra  non  seuUement  de  con- 
sentir ,  mais  d'y  apporter  quelque  bonne  parolle  de  confirmation  ; 
dont  feut  délibéré  que  le  dict  don  Bernardin  seroit  bien  et  honno- 
rablement  receu  ,  et  seroit  respondu  avec  toute  faveur. 

D'autre  costé,  les  principaux  supposts  de  la  nouvelle  religion  se 
assemblèrent,  plusieurs  foys,  eu  conseil,  et  appellèrent  souvant  Vil- 
liers  Calvart ,  et  aultres  ministres,  et  pareillement  les  agents  des 
princes  protestants  et  de  la  Rochelle,  pour  adviser,  avec  eux,  de  ce 
qui  estoit  à  faire,  après  la  mort  du  feu  Roy,  et  en  l'absance  de  ces- 
tuy ci.  Et  puis  allèrent  ressusciter,  plus  vifves  que  jamais,  leurs  pour- 
suittes  en  ceste  cour  :  où  ils  feurent  mieux  ouis  qu'ils  ne  l'avoient 
encores  esté ,  depuis  ces  nouveaux  troubles  .  et  feurent  assistés  des 
mesmes  partisans  d'Espaigne,  soubs  Todeur  de  l'accord  qui  se  menoit 
entre  le  grand  commandetu'  de  Castille  et  le  prince  d'Orange  ;  et , 
bien  qu'ils  ne  rapportassent  pour  lors  l'espécialle  promesse,  qu'ils 

demandoient  de  la  dicte  Dame ,  d'estre  assistés  de  somme  désignée 
de  deniers,  et  de  nombre  certain  d'hommes  et  de  vaisseaux ,  et  de  la 
faire  entrer  en  ligue  ouverte  avec  les  princes  prolestantz  ,  si  eurent 
ilz  beaucoup  de  bonnes  parolles ,  et  firent  tant  qu'elle  retourna  sou- 
vent à  la  délibération  d'armer  :  et  que  un  Orné,  anglois  ,  et  un  La- 
brosse  ,  françois  ,  feurent  dépeschés  en  Allemagne ,  et  qu'on  fît  au 
dict  sieur  de  La  Molhe  Fénélon  ceste  déclaration  qu'il  a  mandée  tou 
chant  les  déprédations  ;  et  obtîndrent  aussy  <|ue,  sellon  qu'on  verroit 
la  disposition  du  temps  et  des  choses  le  requérir,  ils  seroient,  de 
jour  en  jour,  mieux  responduset  satisfaictz. 

De  toutes  lesquelles  délibérations  estant  le  dict  ambassadeur  ad- 
verti,  et  craignant  que  la  dicte  Dame  et  les  siens,  non  seulement  se 
bandassent,  mais  qu'ils  s'eiîorceassent  aussy  de  bander,  avec  eulx  , 
ceux  de  leur  intelligence  contre  le  Roy  ,  il  envoya  soubdain  devers 
milord  trésorier  et  le  comte  de  Lestre,  et  M' de  Walsingham,  pour  les 
reschaufer  à  la  ligue  de  France  \  et  leur  en  fist  représenter  les  utilités, 
et  la  grande  seurté  qui  en  viendroit  à  tout  ce  royaulme.  A  quoy  les 
deux  respondirent  aulcunes  parolles  indifférantes ,  sans  se  vouUoir 
ouvrir  de  rien. 

Mais  le  comte  de  Lestre ,  avec  lequel  feut  besoing  d'estreindre  un 
peu  plus  la  négociation ,  parce  qu'avecques  luy  plus  qu'avec  nul  aul- 
tre  ces  supposts  protestants  et  les  partisans  d'Espaigne  s'efforçoient 
d'entrer  en  estroicte  pratique ,  manda  franchement  à  ce  dict  ambas- 
sadeur qu'il  avoit  le  cœur  oultré  de  despit  et  de  regret,  de  ce  qu'a- 
près avoir  tant  travaillé  et  tant  despandu,  comme  il  avoit  faict,  pour 
avancer  en  ce  royaulme  l'intelligence  de  France ,  il  y  avoit  faict  en- 
trer la  Royne,  sa  Mestresse  ,  et  tout  son  conseil ,  il  se  trouvoit  main- 
tenant de  n'estre ,  en  nulle  part  de  la  Chrestienté ,  tant  haï  ni  tenu 
pour  suspect,  que  là;  et  que ,  quand  il  se  souvenoit  qu'il  s'estoit  ex- 
trêmement formalisé  pour  la  dicte  couronne  ,  au  préjudice  des  aul- 
tres  alliances,  et  d'Espaigne  et  d'Allemaigne,  et  de  sa  propre  reili- 
gion  ;  et  qu'il  n'estoit  nulle  sorte  de  bons  et  bien  rellevez  offices 
qu'il  n'eût  faict  pour  icelle ,  trop  plus  ouvertement  que  nul  aultre 
estranger  du  monde  ne  l'eût  osé  entreprendre,  espérant  d'y  trouver 
du  refuge  à  son  besoin ,  il  ne  pouvoil  dire  sinon  que  la  France  se 
portoit  par  trop  ingratement  vers  luy  ;  mais  que  ,  pour  cella,  il  ne 
lairoit  de  conseiller  à  sa  Mestresse  de  garder  bien  l'amitié  au  Roy, 
quand  il  viendroit  en  son  rang  d'en  parler,  ayant  tousjour  jugé  que 
c'estoit  le  bien  d'elle  et  de  ses  subjecls ,  car  aultrement  il  n'y  eût  eu 
tant  d'affection  ;  et  n»'  falloir  doubler  que  si  le  Roy  la  demandoit ,  et 

qu'il  r«'(iuis!,  de  bonne  sorle ,  la  conRnnation  de  la  ligue,  (jn'il  ne 
i'oblînl  :  mais  qu'il  rraindroit  par  trop  de  s'en  rendre  désormais  plus 
solliciteur,  ni  instiguanl,  comme  il  avoir  faict,  s'il  ne  voyoiî  bien  pro- 
céder de  meilleius  effaicts  de  delà. 

Comme  aussy ,  il  se  délibéroit  de  conseiller,  de  mesmes,  l'amitié 
d  Ëspaigne,  puisqu'il  esloit  si  humainement  recerché  de  ne  s'y  op- 
poser plus ,  et  (pi'à  dire  vray  le  Roy  d'Espaigne  ne  luy  avoit  jamais 
donné  occasion  que  de  luy  estre  fort  serviteur  :  car,  quand  il  estoit 
entré  en  ce  royaulme.  il  avoit  tiré  luy  et  ses  deux  frères  de  prison, 
et  leur  avoit  faict  rendre  l'héritage  de  leur  père^  qui  estoit  confis- 
qué ;  et  quand  l'armée  d'Angleterre  avoit  esté  à  Sainct  Quentin  , 
soubz  le  comte  de  Pembrok ,  il  luy  avoit  faict  tenir  le  second  lieu , 
et  commander  à  Tartillerie  ;  et  puis ,  au  retour,  il  n  avoit  poinct  es- 
cript ,  pour  nul  aultre ,  plus  favorablement  que  pour  luy ,  à  la 
Royne  Marie,  sa  femme  ;  dont  son  premier  avancement  en  estoit 
venu. 

Et ,  après  la  mort  de  la  dicte  Royne ,  il  avoit  à  luy  et  non  à  pas 
un  plus  de  ceste  cour,  escripl  de  sa  main ,  par  le  comte  de  Férié  ; 
et  luy  avoit  offert  une  pension  de  quatre  mille  escuz ,  prévoyant  bien 
qu'il  estoit  pour  tenir  quelque  lieu  d'authorité  en  ce  royaulme  ,  la- 
quelle pension  il  avoit  reffusée ,  bien  que  d'aultres  en  avoient  ac- 
cepté. Et  depuis,  par  l'évesque  d'Aquila,  il  luy  avoit  faict  mestre 
en  avant  de  s'ayder  de  luy  pour  espouser  la  Royne  ,  sa  Mestresse  : 
et  que ,  indubitablement ,  il  luy  conduiroit  l'effaict  de  ses  nopces  au 
poinct  qu'il  le  pourroit  désirer,  à  ses  propres  despans  ,  avec  le  con- 
cours de  tous  les  amis  qu'il  avoit  en  ce  royaulme  ,  et  avec  la  fa- 
veur des  princes  estrangers  ,  jusques  à  luy  offrir  le  consentement  et 
l'authorisation  du  Pape  ;  et  que ,  mesmes ,  s'il  vouUoit  incliner  à  la 
réduction  de  la  religion  catholique ,  que  le  Pape  luy  octroyeroit  un 
chapeau  de  cardinal  pour  son  frère ,  et  d'establir  luy  et  sa  race,  pour 
jamais,  en  ceste  couronne,  qui  avoit  esté  un  poinct  de  ce  dernier  qui 
l'avoit  faict  retirer  de  la  praticque  du  dict  d'Aquila  ;  mais  il  ne  lais- 
soit  pourtant  d'en  avoir  grande  obligation  à  son  Maistre  ; 

Que,  pour  lors,  il  avoit  eu  plus  d'inclination  à  la  France ,  et  trop 
meilleur  opinion  des  François  que  des  Espaignols  ,  ce  qui  l'avoit , 
assez  tost  après  ,  faict  déclarer  ouvertement  pour  le  Roy,  jusques  à 
avoir  accepté,  pour  très  grand  honneur  et  faveur,  son  ordre  :  dont 
le  Roy  d'Espaigne  avoit  commencé  de  désespérer  des  choses  de  ce 
royaulme  ;  mais  qu'à  présent  la  preuve  du  temps  et  des  personnes 
luy  faisoit  voir,  et  à  tout  ce  royaulme,  que  l'alliance  d'un  tel  prince 


u'estoit  nullement  à  rejetter,  et  mesmes  qu'il  se  conduisoit  si  bien 
vers  eux,  qu'ilz  ne  sçavoient  désirer  rien  de  mieux  de  luy;  car,  de 
tous  les  traictés,  entrecours,  et  traiiqs  de  ses  pais  il  offroit  cella  mes- 
mes aux  Anglois  que  ses  prédécesseurs  leur  avoient,  de  tout  temps, 
concédé ,  sans  diminution  quelconque  ;  et  encores  avec  des  privilèges 
davantage,  s'ils  en  demandoient;  et,  pour  le  regard  des  prinses,  et  aul- 
tres  différants,  d'en  fère  entièrement  comme  ils  voudroient;  touchant 
à  son  armée  de  mer  et  à  ses  forces ,  qu'elles  seroient  pour  servir  et 
non  pour  nuire  ,  en  façon  que  ce  feust ,  à  leur  Mestiesse,  ny  à  son 
royaulme  ;  et  que ,  mesmes,  le  dict  comte  entendoit  que  don  Ber- 
nardin avoit  charge  d'offrir  parti  à  la  dicte  Dame,  ne  voullant  poinct 
dissimuler  au  diclde  La  Mothe  Fénélon,  que  indubitablement  il  se- 
roitbien  venu  cnceste  cour. 

Là  dessus ,  il  vint  bien  à  propos  au  dict  S"^  de  La  Mothe  Fénélon 
qu'il  eût  à  demander  audience,  laquelle  il  n'obtint  pas  pourtant, 
sans  que  les  partisants  d'Espaigne  débatissent  assez  qu'elle  debvoit 
estre  premièrement  octroyée  au  susdict  don  Bernardin ,  lequel  la 
demandoit  en  mesmes  temps ,  par  ce ,  disoient  ils  ,  qu'il  venoit  de 
loing.  Néantmoins  le  dict  de  La  Mothe  Fénélon  luy  feust  préféré,  et 
mit  peyne ,  avec  une  lettre  du  Roy,  du  xv  de  juin,  de  Cracovia  ,  et 
une  aultre  que  la  Royne,  sa  mère  ,  escripvoit,  de  sa  main,  à  ceste 
princesse ,  de  la  remestre  en  quelque  bien  bonne  disposition  vers 
eux;  et  ne  cognent  le  dict  S*"  de  La  Moihe  Fénélon  qu'elle  se  réser- 
vât que  une  seule  chose  :  c'est  que  ,  si  Leurs  Majestez  Très  Chres- 
tiennes  se  voulloient  tant  laisser  posséder  aux  princes  estrangers ,  ou 
bien  à  ceux  des  leurs ,  lesquels  elle  ne  pouvoit  avoir  sinon  fort  sus- 
pects, se  souvenant  qu'ils  avoient  peu  interrompre  le  mariage  d'entre 
le  Roy  et  elle  ,  et  qu'ils  voulkussent  tant  deppendre  de  leurs  ad- 
vis  et  persuasions ,  qu'elle  ne  peut  rien  establir  avec  Leurs  majestez 
mesmes,  sans  danger  d'estre  bientost  renversée  par  les  aultres, 
qu'indubitablement  elle  ne  sçauroit  se  commettre  à  leur  amitié.  Sur 
laquelle  audience  le  dict  ambassadeur  fit  une  bien  ample  dépesche  à 
Leurs  Majestez  TrèsChrestiennes,  du  xxnj«  dupasse. 

Le  jour  ensuivant,  le  dict  don  Bernardin  fust  ainsi  bien  honnora- 
blement  receu,  et  bien  ouï  et  festoyé,  et  puis  favorablement  licencié, 
comme  le  dict  de  La  Mothe  Fénélon  l'a  despuis  mandé.  Et  oultre  les 
particullarités ,  qu'il  a  desjà  escriptes,  de  sa  négociation,  il  a  entendu, 
despuis,  que  celle,  qu'il  avoit  faicte  ,  en  privé ,  avoit  esté  de  dire  à  la 
dicte  Dame  que ,  puisqu'elle  monslroit  de  se  voulloir  marier ,  le 
Roy,  son  Maistre ,  luy  voulloit  bien  offrir  un  party  très  honnorable. 


et  lequel  il  espéroit  que  seioil  à  sou  conteutenienf,  premièrement  de 
son  frère,  don  Joan,  lequel  il  ne  teuoit  en  aultre  rang  que  de  frère 
.fi^ermain  et  utérin,  estant  fils  du  grand  Empereur  Charles  cinquiesme, 
et  prince  ,  de  soy  niesmes ,  d'une  telle  vertu  et  singulliére  valleur, 
et  de  telle  perfection  de  nature,  que  nul  aultre  prince  se  pouvoit  jus- 
teuïent  préférer  à  luy,  ou  bien  le  prince  Ernest,  segond  fils  de  l'Em- 
pereur, prince  excellent  et  rare,  entre  tous  ceux  de  la  Chrestienté  ; 
et  avec  Vmv^  ou  Taultre  luy  faire  des  avantages  trop  meilleurs  et  plus 
grands  qu'elle  n'en  sçauroit  avoir  de  nul  aultre  party. 

Or,  n'a  pu  encores  bien  au  vray  sçavoir  le  dict  de  La  Mothe  Fé- 
nélon  quelle  responce  il  a  emportée  ;  mais  on  l'a  bien  adverti  que 
ceux  de  ce  conseil  avoient  plus  pressé,  que  onques  ils  n'avoient  faict 
auparavant,  la  dicte  Uame  de  se  marier,  sans  toutesfoisl'aiistreindre  à 
un  party  plus  qu'à  un  aultre,  mais  d'en  prendre  quelqu'un  qui  luy 
peut  plaire  ;  et  qu'elle  leur  avoit  monstre  de  n'en  eslre  pasesloignée; 
et  qu'il  sembloit  que  ses  deux  principaux  conseillers  inclinoient  tou- 
jours plus  à  Monseigneur  le  Duc,  puisque  le  propos  en  estoitsi  avant, 
que  à  tout  aultre,  pourveu  que  les  choses,  qu'on  luy  avoit  mises  sus, 
n'y  donnassent  d'empeschement ,  bien  que  je  jugeois  que,  de  ce 
costé,  ni  de  l'aultte,  on  ne  se  debvoit  plus  attendre  à  ceste  pour- 
suitte. 

Néantinoins  le  dict  don  Bernardin  manda  au  dict  de  la  Mothe  Fé- 
nélon  ,  après  pleusieurs  honnestes  parolles  de  merciement ,  sur  une 
visitte  qu'il  luy  envoya  faire  par  le  S'  de  Vassal ,  qu'il  l'excusât ,  s'il 
ne  le  pouvoit  venir  voir,  parce  qu'il  estoit  pressé  de  son  retour  devers 
le  grand  commandeur,  et' qu'il  ne  sçavoit  s'il  avoit  à  passer  inconti- 
nent devers  le  Roy,  son  Maistre ,  sur  certain  incident  de  la  présente 
légation. 

Cestuy  ci  ne  feust  plus  tost  party,  que  les  Protestants  et  les  minis- 
tres retournèrent,  en  cour,  renouveller  leurs  premières  instances,  et 
en  mecire  encores  d'aultres  en  avant,  de  ce  qu'ils  estimoient  eslre 
besoin  de  pourvoir,  à  l'arrivée  du  Roy. 

Sur  quoy,  le  dict  de  La  IVIothe  Fénélon,  pour  ne  laisser  aller  les 
choses  nia  leur  poursuitte,  ni  à  celle  que  le  dict  don  Bernardin  avoit 
faicte  ;  il  envoya  incontinent  le  S-^  de  Vassal  à  la  cour,  parce  que  luy 
mesmes  n'avoit  argument  assez  propre  d'y  aller  :  et  luy  bailla  des 
lettres  au  comte  de  Lestre  et  à  M'  deWalsingam  ,  pour  avoir  moyen, 
en  négotiant  avec  eux,  de  leur  faire  bien  gouster  les  choses  qui  esloient 
pour  le  service  du  Roy,  et  les  divertir  de  l'opinion  des  aultres ,  qui 
pouvoient  estre  au  contraire,  et  approfondir  s'il  y  en  avoit  quel- 

qu'une  mauvaise,  qui  eût  desjà  passé  en  délibération.  Dont  il  re- 
ceuillit  de  leurs  propos  assez  de  quoy  prendre  une  grande  conjec- 
ture de  l'intention  de  leur  Mestresse ,  et  de  la  résolution  de  son 
conseil  ;  ainsi  qu'il  plairra  à  Leurs  Majestez  Tenlendre  de  luy 
mesmes. 

Lesquelles,  possible  ,  fairont  le  mesme  jugement  que  faict  le  dict 
de  La  Mothe  Fénélon  :  c  est  que  ,  ne  pouvant  la  Royne  d'Angleterre 
s'asseurer  assez  de  quelle  volionté  sera  le  Roy  vers  elle  ,  et  se  def- 
fiant  beaucoup  de  celle  du  Roy  d'Espaigne  ,  elle  et  son  dict  coïiseil 
demeurent  en  suspens ,  et  tiennent,  pour  ceste  occasion  ,  suspendues 
leurs  délibérations ,  donnant  entendre  aux  Protestants  qu'il  n'est 
encore  temps  qu'elle  se  déclare,  ni  qu'elle  attente  rien  contre  les 
termes  de  la  ligue  qu'elle  a  avec  le  Roy,  jusques  à  ce  qu'elle  voye 
comme  il  se  déportera  à  son  arrivée  :  et  entretiennent  ceux  du  party 
de  Bourgoigne  d'une  espérance  ,  d'envoyer  bientostun  gentilhomme 
devers  le  Roy  Catholique  ,  estant  le  jeune  Coban  desjà  nommé  pour 
cest  effaict  ;  et  néantmoins  que  ces  expresses  démonstrations,  qu'elle 
faict  vers  le  dict  Roy  d'Espaigne  et  vers  les  dicts  partisants,  sont  plus 
pour  mettre  le  Roy  en  jalousie,  que  non  qu'elle  soit  encores  bien 
déterminée  vers  eux  ;  vray  est  que  d'autant  que  les  choses  se  pour- 
roient  bien  disjoindre  d'avecques  le  Roy,  pour  se  réunir  à  l'un  ou  à 
l'aultre  des  aultres  partis ,  ou  aux  deux  ensemble ,  parce  que  tous 
deux  sont  fort  appuyés  et  authorisés  en  ceste  cour,  il  sera  bon  d'y 
pourvoir  de  bonne  heure. 

Et  le  moyen  plus  aisé,  en  cella^  semble  estre  que  le  Roy,  à  cestuy 
sien  advennement ,  veuille  bien  et  favorablement  recevoir  la  léga- 
tion ,  qui  luy  sera  faicte  de  la  part  de  cegte  princesse,  et  qu'il  luy  en 
dépesche  bientost  une  aultre  bien  honnorable,  s'ouvrans,  de  chasque 
costé,  à  parler  franchement  entre  eux  ,  sans  plus  de  deffience ,  et 
sans  essayer  de  se  convaincre  l'un  l'aultre  sur  ce  qui  a  desjà  passé, 
ains  s'en  donner  toute  la  mutuelle  satisfaction  qu'ils  pourront;  et 
que  le  Roy  face  déclarer  à  la  dicte  Dame  qu'il  veut  succéder  à  la  li- 
gue du  feu  Roy,  son  frère,  avec  elle,  et  qu'il  en  requiert  la  confirma- 
tion; et  qu'au  reste  il  face  toute  démonstration  de  voulloir  establir 
si  bien,  et  à  conditions  si  raisonnables,  la  paix  en  son  royaulme, 
que  les  eslevés  soient  convaincus  de  manifeste  rébellion  s'ils  ne  l'ac- 
ceptent. 

CCCCir   DÉPESCHE 

—  du  xxviii«  jour  d'aoust  1 574.  — 
(Envoyée  exprès  jusques  à  Calais  par  la  voye  du  S'  Acerbo.) 

^  oyage  de  la  reine  -  mère  pour  aller  recevoir   le  roi.  — État  des  affaires  en 
France.  —  Annonce  d'une  audience.  —  Nouvelles  d'Ecosse. 

A  LA  RoYNE,  Régente. 

Madame  ,  premier  que  de  parachever  ma  dépesche,  par 
le  S'  de  Vassal ,  lequel  vous  est  allé  trouver,  le  xxiiij^  de 
ce  moys,  Grougnet,  mon  secrétaire,  estoit  desjà  arryvé, 
avec  celle  de  Vostre  Majesté,  du  viij^  auparavant.  Et  je 
m'en  vay,  tout  à  ceste  heure ,  trouver  la  Royne  d'Angle- 
terre, à  cent  mille  d'icy,  pour  luy  dire  vostre  partement 
pour  Lyon ,  où  espérés  rencontrer  le  Roy,  vostre  filz  ;  et 
que,  pour  fère  meilleure  dilligence,  vous  avez  layssé  la 
Royne,  vostre  belle  fille,  à  Paris,  ayant  seulement  ad- 
mené  Monseigneur,  et  le  Roy  et  la  Royne  de  Navarre,  voz 
enfans,  avecques  vous.  Et  luy  toucheray  les  aultres  poinctz 
de  voz  troys  ou  quatre  dernières  dépesches ,  espécialle- 
ment  l'espérance  qu'avez  de  la  paix,  et  comme  il  ne  tien- 
dra à  Voz  deux  Majestés  Très  Chrestiennes  qu'elle  ne 
succède  bonne  et  seure ,  et  de  longue  durée ,  en  vostre 
royaulme  ;  pareillement  de  la  venue  des  ambassadeurs  des 
princes  d'Allemaigne,  et  des  depputez  de  ceulx  de  la  nou- 
velle relligyon  qui  sont  allez  au  devant  du  Roy  ;  aussy  des 
deux  levées  de  reytres  et  suysses  ,  pour  pouvoir,  avec  plus 
d'authorité,  conclure  la  dicte  paix,  ou  bien  réprimer,  par 
force,  l'élévation  de  voz  subjectz;  et  puis  du  bon  ordre 
qu'avez   layssé  à  Paris,  pour  la  police,  et  pour,   entre 

aultres  choses ,  administrer,  bien  et  promptement,  par  le 
grand  commandeur  de  Champaigne  et  le  chancellier  de 
Navarre ,  qui  sont  deux  personnages  fort  notables  du  con- 
seil privé  du  Roy,  la  justice  aulx  Angloix,  sur  les  pleinctes 
que  je  vous  ay  dernièrement  envoyées.  Et  mettray  peyne 
que,  de  tout  ce  qui  se  pourra  tirer  de  voz  dictes  dépesches, 
rien  n'en  soit  obmis,  qui  puisse  apporter  de  la  satisfac- 
tion à  la  dicte  Dame ,  et  luy  fère  bien  espérer  de  vostre 
intention ,  et  luy  disposer  bien  la  sienne  vers  Voz  Majestez 
Très  Chrestiennes. 

En  quoy  je  sentz  bien,  Madame,  qu'il  me  vient  de 
grandes  traverses  ,  du  costé  des  Protestantz ,  parce  qu'ilz 
ont  très  suspect  le  passage  que  le  Roy  a  faict  par  l'Italye , 
et  craignent  qu'il  y  ait  esté  conseillé ,  ou  que,  mesmes,  on 
l'ayt  expressément  obligé ,  de  promesse ,  avant  qu'il  en 
soit  sorty,  qu'il  poursuyvra,  à  oultrance,  ce  qu'avant  estre 
Roy,  il  avoit  desjà  commancé  :  d'exterminer  ceulx  de  la 
nouvelle  relligion.  Et  non  moins  me  traversent  les  parti- 
sans de  Bourgoigne ,  lesquels ,  jaloux  du  mesmes  passage, 
allèguent  à  ceste  princesse  qu'il  ne  luy  peult  venir  ny 
proufit ,  ny  secours ,  de  continuer  la  ligue  avec  le  Roy, 
parce  que,  disent  ilz,  qu'il  est  si  empesché  qu'il  ne  se  sçau- 
roit  ayder,  ny  secourir,  soy  mesmes;  et  que,  s'il  se  veult 
tirer  d'empeschement,  il  n'en  a  nul  moyen  sinon  en  cher- 
chant de  le  fère  d'une  façon  qui  seroit  plus  suspecte  à  ce 
royaume  que  s'il  demeuroit  bien  empesché  :  et  pressent 
tousjoursla  dicte  Dame  d'envoyer  une  honneste  ambassade 
vers  le  Roy  d'Espaigne. 

Néantmoins  je  viens  d' estre  adverty  qu'elle  a  désir  que 
je  l'aille  trouver,  affin  d'avoyr  de  quoy  donner,  aulx  ungs 
et  aulx  aultres,  des  bonnes  parolles,  de  celles  qu'elle  en- 

tendra  de  moy,  et  de  celles  qu'elle  leur  pourra  adapter, 
pour  les  entretenir  en  quelque  espérance,  sans  quilz  la 
pressent,  à  ceste  heure,  par  trop;  et  aussy  qu'à  dire 
vray,  elle  se  tient  assez  doubteuse  de  quelle  intention  le 
Roy  sera  vers  elle  ,  et  ne  se  peult  garder  qu'elle  n'ayt 
aulcunement  suspectes  les  forces  qu'il  assemble  ;  de  tant 
mesmeraent  que ,  oultre  que ,  de  la  part  des  eslevez  de 
France ,  et  des  partisans  d'Espaigne  ,  l'on  use  de  toutz 
les  artifices  qu'on  peult  pourluy  en  donner  peur. 

Le  comte  de  Morthon  luy  a,  d'abondant,  escript  qu'il 
a  descouvert,  au  quartier  du  North  d'Escosse,  où  il  est  de 
présent,  qu'il  y  a  dellibération ,  en  France,  de  fèrebien- 
tost  une  descente  par  dellà;  mais  je  m'esforceray  de  luy 
oster  ces  impressions ,  et  de  luy  persuader  qu'elle  veuille, 
du  premier  jour,  envoyer  saluer  le  Roy,  vostre  filz,  et 
visiter  Vostre  Majesté  ,  par  ung  personnage  d'authorité,  et 
ne  mouvoir  rien  cepandant  jusques  à  son  retour  ;  comme , 
pour  le  présent.  Madame,  je  ne  descouvre  aultre  chose 
de  nouveau  par  deçà  ,  sinon  que  dix  ou  douze  cappitaynes 
et  soldatz,  françoys,  qui  sont  encores  icy,  s'apprestent 
pour  passer  à  la  Rochelle,  estant  bruict,  parmy  eulx,  que 
le  Roy,  vostre  filz ,  prétend  d'addresser  son  premier  ex- 
ploict,  de  ceste  année,  contre  ceste  ville.  Et  sur  ce,  etc. 

Ce  xxviij«  jour  d'aoust  1574. 

Depuis  ce  dessus,  ung  de  mes  amys  m'a  adverty  que  M»  Quille- 
greu,  qui  est  en  Escosse,  a  escript  à  ceste  princesse  qu'il  est  en 
grande  espérance  d'avoyr  bientost  ce  qu'il  a  tant  pourchassé  ;  et  que 
le  dict  amy  souspeçonne  que  c'est  la  personne  du  Prince  d'Escosse  ; 
et  qu'il  a  opinyon  que  milord  Housdon  n'est  allé,  ces  jours  passez^ 
à  Barvic,  que  pour  ceste  occasion.  Il  vous  plerra,  Madame,  adviser, 
avec  ceulx  de  voz  atïeclionnés  serviteurs,  escoussoys  ,  qui  sont  en 
France ,  le  moyen  d'y  pourvoir,  et  envoyer  promptement  sur  le  lieu 

pour  cpsl  effnct.  Qui,  de  mon  costé,  feray  bien  ,  d'icy  eu  hors  ,  tout 
ce  que  je  pourray  ;  mais  je  ne  voy  pas  comme,  ny  à  qui,  m'en  pouvoir 
bien  addresscr  en  Escosse  pour  y  mettre  empeschement  ;  et  mesmes 
qu'on  me  veult  fère  souspeçonner  que  cella  ne  se  conduyra  sinon 
avec  rinteliigence  d'Espaigne. 


CCCCIir  DEPESCHE 

—  du  x^  jour  de  septembre  1 574.  — 
(Envoyée  jusques  à  Calais  par  Jehan  Volet.) 

Audience. —  Félicitations  d'Elisabeth  sur  le  retour  du  roi. —  Mémoire.  Détails 
de  l'audience.  —État  des  choses  en  France.— Déclaration  qu'une  armée  est 
réunie  par  le  roi  pour  forcer  les  protestans  à  faire  la  paix.  —  Protestations 
d'amitié  d'Elisabeth.  —Sa  déclaration  qu'elle  doit  considérer  le  projet  de 
mariage  comme  rompu.  —  Conseil  qu'elle  donne  au  roi  d'éviter  la  guerre, 
—  Arrivée  à  Londres  de  M'  de  Méru.  —  Sa  conférence  avec  l'ambassadeur. 
— Sollicitation  de  M'  de  Méru  en  faveur  de  M'  de  Montmorenci ,  son 
frère. 

Au    Roy. 

Sire/ estant  allé  trouver  la  Royne  d'Angleterre,  à 
soixante  dix  milles  d'icy,  pour  traicter  avec  elle  du  con- 
tenu ez  quatre  dernières  dépesches ,  que  j'ay  receues  de 
la  Royne,  vostre  mère,  elle  m'a  incontinent,  devant 
toutes  aultres  choses,  fort  curieusement  demandé  si  j'a- 
voys  nouvelles  que  Vostre  Majesté  fût  arryvée  en  France , 
et  qu'est  ce  que  j'entendoys  de  vostre  bon  portement  et 
santé ,  car  on  faysoit  courir  le  bruict  que  vous  estiés  bien 
fort  malade  en  Italye. 

Je  luy  ay  respondu  que  la  Royne,  vostre  mère,  m'avoit 
escript,  du  \nf  d'aoust,  qu'elle  espéroit  bien  arryver, 
sur  la  fin  du  moys,  à  Lyon,  et  qu'ung  gentilhomme  ,  que 
Yostre  Majesté  avoit  dépesché  vers  elle,  vous  avoit  layssé 
sur  le  Pô,  qui  veniés,  par  eau,  jusques  à  Casai  de  Mont- 

ferrât ,  bien  sain  et  gaillard  ,  et  bien  fort  contant  du  grand 
recueil  et  des  suprêmes  honneurs ,  qu'on  vous  avoit  faict 
par  toutz  les  lieux  où  aviés  passé.  De  quoy  elle  a  monstre 
d'estre  bien  fort  ayse  ;  et  sommes  entrés  en  plusieurs 
honnestes  devis  de  vostre  parlement  de  Pouloigne ,  et  de 
vostre  long  voyage. 

Et  m'a  dict  qu'elle  regrettoit  que  son  royaulme  ne  fût 
en  quelque  climat ,  où  vous  eussiés  eu  à  passer ,  car  se  fût 
mise  en  debvoir  de  vous  y  fère  toutes  les  sortes  d'hon- 
neurs et  de  bonne  chère  qu'elle  eût  peu ,  et ,  possible ,  que 
l'Empereur  ny  la  Seigneurie  de  Venize  ne  l'eussent,  de 
guyères ,  surmontée  ;  et  que  de  cella  estimoit  elle  son  païs 
moins  heureulx  que  vous  n'en  aviés  approché ,  ny  à  l'aller, 
ny  au  retour,  et  qu'il  n'estoit  en  endroict  où  peussiés  ja- 
mays  addresser  vostre  chemin.  Et  m'a  fort  prié,  Sire,  de 
vous  présenter,  et  à  laRoyne,  Vostre  mère,  ses  très  cor- 
dialles  recommandations,  et  vous  assurer  que,  sellon  qu'elle 
pourra  cognoistrequ'aurés  bonne  intention  vers  elle,  qu'elle 
se  disposera  de  nourrir  une  bien  confidente  amityé  avecques 
vous  deux.  Et  remettant.  Sire,  de  vous  escripre  plus  am- 
plement par  mes  premières ,  estant  le  mémoire,  que  j'en- 
voie à  la  Royne,  très  ample  sur  tout  ce  qui  présentement 
occourt  par  deçà  ,  je  n'adjouxteray  rien  plus ,  icy ,  sinon 
une  très  dévote  prière  à  Dieu ,  etc. 

Ce  x^  jour  de  septembre  1574. 

MÉMOIRE   A  LA   ROYNE. 

Madame,  m'ayant  la  Royne  d'Angleterre  donné  toute  la  commo- 
diclé  que  j'ay  désiré  de  pouvoir,  à  loysir^traicter  avec  elleenlamay- 
son  du  comte  de  Pembrok,  près  de  Salsbury,  en  une  chasse  où  elle 
a  voulu  que  je  Taye  accompaignée  ;  après  que  je  luy  ay  eu  faict  le  plus 
honnorable  mercyement ,  qu'il  m'a  esté  possible,  pour  l'exèque  du 

feu  Roy,  vostre  filz,  qu'elle  avoitfaicte  cellébrer  à  Londres,  je  luy 
ay  touché,  selloii  l'ordre  de  voz  quatre  dépesches,  du  xxiij»  et 
xxvij"  de  juillet,  et  v«  et  viij<^  d'aoust,  toutz  les  poinctz  qu'elles  con- 
tiennent ;  etmesmement  de  la  condoléance  que  son  ambassadeur  vous 
a  voit  falote  de  la  mort  du  dict  feu  Roy,  vostre  filz  ,  et  de  l'excuse, 
dont  il  vous  avoit  uzé,  sur  ce  qu'elle  ne  vous  avoit  poinct  dépesché  de 
gentilhomme ,  exprès  pour  cella  : 

Qui  estoit ,  sellon  son  dire ,  pour  ne  vous  augmenter  davantage 
voz  souspeçons,  et  qu'elle  s'attendoit  de  fère,  de  tout  ung,  quand 
le  Roy,  vostre  filz,  seroit  af ry vé ,  lequel  elle  envoyeroit  saluer,  et 
envoyeroit  pareillement  visiter  Vostre  Majesté  par  ung  personnage 
d'authorité,  qui  vous  signiffieroit,  à  toutz  deux,  le  désir  qu'elle  avoit 
de  confirmer  avecques  luy  l'amityé  commancée  avec  le  feu  Roy,  son 
frère ,  et  estre  assurée  de  la  sienne  ;  et  de  voyr  qu'il  fît  bien  admi- 
nistrer en  son  royaulme  la  justice  aulx  Angloys  :  qui  estoient,  en  sub- 
stance ,  les  principaulx  poinctz  que  son  dict  ambassadeur  vous  avoit 
lors  déduietz  ; 

Et  que  Vostre  Majesté  l'a  voit  prié  de  la  remercyer  infinyement  de 
la  condoléance,  et  luy  escripre  hardiment  que  le  personnage  d'hon- 
neur, qu'elle  eût  envoyé  pour  la  fère,  n'eût  pas  augmanté ,  ains  eût 
plustost  dimynué  vostre  souspeçon;  car  estimiés  qu'elle  luy  eût 
commandé,  voyant  ce  que  luy  en  aviés  escript,  de  vostre  main,  de 
régler  si  bien  les  gens  du  dict  ambassadeur  qu'on  ne  les  eût  plus 
trouvés  à  vous  en  donner  d'occasion  ;  et  que,  de  nouveau ,  vous  vous 
estiés  plaincte  à  luy  de  ce  que ,  depuis  le  partement  de  son  secret- 
tère  ,  son  aultre  serviteur,  Jacomo,  italyen,  s'estoit  esforcé  de  res- 
susciter, avec  le  Bastard  de  Bourbon  ,  et  avec  une  des  dames  de  la 
Princesse  de  Navarre ,  les  mesmes  praticques  qui  avoient  engen- 
dré les  dictes  souspeçons;  de  quoy  vous  ne  pouviés  rester  sinon  mal- 
contante ; 

Mais  ,  quand  à  l'amityé  du  Roy,  vostre  filz,  qu'il  lui  escripvît,  d'as- 
surance, que  Vostre  Majesté  luy  seroit  caution  qu'il  la  luy  continue- 
roit,  aussy  longuement  qu'avoit  faictle  feu  Roy,  son  frère,  c'estoit  jus- 
ques  à  la  mort,  si  elle  ne  Tinter rompoit,  de  son  costé  ;  et  que  Vostre 
Majesté  ne  voyoit  chose  plus  convenable,  pour  la  rendre  perpétuelle, 
et  pour  déchasser  toutes  souspeçons  d'entre  vous,  que  de  parachever 
le  bon  propos  de  Monseigneur  le  Duc,  vostre  filz; 

Que,  touchant  fère  justice  aulx  Angloix,  qu'il  estoit  très  nécessayre 
qu'on  l'administrât ,  bonne  et  prompte  ,  aulx  mutuels  subjectz ,  en 
l'ung  etl'auUre  royaulme. 

Et  là  dessus  je  liiy  ay  discouru  Tordre,  (jue  vous  y  avies  desja 
mis,  pour  les  siens,  en  France ,  et  qu'elle  voulût  ordonner  le  sem- 
blable pour  les  Françoys ,  en  Angleterre  ;  et  que  Vostre  Majesté 
avoit  donné  une  bien  prompte  provision,  par  lettres  patantes,  à  ses 
dicts  subjectz,  et,  encores,  pour  l'amour  d'eux  à  d'aultres,  estrangers, 
l>our  avoir  l'entrée  et  l'yssue  libres  par  dellà,  aussytost  que  aviez 
entendu  que  M"^  de  La  Meilleraye  leur  y  avoit  mis  de  l'empesche- 
inenl. 

Puis  ay  suivy  à  luy  parler  des  ambassadeurs  des  princes  protes- 
lantz,  qui  sont  allez  trouver  le  Roy,  vostre  filz ,  et  des  levées  de 
reytres  et  de  suysses,  et  aultres  forces  ,  que  faysiés  acheminer  vers 
luy  à  Lyon,  desquelles  vous  desiriés  bien  fort  que  la  dicte  Dame  ne 
se  voulût  donner  aulcune  souspeçon;  car  estoient  pour  la  servir,  plus 
(|ue  pour  luy  nuyre  ;  et  que  Voz  Majestez  prétendoient ,  par  là ,  de 
tère  la  paix,  avec  authorité,  ou  bien  terminer  biento^t  la  guerre  ,  par 
la  force  ;  et  qu'il  ne  tiendroit  au  Roy,  vostre  filz,  ny  à  Vous,  que  la 
dicte  paix  ne  s'en  suivît,  à  condicions  si  bonnes  et  si  seures  ,  pour 
voz  subjectz  ,  que  toutz  les  princes  chrestiens  les  auroient  à  te- 
nir pour  manifestes  rebelles,  s'ilz  ne  s'en  contantoient.  Dont,  en 
ce  cas ,  vous  la  vouliés  bien  prier  de  se  porter  en  bonne  amye , 
et  en  confédérée  bonne  seur ,  vers  le  Roy ,  vostre  filz  ,  contre 
eulx. 

La  dicte  Dame,  devant  toutes  choses,  ayant  prins,  sur  le  mer- 
cyement  de  l'exèque ,  et  sur  l'office  de  la  condoléance ,  un  argument 
de  dire  plusieurs  choses  à  la  louenge  du  feu  Roy,  et  du  tort  qu'elle 
se  feroit ,  si  elle  n'en  honnoroit  la  mémoyre,  m'a,  au  reste,  respondu, 
qu'elle  vous  avoit  amplement  escript  de  sa  main  tout  ce  qu'elle  avoit 
eu  sur  le  cueur,  touchant  les  particullaritez  qu'elle  avoit  veues  dans 
voz  dernières  lettres ,  et  touchant  aulcunes  aultres  ;  lesquelles  elle 
vous  prioit  bien  fort  de  les  prendre ,  et  de  les  fère  prendre ,  de  très 
bonne  part ,  au  Roy,  vostre  filz  ,  sellon  qu'elles  procédoient  d'une 
grande  franchise ,  qu'elle  desiroit  estre  uzée  entre  vous;  etvous  ouvrir 
clèrement  son  estomac,  affin  de  nourrir  une  plus  parfaicte  et  plus  pure 
amityé,  avec  Voz  Majestez,  si,  d'avanture,  vous  ne  vouliés  mespriser 
la  sienne  ;  et  qu'il  seroit  en  vostre  main  de  pouvoir  aussy  seurement 
respondro  au  Roy,  vostre  filz ,  pour  elle,  comme  il  vous  playsoit 
d'estre  respondanle  à  elle,  pour  luy;  car,  indubitablement,  vous, et 
luy,  jouyriés  de  ce  qu'elle  avoit  de  moyen  et  de  pouvoir,  et  aultant 
qu'il  y  en  avoit  en  sa  couronne,  pour  voz  commodictés,siluy  donniés 
bien  à  cognoislre  qu'elle  se  peut  confier  à  Voz  Majestez;  et  qu'elle  ne 


se  souvenoit  plus  de  la  petite  querelle  qu'elle  avoit  eue  avec  le  Duc 
d'Anjou,  et  n'en  vouloit  avoir  nulle  avec  le  Roy  de  France ,  ains  luy 
ayder,  en  ce  qu'elle  pourroit ,  à  establir  sa  grandeur  et  accomoder 
ses  affères  ; 

Et,  quanta  parachever  le  propos  de  Monseigneur  le  Duc,  qu'elle 
estimoit  que  c'estoit  une  chose  du  tout  délayssée ,  laquelle  auroit  be- 
soing  d'ung  esclarcissement  de  beaucoup  de  faictz  d'autruy,  là  où  il 
luy  suffisoit  assez  qu'elle  peut  bien  respondre  des  siens  ;  qu'elle  es- 
toit  infinyement  marrye  de  la  fascherye  que  l'italien  Jacomo  vous 
avoit  donnée ,  lequel  Vostre  Majesté  pouvoit  fère  bien  chastier,  si 
elle  vouloit ,  car  c'estoit  sans  qu'elle  le  sceût,  et  contre  son  vouloir, 
qu'il  faysoit  ces  meschantes  praticques  ;  et  qu'elle  commançoit  d'a- 
voyr  cest  homme  là  pour  suspect,  et  pour  ung  qui  trahissoit  son 
maistre  ;  et  que  je  serois  trop  esbahy  d'entendre  ce  qu'elle  avoit 
commancé  de  descouvrir,  depuis  ma  dernière  audience ,  comme  bon 
nombre  de  ducatz  avoient  couru  ,  en  ceste  menée,  pour  vous  mettre 
l'une  et  l'aultre  en  peyne,  et  en  mauvais  mesnage ,  toutes  deux  ; 
que  d'administrer  justice  ,  en  France,  à  ses  subjectz,  c'estoit  ce,  de 
quoy  elle  vous  vouloit  infmyement  requérir,  parce  que  ses  dicts 
subjectz  commançoient  desjà  d'uzer  de  paroUes  arrogantes  contre 
elle ,  et  contre  ceulx  de  son  conseil,  de  ce  qu'elle  ne  prenoit  aultre- 
ment  à  cueur  leurs  injures,  pour  leur  en  faire  avoyr  leur  répara- 
tion et  revenche  ;  et  qu'indubitablement  c'estoit  la  chose  qui  pouvoit 
plustost  admener  une  ropture  entre  vous ,  s'il  n'y  estoit  bien  re- 
médyé  ; 

Qu'elle  avoit  grand  playsir  que  les  princes  d'Allemaigne  eussent 
desjà  envoyé  devers  le  Roy,  vostre  filz,  ainsy  qu'elle  avoit  aussy 
desjà  faict  élection  d'ung  de  ses  milords ,  pour  le  luy  dépescher,  in- 
continent qu'elle  entendroit  son  arryvée  à  Lyon;  et  qu'il  ne  falloir 
doubter  que  toutz  les  Protestantz  n'eussent  assez  suspect  son  pas- 
sage, qu'il  avoit  faict  par  l'Italie  ;  et  que,  s'ilz  voyoient  maintenant 
qu'il  poursuivît  ses  subjects,qui  sont  de  leiirreligyon,  parles  armes, 
qu'ilz  ne  jugeassent  incontinent  que  les  mesmes  armes  s'adresse- 
roient  à  eulx,  aussytost  qu'il  auroit  faict  en  son  royaulme  ;  dont  ilz 
pourvoyroient,  de  bonne  heure ,  à  leurs  affères  ; 

Et,  si  elle  n'estoit  pas  trop  ignorante  des  affères  du  monde,  elle 

pronosticquoit  une  plus   obstinée  et  plus  dangereuse   guerre  en 

•  France ,  que  n'avoient  esté  toutes  les  précédentes ,  si  le  Roy  el  Vous, 

Madame,  n'embrassiés la  paix  ;  ce  qui  luy  faysoit  grandement  louer 

la  dellibération  qu'aviés  prinse  ,  qu'il  ne  tiendroit  ny  à  luy,  ny  à 

Vostre  Majesté,  qu'elle  ne  se  fit;  et  que,  pour  ce  regard,  approuvoit 
elle  bien  fort  les  levées  des  estrangers  et  les  forces  du  royaulme,  que 
faysiés  acheminer  au  devant  de  luy,  à  Lyon  ,  affîn  qu'elles  luy  peus- 
sent  servir  de  meilleur  moyen  et  de  plus  d'aulhorité  en  cella  ;  des- 
quelles forces,  pour  ceste  occasion,  elle  ne  se  donnoit  poinct  de  peur, 
ny  n'en  prenoit  aulcuncsouspeçon,  jugeant  qu'elles  luy  faysoient  bien 
besoing  pour  luy,  et  qu'il  avoit  assés  où  les  employer,  en  son  propre 
estât,  sans  en  aller  troubler  ses  voysins  ;  et  qu'elle  vous  prioit  toutz 
deux  de  croyre  fermement  que ,  si  voz  subjectz  ne  se  vouloient 
conîanter  de  la  rayson,  ny  accepter  les  honnestes  condicions  qu'il 
vousplerroit  leur  donner,  et  qu'il  apparût  tant  soit  peu  de  rébel- 
lion en  eulx,  que  non  seulement  elle  leur  dényeroit  toute  retraicte 
et  assistance  en  son  royaulme,  mais  qu'ilz  n'auroient  nulle  plus 
mortelle  ny  plus  irréconciliable  ennemye  qu'elle,  en  tout  ce  monde 
universel  ; 

Et  se  sont  faictes ,  Madame  ,  plusieurs  aultres  honnestes  déduc- 
tions et  plusieurs  réplicques  sur  les  susdicts  propos,  desquels,  et  de 
toutes  ses  démonstrations,  et  de  plusieurs  discours  que  j'ay  eus  avec 
ceulx  de  son  conseil,  je  n'ay  poinct  comprins  qu'elle  et  eulx  ayent 
aullre  intention  que  celle  que  je  vous  ay  desjà  mandée  par  mes  pré- 
cédentes, du  xxuj^  du  passé  :  c'est  de  persévérer  en  l'amytié  du 
Roy,  vostre  filz  avec  la  considération  toutesfoys  et  réserve  de  ce 
qu'elle  vous  a  dernièrement  escript,  de  sa  main;  qui  espère  encores 
que,  sur  cella  mesmes ,  ce  que  je  luy  ay  déduict  de  raysons  luy 
tiendront  modérée  sa  trop  violente  impression. 

Après  estre  de  retour  de  la  dicte  Dame  ,  j'ay  trouvé  que  M'  de 
Méru  estoit  arryvé  en  ceste  ville,  lequel  m'a  incontinent  envoyé  ung 
des  siens  pour  me  dire  qu  il  me  viendroit  fère  entendre  l'occasion 
qui  le  menoit  par  deçà ,  quand  je  serois  de  loysir  ;  dont  soubdain , 
je  luy  ay  renvoyé  troys  ou  quatre  des  miens,  pour  le  conduyre 
en  mon  logis  ;  mais  cependant  aulcuns  Tont  eu  diverty  de  n'y  venir 
poinct. 

Vray  est  qu'il  m'est  depuis  venu  trouver,  aulx  champs ,  où  il  m'a 
déclaré  qu'il  s'estoit  retiré  d'Allemaigne ,  pour  éviter  de  ne  donner 
aulcune  souspeçon  de  luy  à  VozMajestez ,  ayant  receu  une  lettre  de 
madame  la  connestable ,  laquelle  il  m'a  monstrée ,  qui  l'advertissoit 
de  la  détresse,  où  elle  estoit,  d'entendre  lebruict,  qui  couroit  de  luy 
et  de  son  frère,  qu'ilz  fussent  pour  dresser  des  praticquesen  Allemai- 
gne,  et  pour  mener  des  reytres  en  France;  et  qu'il  advisàtde  s'osler 
de  là  :  n'y  ayant  aultre  chose  ,  en  substance  ,  dans  la  dicte  lettre,  si- 


—  234   — 

non  fiifelle  l'exortoit  au  reste  de  prier  fort  INoslre  Seigneur  et  la 
Vierge  Marie  ; 

Et  que  ,  suyvant  le  conseil  de  la  dicte  Dame ,  il  estoit  passé  en  ce 
royaulme,  comme  en  pays  allié  et  confédéré  du  Roy,  où  il  ne  pouvoit 
fère  de  moins  que  de  bayser  la  main  de  la  Royne  d'Angleterre ,  et 
la  prier  d'intercéder  pour  monsieur  de  Montmorency,  son  frère,  à 
ce  qu'il  playse  àYoz  MajestezTrèsChrestiennes  le  recognoistre  pour 
vostre  très  fidelle  et  loyal  subject  et  serviteur,  et  pareillement  luy, 
qui  ne  s'est  jamays  entremis  plus  avant  que  de  très  humblement 
obéyr  à  tout  ce  que  luy  aviez  commandé  ;  et  que  si ,  à  ce  retour 
du  Roy,  Voz  Majestez  vouloient  uzer  de  clémence  et  de  douceur, 
vers  le  dict  S"^  de  Montmorency,  et  vers  M'  le  maréchal  de  Cossé, 
qu'il  s'yroit  jetter  à  voz  piedz  ;  et  sçavoit  que  touts  les  siens  le 
feroient  de  mesmes ,  pour  n'entendre  jamays  à  rien  aultre  chose 
qu'à  bien  employer  leurs  vies  pour  vostre  service. 

Sur  quoy  l'ayant  conforté  de  toute  bonne  espérance  de  Voz  Ma- 
jestez ,  aultant  que  je  l'ay  peu ,  et  sceu  fère,  je  l'ay  fort  admonesté 
d'accomoder  tout  son  parler  par  deçà  à  la  louange  et  réputation  de 
Voz  dictes  Msyestez  et  de  Monseigneur  le  Duc  et  de  la  couronne  de 
France  ,  et  n'uzer  d'aulcun  déportement  qui  puisse  estre  ny  contre 
vostre  intention ,  ny  contre  le  présent  estât  de  voz  affères  ;  et  que  , 
indubitablement,  je  le  ferois  observer,  pour  ne  vous  dissimuler  rien 
de  ce  que  j'entendrois  de  luy  ; 

Et ,  quand  à  l'intercession  qu'il  vouloit  rechercher  de  la  Royne 
d'Angleterre ,  qu'il  pensât  que  l'a  clémence  et  débonnayreté  du  Roy 
et  la  vostre  n'avoient  à  se  mouvoir  tant,  vers  messieurs  les  mares- 
chaulx,  à  l'entremise  d'ung  prince  estranger,  ny  pareillement  leur 
justiffîcation  en  estre  tant  advancée,  comme  elle  le  seroit  par  ung 
vray  et  naturel  debvoyr  de  bons  et  fidelles  subjectz ,  s'ilz  mettent 
peyne  de  le  fère  eulx  mesmes  bien  cognoistre  à  Voz  Majestez. 

Sur  quoy  il  m'a  fort  pryé  d'octroyer  ung  passeport  à  ung  sien  ar- 
gentier pour  aller  supplyer  madame  la  connestable  de  luy  fère  tenir, 
icy,  de  l'argent  pour  sa  despence  ^  me  donnant  safoy  et  son  honneur 
qu'il  n'auroit,  ny  par  lettres,  ny  en  paroUes,  aultre  charge  que  celle 
là  ;  ce  que  je  luy  ay  promis  de  fère,  pour  ne  l'estranger  trop,  et 
ne  le  laysser  trop  praticquer  de  ceulx  qui  le  voudroient  mal  per- 
suader. 

Avec  M' de  Méru  sont  arryvés  le  cappitayne  La  Porte  et  le  cappi- 
taine  Chat ,  desquelz  je  n'ay  oublyé  ce  qui  m'en  a  esté  escript  du 
vivant  du  feu  Roy  ;  dont  je  vous  supplye  très  humblement,  Madame, 

me  mander,  à  ceste  heure,  comme  j'en  auray  à  uzer  ;  et  ce  que  j'auray 
à  fère  entendre,  de  la  part  de  Voz  Majestez,  au  dict  S"^  de  Méru  et  à 
eulx.  M'  le  vydame  monstre  d'estre  entièrement  résolu  de  partyr, 
d'icy,  bientost,  pour  se  retirer  en  Allemaigne. 


CCCCIV  DEPESCHE 

—  du  \v«  jourde  septembre  1574. — 
(Envoyée  exprès  jusques  à  Calais  par  Jehan  Mounier.) 

Traité  conclu  entre  l'Angleterre  et  l'Espagne.  —  Nouvelles  de  la  Rochelle.  — 
Négociation  des  protestans  de  France  avec  le  prince  d'Orange.  —  Affaires 
d'Ecosse, 

A  LA  RoYîSE,   Régente. 

Madame,  j'ayreceu,  le  treiziesme  du  présent,  la  dé- 
pesche  de  Vostre  Majesté ,  du  xxvij^  du  passé ,  et ,  avec 
icelle,  une  consolation,  trop  plus  grande  que  je  ne  le 
sçaurois  exprimer,  pour  m'avoyr  tiré  hors  d'une  incerti- 
tude, où,  plus  de  douze  jours  durant,  m'a  détenu  le  faulx 
bruict,  qu'on  a  faict  courir,  de  la  maladye  du  Roy,  vostre 
filz ,  et  de  l'indisposition  et  retour  de  Vostre  Majesté  à 
Paris ,  à  cause ,  ce  disoit  on ,  de  quelque  désordre  qui  vous 
estoit  survenu  en  chemin.  Dont  je  loue  Dieu  que,  en  son 
voyage  et  au  vostre ,  toutes  choses  se  sont  ainsy  bien  por- 
tées, comme  Vostre  Majesté  me  l'escript.  Il  est  très  cer- 
tain que  la  venue  sienne  faict  craindre  et  faict  espérer  à  di- 
vers diverses  choses;  dont  les  affections  se  manifestent  en  ce 
que  les  ungs  s'en  resjouyssent  infinyement,  et  prient  pour 
sa  prospérité ,  et  désirent  qu'il  ayt  soing  de  se  conserver , 
et  mesmes  me  sollicitent  de  vous  advertyr  toutz  deux  bien 
expressément,  et  comme  par  chose  nécessayre,  que  vueil- 
lés  prendre  bien  garde  à  voz  personnes  ;  les  aultres  par- 

lent  et  font  toutes  choses  comntie  gens  mal  assurez  ,  qui 
ont  beaucoup  de  meffiance.  Et  parce  que  ces  segonds  vont 
semant  plusieurs  discours ,  et  beaucoup  de  grands  argu- 
mentz ,  à  leur  poste ,  en  ceste  court ,  ceste  princesse  et 
ceulx  de  son  conseil  s'en  layssent  plus  facillement  aller  aux 
offres  et  persuasions  d'Espaigne;  de  sorte  que  l'accord  des 
Pays  Bas  s'en  est  du  tout  ensuivy.  Et  le  seul  poinct  qui 
tenoit  l'affère  accroché  ,  qui  estoit  pour  cent  mille  escuz , 
que  les  subjectz  du  Roy  Catholicque  demandoient  pour  ré- 
compence ,  a  esté  vuydé  à  leur  prouffict  :  sçavoyr  est  que 
les  Angloys  leur  en  payeront  soixante  quinze  mille.  Et 
s'espère  qu'il  se  renouvellera  une  fort  grande  et  estroicte 
amityé  entre  le  dict  Roy  Catholicque  et  ceste  princesse , 
et  que  touts  les  anciens  commerces  et  entrecours,  d'entre 
leurs  pays  et  subjectz ,  seront  remis  ;  qui  semble  à  ceulx  cy 
d'avoyr  recouvert  ung  très  ferme  appuy  de  ce  costé  là.  Et 
n'ont  obmis  aussy,  entendans  qu'il  se  debvoit  tenir  une 
diette  en  Allemaigne ,  d'y  envoyer  ung  personnage  de  qua- 
lité ,  nommé  le  sir  Henry  Quenols ,  qui  est  assez  favorizé 
en  ceste  court,  et  l'ung  des  plus  parciaulx  protestantz  de 
ce  royaulme ,  affin  de  se  fortifïier  de  cest  aultre  endroict. 
Et  je  ne  despère  pas  qu'ilz  ne  recherchent  de  mesmes , 
et,  possible,  plus  ardemment  que  de  nul  aultre  prince, 
l'amityé  et  intelligence  du  Roy,  vostre  filz,  estant  le  voyage 
du  milord,  que  ceste  princesse  luy  doibt  envoyer,  desjà 
tout  résolu,  aussy tost  qu'on  entendra  son  arryvée  à  Lyon  ; 
qui  pense  que  ce  sera  milord  de  North. 

L'on  m'a  adverty  que  le  S^  de  La  Noue  a  escript  plu- 
sieurs lettres  par  deçà,  et  que,  par  icelles,  il  monstre  de 
désirer  infinyement  la  paix,  et  de  vouloir  rendre  toute 
obéyssance  au  Roy  ;  mais  crainct  que  le  Roy  ne  vueille 

donner  la  diote  paix  bien  seure  à  ses  subjectz ,  ny  avec  les 
condicions  qu'ilz  demandent  pour  leur  religyon  et  cons- 
cience ,  et  qu'en  ce  cas  luy  et  touts  ceulx  qui  ont  prins  les 
armes  par  dellà  sont  résolus  de  souffrir,  avec  toutes  les  aul- 
tres  extrémitez ,  la  mort  mesmes ,  premier  que  de  rien 
quicter  de  leur  dicte  religyon  ;  et  que  pourtant  ilz  supplyent 
la  Royne  d'Angleterre,  et  les  seigneurs  d'auprès  d'elle,  de 
ne  concevoyr  aulcune  sinistre  opinyon  qu'ilz  vueillent  estre 
rebelles,  encor  qu'il  soit  rapporté  qu'ilz  n'ayent  sitostposé 
les  armes.  Et  cependant.  Madame,  je  suis  adverty  que 
ceulx  de  la  Rochelle  se  pourvoyent,  en  Hembourg,  et  à 
Hendem,  et  en  Ollande,  et  encores  en  ce  royaulme ,  là 
où  ilz  peuvent,  de  grand  nombre  d'armes,  et  de  pouidres, 
et  d'autres  monitions  de  guerre ,  creignant  que  le  Roy  les 
vueille  assiéger.  Et  le  ministre  Textor  est  passé  devers  le 
prince  d'Orange,  affin  d'impétrer  de  luy  un  nombre  de  na- 
vyres  armez ,  pour  les  tenir  en  Brouage  ,  et  sur  la  coste  de 
la  Rochelle ,  chose  qu'on  asseure  desjà  icy  que  le  dict 
prince  luy  a  accordée ,  tant  pour  se  relever  des  frays  d'ung 
si  grand  nombre  de  vaysseaulx,  qu'il  a  ordinayrement  à  en- 
tretenir, veu  que  l'armée  d'Espaigne  ne  faict  plus  semblant 
de  venir,  que  pour  maintenir  tousjours  vifve  la  guerre  par 
mer  en  France,  affin  que  le  Roy  n'ayt  moyen ,  par  la  mes- 
mes mer,  de  favorizer  les  affères  du  Roy  Catholicque,  et 
que  rien  ne  puisse  venir  d'Espaigne  ,  qui  ne  tombe  en  leurs 
mains.  J'entendray  plus  avant  du  voyage  du  dict  Textor  , 
quand  il  repassera  par  icy. 

Les  cappitaynes  Barache ,  Limons  et  dix  ou  douze  aul- 
tres  soldatz  françoys  se  sont  embarquez,  depuis  troys  jours, 
pour  aller  à  la  Rochelle.  M";  de  Méru  n'est  poinct  encores 
allé  trouver  la  Royne  d'Angleterre,  et  se  tient  retiré  en 

son  logis.  Je  luy  ieray  part  des  nouvelles  de  M'  de  Damp- 
ville  son  frère ,  affin  de  le  fère  tousjours  mieulx  espérer  de 
son  propre  faict.  Ung  agent  du  comte  Palatin  vient  de  pas- 
ser, ce  matin,  par  la  poste,  qui  va  trouver  ceste  princesse . 
J'ay  envoyé  incontinent  après  pour  le  fère  observer. 

L'on  me  continue  les  advis  que  je  vous  ay  cy  devant 
mandez,  comme  il  se  mène  une  bien  chaude  praticque  de 
mettre  le  prince  d'Escoce  ez  mains  des  Angloix,  et  qu'à 
cest  effect  le  comte  de  Houtinthon  a  esté  jusques  à  Barvic, 
dont  j'ay  dépesché  exprès  ung  escoussoys  vers  les  seigneurs 
du  pays ,  affin  d'y  donner  tout  l'empeschement  qu'il  sera 
possible;  et  si  j'entends  que  cella  passe  oultre ,  je  m'y 
oposeray  à  ceste  princesse ,  mesmes  au  nom  du  Roy,  Vos- 
tre  filz,  tout  ouvertement.  Et  sur  ce,  etc. 

Ce  xv^  jour  de  septembre  4574. 


CCCCV'   DEPESCHE 

—  du  xix«  jour  de  septembre  1 574.  — 
{Envoyée  exprès  jusques  à  Calais  par  N  y  colas.) 

Départ  du  secrétaire  de  l'ambassadeur  d'Angleterre. — Sollicitations  des  pro- 
testans  de  France  et  des  princes  d'Allemagne.  —Fabrique  de  fausse  mon- 
naie établie  en  Angleterre  pour  soutenir  la  guerre  en  France.  —  Nouvelles 
d'Ecosse.— Audience  accordée  par  Elisabeth  à  M'  de  Méru. 

A    LA    RoYNE,    Régente. 

Madame ,  par  la  dépesché  ,  que  Yostre  Majesté  m'a 
faicte ,  de  Lyon,  le  dernier  du  passé,  j'ay  eu  assez  de  quoy 
bien  convaincre  ceulx  qui  disoient  que  le  Roy,  vostre  filz  , 
et  Yostre  Majesté  avoient  eu  du  destourbis  et  empeschement 
en  leurs  voïages,  et  aussy  de  quoy  bien  confirmer  la  bonne 


opinyon  de  ceulx  qui  avoieiit  tousjours  espéré,  et  qui  espè- 
rent encores  très  bien  des  alTôres  de  Yoz  Majestez.  Je  ne 
fauldray,  à  la  première  nouvelle,  qui  m'arrivera  que  le  Roy 
soit  entré  en  son  royaulme,  d'aller  retrouver  ceste  princesse, 
au  retour  de  son  progrès ,  laquelle  est  encores  assez  loing,  - 
pour  m'en  conjouyr  avec  elle  ,  et  pour  haster  le  parlement 
du  millord  qu'elle  vous  doibt  envoyer.  Et  cependant  je  vous 
diray,  Madame,  que  le  secrettère  de  l'ambassadeur  de  la  dicte 
Dame  est  assurément  repassé  en  France ,  et  m'a  mandé  ses 
excuses ,  de  Bouloigne,  en  hors,  de  ce  qu'il  n'estoit passé 
devers  moy,  confessant  qu'il  luy  avoit  esté  commandé  de 
le  fère  ,  mais  que  les  aultres  commissions ,  qu'on  luy  avoit 
baillées  en  ceste  ville,  luy  avoyent  faict  oublyer  ceste  cy. 
Celluy  Poutrin,  qui  se  faict  appeller  Dupin ,  est  encores 
icy,  n'ayant  peu,  avec  toute  l'assistance  des  ministres ,  im- 
pétrer  rien  de  ceste  princesse  par  dessus  ce  que  je  vous  ay 
desjà  escript  :  qu'elle  s'estoitdellibérée  d'attandre  comment 
procèderoit  le  Roy  ,  vostre  fils ,  vers  elle ,  et  vers  l'entre- 
tènement  de  la  ligue,  qu'elle  avoit  avec  le  feu  Roy,  son 
frère,  premier  que  de  rien  attempter  contre  luy.  Ce  qui 
a  faict  mettre  en  avant  par  les  plus  passionés  ces  fauh 
bruictz  que  je  vous  ay  desjà  mandez,  affin  d'essayer  s'ilz 
la  pourroient  mouvoir  à  leurs  affections;  et  ne  m'ont  es- 
pargné  en  leurs  discours  vers  elle ,  disantz  que  je  la  trom- 
pois  de  mensonges  et  de  veynes  persuasions  ,  et  que  je  luy 
allois  racomptant  du  faict  du  Roy ,  vostre  filz ,  et  de  Vostre 
Majesté ,  et  de  voz  affères ,  tout  au  contrayre  de  ce  que 
j'en  sçavoys;  tant  y  a  que  le  dict  Poutrin  est  encores  icy  , 
attendant  sa  résolution.  Et  le  ministre  Textor  n'a  pas  esté 
conseillé,  arryvant  de  la  Rochelle,  d'aller  rien  pourchasser 
en  ceste  court ,  car  ont  bien  veu  que  cella  ne  luy  eût  esté 

que  temps  perdu 5  dont,  après  qu'il  a  eu  faict  assembler, 
par  quatre  ou  cinq  foys ,  le  conseil  des  ministres ,  en  ceste 
ville ,  sur  les  moyens  de  pourvoyr  au  secours  et  deffance  de 
la  Rochelle,  et  pour  dresser  des  forces  par  mer  par  dellà,  il 
est  passé  devers  le  prince  d'Orange  en  Hollande,  et  Du  Lua 
a  esté  renvoyé  en  Allemaigne.  Et  m'a  quelqu'ung  adverty 
que ,  sellon  la  négociation  qu'a  faicte  le  dict  Textor  ,  il 
semble  que  ceulx  de  la  nouvelle  religyon,  de  la  Rochelle 
et  du  Poictou,  se  sentent  pressés ,  et  qu'ilz  sont  assez  ef- 
frayés ;  dont,  si  Brouage  estoit  reprins ,  je  croy  que  les  An- 
gloix ,  à  très  grande  difficulté ,  se  mouveroient  jamays  par 
mer  pour  eulx ,  par  faulte  de  retraicte  ;  parce  que  celle  là 
seule  leur  semble  opportune ,  puisque  les  Rochellois  ne  les 
veulent  recevoyr  dans  leur  ville ,  et  aussy  que  la  commo- 
dicté  du  sel ,  du  quel  ilz  font  leurs  contratz  et  marchez , 
leur  deffaudroit. 

J'entends  que  cest  agent  du  comte  Palatin  qui  est  fres- 
chement  arryvé  en  ceste  court ,  et  encores  ung  aultre  al- 
lemant  qu'on  estime  estre  agent  du  duc  de  Saxe,  ont  eu 
à  fère  deux  sortes  de  légation  à  ceste  princesse  :  l'une,  ou- 
verte, pour  la  prier  de  conformer  les  instructions  du  millord, 
qu'elle  envoyera  devers  le  Roy ,  à  celles  que  leurs  mestres 
ont  baillées  à  leurs  ambassadeurs ,  qu'ils  luy  ont  desjà  dé- 
peschées,  tendantes  au  soulagement  de  ceulx  de  leur  reli- 
gyon et  à  mettre  ung  repos  en  la  Chrestienté  5  et  l'autre, 
secrette,  pour  luy  remonstrer  qu'elle  et  les  aultres  princes 
protestantz  doibvent  avoyr  une  grande  considération  sur 
le  retour  du  Roy,  vostre  filz  ,  et  sur  le  passage  qu'il  a  faict 
par  l'italye ,  qui  leur  doibt  estre  grandement  suspect,  et 
que  la  légation  du  cardinal  Saint  Sixte,  nepveu  du  Pape, 
vers  luy ,  et  les  confidentes  démonstrations  que  luy  ont  uzé 

ceulx  qui  commandent  pour  le  Roy  d'Espagne  en  Testât  de 
Milan  ,  leur  debvoient  estre  arguments  irréfragables  que 
l'intelligence  et  confédération  de  ces  deux  puissants  Roys 
avec  le  Pape  est  très  certeyne.  Dont  l'ont  exortée  qu'elle 
vueille ,  avec  les  aultres  princes  protestantz ,  pourvoyr ,  de 
bonne  heure ,  à  leur  seureté ,  et  favorizer ,  en  France  et 
en  P'iandres ,  ceulx  qui  ont  prins  les  armes  pour  la  def- 
fence  de  leur  dicte  religyon,  pendant  qu'ilz  sont  encores 
en  pieds  ;  et  qu'il  y  auroit  bientost  une  levée  de  sept  mille 
reytres  et  quatre  mille  lansequenetz  en  estre ,  qui  seroit 
preste  de  marcher  en  leur  faveur,  s'il  se  pouvoit  trouver 
moyen  de  leur  fournyr  deux  centz  mille  escuz  pour  leurs 
deux  premiers  payementz.  Sur  quoy  je  croy  bien  que ,  tou- 
chant le  premier  poinct  de  leur  légation,  les  dictz  agentz 
seront  fort  bien  respondus  :  c'est  que  la  dicte  Dame  fera  par 
le  dict  milord  parler  le  mesme  langage  que  leurs  mestres 
à  Voz  Très  Chrestiennes  Majestez;  mais  j'espère  bien 
qu'ilz  ne  seront  assez  bons  orateurs  pour  impétrer  si  tost 
les  deux  centz  mille  escuz  ,  bien  que  quelqu'ung  m'a  dict 
que  les  évesques  de  ce  royaulme  offroient  d'y  contribuer 
et  d'y  fère  contribuer  leurs  diocèses  :  ce  qui  n'est  pas  ma- 
tière bien  preste. 

Et  ce  que  je  crains  le  plus  est  ung  aultre  moyen  de  re- 
couvrer deniers,  et  qui  est  esmerveillable  et  bien  fraudu- 
leux, c'est  que  certains  allemands  et  ollandoys,  et  encores, 
m'a  l'on  dict,  quelques  françoys,  ont  entreprins  de  forger, 
en  ung  endroict  de  ce  royaulme  ,  jusques  à  ung  million 
d'escus,  du  coing  de  France,  d'Espaigne  et  de  Flandres, 
pour  soustenir  ceste  guerre  ;  qui  seront  si  bien  faicts  qu'on 
n'en  pourra ,  ny  au  poix  ,  ny  à  la  touche ,  cognoistre  la 
différence  dans  les  bons;  et  que  desjà  ils  ont  si  bien  com- 

VT.  Iti 

niancé  d'y  besoigner,  avec  la  secrelte  permission  d'aulcuns 
de  ce  conseil ,  qii'ilz  ont  cinquante  mille  escuz  de  France 
toutz  pretz.  A  quoy ,  Madame,  il  est  besoin  de  pourvoyr, 
et  mander  à  Paris ,  et  aultres  principalles  villes ,  où  la  pre- 
mière empiète  s'yra  fère,  qu'on  y  prenne  bien  garde;  et 
je  ne  fauldray  de  vous  mander,  de  jour  a  aultre,  tout  ce 
que  j'en  pourray  descouvrir  davantage. 

M^  Quillegreu  est  revenu,  depuis  deux  jours,  en  poste, 
d'Escosse,  et  l'on  continue  toujours  de  m'advertyr  qu'il 
mène  la  praticque  d'avoyr  la  personne  du  Prince  d'Escosse 
par  deçà ,  dont  je  suis  bien  en  peyne  que  cella  se  trame  si 
secrettement  que  je  ne  le  puis  bien  descouvrir.  M""  de  Méru 
est  allé  trouver  ceste  princesse  à  Fernand  Castel ,  où  elle 
luy  a  assigné  l'audience  à  ce  jourdhuy.  Il  faict  toutes  dé- 
monstrations de  se  vouloyr  comporter  en  très  bon  et  fi- 
delle  subject  du  Roy ,  mais  tels  que  je  voirray  estre  ses 
déportements,  je  ne  fauldray  de  les  vous  tesmoigner.  Et 
sur  ce  ,  etc.  Ce  xix^  jour  de  septembre  1574. 


CCCCVr  DÇPESCHE 

—  du  xxiiii«  jour  de  septembre  1 574.  — 
{Envoyée  exprès  jusques  à  Calais  par  la  voye  du  S'  Acerbo.) 

Crainte  des  Anglais  que  le  roi  n'ait  formé  une  ligue  avec  le  pape  pour  dé- 
truire le  protestantisme.— Leurs  efforts  pour  s'emparer  du  prince  d'Ecosse. 
—Arrestation  et  mise  en  liberté  de  ceux  qui  fabriquaient  la  fausse  mon- 
naie. — Nouvelles  d'Irlande. 

A  LA  RoYNE,   Régente. 

Madame  ,  en  attendant  d'avoyr  bientost  la  certitude  de 
la  bonne  et  désirée  nouvelle  que  le  Roy,  vostre  filz ,  soit 


entré  en  son  royaulme  ,  laquelle  se  Caict  desjà  aulcunement 
confesser  par  ceulx  qui  plus  opinyastroient  qu'elle  n'ad- 
viendroit  jamays,  j'ay  faict  sçavoyr  à  la  Royne  d'Angle- 
terre ce  que  Yostre  Majesté  m'en  avoit  escript ,  du  dernier 
du  passé,  laquelle  a  monstre  non  seulement  d'en  estre  bien 
ayse,  mais  a  faict  grand  signe  d'allégresse  de  ce  qu'il  ne 
pouvoit  apparoir  qu'il  y  deût  plus  avoyr  de  difficulté ,  ny 
de  retardement,  en  son  voyage  ;  et  s'est  efforcée  de  donner 
à  cognoistre  à  ung  chascun  que  véritablement  elle  avoit 
grand  playsir  du  retour  de  ce  prince  ;  et  a  eu  à  dire  plu- 
sieurs choses ,  de  la  vertu  et  du  bonheur  qui  accompaignent 
ses  entreprinses ,  et  du  contentement  qu'elle  aura  d'estrein- 
dre  une  bonne  amityé  avecques  luy,  si,  d'avanture,  il  ne 
veult  point  mespriser  la  sienne.  Et  m'ont  ceulx  de  ce  con- 
seil envoyé  curieusement  demander  si  Voz  Majestez  s'a- 
chemineroient  bientost  vers  Reims,  ou  bien  si  elles  pren- 
droient  aultre  chemin,  affin  de  pouvoir  mieulx  ordonner  du 
partement  du  millord  qui  vous  doibt  aller  trouver.  Je  leur 
ay  respondu  cella  mesmes  que  j'ay  veu,  par  vostre  lettre, 
que  en  aviés  desjà  dict  à  leur  ambassadeur  ;  et  aulcuns 
d'eulx  m'ont,  d'abondant,  faict  part  de  celle  légation  ou- 
verte, que  les  agens  des  princes  d'Allemaigne,  lesquelz 
sont  encores  à  la  suyte  de  ceste  court ,  ont  faicte  à  la 
dicte  Dame  :  qui  m'ont  mandé  que  c'estoit  en  la  propre 
forme  que  je  l'ay  desjà  escript  par  mes  précédentes ,  du 
xix^  du  présent ,  mais  ne  m'ont  rien  touché  de  leur  aultre 
secrette  négociation  ;  dont  a  esté  besoing  que  je  l'aye  re- 
cherchée d'ailleurs. 

Il  est  bien  vray  que  touts  mes  advis  se  rapportent  à  ce 
que  ceste  princesse  conviendra  sans  doubte  avec  les  dictz 
princes  de  fère  remonstrer  au  Roy,  vostre  filz ,  plusieurs 

choses,  touchant  le  soulagement  des  Protestant/,  et  d'es- 
tabhr,  pour  le  regard  de  Testât  de  la  religyon,  une  paix 
publicque  en  la  Chrestienté;  mais  que,  pour  encores,  elle 
ne  résouldra  rien ,  ny  de  guerre,  ny  de  paix,  ny  de  ligue, 
ny  de  contributions  de  deniers ,  là  dessus ,  avec  les  dicts 
princes,  qu'elle  ne  voye  plus  avant  comme  le  Roy  se  dé- 
portera vers  elle.  Qui  cognois  bien ,  Madame ,  que  quelle 
démonstration  qu'elle  face ,  elle  ne  peut  encores  prendre 
assés  de  confiance  de  luy,  tant  pour  les  choses  qui  ont  passé 
au  propos  d'entre  eulx  deux,  que  pour  se  représanter  en- 
cores en  l'esprit  ce  qu'elle  a  d'autrefoys  creu,  que  la 
Royne  d'Escoce  luy  avoit  cédé  le  droict  et  le  tiltre  qu'elle 
prétend  en  ce  royaulme  ,  se  persuadant  la  dicte  Dame  que 
le  mesme  conseil ,  duquel  il  se  conduysit  lors ,  ez  dicts 
deux  affères ,  est  en  plus  d'authorité  qu'il  ne  fut  jamays 
près  de  luy.  Sur  quoy  je  n'ay  obmis  une  seule  de  toutes  les 
démonstrations ,  dont  j'ay  peu  user  à  elle  et  aulx  siens, 
que  je  ne  les  leur  aye  franchement  déduictes,  pour  les 
divertyr  de  ceste  opinyon.  Néantmoins  ilz  ne  cessent,  sur 
ce  retour  de  M^  Quillegreu,  sellon  qu'on  m'en  a  adverty, 
de  dellibérer  chaudement  comme  ilz  pourront  avoyr  le 
Prince  d'Escosse  par  deçà ,  bien  que  la  dicte  Dame  tient 
cella  aucunement  suspect  pour  elle,  et  n'y  entend  qu'à 
regret.  Mais  il  y  a  grand  apparance  que  les  persuasions  des 
Protestantz,  lesquelz  veulent  fère  nourrir  ce  petit  prince  à 
leur  mode,  comme  celluy  qu'ilz  réputent  desjà  aparant  suc- 
cesseur de  ce  royaulme,  et  qui  remonstrent  que  c'est  la 
principalle  seureté  de  ceste  princesse  ,  et  de  son  estât,  que 
d' avoyr  la  mère  et  le  filz  en  ses  mains,  la  facent  enfin  con- 
descendre à  leur  intention,  mesmement  s' ilz  trouvent  que 
es  choses  ne  soient  trop  difficiles ,  du  çosté  d'Escosse.  Et 

y  en  y  a  aulcuns  qui  estiment  qu'on  essayera  de  tretter 
çella  avec  la  Royne  d'Escoce  mesme,  avec  promesse  de 
luy  amplyer  sa  liberté,  si  elle  le  veult  consentir  ;  et  que,  pour 
le  mieulx  conduyre ,  l'on  a  trouvé  moyen  de  fère  persua- 
der, par  la  duchesse  de  Suffolc,  laquelle  n'ayme  poinct  la 
Royne  d'Escoce,  au  comte  et  comtesse  de  Cherosbery,  en 
faysant  le  mariage  de  leurs  enfans,  qu'ilz  feront  bien  de 
remuer  la  Royne  d'Escoce  au  chasteau  de  Pontfroid , 
qui  est  l'une  des  maysons  de  la  Royne  d'Angleterre  ;  ce 
que  je  ne  sçay  encores  bien  au  vray  si  tout  cella  succé- 
dera. 

Tant  y  a  qu'ayant  desjà  faict  dire,  en  passant,  au 
comte  de  Lestre  que  j'en  avois  eu  le  vent,  mesmementdu 
faict  du  petit  Prince,  et  que  c'estoit  chose  qui  ne  se  pour- 
roit  conduyre  sans  offancer  le  Roy,  lequel  estoit  le  princi- 
pal alié  de  la  couronne  et  des  Princes  d'Escosse,  il  m'a  seu- 
lement mandé  que  je  réputois  sa  Mestresse  et  ceulx  de  son 
conseil  plus  sages  et  plus  pourvoyans  qu'ilz  n'estoient,  et 
que ,  pleut  à  Dieu ,  tju'ilz  peussent  avoyr  le  dict  Prince, 
sans  m'y  respondre  rien  davantage.  Et  me  vient  on  de  dire 
qu'on  est  après  à  fère  une  dépesche  pour  renvoyer  le  dict 
M^  Quillegreu,  de  rechef,  par  dellà.  Il  sera  bon ,  Madame, 
que,  sur  l'occasion  de  ce  que  M"^  de  Glasgo  remonstrera 
au  Roy,  en  sa  première  audience,  Voz  dictes  M ajestez  par- 
lent ung  peu  de  bonne  sorte  à  l'ambassadeur  d'Angleterre 
des  affères  d'Escoce,  et  de  Testât  de  la  Royne  et  du  Prince 
du  dict  pays,  affin  d'arrester  les  instantes  poursuites  de 
ceulx  cy  :  vous  ayant  à  dire  au  surplus ,  Madame ,  qu'on 
avoit  trouvé  moyen  de  fère  constituer  prisonniers  aulcuns 
de  ceulx  qui  forgent  par  deçà  celle  faulce  monnoye ,  dont, 
par  mes  précédentes,  je  vous  ay  faict  mencion,  mais  ilz  ont 

esté  assez  tost  eslargis  par  secret  mandement  d'aulcmis  de 
ce  conseil  5  ce  qui  me  faict  avoir  davantage  suspecte  l'inique 
et  meschante  provision  de  deniers  qu'ilz  font,  laquelle 
j'entendz ,  quand  à  ce  qui  s'en  bat  du  coing  de  France, 
que  c'est  de  celluy  du  feu  Roy,  dernier  décédé ,  dont  je 
mettray  peyne  d'en  recouvrer  quelque  pièce  si  je  puis,  pour 
vous  en  envoyer  la  monstre.  Et  sur  ce ,  etc. 

Ce  XXI v^  jour  de  septembre  4574. 

Depuis  ce  dessus ,  j'ay  eu  advis  de  ceste  court  de  deux  choses  : 
Tune  est  que  la  dépesche  qui  y  est  arryvée  de  M' le  docteur  Dayl , 
du  ve  du  présent,  y  a  suscité  beaucoup  d'escrupuUes  de  la  dellibé- 
ration ,  qu'il  mande  que  le  roy  aporte  d'Italye  contre  les  Protestaniz; 
et  Paultre  ,  que ,  en  Irlande  ,  le  comte  d'Esmond  ayant  esté  attiré  à 
parlementer,  il  a  esté,  soubz  parolle  de  paix,  détenu  prisonnyer,  et 
le  conduict  on  maintenant  soubz  bonne  garde  par  deçà.  Je  mettray 
peyne  de  vériffier  l'une  et  l'autre  nouvelle  pour  vous  en  mander  plus 
de  certitude  par  mes  premières. 


CCCCVir  DÉPESCHE 

—  du  xxix«  jour  de  septembre  1 574.  — 
(Envoyée  exprès  jusques  à  Calais  par  Jehan  Volet,) 

Nouvelles  d'Ecosse.  —  Disposition  des  Écossais  à  maintenir  l'alliance  avec  la 
France.  — Assurance  donnée  à  l'ambassadeur  que  M'  de  Méru  ne  sollicite 
de  la  reine  rien  autre  chose  que  son  intercession  en  faveur  de  M'*  de  Mont- 
morenci  et  de  Cossé. — Nouvelle  de  l'arrivée  du  roi  à  Lyon. — Désignation  de 
lord  de  North  pour  passer  en  France. 

A  LA  RoYNE,  Régente. 

Madame,  celluy  que  j'avoys,  il  y  a  desjà  assez  longtemps, 
dépesche  en  Escoce ,  quand  M^  Quillegreu  y  alla ,  est  re- 
venu depuis  deux  jours,  lequel  m'a  rapporté  de  plusieurs 
seigneurs ,  à  qui  il  dict  avoyr  parlé ,  et  leur  avoyr  bayllé 

mes  lettres,  par  dellà,  leurs  responces  de  bouche,  parce 
qu'ilz  n'ont  ozé  m'escripre,  ne  m' ayant  apporté  que  celle 
seule  du  comte  d'Arguil,  et  du  laer  de  Quelseit,  par  es- 
cript. 

Je  m'assure  que  l'on  ne  veut  souffrir  au  dict  pays, 
en  façon  que  ce  soit ,  qu'on  y  propose  rien  contre  la  ligue 
de  France  ;  et  mesmes  le  comte  de  M orthon  monstre  de  ne 
le  vouloyr  essayer,  par  ce,  possible,  qu'il  sent  qu'aussy  bien 
il  ne  le  pourroit  mener  à  bout;  et  qu'encores  qu'il  se  laysse 
entretenir  et  poursuyvre  par  grande  instance  de  M^  Quil- 
legreu,  sur  la  consignation  de  la  persoime  du  jeune  Prince 
à  la  Royne  d'Angleterre ,  qu'il  n'y  a  apparence  quelconque, 
(quand  bien  l'avarice  l'aveugleroit  de  s'en  obliger  à  elle 
moyennant  quelque  somme  d'angelotz,  ainsy  qu'on  dict 
qu'on  luy  en  promect  beaucoup),  qu'il  le  puisse  néantmoins, 
sans  beaucoup  de  contradiction ,  ny  Stms  beaucoup  de  dan- 
ger, efl'ectuer  ;  et  mesmement,  si  Yoz  Majestez  Très  Chres- 
tiennes  faictes  voyr  et  entendre  par  dellà  que  vous  ne  le 
voulez,  ny  mesmes  n'estes  pour  souffrir  qu'il  se  face. 

Le  mesmes  messager  m'a  aussy  apporté  une  lettre  du 
duc  de  Chastelleraut  pour  la  Royne  d' Escoce ,  et  ung  pe- 
tit pourtraict  du  jeune  Prince,  son  filz.  J'advizeray  de  le 
luy  fère  tenir  par  la  plus  seure  et  commode  voye  qu'il  me 
sera  possible;  et  j'espère  que,  par  cest  aultre  messager, 
que  j'ay  dernièrement  dépesché  au  dict  pays,  lequel  toutes- 
foys  cestuy  n'a  pas  rencontré,  les  seigneurs  de  dellà  seront 
davantage  confirmés  en  leur  bonne  dellibération  vers  l€ 
Roy,  vostre  filz,  et  vers  sa  couronne. 

La  femme  du  comte  de  Morthon  est  morte  depuis  quinze 
jours  en  çà,  au  grand  contantement  de  son  raary,  qui  est 
après  à  choysir  party  ;  et  s'espère  que,  par  le  moyen  de 

quelque  alliance,  il  se  réduyra  à  plus  de  modération  qu'il 
n'en  a  monstre  jusques  icy. 

M'^  de  Méru  est  retourné ,  depuis  deux  jours ,  de  devers 
ceste  princesse,  avec  laquelle  il  a  esté  huict  jours  entiers. 
Et  j'entendz  qu'il  a  esté  fort  humaynement  receu  d'elle , 
et  que  les  seigneurs  de  ceste  court  luy  ont  faict  beaucoup 
d'honneur  et  beaucoup  de  courtoysyes,  l'ont  traicté  et  l'ont 
accompaigné  à  la  chasse ,  et  luy  ont  donné  tout  le  playsir 
qu'ilz  ont  peu.  Et  l'ung  d'eux  m'a  mandé  que  je  ne  fusse 
poinct  en  peyne  de  chose  qu'il  peut  pourchasser  vers  elle, 
car  m'assuroit  que,  si  elle  n'eût  esté  bien  certeyne  qu'il 
n'avoit  à  luy  parler  qu'avec  grand  honneur  et  respect  de 
Voz  Majestez  Très  Chrestiennes ,  et  que  seulement  il  la 
vouloit  requérir  d'intercéder  pour  M'^Mes  mareschaulx,  ses 
frère  et  beau  père,  qu'elle  ne  l'eût  aulcunement  admis  en 
sa  présence.  Tant  y  a  que  je  ne  lairay,  pour  cella,  de  le 
fère  tousjours  observer,  affin  de  vous  mander,  le  plus  au 
vray  que  je  pourray,  quelz  seront  ses  déportementz. 

J'ay  sceu,  à  la  vérité,  que  la  dépesche  de  M''  le  docteur 
Dayl,  du  v^  du  présent,  a  engendré  assez  d'escrupulles  en 
ceste  court,  mais  l'on  ne  m'a  encores  sceu  bien  discerner 
sur  quelles  particularités  ce  peut  estre  ;  tant  y  a  que ,  de- 
puis, est  arryvé  ung  de  ses  secrettères,  nommé  Devet,  le- 
quel est  venu  en  dilligence,  de  qui  les  propos  n'adoulcissent 
pas  beaucoup  ce  que  son  maistre  avoit  altéré.  Et,  aupara- 
vant le  dict  Devet,  estoit  passé,  icy,  ung  qui  se  dict  servi- 
teur de  madame  de  Ferrare,  lequel  ne  s'est  nullement 
addressé  à  moy,  ains  m'a  l'on  dict  qu'il  a  eu  grande  com- 
municquation  avecques  Villiers  et  avec  les  aultres  ministres 
françoys  qui  sont  en  ceste  ville. 

Milord  trézorier,  estant  encores  le  dict  S»^  de  Méru  à  la 

court,  s'est  retiré  en  une  sienne  mayson  des  champs,  pour 
quelques  jours,  assez  près  de  ceste  ville,  où  il  a  festoyé  les 
agentz  des  princes  d'Allemaigne;  desquelz  j'entendz  que 
celluy  du  comte  Palatin  est  escouçoys,  frère  de  IVP  Robert 
Melvin,  et  les  principaulx  supostz  et  entreméteurs  de  la 
nouvelle  religyon  s'y  sont  trouvez,  qui  m'ont  rendu  davan- 
tage curieux  de  fère  observer  ce  qui  s'y  feroit.  Et  l'on  m'a 
rapporté  que  la  responce  y  a  esté  rendue  aulx  dictz  agentz, 
et  leur  dépesche  bayllée  pour  s'en  retourner;  mais  je  n'ay 
encores  peu  sçavoyr  qu'est  ce  qu'elle  contient,  ny  si  M*^  le 
vydame,  qui  a  bien  esté  au  festin,  l'a  sceue,  lequel  s'est 
enfin  entièrement  résolu  de  passer  avec  les  dictz  agentz  en 
Allemaigne.  Mais  je  croy  que  cène  sera  sans  me  venir  dire 
adieu,  et  je  ne  fauldray  de  l'exorter  vifvement  qu'il  ne 
vueille  rien  mouvoir  par  dellà  qui  puisse  estre  contre  l'in- 
tention de  Voz  Très  Chrestiennes  Majestez,  ny  contre  le 
désir  qu'il  a  tousjours  montré  avoyr  à  la  tranquillité  du 
royaulme.  En  cestuy  mesmes  festin  du  dict  grand  trézorier 
m'a  esté  suscité  ung  aultre  escrupulle,  pour  la  comtesse  de 
Lenox  qui  s'y  est  trouvée,  et  pour  avoyr  icelluy  grand  tré- 
zorier et  M^  Quillegreu,  et  le  dict  Melvin,  agent  du  comte 
Palatin,  conféré  longuement  et  fort  estroictement  avec 
elle;  dont,  depuis,  j'ay  sceu  qu'elle  s'apreste  d'aller  jus- 
ques  en  une  sienne  mayson  qui  est  vers  le  North,  et  que, 
de  là,  elle  passera  en  Escoce,  pour  visiter  le  jeune  Pnnce, 
son  petit  filz,  ce  que  je  juge  n' estre  à  aultres  fins  que 
pour  essayer  de  l'avoyr  entre  ses  mains,  affin  de  le  trans- 
porter par  deçà,  et  que  ceulx  cy  veulent,  en  toutes  sortes, 
tenter  tous  moyens  à  eulx  possibles  pour  surmonter  les  dif- 
ficulté/ qui  s'y  pourroient  trouver.  A  quoy  je  vous  supplye 
très  humblement  vouloir  pourvoyr  du  costé  de  dellà  ;  car  je 

crains  bien  fort  que,  nonobstant  ce  que  m'a  rapporté  le 
messager,  qui  naguères  en  est  venu,  je  ne  pourray  mettre 
assez  de  suffizans  obstacles,  du  costé  d'icy,  pour  les  empes- 
cher.  Et  sur  ce,  etc. 

Ce  xxix«  jour  de  septembre  1574. 

Ainsy  (jue  je  signois  la  présente,  milord  de  North  m'a  envoyé 
dire  ,  parung  sien  gentilhomme,  que  la  Royne,  sa  Mestresse,  ayant 
eu  advertissement  par  son  ambassadeur ,  comme  le  Roy ,  vostie 
filz,  estoit  arryvé  à  Lyon,  elle  luy  avoit  incontinent  commandé  de 
haster  son  partement  pour  l'aller  trouver,  et  qu'il  dellibéroit  de  par- 
tir, le  quatriesme  ou  cinquiesme  d'octobre,  mais  que,  devant  cella, 
il  me  viendroit  visiter,  ainsy  qu'il  avoit  commandement  de  le  fère  ; 
et  cependant  me  prioit  de  donner  ordre  qu'à  Bouloigne  ,  et  sur  les 
chemins ,  il  peut  trouver  des  chevaulx  preslz  pour  fère  meilleure  dil- 
ligence.  Dont  présentement  j'en  fays  ung  mot  de  lettre  à  M'  de  Cal- 
liac;  et  je  vous  suplye  très  humblement.  Madame,  de  commander 
ce  que  Vostre  Majesté  sçayt  estre  expédient  pour  le  fèie  honnorer  et 
bien  recevoyr ,  tant  par  les  chemins  qu'arryvant  à  la  court ,  sellon 
que  ce  premier  acte,  de  la  confirmation  d'amilyé  d'entre  le  Roy, 
vostre  filz,  et  la  Royne,  sa  Mestresse,  semble  infinyement  le  re- 
quérir. 


CCCCVIir  DEPESCHE 

—  du  v^  jour  d'octobre  1 574.  — 

(  Envoyée  jusques  à  Bouloigne  par  ung  des  gens  de  milord  de  North.) 

Désir  d'Elisabeth  de  conserver  ralliance  avec  la  France.  — -  Départ  de  lord  de 
North.— Négociations  des  princes  d'Allemagne.— Pacification  de  l'Irlande. 
—  N  ouvelles  d'Ecosse. 

A  LA  Royne,  Régente. 

Madame,  je  n'ay  receu  les  lettres  de  Vostre  Majesté,  du 
viij«  de  septembre,  jusques  au  vingt  uniesme  jour  de  leur 
dathe,  à  cause  que  la  mer  a  esté  si  haulte  qu'on  ne  l'a  peu 
passer,  sinon  envyron  la  tin  du  moys;  et,  avec  icelles,  j'ay 

receu  la  coppie  de  la  lettre  que  la  Royne  d'Angleterre  a 
escripte,  de  sa  main,  à  Yostre  Majesté;  en  laquelle,  encor 
qu'elle  uze  de  beaucoup  de  digressions,  et  d'aulcunes 
formes  de  parler  qui  n'expliquent  qu'à  demy  ce  qu'elle  a 
voulu  dire,  et,  en  d'autres  endroictz,  elle  s'efforce  d'en 
fère  plus  comprendre  qu'elle  n'en  veut  exprimer,  si  descou- 
vre elle  bien  avant  de  l'intérieur  de  son  cueur;  et  monstre 
de  l'avoyr  grandement  esmeu,  et  que  diverses  impressions 
la  mettent  à  ne  sçavoyr  comme  espérer  de  l'amityé  du  Roy, 
vostre  filz ,  ny  si  elle  se  doibt  résoudre  de  renouveller  la 
ligue  avecques  luy,  au  cas  qu'il  le  luy  demande,  ou  bien  si 
elle  doibt  retourner  à  celle  de  Bourgoigne. 

Et  en  cella.  Madame,  j'ay  à  dire  à  Vostre  Majesté  que, 
depuis  le  passage  du  Roy,  vostre  filz,  en  Italye,  et  la  bonne 
et  grande  opinyon  qu'on  dict  qu'ung  chascun  a  conçue  de 
luy,  à  voyr  seulement  sa  présence,  et  son  maintien,  et  ses 
vertueux  déportemens,  partout  où  il  a  passé,  joinct  sa 
précédente  réputation,  et  la  grandeur  et  bonne  fortune 
qui  l'accompaignent ,  il  n'est  pas  à  croyre  combien  les 
agentz  du  Roy  d'Espaigne,  icy,  se  sont  imprimés  une  mer- 
veilleuse jalousie  de  luy;  lesquelz  travaillent,  plus  qu'ilz 
ne  firent  jamays,  de  séparer  ceste  princesse  de  son  intel- 
ligence, et  mettent  toute  la  dilligence,  qu'ilz  peuvent, 
d'entretenir  par  fréquentes  sollicitations  et  par  promesses 
et  présantz  ceulx  qui  sont  auprès  d'elle,  et  de  gaigner 
nomméement  ceulx  qu'ilz  estiment  qui  ont  de  l'afl'ection  à 
la  France;  dont  n'est  sans  difficulté  qu'on  peut  mainte- 
nant tenir,  icy,  relevé  le  nom  du  Roy  et  de  sa  couronne. 
Néantmoins  je  ne  veux  désespérer  qu'il  n'y  trouve  encores 
de  la  correspondance,  parce  que  ceste  princesse,  en  son 
cueur,  ne  le  hayt  poinct,  ains  l'ayme,  et  désire  estre 

aymée  de  luy,  comme  de  celluy  qu'elle  estime  et  prise, 
sur  toutz  les  princes  qui  vivent;  et  si,  n'a  pas  grande  incli- 
nation à  l'Espaigne,  ny  ne  peut  encores  prendre  confiance 
de  ce  costé  là.  Dont  se  pourra  fère.  Madame,  que,  par 
ceste  nouvelle  ambassade  qu'elle  vous  envoyé  maintenant, 
si,  d'avanture,  Voz  Majestez  la  reçoyvent  favorablement, 
et  en  font  ainsy  cas,  comme  elle  monstre  de  l'espérer,  que 
les  choses  se  remettront  facillement  aux  mesmes  bons 
termes  qu'elles  estoient. 

D'une  chose  ne  me  puis  je  assés  esbahyr,  sur  quoy  elle 
s'est  peu  fonder  d'avoyr  présupposé,  en  sa  lettre,  que  Yos- 
tre  Majesté  eust  apprins  de  quelqu'ung  de  ses  conseillers 
qu'elle  se  tenoit  offancée  du  Roy,  car  je  luy  fis  voyr  par  voz 
propres  lettres  que  c'estoit  de  la  depposition  du  comte  de 
Montgommery  que  Yostre  Majesté  l'avoit  tiré;  mais,  à  dire 
vray,  elle  se  trouva  lors  si  surprinse,  quand  je  vins  à  luy 
toucher  ce  poinct,  qu'elle  a  bien  voulu,  depuis,  prendre 
le  prétexte  de  ceste  plaincte  pour  en  esteindre  si  bien,  si 
elle  peut,  la  mémoyre,  qu'il  n'en  soit  jamays,  en  peu  ni 
en  prou,  aulcune  nouvelle,  ny  de  vostre  costé  ny  du  sien. 

La  pluspart  de  ceulx,  qui  sont  ordonnez  pour  accompai- 
gner  ceste  ambassade,  sont  desjà  partis  de  ceste  ville,  et 
milord  de  North,  l'ambassadeur,  partira  demain.  J'ay  desjà 
adverty  M^*  de  Gourdan  et  de  Calliac,  et  M'  de  Crèvecœur, 
de  son  voïage,  affin  de  le  fère  bien  recevoyr,  et  le  fère 
accomoder  de  chevaulx  en  Picardye.  Et  je  vous  supplye 
très  humblement.  Madame,  de  commander  qu'il  soit  bien 
receu  et  accomodé  au  reste  du  chemin,  et  qu'il  luy  soit  faict 
honneur  et  faveur,  quand  il  arryvera  vers  Voz  Majestez; 
car  l'on  prendra,  icy,  un  grand  argument  de  vostre  inten- 
tion, sellon  qu'on  verra  que  uzerés  versjuy.  11  a  charge, 

après  les  complinientz  faiclz,  de  parler  vilVement  à  Voz 
Majestez  du  faict  des  déprédations,  et  semble  qu'on  désire, 
icy,  que  luy  faciès  avoyr  confèrance  avec  les  deux  du  conseil 
qui  sont  depputés  là  dessus. 

Les  agentz  des  princes  d'Allemaigne  viennent  de  par- 
tir, lesquelz,  à  ce  que  j'entendz ,  n'emportent  rien  de 
contant,  mais  seulement  une  promesse  de  deux  centz 
mille  escuz,  qu'ilz  ont  demandé ,  qu'on  les  leur  fera  four- 
nir de  ce  royaulme ,  en  espèces ,  ou  par  crédit ,  pour  fère 
les  levées,  au  cas  que  la  paix  ne  succède  en  France.  Et 
en  y  a  qui  présument  que'  desjà  il  est  allé  en  Hembourg 
une  partie  de  ces  escus  que  je  vous  ay  mandé  qu'on  a  nou- 
vellement forgez  ;  dont  sera  bon  d'en  fère  éventer  par 
dellà  la  faulceté,  affin  qu'ilz  demeurent  descriez.  M^  le 
vydame  faict  toutes  les  dilligences  qu'il  peut  pour  s'en 
aller  avec  les  dictz  depputés ,  mais,  comme  aulcunes  né- 
cessitez le  convient  de  s'en  aller,  aussy  il  y  en  a  d'aultres 
qui  l'empeschent  de  partir.  M*  Astafort,  jeune  gentilhomme 
de  ceste^court,  s'est  desjà  embarqué  dans  leur  vaysseau, 
et  s'en  va  jusques  là  où  sont  les  dictz  princes,  pour  re- 
venir bientost  rapporter  de  leurs  nouvelles. 

Le  comte  d'Esmont  n'a  pas  esté  faict  prisonnyer,  en 
Irlande,  comme  l'on  me  l'avoit  rapporté,  ains  ceste  prin- 
cesse a  si  bien  accommodé  ses  affères  au  dict  pays ,  par 
voye  d'accord,  avec  présans  et  promesses,  et  gracieuses 
condicions ,  que  le  dict  comte ,  avec  quatre  mille  hommes, 
s'est  remis  au  service  d'elle,  et  Mac  O'Nel  est  repassé  en 
son  païs  du  North  d'Escosse,  avec  quatre  mille  harque- 
bouziers  qu'il  a  voit  admenez.  Et,  à  présent,  les  officiers 
et  agentz  de  la  dicte  Dame  vont  reprenant  la  possession  des 
places,  sans  qu'on  leur  y  face  de  résistance  :  vray  est  qu'on 

crainct  tousjours  bien  fort  l'instabilité  de  ceste  nation. 
IJng  de  mes  amys  me  vient  d'advertyr  qu'indubitable- 
ment la  praticque  délivrer  le  Prince  d'Escoce  par  deçà  a  esté 
bien  fort  en  avant,  et  qu'elle  a  esté  sur  le  poinct  d'estre 
exécutée,  si  le  comte  d'Honteley  et  M''  Alexandre  Asquin 
ne  l'eussent  empeschée  ;  et  qu'on  présume,  en  ceste  court, 
que  cella  est  venu  de  mon  advertissement,  et  qu'il  fault 
qu'on  m'observe  de  plus  près.  Il  y  en  a  aussy  qui  pensent 
que,  de  tant  que  ceste  princesse  n'a  pas  monstre  d'en  es- 
tre  trop  marrye,  qu'elle  mesmes ,  soubz  mein,  les  en  a 
faictz  advertyr  ;  tant  y  a  que  le  voïage ,  dont  je  vous  ay 
cy  devant  escript ,  de  la  comtesse  de  Lenox  ,  pour  aller  vi- 
siter le  dict  Prince,  se  poursuit;  et  je  suis  après  à  descouvrir 
sur  quelle  intention  elle  y  va. 

Il  y  a  icy  desjà  de  longtemps  un  gentilhomme  polounoys, 
de  la  mayson  d'Alasco,  et  yen  est  arryvé  encores  d'autres, 
depuis  la  venue  du  Roy,  qui  ne  m'ont,  ny  les  ungs  ny  les 
aultres,  visité;  ains  ilz  sont  souvant  visitez  par  les  minis- 
tres françoys  et  flammans,  qui  sont  icy;  et  si,  ont  esté 
quelquefoys  en  ceste  court,  et  de  la  court  l'on  a  envoyé 
vers  eulx.  Il  vous  plerra  me  mander  Si  j'auray  à  fère  aul- 
cun  office  en  leur  endroict.  Sur  ce ,  etc. 

Ce  v*^  jour  d'octobre  1574. 

CCCCIX'   OÉPESCHE 

—  du  x*"  joui  d'octobre  1 574.  — 

(  Envoyée  exprès  jusques  à  Calais  par  la  voye  du  S'  Acerbo.  ) 

Conférence  de  l'ambassadeur  avec  lord  de  North.—  Désir  d'Elisabeth  de  con- 
naître les  intentions  du  roi.  —  Sa  réponse  aux  envoyés  des  princes  d'Alle- 
magne. —  Sollicitations  pour  Marie  Stuart. 

A  LA  RoYNE,   Régente. 

Madame,  premier  que  milord  de  North  soit  party,  il 
m'est  venu  visiter,  et  m'a  discouru,  en  général,  de  la 
bonne  intention  que  la  Royne,  sa  Mestresse,  a  vers  le  Roy, 
vostre  filz,  et  comme  elle  désire infyniement  de  se  maintenir 
en  bonne  paix  avecques  luy,  et  garder  inviolablement  avec! 
Vostre  Majesté  la  vraye  amityé  que  vous  vous  estes,  long- 
temps y  a,  promise  l'une  à  l'autre,  et  estreindre,  s'il  est 
possible  ,  plus  fort  que  jamays ,  celle  en  quoy  il  vous  a 
pieu  nourrir  tousjours  toutz  Noz  Seigneurs,  voz  enfantz, 
avecques  elle  ;  dont ,  s'il  peut  vous  bien  explicquer  sa 
commission,  tout  de  mesmes  que  la  dicte  Dame  la  luy  a 
donnée  là  dessus,  il  ne  faict  aulcun  doubte  que  n'en  de- 
mouriez  très  assurée;  et  que,  de  sa  part,  il  s'en  va  très 
dellibéré  de  fère,  en  cest  endroict,  les  meilleurs  et  plus 
exprès  offices  qu'il  pourra. 

De  quoy  je  l'ay  bien  fort  remercyé,  et,  après  luy 
avoyr  faict  aulcunes  remonstrances  sur  les  escrupulles 
qu'on  vous  avoit  suscités,  de  ce  costé,  je  l'ay  exorté  de 
se  déporter  en  façon  que,  en  France  et  icy,  l'on  ayt  à 
se  louer  de  son  élection  à  ceste  charge.  Et  parce  qu'ung 
mien  amy  m'a  adverty  que,  le  propre  jour  que  sa 
dicte  Majesté  l'a  licencié,  elle  a  monstre  d'estre  aulcu- 

nement  en  peyne  de  ce  que  je  ne  luy  allois  annoncer 
l'arryvée  du  Roy  à  Lyon,  ny  luy  fère  entendre  aulcune 
chose,  de  sa  part  ;  et  qu'il  y  en  y  avoit ,  de  ceulx  qui  aspi- 
rent à  la  retirer  de  l'intelligence  de  France ,  qui  s'effor- 
çoient  de  luy  en  fère  une  maulvayse  interprétation  ;  j'ay , 
soubz  prétexte  de  visite ,  envoyé  dire  à  ses  plus  expéciaux 
conseillers  que  je  n'attandoys  que  l'heure  qu'il  m'arrivast 
une  dépesche  du  Roy ,  vostre  filz ,  pour  aller  trouver  la 
dicte  Dame;  et  que  Vostre  Majesté  m' avoit  escript,  du 
viij^  du  passé,  qu'il  estoit  desjà  arryvé  à  Lyon,  mais  qu'il 
estoit  si  empressé,  à  ce  commancement ,  qu'il  n'avoit 
encores  peu  ouyr  le  gentilhomme  que  je  luy  avoys  dépes- 
che, néantmoins  que,  dans  deux  jours,  ou  troys,  il  les 
ouyroit  à  loysir,  et  puis  me  manderoit,  par  luy  mesmes, 
ce  qu'il  voudroit  que  je  fisse  sçavoyr ,  de  sa  part ,  à  la  dicte 
Dame;  et  que  cependant  je  ne  falHsse  de  vous  escripre  à 
toutz  deux  du  bon  portement  d'elle  et  de  sa  santé,  dont 
les  priois  de  m'en  vouloir  mander. 

Surquoy,  après  avoyr  conféré  avec  elle,  ilz  m'ont  mandé, 
par  mon  secrettère,  qu'elle  avoit  eu  très  agréable  ceste 
mienne  dilhgence,  et  s'en  estoit  plus  grandement  resjouye 
qu'ils  ne  le  me  sçauroient  dire,  et  desiroit  que  j'eusse  de 
quoy  lui  venir  bientost  compter  des  nouvelles  du  Roy, 
vostre  filz  ,  et  que  je  les  luy  peusse  tesmoigner  aussy 
bonnes ,  comme  elle  les  souhaytoit  pour  elles  mesmes.  Puis 
l'ung  d'eux  m'a  mandé  qu'elle  n'avoit,  en  chose  de  ce 
monde,  aujourdhuy,  le  cueur  si  tendu  qu'à  ouyr  jusques  aulx 
moindres  particullaritez  qui  venoient  de  luy;  et  qu'il  me 
pouvoit  assurer  que,  de  beaucoup  de  demandes  qu'on  luy 
avoit  faictes  depuis  peu  de  temps  en  çà,  elle  s' estoit  te- 
nue ferme  à  n'en  vouloir  accorder  aulcune ,  au  préjudice 

de  luy  ,  que  premièrement  elle  ne  voye  comme  il  se  vou- 
dra déporter  vers  elle. 

Néantmoins ,  Madame ,  je  mettray,  icy,  ceste  digres- 
sion qu'on  m'a  adverty  d'ailleurs  qu'indubitablement  les 
agentz  des  princes  d'Allemaigne  s'en  sont  retournés  bien 
contantz  des  bonnes  parolles  et  promesses  qu'elle  leur  a 
données  ;  et  les  dictz  conseillers  ont  davantage  dict  à  mon 
dict  secrettayre  qu'ilz  avoient  entendu  que  le  Roy ,  vostre 
filz ,  desiroit  bien  fort  la  paix  ;  néantmoins  que  les  grosses 
forces,  qu'il  faysoit  marcher,  leur  faysoient  souspeçonner  la 
guerre ,  et  qu'on  leur  a  voit  dict  qu'il  se  rendoit  beaucoup 
plus  assidu  en  ses  affères  que  n' avoient  faict  ses  prédéces- 
seurs; et  néantmoins  se  monstroit  plus  grave ,  et  de  difficile 
accès,  que  nul  d'eux,  et  que  leur  Mestresse  et  eulx  es- 
toient  à  regarder,  avec  le  reste  de  la  Chrestienté ,  comme 
il  formeroit  ses  affères ,  à  ce  commancement ,  affin  de  fère 
une  conséquence  comme  ilz  auroient  à  procéder  tout  le 
reste  de  son  règne. 

J'ay,  à  deux  jours  de  là,  renvoyé,  encores  une  aultre 
foys,  devers  eulx,  pour  impétrer  aulcunes  honnestes  et 
bien  raysonnables  demandes,  que  j'avoys  à  fère  à  leur  dicte 
Mestresse  et  à  eulx,  pour  la  Royne  d'Escosse,  vostre 
belle  fille  ,  et  pour  leur  fère  voyr  ung  cahier  de  plainctes 
que  M*^  de  La  Melleraye  m'a  envoyé.  Et  sur  ce,  etc. 
Ce  x^  jour  d'octobre  1574. 


VI.  17 

CCCCX'  DÉPESCHE 

— du  xv«  jour  d'octobre  1574. — 
(  Envoyée  exprès  jusques  à  Calais  par  Jehan  Volet.) 

Certitude  de  l'arrivée  du  roi  en  France.  — Nouvelle  répandue  en  Angleterre 
que  le  roi,  à  son  passage  en  Italie,  a  formé  une  ligue  avec  le  pape. — Assu- 
rance donnée  à  l'ambassadeur  qu'Elisabeth  ,  pour  la  combattre,  est  entrée 
en  ligue  avec  les  princes  protestans  d'Allemagne.  —  Efforts  des  Anglais 
pour  renouer  l'alliance  avec  le  roi  d'Espagne.  —  Nouvelles  d'Ecosse. 

Au  Roy. 

Sire ,  par  uiig  des  gens  de  l'ambassadeur  d'Angleterre, 
lequel  est  arryvé  icy ,  le  x^  de  ce  moys ,  qui  est  le  second 
courrier  qu'il  a  dépesché  à  la  Royne ,  sa  Mestresse  ,  de- 
puis vostre  retour,  il  l'a  advertye  comme  Yostre  Majesté  , 
s' estant  expédiée  de  ses  plus  pressans  afîeres  à  Lyon ,  elle 
s'acheminoit  maintenant  à  Reyms,  pour  y  fère  bientost 
son  sacre  et  couronnement.  De  quoy  la  dicte  Dame  a  es- 
timé qu'elle  avoit  très  bien  faict  d'avoyr  desjà  dépesché 
milord  de  North  pour  vous  aller  saluer  de  par  elle ,  et  estre 
l'une  des  premières  qui  honnoreront  et  se  conjouyront  de 
vostre  heureux  advènement  à  la  couronne.  Et  par  mesme 
moyen  luy  a  escript  que  les  deppu^tés  de  ceulx,  qui  se  sont 
eslevez  en  Languedoc  et  Daulliiaé,  n'ayantz  peu  obtenir  , 
ny  par  leur  requeste  ny  par  l'intercession  des  agentz  des 
princes  d'AUemaigne,  aulcun  exercice  de  leur  rehgyon, 
ilz  s'estoient  retirez,  et  les  dictz  agentz  départis  avec  plus 
d'opinyon,  les  ungs  et  les  aultres,  delà  guerre  que  d'es- 
pérance de  la  paix  ;  et  que  Vostre  Majesté  avoit  donné 
charge  de  parachever  ceste  guerre  à  M'^  de  Savoye,  comme 
pour  le  déclarer  desjà,  et  l'introduyre  par  là,  à  estre  cap- 

pitaine  général  de  la  ligue  qu'on  présumoit  estre  entière- 
ment conclue  entre  le  Pape  et  Yostre  Majesté  et  le  Roy 
d'Espaigne,  avec  les  aultres  princes  catholicques,  contre 
les  Protestantz  et  contre  leurreligyon. 

Sur  lequel  advertissement,  Sire,  la  dicte  Dame  et  ceulx 
d'auprès  d'elle  se  sont  de  nouveau  restreinctz  en  conseil 
avec  les  principaulx  personnages  de  ce  royaulme,  et  ont 
contremandé  les  agentz ,  qui  estoient  desjà  partis ,  des  dictz 
princes  protestantz  pour,  de  rechef,  entrer  en  conférence 
avec  eulx  ;  mais  je  ne  sçay  encores  s'ilz  ont  rien  changé 
de  leurs  précédentes  dellibérations.  Tant  y  a  qu'ung  de  ce 
conseil  m'a  mandé  qu'ilz  s'ébahyssoient  toutz  comme  ,   a 
l'apétit  de  troys  centz  mille  escuz  qu'on  vous  avoit  offert  de 
prest  en  Italye  ,  vous  vous  estiez  layssé  persuader  à  la  con- 
tinuation de  ceste  guerre,  laquelle  vous  ruyneroit  de  plus 
de  vingt  millions ,  et  vous  mettroit ,  possible  ,  en  danger 
de  ne  pouvoir  jamays  heureusement  jouyr  l'amplytude  de 
vostre  beau  royaulme.  A  tpoyje  luy  ay  respondu  que  je 
n'avoys  rien  entendu  des  dictz  troys  centz  mille  escus ,  et 
n'en  croyois  rien,  parce  que  vous  n'estiés  prince  pour  vous 
mouvoir  de  cella;  et  qu'indubitableiiient  vous  vouliés  la 
paix,  et  entendiés  de  la  donner,  avec  honnestes  et  rayson- 
nables  condicions,  à  voz  subjectz,  mais  que  nul,  soubz  le 
ciel,  sçavoit  mieulx  que  vous  et  la  Royne,  vostre  mère  , 
comme  vous  la  leur  debviez  octroyer,  et  de  quelle  façon  elle 
pouvoit  estre  utille  à  vostre  royaulme;  qui  vouliez,  com- 
ment que  ce  fût,  comme  chose  très  juste  et  très  légytime, 
demeurer  Roy  et  Mestre ,  et  surmonter  toutes  les  déso- 
béyssances  et  violentes   contradictions  qu'on  atempteroit 
contre  vostre  authorité ,  et  ne  souffrir  uzurper  auïcune  loy 
par  voz  subjectz  ,  sinon  celle  qu'ilz  prendroient  de  vous,  qui 

il 

rechercheriés  tousjours ,   aultant  que  vous  pourriez ,  leur 
solagement  et  le  repoz  de  leurs  consciences;   et  qu'ilz  ne 
debvoient  vous  presser  de  chose  qui  ne  vous  semblât  loy- 
sible ,  et  qui  ne  vous  fût  à  playsir  de  la  leur  concéder. 

Et,  depuis  cella ,  l'on  m'a  voulu  fère  croyre  que  la  dicte 
Dame  avoit  passé  oultre  à  se  joindre  formellement  à  la  li- 
gue ,  et  à  s'obliger  aulx  chapitres  d'icelle ,  pour  la  contri- 
bution et  secours ,  avec  les  dictz  princes  protestantz ,  et 
avec  les  dictz  eslevez,  de  France  et  de  Flandres  ;  mais  je 
ne  puis  ny  veulx  croyre  que ,  jusques  à  ce  qu'elle  ayt  en- 
tendu comme  Yostre  Majesté  aura  receu  sa  dernière  am^ 
bassade,  et  comme  il  vous  plerra  uzer  vers  elle,  qu'elle  s'o- 
blige à  nulle  nouvelle  hgue,  ny  qu'elle  conclue  rien  qui 
puisse  directement  tourner  à  vostre  préjudice  :  car  j'ay  pa- 
rolle  et  promesse  fort  expresse  d'elle,  et  qui  m'a  semblé 
partir  de  son  cueur,  qu'elle  ne  le  fera  nullement.  Yray  est 
que  je  me  crains  assez  qu'on  l'ayt  persuadée  de  fermer  les 
yeulx  sur  les  secretz  moyenz  que  les  susdictz  agentz  et  les 
ministres,  et  aultres  plus  aspres  suppostz  de  la  nouvelle 
religyon,  s'efforcent  d'inventer,  toutz  les  jours,  pour  cuy- 
der  maintenir  et  fortiffier  davantage  leur  cause,  ainsy 
comme,  de  ceste  nouvelle  forge  d'escuz,  dont  j'ay  cy  de- 
vant escript ,  laquelle  ilz  poursuivent  tousjours  ;  et  les  es- 
pèces en  sont  si  belles,  sellon  qu'ung  homme  de  bien,  qui 
en  a  veu,  me  l'a  rapporté,  et  si  parfaictement  bien  faictes 
au  molinet ,  qu'il  ne  s'y  peut  cognoistre ,  ny  au  son ,  ny  au 
poix,  ny  à  la  touche,  rien  de  différent  d'avecques  les  bons; 
et  qu'il  en  est  desjà  allé,  ce  m'a  il  assuré,  ung  bon  nombre 
en  Hembourg ,  de  toutes  les  dictes  espèces ,  et  nommée- 
ment  cinquante  mille ,  du  coing  de  Vostre  Majesté  ;  dont 
je  fay  extrême  diUigence  d'en  recouvrer  ung  des  dictz  es- 

cuz  pour  le  vous  l'ère  voyr,  et  pour,  avec  telle  monstre , 
me  pleindre  iiiliuyement  à  ceste  princesse  de  la  toUérance 
d'une  si  grande  faulceté. 

Cepandant  elle  travaille,  aultant  qu'elle  peut,  de  se  re- 
mettre en  bons  termes  avec  le  Roy  d'Espaigne,  et  d'esta- 
blir  ung  bien  assuré  commerce  entre  leurs  subjectz,  ayant, 
dimanche  dernier,  licencyé  ung  des  commissayres  des 
Pays  Bas;  qui  s'en  est  retourné  fort  satisfaict  de  l'accom- 
plissement de  leur  commission ,  et  du  payement ,  que  les 
Angloix  ont  desjà  bien  advancé  de  fournir,  de  la  somme 
de  soixante  quinze  mille  escuz,  pour  la  récompense  des 
prinses  faictes  sur  les  subjectz  du  Roy  d'Espaigne.  Et 
l'autre  commissayre  plus  principal  demeure  encores  icy, 
comme  agent,  pour  le  dict  Roy,  son  Mestre.  Et  m'a  Ton 
adverty  que  la  dicte  Dame  faict  apprester  son  premier 
mestre  des  requestes  pour  l'envoyer  bientost  devers  le 
grand  commandeur,  en  Flandres. 

D'ailleurs,  Sire,  la  comtesse  de  Lenox  part,  dans  cinq 
ou  six  jours ,  de  ceste  court,  pour  aller  en  sa  mayson  vers 
le  Morth ,  avec  celle  mesme  dellibération,  que  j'ay  cy  de- 
vant escript,  que ,  si  les  choses  d'Escosse  apparoissent  bien 
disposées  pour  son  voyage ,  elle  yra  jusques  à  Esterlin  vi- 
siter le  Prince  d'Escosse,  son  petit  fils;  qui  est  chose 
que  j'ay  fort  suspecte ,  et  laquelle  je  ne  puis  interpréter 
que  soit  à  aultres  fins  que  pour  pouvoir  transporter  ce 
jeune  Prince  en  ce  royaulme.  Mais,  de  ces  choses  là  et  de 
toutes  celles  qui  se  praticqueront  par  deçà  contre  vostre 
service,  tant  du  costé  de  France  que  d'Escosse,  et  aussy 
de  Flandres,  je  ne  fauldray  de  vous  en  donner,  à  toute 
heure,  le  plus  d'esclarcissement,  et  d'y  mettre  de  moy 
mesmes  le  plus  d'empeschement,  qu'il  me  sera  possible, 


—  2(52  — 
attandant  qu'il  vous  playse  m' envoyer  mon  successeur; 
comme  j'espère  que ,  sur  la  très  humble  et  très  raysonna- 
ble  requeste  que  je  vous  en  ay  faicte,  et  sur  l'occasion 
d'envoyer  visiter  ceste  princesse,  à  vostre  nouvel  advène- 
ment ,  il  vous  aura  pieu ,  avant  partir  de  Lyon ,  en  nom- 
mer quelqu'ung,  et  luy  commander  de  se  tenir  prest  pour 
passer,  icy,  aussytost  que  milord  de  North  aura  accomply 
sa  légation  pardellà;  et  qu'il  vous  aura  aussy  pieu,  Sire, 
(et  la  Royne,  vostre  mère,  vous  l'aura  recordé),  de  vous 
souvenir  de  moy  en  la  distribution  de  voz  bienfaictz ,  affin 
qu'en  contemplation  des  bons  et  fîdelles  services,  où  j'ay 
actuellement  continué ,  durant  les  troys  règnes  passez ,  et 
soubz  celluy  heureux ,  où  nous  sommes  à  présent ,  cella 
me  soit  ung  commancement  de  récompense  à  la  perte  et 
pouvreté  qu'ung  chascun  sçayt  etvoid  que  j'aysouffertz 
pour  les  fère.  Et  sur  ce,  etc. 

Ce  xv^  jour  d'octobre  4574. 


CCCCXr  DEPESCHE 

—  du  xx«  jour  d'octobre  1574.  — 

(Envoyée  exprès  jusques  à  Calais  par  Jehan  Mounyer.) 

Instructions  données  à  lord  de  North.— Négociations  avec  l'Espagne.  —Solli- 
citations des  protesta ns  de  France  auprès  des  Anglais.  — Efforts  faits  pour 
entraîner  Elisabeth  dans  la  ligue  avec  l'Espagne,  et  l'exciter  à  faire  mourir 
Marie  Stuart.  — Démarches  auprès  du  prince  de  Condé.  — Disposition  où 
paraît  être  ce  prince  de  demander  à  rentrer  en  grâce.  —  Nouvelles  d'E- 
cosse. 

Au  Roy. 

Sire ,  parce  que  milord  de  North,  estant  à  Douvre,  a 
trouvé  que  la  mer  estoit  bien  haulte ,  il  n'a  ozé  inconti- 

neiil  s'y  commettre,  ains  a  temporisé  jusques  au  xmj*  du 
présent  qu'il  s'est  embarqué  ,  et  toutes  ses  gens,  dans  ung 
des  navyres  de  la  Royne ,  sa  M estresse ,  pour  passer,  le 
mesmes  jour,  à  Bouloigne.  Et  j'estime  que,  de  présent,  il 
est  à  Paris ,  et  que  bientost  il  sera  devers  Vostre  Majesté , 
là  où  il  a  charge,  ainsy  qu'on  m'a  adverty,  de  bon  lieu, 
d'avoyr  principallement  le  cueur  à  quatre  choses  :  l'une 
est  de  nother  fort  curieusement,  et  par  toutes  les  circon- 
stances et  conjectures  qu'il  pourra ,  si ,  en  vostre  désir, 
Sire ,  y  a  quelque  inclination  de  retenir,  à  bon  escient, 
ceste  princesse  et  son  royaulme  en  vostre  amityé;  la  se- 
gonde  est  d'approfondir  si  avez  nulle  secrette  intelligence 
avec  le  Roy  d'Espaigne  contre  elle*,  la  troysiesme ,  s'il 
vous  reste  beaucoup  d'affection  à  la  restitution  de  la  Royne 
d'Escosse;  et  la  quatriesme,  qui  sont  ceulx  à  qui  donnés 
plus  de  crédict  et  d'authorité  près  de  vous  :  car,  sellon 
qu'il  rapportera  le  certain  ou  le  vray semblable  de  ces  cho- 
ses à  la  dicte  Dame,  elle  a  proposé  de  se  ranger  à  une  ou 
auitre  disposition  vers  Vostre  Majesté. 

Et  cepandant  elle  faict  passer,  sur  le  commancement 
de  la  prochaine  sepmayne,  son  premier  maistre  des  reques- 
tes,  M*'  Wilson,  en  Flandres,  pour  y  renouveller,  le  plus 
qu'il  pourra,  l'ancienne  amityé  d'entre  le  Roy  d'Espaigne 
et  elle,  et  arrester  avec  le  grand  commandeur  une  assem- 
blée à  Bruges  d'aulcuns  grands  et  notables  personnages , 
de  dellà  et  d'icy,  à  ce  prochain  mars,  pour  vuyder  le  diffé- 
rent des  entrecours.  Et  m'a  l'on  dict  qu'il  y  va  avec  commis- 
sion, laquelle  a  esté  secrettement  recherché  par  les  agentz 
d'Espaigne,  d'ayder,  en  ce  qu'il  pourra,  au  nom  de  sa  Mes- 
tresse ,  à  la  paciffication  du  pays,  comme  aussy  le  dtct  mi- 
lord  de  North  vous  doibt  exorter  à  celle  de  vostre  royaulme. 

Et ,  à  ce  propos ,  Sire,  l'ung  de  ceulx  que  j'ay  mis  après 
pour  descouvrir,  parmy  les  ministres  et  les  suppostz  de  la 
nouvelle  religyon,  qu'est  ce  qu'ilz  espèrent  de  secours,  d'icy, 
en  leurs  affères,  m'a  rapporté  qu'ilz  ne  s'assurent  encores 
de  rien,  parce  qu'on  les  a  remis  de  leur  donner  résolution, 
après  le  retour  de  ces  deux  ambassadeurs  ;  dont  craignent 
bien  fort ,  si  le  dict  de  North  est  receu  avecques  faveur  de 
Vostre  Majesté,  et  que  le  renvoyés  contant ,  et  mandiés, 
par  luy,  quelque   assurance  de  vostre  amityé  à  la  dicte 
Dame ,  que  difficilement  impètreront  ilz  rien  de  mieulx 
d'elle,  pour  leurs  dicts  affères  en  France  que  par  le  passé, 
ny,  possible,  tant  qu  ilz  ont  faict  jusques  icy;  sinon,  par 
advanture,  qu'à  la  persuasion  des  évesques,  d'icy,  ilz  pour- 
ront abstreindre,    par  escrupulle  de  conscience,  la  dicte 
Dame  à  fère,  soubz  main,  ou  dissimuler  aulcunes  secrettes 
et  légières  assistances  de  ce  royaulme ,  en  faveur  de  sa  re- 
ligyon, par  dellà  ,  pour  ne  l'y  laysser  opprimer,  ou  n'estre 
veue  de  l'avoyr  du  tout  habandonnée  ;  et  n'espèrent  qu'elle 
face  guyères  mieulx  pour  la  OUande.  Vray  est  qu'ilz  sont 
après  à  dresser  de  bien  vifves  remonstrances  pour  l'induyre, 
comment  que  ce  soit,  à  la  ligue  avec  les  princes  d'Allemaigne 
et  avec  les  eslevez ,  et  de  se  debvoir  joindre  ouvertement 
à  eulx,  si  Yostre  Majesté  délaysse  la  voye  de  paix  pour 
venir  à  bout  de  cest  affère  par  les  armes ,  et  ont  des  argu- 
mentz  préparez  pour  luy  imprimer  de  très  grandes  defïian- 
ces  de  Vostre  Majesté*,  trop  plus  que  du  Roy  d'Espaigne, 
comme  redoubtans  vostre  fortune  et  voz  effectz  plus  que 
les  siens,  parce  que,  en  personne,  vous  vous  trouvez  aulx 
affères ,  et  il  s'en  tient  loing;  avec  ce ,  qu'ilz  l'estiment  as- 
sez engagé  à  la  guerre  du  Turc  ;  et  si ,  prétendent  de  res- 
suciter  les  mesmes  machinations  qu'ilz  avoient  cy  devant 

contre  la  Hoyne  d' Escoce ,  pour  la  lère  mourir,  alléguans 
que  c'est  le  seul  moyen  d'esteindre  la  querelle  que  pour- 
ries dresser  par  deçà  pour  l'amour  d'elle,  et  pour  mettre 
fin  à  toutes  les  maulvaises  querelles  qui  se  pourroient  esle- 
ver  en  ce  royaulme  à  son  occasion;  et  que  mesmes  ilz 
aspirent  de  fère  entrer  le  petit  Prince  d'Escosse  avec  le 
comte  de  Morthon  dans  la  dicte  ligue,  jusques  avoyr  es- 
cript  naguyères  au  Prince  de  Condé  de  les  envoyer  visiter 
toutz  deux,  de  sa  part  :  duquel  prince  toutesfoys  ilz  mons- 
trent  de  n'espérer  plus  tant  qu'ilz  faysoient  au  commance- 
ment,  par  ce,  possible,  que  les  princes  d'Allemaigne  n'ont 
trouvé  ung  tel  subject  en  luy  comme  ilz  le  s'estoient  pro- 
mis, qui  l'avoient  jugé  tout  semblable  ou  peu  dissemblable 
de  feu  Monseigneur  le  Prince,  son  père ,  et  peut  astre 
qu'ilz  y  voyent  ung  peu  de  manquement  pour  la  surdité, 
et  qu'il  a  de  l'inclination  à  retourner  vers  Yostre  Ma- 
jesté ;  et  creignent  assez ,  ce  dict  le  mesmes  advis,  que  luy 
et' le  S"^  de  Laval  s'y  layssent  persuader,  dont  ne  seroit, 
par  advanture,  mal  à  propos  que  Vostre  Majesté  les  fît  fort 
instamment  praticquer  toutz  deux . 

Les  choses  d'Escosse  demeurent  tousjours  en  ce  suspens 
que  j'ay  cy  devant  escript,  soubz  la  violente  et  avare  do- 
mination du  comte  de  Morthon;  et  m'a  Ion  dict  que,  de- 
puis quinze  jours,  il  a  faict  constituer  prisonnyers  deux 
honnestes  personnages  que  M^  de  Glasgo  et  M^  de  Roz 
avoient  envoyez  par  delà ,  et  qu'il  les  a  faictz  conduyre  en 
sa  mayson  de  Datquier.  Je  ne  sçay  si  ce  qu'il  tirera  de  leur 
déposition  l'aygrira  davantage,  ou  si  les  seigneurs  du  pays 
s'en  voudront  esmouvoir.  Sur  ce,  etc. 

Ce  xx«  jour  d'octobre  i57i. 

Lesquelles  choses  j'ay  bien  mis  ordre,  Sire,  aussytost 
que  j'en  ay  esté  adverty,  qu'elle  ne  les  ayt  receues  pour 
vrayes;  néantmoins  ilz  luy  ont  mis  de  poignantz  escrupulles 
dans  le  cueur,  et  luy  ont  fondé ,  sur  cestuy  dernier ,  leurs 
principalles  remonstrances  :  qu'elle  se  debvoit  dépescher 
de  sa  cousine.  Néantmoins  j'espère  qu'elle  ne  se  layrra  en- 
cores  conduyre  à  nulle  dellibération  qui  vous  puisse  estre 
préjudiciable  ,  ny  qui  puisse  interrompre  ,  de  sa  part,  l'a- 
mityé ,  que  premièrement  elle  ne  voye  comme  il  luy  suc- 
cédera de  la  vostre.  ^^hn>  x 

Le  S*^  de  Sueneguen  lequel  est  demeuré ,  icy ,  agent 
pour  le  Roy  d'Espaigne,  m'est  venu  visiter,  et  m'a  bien 
voulu  fère  sentir  qu'il  avoit  beaucoup  de  contantement  de 
ceste  court ,  et  de  la  disposition ,  qu'il  y  voyoit  maintenant 
bien  bonne  vers  le  Roy,  son  Maistre,  et  qu'il  pensoit  avoyr 
beaucoup  faict,  pour  son  service  et  pour  la  conservation  de 
ses  Pays  Bas,  de  luy  avoyr  reconfirmé  l'amityé  de  ceste 
princesse.  Et  néantmoins  il  semble  que  ledict  S"^  de  Suene- 
guen ne  rejette  de  communicquer  avec  les  flammantz ,  qui 
sont  refouys  par  deçà ,  ny  laysse  ,  pour  la  faveur  et  support 
qu'on  leur  y  faict ,  de  procurer  tousjours  que  les  affères 
de  son  Maistre  y  soient  pareillement  favorisés  et  supportés. 
Et  estime  que  c'est  beaucoup,  en  ce  temps,  de  garder  que 
l'on  ne  s'y  déclare  ouvertement  contre  luy. 

M»  le  vidame  de  Chartres  est  encores  icy,  tout  prest 
pour  partir  au  premier  bon  vent.  L'on  me  vient  de  dire 
qu'il  court  une  nouvelle ,  parmy  ceulx  de  la  nouvelle  reli- 
gyon,  que  M' le  Prince  de  Condé  est  approché  vers  Genève, 
et  qu'il  a  intention ,  n'ayant  peu  tirer  des  forces ,  ainsy 
qu'il  prétendoit,  d'Allemaigne ,  de  pénétrer,  s'il  peut, 
avec  ce  qu'il  a  des  siens ,  jusques  en  Languedoc,  pour  em- 

ployer  là  sa  personne,  et  azarder  sa  vye  à  la  deflenso  de 
sa  religyon.    Sur  ce,  etc. 

Ce  XX iv^  jour  d'octore  1574. 

ADVIS  ,  A  PART,    A  LA   ROYNE. 

Madame,  anssytost  que  M»^  de  Méru  a  esté  de  retour  en  coste  ville, 
j'ai  trouvé  moyen  de  parler  à  luy ,  en  lieu  escarté  ,  aux  champs, 
parce  qu'il  n'a  ozé  venir  en  mon  logis,  et,  non  seulement  je  luy  ay  dict, 
mais  je  luy  ay  baillé  à  lyre  ce  que  me  commandiez  luy  fère  entendre 
par  la  vostre ,  du  xxvnj*'  du  passé  ;  et  y  ay  adjouxté  toutes  les  meil- 
leiues  raysons  et  persuasions  que  j'ay  peu  ,  pour  Tinduyre  à  se  bien 
disposer  vers  ce  que  luy  commandiez,  lequel  a  monstre  qu'il  sentoit 
une  grande  consolation  de  la  bonne  opinyon  qu'il  vousplaysoit  avoyr 
de  luy. 

Et  m'a  respoiidu  qu'il  supplioit  Vostre  Majesté  se  souvenir  qu'il 
ne  s'estoit  absenté  pour  faulte  qu'il  eût  commise ,  et  qu'il  prenoit 
Dieu  pour  juge  de  son  cueur,  et  le  Roy,  et  Vostre  Majesté  pour  ar- 
bitres de  ses  euvres,  s'il  avoit  jamays  faict,  ny  dict,  ny  pensé  chose 
qui  vous  deût  offancer  : 

Et  qu'il  n'avoit  jamays  eu  praticque  ny  intelligence  avec  pas  ung 
(jui  portât  les  armes  contre  le  Roy,  ains  leur  avoit  esté  très  adver- 
sayre ,  fussent  ilz  ses  proches  paranlz,  ou  non,  et  avoit  esté  très es- 
loigné ,  comme  il  estoit  encores ,  et  seroit  toute  sa  vye,  de  leur  reli- 
gyon ,  n'y  n'avoit  esté  meslé  en  toutes  les  menées  que  vous  aviez 
eues  suspectes  à  la  court  ;  mais  que ,  en  une  si  grande  deffaveur  et 
ruyne  ,  qui  estoit  inopinément ,  et ,  comme  il  espéroit  que  se  trou- 
veroit ,  sans  juste  cause ,  suscités  contre  toutz  ceulx  de  sa  mayson  , 
et  contre  son  beau  père,  qu'il  avoit  bien  voulu  éviter  ce  grand  orage, 
le  mieulx  qu'il  avoit  peu ,  attandant  que  le  temps  et  la  clémence  de 
Voz  Majeslez  leur  fit  à  toutz  reluyre  quelque  plus  beau  jour; 

Et  que,  considéré  ce  dessus,  et  qu'il  n'avoit  aulcune  privée  co- 
gnoissance  avec  les  eslevez ,  ny  avec  pas  ung  de  ceulx  qui  ont  l'au- 
thorité  parmi  eulx ,  et  qu'il  sçavoit  qu'ilz  s'estoient  pleinctz  que , 
(juand  M'  de  Montmorency  avoit  esté  cy  devant  employé  à  leur  fère 
poser  les  armes  ,  ilz  avoient  esté  lors  les  plus  maltraictez ,  qu'indu- 
bitablement, s'il  leur  escripvoit  à  ceste  heure,  ilz  se  mocqueroient 
de  luy  ,  et  de  ses  lettres ,  et  qu'il  ne  pensoit  poinct  qu'il  vous  peut 
estre  utille  en  cest  endroict  ; 

Néantmoins  que  Vostre  Majesté  ad  visât  en  «juoy  et  comment  il 

Lesquelles  choses  j'ay  bien  mis  ordre,  Sire,  aussytost 
que  j'en  ay  esté  adverty ,  qu'elle  ne  les  ayt  receues  pour 
vrayesj  néantmoins  ilz  luy  ont  mis  de  poignantz  escrupulles 
dans  le  cueur,  et  luy  ont  fondé ,  sur  cestuy  dernier ,  leurs 
principalles  remonstrances  :  qu'elle  se  debvoit  dépescher 
de  sa  cousine.  Néantmoins  j'espère  qu'elle  ne  se  layrra  en- 
cores  conduyre  à  nulle  dellibération  qui  vous  puisse  estre 
préjudiciable  ,  ny  qui  puisse  interrompre  ,  de  sa  part,  l'a- 
mityé ,  que  premièrement  elle  ne  voye  comme  il  luy  suc- 
cédera de  la  vostre. 

Le  S^  de  Sueneguen  lequel  est  demeuré ,  icy  ,  agent 
pour  le  Roy  d'Espaigne,  m'est  venu  visiter,  et  m'a  bien 
voulu  fère  sentir  qu'il  avoit  beaucoup  de  contantement  de 
ceste  court ,  et  de  la  disposition ,  qu'il  y  voyoit  maintenant 
bien  bonne  vers  le  Roy,  son  Maistre,  et  qu'il  pensoit  avoyr 
beaucoup  faict,  pour  son  service  et  pour  la  conservation  de 
ses  Pays  Bas,  de  luy  avoyr  reconfirmé  l'amityé  de  ceste 
princesse.  Et  néantmoins  il  semble  que  ledict  S*^  de  Suene- 
guen ne  rejette  de  communicquer  avec  les  flammantz,  qui 
sont  refouys  par  deçà ,  ny  laysse  ,  pour  la  faveur  et  support 
qu'on  leur  y  faict ,  de  procurer  tousjours  que  les  affères 
de  son  Maistre  y  soient  pareillement  favorisés  et  supportés. 
Et  estime  que  c'est  beaucoup,  en  ce  temps,  de  garder  que 
l'on  ne  s'y  déclare  ouvertement  contre  luy. 

M»  le  vidame  de  Chartres  est  encores  icy,  tout  prest 
pour  partir  au  premier  bon  vent.  L'on  me  vient  de  dire 
qu'il  court  une  nouvelle ,  parmy  ceulx  de  la  nouvelle  reli- 
gyon,  que  M'^  le  Prince  de  Gondé  est  approché  vers  Genève, 
et  qu'il  a  intention ,  n'ayant  peu  tirer  des  forces ,  ainsy 
qu'il  prétendoit,  d'Allemaigne ,  de  pénétrer,  s'il  peut, 
avec  ce  qu'il  a  des  siens ,  jusques  en  Languedoc,  pour  em- 

ployer  là  sa  personne,  et  nzarder  sa  vye  à  la  delîense  de 
sa  religyon.    Sur  ce,  etc. 

Ce  xxiv«  jour  d'octorc  1574. 

ADVIS  ,  A  PART,    A   LA   ROYNE. 

Madame,  aussytost  que  M' de  Méru  a  esté  de  retour  eu  ceste  ville, 
j'ai  trouvé  moyen  de  parler  à  luy ,  en  lieu  escarté  ,  aux  champs, 
parce  qu'il  n'a  ozé  venir  en  mon  logis,  et,  non  seulement  je  luy  ay  dict, 
mais  je  luy  ay  baillé  à  lyre  ce  que  me  commandiez  luy  fère  entendre 
par  la  vostre  ,  du  xxvnj'"  du  passé  ;  et  y  ay  adjouxté  toutes  les  meil- 
leures raysons  et  persuasions  que  j'ay  peu  ,  pour  l'induyre  à  se  bien 
disposer  vers  ce  que  luy  commandiez,  lequel  a  monstre  qu'il  sentoit 
une  grande  consolation  de  la  bonne  opinyon  qu'il  vousplaysoit  avoyr 
de  luy. 

Kt  m'a  respondu  qu'il  supplioit  Vostre  Majesté  se  souvenir  qu'il 
ne  s'estoit  absenté  pour  faulte  qu'il  eût  commise ,  et  qu'il  prenoit 
Dieu  pour  juge  de  son  cueur,  et  le  Roy,  et  Vostre  Majesté  pour  ar- 
bitres de  ses  euvres,  s'il  avoit  jamays  faict,  ny  dict,  ny  pensé  chose 
qui  vous  deût  offancer  : 

Et  qu'il  n'avoit  jamays  eu  praticque  ny  intelligence  avec  pas  ung 
(|ui  portât  les  armes  contre  le  Roy,  ains  leur  avoit  esté  très  adver- 
sayre,  fussent  ilz  ses  proches  paranlz,  ou  non,  et  avoit  esté  très  es- 
loigné ,  comme  il  estoit  encores ,  et  seroit  toute  sa  vye,  de  leur  reli- 
gyon  ,  n'y  n'avoit  esté  meslé  en  toutes  les  menées  que  vous  aviez 
eues  suspectes  à  la  court  ;  mais  que ,  en  une  si  grande  deffaveur  et 
ruyne  ,  qui  estoit  inopinément ,  et ,  comme  il  espéroit  que  se  trou- 
veroit ,  sans  juste  cause ,  suscités  contre  toutz  ceulx  de  sa  mayson  , 
et  contre  son  beau  père,  qu'il  avoit  bien  voulu  éviter  ce  grand  orage, 
le  mieulx  qu'il  avoit  peu,  attandant  que  le  temps  et  la  clémence  de 
Voz  Majcslez  leur  fit  à  toutz  reluyre  quelque  plus  beau  jour; 

Et  que,  considéré  ce  dessus,  et  qu'il  n'avoit  aulcune  privée  co- 
gnoissance  avec  les  eslevez ,  ny  avec  pas  ung  de  ceulx  qui  ont  l'au- 
thorité  parmi  eulx ,  et  qu'il  sçavoit  qu'ilz  s'estoient  pleinctz  que , 
(|uand  M'  de  Montmorency  avoit  esté  cy  devant  employé  à  leur  fère 
poser  les  armes  ,  ilz  avoient  esté  lors  les  plus  maltraictez ,  qu'indu- 
bitablement,  s'il  leur  escripvoit  à  ceste  heure,  ilz  se  mocqueroient 
de  luy  ,  et  de  ses  lettres ,  et  qu'il  ne  pensoit  poinct  qu'il  vous  peut 
estre  utille  en  cest  endroict  ; 

Néantmoins  que  Vostre  Majesté  advisàl  en  (pioy  el  comment  il 

pourroit  estre  si  heureulx  que  d'employer  sa  personne  et  sa  vye,  et 
toutz  ses  moyenz  pour  le  service  de  Voz  Majeslez ,  et  qu'il  n'avoit 
aultre  affection ,  ny  dévotion ,  que  de  vous  rendre  toute  la  plus 
parfaicte  et  très  humble  obéyssancc  qu'il  luy  seroit  possible,  me 
priant  de  le  vous  fère  ainsy  entendre ,  et  de  vous  tesmoigner  qu'il 
protestoit  à  Dieu,  et  le  prenoit  en  comdempnalion  de  son  âme, 
que  toutz  ses  déportementz  ,  icy,  ne  tendoient  qu'à  honnorer  et  ré- 
vérer Yoz  Majestez,  et  de  publier  vostre  louange,  et  la  réputation 
de  voz  atfères ,  le  plus  qu'il  luy  estoit  possible  ,  et  n'y  mouvoir  rien, 
qui  peut  estre  contre  vostre  service. 

Et  a  monstre  que ,  si  je  luy  pouvois  fornir  d'ung  passeport  du 
Roy,  ou  qu'il  vous  pleut  luy  escripre  (luelque  mot  de  lettre  ,  qu'il 
vous  dépescheroit  incontinent  ung  des  siens  i)our  aller  mieux  com- 
prendre vostre  intention  :  qui  est  tout  ce  que  j'ay  j)eu  tirer,  pour  ceste 
foys ,  de  luy. 

Et ,  sur  les  aultres  remonstrances  que  je  luy  ay  faictes ,  touchant 
les  ministres  qui  le  visitent  souvant ,  il  s'est  efforcé  de  nii'y  satisfère , 
mais  je  verray  comme  il  s'y  conduyra. 


CCCCXIir  DEPESCIIE 

—  du  xxix«  jour  d'octobre  1574.  — 
(Envoyée  exprès  jusques  à  Calais  par  la  voyedu  S''  Acerbo.  ) 

Audience.  —  Mécontentement  d'Elisabeth  à  raison  du  silence  que  garde  le 
roi  à  son  égard.  —  Présentation  des  lettres  du  roi  par  l'ambassadeur.  — 
Satisfaction  montrée  par  la  reine.  —  Son  désir  de  continuer  l'alliance  avec 
la  France.  —  Conseils  qu'elle  donne  au  roi.  —  Difficulté  qu'elle  fait  d'ad- 
mettre les  messages  adressés  à  Marie  Stuart  et  en  Ecosse. 

Au  Roy. 

Sire,  j'ay  esté,  le  xxvj«  de  ce  moys,  à  Hamptoncourt, 
oti,  d'arrivée,  la  Royne  d'Angleterre  m'a  bien  donné  à 
cognoistre,  assez  ouvertement,  et  avec  ung  peu  d'apparat 
non  accoustumé  de  magnificence  et  de  grandeur,  devant  la 
pluspart  des  siens,  en  sa  salle  de  présence,  qu'elle  ne  pou- 
voit  interpréter  à  nul  signe  de  vostre  bonne  volonté  vers 

elle  que,  depuis  voslre  retour,  elle  n'avoit  eu  une  seule 
nouvelle,  ny  une  lettre,  ny  mesmes  une  recommandation, 
de  Vostre  Majesté,  comme  si  teniez  en  fort  petit  compte 
son  amityé.  Mais,  après  que  je  l'ay  eue  fort  cordiallement 
saluée  de  vostre  part,  et  que  je  luy  ay  heu  présenté  vostre 
lettre,  et  desduict  l'occasion  de  ce  retardement,  sur  voz 
très  grandes  occupations,  avec  d'aultres  choses,  que  j'ay 
estimé  bien  à  propos  de  luy  dire,  de  vostre  bonne  dispo- 
sition vers  elle;  elle  a,  tout  aussytost,  sans  bouger  du  lieu, 
et  devant  le  mesmes  concours  des  siens,  changé  de  façon  ; 
et,  d'ung  visage  fort  riant,  et  d'une  contenance  bien  fort 
joyeuse,  m'a  exprimé  l'ayse,  qu'elle  sentoit  en  son  cueur, 
de  vous  voyr  entrer  en  ce  bon  chemin  d' amityé  et  de  bonne 
intelligence  avec  elle. 

Et,  encor  qu'elle  se  soit  eslargye  à  me  déclarer  là  des- 
sus, sellon  que,  de  propos  en  propos,  je  l'y  ay  attirée, 
comme  l'on  l'avoit  volue  intimider  de  beaucoup  d'entre- 
prinses  qu'on  luy  avoit  dict  que  vous  aviez  contre  elle, 
tant  par  les  promesses,  à  quoy  l'on  vous  y  avoit  obligé, 
passant  par  Tltalye,  à  cause  de  sa  rehgyon,  que  par  la 
perpétuelle  instigation  qu'on  vous  y  donnoit  maintenant 
en  France,  à  cause  de  la  Royne  d'Escosse;  ainsy  qu'aulcuns 
se  vantoient,  sellon  qu'on  le  luy  avoit  rapporté,  qu'ilz 
vengeroient,  à  ce  coup,  le  tort  qu'elle  luy  avoit  faict  de 
la  détenir  par  deçà;  elle  néantmoins  m'a  déclaré  qu'elle 
s'arresteroit  à  ce  que  vous  luy  diriez  et  luy  promettriez, 
et  nie  recevroit  impression  aulcune  qui  peut  estre  eontrayre 
à  cella,  sinon  qu'elle  vît  bien  que  la  vérité  de  voz  paroles 
fût  convaincue  par  l'effaict  de  voz  œuvres;  ce  qu'elle  ne 
vouloit  présumer,  pour  rien  du  monde,  p<i>uvoiF  jamays 
procéder  d'ung  prince  si  excellemment  qualifyé  en  toute 

preuve  de  vertu  comme  vous;  et  qu'il  n'y  avoit  pas  deux 
heures,  sçachant  que  je  debvois  venir,  qu'elle  avoit  reveu 
le  dernier  traicté  de  ligue  d'entre  le  feu  Roy,  vostre  frère, 
et  elle,  et  que,  par  l'ordre  d'icelluy,  vous  debviez  parler  le 
premier;  dont  en  la  forme  que  vous  commanceriez,  elle 
vous  respondroit,  et,  si  vous  monstriez  d'avoyr  en  estime 
l'intelligence  d'elle  et  de  son  royaulme,  elle  se  mettroit  en 
debvoir  d'honnorer  beaucoup  la  vostre,  et  celle  de  vostre 
couronne;  et  prioit  Dieu  qu'il  vous  mît  au  cueur  de  vous 
fère  aultant  aymer  comme  il  vous  avoit  donné  de  quoy  fère 
beaucoup  priser  et  estimer  vostre  amityé,  me  voulant  bien 
dire,  touchant  la  bonne  lettre  que  luy  aviez  escripte,  qu'elle 
la  tiendroit  bien  fort  précieuse  comme  estant  la  première 
marque  de  vostre  bonne  démonstration  vers  elle,  et  qu'elle 
dellibéroit  de  se  mettre  en  pareille  bonne  disposition  vers 
vous,  et  y  persévérer  aussy  constamment  qu'elle  avoit  faict 
vers  le  feu  Roy,  vostre  frère ,  pourveu  que ,  comme  luy, 
vous  ne  vous  en  départissiez  ;  adjouxtant  tout  bas,  et  me 
l'est  venu  dire,  quasy  en  l'oreille,  qu'il  la  failloit  prendre 
présentement,  car,  si  l'occasion  se  passoit,  elle  seroit, 
comme  la  mesmes  occasion,  qui  ne  se  laysseroit  jamays 
prendre  puis  après,  et  que  je  creusse  qu'elle  estoit  très 
instamment  et  sans  intermission  recherchée,  avec  de  grandz 
advantages,  d'ailleurs;  dont  verroit  comme,  de  l'ungcosté 
et  de  l'autre,  les  choses  procèderoient  pour  elle  et  son 
estât,  car  c' estoit  la  règle  par  où  elle  se  vouloit  gouverner; 
et  remercyoit  Dieu  qu'elle  se  trouvoit  pourveue,  pour  tout 
événement  de  paix  ou  de  guerre  qui  pourroit  arriver. 

Et  m'a  encores  là  dessus,  et  sur  aulcunes  aultres  par- 
ticullaritez ,  qu'elle  dict  avoyr  entendues  de  vostre  court, 
faict  ung  plus  ample  discours,  auquel  il  seroit  trop  long 

(le  mettre,  icy,  ce  que  je  luy  ay  respondu;  dont  sufïira  que 
je  vous  dye,  Sire,  qu  elle  a  monstre  de  demeurer  de  ma 
réplicque  beaucoup  satisfaicte,  et  pleyne  de  toute  bonne 
espérance.  Et  m'a  confirmé,  avec  grande  expression,  que, 
si  vous  luy  faictes  bientost  >  oyr  quelque  efiect  bien  fondé 
de  vostre  amityé  vers  elle ,  que  vous  pourrez  fère  entier  et 
perpétuel  estât  de  la  sienne  vers  vous. 

Puis ,  sur  ce  que  je  luy  ay  touché  de  celle  bonne  inten- 
tion que  vous  avez  vers  ceulx  de  voz  subjectz  qui  s'estoient 
eslevez  ,  et,  s'ilz  se  raonstroient  tels  comme  ilz  debvoient 
envers  vous,  que  vous  dellibériez  d'estre  entièrement  tel 
vers  eulx  comme  ilz  le  sçauroient  désirer ,  elle  m'a  res- 
pondu que  vous  aviez  peu  cognoistre  par  son  ambassadeur, 
et  le  cognoistriés  davantage  par  milord  de  North,  qu'elle 
ne  desiroit  nullement  ny  le  mal  ny  le  trouble  de  vostre 
royaulme,  et  qu'elle  prioit  Dieu  que  vous  poussiez  bien 
prendre  le  conseil  de  ceulx  qui  droictement  desiroient  le 
bien  de  vostre  grandeur,  et  l'establissement  de  voz  affères; 
en  quoy ,  encor  que  ce  fût  ung  poinct  bien  fort  enveloppé 
d'aultres  apparances  persuasives ,  qui  avoient  tant  de  vray- 
semblable  qu'à  peyne  permettoient  elles  qu'on  les  peut  dis- 
cerner du  vray  mesmes,  si  espéroit  elle  que  l'expérience, 
que  vous  aviez  du  passé ,  conjoincte  avec  vostre  vertu  et 
prudence ,  vous  y  feroient  voyr  plus  cler  que  n'avoit  jamays 
faict  le  feu  Roy  ,  vostre  frère  ;  duquel  le  règne ,  par  faulte 
de  cella,  n'avoit  esté,  pour  luy  et  pour  vous,  et  pour  la 
Royne  vostre  mère  ,  et  pour  toutz  ceulx  de  vostre  cou- 
ronne ,  et  encores  pour  les  plus  vaillantz  et  les  meilleurs 
de  vostre  royaulme ,  qu'ung  perpétuel  tourment ,  ny  qu'une 
mort  et  une  incomparable  ruyne  de  tout  vostre  estât; 
m'enchargeant  bien  fort  de  vous  supplier  très  affectueuse- 

ment,  de  sa  part,   que  vous  y  voulussiez  approcher  l'œil 
de  bien  près  :  ce  que  non  seulement  je  luy  ay  promis  que 
je  ferois ,  ains  luy  ay  bien  fort  gratiflyé ,  en  vostre  nom , 
son  bon  conseil  et  sa  bonne  volonté. 

Mais,  quand  je  suis  venu  à  la  prier,  de  vostre  part, 
qu'elle  voulût  octroyer  passeport  à  ung  des  miens,  pour 
porter  à  la  Royne  d'Escosse ,  et  puis ,  au  Prince  d'Escosse, 
son  filz ,  et  au  comte  de  Morthon ,  des  lettres  que  Vostre 
Majesté  leur  escripvoit,  elle  s'est  incontinent  esmeue:  et 
m'a  dict  que  vous  la  debviez  tenir  à  elle  ,  pour  beaucoup 
de  respectz  qui  ne  vous  estoient  pas  incognus ,  en  trop  meil- 
leur compte  que  la  Royne  d'Escosse ,  laquelle ,  quand  bien 
se  trouveroit  régner  en  ceste  isle ,  ne  vous  y  seroit  jamays 
si  bonne  amye,  ny  n'auroit  en  tant  d'affection  la  conser- 
vation de  vostre  grandeur ,  comme  elle  avoit  ;  qui  sentiriés 
mieulx  cella ,  quand  il  playroit  à  Dieu  y  ordonner  de  la 
mutation,  et  qu'elle  s'assuroit  que  ,  lors,  vous  regretteriez 
amèrement  la  Royne  Elizabeth. 

Et  m'a  récapitulé  aulcunes  de  ces  mesmes  choses  qu'elle 
m' avoit  dict  qu'on  l' avoit  menacé,  de  cest  endroict  ;  mais  je 
luy  ay  répHcqué  que  Vostre  Majesté  n'avait  peu  fère  de 
moins ,  sur  les  instances  de  l'ambassadeur  d'Escoce ,  et  sur 
les  remonstrances ,  qu'il  vous  avoit  faictes ,  des  très  an- 
ciennes et  très  estroictes  obligations  d'entre  les  princes  et 
les  couronnes  de  France  et  d'Escosse,  que  d'uzer  de  cest 
honneste  compliment  de  lettres  vers  ceste  pouvre  princesse, 
qui  estoit  vostre  belle  seur ,  vostre  parante  et  vostre  prin- 
cipalle  allyée ,  de  laquelle  vous  ne  debviez ,  ny  vouliés  aul- 
cunement  impugner  les  droictz,  et  pareillement  vers  le 
Prince ,  son  filz ,  et  vers  les  seigneurs  du  païs  ,  qui  estoient 
toutz  voz  confédérés;  et  qu'en  cella,  vous  n'aviez  voulu 

fore  sinon  aultant  que  m'aviez  commandé  dé  luy  en  com- 
municquer,  ce  qu'elle  debvoit  interpréter  en  meilleure  part 
que  toutes  les  aultres  impostures  qu'on  luy  avoit  rapportées, 
et  ne  debvoit  différer  l'octroy  de  passeport  que  luy  deman- 
diez ;  en  quoy ,  s'il  luy  playsoit  bailler  ung  adjoinct  à  celluy 
que  j'envoyerois ,  affin  qu'elle  demeurât  sans  escrupulle, 
je  m'assuroys  que  Yostre  Majesté  en  seroit  très  contante. 
Là  dessus,  la  dicte  Dame  s'est  ung  peu  modérée,  et  m'a 
prié  que  je  luy  donnasse  ung  peu  de  temps  pour  en  com- 
municquer  à  son  conseil ,  et  que ,  bientost  après ,  elle  m'y 
feroit  responce.  Et  m' ayant,  sur  deux  aultres  poinctz  que 
je  luy  ay  remonstrez ,  touchant  le  peu  de  justice  que  voz 
subjectz  trouv  oient  par  deçà ,  et  touchant  la  faulce  mo- 
noye  qu'on  battoit  en  ceste  ville,  assez  faict  cognoistre 
qu'elle  vous  vouloit  beaucoup  satisfère ,  elle  m'a  bien  fort 
gracieusement  licencyé.  Et  sur  ce ,  etc. 

Ce  xxix^  jour  d'octobre  1574. 


CCCCXIV^  DEPESCHE 

—  du  iij«jourde  novembre  1574. — 
(Envoyée  exprès  jusques  à  Calais  par  Estienrœ  Jumeau.) 

Déclaration  de  Burleigh  et  de  Leicester  sur  les  intentions  d'Elisabeth  de  re- 
nouer l'alliance  avec  la  France ,  pourvu  que  le  roi  lui  donne  la  ferme  assu- 
rance qu'il  veut  maintenir  le  traité.  —  État  des  affaires  en  Ecosse.  —Eclair- 
cissements sur  des  projets  d'attentats  dirigés  contre  la  personne  du  roi.  — 
Départ  du  vidame  de  Chartres  pour  l'Allemagne. 

Au  Roy. 
Sire,  pour  davantage  recognoistre  si  le  fondz  de  l'inten- 
tion de  ceste  princesse  estoit  semblable  aulx  bonnes  res- 
ponces  qu'elle  m' avoit  dernièrement  faictes,  quand  je  luy 

présentay  vostre  lettre,  j'ay  mis  peyne,  sur  l'occasion  des 
aultres  deux  lettres,  qu'avez  escriptes  à  ses  deux  princi- 
paulx  conseillers,  de  négocier  et  fère  négocier  bien  estroic- 
tement,  avec  eulx,  en  termes  si  clers  que  je  les  ay  con- 
treinctz  de  parler  clèrement. 

Et,  en  substance,  il  s'est  recueillyde  leur  dire  qu'ilz 
estiment  que  leur  Mestresse  et  eulx  ont  très  juste  occa- 
sion d'avoyr  les  dellibérations  qui  se  font  près  de  Vostre 
Majesté,  et  les  entreprinses  à  quoy  ilz  voyent  que  Vostre 
Majesté  se  prépare,  pour  bien  fort  suspectes ,  tant  pour  la 
source  d'où  ilz  disent  que  dérivent  voz  conseilz,  qui  est  du 
Pape  et  du  Roy  d'Espaigne,  et  d'aulcuns  des  vostres  des- 
quelz  ilz  ont  une  merveilleuse  deffiance ,  que  pour  les  ob- 
jeetz  qu'il  leur  semble  bien  qu'ilz  vous  pourront  mouvoir 
d'entreprendre  contre  ce  royaulme  pour  la  cause  de  la  re- 
ligyon,  et  pour  la  détention,  qu'on  y  faict,  de  la  Royne 
d'Escosse;  et  que,  là  dessus,  ilz  ne  me  veulent  nullement 
dissimuler  qu'ilz  ne  veillent,  et  qu'ilz  ne  consultent,  dilli- 
gemment  et  souvant ,  comme  ilz  pourront  fère  que  ceulx 
de  leur  dicte  religyon  ne  souffrent  tant  de  détriment,  ail- 
leurs, que  l'orage  en  puisse,  puis  après,  venir  fondre,  icy,  sur 
eulx  ;  et  comme  ilz  pourront  pourvoyr  que  les  grands  dan- 
gers, qu'ilz  ont  tousjours  jugé  très  imminentz  à  la  Royne , 
leur  Mestresse,  et  à  son  estât,  si  elle  ne  se  tenoit  bien  assu- 
rée de  la  Royne  d'Escosse,  ne  luy  survenoient ;  et  qu'en 
cella  ilz  ont  réputé  nécessayre,  touchant  le  premier  poinct, 
d'en  entendre  l' ad  vis  de  ceulx  qui  sont  en  mesme  cause, 
et  en  pareille  condicion  que  eulx,  et,  par  ainsy,  d'en  con- 
férer avec  les  princes  protestantz ;  et ,  quand  au  second, 
de  adhérer  à  ceulx  des  Escossoys  qui  conviennent,  mieulx 
que  les  aultres,  avec  le  repos  de  l'Angleterre;  et,  pour 

toutz  les  deux  poinctz  ensemble,  ilz  ont  estimé  bon  de  re- 
iiouveller  les  anciennes  amityés ,  et  en  fère  de  nouvelles  et 
regaigner  les  perdues,  le  plus  tost  et  le  mieulx  qu'il  leur 
seroit  possible  ;  mesmeraent  qu  ilz  estoient  incertains  à  quoy 
inclineroit  Vostre  Majesté ,  à  vouloir  ou  ne  vouloir  poinct 
l'intelligence  de  ce  royaulme.  Et  néantmoins,  encor  que 
desjà  il  y  eût  de  ces  choses  qui  fussent  beaucoup  advan- 
cées  ailleurs,  il  y  en  avoit  aussy,  et  de  plus  importantes, 
qui  restoient  en  suspens ,  pour  attandre  l'évidence  de  voz 
actions  ;  et  qu'ilz  ne  doubtoient  nullement ,  si ,  après  ceste 
bonne  lettre  qu'avez  escripte  à  leur  Mestresse,  il  vous  plai- 
soit  luy  fère  voyr  une  suyte  de  vostre  bonne  intention ,  et 
de  voz  bons  elfectz  vers  elle ,  qu'elle  ne  se  disposât  en  si 
bonne  sorte ,  vers  voz  affères ,  que  vous  la  trouveriez ,  à 
toutes  occasions ,  preste  de  les  segonder,  et  de  procurer 
l'establissement  et  le  progrès  de  vostre  grandeur;  et  que, 
sans  difficulté ,  elle  vous  accorderoit  la  confirmation  de  la 
ligue ,  si  la  luy  envoyés  ainsi  honnorablement  demander, 
comme  le  traicté  monstre  qu'il  touche  à  vous  de  le  fère; 
mais  qu'ilz  me  vouloient  bien  advertir  qu'ilz  ne  la  pou- 
voient  conseiller  de  demeurer  longuement  sur  l'incertain , 
parce  que  la  sayson  ne  portoit  qu'on  se  deût  arrester  à 
simples  parolles  :  dont  failloit  que  j'advisasse  de  haster,  le 
plus  que  je  pourrois,  ce  qui  se  debvoit  establir  entre  vous. 
Qui  sont  propos ,  Sire ,  fort  conformes  à  ceulx  que  la 
dicte  Dame  m'a  tenus,  aulxquelz  je  n'ay  deffailly  de  suffi- 
zante  réplicque  ;  car  la  matière  et  les  bonnes  raysons  ont 
abondé  de  mon  costé  :  et  pense  qu'elles  ont  esté  de  quel- 
que moment,  et  mesmement  à  divertyr  le  voyage  de 
M«  Wilsonen  Flandres,  aulmoins  l'ont  elles  retardé.  Mais, 
sur  les  dictz  propos,  j'ay  à  dire  à  Vostre'  Majesté  que,  au 


—  278  — 
retour  de  milord  de  North,  il  se  doibt  fère,  icy,  une  grande 
résolution  des  choses  appartenantes  à  ceste  présente  guerre, 
qu'ilz  appellent  de  la  religyon,  sellon  que  je  sçay  qu'on  a 
prié  des  personnages  allemantz ,  qui  sont  prestz  de  partir, 
qu'ilz  vueillent  attandre  jusques  allors.  Dont  semble  qu'il 
est  expédient,  Sire,  que  la  légation  de  Vostre  Majesté  vers 
ceste  princesse  suive  bientost,  et  sans  intervalle,  celle  qu'elle 
a  faicte  vers  vous.  Et  de  tant  qu'elle  et  les  siens  sont  mer- 
veilleusement tendus  sur  le  faict  de  la  Royned'Escosse,  et 
encor  plus  sur  le  faict  des  Escossoys,  et  qu'ilz  veulent  pour- 
voyr,  par  toutz  les  moyens  qu'ilz  pourront,  que  ny  la  per- 
sonne d'elle,  laquelle  ilz  ont  en  leurs  mains ,  ny  l'intelli- 
gence d'eux ,  qu'ilz  pensent  encores  mieulx  posséder,  ne 
leur  eschapent,  sellon  qu'à  présant  ilz  ne  vivent  en  peyne 
de  nul  aultre  endroict,  ayantz  réduict  l'Irlande,  que  de  ce 
costé  là;  et  qu'ilz  prétendent  d'avoyr,  s'il  leur  est  possible, 
ou  le  Prince  ou  quelque  aultre  grande  chose  en  gage, 
pour  garder  que  le  pays  ne  se  destourne  de  leur  dicte  in- 
telligence ;  il  sera  bon,  Sire,  que  pourvoyés,  le  plustost  que 
pourrés,  que  celle  ancienne  alHance,  conjoincte  avec  au- 
thorité,  que  voz  prédécesseurs  y  ont  tousjours  conservée, 
et  qui  est  deue  à  vostre  couronne ,  ne  vous  y  soit  en  rien 
diminuée  ;  et  qu'à  cest  effect,-en  desmellant  les  aultres  cho- 
ses avec  la  Royne  d'Angleterre ,  vous  vous  esclarcissiés 
encores  avec  elle  de  ceste  cy. 

J'ay  bien  escript,  depuis  naguyères,  à  aulcuns  seigneurs 
du  pays,  mais,  parce  que  ce  a  esté  par  voye  secrette,  je 
ne  sçay  quand  j'auray  responce  d'eux.  Et  me  vient  on 
d'advertyr  qu'il  y  a  grande  apparance  que  les  armes  y  seront 
bientost  reprinses,  parce  que  quelque  mylord  y  a  esté  tué, 
qu'on  dict  estre  le  comte  d'Athol;  et  que  c'est  le  comte  de 

Morthori  qui  l'a  faict  fère  ;  mais  je  n'ay  encores  bien  la 
vériffication  de  cella.  L'on  m'a  desjà  promis  le  passeport, 
icy,  pour  envoyer  voz  lettres  au  jeune  Prince  d'Escosse  et 
au  dict  de  Morthon;  mais  je  me  trouve  en  celle  mesmes 
difficulté,  que  j'ay  cy  devant  mandée,  que  le  dict  de  Mor- 
Ihon  ne  voudra  recepvoir,  ny  mesmes  souffrir,  qu'aulcun 
entre  au  païs,  qui  ayt  adresse  au  dict  Prince,  sinon  comme 
à  Roy,  ny  à  luy,  sinon  comme  à  régent,  et  les  lettres  de 
Yostre  Majesté  n'ont  pas  celle  intitulation. 

Et,  au  regard  de  l'autre  lettre,  qu'avez  escripte  à  la 
Royîie  d'Escosse,  parce  qu'on  avoit  desjà  octroyé  passe- 
port au  frère  de  son  chancellier,  présidant  de  Tours,  pour 
luy  aller  porter  quelques  besoignes,  lequel  est  encores  icy, 
l'on  a  désiré  que  je  fisse  fère,  par  luy  mesmes,  le  mes- 
sage. A  quoy,  pour  n'augmanter  les  escrupuUes  de  ceste 
princesse,  lesquelz,  par  occasion  nouvelle,  qui  a  procédé  ' 
de  la  duchesse  de  Suffolk,  se  sont,  puis  peu  de  jours,  reu- 
grégés,  oultre  la  générallité  de  ceulx  qu'elle  a  tousjours 
non  petitz  de  Yostre  Majesté,  je  m'y  suis  condescendu. 

Et,  quand  à  esclarcyr  davantage  Voz  Majestez  sur  l'ad- 
vertissement  de  prendre  garde  à  voz  personnes,  j'ay  sin- 
guUièrement  recherché  de  ceulx,  d'où  cella  estoit  venu, 
de  m'en  dire  laparticullarité.  Et  ilz  m'ont  séparément  con- 
firmé, qu'après  qu'il  se  sceut,  icy,  que  les  empeschementz 
qu'on  croyoit  fermement  qui  deussent  retarder  vostre  re- 
tour estoient  ostez ,  qu'il  y  eut  de  ceulx  qu'ilz  appellent 
Puretains,  qui  tindrent  des  propos  fort  meschantz  et  mal- 
heureux, disantz  qu'il  n'importoit  pas  beaucoup  que  vous 
fussiez  venu,  car  bientost  l'on  verroit  ung  semblable  juge- 
ment sur  vous,  et  sur  la  Royne,  vostre  mère,  qu'on  avoit 
veu  sur  le  feu  Roy,  vostre  frère;  et  qu'il  ne  falloit  des- 

tendre  le  tabernacle  qui  avoit  esté  dressé  pour  ses  obsè- 
ques, parce  que  l'on  y  auroit  bientost  à  cellébrer  les  vos- 
tres ,  et  aultres  motz  tendantz  à  mesmes  effect  ;  de  façon 
que,  s'estantz  eulx  donnés  une  grande  peur  du  danger  de 
Voz  Majestez,  ilz  avoient  bien  volu  fère  en  sorte  que  je 
vous  advertisse  d'y  prendre  bien  garde,  et  que,  quand  ilz 
en  entendroient  davantage,  et  de  plus  expécial,  qu'ilz  me 
le  feroient  incontinent  sçavoyr.  A  quoy  pouvez  croyre, 
Sire,  que  je  n'auray  l'œil  et  le  cueur  moins  tendus,  que  si 
c'estoit  pour  ma  vye  et  pour  le  mesmes  salut  de  mon 
âme. 

M^  le  vidame  de  Chartres  s'est  enfin  embarqué ,  le  xxx^ 
du  passé,  avec  la  pluspart  de  toutz  ces  françoys  qui  res- 
toient  icy ,  et  est  passé  à  Fleximgues  devers  le  prince  d'O- 
range. Il  m'a  promis  qu'estant  là ,  et  lorsqu'il  sera  près  du 
comte  Palatin,  où  il  prétend  d'aller,  il  s'efforcera  de  vous 
fère  cognoistre  qu'il  a  toute  dévotion  à  vostre  service  et  à 
la  paix  de  vostre  royaulme  ;  et  que ,  de  Hollande  en  hors , 
il  dépeschera  ung  des  siens  devers  Vostre  Majesté.  Néant- 
moins  l'on  m'a  adverty  qu'ainsy  qu'il  entroit  dans  son  na- 
vyre,  celluy  Rua,  que  j'ay  cy  devant  mandé,  qui  estoit 
allé  en  AUemaigne,  est  arryvé,  et  qu'il  s'en  est  retourné 
avecques  luy  en  Zélande;  mais  qu'il  doibt  bientost  revenir, 
et  qu'on  a  entendu  qu'il  a  dict  que  les  choses  se  portoient 
très  bien,  là  où  il  avoit  esté,  ce  qu'on  juge  estre  qu'il  y 
a  des  forces  prestes  en  AUemaigne  pour  ceulx  de  leur 
religion.  Sur  ce,  etc. 

Ce  iij^  jour  de  novembre  1574. 

CCCCXV^  DÉPESCHE 

—  du  viii^  jour  de  novembre  1 574. — 
(Envoyée  exprès  jusques  à  Calais  par  la  voye  du  S'  Acerbo.) 

Entreprises  diverses  projetées  par  les  Anglais  contre  les  villes  maritimes  de  la 
France.  —  Découverte  d'une  entreprise  sur  le  Havre.  —  Surveillance  qu'il 
importe  d'exercer. — Protestation  des  seigneurs  du  conseil  qu'ils  igno- 
raient entièrement  le  projet  de  s'en^iarer  du  Havre.  —  Demande  faite  par 
l'agent  du  roi  d'Espagne  de  son  passeport. 

Au  Roy. 

Sire ,  je  supplye  très  humblement  la  Koyne  ,  vostre 
mère ,  de  se  vouloir  souvenir  comme ,  dès  qu'il  fut  sceu 
par  deçà  que  le  retour  de  Vostre  Majesté  en  France  estoit 
parl'Italye,  je  luy  donnay  advis  que  les  entreméteurs  de 
ceulx  de  la  nouvelle  religyon ,  se  deffiantz  de  pouvoir  ob- 
tenir telles  condicions  de  paix  comme  ilz  desiroient ,  s'es- 
toient  mis  à  dellibérer  de  la  continuation  de  la  guerre , 
et ,  entre  aultres  choses ,  de  surprendre  des  places  en  Pi- 
cardye  et  Normandye  ,  le  long  de  la  mer;  et  desjà  ilz  fay- 
soient  estât  d'en  emporter  quelques  unes,  dont  estimois 
estre  besoing  qu'on  renforçât  les  garnisons  de  Callays ,  de 
Bouloigne,  de  Dieppe,  du  Havre  et  de  Cherbourg,  et 
qu'on  advertît  les  gouverneurs  d' estre  vigilantz  à  la  garde 
de  ces  cinq  villes,  et  touchoys  encore  quelques  mots  de 
Brouage;  dont,  à  peu  de  jours  de  là,  je  fus infinyement 
ayse  que  Sa  Majesté  m'escripvît  qu'elle  avoit  très  bien 
pourveu ,  non  seulement  à  ces  cinq  places ,  mais  à  toutes 
les  aultres  le  long  de  la  mer,  jusques  à  Bourdeaulx.  Qui 
pense,  Sire,  que  ceste  sienne  dilHgence  d'allors a  servi 
beaucoup  maintenant  contre  la  praticque,  qu'on  dict  qui 

s'est  descouverte  du  Havre  de  Grâce  ,  de  quoy  je  loue  et 
remercye  Dieu  de  tout  mon  cueur. 

Néantmoins  je  retourne  advertyr  Vostre  Majesté  qu'il 
est  expédient  de  refraychir ,  derechef,  ce  mesmes  adver- 
tissement  aulx  mêmes  gouverneurs ,  et  renforcer  leurs  gar- 
nisons ,  tant  pour  la  conservation  de  leurs  places ,  et  pour 
ne  laysser  occasion  quelconque  à  ceulx  de  dehors  d'y  en- 
treprendre, que  pour  garder, que,  au  dedans  du  pays,  ne 
se  face  aulcun  mouvement;  car  voicy.  Sire,  ce  que  l'ung 
de  ceulx ,  que  j'ay  mis  après  à  observer  les  ministres ,  m'a 
rapporté ,  que  aulcuns  d'eulx  se  sont  desbouchez  de  dire 
que  Vostre  Majesté  seroit  bientost  travaillé  de  plus  d'en- 
droictz  qu'elle  ne  pensoit;  et  qu'ilz  avoient  de  leurs  amys, 
gens  de  bonne  mayson ,  et  aultres ,  en  Picardye ,  qui ,  du 
premier  jour ,  se  déclareroient  ouvertement  pour  eulx ,  et 
que  les  restes  de  Normandye ,  qui  n'estoient  encores  toutes 
mortes ,  ne  manqueroient  pas  de  leur  costé  ,  et ,  possible , 
de  telz  d'où  l'on  n'avoit  encores  ouy  parler;  et  que  ce  ne 
seroit,  sans  qu'ilz  se  fissent  maystres  de  quelque  bonne 
place  d'importance ,  où  ilz  pourroient  recevoyr  le  secours , 
car  c'estoit  de  quoy  ilz  se  deb voient  principallement  effor- 
cer ,  pour  induyre  les  Angloix  de  favorizer  leurs  entreprin- 
ses.  Et  disoient  davantage  qu'il  estoit  résolu  qu'on  tien- 
droit  ung  bon  nombre  des  navyres  de  guerre  angloix,  et  de 
ceulx  de  Hollande,  en  Brouage,  et  qu'on  recepvroit  leurs 
gens  dans  le  fort ,  affin  qu'ilz  se  peussent  tenir  plus  assurez 
de  leurs  vaysseaulx  ;  et  que  les  mesmes  ministres  avoient 
remonstré  à  ceste  princesse,  qu'en  la  présente  occasion , 
où  elle  voyoit  bien  qu'il  y  alloit  de  l'entière  extermination, 
ou  de  l'establissement ,  pour  jamays  ,  de  sa  religyon ,  et 
le  semblable  de  Testât  de  sa  couronne ,  elle  ne  debvoit  re- 

f'uzer  d'y  mettre,  à  bon  escient,  la  main,  et  se  préparer 
à  quelque  belle  entreprinse  par  dellà,  comme  de  s'impa- 
tronir  de  quelque  bonne  place ,  et  la  bien  pourvoyr ,  ou 
bien  envoyer  joindre  ses  forces  à  celles  qu'elle  y  verroit 
bientost  en  campaigne  5  car  pouvoit  considérer  que  les  vos- 
tres  seroient  bien  fort  retardées  en  Languedoc ,  et  beau- 
coup diminuées ,  avant  que  Nymes  et  Montaulban ,  après 
les  aultres  moindres  places  ,  fussent  prinses  ;  et  que  la 
Rochelle,  si  vouliés  entreprendre  de  la  forcer,  vous  ruy- 
neroit  plus  d'hommes  et  vous  consommeroit  plus  d'argent 
et  de  monitions  de  guerre,  que  n'avoit  faict  l'aultre  foys; 
et  que  la  trouveriez ,  à  ceste  heure ,  plus  imprenable  que 
ne  fîtes  au  premier  siège,  parce  qu'ilz  avoient  mieulx  pour- 
veu  de  garder  les  advantages  de  la  mer,  qu'ilz  n  avoient 
eu ,  lors ,  ny  le  temps ,  ny  le  moyen  de  le  fère  ;  et  quand  la 
dicte  Dame  n'en  debvroit  rapporter  aultre  prouffict  que 
d'entretenir  la  guerre  par  dellà,  et  garder  qu'elle  ne  passât, 
icy ,  en  son  royaulme ,  et  ne  laysser  succomber ,  du  tout , 
sa  religyon ,  ce  luy  seroit  ung  très  grand  bien  et  une  répu- 
tation immortelle. 

Sur  quoy ,  Sire ,  je  retourne  supplier  très  humblement 
Vostre  Majesté  de  pourvoir  à  ces  deux  coings,  de  Picardye 
et  Normandye,  qui  regardent  ceste  mer,  et  commander 
de  fère  quelque  effort  à  reprendre  Brouage ,  pendant  qu'il 
n'est  encores  ny  si  bien  fortiffié,  ny  si  bien  muny,  ny  en 
telle  deffance,  comme  l'on  prétend  bientost  de  le  mettre. 
Qui  ay  opinyon  que  c'est  la  plus  salutayre  entreprinse  qui 
se  pourroit  fère  du  costé  de  la  Guyenne  ;  bien  que  je  ne 
pense  pas  que,  désormays ,  ceste  princesse  se  laysse  aller 
à  toutes  les  persuasions  des  dictz  ministres ,  et  que  mesmes 
nous  leur  pourrons  rabattre  une  bonne  partye  de  leurs  plus 

aspres  dellibérations  ,  si  renvoyés  aulcunement  bien  satis- 
faict  son  milord  de  North,  sellon  que  je  l'ay  remise,  et  les 
plus  authorisez  de  son  conseil ,  en  trein  de  renouveller  et 
confirmer  très  estroictement  la  ligue  avec  Vostre  Majesté. 
Et  ay  convié  iceulx  seigneurs  du  conseil  à  disner,  le  jour  de 
S'  Martin ,  en  mon  logys,  pour  y  fère  la  conjouyssance  de 
l'heureux  retour  de  Vostre  Majesté ,  et  pour  aultres  bons 
eflectz  ;  qui  m'ont  toutz  promis  d'y  venir  volontiers,  ayant 
bien  voulu  cependant  toucher  à  aulcuns  d'eulx  que  Vostre 
Majesté  sentiroit  grandement  ceste  trame  qu'on  avoit  me- 
née sur  le  Havre,  laquelle  on  disoit  procéder  en  partie  de 
deçà,  ce  qu'ilz m'ont  aussytost  très  fermement  contredict,  et 
qu'elle  n'en  venoit  nullement.  A  tout  le  moins  me  vouloient 
ilz ,  et  mesmement  le  comte  de  Lestre ,  assurer,  à  peyne 
de  reproche,  et  d'estre  estymé ,  luy,  le  plus  infâme  et  des- 
loyal gentilhomme  qui  vive ,  si  la  Royne ,  sa  Mestresse ,  ny 
pas  ung  de  son  conseil,  ny  de  sa  court,  ny  mesmes  ung  seul 
angloix ,  y  participoit  ;  car  ,  pour  ceste  heure,  leurs  del- 
libérations ne  tendoient  à  rien  de  semblable.  Le  S"^  de 
Sueneguen,  agent  du  Roy  d'Espaigne,  voyant  que  le 
voyage  de  M^Wilson  s' alloit  retardant,  et  refroidissant,  de 
jour  à  aultre ,  a  faict  semblant  qu'il  avoit  obtenu  congé  du 
grand  commandeur  de  Castille  pour  se  retirer,  dont  est 
allé  à  Ampthoncourt  se  licencier  de  ceste  princesse  ,  en  es- 
pérance qu'elle  le  prieroit  de  demeurer.  Je  ne  sçay  ce 
qu'elle  fera  ;  tant  y  a  qu'il  m'est  venu  dire  adieu ,  avant 
d'aller  au  dict  Ampthoncourt ,  comme  pour  publier  davan- 
tage sa  retraicte.  Sur  ce,  etc. 

Ce  viif  jour  de  novembre  1574. 

CCCCXVr    DÉPESCIIE 

— du  XIII»  jour  de  novembre  1574. — 
(Envoyée  exprès  jusques  à  Calais  par  la  voye  du  S"  Acerbo.) 

Conférence  de  l'ambassadeur  avec  Leicester.  —  Déclaration  qu'Elisabeth  est 
avertie  que  le  roi  a  résolu  de  lui  faire  la  guerre. —  Complète  réconciliation 
de  la  reine  d'Angleterre  avec  le  roi  d'Espagne. — Affaires  d'Ecosse. —  Nou- 
velles répandues  à  Londres  des  succès  remportés  par  les  protestans  en 
France.—  Avis  à  la  reine-mère.  Plainte  d'Elisabeth  de  ce  que  le  roi  et  la 
reine-mère  lui  auraient  voué  une  haine  implacable. — Justification  faite  par 
l'ambassadeur  à  raison  de  ce  reproche. —  Description  d'un  phénomène 
maritime  survenu  à  Londres. 

Au  Roy. 

Sire,  entendant  que  la  Roy  ne  d'Angleterre  avoit  faict 
assembler  ceulx  de  son  conseil ,  sur  une  dépesche  qu'elle 
avoit  receu  d'Allemaigne,  et  sur  troys  aultres  qui  luy  es- 
toient  venues ,  coup  sur  coup ,  du  costé  de  France  ,  les 
deux  de  son  ambassadeur  résidant ,  et  la  troysiesme  de  mi- 
lord  de  North,  avant  qu'il  outrepassât  Paris;  et  encores  sur 
ce  que  luy  avoit  rapporté  ung  courrier  freschement  retourné 
d'Escosse;  et  que,  là  dessus,  les  ministres,  et,  incontinent 
après  eulx ,  le  S^  de  Sueneguen  avoient  esté  devers  elle  ; 
je  n'ay  peu  demeurer  longtemps  sans  m'esclarcyr  des  es- 
crupulles  que  tout  cella  m' avoit  engendré.  Qui,  pour  ne 
vivre  en  plus  de  peyne ,  ay  trouvé  moyen  de  parler,  à  part, 
et  bien  au  long,  avec  le  comte  de  Lestre ,  et  l'ay  curieu- 
sement examiné  si,  de  nul  costé,  estoit  survenue  occasion 
qui  eût  admené  du  changement  en  la  bonne  dellibération 
où  me  sembloit  naguyères  avoyr  layssé  la  Royne,  sa  Mes- 
tresse,  et  eulx  toutz ,  vers  les  présentz  affères  de  Yostre 
Majesté. 

Lequel  m'a  respondu  en  somme  que,  de  divers  endroicz 

de  la  Chrestienté,  la  dicte  Dame  estoit  admonestée  de  se 
préparer  à  la  guerre  ,  parce  que  vous  aviez  proposé  de  la 
luy  fère ,  et  que  de  cella  l'on  luy  adraenoit  tant  d'argumentz 
et  de  raysons  apparantes  qu'il  me  confessoit  qu'elle  ne  sça- 
voit  à  quoy  s'en  tenir;  et  que  ceulx,  qui  mettoient  peyne 
de  ne  la  laysser  aller  à  ceste  persuasion ,  n'a  voient  qu'y 
pouvoir  opposer,  sinon  la  seule  paroUe ,  que  je  leur  avoys 
donnée ,  de  la  bonne  intention  de  Yostre  Majesté  vers  elle; 
et  que  le  dict  comte  et  quelques  autres ,  qu'il  ne  me  vou- 
loit  pas  nommer,  s'estoient  formalizés,  pour  moy,  de  dire 
qu'ilz  ne  m'avoient  encores  jamays  veu  négocier  à  faulces 
enseignes,   ny  sans   que  j'eusse  charge  bien  expresse  et 
bien  fondée  de  tout  ce  que  je  disois ,  et  qu'il  m'assuroit  que 
la  dicte  Dame  demeuroit  encores  fermement  résolue  d'at- 
tendre l'évidence  de  voz  effectz  vers  elle  ;  et  que ,  si  elle 
les  cognoissoit  bons  et  pleins  d'une  vraye  et  non  feincte 
amityé,  qu'indubitablement  elle  vous  uzeroit  d'une  très 
ferme  correspondance ,  et  vous  pourriez  assurer  d'avoyr 
en  elle  la  plus  entière  et  parfaicte  de  toutes  les  amies , 
qu'ayez  au  monde  ;  et,  au  contrayre,  aussy,  si  vous  la  pro- 
voquiez, que  nulle,  en  toute  la  terre,  vous  seroit  plus  mor- 
telle ,  ny  plus  irréconciliable  ennemye ,  qu'elle  ;  et  que , 
pour  le  présant ,  il  me  pouvoit  jurer  que ,  non  seulement 
des  ouvertes  délibérations  de  la  dicte  Dame,  mais  des 
plus  secrettes ,  qui  se  fissent  dans  son  cabinet,  Vostre  Ma- 
jesté avoit  occasion  d'en  demeurer  très  contant,  et  mesmes 
d'en  sentir  beaucoup  d'obligation  à  elle;  et  qu'il  desiroit 
que,  bientost  après  le  retour  de  milord  de  North,  Yostre 
Majesté  envoyât  quelque  personnage   d'honneur  et  bien 
choisy  par  deçà;  car  espéroit  qu'il  vous  rapporteroit  toute 
satisfaction ,  ne  me  voulant  toutesfoys    dissimuler  que  sa 

Mestresse  estoit  en  très  bons  termes  avec  le  Roy  d'Espai- 
gne,  mais  que  cella  n'empescheroit  qu'elle  ne  fut  encores 
en  meilleurs  avec  vous. 

Et  de  ceste  mesme  substance  ont  esté  les  responces 
d'aulcuns  aultres  de  ce  conseil  avec  lesquelz  j'ay  envoyé 
négocyer  ;  ayant  à  vous  dire ,  Sire ,  touchant  ce  dernier 
poinct,  que  m'a  touché  le  comte  de  Lestre,  de  la  récon- 
ciliation avec  le  Roy  d'Espaigne ,  que  le  S""  de  Sueneguen, 
estant  naguyères  à  Amptoncourt,  a  tant  faict  que,  bien 
qu'on  ne  l'ayt  beaucoup  prié  de  résider  davantage  par 
deçà ,  il  a  néantmoins  obtenu  que  la  légation  du  mestre  des 
requestes,  laquelle  avoit  esté  interrompue,  s'effectueroit 
présentement;  et  mesmes  j'entendz  qu'ilz  passent  aujour- 
dhuy  la  mer,  de  compagnye,  pour  aller  trouver  le  grand 
commandeur  de  Castille.  A  quoy  a  bien  aydé  certain  advis , 
qui  est  freschement  arryvé ,  par  chiffre ,  de  Bruxelles,  à 
M'  Walsingam ,  comme  la  paix  se  va  fère  aulx  Pays  Bas. 

J'ay  retiré,  avec  assez  de  difficulté,  ung  passeport,  si- 
gné de  huict  de  ce  conseil ,  pour  envoyer  ung  des  miens 
porter  les  lettres  de  Vostre  Majesté  en  Escosse  5  mais  je 
suis  tousjours  en  peyne  de  ce  que  j'ay  mandé,  par  mes 
précédantes ,  que  le  comte  de  Morthon  ne  voudra ,  en  façon 
du  monde,  recepvoir  personne  qui  n'aytaddresse  au  Prince 
d' Escosse  comme  à  Roy,  et  à  luy  comme  à  régent.  Dont 
attandray  encpres  le  segond  commandement  de  Vostre 
Majesté  là  dessus.  Et  vous  diray  cependant.  Sire,  que 
j'ay  faict  une  négociation  ,  depuis  huict  jours,  en  quelque 
endroict  de  ce  royaulme,  par  laquelle  j'espère  qu'il  sera 
mis  assez  d'empeschement  à  celle  tant  chaude  praticque , 
qu'on  menoit,  d'avoyr  ledict  jeune  Prince  d' Escosse  par 
deçà,  et  que  les  picques ,  qu'on  nourrissoit  entre  ceste  prin- 

cesse  et  la  Royne  d'Escosse,  demeureroient  pour  la  plus- 
part  esteinctes.  Du  Rua  n'a  point  encores  esté  renvoyé  par 
le  vidame,  et  sont ,  toutz  deux,  avec  le  prince  d'Orange. 
Ce  qu'il  a  publié,  que  les  affères  alloient  bien,  de  là 
où  il  venoit ,  semble  avoyr  esté  plus  dict  à  artiffice ,  pour 
le  cuyder  ainsy  fère  acroyre,  que  pour  la  vérité.  Car  l'on 
a ,  depuis,  remarqué  que  les  ministres  ont  esté  fort  troublés 
du  peu  d'espérance ,  qu'il  leur  a  donnée ,  que  les  forces 
d'Allemaigne  vueillent  marcher  pour  eulx ,  s'il  n'y  a  du 
contant,  ou  assurance  de  plus  grand  somme,  qu'ilz  n'ont 
moyen ,  pour  encores ,  de  fournir ,  ny  de  bailler  respon- 
dant.  Et  vouloit  le  dict  Rua  destourner  le  vidame  de  n'aller 
poinct  par  dellà,  l'assurant  qu'il  n'y  advanceroit  rien. 
Néantmoins  les  ministres ,  pour  maintenir,  par  ung  aultre 
endroict,  leurs  affères  en  réputation,  publient  que 
M*^  le  maréchal  Dampville  s'est  ouvertement  déclaré  pour 
eulx,  et  qu'il  s'est  saysy  de  Beaucayre,  Montpélier,  Aygues 
Mortes  et  Narbonne  ;  et  que  le  cappitaine  Montbrun  a  def- 
faict  sept  enseignes  de  gens  de  pied  de  Yostre  Majesté , 
et  qu'à  Lusignam,  ceulx  de  dedans  ont  faict  une  si  brave 
sallye,  qu'ilz  ont  mis  en  roupte  tout  le  camp  de  M^  de  Mont- 
pensier:  ets'ymesle,  je  ne  sçayquoy,  deM'^de  Savoye,  ez 
dictz  propos ,  que  je  n'ay  encores  bien  comprins.  Sur  ce,  etc. 
Ce  xiij^  jour  de  novembre  1574. 

AD  VIS,  A  PART,  A  LA  ROYNE.     " 

Madame ,  en  ceste  conférance ,  que  j'ay  eue  avec  le  comte  de  Les- 
tre ,  oultre  les  propos  que  je  déduictz  en  la  lettre  du  Roy ,  vostre 
filz ,  qu'il  m'a  tenuz ,  il  m'a  dict  davantage  que  la  Royne,  sa  Mes- 
tresse ,  ne  se  pouvoit  donner,  à  ceste  heure ,  tant  de  repos,  du  costé 
de  France ,  comme  elle  avoit  faict  jusques  icy,  parce  qu'on  luy  avoit 
révellé  que  Vostre  Majesté  ne  l'aymoit  nullement ,  et  que  toutes  ces 
lîonnestes  démonstrations,  dont  uziés  vers  elle  ,  n'estoient  que  pour 


—   !289   — 

l'entretenir,  pendant  que  le  Roy,  vostre  fiiz,  et  Vous,  estiés  bien 
empeschés  ailleurs;  mais  que ,  toutz  deux,  luy  gardiés  une  dange- 
reuse pensée  ,  pour  l'efTectuer ,  quand  le  temps  vous  y  pourroit 
servir  ; 

Néantmoins  qu'elle  résistoit  fort  à  ceste  persuasion  ,  et  desiroit , 
plus  que  chose  du  monde ,  qu'elle  peut  cognoistre  qu'il  en  alloit 
aultrement,  car,  si  elle  se  pouvoit  bien  assurer  de  vostre  droicte 
amityé ,  encor  qu'elle  se  sentit  bien  avoyr  des  ennemys  près  du  Roy, 
néantmoins  elle  n'auroitplus  à  estre  ny  en  difficulté,  ny  en  doubte, 
d'aulcune  chose  de  dellà. 

Sur  quoy  j'ay  admené  au  dict  sieur  comte  la  pluspart  desévène- 
mentz ,  qui  ont  apparu  en  la  Chrestienté ,  depuis  que  Vostre  Majesté 
manye  les  affères  de  France  jusques  à  maintenant  ;  et  que  l'ordre 
et  succez  d'iceulx  avoit  bien  peu  fère  voyr  à  la  Royne ,  sa  Mestressc, 
que ,  oncques ,  il  ne  luy  estoit  advenu  de  rencontrer  une  si  constante 
amye,  ny  sy  persévérante,  en  toutes  occasions ,  comme  Vostre  Ma- 
jesté luy  avoit  toujours  esté. 

Et  Tay  pryé  qu'il  voulût  bien  remarquer  cella  pour  en  rendre  ca- 
pable sa  Mestresse,  et  pour  la  mettre  hors  de  ceste  faulce  et  fascheuse 
impression  qu'on  luy  avoit  voulu  donner.  Ce  qu'il  a  monstre  de  beau- 
coup gouster,  et  m'a  promis  de  fère  en  sorte  que  sa  Mestresse  le  gous- 
teroit ,  et  s'en  contanteroit. 
» 

Et  me  remettant ,  Madame ,  pour  ceste  foys ,  de  toutes  auUres 

choses  au  contenu  de  la  lettre  du  Roy ,  vostre  filz ,  je  adjouxteray 
seulement,  icy,  une  nouveaulté  qui  est  arrivée,  en  ceste  ville,  le 
\y  de  ce  moys,  qu'après  la  première  marée  du  matin  ,  ainsy  que  l'eau 
commançoit  à  baysser,  une  aultre  marée  est  soubdain  revenue  ,  qui 
a  remonté  :  et  est  venue  si  haulte  qu'elle  a  inondé  bien  avant  dans  le 
pays,  chose  que  ceulx  cy  ont  prinse  pour  un  grand  présage  et  y  don- 
nent diverses  interprétations. 


VI. 


19 


—  290  — 

CCCCXVir    DÉPESCHE 

—  du  xviF  jour  de  novembre  1574.  — 
(  Envoyée  exprès  jusques  à  Calayspar  Jehan  Volet.  ) 

Conférence  de  l'ambassadeur  avec  les  seigneurs  du  conseil.  —  Retour  en  An- 
gleterre du  frère  de  lord  de  North. —  Nouvelles  de  la  Rochelle.  — Mécon- 
tentement d'Elisabeth  contre  la  comtesse  de  Lennox ,  au  sujet  du  mariage 
de  son  fils  avec  la  fille  du  comte  de  Schrewsbury. — Défense  qui  lui  est  faite 
de  continuer  son  voyage  en  Ecosse.  —  Nouvelles  de  ce  pays.  — Avis  à  la 
reine-mère.  Conférence  de  l'ambassadeur  avec  Walsingham. 

Au  Roy. 
Sire,  les  sept  premiers  et  principaulx  du  conseil  d'An- 
gleterre, avec  d'autres  seigneurs  de  ceste  court ,  sontve- 
nuz  ,  le  jour  de  S' Martin ,  prendre  leur  dîner  en  mon  lo- 
gys,  et  M"^  de  Walsingam,  qui  estoit  l'ung  d'eux,  m'a  dict 
qu'il  avoit  charge  de  me  fère  les  recommandations  de  la 
Royne,  leur  Mestresse,  et  m' assurer  qu'encor  qu'elle  fût 
absente  elle  desiroit  de  communicquer ,  aussy  bien  que 
eulx,  qui  estoient  présentz  à  ceste  conjouyssance,  que 
je  cellébroys ,  de  l'heureux  retour  de  Vostre  Majesté  ;  et 
que ,  non  seulement  elle  leur  avoit  volontiers  donné  li- 
cence d'y  venir,  ains  avoit  prins  grand  plésir  de  voyr  que, 
allègrement  et  fort  vollontiers,  ilz  y  venoient.  Pour  laquelle 
honneste  démonstration  d'elle,  j'ay  pryé  le  S'  de  Wal- 
singam de  luy  dire  que,  mille  et  mille  foys,  je  luy  bay- 
sois  très  humblement  les  mains ,  et  que  je  ne  fauldroys  de 
le  signiffyer  à  Vostre  Majesté.  Et  vous  puis  dire.  Sire, 
quand  à  iceulx  seigneurs  du  conseil ,  qu'il  n'y  en  a  eu  pas 
ung  qui  n'ayt  mis  quelque  honneste  propos  en  avant  pour 
honnorer  vostre  valeur  et  vertu ,  et  pour  cellébrer  les  ra- 
res et  eTfcellantes  qualitez  que  Dieu  a  mis  en  vostre  per- 

sonne  ;  monstrans  ung  siiigullier  désir  que  l'amityé  puisse 
continuer,  bonne  et  droicte,  entre  Vostre  Majesté  et  la 
Royne,  leur  Mestresse,  avec  une  bonne  et  parfaicte  in- 
telligence entre  voz  deux  roy animes. 

Sur  quoy  je  leur  ay  remonstré  que  c'estoit  de  eul\ 
mesmes  que  principallement  avoit  à  dépendre  le  succez 
de  ce  grand  bien ,  parce  qu'ilz  guidoient  les  intentions  de 
leur  Mestresse,  et  régloient  les  actions  de  ses  subjectz; 
et  que  je  les  priois  qu'à  l'appétit  et  persuasion  d'aulcuns  , 
qui  se  faisoient,  à  crédit,  et  sans  aulcune  juste  occasion, 
eulx  mesmes  malcontantz,  ilz  ne  voulussent  dellibérer 
chose  aulcune,  ny  en  dissimuler  nulle  aultre  ,  par  deçà,  qui 
peut  susciter  de  l'altération  en  ceste  bonne  amityé  :  car 
pouvoient  penser  que  ce  ne  seroit  par  injures  et  déplaysir, 
ains  par  honnestes  gratiffications,  et  mutuelles  bénefficences, 
que  la  dicte  amityé  se  rendroit  perdurable. 

Hz  m'ont  répliqué  que  pleut  à  Dieu  que  toutz  ceulx  de 
vostre  conseil  fussent  d'aussy  bonne  intention  vers  la  dicte 
amityé ,  et  aussy  promptz  de  la  vous  persuader ,  comme  ilz 
la  desiroient  de  leur  part ,  et  estoient  prestz  de  la  conseiller 
toujours  à  leur  Mestresse;  et  qu'encor  que,  quelquefoys 
môme,  ilz  ne  le  vouloient  pas  nyer,  ilz  prêtassent  l'o- 
reille aulx  malcontantz,  sellon  qu'il  n'estoit  pas  expédient 
de  la  leur  fermer  du  tout,  si  me  prioient  ilz  de  croyre  qu'ilz 
sça voient  assez  bien  comme  s'excuser ,  et  se  couvrir  de 
leurs  importunitez ,  et  qu'en  effect  vous  ne  trouveriez  que 
toute  bonne  correspondance  en  leur  Mestresse ,  et  en  eulx, 
et  en  tout  ce  royaulme,  pourveu  qu'ilz  peussent  cognoistre 
de  la  disposition  bonne  en  Yostre  Majesté. 

J'ay  à  eulx  toutz,  en  général,  et  encores  à  quelques 
ungs,    en   particulier  ,*  aprofondy  davantage  ce  propos, 

•  -    19. 


—  292   — 

parce  que  ,  le  jour  précédant,  estant  la  nouvelle,  dont  j'ay 
faict  mencion  en  la  fin  de  ma  dernière  dépesche ,  arrivée  , 
j'eus  advertissement  que  M^  Quillegreu,  lequel  est  assez 
dilligent  de  brouiller  tousjours  les  affères,  estoit  aussy  allé 
trouver  M*^  de  Méru,  et  avoit  assemblé  les  plus  aspres  mi- 
nistres chez  luy,  et  puis  l' avoit  mené  à  Amtoncourt.  De 
quoy  m' estant  imprimé  beaucoup  de  souspeçon,  j'ay  bien 
voulu  tout  clèrement  la  leur  descouvrir ,  mais  ilz  m'ont 
pryé  de  n'estre  en  peyne,  et  n'en  vouloir  encores  donner, 
de  cest  endroict,  à  Yostre  Majesté;  car  vous  estiez  en 
très  bons  termes  avec  la  Royne ,  leur  M estresse ,  pour  es- 
tablir  une  mutuelle  et  très  ferme  assurance  entre  vous  ,  et 
que  pourtant  il  se  failloit  bien  garder  de  ne  rien  précipiter. 

Et  s'en  estantz,  le  jour  d'après,  iceulx  seigneurs  tour- 
nez vers  leurMestresse,  ilz  ont  trouvé  que  le  frère  de  milord 
de  North  estoit  arrivé,  lequel,  en  passant ,  a  tenu  à  ceulx  de 
sesamys,  qu'il  a  rencontrez  en  ceste  ville ,  plusieurs  propos 
de  fort  grande  satisfaction,  du  lieu  d'où  il  venoit.  Et  j'ay 
aussytost  envoyé  en  court,  pour  observer,  au  vray,  le 
rapport  qu'il  y  feroit. 

Ceulx  de  la  Rochelle  ont  faict  une  fort  ample  dépesche 
aulx  ministres  et  aultres  de  la  nouvelle  relligyon,  qui  sont 
icy,  du  xiiij^  du  passé,  par  où  j'entendz  qu'ilz  monstrent 
de  désirer  la  paix,  et  qu'ilz  ont,  au  retour  de  Roger, 
vostre  valet  de  chambre ,  que  leur  aviez  envoyé ,  dépesche 
incontinent  le  S''  de  Bessons  vers  Vostre  Majesté;  et 
néantmoins,  pour  n'espérer  telles  condicions  de  seu- 
reté,  ny  tant  d'exercisse  de  leur  religyon  comme  ilz  de- 
sireroient,  ilz  remonstrent  qu'ils  font  cepandant  grand  dil- 
ligence  de  se  munir ,  par  terre  et  par  mer ,  et  de  pourvoyr 
leur  ville,   pour  soubstenir  la  guerre;  et  sollicitent  ceulx 

de  deçà  de  leur  moyeniier  du  secours  pour  le  besoing ,  et 
de  leur  envoyer  des  armes  et  des  pouldres ,  et  aultres  mo- 
nitions.  En  quoy  je  mettray  peyne  de  leur  y  estre  le  plus 
oposant  qu'il  me  sera  possible.  Les  dictz  ministres  font 
un  grandissime  cas  de  la  conversion  du  S'  Dampville, 
et  disent  qu'il  a  de  grandes  forces  aulx  champs ,  qui  mar- 
chent pour  eulx ,  et  beaucoup  de  bonnes  et  fortes  places 
à  sa  dévotion.  Et  m'a  l'on  confirmé  qu'ilz  continuent  de 
mesler  M*^  de  Savoye  fort  avant  au  discours  de  ces  choses; 
et  que  bientost  l'on  me  sçaura  dire  en  quelz  propres  ter- 
mes ilz  ei|  parlent ,  dont  je  ne  fauldray  d'en  advertyr  in- 
continent Vostre  Majesté. 

ïl  est  advenu  que  la  comtesse  de  Lenox,  faysant  son 
voïage  vers  le  North,  s'est  rencontré  avec  la  comtesse  de 
Cherosbery,  et  a  moyenne,  pour  le  jeune  comte  de  Lenox, 
son  filz,  le  mariage  de  la  fille  de  la  dicte  comtesse,  bien 
qu'elle  en  fût  en  termes  avec  la  duchesse  de  Suffolk,  pour 
le  filz  de  la  dicte  duchesse  ;  et  ont  passé  oultre  à  fère  les 
nopces,  sans  attandre  la  volonté  de  la  Royne  d'Angle- 
terre; laquelle  s'en  trouve  si  offancée  qu'elle  a  contre- 
mandé  la  dicte  comtesse  de  Lenox  et  son  filz;  et  pense 
l'on  qu'elle  les  fera  mettre  dans  la  Tour.  Duquel  événement 
je  suis,  d'ung  costé,  bien  ayse,  parce  que  le  voïage  de  la 
dicte  comtesse  demeure  interrompu,  et  qu'elle  n'yra  poinct 
en  Escosse;  et,  d'ailleurs,  je  crains  qu'ayant  faict  amityé 
avec  la  comtesse  de  Cherosbery,  elle  la  rende  ennemye 
de  la  Royne  d' Escosse. 

J'ay  sceu  que,  en  Escosse,  les  choses  se  maintiennent 
encores  assez  paysibles,  et  que  le  comte  d'Athol,  qu'on 
disoit  avoir  esté  tué,  se  porte  bien,  et  n'a  eu  nul  mal;  et 
que  le  comte  de  Morthon  a  esté  fort  malade,  mais  qu'à 

présent  il  est  guéry,  et  qu'encor  qu'il  continue  de  se  l'ère 
haïr,  il  se  l'aict  néantmoins  tousjours  craindre  et  obéyr. 
Sur  ce,  etc.  Ce  xvij^  jour  de  novembre  1574. 

Je  viens  de  lecepvoyr  vostre  pacquet ,  du  dernier  du  passé,  sellon 
lequel  M*  North  a  grande  occasion  de  bien  cellébrer  la  faveur  et  bon 
traictement ,  que  milord  de  North ,  son  frère  ,  a  receu  de  Vostre 
Majesté, 

ADVIS,   A  PART,  A  LA  ROYNE. 

Madame ,  je  racompte  sommayrement,  en  la  lettre  du  Roy,  ce  (\m 
s'est  passé  avec  les  seigneurs  de  ce  conseil ,  quand  je  les  ay  festoyés, 
le  jour  de  S*  Martin,  en  mon  logis  ;  et  adjouxteray  dav^tage  que  , 
le  mesmes  jour,  j'ay  tiré,  à  part,  M-"  de  VValsingam  pour  luy  dire 
que  Voz  Majestez  Très  Chrestiennes  avoient  plus  de  plésir  de  son 
advancement,  et  de  le  voyr  monter  en  authorité,  en  ceste  court,  que 
de  gentilhomme  qui  fût  en  Angleterre,  pour  la  bonne  opinyon  qu'a- 
viez conceue  de  sa  vertu  et  de  sa  suffisance;  et  n'y  avoit  qu'une  seule 
chose  qui  vous  mit  en  suspens  de  luy,  c'est  que  vous  l'aviez  ung  peu 
cognu  extrême  au  faict  de  sa  religyon ,  dont  creigniez  qu'il  se  forma- 
lizât ,  et  qu'il  se  rendît  plus  parcial ,  qu'il  n'estoit  besoing ,  près  de 
la  Royne  ,  sa  Mestresse ,  pour  ceulx  qui  s'estoient  eslevez  en  vostre 
royaulme. 

En  quoy  j'estois  bien  ayse  qu'il  eût  gousté,  depuis  ([u'il  estoit  dans 
ce  conseil,  mieulx  qu'il  n'avoit  faict  auparavant,  les  poinctz  qui  ap- 
partiennent à  la  souverayne  authorité  d'ung  prince,  pour  considérer 
qu'ayant  le  Roy,  vostre  filz  ,  premier  que  de  venir  à  la  couronne  , 
exposé  mainte  foys  et  azardé  fort  courageusement  sa  propre  personne 
pour  la  religyon  catholicque ,  c'estoit  bien  tout  ce  qu'avec  sa  réputa- 
tion il  pouvoit  fère,  pour  ceulx  de  l'autre  religyon  contrayre,  que  de 
leur  octroyer  l'entière  restitution  de  leurs  biens,  la  seureté  de  leurs 
personnes,  et  la  liberté  de  leurs  consciences  ;  et  que,  si,  dorsenavant, 
sa  Mestresse  et  ceulx  de  son  conseil  favorisoient  leur  opiniastreté , 
ny  pareillement  celle  des  malcontantz  qui  leur  voudroient  adhérer,, 
qu'il  failloit  qu'elle  eteulx  confessassent  de  soustenir  ung  très  maul- 
vais  exemple  de  rébellion  ,  dans  Testât  du  Roy,  qui  seroit,  possible, 
quelque  jour,  de  très  grand  préjudice  au  leur. 

A  quoy  il  m'a  respondu  qu'il  baysoit  très  humblement  les  mains  de 
Yoz  Majestez,  et  qu'en  mettant  toute  la  peyne,  qu'il  pourroit,  d'hon- 

neslement  s'employer  près  de  la  Royne  ,  sa  Mestresse ,  pour  vostre 
service,  il  s'efforceroil  d'esgaller  ses  actions  à  la  bonne  opinyon  qu'il 
vous  playsoit  avoyr  de  luy  ;  et  qu'il  ne  voyoit  pas  que  la  dicte  Dame 
ny  les  siens  eussent  à  se  formalizer  beaucoup  pour  les  eslevez  de 
vostre  royaulme,  si  leur  octroyés  ,  ou  ne  leur  octroyés  poinct,  tout 
ce  quMlz  demandent  de  leur  reUgyon  ;  et  que ,  sellon  son  advis  , 
s'ilz  obtenoient  de  leur  prince  Tentière  liberté  de  leur  conscience  , 
qu'ilz  debvoient,  attandant  mieulx,  louer  Dieu,  et  se  contanfer  ; 
mais  qu'il  y  avoit  bien  aultre  chose  qui  mouvoit  sa  Mestresse,  c'esloil 
de  voyr  que  toutes  les  delliberationi  du  Roy,  vostre  filz,  s'alloient 
formant  par  ung  conseil  qu'elle  avoyt  très  suspect  ,  et  que  ,  si  ne 
luy  faisiés  cognoistre  qu'elle  peut  establir  très  confidemment  une 
bonne  intelligence  avec  Voz  Majestez  mesmes ,  sans  danger  d'estre 
interrompue  par  ceulx  qu'elle  a  opinyon  que  ne  la  voudroient  pas, 
qu'il  me  vouloit  librement  dire  que  vous  ne  trouveriez  jamays  que 
meffîances  et  difficultez ,  et  très  grandes  escrupulles ,  du  costé 
d'elle. 

Et  bien  que  je  me  soys  efforcé  de  luy  rabatre  caste  sienne  impres- 
sion ,  comme  très  mal  fondée ,  il  a  monstre  d'entendre  si  parfaicte- 
ment  tout  ce  qui  dépandoit  de  ce  poinct,  et  toutes  les  circonstances 
d'icelluy,  que  je  n'en  ay  peu  tirer  aultre  chose ,  sinon  que,  pour  la 
Hn ,  il  m'a  dict  qu'il  supplioyt  très  humblement  Voz  Majestez  de 
croyre  que,  estant  parfaictement  angloix ,  nul  seroit  jamays  meilleur 
françoys ,  en  Angleterre ,  que  luy  ;  et  que  bientost  il  reviendroit  en 
ceste  ville,  tout  exprès,  pour  me  visiter,  et  pour  conférer  privéement 
de  toutes  choses  avecques  moy. 


CCCCXVIir  DEPËSGHE 

—  du  xxH«  jour  de  novembre  1 574. — 

{Envoyée  exprès  jusques  à  Calais  par  la  voye  du  S""  Acetbo.) 

Satisfaction  d'Elisabeth  à  raison  de  l'accueil  fait  en  France  à  lord  de  North, 
son  ambassadeur  extraordinaire.  —  Désir  des  protestans  du  Poitou  et  de 
la  Rochelle  de  faire  la  paix.  —  Description  de  phénomènes  atmosphéri- 
ques survenus  en  Angleterre. 

Au    Roy. 

Sire,  j'entends  que,  de  la  lettre  que  milord  de  jNorth 

a  escripte,  et  du  rapport  que  son  frère  a  l'aict,  il  demeure 
ung  très  grand  et  souveraynement  bon  tesmoignage  de 
Vostre  Majesté  en  ceste  court,  et  que  toutz  deux  ont  loué 
bien  fort  à  la  Royne,  leur  Mestresse,  l'honnorable  façon  de 
laquelle  il  vous  a  pieu  recepvoyr  sa  légation;  et  vous  ont 
attribué,  sur  ce  qu'ilz  ont  peu  comprendre  de  la  gravité  de 
voz  responces,  et  de  la  dignité  de  voz  actions  et  de  vostre 
royalle  personne,  toutes  les  excellantes  et  plus  belles  parties 
qui  se  pourroient  désirer  en  ung  prince.  De  quoy  aulcuns 
eussent  bien  voulu  qu'ilz  eussent  moins  dict,  et  moins 
escript,  et  qu'ilz  eussent  espargné  la  vérité;  mais  ilz  ont 
parlé  droictement,  et  si,  ont  fort  assuré  qu'aviez  bonne 
inclination  à  la  paix,  et  que  néantmoins  vous  n'obmettiez 
une  de  toutes  les  provisions  qui  estoient  nécessayres  pour 
une  bien  forte  guerre;  en  quoy  toutes  choses  vous  y  alloient, 
de  jour  en  jour,  succédant  sellon  vostre  désir.  Bien  est 
vray  qu'ilz  avoient  opinyon  que,  de  la  déclaration  de 
M*^  Dampville  vous  pourroit  survenir  des  difficultez  nou- 
velles, et  non  petites,  en  la  dicte  guerre,  et  du  retardement 
beaucoup  en  la  paix,  toutesfoys  qu'ilz  avoient  cuydé  sentir 
que  ceulx  de  la  nouvelle  religyon  ne  se  fioient  que  bien  à 
point  de  luy,  et  qu'ilz  creignoient  que,  pour  retirer  son 
frère  aysné,  et  fère  revenir  ses  aultres  frères,  et  accomoder 
ses  affères,  il  pourroit  bien  entreprendre  de  vous  fère  quel- 
que extraordinaire  service  à  leurs  despens. 

Sur  quoy  il  m'a  esté  mandé  que  la  dicte  Dame  avoit 
seulement  respondu  qu'elle  s' estoit  toujours  bien  attendue 
que  vous  uzeriés  de  quelque  bonne  démonstration  vers  elle, 
mais  non  de  si  grande  et  si  pleyne  d'honneur  et  de  faveur, 
comme  aviez  faict  en  l'endroict  de  son  ambassadeur  ,  dont 
elle  vous  en  avoit  beaucoup  d'obligation;  et  qu'elle  se  res- 

jouyssoit  bien  fort  qu'eussiez  la  volonté  d'amortir  ces  émo- 
tions de  vostre  royaulme  par  la  voye  de  douceur,  sellon 
qu'elle  réputoit  estre  une  chose  trop  plus  heureuse  que 
recouvrissiez  de  voz  subjectz,  avec  leur  amour  et  bienveil- 
lance, en  leur  donnant  la  paix,  l'ohéyssance  naturelle  et 
parfaicte  qu'ilz  vous  doibvent,  que  si,  par  une  définition  de 
guerre,  vous  ne  regaignés  sur  eulx  que  une  domination 
pleyne  de  terreurs,  d'espouvantement,  et  d'indignation 
cachée  dans  leurs  cueurs;  et  qu'au  reste  elle  vouloit  sus- 
pendre son  jugement  du  faict  de  M*^  Dampville  jusques  à 
ce  qu'elle  en  sceût  mieulx  la  vérité.  Et  j'estime.  Sire,  que 
les  choses  demeureront  en  cest  estât  jusques  au  retour  de 
milord  de  North,  lequel  l'on  espéré  que  pourra  estre  icy 
à  la  fin  de  ce  moys. 

L'on  m'a  raporté  que  ceulx  de  Poictou  et  de  la  Ro- 
chelle, par  le  discours  de  leurs  lettres,  qu'ilz  ont  escriptes 
par  deçà,  du  xiiij^  et  xviij^  du  passé,  monstrent,  à  bon 
escient,  qu'ilz  désirent  la  paix;  et  que,  regardans  à  plus 
de  choses  que  ne  font  ceulx  qui  les  incitent  à  la  guerre, 
mandent  à  leurs  agentz  que,  s'ilz  peuvent  trouver  de 
bonnes  et  seures  condicions  vers  Yostre  Majesté,  qu'ilz 
sont  toutz  résolus  d'y  entendre  ;  et  que  ce  sont  ceulx  de  la 
noblesse  qui  principallement  les  y  persuadent.  De  quoy  les 
ministres  de  ceste  ville ,  qui  creignent  quelque  diminution 
en  leur  religyon,  s'en  trouvent  grandement  escandalizés, 
et  s'en  esmeuvent,  plus  que  je  ne  le  sçauroys  dire,  et 
ne  layssent  nulle  pierre  à  mouvoir  pour  interrompre  ce 
bon  euvre,  sollicitantz  ung  chascun,  et  veillantz,  jour  et 
nuict ,  pour  dresser  des  remonstrances  et  une  longue  res- 
ponce  pardellà,  affin  d'y  divertyr  les  gens  de  bien  de  ce  bon 
et  sainct  propos,  et  les  abuser  d'une  veyne  espérance  de 

secours  d'Angleterre,  d'Allemaigne  et  de  Flandres;  et 
font  tenir  prest  ung  Lachemaye,  qui,  naguyères,  en  est 
venu,  pour  le  renvoyer  avec  ceste  ample  dépesche.  Dont 
je  desireroys.  Sire,  que  fissiez  uzer  de  quelque  dilligence 
vers  les  dictz  de  Poictou  et  de  la  Rochelle,  pour  prévenir 
vers  euk  la  malice  des  dictz  ministres;  et,  de  ma  part, 
j'essaye  bien,  par  les  meilleurs  moyens  que  je  puis,  de  fère 
escripre  l'agent  de  la  Rochelle  et  les  aultres,  qui  sont  de 
ce  quaj^-tier  là,  tout  au  contrayre  de  leurs  dictes  dépesches. 
J'entendz  que,  depuis  deux  jours,  les  dictz  ministres  font 
courir,  de  main  en  main,  une  déclaration  qu  ilz  disent  venir 
de  M*^  le  Prince  de  Condé,  et  quelques  aultres  escriptz  que 
je  n'ay  peu  encores  recouvrer;  mais  je  feray  diUigence  de 
sçavoyr  que  c'est,  pour  en  advertyr  Yostre  Majesté. 

Il  semble  que,  sur  ce  malcontantement,  que  la  Royne 
d'Angleterre  a  conceu  de  la  comtesse  de  Lenox,  qu'elle 
dellibère  de  renvoyer  M^  Quillegreu  en  Escosse.  Je  ne  sçay 
à  quelles  fins  ;  mais  je  feray  observer  l'occasion  pour  quoy 
c'est,  affin  de  pourvoyr,  le  mieulx  que  je  pourray,  qu'il 
n'en  viegne  détriment  à  vostre  service.  Et  sur* ce,  etc. 
Ce  xxif  jour  de  novembre  4574. 

La  dicte  Dame  et  les  siens  sont  aulcunement  espouvantez  des 
prodiges ,  qui  apparoissent  par  deçà  ;  et  mesmes  que ,  depuis  la 
double  marée  ,  du  vj*  de  ce  moys,  il  a  esté  veu  de  grands  brandons 
de  feu,  en  l'ayr,  qui  ont  rendu  les  deux  nuicls,  du  xv*  et  xvj"  du  pré- 
sent, aussi  lumineuses  et  clères  comme  de  plein  jour,  encor  qu'il  ne 
fit  poinct  de  lune.  Et  ont  continué  les  dictz  feux,  en  diverses  figures, 
depuis  les  deux  heures  après  minuict ,  jusques  envyron  les  huict 
heures  du  malin ,  que  le  soleil  estoit  desjà  bien  haut.  Sur  quoy,  aul- 
cuns  astrologiens  de  ce  royaulme  ont  esté  mandez;  mais  ne  sçay 
encore  quelle  signiffication  ils  y  donnent. 

CCCCXIX'  DÉPESCHE 

— ^,dn  xxvii«  jour  de  novembre  1574. — 

(  Envoyée  jusques  à  Calais  par  la  voye  du  S'  Acerbo.  ) 

Danger  de  la  reine  d'Ecosse.  — Prière  de  Marie  Stuart  au  roi  pour  qu'il  la 
prenne  en  sa  protection.  — Instances  des  protestans  de  France  auprès  de 
M'  de  Méru.  — Késolulion  des  habitans  de  la  Rochelle  de  se  défendre  jus- 
qu'à la  dernière  extrémité. — Changement  apporté  dans  les  bonnes  dispo- 
sitions des  Anglais  par  la  violation  de  la  capitulation  de  Fontenay. 

Au   Roy. 

Sire ,  j'ay  addressé ,  en  la  meilleure  et  plus  digne  façon 
que  j'ay  peu,  à  la  Royne  d'Escosse,  vostre  seur,  la  lettre 
que  Yostre  Majesté  luy  a  escripte,  du  vii]*"  du  passé;  et 
elle  m'a  mandé  qu'elle  s'en  est  resjouye,  oultre  mesure, 
et  plus  que  de  nulle  autre  chose,  qui  luy  eût ,  en  ce  temps, 
peu  advenir,  de  quelle  part  qui  soit  au  monde,  et  m'a 
faict  tenir  la  responce ,  qui  est  de  sa  main ,  laquelle  j'ay 
adjouxté  à  ce  pacquet  ;  et  croy  que  la  consolation  et  visite 
de  vos  lettres ,  à  ceste  pouvre  princesse ,  vous  sera  imputé 
à  ung  euvre  de  grande  charité  devant  Dieu,  et  ung  office  de 
singullière  recommandation  envers  les  princes  souverains , 
et  envers  les  gens  de  bien  de  toute  la  terre.  La  dicte  Dame 
loue  Dieu  de  vostre  heureuse  arrivée ,  et  le  prie  incessam- 
ment, pour  le  bon  succès  de  voz  affères,  et  pour  la  gran- 
deur et  félicité  de  Vostre  Majesté.  Elle  est  si  subjecte  à 
calompnies ,  et  ses  ennemys  sont  si  promptz  à  luy  attri- 
buer l'occasion  de  toutz  les  maux  et  désordres  qui  survien- 
nent en  ceroyaulme,  qu'ilz  ont  voulu  imprimera  la  Royne, 
sa  seur  ,  qu'elle  estoit  cause  du  mariage  du  comte  de  Lenox 
avec  la  fille  de  la  comtesse  de  C4herosbery ,  et  qu'elle  avoit 

ligué  la  duchesse  de  Suffolc  et  la  comtesse  de  Lenox  avec 
la  dicte  comtesse  de  Cherosbery  pour  monopoler  plusieurs 
choses  pour  elle  dans  ce  royaulme  ;  là  où ,  au  contrayre , 
elle  crainct,  plus  que  chose  du  monde,  que  de  la  racoin- 
tance  de  ces  troys  dames ,  desquelles  les  deux  luy  ont  esté 
tousj ours  très  ennemyes,  ne  luy  \iegne  beaucoup  de  tra- 
verse en  ses  affères  et  ung  préjudice ,  par  trop  grand ,  à  sa 
propre  liberté.  Dont,  de  quelle  part  que  puisse  procéder 
le  mal ,  elle  a  senty  qu'on  faysoit,  là  dessoubz,  une  aspre 
menée  pour  l'oster  de  la  garde  du  comte  de  Cherosbery , 
et  la  mettre  en  des  mains  qu'elle  n'a  moins  suspectes  que 
la  mort.  Sur  quoy  m'a  escript  qu'elle  recouroit ,  comme 
vostre  belle  seur ,  et  vostre  principalle  allyée  ,  et  de  vostre 
sang,  à  la  protection  de  Y ostre  Majesté,  et,  qu'en  cas 
qu'on  la  voulût  mettre  en  mains  suspectes,  qu'elle  voussup- 
plioyt  de  vous  y  oposer ,  et  de  protester  de  la  conservation 
de  sa  vye,  et  de  vanger  sa  mort,  et  le  tort  et  injure  qu'on 
luy  feroit  ;  et  que  c'est  bien  ce  qu'elle  doibt  et  peut  juste- 
ment espérer  de  l'appuy  de  vostre  couronne. 

Je  ne  luy  ay  encores  respondu ,  mais ,  ayant  descouvert, 
premier  qu'elle,  toute  ceste  trame,  j'ay  mis  le  plus  de 
dilligence  et  de  soing  que  j'ay  peu  d'y  remédier,  et  espère 
que  les  choses  n'iront  si  mal ,  comme  ses  ennemys  le  pro- 
curent, ny  comme  elle  a  eu  juste  occasion  de  le  craindre. 
Néantmoins  il  vous  plerra  me  commander,  là  dessus, 
vostre  volonté,  et  me  mander  ce  que  j'auray  à  luy  res- 
pondre. 

Le  S»  de  Vassal  est  arryvé ,  avec  vostre  dépesche ,  du 
X*  du  présent ,  sur  laquelle  j'espère  voyr  bientost  ceste 
princesse ,  et  je  satisferay,  puis  après,  à  toutz  les  chefz  de 
vos  lettres ,  le  plus  tost  et  le  mieulx  que  ma  santé ,  la- 

quelle  je  sentz,  de  jour  en  jour,  évidemment  emj)irer,  en 
ce  lieu,  me  le  pourra  permettre.  Et  vous  diray  cepandant 
Sire  ,  que,  sur  ce  que  j'ay  faict  cognoistre  en  ceste  court, 
que  les  allées  et  venues ,  que  M""  de  IVféruy  faisoit,  m'es- 
toient  suspectes  et  plus  encores  celles  des  ministres;  il  m'a 
esté  respondu,  quand  aulx  ministres,  qu'on  ne  pouvoit,  en 
Dieu  et  conscience ,  refuzer  d'ouyr  ce  qu'ilz  trouvoient 
nécessayre d'estre  dictet  remonstré,  ou  bien  proposé,  pour 
la  deffance  de  leur  relygion ,  qu'ilz  avoient  commune  avec 
cest  estât,  et  qu'à  cella  je  m'oposeroys  en  vain;  mais 
quand  à  l'aultre,  que  je  n'avoys  à  me  plaindre  de  faveur 
qu'on  luy  fît,  car  l'on  n'avoit  encores  veuny  ouy  parolle 
de  luy,  qui  ne  fût  sellon  l'honneur  et  dignité  de  Vostre  Ma- 
jesté ,  et  pour  le  repos  de  vostre  royaulme  ;  et  ne  se  cog- 
noissoit  rien  en  luy  qui  sentît  la  rébellion ,  car ,  quand  il 
en  monstreroit  le  moindre  signe  du  monde ,  il  ne  trouveroit 
plus  tel  visage  ,  en  ceste  princesse  ,  ny  aulx  siens  ,  comme 
il  a  voit  faict ,  ny  n'auroit  plus  aucun  accez  à  eulx. 

Je  ne  puis,  à  dire  vray  ,  Sire,  bien  descouvrir  s'il  trame 
rien  avec  la  dicte  Dame,  mais  je  ne  me  puis  contanter 
que  le  ministre  Villiers ,  et  quelques  aultres ,  ses  sembla- 
bles ,  soient  ordinayrement ,  et  trop  souvant ,  en  secrette 
conférance  avecqucs  luy;  et  que  je  commance  d'entendre 
qu'il  se  parle,  parmy  les  siens ,  de  retourner  bientost  en 
Allemaigne.  Je  travailleray  de  le  réduyre  au  poinct  que 
m'avez  mandé  de  vostre  intention  par  toutz  les  moyens  et 
plus  vifves  persuasions  qu'il  me  sera  possible;  et  vous  ren- 
dray  compte  de  ce  qu'il  m'aura  dict. 

Quelqu'ung  m'a  rapporté,  du  costé  d'Ouest,  là  où  la 
comtesse  de  Montgommery  et  sa  famille  sont ,  que  le  jeune 
Lorges  y  est  arrivé  secrettement ,  en  habit  iilcognu  ,  pour 

voyr  sa  femme  :  et  je  le  croy ,  en  partye ,  parce  que 
M'  de  Walsingam  m'a  mandé  qu'il  avoitreceu  des  lettres 
de  la  Rochelle,  que  je  pense  qu'il  a  apportées,  et  qu'on 
luy  mande  qu'on  se  dellibéroit  entièrement  d'attandre  l'ex- 
trémité, parce  que  l'exemple  de  Fontenoy  ^  leur  monstroit 
qu'il  ne  leur  seroit  gardé  capitulation,  ny  promesse, 
qu'on   leur  fît.  Sur  ce,  etc. 

Ce  xxvij^  jour  de  novembre  1574. 

Le  comte  de  Sussex,  grand  chambelland  de  ceste  princesse,  a  prins 
des  lettres  de  moy  à  M'  de  Matignon  et  au  cappitayne  Lago ,  pour 
pouvoir  tirer  le  nombre  de  cinq  cenlz  tonneaulx  de  pierre  blanche  , 
de  Caen  ;  dont  il  désire  qu'il  playse  à  Vostre  Majesté  leur  escripre , 
à  toutz  deux  ,  de  tenir  la  main  que,  sans  empeschement,  ny  destour- 
bier  ,  ny  sans  aulcun  grief,  ses  gens  puissent  fére  transporter  libre- 
ment la  dicte  pierre  deçà  la  mer.  De  quoy,  Sire ,  je  supplye  très 
humblement  Vostre  Majesté  le  vouloir  gratifiier. 

AlaRoyne. 

Madame ,  ayant  mis  peyne  d'approfondir,  en  ceste  court, 
l'occasion  de  quoy  il  est  advenu ,  qu'après  avoyr  faict  re- 
tarder le  voïage  de  M^  Wilson  en  Flandres,  et  l' avoyr  si 
bien  interrompu  qu'on  luy  avoyt  une  foys  mandé  de  des- 
charger ses  gens ,  il  y  ayt  depuis  ung  si  soubdain  change- 
ment qu'en  moins  d'une  heure  l'on  i'ayt  dépesché  et  l'ayt 
on  faict  incontinent  partir  5  il  m'a  esté  respondu  à  cella, 
que  la  grande  impression  que  j'avoys  donnée  à  ceste  prin- 
cesse qu'elle  pourroit  establir  une  ferme  et  perdurable  ami- 
tyé  avecques  le  Roy,  vostre  filz,  et  la  grande  réputa- 
tion qui  couroit,  icy,  de  sa  vertu,  et  surtout  qu'il  estoit 

'  Après  une  vive  résistance ,  les  protestans  qui  occupaient  Fontenay-le- 
Corate  capitulèrent  le  16  septembre  ï57/i  ;  mais ,  pendant  que  l'on  discutait 
les  dernières  conditions  ,  les  catholiques  furent  introduits  dans  la  ville  par 
surprise.  Les  articles,  déjà  accordés,  ne  furent  pas  exécutés. 

prince  di;  parolle  et  de  grande  vérité,  avoient  l'aict  qu'elle 
s'estoit  résolue  de  se  commettre  entyèrement  à  luy,  et  ne 
passer  plus  oultre  avec  le  Roy  d'Espaigne;  mais  que,  sur 
l'advertissement  que  ceulx  de  la  Rochelle  avoient,  depuis, 
mandé  :  que  la  capitulation  n'avoit  esté  gardée  à  ceulx  de 
Fontenoy ,  il  avoit  esté  remonstré  à  la  dicte  Dame  que, 
bien  que  le  Roy  se  voulût  rendre,  en  toutes  aultres  choses, 
fort  entier,  il  monstroit  néantmoins  desjà  qu'il  estoit  per- 
suadé, jouxte  le  concile  de  Constance,  de  ne  debvoir  tenir 
ny  foy  ny  promesse  à  ceulx  de  la  religyon  dont  elle  es- 
toit,  et  que,  pourtant,  elle  se  hastât  de  renouveller,  le 
plus  tost  qu'elle  pourroit,  avec  le  Roy  d'Espaigne,  les 
anciennes  amityés  de  Rourgoigne  ;  auxquelles ,  encor  que , 
pour  quelque  occasion ,  il  voulût  bien  suyvre  le  concilie  de 
Constance ,  il  n'entreprendroit  toutesfoys ,  pour  d' aultres 
grandes  utillitez,  de  préjudicier  aulx  dictes  anciennes 
amityés,  oultre  que,  jusques  icy,  il  n'avoit  jamays  démenty 
sa  parolle. 

Et  par  ce.  Madame,  que  j'ay  envoyé  assurer  que  ce 
que  ceulx  de  la  Rochelle  avoient  mandé  de  Fontenoy  estoit 
faulx,  aulcuns  de  ceulx  qui  se  monstrent  mieulx  inclinez  à 
la  France  qu'à  l'Espaigne,  m'ont  secrettement  adverty 
qu'on  sçavoit  trop  bien  ce  qui  en  estoit ,  et  que  je  n'en 
parlasse  plus;  et  m'ont  pressé  de  vousfère  ung  article,  ex- 
près, comme  il  est  besoing  qu'advertissiez  le  Roy,  vostre 
filz ,  que,  en  ceste  cause,  laquelle  est  aujourdhuy  la  plus 
grande  de  la  Chrestienté ,  et  laquelle  va  bander  toutes  les 
armes  et  puissances  des  Chrestiens  les  unes  contre 
les  aultres,  il  ne  veuille  laysser  prendre  au  monde  ceste  im- 
pression de  luy,  qu'il  ne  vueille  bien  garder  la  foy  et  les 
promesses  qu'il  donnera,  ou  aultrem^t  qu'il  se  prépare 


—  304  — 
ardiment  de  soubstenir,  dans  son  royaulme,  une  guerre 
continuelle,  sans  intermission ,  ny  relasche  aulcun ,  non 
seulement  avec  ses  subjectz,  -mais  avec  toutz  les  princes 
et  estatz ,  et  avec  toutz  les  intéressés  en  la  dicte  cause , 
jusques  à  ce  que,  par  une  deffinition  et  une  victoyre  géné- 
ralle,  il  ayt  exterminé  entyèrement  tout  aultant  qu'il  y  en 
a  au  monde. 

J'ay  respondu ,  sans  promettre  que  je  vous  en  escrip- 
rois,  ce  que  j'ay  estimé  digne  de  la  grandeur  du  Roy  et  de 
sa  couronne,  et  de  la  juste  cause,  qu'il  poursuyt,  de  re- 
couvrer l'obéyssance  de  ses  subjectz  ;  et  feray,  le  mieulx 
que  je  pourray,  pour  effacer  les  aultres  violentes  impres- 
sions, qu'on  s'efforce  de  donner  au  monde,  de  vostre  in- 
tention et  de  celle  du  Roy.  Et  sur  ce ,  etc. 

Ce  xxvij«  jour  de  novembre  1574. 


CCCCXX'  DEPESCHE 

—du  m*  jour  de  décembre  1574. — 
(  Envoyée  exprès  jusques  à  Calais  par  Jehan  Volet.) 

Audience.  —  Nécessité  de  faire  surveiller  les  protestans  qui  passent  d'Angle- 
terre en  France.  —  Démarches  faites  par  l'ambassadeur  auprès  de  M'  de 
Méru. — Plaintes  de  l'ambassadeur  à  raison  de  l'oubli  dans  lequel  on  laisse 
ses  services.  —  mémoire.  Détails  de  l'audience.  —  Réponse  d'Elisabeth  à  la 
déclaration  du  roi  qu'il  veut  maintenir  l'alliance  avec  elle.  —  Protes- 
tation d'amitié  de  la  part  de  la  reine  d'Angleterre.  —  Ses  instances  pour 
que  la  paix  soit  rétablie  en  France. — Conférence  de  l'amba-ssadeur  avec  les 
seigneurs  du  conseil. 

A    LA    ROYNË. 

Madame ,  ce  que  j'ay  recueilly  des  propos  et  responces 
de  la  Royne  d'Angleterre  en  ma  dernière  audience  ,  je  le 
metz  assez  particuUièrement  en  ung  mémoire  à  part  au 

Roy,  vostre  filz,  et  me  reste  seulement  de  vous  dire  que  la 
dicte  Dame  supplie  Vostre  Majesté  de  se  souvenir  que,  au 
premier  an  du  règne  du  feu  Roy,  Françoys ,  vostre  filz , 
vous  luy  promistes  l'amityé  de  voz  enfantz;  dont  elle  vous 
prie  tenir  vostre  parolle  pour  le  Roy,  qui  est  à  présent, 
ainsy  qu'avez  faict  pour  les  deux  passez  ;  et  qu'elle  ne 
doubte  nullement  que  n'ayés  encores  l'affection  très  bonne 
au  propos  que  luy  aviez  mis  en  avant  pour  le  quatriesme  5 
mais  l'on  s'est  bien  fort  escarté  de  la  voye  de  l'effaictuer, 
néantmoins  qu'il  ne  sera  jamays  qu'elle  ne  luy  vueille  beau- 
coup de  bien,  et  qu'elle  ne  l'honnore  et  n'ayt  une  très 
bonne  opinyon  de  luy. 

Je  suys  adverty.  Madame,  qu'il  y  a  ung  ministre,  nommé 
Joys,  homme  de  lettres ,  nourry  longtemps  en  Angleterre , 
lequel,  partant  d'icy,  disoit  s'en  aller  en  Constantinople , 
qui  s'est  arresté  à  Paris,  et  escript  souvant  par  deçà,  et 
mande  plusieurs  choses  à  l'advantage  des  eslevez,  et  qu'ilz 
obtiendront,  ceste  année,  tout  ce  qu'ilz  vouldront;  dont, 
de  tant  qu'il  parle  plusieurs  langues,  et  que,  soubz  ombre 
de  hanter  les  collèges ,  pour  l'occasion  des  lettres,  il  pour- 
roit  praticquer  des  intelHgences  dans  la  ville  contre  le  ser- 
vice de  Voz  Majestez ,  il  sera  bon  de  le  fère  chasser  ou 
aulmoins  prendre  garde  à  luy... 

J'ay  parlé  à  M'^deMéru,et  n'ay  rien  obmis  du  post- 
scripta  de  la  lettre  du  Roy  ni  des  poinctz  qu'il  vous  pleut 
toucher  au  S'  de  Vassal.  Je  l'ay  trouvé  en  coUère  et  mal- 
contant ;  mais  il  a  remis  de  me  respondre ,  dans  ung  jour 
ou  deux,  dont,  par  mes  premières,  je  vous  feray  entendre 
ce  qu'il  m'aura  dict.  Et  persévérant  plus  que  jamays,  Ma- 
dame, à  vous  supplyer  très  humblement  pour  mon  congé , 
sellon  que  je  sentz ,  de  jour  en  jour,  diminuer  ma  santé  et 

VI.  "20 

me  croystre  plusieurs  manquementz  en  la  continuation  de 
ceste  charge,  je  pryeray  le  Créateur,  etc. 

Ce  iij*^  jour  de  décembre  1574. 

Je  ne  sçay  de  quelz  termes  uzer  pour  me  douloir,  à  Vostre  Majesté, 
de  m'avoyr,  non  oublyé ,  mais  déjetté  très  honteusement  de  celle 
grande  distribution  de  biens  qui  a  esté  faicte,  à  Tarryvée  du  Roy,  vos- 
tre filz.  Aulmoins  me  debvoit  ce  béneffice,  qu'on  m'a  osté,  qui  estoit 
tout  mon  bien  ,  eslre  rendu  ;  et  ne  puis  dire,  Madame,  sinon  que  je 
suis  celluy,  à  qui  il  vous  playst  de  fère  porter  la  plus  notable  marque 
d'indignité  et  de  défaveur,  et  de  malcontantement,  qu'à  nul  aultre 
gentilhomme ,  qui  soit  au  service  de  Voz  Majestez  ;  et  je  laysse  bien  à 
Dieu  ,  et  elles  ,  de  juger  si  je  l'ay  mérité. 

MÉMOIRE  AU   ROT. 

Sire  ,  il  n'est  besoing  que  je  vous  racompte  les  propos  que  j'ay  te- 
nus, ceste  foys,  à  la  Royne  d'Angleterre ,  car  je  les  ay  prins  de  la 
lettre  que  Vostre  Majesté  m'a  escripte,  le  x»  du  passé  ,  et  il  sera  fa- 
cille  de  comprendre  quelz  ilz  ont  esté  par  les  responces  que  la 
dicte  Dame  m'a  faictes ,  qui  sont ,  en  substance ,  comme  s'ensuyt  : 

Que  jamays  chose  ne  luy  estoit  mieulx  advenue  ,  sellon  son  désir, 
que  l'effaict  de  la  légation  de  milord  de  INorth ,  puisque ,  des  lettres 
qu'elle  vous  a  escriptes  par  luy,  et  des  poinctz  qu'il  vous  a  explicqué 
de  sa  créance,  il  vous  reste  du  contantement  ;  et  que  toute  l'ambas- 
sade et  l'ambassadeur  vous  ont  esté  agréables,  car  la  principalle  in- 
tention qu'elle  a  eue ,  en  le  vous  envoyant,  a  bien  esté  d'honnorer 
vostre  grandeur,  et  donner  ung  évident  tesmoignage  au  monde  de 
l'affection  qu'elle  porte ,  très  bonne  et  de  très  bonne  seur,  à  Vostre 
Majesté,  et  à  l'establissement  de  voz  affères  ; 

Qu'elle  a  ung  singuUier  playsir  de  voyr,  par  ce  commancement, 
que  vous  voulez  tenir  en  quelque  bon  compte  son  amityé ,  et  luy 
donner  à  elle  une  très  grande  espérance  de  la  vostre  ;  que  ce  qu'elle 
désire  maintenant ,  le  plus  au  monde ,  est  que  les  choses  puissent 
ainsy  procéder  entre  vous  que  vous  ayez  mutuellement  à  prendre 
une  très  assurée  confiance  l'ung  de  Taultre  ', 

Que  nulle  meilleure  ny  plus  honnorablé  nouvelle  eust  elle  peu 
entendre  de  voz  vertueuses  dellibérations ,  que  celle  que  je  luy  ay 
assurée  que ,  de  vostre  propre  naturel  vous  avez,  de  vouloir  résolue- 
ment  tenir  voz  promesses  ,  et  manquer  plustost  à  la  vye  que  à  la  pa- 

rolle  que  vous  aurez  une  foys  donnée  -,  que,  sur  le  solide  fondement 
de  ceste  vostre  constante  volonté ,  laquelle  csioit  vrayement  royalle 
et  digne  de  vous,  qui  estiez  par  extraction  ,  et  par  élection  ,  et  par 
succession _,  le  plus  royal  prince  qui  ayt  esté,  de  longtemps,  en  la 
Chrestienté,  elle  se  disposcroit  en  toile  sorte  vers  vostre  amityé  que, 
s'il  n'y  deffailloit  de  correspondance  ,  de  vostre  costé ,  vous  pourriez 
fère  estât  d'avoyr  en  elle  la  plus  entière  et  parfaicte  bonne  sœur,  et 
bonne  amye,  qui  fût  au  monde; 

Qu'elle  ne  vouloit  nyer  qu'on  ne  luy  eût  voulu  donner  quelque 
maie  impression  des  promesses,  à  quoy  on  vous  pouvoit  avoyr  obligé, 
passant  par  Tltalie,  contre  elle,  et  contre  le  repos  de  son  royaulme, 
ou  contre  sa  religyon  ;  dont  se  rcsjouyssoit  bien  fort  de  ce  que  luy 
donniés  parolle  ([u'il  n'en  estoit  rien,  et  que  vous  vous  trouviez  libre 
de  toutes  ligues  et  obligations  ,  sinon  des  anciennes  de  vostre  cou- 
ronne, et  de  celle  que  pouviez  avoyr  avec  elle,  à  cause  du  sèrement 
du  feu  Roy,  vostre  frère ,  et  avec  le  royaulme  de  Pouloigne,  à  caus<^ 
du  vostre  ; 

Que,  puisque  vous  estiez  résolu  de  vivre  en  bonne  intelligence 
avec  les  princes  et  estatz  voz  voisins,  qui  la  voudroient  avoyr  bonne 
avecques  vous ,  que  vous  la  vous  pouviez  ardiment  promectre  très 
seure  et  perdurable ,  de  son  costé;  car,  tant  qu'elle  vivroit,  vous  en 
pourries  fère  très  certain  estât  ; 

Que  nulle  chose  au  monde  vous  pouvoit  elle  plus  louer,  ny  plus 
recommander,  que  celle  voye  de  paix  ,  que  proposiez  de  suyvre , 
pour  mettre  le  repoz  en  vostre  royaulme ,  et  que  celluy  vous  seroit 
bien  traistre  et  infidelle ,  voyre  très  cruel  ennemy,  qui  vous  ozeroit 
conseiller,  ou  dire,  qu'il  ne  fût  honnorable  et  utille ,  et  mesmes  très 
nécessayre  de  la  fère; 

Que,  pour  le  bien  universel  de  la  Chrestienté ,  elle  sesentoit  obli- 
gée, entendant  le  grand  progrès  des  armées  et  victoires  du  Turc  sur 
les  Chrestiens ,  et  des  appareils  qu'il  faict  pour  entreprendre  plus 
avant,  de  vous  supplier  que  vueillez  embrasser  la  paix  publicque  et 
unyon  des  dictz  Chrestiens  ;  mais  encores  plus ,  pour  vostre  bien  et 
repos  particullier,  elle  vous  vouloit  fort  expressément  exorter  d'a- 
mortyr,  en  toutes  sortes ,  ces  guerres  de  vostre  royaulme  ,  et  y  em- 
ployer si  avant  vostre  clémence  et  doulceur,  et  l'authorité  de  vostre 
foy  et  parolle ,  que  voz  subjectz  puissent  seurement  retourner  à  l'o- 
béyssance  et  subjection  qu'ilz  vous  doibvent  ; 

Qu'elle  n'approuvoit  nullement  les  armes  des  eslevez,  en  quelle 
façon,  ny  soubz  quel  prétexte ,  (|u'ilz  les  eussent  prinses,  et  mesme- 

20. 

CCCCXXr  DÉPESCHE 

— du  vue  jour  de  décembFe  1 574.— 
(Envoyée  exprès  jusques  à  Calais  par  Estienne  Jumeau.) 

Négociation  de  l'ambassadeur  avec  M'  de  Méru.— Nouvelles  de  Marie  Stuart  ; 
crainte  qu'elle  ne  soit  commise  à  la  garde  de  l'un  de  ses  ennemis. — Sollicita- 
tions des  réfugiés. — Retour  de  lord  de  ^orlh.  —  Mémoire.  Détails  de  la  né- 
gociation avec  M'  de  Méru.  —  Désir  du  roi  qu'il  serve  d'intermédiaire  pour 
procurer  la  paix.  —  Plainte  de  M'  de  Méru  contre  la  conduite  tenue  à  l'é- 
gard des  Montmorenci. — Leur  justification.  —  Assurance  de  leur  entier 
dévouement  au  roi.  —  Désir  de  M"^  de  Méru  que  M'  de  Montmorenci ,  son 
frère,  soit  lui-même  choisi  par  le  roi  comme  négociateur.  —  Déclaration  du 
capitaine  La  Porte. 

A  LA  ROYNE. 

Madame,  je  pense  que  rien  n'a  esté  obmis,  comme  ver- 
rez par  le  mémoire  au  Roy  que  je  joins  à  ce  paquet ,  de 
ce  qui  se  pouvoit  déduyre  à  M^  de  Méru ,  pour  le  ramener 
au  sentiment  des  choses  que  desiriez  luy  estre,  de  moy 
mesmes,  et  encores  aulcunement  de  la  part  de  Voz  Maj es- 
tez, déclarées  touchant  l'acheminement  de  la  paix,  et  le 
divertissement  des  forces  estrangières ,  qui  ne  luy  ayt  esté 
vifvement  remonstré  ;  et  encores  qu'il  ayt ,  du  commance- 
ment ,  déchargé  ung  peu  sa  collère ,  si  est  il  revenu ,  à  la 
fin ,  à  la  modération  et  à  la  cognoissance  de  son  debvoir 
vers  Yoz  Majestez,  et  monstre  d'estre  tout  disposé  à  vous 
rendre  entière  obéyssance.  Il  est  bien  vray  qu'il  demeure 
ferme  en  la  justiffication  et  innocence  de  ses  deux  frères , 
et  de  ne  se  vouloir  desjoindre  ^e  leur  cause  ny  d'eux,  mais 
il  a  opinyon  que^  sans  difficulté,  ilz  se  réunyront  toutz  una- 
nimement, et  pareillement  son  beau  père,  et  ceulx  qui 
pourroient  dépendre  d'eux ,  au  poinct  que  Yoz  Majestez 

désireront,  s'il  vous  plaist  les  rendre  assurez  de  vostre  bonne 
grâce. 

Le  milord  de  North  n'est  encores  retourné,  dont  l'on 
s'esbahyt  assés  qu'est  ce  qui  le  peut. si  longtemps  retenir 
par  dellà. 

Geste  princesse  se  tient  si  offancée  du  mespris  que  la 
comtesse  de  Lenox  et  le  comte  et  la  comtesse  de  Cheros- 
bery  ont  tenu  d'elle,  en  ce  mariage  du  jeune  comte  de  Le- 
nox, qui  cBt  parant  de  la  couronne,  qu'elle  dellibère  de  le 
leur  fère  bien  sentir  à  toutz.  Mais  le  pis  est  qu'elle  veut  os- 
ter  au  dict  comte  la  garde  de  la  Royne  d'Escosse,  et  les 
ennemys  de  la  dicte  Dame  l'en  sollicitent  instamnïent;  de 
quoy  je  sçay  que  la  dicte  Royne  d'Escoce  sera  fort  trou- 
blée et  fort  marrye,  et  suis  en  grand  peyne  en  quelles 
mains  on  la  voudra  mettre.  Dont  je  supplye  très  humble- 
ment Vostre  Majesté  de  dire,  ou  fère  dire  à  l'ambassadeur 
d'Angleterre,  que  vous  suppliez  la  Royne ,  sa  Mestresse , 
de  ne  la  commettre  à  nul  qu'elle  ayt  suspect,  ny  qui  ne 
soit  seigneur  de  qualité  pour  respondre  du  traictement 
d'une  telle  princesse.  L'on  m'a  bien  faict  desjà  une  hon- 
norable  promesse  là  dessus ,  mais  je  crains  les  artiffices  et 
menées  de  ses  ennemys.  J'ay  obtenu  une  lettre  à  l'ambas 
sadeur  d'Angleterre,  par  laquelle  luy  ay  mandé  de  bayller 
ung  passeport  de  luy  à  Nau ,  pour  venir  jusques  icy,  et  il 
en  prendra  ung  aullre ,  icy,  pour  aller  trouver  la  Royne 
d'Escosse. 

J'ay  octroyé  des  certifficatz  à  des  habitants  de  Roen,  et 
de  Normandye ,  de  leurs  paysibles  déportementz  par  deçà , 
sur  des  bons  tesmoignages  qu'on  m'a  rendus  d'eux,  affin 
d'obvier  à  la  saysie  de  leurs  biens.  Et  y  a  ung  ministre, 
lequel,  entre  les  autres,  est  plus  modéré,  et  n'adhère  poinct 

aulx  violentz  conseils  de  la  guerre ,  ny  aulx  invectives  et 
praticques  de  ses  compaignons,  qui  m'a  faict  aussy  deman- 
der ung  certifficat  pour  luy  ;  mais ,  à  cause  de  sa  qualité 
de  ministre,  je  ne  luy  ay  poinct  voulu  octroyer  sans  en 
avoyr  expresse  permission  de  Yoz  Maj  estez ,  dont  vous 
plerra  me  commander  comme  j'auray  à  en  uzer  :  et  semble 
que  cella  pourroit  aulcunement  servir  de  tenir  leurs  opi- 
nyons  parties  et  divisées ,  en  ne  dényant  vostre  faveur  à 
ceulx  qui  l'ont  modérée  et  paysible. 

Le  cappitayne  Janeton,  après  s'estre  excusé  de  passer 
à  la  Rochelle,  ny  d'aller  trouver  le  Prince  de  Condé,  s'est 
résolu  de  se  retirer  à  vostre  service ,  ou  en  sa  mayson  ;  et 
persévérer  là,  toute  sa  vye,  en  l'obéyssance  de  Voz  Maj  es- 
tez, de  laquelle  il  ne  s'est  jamays  départy  ;  et  qu'il  aymeroit 
mieulx  estre  mort  que  d' avoyr  porté  les  armes  contre 
vostre  service.  Il  vous  supplye  très  humblement  de  luy  fère 
envoyer  ung  passeport  :  et  je  vous  promectz.  Madame,  que, 
par  ce  que  j'ay  veu  et  ouy  de  luy  par  deçà,  il  mérite  vostre 
faveur.  Je  suis  contrainct  de  vous  ramantevoyr  tousjours 
mon  congé,  et  vous  supplye  de  le  vouloir  fère  résoudre 
comme  chose  fondée  en  très  grande  nécessité.  Et  sur 
ce,  etc.  Ce  vij^  jour  de  décembre  1574. 

L'on  me  vient  d'advertyr ,  toute  à  ceste  heure ,  que  milord  de 
North  arrive  aujourd'huy  à  Douvre.  Et  je  viens  de  fère  une  petite 
négociation  avec  ung  seigneur  de  ce  conseil ,  suy  vant  laquelle  il  sera 
bon  que  différiez  de  fère  parler  du  faict  de  la  Royne  d'Escosse  à 
l'ambassadeur  d'Angleterre,  jusquesà  ce  que  Vostre  Majesté  ayt  aul- 
tres  nouvelles  de  moy. 

MÉMOIRE   AU   ROY. 

Sire,  après  que  M'  de  Méru  m'a  heu  fort  volontiers  escouté  ,  sur 
tout  ce  que  je  luy  ay  voulu  dire ,  conforme  au  postille  de  la  lettre 

de  Yosire  Majesté  ,  du  x'  du  passé ,  et  suyvant  ce  que  la  Royne , 
vostre  mère,  m'en  avoit  mandé  par  le  S'  de  Vassal ,  avec  plusieurs 
remonstrances  que  je  luy  ai  faictes ,  de  moy  mesmes  ,  de  ne  vouloir, 
iiy  luy  ni  ses  frères ,  gaster  une  cause  quUlz  réputoient  si  bonne  et 
juste  comme  la  leur,  et  ne  provoquer,  en  ce  temps,  Tindignalion  de 
Vostre  Majesté,  ny  celle  àjamays  de  la  couronne  de  France,  de  la- 
quelle eulx  et  feu  M»^  le  connestable,  leur  père  ,  et  leurs  prédéces- 
seurs avoient  mis  peyne,  jusques  icy ,  de  bien  mériter  d'icelle  ;  et 
elle  les  avoyt  plus  obligés  que  nulz  gentilzhommes  du  royaulme , 
dont  luy  monstreroient  maintenant  une  horrible  ingratitude,  et  la 
provoqueroient ,  durant  tout  vostre  règne  et  de  voz  enfantz  ,  et  qui- 
conque y  vînt  à  régner  après  vous  ,  à  une  très  juste  indignation 
contre  eulx,  pour  les  avoyr  et  toutz  les  leurs  à  Tadvenir  très  suspectz, 
et  ne  cesser  qu'elle  n'en  ait  exterminé  la  race ,  s'ilz  suyvoient  le  che- 
min qu'ilz  avoient  commancé  ; 

Et  pourtant  qu'il  voulût  embrasser  l'honneste  moyen  qui  luy  estoit 
offert  de  pouvoir  conserver  ,  pour  luy  et  ses  frères ,  vostre  bonne 
grâce ,  et  maintenyr  la  mayson  de  Montmorency  en  l'honnorable  de- 
gré qu'elle  a  esté  jusques  icy,  et  de  pouvoir  encores  un  jour  recueil- 
lir à  soy  la  succession  d'icelle,  et  celle  de  son  beau  père ,  et,  possible 
encores ,  Testât  que  son  dict  beau  père  tient ,  s'il  sçavoit  bien  uzer 
de  la  présente  occasion  ;  oultre  que  ce,  en  quoy  il  avoit  à  s'employer 
maintenant,  non  seulement  luy  éviteroit  les  dommages  et  dangers,  et 
luy  apporteroit  les  utilUtez  que  je  luy  déduysois ,  mais  luy  acquer- 
roit  ung  non  petit  mérite  envers  Dieu ,  et  une  grande  faveur  de 
Vostre  Majesté,  et  une  très  grande  louange  par  toute  la  France  ;  et 
qu'il  pouvoit  espérer  que  sa  dilligence  et  ses  bons  offices  en  cest  en- 
droict  auroient  tant  d'heur  qu'ilz  nous  produyroient  une  bonne  et 
désirée  paix,  sellon  que  je  luy  jurois,  devant  Dieu,  que  tout  ce 
qu'il  vous  avoit  pieu  me  fère  sentir  et  cognoistre  de  voz  intentions 
estoit  entièrement  dressé  à  la  paix  et  repos  de  voz  subjectz  ;  et  qu'il 
pesât  bien  que  luy  ny  ses  frères  ne  pouvoient  comparoistre  en  ceste 
guerre,  parce  qu'ilz  n'estoient  de  la  nouvelle  religyon ,  sinon  comme 
purs  rebelles  ,  et  qu'ilz  ne  se  donneroient  la  garde  que  les  dictz  de 
la  nouvelle  religyon  auroient  accepté  l'accommodement  que  Vostre 
Majesté  leur  vouloit  fère ,  et  que  luy  et  les  siens  demeureroient  de- 
hors, délayssés  de  toutz  les  Françoyset  nullement  soubstenus  d'aul- 
cun  prince  ,  ny  estât  estranger ,  et  que  la  fin  ne  leur  en  seroit  que 
honteuse  et  pleyne  de  confusion ,  et  d'une  grande  ruyne  de  leurs 
biens ,  de  leurs  vyes  et  de  leur  honneur ,  à  jamays. 

11  m'a  respondu ,  en  une  certeyne  façon ,  qu'il  est  venu  à  con- 
clurre  tout  au  contrayre  de  son  narré ,  car  m'a  parlé  en  homme  fort 
malcontant  et  tout  oultré  de  courroux  et  de  dheuil ,  de  ce  que  son 
frère  aysné  et  son  beau  père  estoient  trop  long  temps  détenus  pri- 
sonnyers,  sans  qu'on  examinât  leur  cause,  et  de  ce  que  ,  contre  la 
promesse  queYostre  Majesté  avoit  faicte  à  M-^  de  Dampville  àTurin, 
l'on  s'estoit  eflforcé  de  luy  fère  depuis  son  procès  à  Lyon ,  et  l'avoit 
on  contrainct,  maugré  luy,  de  prendre  le  party  où  il  estoità  présent  ; 

Et  pour  le  regard  sien ,  du  dict  S'  de  Méru ,  qu'on  sçavoit  assés 
qu'il  ne  s'estoit  absenté  pour  offance  qu'il  eût  faicte,  ains  pour  éviter 
l'orage  qu'il  voyoit  concité  contre  ceulx  de  sa  mayson  ;  et  s'estoit  re- 
tiré en  AUemaigne  ,  et  depuis ,  pour  ne  donner  souspeçon ,  passé 
icy,  oîi  il  s'estoit  comporté  en  bon  et  loyal  subject  de  Yostre  Majesté, 
et  néantmoins  ses  biens  estoient  meintenant  saysis,  et  deffanse  faicte 
de  luy  apporter  de  l'argent  par  deçà. 

Ce  qui  les  menoit ,  avec  l'impression  qu'on  leur  donnoit  d'ailleurs 
que  leur  ruyne  estoit  desjà  jurée,  à  ung  si  extrême  désespoir  que 
force  leur  estoit  de  chercher  des  remèdes  pour  ne  périr  du  tout , 
soubz  la  violence  de  ceulx  qui  bandoient  ainsy  vostre  authorité  con- 
tre eulx;  et  que,  sentans  leur  cause  bonne  et  juste,  et  eulx munis  de 
bonne  conscience  envers  Dieu  et  Vostre  Majesté ,  ilz  dellibéroient 
de  n'obmettre  ung  de  toutz  les  moyens ,  dont  ilz  se  pourroient  pré- 
valoyr ,  pour  repousser  plus  courageusement  ceste  injure ,  que 
ceulx  qui  la  leur  procuroient ,  et  qui  les  vouloient  opprimer,  ne 
pensoient  qu'ilz  le  peussent  fère  ; 

Adjouxtant  plusieurs  choses,  de  particullier,  de  luy  et  de  ses  frères, 
et  plusieurs  aultres,  de  général,  du  Royaulme,  qui  seroient  par  trop 
longues  icy. 

Néantmoins  le  pressant  de  restreindre  en  brief  ce  que  j'auroys  à 
vous  fère  entendre  de  sa  dellibération ,  il  m'a  dict,  et  encores,  après 
y  avoyr  mieulx  pensé  ,  m'a  mandé  qu'il  supplioyt  très  humblement 
Vostre  Majesté  et  la  Royne ,  vostre  mère  ,  de  le  vouloir  tenir  pour 
vostre  très  obéyssant  et  très  fidelle  serviteur ,  et  que  ce  qu'il  vous 
plerroit  luy  commander  _,  pour  paix  ou  pour  guerre ,  qu'il  seroit  tout 
prest  de  très  humblement  y  obéyr  ; 

Que  ses  frères  et  luy  ne  désirent  pas  tant  leur  propre  vye  comme  la 
bonne  grâce  de  Vostre  Majesté  et  la  paix  de  vostre  royaulme  ;  que 
très  volontiers ,  s'il  se  sentoit  avoyr  quelque  moyen  d'induyre  voz 
subjectz  à  la  dicte  paix,  ou  bien  de  divertyr  les  forces  estrangères 
qui  se  pourroient  apprestei  de  venir  en  France ,  qu'il  le  feroit ,  mais 

qiril  pouvoit  si  peu  en  Tung  ny  enTaulre,  estant  inesmement  s» 
loing  (pi'il  ne  sçauroit  par  où  y  commencer  ; 

Que  M"^  Dampville  estoit  là ,  beaucoup  plus  près ,  à  ([uy  Vostre 
Majesté  en  pourroit  fére  parler,  et  que,  si  estimiez  que  ceulx  de 
sa  mayson  peussent  aulcunement  servir  à  ces  deux  choses,  ou  à 
quelque  autre  de  vostre  intention ,  qu'à  son  adviz  M'  de  Montmo- 
rency estoit  le  plus  capable  de  toutz  ,  plein  de  persuasion  et  de 
conseil ,  et  qui  avoit  son  désir  du  tout  à  la  paix  et  à  l'establissement 
de  voz  affères ,  et  que,  s'il  vous  playsoit  le  fère  parler  à  M'  de  Damp- 
ville ,  sellon  que  vous  le  cognessiez  homme  entier  et  de  grande  sin- 
cérité ,  et  aviez  mille  expériences  et  mille  bonnes  cautions  de  luy,  il 
s'assuroit  qu'il  vous  serviroit  droictement  et  sincèrement ,  et  avec 
honneur  et  conscience  ; 

Qu'il  adjuroit  la  bonté  et  clémence  de  Vostre  Majesté  et  de  la 
Royne,  vostre  mère,  de  vouloir  fère  examiner  parla  règle  de  jus- 
tice ,  devant  les  payrs  de  France  ,  la  cause  du  dict  S'  de  Montmo- 
rency et  de  M' le  maréchal  de  Cossé ,  et  s'ilz  estoient  trouvez  cou- 
pables ,  que  luy  mesmcs  les  réputoit  dignes  de  mort ,  voyre  la  plus 
cruelle  que  nulz  aultres  subjectz  de  la  terre  ;  mais  ,  s'ilz  estoient  in- 
nocentz,  qu'il  vous  suppUoyt,  au  nom  de  Dieu,  de  les  remettre  en  li- 
berté ; 

Que  s'il  vous  playsoit  de  disposer  des  estais  de  ses  deux  frères  et 
de  son  beau  père,  et  du  sien,  et  mesmes  prendre  de  leur  bien,  si 
pensiez  qu'ilz  en  eussent  trop ,  et  leur  commander  de  demeurer 
comme  privez  gentilzhommes  en  leurs  maysons,  sans  se  mesler  de 
rien ,  ou  bien  de  vuyder  le  royaulme ,  qu'ilz  seroient  prestz  d'obéyr 
à  tout  ce  qu'il  vous  plerroit  leur  commander. 

Et  c'est  en  substance  tout  ce  que  j'ay  peu  tirer  de  luy. 

Le  cappitayne  La  Porte  m'est  venu  dire  qu'il  juroit  à  Dieu  de  n'a- 
voyr  jamays  pensé  (ju'à  eslre  très  obéyssant  et  très  fidelle  subject  et 
serviteur  de  Vostre  Majesté ,  et  qu'il  ne  s'estoit  absenté  pour  chose 
qu'il  eût  jamays  dicte  ny  faicle  au  contrayre  ;  mais,  parce  qu'il  avoit 
esté  cherché  et  suivy  pour  le  fère  prisonnyer,  aussytost  que  M'  de 
Montmorency  fût  prins  ,  il  avoit  bien  voulu  sortir  hors  du  royaulme, 
non  que  très  volontiers  il  ne  fût  allé  présenter  sa  vye  pour  servir  à 
la  liberté  de  M"^  de  Montmorency,  mais  qu'il  voyoit  bien  qu'on  ne  le 
vouloit  que  tourmenter  et  questionner ,  pour  tirer ,  par  violence  , 
quelque  déposition  de  luy,  pour  nuyre  au  dict  seigneur,  dont  estoit 
résolu  de  ne  retourner  jamays  en  France  qu'il  ne  fût  hors  de  prison. 

CCCCXXir  DÉPESCHE 

—  du  xii«  jour  de  décembre  1 574. — 
(Envoyée  exprès  jusques  à  Calais  par  Jehan  Mounyer.) 

Communication  de  l'ambassadeur  avec  Walsingham.  —  Instances  de  Walsing- 
ham  pour  que  la  paix  soit  rétablie  en  France.  — Démarches  de  l'ambassa- 
deur auprès  de  l'agent  de  la  Rochelle  afin  de  l'engager  à  rompre  toute  né  - 
gociation  avec  les  Anglais. — Avis  à  la  reine-mère.  Nouvelles  de  Marie  Stuart. 
— Arrivée  de  la  comtesse  de  Lennox  à  Londres. 

Au  Roy. 

Sire,  estant  milord  de  North  arryvé  en  ceste  ville  de 
Londres ,  le  \^  du  présent ,  il  y  a  séjourné  le  vj*',  et  est 
allé,  le  vij^,  trouver  la  Royne ,  sa  Mestresse,  à  Hampton- 
court,  où  j'ay  aussytost  envoyé  pour  sçavoyr  en  quelle  dis- 
position resteroit  la  dicte  Dame,  et  ceulx  de  son  conseil , 
après  qu'il  aura  faict  son  rapport.  Il  est  encores  là,  et  croy 
que  bientost  il  me  viendra  visiter,  dont,  de  ce  que  je  pourray 
noter  de  ses  propos,  et  de  ce  qui  me  sera  rapporté  de 
ceulx  qu'il  aura  tenus  à  la  court,  je  ne  fauldray  de  vous 
en  mander  incontinent  toute  la  particuUarité.  Aulcuns  de 
ces  cappitaynes ,  qui  estoient  allez  en  Hollande  avec  le  vi- 
dame  de  Chartres,  voyantz  qu'il  passoit  oultre  en  Ham- 
bourg ,  et  qu'il  dellibéroit  d'aller  vivre ,  comme  gentil- 
homme privé,  auprès  du  comte  Palatin,  sans  s'entremettre 
trop  avant  de  ceste  guerre,  s'en  sont  retournez  icy,  et  font 
semblant  de  vouloir  passer  à  la  Rochelle. 

Ceste  princesse  a  bien  mandé,  ces  jours  icy,  toutz  ses 
officiers  de  la  marine  pour  luy  venir  rendre  compte  des 
frays  qu'ilz  a  voient  faict ,  ceste  année ,  pour  l'apprest  de  ses 
navyres,  et  a  révoqué  toutz  mandementz  et  commissions,  à 


—   317    — 

celle  lin  de  n'y  employer  rien  plus  que  l'ordinayre  accous- 
tumé  à  la  garde  et  entrelènement  d'iceulx  dans  le  havre, 
jusques  à  ce  qu'elle  y  ayt  aultrement  ordonné,  mais  elle 
a  commandé  de  les  tenir  en  estât,  pour  estre  prestz  à  ung 
soubdein  mandement. 

Et  m'a  l'on  adverty  qu'il  y  a  une  secrette  dellibéra- 
tion  de  les  mettre  en  mer ,  et  de  dresser  un  gros  ar- 
mement ,  à  ce  prochain  printemps ,  si ,  d'avanture ,  la 
guerre  continue  en  France,  bien  que,  ayant  envoyé  fère 
par  le  S^  de  Yassal  une  gracieuse  négociation  avec  le 
S'  de  Walsingam  sur  la  continuation  de  l'amityé  et  de  la 
bonne  intelHgence  d'entre  ces  deux  royaulmes,  il  m'a 
mandé,  après  plusieurs  honnestetés  de  celle  dévotion  qu'il 
dict  avoyr  plus  grande  vers  vostre  service  et  vostre  cou- 
ronne, après  celle  d'Angleterre,  que  à  nulle  aultre  de  la 
Chrestienté,  qu'il  s'employeroit  de  toute  son  affection  à  nour- 
rir et  foraanter  par  deçà,  tant  qu'il  pourroit,  ceste  bonne 
amityé,  et  divertyr  toutes  occasions  d'altération  d'entre  Voz 
Majestez  ;  mais  qu'il  vous  supplioyt  et  adjuroit,  au  nom  de 
Dieu ,  de  commencer,  enl'endroict  de  voz  subjectz,  d'esta- 
blyr,  par  tout  le  reste  de  la  Chrestienté,  une  bonne  paix , 
sellon  qu'il  estoitplus  en  vostre  main  de  le  pouvoir  fère  qu'en 
celle  de  toutz  les  aultres  princes  chrestiens  ensemble;  et 
que  ne  voulussiez  mespriser  en  cella  ny  le  conseil  honneste 
ny  les  admonitions  cordiales  que  la  Royne,  sa  Mestresse,  et 
les  princes  d'Allemaigne  vous  en  faisoient  :  car  vous  ne  le 
pourriez  rejetter  sans  vous  nuyre  beaucoup  à  vous  et  les 
offancer  grandement  à  eulx,  et  les  bander  toutz  entière- 
ment contre  voz  entreprinses ;  et  qu'il  sçavoit  bien  que, 
s'il  vous  playsoit  octroyer  quelques  lieux  de  refuge  pour 
seureté  à  ceulx  de  vos  subjectz  qui  sont  en  armes,  et  en 

iceulx  l'exercisse  de  leur  religion,  que  la  paix  estoit  faicte; 
et  qu'il  avoit  naguyères  receu  des  lettres  de  M'  de  La 
Noue  qui  ne  portoient  en  elles  que  le  tesmoignage  d'ung 
vray  subject  et  serviteur. 

Sur  quoy,  depuis,  je  luy  ay  mandé  qu'il  ne  doubtat 
nullement  de  vostre  bonne  intention ,  et  de  vostre  désir  à 
la  paix,  mais  qu'il  admonestât  ceulx  de  voz  subjectz,  qui 
estoient  opinyastres,  de  se  contanter  des  honnestes  condi- 
cions  avec  lesquelles  vous  la  leur  pourriez  donner.  Et  ay 
envoyé  exorter  le  sire  Bobineau ,  agent  de  la  Rochelle,  de 
ne  vouloir  tromper  ses  citoyens  soubz  une  feincte  espérance 
de  secours  d'Angleterre,  car  je  luy  obligeois  ma  vye  que 
ceste  princesse  ne  luy  en  bailleroit  nullement,  ny  mesmes, 
quand  ilz  luy  consigneroient  leur  vye  entre  ses  mains ,  (ce 
que  je  m'assurois  que,  pour  leur  fidellité  et  pour  la  recor- 
dation  des  anticques  offances  qu'ilz  av oient  faictes  aulx 
Angloys,  avec  l'exemple  du  Havre  de  Grâce,  ib  ne  le  fe- 
roient  jamays),  elle  ne  la  voudroit  pas  accepter;  et  que,  si 
ceulx  cy  monstroient  au  dict  Bobineau  quelque  disposition , 
en  apparance ,  de  faveur  pour  les  dictz  de  la  Rochelle ,  que 
ce  n' estoit  que  pour  maintenir  la  division  et  fère  durer 
les  troubles  en  France,  d'où  proviendroit,  à  la  fin,  la  ruyne 
de  ses  dictz  citoyens  et  de  leur  ville ,  s' ilz  ne  se  remet- 
toient  bientost  en  l'obéyssance  et  bonne  grâce  de  Vostre 
Majesté. 

Sur  quoy  il  m'a  mandé,  depuis,  qu'il  me  remercyoit  de 
mon  advertissement,  et  qu'il  cognoissoit  qu'il  estoit  vérita- 
table,  dont  m'assuroit  avoyr  incontinent  escript  à  ses  dictz 
citoyens  d'entendre  incontinent  à  la  paix,  et  d'accepter  les 
condicions  que  Vostre  Majesté  leur  voudroit  offrir,  pourveu 
qu'ilz  vissent  de  la  seureté  pour  leurs  vyes,  et  qu'ilz  puis- 

sent  obtenir  quelque  exercisse  de  leur  religyon  pour  leurs 
consciences. 

Il  y  a  ung  gentilhomme  de  Normandye ,  nommé  Des 
Troyspierres,  qui  est  depuishuict  jours  passé  enceroyaulme. 
11  semble  qu'il  a  crainct  que,  à  cause  de  ceste  praticque  du 
Havre,  l'on  ne  voulût  courre  sus  à  ceulx  de  sa  religyon, 
dont  est  venu  à  refuge  par  deçà. 

Je  continueray,  Sire,  aultant  qu'il  me  sera  possible,  de 
veiller  icy,  et  d'y  estre  soigneux  de  vostre  service  ;  mais  le 
deflault  de  santé  et  mes  aultres  nécessitez  me  contreignent 
de  vous  supplyer  très  humblement  pour  mon  congé,  et  en 
presser  fort  instamment  Vostre  Majesté.  Sur  ce,  etc. 
Ce  xij^  jour  de  décembre  1574. 

ADVIS  A  LA  ROYNE. 

Madame  ,  je  suis  bien  en  peyne  pour  la  praticque ,  que  je  sentz 
qu'on  mène  tousjours  pour  fère  changer  de  gardien  à  la  Royne 
d'Escosse.  Vray  est  que  la  résolution  n'en  est  pas  encores  prinse  ,  et 
je  tiens  le  plus  ferme  que  je  puis  qu'elle  ne  se  face  poinct.  Dont 
j'espère  que ,  si  le  comte  de  Cherosbery  se  rend  ung  peu  difficile  , 
de  son  costé ,  comme  il  y  a  grande  apparance  qu'il  le  fera ,  que  les 
choses  en  demeureront  à  tant ,  et  qu'on  n'entreprendra  poinct  de  la 
luy  oster.  La  comtesse  de  Lcnox  vient  d'arriver,  laquelle  yra  demain 
en  court.  Elle  crainct  bien  fort  l'indignation  de  la  Royne ,  sa  Mes- 
tresse  ,  et  qu'elle  ne  la  face  remettre  dans  la  Tour,  à  cause  de  ce 
mariage,  mais  elle  s'appuye  sur  des  amys  qu'elle  pense  qui  luy  sau- 
veront ce  coup. 

CCCCXXIir   DÉPESCHE 

— du  xviii«  jour  de  décembre  1574. — 

(Envoyée  jusques  à  Calais  par  la  voye  du  S' Acerbo.) 

Audience.  —  Désir  du  roi  de  rétablir  la  paix  en  France.  —  Vive  assurance 
donnée  par  l'ambassadeur  que  lord  de  North  ne  peut  avoir  qu'un  compte 
favorable  à  rendre  de  sa  légation. — Emportement  d'Elisabeth  contre  la  con- 
duite tenue  à  son  égard  en  France.  —  Ferme  remontrance  de  l'ambassadeur 
sur  les  conséquences  qu'aurait  pour  elle  une  rupture  avec  le  roi.  —  Danger 
qu'elle  doit  craindre  en  s'unissant  aux  protestans  de  France.  — Déclaration 
de  la  reine  qu'elle  ne  veut  pas  s'unir  à  eux.  — Entreprises  formées  sur  Ca- 
lais, Boulogne,  Dieppe,  Le  Havre  et  Cherbourg.— Irritation  d'Elisabeth  à 
la  suite  des  rapports  faits  par  lord  de  North.  —  Efforts  de  quelques  sei- 
gneurs anglais  pour  amener  une  déclaration  de'guerre. 

Au  Roy. 

Sire ,  ayant  déduict  à  la  Royne  d'Angleterre ,  le  xv^  de 
ce  moys,  à  Ampthoncourt ,  les  honnestes  propos  d'amityé 
que ,  par  vostre  lettre  du  xxiij^  du  passé  ,  il  vous  playsoit 
me  commander  luy  tenir ,  avec  le  récit  de  vostre  voïage  en 
Avignon,  et  de  l'espérance  qu'aviez  de  mettre  la  paix  en 
vostre  royaulme ,  si  les  depputez  des  eslevez,  lesquelz  vous 
attandiez  de  brief ,  se  monstroient  raysonnables  en  leurs  de- 
mandes, et  à  recevoyrles  honnestes  condicions  qu'enten- 
diez leur  offrir;  auquel  cas,  s'ilz  ne  se  vouloient,  puis 
après ,  réduyre  à  vostre  obéyssance ,  vous  la  vouliez  bien 
prier  que ,  en  une  si  grande  opiniastreté  et  arrogance  que 
seroit  la  leur  ,  et  en  ce  maulvais  debvoir  qu'ilz  uzeroient 
vers  leur  Roy  et  Prince ,  elle  ,  Royne  et  Princesse ,  ne 
voullût  les  assister,  ny  permettre  qu'ilz  fussent  assistez  en 
rien  de  son  royaulme ,  ainsy  que  Vostre  Majesté  luy  pro- 
mettoit  bien  aussy  qu'en  tout  ce  qui  concerneroit  le  bien 
et  repos  d'elle  et  la  tranquillité  de  son  estât ,  elle  ne  sen- 

liroit  jamays  que  laveur  et  support  de  voslre  costé,  et  rien 
qui  la  peut  iiy  ennuyer  ny  fâcher. 

J'ay,  pour  occasion  bien  nécessayre,  suivy,  puis  après, 
à  luy  dire  que,  de  tant  que  c'estoit  toute  la  gloyre  et  féli- 
cité de  ma  négociation,  qu'elle  peut  trouver  en  Yostre  Ma- 
jesté les  poinctz  de  bienveillance  et  de  vraye  affection  dont 
m'aviez  cy  devant  commandé  de  luy  porter  parolle  de  vostre 
part,  et  que  pareillement  vous  trouvissiez  en  elle  celle 
vraye  correspondance  qu'elle  m' a  voit  fort  expressément 
enchargé  vous  escripre  de  la  sienne,  je  venois  maintenant 
me  conjouyr ,  avec  elle ,  de  ce  que  je  vouloys  croyre  que 
milord  de  North  ,  s'il  estoit  gentilhomme  d'honneur  et  de 
vérité,  il  luy  avoit  à  son  retour  rapporté  :  qu'il  avoit  trouvé 
en  Yostre  Majesté  tout  ce  qu'elle  pouvoit  désirer  en  cest 
endroict ,  et  encores  plus  abondamment  que  je  ne  le  luy 
avoys  jamays  sceu  expHquer  ny  ozé  promettre  ;  et  que  je 
louyos  Dieu  que  Vous,  Sire,  me  randiez  véritable  vers  elle, 
ainsy  que  je  la  supplioys  aussy,  et  l'adjurois  aussy,  sur 
l'honneur  et  vérité  de  sa  parolle ,  qu'elle  ne  me  voulût 
rendre  menteur  vers  vous,  sellon  qu'il  n'y  avoit  rien  de 
plus  expédient  en  toute  la  Chrestienté,  entre  nulz  aultres 
princes,  qu' estoit  le  poinct  de  l'amityé  entre  vous  deux;  et 
que  les  utillitez  s'en  mani festoient  si  grandes ,  conjoinctes 
avec  quelque  nécessité  du  temps  présent ,  pour  le  bien  et 
repos  de  touts  deux ,  et  la  tranquillité  de  voz  estatz ,  et  en- 
cores pour  l'accomodement  de  la  meilleure  part  de  la 
Chrestienté  ,  que  je  ne  pouvois  assez  louer  ny  assés  désirer 
ce  grand  bien. 

A  quoy  la  dicte  Dame ,  par  sa  responce,  m'a  récité  aul- 
cuns  propos,  que  milord  de  North  luy  avoit  rapporté,  bien 
fort  honnorables  de  Yostre  Majesté  et  de  la  Royne,  vostre 

mère,  et  telz  qu'elle  n'eût  sceu  désirer  rien  de  mieulx  que  ce 
que  voz  parolles  luy  avoient  signiffyé  de  vostre  bonne  intention 
vers  elle;  mais  qu'il  y  avoit  eu  d'aultres  démonstrations  en- 
tremeslées  qui  avoient  entièrement  monstre  le  contrayre. 

Et  s'est  lors  la  dicte  Dame,  en  haussant  la  voix,  affin  d'es- 
tre mieulx  ouye  de  ses  conseillers  et  des  dames  principalles 
qui  estoient  dans  sa  chambre,  licencyée  en  des  parolles 
grosses,  qui  m'ont  assez  troublé,  et  aulxquelles  je  n'ay 
voulu  différer  aussy,  tout  hault  et  en  la  mesme  présence  , 
de  promtement  et  bien  fermement  y  respondre ,  ainsy 
que ,  par  mes  premières,  j'en  feray  le  récit  à  Yostre  Ma- 
jesté. 

Et  après  luy  avoir  remonstré  le  tort,  qu'elle  se  faisoit, 
de  se  laysser  ainsy  transporter  à  l'artificieuse  persuasion, 
pleyne  de  malice ,  de  ceulx  qui  la  vouloient  brouiller  avec 
Vostre  Majesté,  et  de  leur  vouloir  tant  complayre  que  ,  sur 
de  petitz  faulx  rapportz ,  elle  se  mît  hors  des  honnorables 
termes  qu'elle  debvoit  garder  vers  Voz  Très  Chrestiennes 
Majestez ,  je  luy  ay  dict  qu'elle  avoit  assés  de  preuves  comme 
il  ne  manquoit  de  ceulx  qui  ne  cherchoient  rien  tant  que 
d'empescher  l'establissement  de  l'amityé  d'entre  vous  et 
elle ,  et  y  susciter  tousjours  de  la  meffiance  ;  et  qui  estoient 
bien  marrys  qu'ilz  n' avoient  de  quoy  vous  pouvoir  si  bien 
picquer  l'ung  contre  l'aultre  que  vous  en  fussiez  desjà  aulx 
mains;  et  qu'elle  jugeoit  bien  que  ce  n'estoit  pas  pour 
vostre  commun  bien  qu'ilz  le  faysoient ,  ains  pour  leur  in- 
térest ,  ou  pour  leurs  passions  et  vengences,  et  pour  leurs 
malcontantementz  ;  et  que,  si  c' estoient  princes,  ilz  crei- 
gnoient  l'unyon  de  voz  forces ,  et ,  si  c'estoient  subjectz , 
leur  prétention  n'estoit  plus  ny  pure  ny  simple  pour  la  con- 
sidération de  la  religyon  ny  pour  la  seureté  de  vyes ,  ains 

avoieiit  relevé  une  aultre  forme  de  prétencion,  de  laquelle 
nulle  autre  pouvoit  estre  ny  plus  odieuse ,  ny  plus  adver- 
sayre  à l'authorité  des  princes;  et  qu'elle  pensât,  si  l'on  la 
dressoit  contre  Yostre  Majesté,  quelz  aultres  princes  du 
monde  s'en  pourroient  saulver  :  car  l'on  ne  pouvoit  rien 
débattre  contre  les  qualitez  de  vostre  extraction,  estant 
encores  la  mémoyre  du  feu  grand  Roy,  Françoys ,  vostre 
ayeul,  et  de  la  Royne  Claude,  vostre  ayeulle ,  fille  du  Roy 
Loys  douxiesme  et  de  la  Royne  Anne ,  duchesse  de  Bre- 
taigne ,  et  la  mémoyre  pareillement  du  feu  Roy  Henry , 
vostre  père,  et  de  voz  deux  frères,  Roys,  et  la  présence 
de  la  Royne ,  vostre  mère ,  encores  toutes  fresches ,  et 
Vostre  Majesté  en  fleur  d'aage ,  garny  de  toutes  les  plus 
excellantes  qualitez  pour  régner ,  que  prince  qui ,  en  plu- 
sieurs siècles  ,  ayt  monté  à  ce  degré ,  et  lesquelles  une  na- 
tion loingtayne  de  Pouloigne  les  avoit  tant  prisées  qu'elle 
vous  avoit  esleu  pour  son  Roy;  et  aviez,  en  traversant 
l'Allemaigne  pour  y  aller ,  et  puis  l'Italye  ,  à  vostre  retour, 
esté  partout  approuvé  et  recognu  pour  ung  si  royal  et  accom- 
ply  prince  que  ceulx ,  qui  vous  estoient  propres  et  mutuels 
subjectz ,  avoient  maintenant  ung  trop  malheureux  tort  de 
ne  se  soubmettre  de  tout  leur  cueur  à  vostre  obéyssance , 
et  mesmes  qu'ils  ne  pouvoient  prétendre  que  vous  eussiez 
encores  rien  mal  administré ,  car  ne  faysiés  que  d'entrer 
au  premier  an  de  vostre  règne;  et  que  je  supplioys  la  dicte 
Dame  de  vouloir,  dez  maintenant,  fère  voyr  au  monde  qu'elle 
estoit  pour  favorizer  et  maintenir,  de  toutes  ses  forces,  la 
juste  et  royalle  cause  de  Yostre  Majesté ,  et  réprimer  celle 
trop  présomptueuse  des  eslevez. 

Sur  quoy ,  la  dicte  Dame  m' ayant  dilligemment  enquis 
de  la  qualité  de  ceste  aultre  cause  et  s' estant  représanté  en 

son  esprit  aulcunes  particullaritez ,  par  lesquelles  l'on  s'estoit 
efforcé  de  la  luy  fère  trouver  meilleure  et  plus  espécieuse 
qu'elle  n'estoit,  m'a  respondu ,  pour  la  fin,  qu'elle  vous 
rendoit  toutz  les  plus  grandz  mercys,  qu'elle  pouvoit,  pour 
l'honneur  et  bon  traictement  qu'aviez  faict  à  milord  de 
North ,  et  pour  les  bons  propos  que  luy  aviez  enchargé  de 
luy  apporter  de  vostre  amityé  et  persévérance  vers  elle; 
lesquelz ,  encor  que  ne  les  eussiez  estendus  en  beaucoup  de 
langage,  vous  les  aviez  néantmoins  si  bien  ordonnez  et  en 
parolles  de  telle  efficace  qu'elle  les  vouloit  indubitablement 
croyre,  et  tenir  vostre  amityé  en  tel  priz  que  vous  réputeriez 
de  ne  l'avoyr  mal  colloquée  ,  ny  mise  en  lieu  d'où  vous  n'en 
tiriez  toute  l'honneste  et  utille  correspondance  que  pour- 
riez désirer  de  la  meilleure  et  plus  germayne  bonne  seur 
qu'ayez  au  monde;  qu'elle  n'avoit  garde  de  laysser  rien 
procéder  d'elle,  ny  de  son  royaulme ,  qui  vous  peut  donner 
du  trouble  ez  affères  du  vostre,  car  se  jugeroit  elle  mesmes 
digne  d'estre  troublée  au  sien,  et  qu'elle  ne  boucheroit  là 
dessus  ses  yeulx  à  doigtz  ouvertz ,  ains  seroit  très  soigneuse 
d'empescher,  partout  où  elle  pourroit,  qu'on  n'y  commît 
de  l'abus;  et  qu'elle  vous  tesmoigneroit  davantage  de  sa 
bonne  et  droicte  intention  par  le  gentilhomme  que  dellibé- 
riez  envoyer  vers  elle. 

J'ay  monstre  que  je  demeuroys  bien  fort  satisfaict  de 
ses  derniers  propos,  mais  qu'il  me  restoit  d'avoyr  quelque 
satisfaction  de  ceulx  qu'elle  m'avoit  tenuz  auparavant. 

Et  estantdesjà  bien  fort  tard  je  mesuislicencyé,  avec  quel- 
que opinyon.  Sire,  d'avoyr  beaucoup  interrompu  la  trame 
qu'on  a  voit  ordye  pour  fère  que  ceste  princesse  rompît 
avecques  vous.  Et  semble  qu'il  sera  bon  que  Vostre  Ma- 
jesté face  haster  les  deux  personnages  qui  sont  ordonnez 


i 


—  325   — 
pour  venir  par  deçà:  car,  si  la  ligue  peut  estre  une  foys 
renouvellée  et  bien  confirmée,  il  y  a  grande  apparance  que 
les  aultres  poursuyvans  n'obtiendront  sinon  ce  qu'on  ne 
leur  pourra  honnestement  dényer. 

Je  suis  contrainct  pour  des  nouveaulx  advis  qu'on  me 
vient  de  donner,  touchant  les  cinq  places,  dont  vous  ay  cy 
devant  faict  mencion:  de  Callays,  Bouloigne,  Dieppe,  le 
Havre  et  Cherbourg;  de  vous  supplyer,  de  rechef,  très 
humblement,  qu'il  vous  playse  de  renforcer  les  garnisons 
et  advertyr  les  gouverneurs  de  prendre  bien  garde  à  eulx, 
car  il  y  a  entreprinse  sur  une  chascune  des  dictes  places. 

Je  remercye  très  humblement  Vostre  Majesté  de  la 
compassion,  qu'il  luy  a  pieu  avoyr  enfin  de  moy,  de  m'or- 
donner  ung  successeur  pour  me  retirer  de  ce  long  exil. 
Je  mettray  peyne  de  laysser  ceste  négociation  à  celluy 
qui  viendra,  en  si  bon  ordre,  qu'il  ne  s'y  pourra  cognois- 
tre  de  mutation  sinon  en  mieulx,  en  ce  que  je  ne  double 
qu'il  n'y  apporte  plus  de  suffizance  que  je  n'en  ay  heu; 
et  je  réserveray  ce  qui  me  reste  de  vye  pour  le  mettre  et 
exposer  à  jamays  pour  vostre  service.  Sur  ce,  etc. 

Ce  xviij*^  jour  de  décembre  1574. 

A     LA    ROYNE. 

Madame,  par  ung  de  ceulx  que  j'avoys  envoyé  à  Am- 
thoncourt  pour  observer  ce  que  milord  de  North  rappor- 
teroit  de  France,  et  pour  nolter  quelle  satisfaction  il  feroit 
prendre  à  la  Royne,  sa  Mestresse,  des  choses  de  dellà,  j'ay 
sceu  qu'il  avoit  meslé,  parmy  les  bonnes  choses  et  bien 
honnorables  qu'il  avoit  dictes  de  Voz  Très  Chrestiennes 
Majestez ,  aulcuns  si  malplaysantz  et  si  fascheux  rapportz 
d'elle  et  de  la  court,  que  la  dicte  Dame  restoit  extrême- 

ment  picquée  etotï'aiicée.  Et,  surcella,  l'estant  allé  trouver 
pour  luy  oster  cette  malle  impression,  elle  s'est  advancée 
de  descharger  son  cueur,  et  monstrer,  par  des  parolles 
qu'elle  a  dictes,  desquelles  je  ne  suis  demeuré  contant, 
qu'elle  l'avoit  bien  fort  ulcéré,  et  que  la  partye  estoit  toute 
dressée,  et  aulcuns  de  son  conseil  l'avoient  tramée ,  pour 
fère  qu'elle  passât  à  quelque  poinct  de  ropture  avec  Voz 
Très  Chrestiennes  Maj estez. 

Dont,  après  luy  avoyr,  tout  franchement  et  hault,  res- 
pondu,  mot  par  mot,  à  ce  qu'elle  m'avoit  dict,  sellon  que 
par  mes  premières  je  feray  le  discours  du  tout  à  Yostre 
Majesté,  j'ay  esté  contrainct  de  luy  uzer  de  la  remonstrance 
que  je  déduictz  en  la  lettre  du  Roy,  laquelle  m'a  semblé 
que  luy  a  ouvert  les  yeulx ,  et  luy  a  faict  comprendre  qu'on 
vouloit  artifficieusement  l'attirer  à  ceste  guerre  des  eslevez; 
si  bien  qu'avant  que  je  soye  bougé  d'avec  elle,  j'ay  emporté 
une  assez  bonne  espoyr  et  encores  une  plus  expresse  décla- 
ration de  son  intention  :  que  très  difficilement  se  layrra  elle 
embrouiller  en  leurs  entreprinses ,  aulmoins  elle  y  résistera 
le  plus  longtemps  qu'elle  pourra;  et,  si  envoyez  bientost 
requérir  la  confirmation  de  la  ligue,  j'ay  grande  espérance 
que  toutz  les  aultres  poursuyvantz  demeureront  exclus. 
Dont,  pour  mon  regard,  Madame,  je  prépareray  à  ces  deux 
gentilzhommes  qui  viendront,  l'ung  pour  la  dicte  confir- 
mation, et  l'autre  pour  résider,  tout  ce  qui  se  pourra  fère 
pour  obtenir  l'effect  de  ce  qu'aurons  à  requérir  pour  le 
service  de  Voz  Très  Chrestiennes  Majestez ,  vous  remer- 
cyant  très  humblement,  Madame,  de  la  souvenance  qu'il 
vous  a  pieu  avoyr  enfin  de  me  fère  ordonner  ung  succes- 
seur pour  me  retirer  d'icy.  Et  sur  ce,  etc. 

Ce  xviij*^  jour  de  décembre  1574. 

CCCCXXIV    D  El»  ESC  HE 

—  du  xxiiii»  jour  de  décembre  1574.  — 
{Envoyée  exprès  jusques  à  Calais  par  la  voye  du  S'  Acerbo.) 

Succès  que  Tambassadeur  espère  de  ses  eflforls  pour  détouruer  Elisabeth  de 
déclarer  la  guerre.  —  Nécessité  d'envoyer  promptement  les  députés  de 
France  qui  lui  ont  été  annoncés.  — Nouvelles  d'Allemagne  et  d'Espagne, 
—  Mise  en  arrêt  de  la  comtesse  de  Lennox  ,  de  son  fils  et  de  sa  bru. 

Au  Roy. 

Sire ,  je  ne  puis  avoyr  regret  d'avoyr  ung  peu  différé 
de  vous  escripre  la  maie  satisfaction  que  j'avoys  rapporté 
de  ma  dernière  audience,  car,  en  lieu  que  les  choses 
a  voient  commancé  d'entrer  en  ung  assés  maulvais  train,  et 
estoient  en  voye  d'aller  plus  mal ,  elles  ont,  grâces  à  Dieu, 
depuis,  reprins  ung  beaucoup  meilleur  chemin  ;  et  s'en  vont 
desjà  en  termes  que  j'ay  bien  opinyon  que  vous  n'aurez  que 
playsir  de  les  entendre  telles ,  comme  ,  dans  deux  ou  troys 
jours  au  plus  tard,  j'espère  que ,  par  ung  des  miens,  je  les 
vous  pourray  bien  particuUièrement  mander,  sellon  que 
j'en  ay  desjà  de  bonnes  erres.  Et  j'espère  de  travailler  en- 
cores  si  bien  que  je  feray  que  la  chose  ne  parviendra  qu'en 
bien  bon  estât  et  bien  rabillée ,  devant  Voz  Très  Chres- 
tiennes  Majestez.  Seulement  je  vous  supplye  très  humble- 
ment, Sire ,  de  fère  apprester  les  deux  personnages  qu'a- 
vez proposé  d'envoyer  par  deçà,  affin  que  ceste  princesse 
ayt  par  eulx ,  le  plus  tost  que  fère  se  pourra ,  ung  nouveau 
tesmoignage  de  vostre  droicte  persévérance  vers  elle,  car 
peu  s'en  faut  que  milord  de  INorth  et  les  siens  n'ayent  ren- 
versé tout  celluy  qu'elle  en  avoit  auparavant. 

J'entendz  que,  depuis  cinq  jours,  ceulx  cy  ont  dépes- 
ché  ung  personnage  de  qualité  en  Allemaigne ,  sur  le  re- 

tour  d'ung  autre  des  leurs  qui  n'en  fciysoit  que  d'arryver , 
avec  ung  nouvel  agent  du  comte  Palatin ,  et  avec  ung 
Valfenyère ,  qui  est  encores  icy  ;  lequel  on  m'a  dict  qu'il 
s'appreste  pour  passer  à  la  Rochelle,  et  qu'il  s'en  va  em- 
barquer à  Hamptonne  dans  ung  navyre  du  feu  comte  de 
Montgommery,  et  visiter  la  Comtesse,  en  passant,  qui  n'est 
sans  qu'il  ayt  bien  fort  négocyé  par  deçà. 

Le  ministre  Calvart,  agent  du  prince  d'Orange  ,  ayant 
esté  ,  toutz  ces  jours,  à  Amptoncourt,  s'en  va  aussy  bien- 
tost  trouver  son  maistre  en  Ollande  ;  et  m'a  quelqu'ung 
adverty  qu'il  porte  parolle  de  promettre  par  dellà  que  ,  si 
ung  nombre  des  meilleurs  vaysseaulx  du  dict  prince  se 
vuellent  mettre  en  mer,  comme  advanturiés ,  et  s'aller  te- 
nir en  Brouage,  et  vers  la  Rochelle,  qu'on  leur  donra  , 
soubz  main,  de  l'entretènement.  Il  peut  estre  qu'on  est 
rentré  en  allarme  du  nouvel  armement  qu'on  dict  que  le 
Roy  d'Espaigne..appreste  en  Biscaye,  et  qu'il  a  desjà  dé- 
signé pour  général  celluy  don  Martin  d'Alcandèle,  qui 
soustint  le  siège  d'Oran,  en  l'an  soixante  ung. 

Je  n'ay,  longtemps  y  a,  aulcunes  nouvelles  d'Escosse,  et 
M^  Quillegreu,  qu'on  faysoit  apprester  pour  y  retourner, 
est  encores  icy.  La  comtesse  de  Lenox  et  son  filz,  et  sa 
belle  fille ,  sont  commandés  de  ne  bouger  de  leur  logys,  et 
deffandu  que  nul  ne  parle  à  eulx  que  le  conseil  ne  les  ayt 
ouys.  La  Royne  d'Escosse  a  escript  une  bonne  lettre  à  la 
Royne  ,  sa  cousine,  pour  sa  justiffication  de  ce  qui  est  ad- 
venu ,  touchant  ce  mariage  du  comte  de  Lenox  ;  et  m'a 
l'on  dict  qu'elle  en  restoit  assés  satisfaicte,  tant  y  a  qu'on 
parle  encores  de  remuer  la  dicte  Dame;  mais  je  m'y  opo- 
seray  aultant  qu'il  me  sera  possible.  Sur  ce,  etc. 

Ce  XXI v*^  jour  de  décembre  1574. 

CCCCXXV  DÉPESCHE 

—  du  xxviij®  jour  de  décembre  1574. — 

(  Envoyée  exprès  jusques  à  la  court  par  Joz,  mon  secrettère.) 

Détails  de  la  précédente  audience.  —  Rapports  faits  par  lord  de  North  à  sou 
retour  de  France.  —  Ses  plaintes  contre  le  duc  de  Guise  et  les  autres  sei- 
gneurs de  la  cour. — Insulte  qu'il  déclare  avoir  été  faite  par  la  reine-mère  à 
la  reine  d'Angleterre.  —  Vive  irritation  d'Elisabeth.  —  Ses  emportemens. 
—  Protestation  de  l'ambassadeur  contre  le  reproche  adressé  à  la  reine- 
mère. — Ses  plaintes  contre  les  intrigues  qui  ont  pu  engager  lord  de  North 
à  dénaturer  les  intentions  du  roi. — Déclaration  d'Elisabeth  qu'elle  n'a  pas 
entendu  faire  injure  à  la  reine  mère.  —  Nécessité  de  donner  quelques  ex- 
plications sur  le  propos  qui  a  été  rapporté. — Bons  offices  de  Walsingham 
dans  cette  affaire.  —  Rapport  confidentiel  des  propos  répandus  par  lord 
de  North  sur  le  mépris  que  l'on  faisait  d'Elisabeth  à  la  cour  de  France.  — 
Ressentiment  d'Elisabeth.— Prière  pour  que  la  reine-mère  fasse  une  décla- 
ration écrite  qui  puisse  satisfaire  la  reine  d'Angleterre.  —  Mémoire  général. 
Bonnes  dispositions  d'Elisabeth  à  l'avènement  du  roi.  — Intrigues  pour  la 
détourner  de  l'alliance  de  France. —  Projets  de  l'Espagne.  —  Avis  donné  à 
Elisabeth  que  le  pape  a  fait  cession  de  l'Angleterre  au  roi ,  qui  a  le  pro- 
jet d'envahir  l'Ecosse ,  d'épouser  Marie  Stuart  et  de  conquérir  l'Angle- 
terre.—Mesures  arrêtées  par  la  reine  pour  former  une  ligue  avec  le  prince 
d'Orange  elles  protestans  de  France. — ^Engagement  pris  à  l'égard  de  M'  de 
Mèru  de  soutenir  la  ligue  du  bien  public.  — Projet  d'une  guerre  générale. 
— Avis  donné  à  l'ambassadeur  d'un  complot  dirigé  contre  le  roi,  —  Lettre 
confidentielle  au  roi.  Détails  particuliers  sur  la  conspiration. 

Au    Roy. 

Sire,  pour  rendre  compte  à  Vostre  Majesté  de  ce  que, 
par  mes  deux  précédentes  dépesches,  j'ay  réservé  de  vous 
escripre  en  ceste  cy ,  je  vous  diray  que  la  Royne  d'Angle- 
terre s'est  trouvée  extrêmement  offancée  des  maulvaiz  rap- 
portz  que  milord  de  North  luy  a  faictz ,  qui ,  à  la  vérité , 
luy  touchent  bien  fort ,  sellon  la  façon  qu'il  les  luy  a  dictz , 
et  la  fascheuse  interprétation  qu'il  leur  a  donnée  ;  non , 
qu'au  partir  de  Lyon,  à  mon  advis,  il  eust  pensé  d'en  uzer 
ainsy,  mais  il  en  a  esté  embouschc,  en  passant  en  ceste 

ville,  affin  de  provoquer,  par  toutz  les  plus  picquantz 
moyens  qu'il  pourroit,  la  dicte  Dame  de  rompre  avecques 
vous.  Et  aulcuns  de  son  conseil,  qui  sont  de  ceste  menée, 
quand  ilz  l'en  ont  veu  bien  altérée  et  en  coUère ,  l'ont  con- 
fortée d'en  debvoir  fère  ung  très  grand  ressentiment ,  de 
faict  et  de  parolle ,  se  persuadans  que  l'amityé  s'en  pour- 
roit bien  rompre. 

Dont  la  dicte  Dame  s' estant  proposée  que,  aussytost 
qu'elle  me  verroit,  elle  m'en  feroit  ouvertement,  et  en 
présence  de  ses  dicts  conseillers,  sentir  son  malcontante- 
ment,  elle  n'a  pas  failly  (après  qu'elle  m'a  eu  récité  aul- 
cuns bien  bons  et  bien  fort  gracieux  propos ,  de  ceulx  que 
ledictde  North  luy  avoit  rapportez  de  Vostre  Majesté  et  de 
la  Royne  vostre  mère ,  desquelz  elle  a  dict  estre  très  bien 
satisfaicte),  de  me  dire  qu'elle  avoit  à  me  fère  sçavoyr  que, 
si  on  luy  avoit  signiffyé ,  en  France ,  quelque  bonne  vo- 
lonté de  parolle,  l'on  avoit  bien  prins  aultant  de  peyne 
de  l'oltrager  et  de  l'offancer  par  effect;  car,  réservé  le 
comte  de  Charny ,  duquel  à  la  vérité  elle  avoit  à  se  louer, 
il  ne  s'estoit  trouvé  nul  autre  gentilhomme  françoys,  en 
toute  vostre  court ,  qui  eût  daigné  saluer  ny  entretenir ,  ny 
fère  ung  seul  bon  semblant  à  pas  ung  des  gentilzhommes 
angloix  qui  estoient  avec  milord  de  North  ;  et  que  M^  de 
Guyse,  en  mespris  d'elle,  et  pour  fère  honte  aulx  dictz 
gentilzhommes ,  leur  avoit  commandé ,  dans  vostre  cham- 
bre, qu'ilz  eussent  à  se  descouvrir,  bien  que  ce  ne  fût 
la  coustume  de  dellà,  et  avoit  uzé  d'aulcunes  parolles  et 
gestes  vers  eulx ,  qui  avoient  bien  monstre  combien  il  avoit 
d'animosité  vers  elle  ;  de  sorte  que ,  s'il  eust  esté  aultre 
part,  il  y  en  avoit  là  qui  eussent  entreprins  de  luy  bien  res- 
pondre;  et,  qui  pis  est,  que  la  Royne,  vostre  mère,  en 

sa  chambre,  ayant  l'aict  venir  ung  boull'on  abillé  à  l'an- 
gloyse,  avoit  dict ,  par  dérision ,  à  milord  de  North  ,  que 
c'estoit  proprement  le  feu  Roy  Henry  d'Angleterre;  de 
quoy  elle  avoit  le  cueur  plus  serré ,  et  se  tenoit  plus  ou- 
tragée que  de  nulle  aultre  chose  qu'on  luy  eût  dicte  ny  faicte, 
depuis  qu'elle  estoit  au  monde. 

Et,  là  dessus,  haussant  sa  voix,  affin  d'estre  mieulx 
ouye  de  ses  conseillers  et  de  ses  dames,  a  poursuivy,  en 
coUère,  le  propos,  avec  des  parolles  assez  grosses,  desquelles 
m'a  semblé  comprendre  qu'elle  a  dict  que ,  s'il  y  eût  eu 
de  l'honneur  en  la  Royne,  vostre  mère,  elle  n'eût  parlé 
ainsy  mal  honnorablement,  et  en  dérision,  d'ung  si  honnora- 
ble  prince  qu' estoit  le  feu  Roy,  son  père  ,  et  qu'elle  seroit 
très  marrye  d'avoyr  faict  ny  dict  rien  de  semblable  d'elle , 
ny  de  quelconque  aultre  prince  que  ce  soit  5  et  que  le  dict 
de  North  avoit  aulmoins  respondu  que  les  tailleurs  de  France 
avoient  peu  sçavoyr  la  façon  comme  s'abilloit  ce  grand  Roy , 
car  quelques  foys  avoit  il  passé  la  mer  à  bonnes  enseignes, 
et  avoit  bien  faict  parler  de  luy  par  dellà. 

Sur  quoy,  Sire,  estimant  que  je  debvois  commancer  ma 
responce  par  ce  dernier  poinct,  qui  touchoit  la  Royne, 
vostre  mère,  j'ay  addressé,  présantz  et  oyantz  les  aultres, 
ma  parolle  en  ceste  sorte ,  à  la  dicte  Dame  : 

Que  la  Royne,  ma  Mestresse,  mère  du  Roy,  Mon  Seigneur, 
estoit  toute  pleyne  d'honneur  et  aultant  honnorable  princesse 
qu'il  y  en  ayt  soubz  le  ciel,  sans  rien  réserver,  et  que  je  vou- 
lois  dire,  et  maintenir  jusqu'au  dernier  souspir  de  ma  vye , 
que  milord  de  North  n'avoit  veu  ny  ouy  d'elle,  ny  de  Vostre 
Majesté,  ny  mesmes  de  M*  de  Guyse,  ny  de  nul  autre 
prince  ny  seigneur  de  vostre  court ,  chose  aulcune  ,  procé- 
dant de  l'intention  de  Voz  Majestez  Très  Chrestiennes,  qui 

eût  esté  dicte  ny  faicte,  ny  qu'on  la  peut  interpréter,  contre 
la  dicte  Dame,  ny  contre  l'honneur  du  feu  Roy  Henry,  son 
père  ,  ny  contre  la  dignité  de  la  couronne  d'Angleterre  ;  et 
que ,  si  milord  de  North ,  ou  aultre ,  le  luy  avoient  aultre- 
ment  raporté,  qu'ilz  nel'avoient  bien  entendu,  ny  n'avoient 
ainsy  bien  négocyé  comme  il  convenoit  de  le  fère  entre 
princes. 

Et  m'est  venu,  Sire,  en  l'esprit  de  sommer  la  dicte 
Dame  qu'avant  que  je  sortisse  de  sa  chambre,  elle  vou- 
lut rabiller  ce  qu'elle  avoit  dit  de  la  Royne,  vostre  mère, 
ou  bien  qu'elle  me  donnât  congé  de  sortir  de  tout  hors  de 
sonroyaulme  ;  mais,  considérant  que  le  présent  estât  de  voz 
alFères  ne  requéroit  cella,  et  que  c'estoit  le  poinct  auquel 
les  adversaires  tendoient  le  plus,  j'ay  suivy  l'autre  expé- 
dient, de  remonstrer  à  la  dicte  Dame  ce  qui  est  porté  par 
ma  précédante  dépesche.  Et  ay  adjouxtéque,  puisqu'elle 
mesmes  advouoyt  que,  de  la  part  de  Vostre  Majesté,  qui 
faisiez  exacte  profession  d'estre  plus  soigneux  de  la  vérité 
de  voz  parolles  et  promesses  que  delà  propre  vye,  milord 
de  INorth  luy  en  avoit  apporté  de  très  bonnes,  avec  la  con- 
firmation d'icelles  par  une  vostre  lettre;  et  je  les  trouvois 
encores  très  confirmées  par  celles  qu'il  vous  avoit  pieu 
m'escripre,  depuis  qu'il  estoit  party  d'avecques  vous; 
joinct  qu'elle  sçavoit  bien  que  la  Royne,  vostre  mère,  l'avoit 
tousjours  fort  respectée,  et  luy  avoit  uzé  plus  d'honnestes 
traictz  d'amityé  que  princesse  qui  fût  au  monde ,  et  ne  l'a- 
voit jamays  offancée  ;  je  m'esbahyssois  par  trop  comme 
elle,  qui  estoit  prudente  et  advisée,  s' estoit  layssée  mener 
à  dire  d'elle  rien  qui  la  peut  offancer,  et  qu'elle  ne  cog- 
noissoit  qu'on  la  vouloit  tromper,  car  j'ozois  dire  libre- 
nient  que,   si  milord  de  North  et  ceulx  de  sa  suyte,  au 

sortir  de  vostre  cliambro,  fussent  saultez  dans  la  sienne, 
qu'ilz  ne  luy  eussent  apporté  que  tout  contantement  de  Yoz 
Majestez  ;  mais  ilz  avoient  apprins  ung  aultre  roollet  par 
les  chemins  ;  et  qu'indubitablement  la  Royne,  vostre  mère, 
laquelle  se  souvenoit  très  bien  que  le  feu  Roy  Henry 
d'Angleterre  avoit  esté  prince  très  estimé  de  son  temps, 
et  aultant  honnoré  et  bien  voulu  en  la  court  de  France  que 
en  la  sienne  propre,  n'avoit  aulcunement  parlé  de  luy, 
sinon  en  la  mesme  façon  qu'elle  eût  voulu  parler  des  feus 
Roys ,  ses  beau  père  et  mary  ;  et  que  M"^  de  Guyse  aussy 
estoit  si  modeste  prince  qu'il  n'avoit  uzé  de  parolle  ny  de 
démonstration  vers  les  Angloix ,  dont  elle  eût  occasion  de 
se  tenir  offancée  ;  car,  oultre  que  ce  n'estoit  son  naturel,  de 
dire  ny  fère  choses  semblables ,  il  s'en  fût  encores  abstenu 
pour  le  respect  du  lieu  et  de  la  présence  de  Vostre  Ma- 
jesté, bien  que  c' estoit  son  debvoir,  comme  grand  maistre, 
de  fère  advertyr  les  dictz  gentilzhommes  angloix  de  ne  se 
couvrir,  tant  que  Monseigneur  et  le  Roy  de  Navarre,  et  les 
aultres  Princes  et  grands  seigneurs,  qui  assistoient  à  ceste 
cérémonie,  seroient  descouvertz,  encor  que,  au  dict  de 
North,  quand  il  vous  expHcquoit  sa  créance ,  vous  luy  fis- 
siez tenir  le  bonnet  à  la  teste  ,  car  c' estoit  pour  davantage 
l'honnorer  à  elle  ;  et  que  M*^  de  Guyse  avoit  justement  peu 
supplyr  en  cella  la  faute,  que  ses  dictz  ambassadeurs  avoient 
faicte,  de  n'avoyr  adverty  les  gentilzhommes  comme  ilz  deb- 
voient  uzer  en  vostre  chambre,  et  néantmoins  j'entendoys 
qu'il  s' estoit  retenu  de  ne  le  fère  pas;  et  qu'au  reste,  quand 
elle  vous  eût  bien  dépesché  le  plus  grand  de  son  royaulme, 
ou  quand  même  l'Empereur  vous  eût  envoyé  quelqu'ung 
de  ses  enfantz  ou  de  ses  frères,  archiducz,  ilz  ne  pourroient 
justement  se  plaindre  que  ne  les  eussiez  faictz  fort  honno- 

rablement  recevoir  par  M'  le  comte  de  Charny  et  les  gen- 
tilshommes qui  avoient  receu  le  dict  de  North  et  sa 
trouppe  ;  et  que  je  sçavoys  bien  qu'il  n'avoit  pas  esté  faict 
davantage  ny,  possible,  tant ,  à  ung  comte  que  le  Roy 
d'Espaigne  vous  avoit  envoyé  :  dont  je  la  supplyois  de  ne 
se  vouloyr  laysser  transporter  en  cest  endroict. 

La  dicte  Dame ,  ayant  prins  de  bonne  part  ma  remons- 
trance ,  s'est  incontinent,  en  tout  le  reste  de  son  parler, 
bien  fort  composée  5  et  avec  beaucoup  de  modération  est 
venue  à  dire  plusieurs  choses  en  bien  fort  bonne  sorte  de 
Yoz  Majestez,  et  du  désir  qu'elle  avoit  d'establyrune  ferme 
amityé  avecques  elles.  Et  depuis  m'a  mandé,  par  troys  des 
plus  grands  et  principaulx  seigneurs  de  son  conseil,  qui 
estoient  présentz,  qu'elle  n'avoit  dict  ny  entendu  dire  de  la 
Royne,  vostre  mère,  sinon  que,  si  elle  avoit  dict  ou  faict, 
en  mespris  ou  dérision  du  Roy,  son  père,  ce  que  le  dict 
de  North  luy  avoit  rapporté ,  qu'elle  n'y  pouvoit  pas  avoyr 
beaucoup  d'honneur;  et  me  prioyt  d'enescripre  à  Voz  Ma- 
jestez affin  qu'elle  en  peut  estre  satisfaicte,  et  en  peut  sa- 
tisfère  ceulx  de  ses  subjectz  qui  en  estoient  escandalisez  ; 
et  qu'elle  ne  demeurât  offancée  par  Voz  Majestez,  lesquelles 
elle  ne  vouloit  nullement  offancer. 

Sur  quoy.  Sire,  je  supplye  très  humblement  Yostre  Ma- 
jesté me  donner,  par  voz  premières,  de  quoy  convaincre 
et  ce  que  le  dict  de  North  a  dict,  et  la  malice  de  ceulx  qui  le 
luy  ont  faict  dire  ;  et  que  ce  qu'il  vous  plerra  m'en  escripre 
soit  en  façon  que  je  le  puisse  monstrer  à  la  dicte  Dame.  Et 
s'il  plaist  à  la  Royne,  vostre  mère,  luy  en  escripre  ung  bon 
mot  de  sa  main,  elle  en  restera  extrêmement  contante. 

M'  Walsingam  a  faict  en  cest  endroit  ung  très  honneste 
office  vers  elle.  11  remercye  très  humblement  Vostre  Ma- 

jesté  de  l' honneur  que  luy  avez  faict  de  luy  escripre,  et  pro- 
mect  qu'il  employera  tout  sou  moyen  et  pouvoir  pour  con- 
server droictement  l'amityé  et  bonne  intelligence  qu'avez 
avec  ceste  couronne. 

Pardonnez  moy,  s'il  vous  playst,  Sire,  si  je  continue 
de  vous  importuner  pour  la  venue  de  mon  successeur,  car 
plusieurs  nécessitez,  et  mesmement  celles  de  vostre  ser- 
vice pour  le  deiïaut  de  ma  santé,  m'y  contreignent ,  mais 
j'espère  que  je  luy  lairay  ceste  négociation  en  très  bon 
estât.  Sur  ce,  etc.        Ce  xxviij^jour  de  décembre  1574. 

A  LA  ROYNE. 

Madame,  il  ne  fut  onc  à  princesse  du  monde  faict  ung  si 
fascheux  et  malplaysant  rapport ,  que  celluy ,  dont  milord 
de  North  et  ceulx  de  sa  trouppe  ont  uzé  à  leur  Mestresse , 
sur  la  pluspart  des  choses  qu'ilz  ont  veues  et  ouyes  en 
France;  car,  oultre  les  traictz  que  j'en  récite  en  la  lettre 
du  Roy,  vostre  filz,  j'ay  sceu  qu'ilz  ont,  d'habondant,  dict 
à  la  dicte  Dame  que ,  en  leur  faysant  Vostre  Majesté  voyr 
dans  vostre  chambre  deux  petites  neyiies  habilFées  comme 
elle,  vous  aviez,  et  aulcunes  de  voz  dames,  jette  tout  plein 
de  motz  qui  ne  pouvoient  estre  prins  qu'en  dérision  et 
mocquerie  d'elle  ;  et  mesmes  qu'il  avoit  bien  cognu,  quand 
vous  aviez  faict  semblant ,  en  luy  parlant  de  Monseigneur 
le  Duc,  vostre  filz,  de  luy  louer  la  beauté  et  belles  qualitez 
d'elle,  que  ce  n'avoit  esté  que  pour  vous  en  mocquer;  et 
s'est  efforcé,  par  toutz  les  moyens  qu'il  a  peu,  de  mettre 
au  cueur  de  la  dicte  Dame  qu'elle  estoit  infinyement  haïe 
et  mesprisée  de  Voz  Très  Chrestiennes  Majestez,  et  la 
moins  respectée  en  vostre  court  qu'en  nulle  part  de  la 
Ghrestienté;  de  sorte  que,  s'en  trouvant  elle  bien  fort  es- 

candalizée  et  quasy  oultrée  d'une  très  juste  dolleur,  de  se 
voyr  desprisée ,  injuryée  et  touchée  en  son  honneur  par 
ceulx  qu'elle  s'esforçoit  d'honnorer,  et  dont  elle  recher- 
che l'amityé,  elle  ne  s'est  peu  tenir  de  respondre  quelques 
mots  pour  revancher  l'honneur  et  dignité  de  son  père,  dis- 
simulant ce  qui  touchoit  particullièrement  à  elle,  non  pour 
l'oubher,  ains  pour  en  réserver  cachée  en  son  cueur  une 
indignation  et  vengeance  pour  lorsqu'elle  verroit  le  poinct 
de  vous  pouvoir  bien  nuyre. 

Mais,  aussytost  que  je  luy  ay  eu  fermement  assuré  du 
contrayre,  et  que  je  luy  ay  faict  voyr  qu'on  la  vouloit  trom- 
per, elle  s'est  ressouvenue  des  tesmoignages  d'amityé  que 
Vostre  Majesté  luy  avoit  tousjours  monstre  ,  qui  l'ont,  plus 
que  nulle  aultre  chose,  ramenée  incontinent  à  modération , 
et  lui  ont  faict  sentir  que  les  choses  n'estoient  telles  qu'on 
les  luy  avoit  données  entendre  ;  et  a  protesté  que ,  si ,  par 
collère,  n'ayant  bien  la  propriété  de  la  langue  françoyse, 
elle  avoit  advancé  quelque  mot  en  deffance  de  l'honneur 
du  feu  Roy  son  père,  elle  n' avoit  toutesfoys  dict  ny  en- 
tendu dir^,  sinon  que ,  si  Vostre  Majesté  avoit  ainsy  faict 
ou  parlé  en  mocquerye  et  dérision  de  luy,  comme  milord 
de  North  luy  avoit  rapporté ,  que  n'y  pouviez  avoyr  beau- 
coup d'honneur;  et  qu'elle  desiroit  qu'il  vous  pleut,  Ma- 
dame ,  luy  fère  voyr  que  cella  n'estoit  auculnement  advenu, 
et  que  aulmoins  il  n' avoit  esté  faict  en  ceste  mauvayse 
intention  de  dénigrer  la  mémoyre  du  dict  feu  Roy,  son 
père,  affin  qu'elle  en  peut  satisferre  ceulx  des  siens  qui 
avoient  ouy  le  mesmes  compte,  et  qui  jugeoient  que  l'hon- 
neur d'elle,  et  la  dignité  de  sa  couronne,  et  tout  ce  royaulme 
enestoient  grandement  intéressez. 

En  quoy.  Madame,  estant  ce  qu'elle  demande  bien  fort 

juste ,  et  mesmes  qu'il  semble  qu'il  y  auroit  de  l'injustice 
de  le  luy  refuzer,  j'espère  que  Vostre  Majesté  le  luy  accor- 
dera, jouxte  la  vraye  vérité  de  ce  qui  en  est,  qui  m'assure 
qu'il  ne  y  a  rien  eu  de  mal  à  propos  contre  elle  par  dellà, 
et  que  milord  de  North  et  les  siens  resteront  confuz 
de  ce  qu'ilz  en  ont  dict,  mesmement  s'il  vous  plaist  en 
escripre  une  bonne  lettre,  de  vostre  main,  à  la  dicte  Dame, 
comme  très  humblement  je  vous  en  supplye. 

M'  de  Walsingam  s'est  monstre  vertueux  et  honneste 
gentilhomme  à  rejetter  ces  faulx  rapportz  ;  et  a  parlé ,  à 
son  tour,  très  honnorablement  de  Vostre  Majesté ,  ainsy 
que  je  l'ay  bien  certeynement  sceu.  Il  vous  remercye  très 
humblement  de  l'honneur  que  luy  avez  faict  de  luy  escripre,, 
et  promect  qu'il  n'aura  nul  plus  grand  soing,  en  sa  charge, 
que  de  conserver  l'amityé  d'entre  Voz  Très  Chrestiennes 
Majestez  et  la  Royne ,  sa  Mestresse ,  et  qu'il  espère  de 
voyr  la  dicte  amityé  plus  ferme  que  jamays ,  si  la  paix 
succède  en  France.  Sur  ce,  etc. 

Ce  xxviij^  jour  de  décembre  1574. 


ADVERTISSEMENT  D'AULCUNES  CHOSES 

à  Leurs  Majestez ,  oultre  le  contenu  des   lettres  : 

Que  cestc  princesse ,  depuys  l'advènement  du  Roy  à  la  couronne , 
s'est  rendue  bien  fort  curieuse  de  monstrer  que,  pour  chose  qui  ayt 
passé  cy  devant  entre  eulx,  elle  ne  se  tient  offancée  de  luy,  et  n'a 
opinyon  qu'il  se  tienne  aussy  en  rien  offancé  d'elle ,  affin  que  le 
fondement  ne  deffaille  entre  eulx  de  pouvoir  mutuellement  renou- 
veller  les  traictez  de  paix  et  d'amityé  qu'ilz  ont  l'ung  avecques 
l'aultre. 

En  quoy,  encor  qu'il  y  ait  ou  y  puisse  avoyr ,  sellon  aulcunes  non 

légères  conjectures,  de  l'artiffice  autant  que  de  vérité,  si  est  il  bien 

certain  que  la  résolution  a  esté  une  foys  prinse  par  la  dicte  Dame,  au 

cas  qu'elle  peut  trouver  de  la  correspondance  au  Roy,  qu'elle  per- 

VI.  22 

sévèreroit  très  constamment  vers  luy,  ainsi  qu'elle  avoit  persévéré 
vers  le  feu  Roy,  son  frère 

Mais  Ton  luy  a  suscité  des  escrupuUes  non  petites  pour  la  divertyr 
de  ce  bon  propos,  car,  oultre  la  contrariété  de  la  religyon  et  autres 
choses,  que  j'ay  cy  devant  mandées ,  Ton  luy  a  faict  tomber  ung  ad- 
vertissement  entre  meins,  comme  venant  de  Flandres,  mais  j'estime 
<|ue  quelque  ministre  Tayt  inventé,  que  le  Roy  adhérant  soubz  main 
à  la  guerre  que  le  Turc  mène  si  aspre  au  Roy  d'Espaigne,  il  prétend, 
après  Tavoyr  bien  travaillé  par  là,  de  luy  courir  sus  au  duché  de  Mi- 
lan, et  que  desjàla  jalousie  enestoit  si  grande,  en  Italye ,  qu'on  n'a 
voit  voulu  octroyer  le  passage  aux  forces  de  pied  et  de  cheval  que  le 
Pape  luy  offroit  pour  la  guerre  de  France  ; 

Et  que  M"^  de  Savoye  avoit  donné  parolle  au  Roy  d'Espaigne  qu'il 
ne  les  permettroit  aulcunement  passer  par  ses  terres. 

Et  ont  meslé  ,  parmy  le  dict  advertissement ,  que,  par  aulcuns 
mémoyres  dudict  duc  de  Savoye,  Ton  avoit  descouvert  que  véritable- 
ment le  Roy  avoit  accepté  du  Pape  le  dt  oict  de  conqueste  de  ces  isles 
de  deçà,  qui  se  sont  substrettes  de  l'obéyssance  de  l'église  rommayne, 
en  la  forme  que  le  feu  Pape  et  le  consistoyre  en  avoient  octroyé  l'in- 
vestiture au  Roy  d'Espaigne ,  avant  qu'il  entrât  en  ceste  guerre  du 
Turc; 

Et  qu'indubitablement  le  Roy  avoit  promis,  pour  l'effet  de  cella , 
de  fère  descendre  en  Escosse  six  mille  harquebuziers  italiens  ,  qua 
tre  mille  françoys  et  quinze  centz  chevaulx,  pour,  avec  plus  gran- 
des forces,  après  qu'il  auroit  avec  celles  icy  réduict  l'Escosse,  passer 
plus  avant,  et  entreprendre,  en  personne  mesmes,  la  plus  forte  et  la 
plus  aspre  guerre  en  Angleterre,  avec  l'ayde des  Catholicques,  qu'on 
y  ayt  jamays  veu  ; 

Et  que,  pour  s'attribuer,  le  Roy,  plus  de  droict  en  cella ,  il  pré- 
tandoit  d'espouser  la  Royne  d'Escosse  et  fère  valoir  le  transport  du 
tiltre  d'Angleterre  que,  de  longtemps,  elle  luy  a  faict ,  et  de  pour- 
suyvre  si  vifvement  ceste  entreprinse  qu'il  l'eût  menée  à  fin  avant  le 
bout  de  deux  ans  ; 

Mais  que  le  roy  d'Espaigne  se  dellibéroit  de  luy  susciter  tant  d'af- 
fères  d'ailleurs,  et  luy  tirer  la  guerre  intestine  de  la  France  en  telle 
longueur,  sellon  qu'il  en  avoit  assez  de  moyenz  par  le  Languedoc,  et 
par  diverses  intelligences  dans  le  royaulme,  que ,  si  la  Royne  d'An- 
gleterre se  vouloyt  aider,  de  son  costé,  on  feroit  aysément  escouler 
au  Roy  ses  forces  et  ses  finances ,  et  ses  bons  hommes  ,  et  tout  l'ef- 
faict  de  ceste  grande  fortune,  (jui  lui  ryoit  si  fort  à  ce  commancement, 

pour  avoyr  assez  (jiie  l'ère  dans  son  royaulme,  sans  s'esl^'ndre  ny  en 
Italye,  ny  en  Flandres,  ny  en  Angleterre. 

Et,  là  dessus,  est  arryvc  milord  de  Nortli,  qui  a  faict  à  la  dicte  Dame 
d'aussy  fascheux  et  inalplaysanlz  rapportz  qu'il  est  possible  ,  non  du 
Roy,  car  il  n'a  ozé  eslre  si  impudent ,  mais  de  tout  le  reste  de  sa 
court  ;  et  qu'il  n'y  avoit  rien  veu  qui  ne  luy  eût  signiffyé  une  mani- 
feste déclaration  d'hayne  et  de  malveillance  contre  elle  et  contre  ce 
royaulme,  racomptant  ce  que  j'ay  plus  au  long  desduict  ez  lettres 
de  Leurs  Majestez,  n'obmettant  rien  de  ce  qui  pouvoit  irriter  et 
picquer  jusques  en  l'àme  ceste  princesse ,  et  luy  rendre  très  suspecte 
l'amytié  de  Leurs  Très  Chrestiennes  Majestez. 

Sur  quoy,  elle  ,  assez  troublée  et  pleyne  d'indignation  ,  a  mandé 
ses  plus  privés  conseillers  pour  leur  communicquer  ce  fascheux  rap- 
port ,  et  le  juste  malcontantement,  qu'elle  avoyt ,  que  le  Roy  et  sa 
court  luy  eussent  rendu  honte  pour  l'honneur  qu'elle  luy  avoit  envoyé 
fère. 

Et  là  dessus  se  sont  prinses  des  dellibérations  que  je  n'ay  peu  tou- 
tes descouvrir;  mais  voicy  ce  qui  en  est  venu  à  ma  cognoissance  : 

Que ,  en  premier  lieu ,  il  a  esté  mandé  à  M°  Wilson ,  à  Bruxel- 
les, de  s'employer,  le  plus  v if vement  qu'il  pourroit,  et  employer  le 
nom  et  crédict  de  la  dicte  Dame  ,  [)our  fère  venir  bientost  les  cho- 
ses en  accord  avec  le  prince  d'Orange ,  et  de  renouveller  comment 
que  ce  soit ,  et  le  plus  estroictement  (ju'il  luy  sera  possible ,  les  an- 
ciens entrecours  d'entre  ce  royaulme  et  les  Pais  Bas  ; 

Que  des  cappitaynes  angloix  ont  esté  mandez  à  Ampthoncourt 
l)Our  leur  accorder  quelque  entretènement ,  et  les  assurer  qu'ilz  se- 
ront bientost  employez ,  et  qu'ils  ayent  cependant  à  advertyr  leurs 
gens  de  se  tenir  preslz  ;  et  a  l'on  aussy  creu  la  pencyon  à  quelques 
cappitaynes  italyens  qui  sont  en  ceste  ville  ; 

Qu'on  a  envoyé  ung  gentilhomme  devers  M--  de  Méru,  qui  a  lon- 
guement conféré  avecques  luy  ;  et,  après  qu'il  a  esté  déparly,  le  dict 
S'  de  Méru  s'est  trouvé  si  surprins  d'ayse  qu'il  ne  s*est  peu  tenir  de 
dyre  que  la  dicte  Dame  et  ceulx  de  son  conseil  avoient  envoyé  luy 
fère  la  conjouyssance  de  ce  que  milord  de  North  rapportoit  :  qu'ung 
grand  nombre  de  seigneurs ,  et  gens  de  bonne  mayson  et  gentilz- 
hommes  de  France  ,  avoient  commancé  de  manifester  la  bonne  affec- 
tion qu'ils  portoient  à  la  mayson  de  Montmorency,  et  que  M"  Tad- 
miral  de  Turenne  et  de  Ventadour,  de  Carses ,  de  Limreilh  et 
plusieurs  autres  s'estoient  déclarez  ouvertement  pour  eulx  ;  et  que  le 
maréchal  Dampville  avoit  troys  mille  chevaulx  et  dix  huit  mille  har- 

i2. 

qiiebuziers  en  campagne ,  et  que  le  mareschal  de  Relz  ,  qui  avoit 
voulu  marcher  vers  ces  quartiers  là ,  s'estoit  trouvé  si  foible  qu1l 
avoit  esté  contreinct  de  se  retirer  ,  et  mander  au  Roy  qu'il  le  sup- 
plyoit  de  s'advancer  pour  renforcer  son  armée;  que  beaucoup  de 
gens  abandonnoient  Tarmée  du  Roy,  et  que  Monsieur  le  Prince  Daul- 
fm  s'estoit  retiré  fort  malcontant ,  que  Monsieur  le  Prince  de  Condé 
armoit  et  avoit  espérance  d'entrer  bientost  avec  dix  mille  reytres  en 
France  ;  et  que,  en  Provence,  Daulfiné  et  Languedoc,  ne  restoitphis 
qu'une  seule  ville  que  toutes  n'eussent  adhéré  aulx  eslevez ,  ou  pour 
la  cause  de  la  religyon  ou  pour  l'autre  prétandue  du  bien  public. 

Et,  à  deux  jours  de  là,  le  dict  S'  de  Méru  est  allé  à  Hamptoncourt, 
avec  lecappitayne  La  Porle,  et  le  cappitayne  Chat,  lesquels  deux  j'en- 
tendz  qu'ont  faict  la  cenue  avec  les  Protestantz ,  mais  luy  demeure 
catholicque;  et  ont  esié  fort  bien  et  fort  privéement  caressez; 

Que  les  ministres  se  sont  assemblés  en  conseil  pour  dellibérer  de 
ce  qui  estoit  à  fère  sur  ung  concours  de  tant  de  nouvelles  ;  et  m'a 
l'on  rapporté  qu'il  a  esté  résolu  entre  eulx  qu'il  sera  dépesché  ung 
homme  exprès,  vers  ceulx  qu'ils  sentent  estrede  leur  party  etmesme- 
ment  vers  les  principaulx  et  plus  grands  ,  pour  les  admonester  de 
prendre,  à  ce  coup,  les  armes,  et  que  le  poinctest  venu  qu'il  n'y  aura 
amays  plus  envers  Dieu  et  les  hommes  aulcune  excuse  pour  eux , 
s'ilz  ne  se  déclarent  maintenant ,  et  s'ilz  ne  sont  dilligentz  à  susciter 
bientost  les  soublévations  et  révoltes  qu'ils  sçaventestre  secrettement 
formées  en  divers  endroictz  du  royaulme,  de  sorte  qu'il  n'y  ayt  pro- 
vince où  il  n'y  en  apparoysse  quelqu'une  ; 

Que,  par  mesme  moyen,  ils  ayent  à  se  saysir  du  plus  grand  nom- 
bre de  places  qu'ilz  pourront ,  et ,  par  exprès ,  d'aulcunes  sur  la 
mer  de  deçà  ,  le  long  de  Picardye  et  de  Normandye ,  affin  d'attirer 
les  Angloix  à  ceste  guerre,  car  lors  ils  se  déclareront  indubitablement 
pour  eulx  ; 

Que  les  praticques  qui  sont  tramées ,  de  longtemps  ,  sur  Callays , 
Bouloigne ,  Dieppe ,  le  Havre  et  Cherbourg,  seront  tantées  ;  en  quoy 
se  parle  qu'il  y  a  des  habitantz,  aulxquelz  on  a  promis  cinq  centz  escus 
de  rante  à  chascun  ,  dans  ce  royaulme ,  pour  introduyre  les  Angloix 
dans  leurs  villes  ;  et  qu'on  doibt  conduyre  l'entreprinse  par  des  na- 
vyres  marchands ,  où  y  aura  des  harquebouziers  et  gens  de  guerre 
cachez ,  lesquelz ,  avec  leurs  intelligences ,  se  rendront  mestres  des 
portes  ;  et  qu'en  mesmes  temps  y  aura  partye  faicte ,  dans  les  dictes 
villes,  pour  luer  les  gouverneurs  et  cappitaynes  ; 

Et  qu'en  effect  la  guerre  s'allumera  par  toutz  les  coings  et  endroictz 

du  royaulmc,  pour  ol)lenu'  ceste  foys  rédict  irrévocable  de  janvyer, 
avec  de  si  bonnes  places  et  lieux  de  seureté,  qu'ilz  n'auront  jainays 
plus  à  creindre  qu'on  leur  viegne  forcer  ny  leurs  vyes  ny  leurs  cons- 
ciences ;  et  que  le  Roy  et  la  Royne ,  sa  mère,  se  Irouveroient  si  per- 
plexque,  de  la  pluspart  de  ceulx  qu'ilz  se  voudroient  servir,  ou 
qu'ilz  voudroient  retenir  près  d'eulx ,  ou  bien  les  employer  en  léga- 
tions et  charges,  ilz  ne  les  réputeront  lidelles  ;  et ,  s'il  est  possible  , 
ilz  persuaderont  ceulx  de  ce  conseil  de  fère  que  ceste  princesse 
monstre  quelque  ressentiment,  de  parolle  ou  d'effaict,  sur  les  susdictz 
rapportz  de  milord  de  INorth  ,  affin  de  venir  en  ropture  avecques 
le  Roy. 

Mais  ce  qui  plus  me  griefve  est  que  deux  personnages  catliolic- 
ques,  et  bien  fort  vénérables  ,  de  ce  royaulme,  m'ont  mandé  ,  sépa- 
rément Tung  de  l'autre,  sellon  (]u'ilz  sont  aussy  séparez  ,  que  la  con- 
juration a  esté  faicte  contre  la  vye  et  la  personne  du  Roy,  et  qu'à 
présent,  plus  que  jamays ,  l'on  la  poursuyt;  et  qu'il  faut  que  Sa 
Majesté  face  prendre  soigneusement  garde  à  son  boyre,  à  son  man- 
ger, à  ses  vestementz ,  à  ce  qu'il  touchera  ,  et  nomméement  au  pom- 
meau de  la  selle  et  aulx  rênes  du  cheval  qu'il  montera. 

Et ,  depuis  ,  les  dessusdictz  et  ung  autre  personnage  de  bonne 
qualité,  estranger,  m'est  veim  confirmer  le  mesmes  advertissement , 
par  la  relation  d'aulcuns  aultres,  et  comme  il  est  ordonné  d'employer 
de  grands  dons  et  présantz  pour  corrompre  quelqu'ungde  la  cuysine, 
ou  d'autre  office  de  la  bouche  du  Roy,  ou  bien  de  sa  garderobbe  , 
ou  de  l'escuyerye,  pour  exécuter  l'entreprinse.  Et  n'ont  deffally 
aussy  aulcuns  francoys  de  la  nouvelle  religyon  qui  m'ont  adverty 
comme  ilz  avoient  eu  quelque  sentiment  de  ceste  détestable  conjura- 
tion, et  qu'en  toutes  sortes  j'en  debvois  donner  advis  au  Roy. 

Et  les  ungs  et  les  aultres  ,  tant  plus  je  les  ay  examinés  des  circon- 
stances de  ce  faict,  plus  je  les  ay  trouvez  conformes  et  persévérantz 
en  ce  qu'ilz  m'en  avoient  desjà  dici.  Et  m'ont,  d'abondant ,  confirmé 
qu'il  y  a  secrette  dellibération,  entre  les  Angloix ,  d'armer  et  de  tan- 
ter  l'entreprinse  des  susdictes  cinq  places,  ou  de  quelqu'une  d'icelles; 
el  que  pareillement  il  y  a  grande  conjuration  contre  la  vye  de  la 
Royne  d'Escosse ,  ce  que  la  pouvre  princesse  a  bien  senty,  ainsy 
«pi'ung  chiffre  que  j'ay  dernièrement  receu  d'elle  le  tesmoigne. 

Et  y  a  grande  apparance,  aussy,  que,  si  les  escrupuUes  qu'on  a 
imprimé  à  la  Royne  d'Angleterre  ne  sont  modérez,  qu'elle  tentera  , 
de  rechef ,  l'entreprinse  d'avoyr  le  Prince  d'Escosse  ,  sellon  qu'on 
m'a  rapporté  que  ,  depuis  quelques  jours  en  çà,  elle  a  dict  qu'elle 

vouloit  fère  en  sorte  que  le  dict  Prince  et  le  château  de  Domber 
trand  fussent  mis  ez  mains  du  comte  de  Morthon  ,  parce  qu'il  répu- 
toit  M**  Alexandre  Asquin  et  ceulx  qui  gardent  Dombertrand ,  et 
nomméement  Droucastel ,  traystres.  De  quoy  seroit  bon  les  advertyr 
de  l'opinyon  que  la  dicte  Dame  a  d'eux,  car  cella  les  fcroit  du  tout 
jetter  ez  bras  du  Roy. 

Et  n'ont  deffally  aulcuns,  mesmement  des  partisans  de  Bourgoigne, 
qui  ont  mis  en  avant  à  ceste  princesse  que  ,  sans  plus  s'amuzer  aulx 
belles  parolles  du  Roy  et  de  la  Royne,  sa  mère,  lesquelles  n'estoient 
que  pour  la  tromper ,  elle  voulût  eslroictement  racoincier  le  Roy 
d'Espaygne  ;  et  avoyr  agréable  que  M' de  Savoye  envoyât  la  requérir 
de  mariage  ,  sellon  que  c'estoit  ung  prince  d'âge  compétant ,  qui 
avoit  eu  des  enfans  d'une  princesse  aussy  advancée  en  Taage  comme 
elle,  et  qui  estoit  prince  d'une  esprouvée  vertu ,  qui  n'escandalize- 
roit  rien  par  deçà ,  et  qui  sçavoyt  supporter  ceulx  delà  nouvelle  reli- 
gyon  en  ses  terres  ,  estant  certain  que  le  Roy  d'Espaigne ,  en  faveur 
de  ce  mariage  ,  et  pour  paciffyer  et  saulver  ses  Pays  Bas,  comme  in- 
dubitablement il  le  feroit  avec  la  faveur  de  ce  royaulme,  il  establi- 
roit  le  dict  M"^  de  Savoye  gouverneur  de  Flandres,  chose  qu'il 
n'en  pourroit  advenir  de  plus  heureuse,  ny  plus  à  propos,  pour  l'An- 
gleterre que  cella. 

Et  m'est  bien  souvenu  de  ce  que,  par  une  dépesche  du  moys  d'oc- 
tobre dernier,  Leurs  Majestez  m'avoient  mandé  ,  que  je  ne  fusse  ,  à 
présent,  nullement  endormy,  parce  que  ce  seroit  le  temps  auquel  l'on 
feroit  les  plus  grands  effortz  de  mettre  la  dicte  Dame  à  la  guerre  ; 
mais  j'espère  que  Dieu  fera  la  grâce  au  Roy  d'establyr  la  paix  en  son 
royaulme,  par  le  moyen  de  laquelle  il  rendra  esteinctes  aulx  malins 
leurs  maies  pensées  dans  leurs  cueurs^  et  veynes  toutes  leurs  entre- 
prinses  ;  et  que,  s'il  luy  playst  d'envoyer  requérir  la  continuation  de 
la  ligue  avec  ceste  princesse,  et  la  satisfère  ung  peu  de  ces  impressions 
que  milord  de  North  luy  a  données ,  qu'il  obtiendra  tout  ce  qu'il  vou- 
dra d'elle,  et  ne  sentira  de  son  royaulme  que  toutz  offices  d'amityé  et 
de  bonne  intelligence. 

AlILTUE   I.ErrRE  A   PART. 

(  Escripte  de  la  main  du  S'  de  La  Mothe  Fénélon.  ) 
—  du  xxviii*'  joui  de  décembre  1574.— 

Au  Roy. 

Sire ,  il  y  a  des  personnes ,  à  qui  leur  malice  les  presse 
si  fort  au  cueur  qu'ilz  ne  l'y  peuvent  tenir  cachée,  et 
manifestent  souvant  des  pensées  qu'ilz  ont,  qui  sont  plus 
malignes  qu'il  no  leur  abonde  le  moyen  de  les  exécuter, 
ainsy  que ,  sur  ce  que  je  viens  de  vous  escripre  par  ung  mé- 
moyre  de  ceste  dathe,  touchant  la  conjuration  faicte  contre 
la  personne  de  Yostre  Majesté,  j'ay  envoyé  remonstrer 
au  vieux  évesque  catholicque  de  Lincoln,  et  à  ung  autre 
grand  docteur  très  catholicque,  qui  sont  toutz  deux  en  ar- 
rest  en  ceste  ville,  et  pareillement  au  S*^  Fogas,  portu- 
goys,  et  surtout  au  S'  de  Languillier  et  au  cappitayne  Bas- 
tian,  provançal,  et  à  quelques  aultres  françoys,  (qui  m'ont 
donné  le  dict  advertissement ,  et  y  ont  meslé  le  danger  de 
la  Royne,  vostre  mère,  avecques  le  vostre),  que  je  ne  vou- 
lois  légèrement ,  sur  ung  dire  si  général  et  incertain  que  le 
leur ,  vous  donner  ceste  tant  fascheuse  impression ,  la- 
quelle ne  pourroit  estre  que  ne  vous  esmeût  bien  fort ,  et 
ne  picquût  estrangement  les  cueurs  de  Voz  Majestez  ;  et 
que  pourtant  je  les  prioys  de  me  désigner  s'il  y  avoit ,  de 
présent,  près  de  Voz  dictes  Majestez,  ou  s'il  y  debvoit 
venir  personne,  de  quelque  qualité  que  ce  fût,  qu'ilz 
l'eussent  ouy  nommer  pour  suspecte  de  cest  acte ,  affin 
que  la  puissiez  fère  mieulx  observer  et  vous  mieulx  con- 
tregarder. 

Et  ilz  m'ont  respondu  le  mesmcs  qu'ilz  m'avoient  desjà 

mandé,  que,  par  des  propos  qu'aulcuns,  transportez  de 
passion ,  avoient  tenuz  entre  eulx ,  il  estoit  évident  que  la 
dicte  conjuration  estoit  faicte,  et  qu'on  poursuyvoit  en- 
cores,  à  présent,  plus  qu'on  n'avoit  encores  faict,  de  l'ef- 
fectuer. Et  ont  adjouxté  qu'il  falloit  prendre  bien  garde  que 
quelqu'ung,  ayant  une  baguette  en  la  main,  avec  ung 
nœud ,  ou  ung  petit  boucquet  au  bout ,  ne  vous  touchât , 
feignant  de  le  fère  par  mégarde ,  car  le  bouquet  seroit  em- 
poy sonné  ;  et  aussy  que,  pour  éviter  quelque  malheureux 
coup  de  dague  ou  de  pistoUé  par  trahyson ,  Vostre  Majesté- 
n'admît  près  de  soy  personnes  incognues ,  et  nomméement 
nul  escossoys,  qui  ne  fût  bien  advoué. 

Et  m'ont,  d'abondant,  adverty  que  les  ministres  s'estant 
persuadez  qu'il  n'y  avoit  bonne  intelligence  entre  Vostre 
Majesté  et  Monseigneur  vostre  frère ,  avoient  proposé  de 
mettre  en  avant  que  nouveau  partage  luy  fût  baillé ,  avec 
tiltre  de  Roy,  ou  aulmoins  de  souverayneté ,  affin  que  ses 
terres  fussent  ung  lieu  de  refuge  à  ceulx  de  leur  religyon,  qui 
estoit  la  plus  honneste  seureté  qu'ilz  vous  sçauroyent  de- 
mander; mais  qu'ilz  ne  sçavoient  pas  encores  si  Mon  dict 
Seigneur  le  trouveroit  bon ,  car  ce  n' estoit  chose  qui  fût 
provenue  de  luy.  Qui  sont  dellibérations ,  Sire ,  qui  des- 
couvrent plus  de  tourment  en  ceulx  qui  les  font,  qu'il  n'y  a 
apparance  qu'ilz  les  puissent  ny  ozent  jamays  entreprendre, 
tant  elles  ont  peu  de  fondement  ;  dont  n'en  debvez  estre  en 
peyne. 

Etnéantmoins  je  n'ay  voullu  fallir  de  les  vous  mander, 
puisqu'elles  concernent  vostre  personne,  vous  supplyant 
très  humblement ,  Sire ,  que,  de  tant  que  ces  gens  ne  ces- 
sent de  vous  dresser,  dedans  vostre  royaulme  et  partout 
où  ilz  peuvent,  dehors,  tout  plein  de  fâcheuses  praticques, 

sur  l'apparance  de  ce  qu'ilz  imaginent  debvoir  estre  ou 
pouvoir  advenir,  qu'il  vousplayse,  et  à  la  Royne,  vostre 
mère ,  pour  les  rendre  confus ,  unyr  très  intimement  et 
très  cordiallement  Monseigneur  vostre  frère  à  voz  inten- 
tions, comme  ung  autre  bras  droict  de  vostre  force,  et 
l'appuy  de  vostre  authorité,  et  que  faciez  paroistre  qu'il 
est  ainsy  ;  et  réputiez  ,  au  reste,  très  honnorable ,  et  en- 
cores  plus  heureuse ,  la  paix  avec  voz  subjectz ,  en  quelle 
façon  que  Dieu  vous  donnera  de  la  pouvoir  fère  avec  vostre 
réputation,  car  elle  vous  mènera  à  bout  de  toutz  voz  affères  ; 
et  qu'il  soit  vostre  bon  playsir  de  me  renvoyer  la  pré- 
sente ,  qui  est  escripte  de  ma  main  :  car  ceulx  qui  y  sont 
nommez  me  l'ont  ainsy  faict  jurer  et  promettre.  Et  sur 
ce,  etc.  Ce  xxviij^  jour  de  décembre  4574. 


CCCCXXVr  DEPESCHE 

—  du  segond  jour  de  l'an  1 575.  — 

(Envoyée  exprès  jusques  à  Calais  par  Jehan  Volet.) 

Audience.  — Assurances  réciproques  d'amitié.  —  Offre  faite  par  Élisabetli  de 
sa  médiation  pour  procurer  la  paix  en  France.—  Réponse  évasive  de  l'am- 
bassadeur. —  État  des  forces  que  le  roi  peut  opposer  aux  rebelles.  — Ex- 
plications sur  les  propos  rapportés  par  lord  de  North.— Déclaration  d'Eli- 
sabeth à  ce  sujet.  —  Instances  de  l'ambassadeur  en  faveur  de  Marie  Stuart. 
—  Meilleure  disposition  d'Elisabeth  à  l'égard  de  la  reine  d'Ecosse. — Re- 
commandation au  roi  en  faveur  de  M*  Warcop.  —  Prière  à  la  reine-mère 
de  faire  une  réponse  à  la  déclaration  d'Elisabeth. 

Au  Roy. 

Sire,  estant,  à  l'occasion  de  vostre  dépesche  du  v^  du 
passé,  allé  donner ,  le  premier  d'estui  cy,  les  bonnes  festes 
et  le  bon  an  à  la  Royne  d'Angleterre,  à  Ampthoncourt , 
elle  s'est  trouvée  merveilleusement  bien  contante  des  pro- 

pos  que  j'ay  eus  à  luy  tenir  de  vostre  part;  et  après  qu'elle 
m'a  eu,  avec  démonstration  de  beaucoup  d'affection,  dict 
qu'elle  vous  faisoit,  de  bon  cueur,  les  mesmes  bons  et  hon- 
nestes  souhaitz  que  je  luy  faisois,  icy,  à  elle,  et  qu'elle 
desiroit  que  ce  segond  an  de  vostre  règne  fût  en  toutes 
sortes  si  segond,  et  bien  heureux ,  qu'il  vous  peut  intro- 
duyre  en  plusieurs  aultres  années  après ,  qui  vous  fussent 
pleynes  de  félicité,  elle  m'a  prié  de  vous  escripre  qu'elle 
vous  remercyoit  infinyement  de  celle  forme  d'excuse  que 
luy  faysiez  de  ne  l'avoyr  encores  envoyé  visiter,  laquelle 
luy  estoit  ung  tesmoignage  non  petit  que  vostre  intention 
estoit  de  vous  entretenir  en  bonne  amityé  avec  elle ,  puis- 
qu'au  milieu  des  grands  et  très  urgentz  affères  de  vostre 
royaulme  ,  et  mesmement  de  ceulx  où  vous  vous  trouviez 
à  présent  enveloppé ,  ez  confins  d'icelluy ,  vers  le  Langue- 
doc, il  vous  playsoit  d'avoyr  en  mémoyre  ceste  visite,  sur 
laquelle  elle  considéroit  assez  vos  empeschementz  ;  mais 
elle  vous  promettoit  bien  qu'en  quel  temps  qu'elle  vînt , 
elle  tesmoigneroit  au  monde  qu'elle  l'acceptoit  de  bon 
cueur,  et  qu'elle  la  recepvoit  à  très  grand  honneur,  et 
pour  une  marque  de  la  plus  parfaicte  intelligence  qu'elle 
désire  avoyr  avec  quelconque  aultre  prince  qui  soit  en  la 
Chrestienté  ;  et  puisque  luy  offriez  de  luy  garder  sincère- 
ment les  droictz  de  vostre  amityé,  qu'elle  vous  prioit  de 
croyre  qu'elle  vous  conserveroit  perpétuelle  et  inviolable 
ceulx  de  la  sienne,  bien  qu'elle  ne  se  pouvoit  assurer  qu'il 
n'y  en  eût,  près  de  vous,  qui  vous  persuadoient  autre- 
ment, et  qui  desiroient  vous  voyr  brouillez  ensemble,  et 
la  troubler  à  elle  en  son  estât ,  mais  qu'elle  ne  layrroit , 
pour  cella ,  de  donner  foy  à  ce  que  luy  promettiez ,  et  de 
souhayter ,  de  tout  son  cueur  ,  l'establissement  de  voz  af- 

fères  et  la  tranquillité  de  vostre  estât  5  et  que  la  mesines 
oiïre ,  qu'elle  avoit  faicte  au  feu  Roy ,  vostre  frère ,  aulx 
troubles  de  son  temps,  elle  la  tournoit  fère  à  Vostre  Ma- 
jesté en  ceulx  qui  se  sont  ressucitez  du  vostre  : 

C'est  que, si  voyez  qu'elle  puisse  quelque  chose  pour  les  ré- 
duyre  à  de  bons  termes  de  paix,  avec  la  conservation  de  vos- 
tre authorité  et  réputation,  et  avec  toutzies  advantaiges  qui 
doibvent  estre  réservez  à  ung  roy  et  prince  souverain, 
qu'elle  est  preste  de  s'y  employer  en  la  mesme  forme 
qu'elle  désire  demeurer  establie  sur  ses  propres  subjectz , 
et  non  à  rien  moins  que  cella.  En  quoy  s'il  luy  pouvoit 
apparoir  que  eussiez  offert  aulx  vostres,  non  toutes  les 
condicions  qu'ilz  voudroient,  mais  quelques  unes,  honnestes 
et  tollérables,  pour  satisfère  à  leurs  consciences,  et  d'au- 
tres pour  les  rendre  aulcunement  assurez  contre  les  justes 
meffiances  que  vous  mesmes  jugés  bien  qu'ilz  ont  occasion 
d'avoyr ,  et  qu'ilz  ne  s'en  voulussent  contanter,  qu'elle 
les  réputeroit  lors  substretz  de  la  droicte  religyon  pour  en- 
trer en  une  manifeste  rébellion  contre  Dieu  et  contre  leur 
prince  naturel ,  et  comme  telz  elle  ayderoit ,  de  tout  son 
pouvoir ,  à  les  chastier  et  réprimer. 

De  quoy  l'ayant  bien  fort  remercyé  avecques  une  suyte 
de  toutz  les  honnestes  propos  que  j'ay  estimez  convenir  à 
l'expression  de  vostre  bon  désir  à  la  paix  ,  sans  m'arrester 
nullement  à  son  offre,  sinon  de  l'assurer  que  je  le  vous 
signiffieroys  le  plus  près  que  je  pourrois  des  mesmes  ter- 
mes qu'elle  me  l'avoit  dicte  ,  je  luy  ay  satisfaict  à  ce  qu'au 
reste  elle  m'a  demandé  :  s'il  n'y  avoit  poinct  cependant 
suspencion  d'armes?  Que  véritablement  non,  et  que  j'en- 
tendoys  que  M'  de  Bellegarde  estoit  devant  Livron  avec 
une  bonne  armée  et  vingt  canons  ;  et  M'  le  maréchal  de 


—  348  — 
Retz  devant  Riez,  en  Provence,  avec  une  aultre  armée 
et  avec  une  aultre  bonne  bande  d'artillerye  ;  et  le  duc  d'U- 
zès  avec  d'autres  bonnes  forces  vers  l'autre  part  de  Lan- 
guedoc; et  M'  le  maréchal  de  Monluc  avec  d'autres  en  la 
Guyenne;  et  M"^  de  Montpensier  continuoit  le  siège  de  Lu- 
signan  en  Poictou  :  de  sorte  que  Yostre  Majesté  avoit  cinq 
armées  aulx  champs ,  et  estiez  prest  d'introduyre  encores 
bien  d'autres  grosses  levées  de  reytres  et  de  suisses ,  et 
estrangers ,  et  joindre  de  très  grandes  forces  de  voz  sub- 
jectz  pour  remédyer,  par  ce  violent  moyen ,  à  la  trop  osti- 
née  opiniastreté  à  voz  subjectz ,  si  les  remèdes  de  vostre 
clémence  et  doulceur  n'y  pouvoient  estre  applicquez. 

De  quoy  la  dicte  Dame  s'est  donnée  beaucoup  d'admi- 
ration ,  d'où,  ny  commant,  après  tant  de  ruynes  et  de  ca- 
lamités de  vostre  royaulme ,  vous  pouvoient  maintenant 
survenir  tant  de  grands  et  esmerveillables  moyenz.  Et  a 
adjouxté  qu'elle  vous  prioit ,  sur  toutes  choses ,  de  ne  vou- 
loir essayer  l'extrémité,  parce  qu'après  icelle  n'y  avoit 
plus  de  ressource.  Et  puis  a  faict  venir  à  propos  de  me 
dire  que,  depuis  huict  jours  en  çà,  je  l'avoys  cuydé  remet- 
tre en  la  mesme  détresse  qu'elle  estoit,  lorsque  la  feue 
Royne,  sa  seur,  luy  faisoit  fère  son  procès  dans  la  Tour 
sur  des  parolles  qu'on  avoit  mal  entendues  d'elle  ;  et  qu'elle 
me  pouvoit  dire  qu' encores  jamays  elle  n' avoit ,  à  son  es- 
cient ,  intéressé  l'honneur  de  gentilhomme  ny  de  dame , 
qui  fût  au  monde,  et  que  pourtant  je  pouvois  croyre  qu'elle 
n' avoit  touché  ny  entendu  toucher,  en  façon  que  ce  fût,  à 
celluy  d'une  telle  princesse  comme  la  Royne,  vostre  mère  ; 
mais  qu'elle  n'avoit  peu  fère  de  moins ,  pour  l'honneur  et 
révérance  du  feu  Roy,  son  père ,  que  de  dire  qu'il  n'avoit 
esté  honnorable  à  elle  de  se  mocquer  de  luy,  si,  d'avanture, 

elle  l'avoit  faict;  et  qu'elle  verroit  quelle  interprétation  elle 
y  voudroit  donner. 

Je  luy  ay  respondu  que,  à  dire  vray,  j'estois ,  l'autre 
l'oys ,  party  bien  troublé  de  sa  présence ,  ayant  entendu  des 
parolles  qui  tendoient,  d'ung  costé,  à  blasmer  la  Royne, 
vostre  mère ,  et  par  conséquent  Vostre  Majesté  mesmes  , 
et,  de  l'autre,  à  mettre  de  l'altération  en  vostre  mutuelle 
amityé  ;  et  que  pourtant  j'avoys  cherché  quelque  radresse 
en  cella,  mais  qu'à  présent  je  demeuroys  le  plus  satisfaict 
gentilhomme  du  monde ,  et  me  soubscripvois  à  ce  qu'elle 
m'en  avoit  mandé ,  et  à  ce  que  présentement  elle  m'en 
disoit  ;  dont  espérois  que  bientost  il  luy  viendroit  aussy  à 
elle  tant  de  satisfaction,  de  cest  endroict,  que  les  mau- 
vais rapportz  en  resteroient  convaincus.  Et  suis  passé  à  luy 
fère  une  petite  négociation  pour  la  Royne  d'Escoce,  et 
luy  présenter  une  lettre  qu'elle  luy  escripvoit ,  et  une  très 
belle  coyfure  de  réseil,  qu'elle  luy  envoyoit ,  fort  mignone- 
ment  ouvrée  de  la  main  mesmes  de  la  Royne  d'Escosse, 
avec  le  collet  et  manches ,  et  aultres  petites  pièces  appar- 
tenantes à  cella ,  que  la  dicte  Dame  a  eu  autant  agréables 
qu'il  est  possible.  Et  pense  avoyr  réduit  les  choses ,  entre 
elles,  à  quelques  bons  termes,  pour  n'estre  besoing.  Sire, 
que  touchiez  rien  à  l'ambassadeur  d'Angleterre  du  change- 
ment qu'elle  creignoit,  jusques  à  ce  que  je  vous  en  auray 
autrement  escript.  Et  sur  ce,  etc. 

Ce  if  jour  de  janvier  1575. 

Par  postule  à  la  lettre  précédente. 

Geste  princesse  et  les  principaulx  de  son  conseil  m'ont  si  instam- 
ment pryé  (le  remémorei  à  Vostre  Majesté  la  promesse  qu'avez  faicle 
à  miloid  de  INorlh,  touchant  Taffère  de  M«  Warcop,  que  je  vous  sup- 
plie très  humblement ,  Sire ,  d'y  vouloir  fère  regarder,  et  luy  pour- 

voyr  ;  car,  avec  réquité  de  sa  cause,  il  est  gentilhomme  de  mérite,  et 
qui  est  fort  bien  veu  et  bien  fort  estimé  de  la  Royne,  sa  Mestresse,  et 
de  toute  sa  court. 

A  LA  Royne. 

Madame ,  je  suis  retourné ,  ceste  foys ,  si  satisfaict  de 
la  Royne  d'Angleterre,  des  honnestes  et  vertueux  propos 
qu'elle  m'a  tenuz  de  Vostre  Majesté ,  et  de  l'obligation 
qu'elle  dict  avoyr  de  vous  aymer  et  respecter  par  dessus 
toutes  les  aultres  princesses  de  la  Chrestienté  ,  et  de  la 
ferme  créance  qu'elle  veut  avoyr,  attandu  les  honnorables 
offres  d'amityé  et  d'alliance  qu'elle  a  eues  plus  expresses  de 
vous  que  de  nul  autre  prince  ny  princesse  qui  vivent,  qu'il 
ne  peut  estre  que  vous  l'ayez  volue  offancer  ny  injurier , 
en  vous  mocquant  et  faisant  ceste  dérision ,  qu'on  luy  a 
dict  du  feu  Roy,  son  père.  Et  a  si  bien  rabillé  ce  que  la 
collère  et  l'instigation  d'autruy  luy  pouvoient  avoyr  faict 
advancer  quelque  parolle ,  que  j'estime,  Madame,  s'il  vous 
plaist  luy  escripre  ung  bon  mot,  de  vostre  main,  sur  l'in- 
terprétation de  ce  qui  peut  avoyr  esté  faict  en  cella  ;  et  que 
Vostre  Majesté  l'assure  qu'il  n'y  a  eu  rien  en  dérision  ny 
mocquerie  d'elle  ny  du  feu  Roy,  son  père,  que  toutes  cho- 
ses se  réduyront  entre  vous  deux  en  aussy  bons  termes 
qu'elles  ont  esté  jamays.  Et  de  tant  que  cella  ne  peut  estre, 
en  ce  temps ,  ny  pour  quelles  occasions  qui  puissent  sur- 
venir, sinon  très  commode  et  de  beaucoup  d'utillité  aulx 
affères  de  Yoz  Majestez  Très  Chrestiennes,  et  au  bien  de 
vostre  royaulme,  je  vous  supplye  très  humblement.  Madame, 
ne  la  vouloir  mespriser.  Et  sur  ce,  etc. 

Ce  1/  jour  de  janvier  1575. 

CCCCXXVir   DÉPESCHE 

—  (lu  vij«  jour  de  janvyer  1575.— 
{Envoyée  exprès  jusques  à  Calais  par  Jehan  Mousnyer.) 

^éccssité  d'envoyer  promptcment  la  légation  annoncée  pour  complimenter 
Elisabeth  de  la  part  du  roi.  —  Maladie  de  l'ambassadeur.  —  Ses  instances 
pour  obtenir  son  rappel.  —  Nouvelles  des  Pays-Bas  ,  d'Irlande  et  de  la  Ro 
chelle. 

Au  Roy. 

Sire ,  ayant ,  par  ma  précédante  dépesche ,  donné  ung 
bien  entier  compte  à  Vostre  Majesté  des  propos  qui  ont  esté 
tenuz  entre  la  Roy  ne  d'Angleterre  et  moy ,  à  ce  nouvel  an, 
j'ai  depuis  travaillé,  et  fais  tousjours  tout  ce  que  je  puis 
pour  entretenir  la  dicte  Dame  et  ceulx  de  son  conseil  aulx 
meilleurs  et  plus  exprès  termes  de  vostre  amityé  qu'il  m'est 
possible,  affin  qu'ilz  ne  se  layssent  conduyre,  d'ailleurs,  à 
fère  des  dellibérations  qui  vous  puissent  estre  nuysibles ,  ny 
qui  soient  pour  apporter  de  l'empeschement  à  l'establisse- 
ment  de  voz  affères.  Et  bien  qu'ilz  s'assemblent  assez  sou- 
vant  pour  traicter  des  entreprinses  de  l'année  où  nous  en- 
trons ,  si  ne  descouvrè  je  qu'ilz  se  résolvent,  pour  encores, 
à  rien  de  bien  certain,  jusques  à  ce  qu'ilz  puissent  voyr 
quelle  yssue  prendra  le  pourparlé  de  paciffication  que  Vostre 
Majesté  a  commancé  avec  ceulx  de  leur  religion,  car  i| 
semble  bien ,  Sire ,  que  la  dicte  Dame ,  avec  aulcuns  des 
mieulx  intentionnés  de  son  conseil ,  vous  désirent  de  bon 
cueur  la  réduction  de  voz  subjectz  ;  mais  il  est  bien  certain 
qu'elle  ny  pas  ung  d'eux  ne  voudroient,  en  façon  du  monde, 
qu'elle  advînt  par  une  deffinition  d'armes;  et  je  crains  par 
trop  ,  si  le  dict  pourparler  vient  du  tout  à  se  rompre  ,  que 

leurs  dictes  dellibérations ,  avec  celles  des  Allemantz,  les- 
quels, par  messagers  ordinayres,  confèrent  quasy  toutes  les 
sepmaynes  ensemble,  ne  se  résolvent,  en  faveur  de  voz 
dictz  subjectz ,  à  vous  susciter  avec  eulx  une  guerre  plus 
longue  et  plus  pleyne  de  difficultez  et  de  dangers  que  n'ont 
esté  les  précédantes.  Dont,  affin.  Sire,  que,  en  tout  évé- 
nement de  paix  ou  de  guerre,  l'on  ne  puisse  ainsy  facille- 
ment  divertyr  ceulx  cy  de  vostre  intelligence ,  comme  je  voy 
bien  que  ceulx  qui  envyent  vostre  grandeur,  et  ceulx 
qui  la  creignent,  s'efforcent  de  le  fère,  je  vous  supplye 
d'envoyer  bientost  visiter  la  dicte  Dame ,  et  la  requérir  ' 
de  la  confirmation  de  la  ligue;  car  j'espère,  moyennant 
cella ,  que  je  pourray  bien ,  avec  le  gentilhomme  qui  vien- 
dra pour  cest  effect,  et  avec  celluy  qu'envoyerez  me  suc- 
céder, fère  en  sorte  que  les  aultres  poursuyvans,  qui  sont 
à  présent  icy ,  demeureront  exclus  de  la  pluspart  de  leurs 
demandes;  et  que  je  pourray  laysser  à  mon  successeur 
les  choses  de  vostre  service  en  très  bonne  disposition  par 
deçà. 

En  quoy ,  Sire ,  pour  l'occasion  de  mon  indisposition , 
laquelle  me  rengrège  si  fort,  à  toute  heure,  qu'à  peyne 
ozè  je  plus  habandonner  la  chambre ,  je  suis  contrainct  de 
presser,  plus  qu'autrement  je  ne  ferois,  Vostre  Majesté,  de 
la  venue  des  dictz  deux  gentilzhommes ,  joinct  que  M*  Wil- 
son  a  naguyères  escript  de  Bruxelles  qu'il  avoit  obtenu  telle 
expédition  qu'il  avoit  peu  désirer  sur  toutz  les  poinctz  de 
sa  légation ,  et  que  le  commerce  d'Anvers  estoit  réouvert 
aulx  Angloix ,  et  l'amityé  avec  le  Roy  d'Espaigne  s'alloit 
renouer  plus  estroictement  que  jamays ,  se  louant  infinye- 
ment  des  bonnes  chères  et  des  festins  et  accueils  et  bons 
trettementz  que  le  grand  commandeur  et  le  duc  d'Ascot, 

et  don  Bernardin  de  M  endossa ,  et  aultres  seigneurs  de 
(  elle  court  luy  avoient  faict  ;  ce  que  venant  à  estre  mis  en 
comparayson  des  choses  que  milord  de  North  a  mal  rappor- 
tées de  France,  je  sentz  bien  que  quelques  ungs  s'efforcent 
d'en  relever  la  part  d'Espaignepar  dessus  celle  de  Vostre 
Majesté ,  dont  est  besoing  de  quelque  ayde  et  de  quelque 
prompt  entretènement  pour  y  remédyer. 

Le»  choses  d'Irlande  succèdent,  à  ceste  heure,  assez 
heureusement  à  ceste  princesse  depuis  la  réduction  du 
comte  d'Esmont,  qui  luy  a  remis  cinq  fortz  entre  mains. 
Et  le  comte  d'Essex  en  a  gaigné  deux  ou  troys ,  et  en  faict 
réédiffyer  quatre;  dont  demande,  à  présent,  ung  renfort 
de  soldatz ,  affin  de  les  garnyr  bien  très  toutz  ;  et  si ,  a  prins, 
à  ce  que  j'entends,  Briant  MacO'Nel,  qui  est  escossoys, 
prisonnyer.  Et  le  susdict  comte  d'Esmont  promect  qu'il  fera 
bientost  réduyre  tout  le  païs  à  une  bonne  tranquillité  soubz 
l'obéyssance  de  la  Royne  d'Angleterre. 

L'on  dict  qu'il  est  party  de  Flexingues  une  flote  de  dix 
huict  bons  navyres  de  guerre  pour  aller  courre  la  coste 
d'Espaigne,  et  se  retirer,  puis  après,  en  Brouage. 

Il  y  a  ung  jeune  homme  ,  naguyères  revenu  de  la  Ro- 
chelle ,  qui  rapporte  que  M"^  de  La  Noue  en  est  party,  avec 
quarante  chevaulx  ,  assez  malcontant  des  habitants  ;  bien 
que  les  ministres  font  courir  le  bruict  qu'il  est  allé,  avec 
troys  centz  chevaulx,  recueillyr  aultres  troys  ou  quatre 
centz  chevaulx  en  Périgort,  et  six  centz  harquebouziers; 
et  qu'avec  ces  forces,  et  aultres  qu'il  pourra  assembler,  il 
dellibère  d'aller  combatre  M'^  de  Montpensier,  et  secourir 
ceulx  qui  sont  dans  Lusignan.  Et  sur  ce ,  etc. 

Ce  vij^  jour  de  janvier  1575. 

VI.  23 


;i5/i 


CCCCXXVUr  DÉPESCHE 

—  du  xiij«  jour  de  janvyer  1575. — 
(Envoyée  exprès  jusques  à  Calais  par  Estienne  Jumeau.) 

Relards  apportés  à  la  négociation  de  la  paix  en  France.  —  Démarches  faites 
auprès  de  M'  deMéru  par  les  protestans.  —  Mort  du  duc  de  Bouillon  et  du 
cardinal  de  Lorraine.  —  État  de  la  négociation  de  la  paix. 

Au  Roy. 

Sire,  avec  les  honnestes  propos  d'amityé  que  j'ay  tirés  des 
deux  dépesches  de  Yostre  Majesté,  du  x*'  et  xiiij^  du  passé, 
qui  me  sont  arryvées  le  quatriesme  et  sixiesmed'estui  cy, 
j'ay  mis  peyne  d'entretenir  la  Royne  d'Angleterre,  et  ceulx 
qui  guident  ses  dellibérations,  en  la  meilleure  disposition  que 
j'ay  peu  ;  et  ay ,  par  là ,  assés  faict  suspendre  les  responces 
qu'aulcuns  s'efforçoient  d'avoyr  d'elle  sur  les  présentz  af- 
fères  qui  se  débatent  en  vostre  royaulme  ;  qui ,  avec  bonnes 
paroUes,  les  a  remys  jusques  après  que,  par  laprocheyne 
légation  que  luy  envoyerés ,  elle  aura  pu  cognoistre  comme 
vous  entendez  de  vivre  avec  elle.  11  est  vray ,  Sire ,  que 
je  sentz  bien  que ,  sur  les  difficultez  que  l'ambassadeur 
d'Angleterre  a  escript  qui  se  trouvoient  si  grandes,  en  la 
paciffication  de  voz  subjectz,  que  Vostre  Majesté  perdoit 
quasy  l'espérance  de  ne  les  pouvoir  plus  réduyre  sinon  par 
la  force ,  il  a  esté  donné  quelque  parolle  là  dessus ,  qui  a 
beaucoup  contante  les  poursuyvans.  Et  a  l'on  mis  en  avant 
je  ne  sçay  encores  bonnement  quoy,  sur  la  nouvelle  qui 
est  arryvée  de  la  mort  de  M'  de  Boillon  \  touchant  ses  deux 
places  de  Sedan  et  de  Jamays. 

•  Henri  Robert  de  La  Mark,  duc  de  Bouillon,  mort  le  2  décembre  157^. 

Et  le  cinquiesme  de  co  moys  est  arryvé,  en  ceste  villC; 
ung  provençal,  nommé  Pierre  Garnier,  de  Marseille,  qui 
monstre  estre  assés  habille  homme  et  homme  d'affères; 
lequel  dict  que,  voyant  la  guerre  en  son  pays,  il  avoit 
volontiers  prins  l'occasion  de  s'en  esloigner,  soubz  prétexte 
de  marchandise,  et  qu'il  attandoit  de  bref  ung  navyre  sien 
qui  luy  estoit  de  grande  importance.  Et  incontinent  est 
allé  trouver  M"^  de  Méru,  feignant  toutesfoys  d'estre homme 
fort  indifférent,  et  de  n'avoyr  poinct  sceu  que  M^  de  Méru 
fût  icy,  mais  que,  pour  avoyr  esté  d'autresfoys  fort  cognu 
de  M'^  Dampville ,  il  luy  vouloit  bien  fère  la  révérance ,  et 
luy  a  faict  les  forces  de  son  dict  frère  fort  grandes,  de 
vingt  mille  harquebusiers  et  troys  mille  chevaulx.  Dont, 
bientost  après,  le  dict  sieur  de  Méru  est  allé  à  Ampthon- 
court  négocier  quelque  chose  là  dessus  avec  ceste  princesse 
et  avec  ceulx  de  son  conseil;  et,  encores  depuis,  il  y  est 
retourné,  quand  l'homme  du  docteur  Dayl  a  esté  arryvé, 
avec  la  dépesche  de  son  maistre,  du  xxix"^  du  passé,  par  la 
quelle  il  assure  que  M^  le  cardinal  de  Lorrayne  estoit  tres- 
passé  le  jour  de  Noël,  qui  a  esté  une  nouvelle  à  ceulx  cy 
non  mal  agréable,  à  cause  de  la  Royne  d'Escosse,  mais 
j'assure  fort  que  je  n'en  ay  poinct  de  confirmation.  Et 
semble  que  le  dict  S'  de  Méru  se  prépare  pour  retourner 
de  bref  en  Allemaigne,  et  m'a  l'on  dict  qu'il  emmeyne 
avecques  luy  le  jeune  Montgommery,  frère  puyné  de  celluy 
qui  s'en  est  retourné  à  la  Rochelle  avecques  sa  femme. 

Le  susdict  ambassadeur  d'Angleterre  avoit  desjà  escript, 
icy,  du  deppart  des  depputez  de  Languedoc,  en  une  cer- 
teyne  façon  qui  faisoit  assés  doubter  que  vous  desirissiés 
la  paix;  mais  j'ay  faict  voyr  que  nul  ne  debvoit  trouver 
estrange  si  aviez  renvoyé  les  dictz  depputez  sans  leur  accor- 

23. 

der  celle  coiivoquation  qu'ilz  demaiidoient  estre  faicte  à 
Nismes;  car,  oultre  qu'elle  tiroit  les  choses  en  longueur, 
vous  leur  avez  proposé  d'autres  expédientz  qu'ilz  n'avoient 
poinct  rejettez,  lesquelz  ilz  estoient  allez  conférer  avec 
ceulx  qui  les  avoient  depputez,  en  intention  d'incontinent 
après  vous  venir  retrouver,  et  que  cepandant  vous  dellibé- 
riez,  avec  les  depputez  de  Monsieur  le  Prince,  lesquelz 
vous  attendiez  d'heure  en  heure,  de  disposer  la  matière 
pour  la  fère  venir  à  quelque  bonne  conclusion.  Ce  qui  a, 
de  rechef,  remis  ceulx  cy  en  l'opinyon  de  la  paix.  Et  le 
mesmes  ambassadeur  leur  a  escript  que,  depuis  la  mort 
de  M'  le  cardinal  de  Lorrayne,  l'on  en  avoit  plus  d'espé- 
rance. Et  sur  ce,  etc.  Ce  xiij'^  jour  de  janvier  1575. 


CCCCXXIX''  DÉPESCHE 

—  du  xixe  jour  de  janvyer  1 575. — 
{Envoyée  exprès  jusques  à  Calays  par  Jehan  Volet.  ) 

njonction  faite  à  l'ambassadeur  d'intercéder  vivement  auprès  d'Élisabetli 
pour  Marie  Stuart.— Crainte  qu'une  pareille  démarche  ne  soit  inopportune. 
— Espoir  que  la  reine  d'Ecosse  est  pour  le  moment  hors  de  danger.  — 
—  État  de  la  négociation  de  la  paix  en  France.  —  Promesses  faites  par  Eli- 
sabeth aux  protestans  de  France  et  d'Allemagne.  —  Armemens  préparés 
secrètement  à  Londres.  —  Nouvelles  de  la  Rochelle.— Négociation  delà 
paix  dans  les  Pays-Bas. 

Au  Roy. 

Sire,  à  ce  premier  chef  de  vostre  dépesche,  du  xx«  du 
passé,  que  j'ay  receue  le  tréziesme  d'estuy  cy,  par  où  Yostre 
Majesté  me  mande  que  je  m'opose  au  transport  de  la  Royne 
d'Escosse,  je  ne  fauldray  d'y  satisfère,  quand  j'entendray, 
par  elle,  ou  que  je  sentiray,  icy,  qu'il  en  sera  besoing,  bien 


—  357  — 
que  nulle  autre  chose  pourra  estre  priuse  en  pire  part,  ny 
plus  mal  interprétée  de  laRoyne  d'Angleterre  et  des  siens, 
que  l'instance  que  j'en  pourray  fùre,  parce  qu'elle  et  eulx 
ne  sont  de  rien  au  monde  si  jaloux  que  de  tout  ce  qui,  au 
nom  de  Vostre  Majesté,  vient  estre  dict  ou  faict  en  faveur 
de  cest(î  princesse.  Néantmoins  je  n'obmettray  rien  de  tout 
ce  qu'il  vous  plaist  m'en  commander  avec  la  deue  obser- 
vance, toutesfoys,  qu'y  sera  requise,  pour  n'altérer  rien  de 
voz  affères  par  deçà.  Dont  je  loue  Dieu  que,  pour  ceste 
heure,  il  n'y  fault  rien  fère;  car  il  est  desjà  pourveu,  si  plus 
grand  accidant  ne  survient,  qu'elle  ne  sera  poinct  changée 
de  la  garde  du  comte  de  Cherosbery. 

Et  pour  l'autre  segond  chef  de  vostre  dicte  dépesche, 
j'ay  mis  peyne  de  fère  voyr,  icy,  de  quelle  bénignité  vous 
avez  commancé  de  tretter  avec  les  depputez  du  Prince  de 
Condé,  et  combien  vous  desirez  et  avez  bonne  espérance 
de  mettre  de  bref  la  paciffication  en  voslre  royaulme.  Qui 
vous  promectz,  Sire,  que  les  aultres  depputez  des  eslevez 
de  Languedoc  ne  furent  pas  plus  tost  départis  d'Avignon, 
sans  avoyr  rien  faict,  que  les  suppostz  de  la  nouvelle  reli- 
gyon,  qui  sont  icy,  n'allassent  incontinent  à  Ampthoncourt, 
devers  la  Royne  d'Angleterre  et  devers  ceulx  de  son  con- 
seil, y  estant  lors  M^  de  Méru,  pour  leur  donner  entendre 
que,  sur  des  difficultez  non  petites,  et  sur  certeyne  forme 
d'articles  qu'ilz  leur  monstreroient,  toute  l'espérance  de  la 
paix  estoit  rompue,  et  que  les  eslevez  se  trouvoient  sy 
gaillards  qu'ilz  se  mettroient  bientost  en  campaigne;  et 
que,  dans  peu  de  jours,  le  Prince  de  Condé  seroit  prest  de 
descendre,  avec  de  grandes  forces,  d'Allemaigne  en  France  ; 
dont  supplyoient  la  dicte  Dame  de  se  vouloir,  à  ce  coup, 
bien  résoudre  de  leur  donner,  sinon  ouvertement  du  secours 

d'hommes,  aulmoins  celle  faveur  de  son  royaulme,  par  mer 
et  par  terre,  que  le  temps  et  l' occasion  leur  pourroit  adme- 
ner  d'en  avoyr  besoing. 

A  quoy  j'entends  qu'elle  leur  a  respondu  qu'elle  estoit 
en  bonne  amityé  et  intelligence  avec  Vostre  Majesté,  et  ne 
leur  pouvoit,  pour  ceste  heure,  rien  promettre  à  vostre 
préjudice,  mais  qu'elle  se  réservoit  de  leur  fère  une  bien 
plus  expresse responce  dans  bien  peu  de  moys,  qu'elle  auroit 
veu  comme  vous  dellibèreriez  de  demeurer  avec  elle,  et 
comme  vous  entendriez  de  demeurer  avec  eulx  ;  et  que,  'st 
cepandant  elle  pouvoit  estre  moyen  de  quelque  réconcilia- 
tion entre  Vostre  Majesté  et  eulx^  elle  offroit  de  s'y  em- 
ployer de  tout  le  pouvoir  et  moyen  qu'elle  en  auroit.  Et  les 
a  ainsy  renvoyez. 

Néantmoins  il  se  poursuyt  tousjours  une  secrette  delli- 
bération  d'armer  bon  nombre  de  navyres,  et  de  mettre  jus- 
ques  à  huict  mille  hommes  dessus,  par  apparance  d'en 
vouloir  secourir  le  Roy  d'Espaigne,  et  Guoras  s'en  en- 
tremet aulcunement;  mais  ceulx  qui  considèrent  l'affère  de 
près  jugent  que  c'est  toute  aultre  chose  qu'on  couvre  là 
dessoubz.  Dont  je  mettray  peyne  d'y  avoyr  l'œil  le  plus 
ouvert  qu'il  me  sera  possible. 

Deux  jeunes  hommes  partys  de  la  Rochelle  le  segond 
de  ce  moys  sont  arryvez,  n'y  a  que  troys  jours,  en  ceste 
ville,  avec  quelque  commission  de  passer  en  Ollande  ;  et  ont 
apporté  diverses  dépesches  à  plusieurs,  expéciallement  à 
M'  de  Walsingam,  lequel  s'est  retiré  pour  ung  moys  en 
ceste  ville,  affin  de  se  fère  panser  de  son  accoustumée  dif- 
ficulté d'urine.  Et  j'entends  qu'ilz  rapportent  que  le  S'  de 
La  Noue  estoit  retourné  à  la  Rochelle,  le  xxix^  du  passé, 
et  pareillement  le  baron  de  Miraubeau ,  et  le  heutenant  de 

Poictiers  en  Broiiage,  ayanlz  fally  à  deux  entreprinses, 
pour  lesquelles  ilz  estoient  partys  :  l'une,  de  Zainctes,  où 
leurs  eschelles  pour  estre  trop  chargées  s'estoient  rompues; 
et  l'autre,  de  S^  Jehan  d'Angely,  où  ceulx  de  dedans,  qui 
estoient  de  leur  intelligence,  pour  l'espérance  procheyne 
de  la  paix  n'avoient  voulu  interrompre  leur  repos,  mais 
que,  si  la  guerre  continuoit,  ilz  faysoient  estât  de  s'en  ren- 
dre facillement  maystres;  et  qu'ilz  n'avoient,  de  plus  près 
que  Barbesieux ,  approché  Lusignan ,  estantz  hors  d'espé- 
rance de  le  pouvoir  secourir,  de  quoy  ilz  vouloient  adver- 
tyr  ceulx  de  dedans,  affin  de  prendre  party,  lesquelz  es- 
toient en  extrême  nécessité  de  toutes  aultres  choses,  ormis 
de  bled  et  de  farine  qu'ilz  en  avoient  encores  pour  long- 
temps. Et  ont  les  dictz  deux  rochelloys  assés  déclaré  que 
ceulx  de  leur  ville  et  les  aultres  eslevez  de  tout  ce  quartier 
là  inclineroicnt  bien  fort  à  la  paix. 

M*"  Wilson  a  escript,  de  Flandres,  que  les  choses  s'y 
tournoient  fort  disposées  à  la  paix,  s' estant  le  grand  com- 
mandeur layssé  entendre  que  le  Roy,  son  Mestre,  pourroit 
condescendre  de  retirer  les  Hespaignols,  et  laysser  à  ceulx 
de  la  nouvelle  religyon  la  liberté  de  conscience  sans  exer- 
cisse,  et  de  remettre  toutz  les  anciens  privilèges  du  pays, 
et  confirmer  le  gouvernement  de  Ollande  et  Zélande  au 
prince  d'Orange,  et  de  luy  rendre  son  filz  qui  est  en  Es- 
paîgne;  et  qu'à  cest  effect  il  y  avoit  des  depputés  devers 
le  dict  prince  tant  de  la  part  de  l'Empereur,  comme  entre- 
méteur,  que  ung  du  conseil  d'estat  du  Pays  Bas,  pour  en 
(hesser  des  articles.  Et  sur  ce,  etc. 

Ce  xix*"  jour  de  janvier  1575. 

vie  viens  d'estre  adverty  que  quelques  cappilaynes  et  gentilzhom- 
nies  angloys ,  où  y  a   des  fraiiçoys  meslez ,  s'apprestent  à  grand 

hasle,  comme  de  eulx  inesmes ,  d'aller  tanter  (juelque  entreprmse 
par  dellà  la  mer.  Dont  je  supplye  très  humblement  Yostre  Majesté 
d'envoyer  tout  promptement  refrayschir  aulx  cappitaynes  et  gouver- 
neurs de  la  frontière  de  deçà  qu'ilz  ayent  à  se  tenir  sur  leurs 
gardes. 


CCCCXXX"   DÉPESCHE 

—  du  xxnu''  jour  de  janvyer  1575.  — 
(  Envoyée  exprès  jusques  à  Calais  par  la  voye  du  S"  Acerho, 


Continuation  des  armemens  pour  une  entreprise  secrète.  —Vive  recomman- 
dation de  l'ambassadeur  en  faveur  du  comte  d'Oxfort  qui  passe  en  France. 
— Bruit  répandu  à  Londres  d'une  défaite  essuyée  par  les  catholiques  dans 
le  Dauphiné.  —  Nouvelles  des  Pays-Bas.  —  Saisie  de  lettres  qui  paraissent 
concerner  Marie  Stuart. 


Au  R  OY. 

Sire ,  suyvant  l'advertissement  dont ,  au  pied  de  ma 
dépeschedu  xix*=  du  présent,  j'ay  faict  mencion  à  Vostre 
Majesté ,  comme  aulcuns  gentilshommes  et  cappitaynes  an- 
gloys  s'apprestoient,  comme  d'eux mesmes,  défère  une  en- 
treprinse  de  par  dellà  la  mer,  j'ay  mis  peyne  de  le  fère 
sçavoyr  aulx  gouverneurs  plus  voysins  d'icy ,  qui  ont  la 
charge  des  places  au  long  de  la  coste  de  deçà,  lesquels 
j'espère  que  s'en  tiendront  plus  apperceus.  Et  en  confir- 
mation de  cella,  je  suis  adverty  que,  toutes  les  nuictz, 
l'on  tire  secrettement  des  armes  et  des  monitions  de  guerre 
de  la  Tour  de  Londres  pour  les  envoyer  ez  portz ,  et  les 
distribuer  aulx  cappitaynes  et  soldatz  qui  sont  volontayres, 
et  aulx  vaysseaulx  de  l'entreprinse  qui  sont  toutz  de  par- 
ticulliers. 

Il  sembloit  que  le  comte  d'Oxfort  deùt  estre  le  chef  de 
la  dicte  entrcprinse ,  mais  il  prend  ung  aultre   chemin, 

ayant  tant  faict  qu'il  a  impétré  de  la  Royne,  sa  Mestrcsse, 
son  congé  pour  aller  fore  un  voïage  en  Italye  ;  et  dellibère 
partir  dans  huict  jours,  et  passer  par  France ,  faisant  estât 
de  séjourner  ung  moys  à  Paris;  et  monstre,  Sire,  d'estre 
grandement  dévot  à  Vostre  Majesté,  ayant  voulu  suplyer  la 
Royne  ,  sa  Mestresse ,  de  trouver  bon  qu'il  se  peut  oflVir 
à  vostre  service,  mais  l'on  l'a  adverty  que,  parce  qu'il  est 
notoyrement  réputé  fort  parcial  pour  la  Royne  d'Escosse 
et  nepveu  du  feu  duc  de  Norfolc,  qu'elle  tiendroit  cella 
pour  trop  suspect;  néantmoins  il  dellibère  de  bayser  très 
humblement  les  mains  à  Vostre  Majesté ,  et  ne  refuser 
d'obéyr  à  ce  qu'il  vous  plerra  luy  commander.  Et  parce  qu'il 
est  quasy  le  premier  comte  et  grand  chamberlan  d'Angle- 
terre ,  et  comme  le  premier  de  la  noblesse  du  pays ,  et  le 
mieulx  suivy  et  de  trop  plus  d'espérance  que  nul  aultre  sei- 
gneur du  royaulme ,  il  vous  plerra,  Sire ,  commander  qu'il 
luy  soit  faict  quelque  honneur  et  luy  soit  porté  faveur  et 
respect ,  en  passant  par  vostre  royaulme  ;  car ,  oultre 
son  mérite,  toute  l'Angleterre  et  ceste  court  mesmement 
s'en  sentiront  infiniement  gratiffiez.  Les  partisans  de  Bour- 
goigne  luy  promettent  qu'il  aura  charge  au  service  du 
Roy  d'Espaigne,  aussytost  qu'il  arryvera  en  Italye,  et  le 
pressent  d'aller  trouver  dom  Johan  d'Austria  ,  ne  luy  man- 
quant lettres  de  banque  et  crédict,  et  deniers  contantz, 
pour  fère  une  honneste  despence  par  dellà  ;  mais  il  monstre 
d'avoyr  plus  d'inclination  à  vostre  service  qu'à  celluy  du 
dict  Roy  d'Espaigne. 

L'on  a  faict  courir,  icy,  le  bruict  qu'il  y  avoit  eu  ung 
gros  rencontre  en  Daulfiné ,  où  avoit  esté ,  de  chascun 
costé ,  asprement  combatu ,  avec  si  divers  évènementz  que 
les  vostres  avoient  eu  du   pire;  et  néantmoins  Monbrun 

estoit  demeuré  prisonnyer.  Ceuh  de  ceste  court  m'en  ont 
envoyé  demander  des  nouvelles,  mais  je  leur  ay  respondu 
que  je  n'en  avoys  poinct. 

Le  ministre  Feugré  est  depuis  quatre  jours  retourné  de 
Hollande,  duquel  je  ne  puis  enc.ores  bien  descouvrir  qu'est 
ce  qu'il  rapporte  de  dellà ,  sinon  qu'il  assure  que ,  succé- 
dant ou  ne  succédant  poinct  la  paix  en  Flandres ,  ceulx  de 
la  Rochelle ,  premier  que  les  gallères  de  Vostre  Majesté 
sortent  de  la  rivière  de  Nantes,  auront  des  navyres ,  de  01- 
lande  et  Zélande ,  assés  pour  suffire  pour  garder  le  havre 
de  Brouage,  et  leur  rade  de  Chef  de  Boys. 

M^  de  Méru  continue  de  s'apprester  pour  retourner  en 
Allemaigne  ;  néantmoins  quelques  françoys  qui  le  suyvent 
monstrent  estre  de  l'entreprinse  des  Angloix.  Le  proven- 
çal Pierre  Grenier,  de  Marseille ,  dont ,  cy  devant ,  je  vous 
ay  faict  de  mencion ,  monstre  de  vouloir  passer  en  Ollande, 
et  n'attend  plus  que  le  vent.  Je  ne  sçay  si  c'est  pour  y 
praticquer  quelque  chose  ou  pour  y  chercher  son  repoz  ; 
mais,  quoy qu'il  se  monstre  personnage  fort  composé,  il  a 
néantmoins  négocyé  avec  ceulx  qui  s'entremettent  des  pra- 
ticques. 

J'entendz  qu'il  a  esté  surprinz  à  Barwyc  des  lettres  en 
chiffre,  qui  venoient  ou  à  la  Royne  d'Escoce  ou  à  moy  ; 
de  quoy  il  y  a  ungpeu  d'altération  en  ceste  court  :  et  a  l'on 
prins  quelques  ungs  en  ceste  ville  qui  sont  réputez  servi- 
teurs secretz  de  la  Royne  d'Escosse,  lesquelz  l'on  a  mis 
dans  la  Tour.  Je  ne  sçay  si  cella  produyra  quelque  autre 
chose  plus  rigoureuse  contre  elle,  mais  je  y  pourvoyray  du 
meilleur  remède  qu'il  me  sera  possible.  Sur  ce ,  etc. 

Ce  xxiV'  jour  de  janvier  1575. 

CCCCXXXr  DÉPESCIIE 

—  du  xxixejourdejanvyer  1575. — 

(Envoyée  exprès  jusques  à  Calais  par  Estienne  Jumeau.) 

Continuation  des  arméniens.  —  Secours  d'argent  envoyé  d'Angleterre  aux 
protestans  d'Allemagne.  —  Projets  d'Elisabeth  sur  l'Ecosse.  —Réclamation 
faite  par  l'ambassadeur  au  roi,  en  faveur  des  réfugiés  de  Rouen  ,  afin  d'ob- 
tenir la  restitution  de  leurs  biens.  —  Instance  auprès  de  la  reine-mère 
pour  l'engager  à  faire  donner  satisfaction  à  la  reine  d'Angleterre. 

Au  Roy. 

Sire,  j'ay  receu ,  le  xxiiij^  de  ce  moys,  deux  dépesches 
de  Vostre  Majesté,  l'une  du  dernier  du  passé,  et  l'aultre  du 
second  d'estuy  cy,  par  lesquelles  j'ay  eu  assés  de  quoy  es- 
clarcyr  les  derniers  bruictz  qu'on  faisoit  courir  du  maulvais 
succez  des  choses  de  Languedoc,  et  du  peu  d'espérance 
de  la  paix;  de  quoy  j'espère  que,  demain,  je  rendrai  ceste 
princesse  plus  capable  de  la  vérité  de  ce  qui  en  est,  et 
mieulx  édiffyée  de  vostre  intention  vers  elle,  et  de  vostre  de- 
sir  à  la  tranquillité  de  voz  subjectz,  et  repos  universel  de  la 
Chrestienté,  et  encores  de  la  particularité  de  M*^  de  Damp- 
ville,  qu'on  ne  s'est  efforcé  de  le  luy  persuader;  et  n'ob- 
mettray  de  luy  relever  d'autant  plus  la  réputation  et  bon 
progrès  de  voz  affères  qu'on  met  peyne  de  les  luy  représan- 
ter  bien  bas  et  en  ung  fort  maulvais  estât;  et  feray,  en 
somme ,  tout  ce  qui  me  sera  possible  vers  elle ,  que  les 
délibérations  et  apprestz,  que  je  voy  fère  par  les  siens, 
demeureront  interrompus,  ou  aulmoins  que  l'effaict  n'en 
aille  que  le  moins  que  fère  se  pourra  contre  le  service  de 
Voz  Majestez. 

L'armement,  dont  je  vous  ay  cy  devant  escript,  se  con- 

tinue  toujours  sans  aulcun  doubte,  et  pareillement  le  trans- 
port des  armes  et  des  monitions  vers  les  portz  ;  et  est  advenu 
que ,  depuis  quatre  jours,  sous  colleur  d'ung  festin,  l'on  a 
mené  essayer  des  armes  dans  la  Tour  de  Londres  à  plus  de 
deux  centz  gentilshommes ,  comme  pour  une  soubdeyne  et 
secrette  entreprinse;  de  quoy  j'ay  prins  ung  peu  d'allarme, 
et  en  envoje  présentement  donner  aulx  gouverneurs 
de  voz  places,  qui  sont  plus  voysins  d'icy.  Et  d'ailleurs  j'ay 
entendu  qu'on  dresse  secrettement  ung  party,  avec  aulcuns 
marchands  de  ceste  ville ,  pour  fère  remettre  en  Allemai- 
gne  trente  mille  angelotz  en  espèce  ;  de  quoy  j'ay  mis  gens 
après  pour  approfondir  à  qui  et  comment  le  payement  s'en 
fera.  Et  me  vient  on  aussy  d'advertyr  que  ceulx  de  ce  con- 
seil dellibèrent  de  proposer,  avec  invincibles  argumentz,  à 
leur  Mestresse,  qu'elle  doibt  effectuer  les  praticques  qui  sou- 
vent ont  esté  mises  en  termes  :  de  conclurre  une  ligue  avec 
les  Escossoys  et  s'attribuer  la  protection  du  jeune  Prince 
d'Escosse  et  de  sa  couronne,  durant  sa  minorité,  et  luy 
procurer  le  mariage  d'une  des  filles  d'Espaigne,  en  le  dé- 
clarant successeur  de  ce  royaulme.  Qui  est  cause.  Sire, 
que  je  supplye  très  humblement  Vostre  Majesté  de  fère 
passer  promptement  en  Escosse  le  gentilhomme  qu'avez 
dellibéré  d'y  envoyer  résider,  affin  qu'il  n'y  laysse  rien 
passer  qui  soit  au  préjudice  de  vostre  ancienne  alHance  de 
dellà.  Et  sur  ce,  etc.  Ce  xxix«  jour  de  janvier  i575. 

Aulcuns  de  voz  subjectz  de  Normandye ,  qui  sont  icy  ,  me  sont 
venus  remonstrer  que  la  cour  du  parlement  de  Roan ,  sans  avoyr 
esgard  à  la  réservation  portée  par  voz  lettres  patantes  du  xxvij" 
jour  de  décembre  dernier,  ny  aulx  attestations  que,  suyvant  icelles , 
je  leur  ay  baillées  de  leurs  paysibles  déportementz  ,  elle  leur  a  faict 
saysir  leurs  biens;  et  sur  la  main  levée  que  leurs  procureurs  ont 
demandée,  elle  les  a  renvoyez  à  Yostre  Majesté.  Dont  je  vous  sup- 

plye  très  liumblement.  ,  Sire ,  que,  tie  tant  qu'ilz  ont  la  [)romesse  de 
Voslre  Majesté,  et  que  voz  lettres  patantes  eonliennent  nonnnée- 
menl  leur  réserve,  (jifil  vous  playse  mander,  par  seconde  jussion,  à 
vostre  dict  parlement  de  Roan  ,  de  ne  leur  saysir  leurs  biens  ,  et , 
si  saysis  estoient ,  leur  en  fère  la  main  levée.  Et  j'estime  cpie  cela  re- 
viendra au  bien  et  réputation  de  vostre  service. 

A    LA   Roy  ne . 

Madame,  attandant  les  aultres  choses  que  je  pourray  re- 
cueillyr  plus  amples  des  propos  que  j'auray  demain  avec  la 
Royne  d'Angleterre,  je  mande  cepandant  à  Voz  Majestez 
celles  qui  me  sont  venues  à  notice,  lesquelles  je  metz  som- 
mayrement  en  la  lettre  que  j'escriptz  au  Roy,  vostre  filz. 
Et  ne  veulx  rien  adjouxter,  icy,  davantage  sinon  vous  sup- 
plyer  très  humblement,  Madame,  que,  sur  la  dépesche  que 
mon  secrettère  vous  a  apportée,  du  xxviij^  du  passé,  il  vous 
playse  m'y  fère  avoyr  bientost  quelque  responce,  paria- 
quelle  je  puisse  lever  à  ceste  princesse  toute  la  maie  satis- 
faction que  les  fascheux  rapportz,  qu'on  s'est  efforcé  de  luy 
fère  de  Voz  Majestez,  luy  ont  peu  mettre  en  l'opinyon. 

Et  sur  ce,  etc.  Ce  xxix^  jour  de  janvier  1575. 

CCCCXXXir   DEPESCUE 

—  du  iiii«  jour  de  febvrier  1575. — 
{Envoyée  exprès  jusques  à  Calais  par  la  voye  du  S"'  Acerbo.) 

Audience. —  Questions  faites  par  Elisabeth  sur  l'état  des  affaires  de  France. 
— Assurance  donnée  par  l'ambassadeur  qu'il  n'a  point  été  livré  de  bataille 
en  Languedoc.  — Nouvelles  du  siège  de  Livron.  —  Persévérance  du  roi  à 
désirer  la  paix.  —  Confiance  que  le  prince  de  Condé  partage  ce  désir.  — 
Ignorance  de  l'ambassadeur  sur  la  déclaration  attribuée  au  maréchal  de 
Banville.  —  Volonté  du  roi  de  conserver  l'alliance  avec  Elisabeth.  —  Ins- 
tances pour  qu'elle  refuse  les  secours  qui  lui  sont  demandés  par  les  rebel- 
les. —  SolUcitations  d'Elisabeth  pour  engager  le  roi  à  accorder  la  paix. — 
—  Offre  de  sa  médiation.  —  Nouvelles  de  la  prise  de  Lusignan  par  M"  de 
Montpensier,  et  de  divers  assauts  donnés  à  Livron.  —  Avis  à  la  reine -mère. 
Plaintes  de  l'ambassadeur  sur  le  retard  mis  à  lui  envoyer  de  l'argent. 

Au  Roy. 

Sire,  il  a  esté  facille,  dimanche  dernier,  à  Ampthoncourt, 
de  juger  que  je  y  venois  désiré  de  la  Royne  d'Angleterre 
pour  luy  compter  des  nouvelles  de  Yostre  Majesté ,  et  de 
celles  de  voz  affères;  car,  de  tout  le  moys  passé,  elle  n'en 
avoit  poinct  ouy  de  bien  vrayes,  et  le  bruict  en  avoit  semé 
de  si  incerteynes  que ,  monstrant  d'estre  bien  fort  ayse 
qu'elle  peut,  à  ceste  heure ,  sçavoyr  ce  qui  en  estoit ,  après 
s'estre  soigneusement  enquise  de  vostre  santé  et  du  bon 
portement  de  la  Royne,  vostre  mère,  elle  m'a  incontinent  de- 
mandé de  ces  combatz  et  rencontres  qu'on  disoit  estre  advenuz 
en  Languedoc?  Et  des  termes  en  quoy  vous  estiez  de  la  paix? 
Et  où  estoit  M^  le  Prince  de  Condé?  Et  si  les  levées ,  qu'on 
bruyoit  si  fort  qu'il  avoit  toutes  prestes  en  Allemaigne, 
commançoient  poinct  de  marcher?  S'il  estoit  vray  que  le 
mareschal  Dampville  eût  faict  une  déclaration  qu'elle  avoit 

iiaguyères  veue,  ou  bien  si  c'estoit  chose  supposée?  Et  si 
vous  a[)procliiez  poiiict  en  çà ,  pour  venir  ù  vostre  couron- 
nalion  et  sacre  ?  Se  pleignant  bien  fort  que  son  ambassa- 
deur estoit  paresseux ,  ou  bien  que  ses  dépesches  demeu- 
roient  en  quelque  part  arrestées ,  car  elle  ne  pouvoit  rien 
entendre  deluy. 

Je  luy  ay  respondu  que  ce  que  j'avoys  à  luy  dire,  de  la  part 
de  Yostre  Majesté,  estoit  proprement  la  satisfaction  des  cho- 
ses qu'elle  venoit  de  me  demander  ;  et  que,  grâces  à  Dieu,  Yoz 
Maj  estez  Très  Ghrestiennes  estoient  en  bonne  santé;  et  que 
de  rencontre  ny  combat  il  n'y  en  avoit  poinct  eu,  parce  que 
les  eslevez  n'a  voient  poinct  de  forces  en  campaigne,  ny  de 
quoyy  en  mettre  pour  s'opposer  aulx  vostres;  et  seulement 
au  siège  de  Livron,  ayantz  quelques  gentilshommes  de 
bonne  volonté  voulu  recognoistre  la  bresche ,  il  y  en  avoit 
eu  de  ceulx  du  dehors  une  vingtaine  de  blessez,  mais  beau- 
coup plus  grand  nombre  de  ceulx  de  dedans;  que,  tou- 
chant la  paciffication ,  vous  persévériez  en  ce  qu'aviez 
faict  cognoistre  à  voz  subjectz,  et  l'aviez  manifesté  à  toute 
la  Chrestienté,  que  c'estoit  la  chose  que  plus  vous  desiriez 
en  ce  monde,  luy  particullarisant  l'article,  que  me  faisiez 
dans  vostre  lettre ,  des  allées  et  venues  des  depputez ,  et 
que  vous  luy  promettiez  bien  que  vous  condescendriez  à  de 
si  bonnes  et  sf  honnestes  condicions  vers  voz  subjectz, 
pour  le  faict  de  leurs  consciences  et  pour  leur  repos ,  et 
pour  la  seureté  qu'ilz  demandoient,  qu'ilz  ne  les  pourroient 
refuzer,  sinon  qu'ilz  voulussent  du  tout  renoncer  au  respect 
et  révérance,  et  à  la  fideUité  et  subjection  qu'ilz  vous  deb- 
voient,  sans  qu'il  fût  besoing  pour  cella  d'assembler  voz 
Estatz  ,  ainsy  que  les  ministres ,  lesquelz  ne  cherchoient 
que  d'alonger  les  matières,  et  d'esjamber  tousjours  quel- 

que  chose  sur  l'aulhorité  des  princes,  monstroient  que, 
indiscrètement  et  contre  tout  ordre ,  ilz  les  vouloient  re- 
quérir, car  vous  le  feriez  bien  de  vous  mesmes  ; 

Que  M'^le  Prince  de  Condé  estoit  à  Basle,  inclinant  bien 
fort  à  la  dicte  pacification,  et  ne  hastoit  guyères  les  levées 
ny  les  forces  d'Allemaigne  ;  desquelles  je  voulois  dire  li- 
brement à  la  dicte  Dame  que  j'avoys  opinyon  qu'elles  ne 
bougeroient  nullement ,  si  elle,  ou  son  crédit  ou  ses  de- 
niers contantz,  ne  les  faisoit  marcher,  comme  je  sçavoys 
qu  elle  en  estoit  fort  pressée  et  fort  sollicitée  toutz  les 
jours ,  et  que  pourtant  vous  auriez  occasion  d'en  imputer  à 
elle  tout  le  mal ,  si ,  d'avanture ,  elles  descendoient  en 
France  ; 

Que  je  n'avoys  poinct  encores  veue  celle  déclaration, 
dont  elle  m'avoit  parlé,  deM^  Dampville,  laquelle  pouvoit 
estre  aussytost  supposée  que  vraye  ;  mais,  quoy  qu'elle  eût 
ouy  dire  de  l'occasion  dé  son  malcontantement ,  il  estoit 
certein,  et  Vous,  Sire,  l'affirmiez  ainsy  sur  vostre  honneur, 
que  ne  luy  aviez  rien  promis  à  Turin  que  ne  luy  eussiez 
depuis  invyolablement  tenu.  Dont  ay  fait  peser  à  la  dicte 
Dame  ce  qu'il  vous  avoit  pieu  m'en  escripre,  et  qu'en 
effect  il  n'y  avoit,  ny  ez  actions  ny  ez  intentions  de  Vostre 
Majesté,  rien  que  ce  que  convenoit  d'avoyr  à  ung  magna- 
nime et  très  excellent  prince,  et  autant  orné  de  toute  vertu 
qu'il  y  en  eût  jamays  eu  en  PVance  ;  et  que  Dieu  vous  avoit 
faict  si  généreulx  que  vous  ne  pouviez  estre  vaincu  par 
force,  et  si  clément  qu'à  peyne  seriez  vous  jamays  surmonté 
de  bénignité.  Dont  estant  tel,  et  que  d'autrefoys  vous  luy 
aviez  esté  à  elle  dévot  serviteur,  et  maintenant  estiez  de- 
venu son  frère ,  je  la  supplyois  qu'elle  voulût  nourrir  une 
bien  bonne  et  germeyne  amityé  avecques  vous,  sellon  que 

vous  luy  en  rendriez  une  semblable  très  constante  et  per- 
(lurable  à  jamays; 

Et  que  desjà  sur  ce  qu'elle  m'avoit  faict  vous  escripre, 
le  troysiesme  de  décembre,  de  la  sincérité  et  droicture  dont 
elle  dellibéroit  de  procéder  vers  vous,  que  vous  voulliez  tant 
honnorer  sa  parolle,  et  y  deiïérer  si  grandement,  que  ne 
feriez  difficulté  de  vous  y  commettre  et  vous  y  reposer 
sans  escrupulle  ny  meffiance  quelconque  ;  et  que  désormays 
vous  vous  promettiez  d'elle  toutz  les  bons  tours,  de  vraye- 
ment  bonne  seur  et  bonne  amye ,  que  vous  proposiez  de 
les  luy  rendre  semblables  de  très  bon  frère  et  de  très  bon 
amy ,  et  de  ne  deffallir  d'aulcun  bon  et  honnorable  office 
que  verriez  pouvoir  fère  pour  elle  ,  qui  fût  digne  de  sa 
grandeur  et  non  indigne  de  la  vostre,  ainsy  qu'ung  gentil- 
homme de  bonne  qualité  que  faysiez  desjà  préparer  pour 
l'envoyer  visiter,  aussytost  que  seriez,  pour  vostre  sacre  et 
corronnation,  arryvé  à  Reyms,  envyron  la  my  febvrier,  le 
luy  tesmoigneroit  davantage.  Qui  ay  bien  voulu.  Sire,  luy 
fère  ceste  expression  de  vostre  bonne  intention  vers  elle, 
affin  de  m'oposer  à  ceulx  qui  s'eflbrçoient  de  luy  préoccu- 
per et  engager  la  sienne  contre  vous. 

A  quoy  elle  m'a  respondu  qu'elle  estoit  de  tant  plus  ayse 
d'entendre  la  bonne  disposition  de  Voz  Très  Chrestien- 
nes  Majestez  qu'on  luy  avoit  rapporté  que  la  Royne,  vostre 
mère ,  estoit  bien  malade ,  dont  elle  prioit  Dieu  de  bon 
cueur  pour  le  bon  portement  de  toutz  deux;  qu'elle  avoit 
playsir  que  ceulx  qui  avoient  publyé  ces  combatz  et  def- 
faictes  de  Languedoc  fussent  trouvez  menteurs ,  et  vou- 
droit  de  bon  cueur  qu'il  y  eût  desjà  abstinence  d'armes, 
affin  que  les  nouvelles  playes  ne  rendissent  celles  du  passé 
incurables  ; 

VI.  24 

Que,  de  plus  en  plus,  elle  louoit  et  approuvoit  vostre 
saincte  dellibération  de  vouloir  apayser  les  troubles  de  vostre 
royaulme  par  la  voye  de  douceur ,  et  qu'en  cella  sentoit 
elle  de  vous  porter  tant  plus  de  bienvueillance  par  dessus 
toutz  les  aultres  princes  ny  princesses  de  vostre  alliance, 
que  plus  que  nul  d'eulx  elle  desiroit  de  bon  cueur  que, 
establissant  très  bien  vostre  règne,  vous  espargnissiez  le 
sang  et  la  vye  et  la  désolation  de  ceulx  qui,  de  l'un  et  de 
l'aultre  costé ,  sont  toutz  vostres  ; 

Que  j'avoys  tort  de  la  vouloir  tant  sonder,  comme  je 
faisois,  sur  le  secours  que  les  pouvres  protestantz  cher- 
choyent  d'avoyr  de  leurs  frères  d' AUemaigne ,  car  elle  ne 
me  sondoit  pas  de  celluy  que  vous  y  pourchassiez;  et  qu'elle 
ne  vouloit  nyer  qu'elle  n'y  eût  du  crédict  assez ,  mais  que 
vous  cognoistriez  aussy  bien  qu'avoit  faict  le  feu  Roy, 
vostre  frère ,  que  jamays  les  Roys  de  France  n'avoient 
trouvé  tant  d'amityéen  la  couronne  d'Angleterre  que  quand 
elle  l'avoit  tenue;  et  que,  de  tant  auriez  vous  plus  grand 
preuve  d'elle,  qu'elle  estoit  à  toute  heure  infinyement  ten- 
tée et  sollicitée  contre  vous  ; 

Qu'elle  ne  doubtoit  que  les  ministres  ne  demandas- 
sent la  tenue  des  Estatz,  et  que,  possible,  ilz  n'eus- 
sent supposé  celle  déclaration  de  M^  Dampville;  car,  puis- 
qu'il s'eslevoient  jusques  à  vouloir  pénétrer  ez  secretz  de 
Dieu  au  ciel  et  en  ses  jugementz,  ilz  s'atribuoient  encores 
plus  licentieusement  de  s'entremettre  des  trônes  des  princes 
en  terre,  mais  qu'il  n'y  avoit  poinct  de  besoing  d'Estatz, 
là  où  vous  mesmes  pouviez  bien  pourvoir;  et  qu'elle  tenoit 
le  mareschal  Dampville  pour  ung  si  gentil  chevalier  et 
si  loyal  serviteur,  à  l'exemple  de  ses  prédécesseurs,  à  vostre 
couronne,  et  si  expéciallement  dévot  à  Yostre  propre  Ma- 

jesté  qu'elle  ne  faysoit  double  qu'il  ne  se  rengeast  facil- 
lement  à  tout  ce  que  luy  commanderiez ,  pourveu  que  ne 
cherchissiez  la  ruyne  de  luy  ny  celle  de  ses  frères. 

Et  puis  est  retournée  aulx  levées  d' Allemaigne,  et  comme 
princesse  fort  pressée  de  fournir  deniers,  ou  d'employer 
son  crédict ,  ou  de  fère  quelque  aultre  résolution ,  à  son 
regret,  contre  Vostre  Majesté,  m'a  dict  que,  pour  Dieu, 
elle  vous  prioit  de  fère  la  paix,  car  aultrement  vous  ne 
pourriez  éviter  beaucoup  de  grands  inconvénientz  ;  et  que , 
si  aviés  besoing  de  quelque  prince  estrangyer,  de  vostre  al- 
liance, qui  s'en  meslât,  parce  que  maintesfoys  les  parties 
mesmes  n'ozoient  proposer  tout  ce  qu'elles  desiroient, 
qu'elle  ne  vouloit  pas  entreprendre  de  s'y  offrir ,  mais  que, 
si  Vostre  Majesté  l'avoit  agréable ,  c'estoit  bien  l'œuvre 
aujourdhuy  de  ce  monde  à  quoy  elle  s'employeroit  le  plus 
volontiers,  et  pouviez  estre  très  assuré  qu'elle  vous  y  con- 
sidèreroit  en  tout  et  partout  ainsy  Roy  et  Maistre  comme 
elle  desiroit  demeurer  Royne  et  Mestresse  sur  ses  subjectz  ; 
et  que ,  sur  ce  que  je  luy  avoys  déduyt  de  vostre  bonne  et 
constante  amityé  vers  elle,  qui  estoit  ce  qui  l'avoit,  plus 
que  tout  le  reste,  souveraynement  contantée,  qu'elle  vous 
en  remercyoit  de  tout  son  cueur,  et  sçavoit  qu'entre  les 
particulliers  mesmes  les  loix  de  l' amityé  estoient  véné- 
rables et  dignes  de  grande  observance ,  mais  qu'elles  Fes- 
toient davantage  sans  comparayson  entre  les  princes,  parce 
que,  des  bons  effectz  qui  en  provenoient,  ilz  en  demeuroient 
entre  eulx  très  contantz ,  et  si ,  leurs  communs  subjectz  en 
sentoient  de  très  grandes  commodictez;  et  que,  s'il  estoit 
intervenu  là  dessus  quelque  première  coulpe  entre  vous  et 
elle,  qu'elle  ne  l'avoit  nullement  commise,  et  que  sans 
doubte   ce   ne  seroit   aussy    elle  qui   commanceroit    de 

commettre  la  segonde  ;  et  qu'elle  a  voit  grand  plaisir  que 
vous  approchissiez  à  Reyms  pour  vostre  coronnation  et 
sacre ,  d'où  celluy  que  luy  envoyeriez  seroit  le  très  bien 
venu,  et  qu'elle  mettroit  peyne  de  le  vous  renvoyer 
contant. 

Qui  est  en  substance  ce  que  ,  pour  ceste  foys ,  j'ay  re- 
cueilly  des  propos  de  la  dicte  Dame ,  remettant  ce  qu'il  y 
pourroit  avoyr  de  surplus  à  la  procheyne  dépesche ,  parce 
que  ceste  cy  est  desjà  trop  longue.  Et  sur  ce,  etc. 

Ce  IV*  jour  de  febvrier  1575. 

M'  de  Walsingam  me  vient  de  mander  la  reddition  de  Lusignan  à 
M'  de  Montpensier  par  composition ,  moyennant  ostages  qu'il  a  bail- 
lez pour  la  tenir  ;  et  qu'il  a  esté  donné  trois  assautz  à  Livron  qui  ont 
esté  bravement  soustenuz ,  où  le  cappitayne  de  la  place  est  mort , 
mais  que  soubdain  il  y  en  a  esté  subrogé  ung  autre,  et  que  deux  centz 
soldatz  de  la  part  des  eslevez  y  sont  entrez. 

ADVIZ  ,  A  PART  ,   A  LA  ROYNE  MÈRE. 

Parce  que  c'est  icy  le  viij«  moys  que  je  n'ay  receu  nul  argent ,  et 
que  je  vis  sur  le  crédit  que  me  faict  le  S"^  Acerbo  avec  gros  inlérest, 
et  que  le  S"^  Sardiny  luy  a  escript  qu'il  ne  peut  acquitter  les  mande- 
mentz  dont  M-^  le  trésorier  de  l'espargne  m'a  dressé  sur  luy,  parce 
qu'il  ne  reçoit,  ce  dict  il,  rien  des  assignations  que  Voz  Majestez  luy 
ont  bayllées ,  je  suys  sur  le  poinct  d'estre  habandonné  du  dict 
S'  Acerbo,  et  d'estre  pressé  de  ce  que  desjà  je  luy  doibs  ;  et  que  je 
seray  contrainct  de  cesser  ma  mayson  ,  avec  beaucoup  de  honte  et 
avec  détriment  du  service  de  Voz  Majestez.  Dont  je  vous  supplye  très 
humblement ,  Madame ,  commander  au  dict  trésorier  de  l'espargne 
qu'il  me  vueille  fère  payer  d'iceulx  mandementz  qu'il  m'a  desjà 
bayllés,  ou  m'en  assigner  de  meilleurs,  et  qu'il  mande  que  mes  de- 
niers ne  soient  plus  retardez  ,  car  Yostre  Majesté  sçayt  que  je  suis 
par  trop  pauvre  pour  pouvoir  advancer. 

CCCCXXXlir  DÉPESCHE 

—  du  x«  jour  de  febvrier  1575.  — 
{Envoyée exprès jusques  à  Calais  par  Jehan  Volet.) 

Favorable  disposition  d'Elisabeth  à  l'égard  de  la  France.  — Conférence  de 
l'ambassadeur  avec  Leicester.  —  Nécessité  de  faire  en  France  quelque  dé- 
monstration d'amitié.  —  Vive  intercession  pour  qu'il  soit  satisfait  à  la 
plainte  de  M'  Warcop.  — Bruits  répandus  par  les  protestans  pour  exciter 
Elisabeth  à  la  guerre.  —  Nouvelles  d'Ecosse.  —  Mesures  prises  pour  dé- 
chiffrer les  lettres  saisies ,  adressées  à  Marie  Stuart. 

A  ij    R  0  Y . 

Sire  ,  les  propos  d'entre  la  Royne  d'Angleterre  et  raoy, 
desquelz  j'ay  donné  compte  à  Vostre  Majesté  par  ma  dé- 
pesche  du  iiij*'  du  présent,  ont  esté  de  quelque  moment  à 
quiéter  ung  peu  l'esprit  de  la  dicte  Dame  contre  la  violence 
des  malcontantz  et  passionnez  qui  s'efforçoient  de  l'agiter 
infinyement  et  de  l'irriter  contre  vous  :  car,  depuis  ce  temps, 
elle  a  tousjours  montré  qu'elle  avoit  reprins  nouvelle  con- 
fiance de  vostre  amityé,  et  qu'elle  vouloit  qu'il  demeurât 
en  elle  d'incliner  ou  de  n'incliner  pas  à  leurs  instances, 
jusques  à  ce  qu'elle  vît  plus  avant  comme  vous  procéderiez 
vers  elle.  De  quoy  ceulx  de  son  conseil  ont  esté  fort  es- 
bahys ,  et  aulcuns  d'eux  bien  malcontantz  ;  mais  le  comte 
de  Lestre,  qui  monstre  d'en  avoyr  plaisir,  m'a  dict  que  ce 
ne  m'estoit chose  fort  difficile  en  l'endroit  de  la  dicte  Dame, 
laquelle  avoit  bonne  opinyon  de  moy  et  croyoit  que  je  ne 
négocyois  nullement  faulx  avec  elle ,  de  luy  persuader  ce 
qu'elle  desiroit  le  plus  en  ce  monde  :  qui  estoit  de  se  ré- 
puter  aymée  et  bien  volue  de  Voz  Majestez  Très  Chres- 
tiennes  ;  et  que ,  par  les  mesmes  raysons  qu'elle  avoit  ap- 
prinses  en  cella  de  moy,  elle  s'estoit  efforcée  de  vaincre 

celles  que  son  propre  conseil  luy  avoit  admenées  au  con- 
traire ,  et  de  surmonter  les  argumentz  desquels  les  princes 
d'Allemaigne  s'estoient  efforcez  de  luy  dessiller  les  yeulx 
sur  les  dangereuses  dellibérations  qu'ilz  disoient  estre  de 
longtemps  faictes,  et  se  fère  encores  de  présent ,  contre  elle, 
en  France,  pour  les  exécuter,  aussytost  que  Yostre  Majesté 
aura  ung  peu  desmellé  ses  affères  ;  et  qu'ilz  luy  reprochoyent 
que    non    seulement    elle    procédoit  avec    peu  d'advis , 
mais  avec  quelque  forme  d'injustice  contre  le  bien  de  sa 
couronne,  de  ne  se  prévaloyr  du  temps  et  de  l'occasion, 
et  des  advantages,  que  Dieu  luy  offroit,  qui  estoient  si  évi- 
dentz  que ,  quand  Vous ,  Sire ,  seriez  beaucoup  plus  fort , 
et  elle  moins  puissante ,  que  Tung  et  l'autre  n'estes ,  qu  en- 
cor  vous  pourroit  elle  maintenant  assez  nuyre  ;  et  que  ^ 
voyant  le  dict  comte  que,  nonobstant  cella,  elle  se  rendoit 
déplus  en  plus  confidente  et  toute  assurée  de  vostre  ami- 
tyé ,  qu'il  vous  supplioyt  que  volussiés  adjouxter  aulx  bonnes 
parolles  et  promesses,  que  luy  faisiez  donner,  quelques  bons 
effectz,  qui  fussent  semblables,  affin  que,  par  iceulx,  luy 
et  ceulx  qui  luy  adhéroyent,  en  la  dévotion  et  servitude 
qu'il  vous  porte ,  peussent  confirmer  la  dicte  Dame  en  sa 
bonne  opinyon ,  et  rabatre  à  aulcuns  d'auprès  d'elle  celle 
qu'ilz  a  voient  au  contrayre  ; 

Et  que  ,  pour  le  présent ,  il  me  vouloit  ramantevoyr  ce 
qu'elle  mesmes  m'avoit  dict  du  faict  de  M^  Warcop,  gen- 
tilhomme singullièrement  aymé  et  bien  voulu  d'elle ,  que , 
suyvant  la  promesse  qu'en  aviez  faicte  à  milord  de  North, 
et  l'ordonnance  que  le  dict  Warcop  a  devers  luy,  signée 
de  vostre  main,  dez  qu'estiez  devant  la  Rochelle,  il  vous 
plaise  luy  fère  avoyr  rayson  de  ce  navyre  de  bled  qui  luy 
fut  lors  prins  pour  avitayller  vostre  camp;  chose,  Sire, 

qui ,  a  la  vérité ,  m'a  esté  aultant  expressément  recomman- 
dée de  la  dicte  Dame  que  nulle  aultre ,  depuis  que  je  suis 
en  ceste  charge  ;  et  que  je  debvois  considérer  que  ceulx  qui 
luy  remettoyent  en  avant  l'intelligence  du  Roy  d'Espaigne, 
pour  la  refroidir  de  la  vostre,  avoient  de  quoy  luy  re- 
présanter ,  toutz  les  jours ,  quelque  nouvelle  gratiffication 
du  grand  commandeur  de  Castille  vers  elle  et  ses  sub- 
jectz;  et  qu'il  vous  supplioyt  aussy ,  Sire,  la  fère  es- 
clarcyr  d'ung  advis  qu'on  luy  avoit  donné  qu'il  y  avoit 
mandement  de  Yostre  Majesté ,  en  Bretaigne ,  de  fère  tenir 
des  navyres  prestz  pour  trajetter  bientost  des  forces  en 
Escosse;  et,  au  reste,  que  ne  prolongissiez  plus  de  l'en- 
voyer visiter,  car  l'on  en  arguoyt  desjà  une  fort  froide  et 
mal  fondée  amityé  de  vostre  part. 

Sur  lesquelles  choses  j'ay  mis  peyne  de  rendre  le  dict 
comte  bien  édiffyé  ,  et  de  le  remplyr  de  toute  bonne  espé- 
rance de  Vostre  Majesté,  s' estant  nostre  propos  terminé  par 
une  fort  expécialle  recommandation,  que  je  luy  ayfaicte,des 
affères  de  la  Royne  d'Escosse;  en  quoy  je  ne  Tay  trouvé 
mal  disposé.  Et  si ,  ay  cognu  qu'il  n'y  a  pour  le  présent, 
en  cest  courte ,  rien  de  mal  ordonné  contre  elle. 

Or,  ayant  ainsy  ramené  la  Royne  d'Angleterre  à  meilleure 
disposition  vers  Vostre  Majesté,  et  pareillement  le  dict  comte, 
qui  le  lendemain  est  allé,  pour  dix  jours ,  en  sa  maison  de 
Quilingourt;  et  ayant,  possible,  par  là,  avec  la  nouvelle  de 
la  reddition  de  Lusignan,  accroché  les  meilleures  et  les  plus 
procheynes  espérances  de  ceulx  qui  sont  icy  poursuyvantz , 
ilz  se  sont  advisé  de  publier  aussitost ,  affin  de  ralumer  le 
cueur  à  la  dicte  Dame  et  à  ceulx  de  son  conseil ,  qu'on 
avoit  descouvert  que  les  propos  de  paix ,  du  costé  de  Vostre 
Majesté  ,  estoient  simulez  et  pleins  de  fraude ,  et  que  M'  le 

Prince  de  Condé  armoit  à  furie  pour  entrer  bienlost  en 
France  avec  douze  mille  chevaulx ,  et  qu'après  troys  as- 
sautz  soubstenus  par  ceulx  de  Livron ,  Yostre  Majesté  en 
avoit  faict  lever  le  siège  pour  admener  toutes  ses  forces 
par  deçà,  et  que  deux  cornettes  de  voz  reytres  s'estoient 
tournées  du  costé  des  eslevez  :  aulxquelles  choses,  lesquelles 
j'estime  pour  la  pluspart  controuvées ,  je  mettray  peyne, 
par  la  première  dépesche  qui  me  viendra  de  Vostre  Ma- 
jesté ,  d'y  oposer  la  vérité  que  m'en  manderez. 

Il  est  naguyères  arryvé  ung  courrier  d'Escosse,  par  le- 
quel le  comte  de  Morthon  a  envoyé  certayne  déposition , 
qu'il  a  tiré  d'ung  des  gens  de  M^  de  Glasgo  et  d'ung  autre 
de  M''  de  Roz ,  avec  les  chiffres  qu'il  leur  a  surprins  ;  et 
l'on  a  mis,  icy,  ung  jeune  homme,  qui  est  réputé  servi- 
teur secret  de  la  Royne  d'Escosse ,  dans  la  Tour  de  Londres, 
pour  le  contraindre  de  les  déchiffrer.  Je  ne  sçay  encores  ce 
qui  en  résultera.  Sur  ce  ,  etc. 

Ce  x^  jour  de  febvrier  4575. 


CCCCXXXIV  DÉPESCHE 

—  du  X vu*  jour  de  febvrier  1575. — 
(Envoyée  exprès  jusques  à  Calais  par  Jehan  Mounyer.) 

Annonce  d'audience.  —  Instances  des  protestans  d'Allemagne  auprès  d'Elisa- 
beth.—  Continuation  des  arméniens. —Explications  transmises  à  l'ambas- 
sadeur sur  les  propos  rapportés  par  lord  de  North. 

Au  Roy. 
r  Sire,  demain,  Dieuaydant,  je  verray  la  Royne  d'An- 
gleterre ,    à  Richemont ,  pour  luy  fère  bien  entendre  les 
particullaritez  de  l'honneste  responce  que  Vostre  Majesté, 

par  la  dépesche  du  xxiiij'^  du  passé,  m'a  commandé  de  luy 
l'ère ,  touchant  les  t'ascheux  rapportz  de  milord  de  North  , 
qui  pense  bien  qu'elle  jugera  que  les  choses  n'eussent  peu 
passer  plus  dignement  de  vostre  costé  ,  ny  avec  plus  d'hon- 
neur pour  elle ,  ainsy  que  la  sage  déduction  et  bien  ordon- 
née de  vostre  lettre  luy  en  manifestera  la  vraye  vérité  ;  et 
le  tout  y  est  si  bien  et  si  proprement  comprins,  que  je  n'au- 
ray  à  y  rien  adjouxter  du  mien  ,  sinon  que ,  possible,  je  y 
mette  quelque  mot,  non  pour  plus  grande  satisfaction  de 
la  dicte  Dame,  mais  pour  en  tirer  encores  quelqu'une 
d'elle  pour  Yoz  Très  Chrestiennes  Majestez.  Et  après  que 
j'auray  bien  recueilly  ce  qu'elle  m'aura  dict  là  dessus  et 
sur  le  propos  que  je  luy  tiendray  davantage  de  voz  pré- 
sentz  affères,  je  vous  en  feray,  par  mes  premières ,  ung 
plus  ample  récit  ;  ayant  à  vous  dire  cependant ,  Sire ,  que, 
du  costé  d'Allemaigne  ,  et  de  la  part  des  eslevez  de  vostre 
royaulme,  se  poursuyt,  icy,  avec  plus  vifve  instance  que 
jamays ,  une  prompte  provision  pour  continuer  et  mainte- 
nir la  guerre.  Et  je  sentz  bien  qu'on  leur  faict,  peu  à  peu, 
filer  les  responces,  sans  leur  accorder  ny  leur  refuser  aussy 
ce  qu'ilz  demandent,  mais  l'on  les  entretient  en  bonne  es- 
pérance, et  mesmes  l'on  leur  propose  comme  présant,  et 
qui  se  trouvera  bien  prest  au  besoing,  la  pluspart  de  ce 
qu'ilz  pourchassent ,  attandant  de  voyr  comme  procédera 
le  propos  de  paix ,  après  que  les  depputez  auront  esté ,  de 
rechef,  devers  Vostre  Majesté ,  et  ce  qui  résultera  de  la 
venue  du  gentilhomme  qu'envoyerés  pour  visiter  la  dicte 
Dame.  Cepandant  ce  que  je  vous  ay  cy  devant  mandé,  de 
l'armement  de  deçà ,  se  poursuyt  tousjours  avec  la  des- 
cription des  hommes;  et  a  l'on  faict  venir  aulcuns  cappitay- 
nes,  qui  estoient  en  Irlande ,  pour  dresser,  icy,  des  compa- 

gnyes  affin  d'aller  en  ceste  expédition,  n'y  ayant,  à  présent, 
au  dict  pays  d'Irlande  ,  depuis  la  réduction  du  comte 
d'Esmont,  guyères  de  contradiction  à  l'obéyssance  de  ceste 
princesse  5  et  mesmcs  que  ung  Artus  Maurice*,  qu'on  avoit 
suspect,  a  esté  naguyères  resserré  ,  et  luy  faict  on  son 
procès. 

M'  de  Méru  est  encores  icy,  qui  va  quelquefoys  en  ceste 
court,  et  les  ministres  traictent  ordinayrement  avecques  luy 
et  il  se  tient  prest  pour  retourner  bientost  en  Allemaigne  ; 
mesmes  il  fût  party  plus  d'ung  raoys  a,  sans  quelque  adver- 
tissement  qui  luy  vint  de  France,  sur  le  poinct  de  son 
partement,  et  aussy  qu'il  semble  qu'il  attande  la  responce 
que  ceste  princesse  va  ainsy  temporisant  pour  l'aller  ap- 
porter luy  mesmes  à  M*^  le  Prince  de  Condé. 

J'entendz  que,  depuis  cinq  ou  six  jours,  l'admirai  d'An- 
gleterre a  envoyé  des  officiers  de  la  marine  visiter  les 
grands  navyres  de  la  dicte  Dame,  comme  pour  commancer 
de  les  apprester  pour  ce  printemps.  J'auray  l'œil  à  ce  qui 
s'y  fera.  Et  persévérantz  ceulx,  qui  portent ,  icy,  le  party 
de  Bourgoigne ,  au  renouvellement  de  l'amityé  de  ceste 
princesse  avec  le  Roy  d'Espaigne,  ilz  sont  fort  après  à 
pourchasser  que  nouveaulx  ambassadeurs  soient  envoyez 
pour  résider  près  de  l'ung  et  de  l'aultre  prince.  Sur  ce,  etc. 
riaèén  Ce  \yif  jour  de  febvrier  1575. 

A    LA    ROYNE. 

Madame,  je  mettray  peyne  d'exprimer  bien  à  la  Royne 
d'Angleterre,  et  de  ne  luy  obmettre  ung  tout  seul  poinct  de 
ce  que  le  Roy,  vostre  filz,  et  Vostre  Majesté,  par  voz  let- 
tres du  xxiiij*  du  passé ,  me  commandés  de  luy  dire  tou- 
chant les  maulvais  rapportz   que  milord  de  INorth  luy  a 

faitz  à  son  retour  de  France  ;  et  j'espère  que  la  vérité  du 
l'aict  luy  fera  avoyr  regret  de  s'estre  trop  tost  esmeue  du 
mensonge,  et  qu'elle  se  prendra  à  son  ambassadeur  de 
l'erreur  qu'il  a  commis  en  matyère  de  si  grande  consé- 
quence et  entre  si  grandes  princesses,  comme  sont  Yoz 
Majestez.  Et  encores,  Madame,  que  n'ayez  jugé  d'estre 
aulcunement  expédient  d'escripre  à  la  dicte  Dame  de 
vostre  main,  affin  de  n'user  d'interprétation  ny  d'excuse , 
là  où  il  n'en  est  besoing,  si  ne  laysse  la  satisfaction  que 
luy  donnez  par  les  lettres  qu'il  vous  a  pieu  m'addresser  , 
d'estre  si  ample,  qu'elle  aura  occasion  d'en  avoyr  tout  con- 
tantement  5  et  je  feray  tout  ce  qu'il  me  sera  possible  qu'elle 
viegne  aussy,  de  son  costé ,  à  vous  satisfère  de  ce  qu'elle 
n'a  mieulx  examiné  le  faict ,  plus  tost  que  de  s'en  cour- 
roucer. Et  sur  ce ,  etc. 

Ce  x\if  jour  de  febvrier  i575. 


CCCCXXXV^  DEPESCHE 

—  du  xxi«  jour  de  febvrier  1 575.  — 

(  Envoyée  exprès  jusques  à  Calais  par  la  voye  du  S*"  Acerbo.  ) 

Audience. — Satisfaction  d'Élisabetii  sur  les  explications  qui  lui  ont  été  données 
au  sujet  des  propos  rapportés  par  lord  de  Nortli.— Menées  des  protestans 
sur  lesquelles  l'ambassadeur  attend  de  nouveaux  renseignemens.  — Affaires 
d'Ecosse.  — Nécessité  d'envoyer  promptement  un  agent  français  dans  ce 
pays.  —  Nouvelle  du  sacre  et  du  mariage  du  roi. 

Au  Roy. 

Sire,  j'ay  apporté  de  la  satisfaction  beaucoup  de  vostre 
lettre,  du  xxiiij^du  passé,  à  la  Royne  d'Angleterre,  et  en 
ay  aussy  rapporté  beaucoup  d'elle  pour  Voz  Très  Chres- 
tiennes  Majestez,  ainsy  que  ce  qui  s'est  passé  entre  elle  et 

moy  vous  le  pourra  tesmoiguer  par  mes  premières  ,  es 
quelles  je  vous  en  feray  l'entier  récit  avec  d'autres  choses 
que  j'ay  ung  peu  esclarcyes,  que  je  suis  après  à  les  re- 
cueillyr  ,  sellon  qu'il  est  expédiant  qu'elles  viennent  à  la 
notice  de  Yostre  Majesté ,  affin  que  puissiez  mieulx  juger 
comme  elles  pourront,  ou  peu  ou  beaucoup,  importer  à 
vostre  service.  Et  je  feray  cependant,  comme  j'ay  faict 
tousjours,  tout  ce  qu'il  me  sera  possible  pour  traverser  les 
afFères  de  ceulx  qui  pourchassent ,  icy  ,  les  moyens  de  tra- 
verser les  vostres.  Et  j'estime  de  les  leur  avoyr  desjà  beau- 
coup retardez  ;  mais  ilz  y  sentent  je  ne  sçay  quelle  espé- 
rance (et  je  crains  bien,  si  la  paix  ne  succède,  qu'elle  ne 
leur  sera  vayne) ,  qui  les  y  faict  instamment  persévérer  ; 
dont  les  quatre  ministres,  qui  sont  préposez  en  ceste  ville, 
pour  le  conseil  d' estât  de  ceulx  de  la  nouvelle  religyon 
de  France  et  de  Flandres,  ayant  esté,  par  diverses  foys,  en 
ceste  court,  et  conféré  avec  M'^  de  Walsingam  et  avec 
M*'  Randolphe  et  M^  Quillegreu,  et  aultres  de  leur  faction, 
sont,  il  y  a  six  jours,  depuis  le  matin  jusques  au  soyr, 
tousjours  après  à  dresser  quatre  grosses  dépesches,  qui 
sont,  l'une  pour  France,  l'autre  pour  Ollande,  la  troysiesme 
pour  Allemaigne  et  la  quatriesme,  de  quoy  je  suis  fort  es- 
bahy,  pour  Escosse  ;  et  font  tenir  prestz  des  hommes  d'af- 
fères  et  propres  à  négotier,  pour  les  aller  porter  ;  lesquelz 
n'attandent  plus ,  à  ce  que  j'entendz  ,  de  partir,  sinon  que 
M^  de  Méru,  avec  lequel  les  dictz  ministres  communic- 
quent  ordinayrement ,  ayt  esté  encores  une  foys  devers 
ceste  princesse  ,  et  soit  de  retour  avec  une  plus  entière  res- 
ponce  qu'ilz  n'ont  eu  encores  d'elle;  mais  l'audience  luy 
a  esté  desjà  remise  deux  foys,  et  je  ne  sçay  qu'est  ce  qu'il 
impètrera  à  la  troysiesme. 

Le  Hlz  ayiié  de  inilord  de  Sethoii  est  venu  trouver  le 
comte  de  Leslre  à  Quiliugourt  avec  des  lettres  de  recom- 
mandation de  son  père,  et  d'aultres  lettres  bien  fort  favo- 
rables du  comte  de  Morthon,  et  monstre  qu'il  veut  suyvre 
quelque  temps  ceste  court  d'Angleterre;  ce  que  je  ne  puis 
avoyr  sinon  beaucoup  suspect,  considéré  mesmement  que 
son  père  a  tousjours  esté  tenu  pour  catholicque  et  très 
parcial  serviteur  de  la  Royne  d'Escosse,  sa  Mestresse; 
dont  faut  dire  qu'il  y  a  quelque  secrette  praticque,  qui  se 
mène  là  dessoubs,  depuis  la  mort  du  duc  de  Chastellerault, 
lequel  est  naguyères  décédé,  et  que  milord  Glaude  son  filz 
se  trouve  à  présent  gendre  du  dict  milord  de  Sethon.  Ung 
messager  qui  avoit  apporté  de  mes  lettres  aulx  seigneurs 
de  dellà  est  revenu  sans  me  rapporter  nulle  responce  par 
escript,  mais  il  m'a  dict,  de  bouche,  ce  que  je  réserve  de 
vous  mander  bientost  par  ung  des  miens  qui ,  de  bouche 
aussy,  le  vous  dira  ;  car  ilz  me  prient  de  ne  le  vous  poinct 
escrire.  Tant  y  a  qu'il  me  tarde  beaucoup  de  sçavoyr  que 
le  personnage  qu'avez  ordonné  pour  aller  résider  au  dict 
pays  y  soit  arryvé,  car  il  pourra  obvier  à  plusieurs  incon- 
vénientz  que  la  longue  absence  de  voz  ambassadeurs  y 
pourroit  avoyr  causez;  estant,  au  reste,  Sire,  merveilleu- 
sement en  peyne  du  bruict  qu'on  faict  courir,  icy,  de  vostre 
indisposition,  laquelle  ilz  disent  que  vous  a  arresté  en  che- 
min et  vous  a  retardé  de  venir  à  vostre  sacre.  Je  fay  bien 
dévote  prière  à  Dieu  qu'il  en  soit  aultrement.  Et  sur  ce,  etc. 
Ce  xxj^  jour  de  febvrier  1575. 

Comme  je  fermoys  la  présente,  l'on  m'a  adverty  qu'ung  courrier 
de  M'  le  docteur  Dayl  vient  de  passer  vers  Richemont,  qui  porte  la 
nouvelle  du  sacre  et  couronnement ,  et  du  mariage  de  Vostre  Ma- 
jesté, de  quoy  je  loue  Dieu   II  y  mesle  je  ne  sçay  quel  rencontre  en 


—  38t2  — 
Languedoc ,  où  M'  d'Uzez  a  lieu  du  pire.   J'of^père  qu'il  ne  sera 
ainsy. 

A    LA    ROY^JE. 

Madame,  les  choses  n'eussent  peu  passer  avec  plus  de 
satisfaction  de  la  Royne  d'Angleterre,  ny  dont  vous  en  eus- 
siez peu  tirer  plus  largement  d'elle,  sur  la  faute  que  milord 
de  North  avoit  commise  entre  Yoz  deux  Majestez,  ainsy 
qu'elles  ont  esté  conduictes  par  l'ordre  que  m'avez  com- 
mandé d'y  tenir.  Qui  espère.  Madame,  que  Yostre  Majesté 
aura  pLésir  d'en  entendre  le  discours,  lequel,  parce  qu'il 
contient  des  diversitez  qui  sont  assez  considérables ,  et  qui 
conviennent  avec  d'autres  choses  que  je  suis  après  à  tirer 
d'aylleurs,  je  réserve  de  vous  mander  le  tout  ensemble  par 
mes  premières,  avec  ung  des  miens  qui  vous  en  récitera  ce 
qui  seroit  ou  malaysé  ou  trop  long  de  le  vous  mander  par 
escript.  Et  cepandant  je  vivray  en  peyne  du  bruict  qu'on 
faict  courir  icy  de  l'indisposition  du  Roy  jusques  à  ce  qu'il 
plerra  à  Dieu  m'en  fère  ouyr  de  meilleures  nouvelles, 
et  aussy  de  quelque  différant  qu'on  publye  estre  advenu 
entre  le  Roy  de  Navarre  et  M^  de  Guyse,  jusques  avoyr 
mis  la  main  à  l'espée  l'ung  contre  l'aultre;  mais  j'espère 
que  ces  nouvelles  seront  semblables  à  plusieurs  aultres, 
yssues  de  mesme  bouticque,  qui  se  sont  trouvées  faulces, 
ainsy  que  j'en  prie  Dieu  de  bon  cueur.  Et  sur  ce,  etc. 
Ce  xxj^  jour  de  febvrier  4575. 

Geste  lettre  estoit  escripte  et  signée  quand  le  courrier  est  passé 
qui  porte  Theureuse  nouvelle  du  sacre  et  couronnement  et  mariage 
du  Roy,  vostre  filz,  dont  je  loue  Dieu  de  bon  cueur. 

CCCCXXXVr    DEPESCHE 

—  du  dernier  jour  de  febvrier  1575. — 

(  Envoyée  exprès  jusques  à  la  court  par  le  S""  de  Vassal.) 

Dctails  de  la  précédente  audience. — Déclaration  du  roi  de  la  fausseté  des  pro- 
pos rapportés  par  lord  de  North.  —  Satisfaction  d'Elisabeth  de  cette  décla- 
ration. —  Protestation  de  sa  part  qu'elle  n'a  voulu  faire  aucune  offense  à  la 
reine.  —  Plainte  d'Elisabeth  du  silence  gardé  par  la  reine-mère  5  ce  sujet, 
—  Communication  de  la  lettre  écrite  par  Catherine  de  Médicis  à  l'ambassa- 
deur.— Explications  données  par  Elisabeth. — Assurances  qu'elle  veut  main- 
tenir l'amitié  avec  la  reine-mère  et  le  roi. 

Au  Roy. 
Sire,  j'ay  esté  bénignement  et  fort  bien  ouy  de  la  Royne 
d'Angleterre  sur  ce  que  je  luy  ay  dict  que  jamays  chose 
n'estoit  tant  venue  hors  l'opinyon,  ny  contre  l'opinyon  de 
Vostre  Majesté  et  de  la  Royne,  vostre  mère,  que  d'avoyr 
entendu  que  milord  de  North  luy  eût  peu  fère  ung  tout  seul 
maulvais  rapport  de  vous  deux  ;  car  pensiez  luy  avoyr  donné 
argument  de  luy  en  fère  plusieurs  bons  de  la  droicte  et  cor- 
dialle  amityé  que  luy  portiez,  et  de  ce  que,  plus  que  nuis 
aultres  ses  alliés,  vous  l'aviez,  autant  et  possible  plus  en 
honneur  et  respect  que  nul  aultre  prince  ny  princesse  de 
vostre  alliance  ;  et  que  cella  vous  avoit  beaucoup  troublez 
de  voyr  que  voz  bonnes  euvres,  voyre  les  meilleures  et  les 
plus  pures  et  les  plus  courtoyses,  dont  vous  estiez  peu  ad- 
vizer  vers  son  ambassadeur,  pour  honnorer  la  dicte  Dame 
et  honnorer  la  ligue  et  confédération  qu'aviez  avec  elle, 
et  la  magniffyer  devant  tout  le  monde,  avec,  possible,  la  ja- 
lousye  des  aultres  princes  chrestiens ,  fussent  non  seulement 
tenues  en  peu  de  compte,  mais  eussent  esté  calompnyées 
et  convertyes  en  une  matière  d'offance  et  de  courroux;  à 
quoy  ne  se  pouvoit  fère  que  n'eussiez  beaucoup  de  regret, 

et  que  ne  vous  plaignissiez  à  elle  d'elle  mesmes,  d'avoyi' 
voulu  recepvoyr  une  si  maie  impression  de  vous ,  voyre  de 
l'avoyr  escoutée,  ou  mesme  d'avoyr  souffert  qu'elle  luy  eût 
esté  rapportée;  car,  encor  que  toutz  deux  vouliez  libre- 
ment confesser  que  vous  mériteriez  mille  et  mille  indigni- 
tez  contre  vous,  si  vous  aviez  faicte  ceste  cy,  dont  est  ques- 
tion, contre  elle,  ny  contre  la  mémoyre  du  feu  Roy,  son 
père,  si  debvoit  elle  avoyr  ainsy  jugé  de  Voz  Majestez, 
comme  de  princes  qui  n'estiez  ny  si  mal  honnorables,  ny 
si  mal  nays,  ny  si  imprudentz,  que  d'avoyr  jamays  commis 
une  telle  erreur  que  celle  là,  qui  eût  esté  par  trop  grande; 
et  que  ne  sçaviez  comme  penser  de  l'amityé  qu'elle  vous 
avoit  promise,  car  vous  trouveriez  très  mal  appuyez  si  elle 
s'esmouvoit  ainsy  de  si  légers  rapportz,  et  qu'il  faudroit 
bien  qu'allissiez  chercher  ailleurs  d'autres  amityez  qui  fus- 
sent mieulx  fondées  et  mieulx  quahffyées  que  la  sienne; 
bien  avois  je  mis  peyne,  en  vous  tesmoignant  son  courroux, 
de  vous  mander,  par  mesmes  moyen,  comme  elle  s'estoit 
modérée,  et  comme,  enfin,  elle  mesmes  avoit  parlé  pour 
vous  et  pour  la  Royne,  vostre  mère,  et  avoit  faict  là  des- 
sus une  très  honneste  déclaration,  qui  m' avoit  rendu  le 
plus  satisfaict  gentilhomme  du  monde,  de  quoy  pareille- 
ment Voz  Majestez  avoient  receu  de  la  satisfaction,  et 
pourtant  m'aviez  commandé  de  luy  en  donner  à  elle  une 
très  entière  de  laquelle  j'espéroys  qu'elle  se  contanteroit  ; 
et  faudroit  aussy  qu'après  qu'elle  auroit  cognu  que  trop 
tost  elle  s'estoit  esmeue  contre  Voz  Majestez,  qu'elle  s'ef- 
forçât de  vous  donner  de  sa  part  quelque  contantement. 

La  dicte  Dame,  avec  un  peu  de  colleur  qui  luy  est  mon- 
tée au  visage,  m'a  soubdain  respondu  que  ce  que  je  ve- 
nois  de  luy  dire  luy  faisoit  craindre  que,  possible,  j'auroys 

niljouxté  une  nouvelle  faulte  à  celle  de  milord  de  North, 
de  vous  avoyr  représanté  trop  plus  aigres  les  choses  qu'elles 
n'estoient. 

Je  luy  ay  réplicqué  que,  si  j'avoys  erré,  ce  n'avoit  esté  que 
pour  n'errer  pas  en  une  matière  de  si  grande  importance 
comme  ceste  cy,  de  ne  laysser  ulcérer  son  cueur  de  chose  qui 
procédât  de  YozTrès  Chrestiennes  Majestez,ni  pareillement 
les  vostres  de  chose  qui  procédât  d'elle,  et  qu'elle  verroit, 
par  le  contenu  de  ce  qu'il  vous  avoit  pieu  m'en  escripre,  que 
je  n'avoys,  de  mon  costé ,  rien  gasté.  Et  luy  ayant  là  dessus 
faict  lecture  de  vostre  lettre ,  elle  a  curieusement  noté  les 
particullaritez,  qui  y  estoient,  de  l'honneste  faveur  et  des  ad- 
vantages  qu'aviez  faict  au  dict  de  North ,  plus  qu'à  l'ambas- 
sadeur du  Roy  Catholicque,  ny  à  celluy  de  l'Empereur.  Et 
après  avoyr  bien  comprins  le  tout,  elle  m'a  dict  qu'elle  seroit 
par  trop  marrye ,  s'il  vous  restoit  aulcune  maie  satisfaction 
de  chose  qu'elle  eût  dicte  ;  et  qu'elle  vous  suplyoit  de  con- 
sidérer qu'elle  n'avoit  peu  fère  de  moins,  sur  le  rapport 
que  son  ambassadeur  luy  avoit  faict ,  duquel  ceulx  de  son 
conseil  et  de  sa  court  estoient  participans,  que  de  m' avoyr 
privéement  déclaré  ce  qu'elle  en  avoit  sur  le  cueur,  non 
qu'elle  se  fût  dès  lors  formée  nulle  mauvayse  impression  de 
Voz  Majestez,  mais  pour  l'oster  à  ceulx  qui  la  pouvoient 
avoyr,  et  aussy  pour  ne  monstrer  qu'elle  ne  prînt  à  cueur 
ce  qui  touchoit  l'honneur  et  mémoyre  du  feu  Boy,  son 
père  ;  et  qu'à  ceste  heure  elle  sentoit  en  son  cueur  une 
singullière  consolation  de  voyr,  par  l'évident  tesmoignage 
de  vostre  lettre ,  que  vostre  intention  et  celle  de  la  Royne, 
vostre  mère,  et  voz  actions  vers  elle  estoient  ainsy  nettes 
et  pleynes  d'une  vraye  et  droicte  amityé  comme  elle  le 
pouvoit  désirer,  et  comme  elle  vous  prioit  bien  de  croyre 

que  vous  trouveriez  les  siennes  vers  vous  toutes  semblables, 
saus  qu'il  y  eût  jamays  de  manquement  ;  et  vous  remer- 
cyoit,  de  tout  son  cueur,  du  seing  qu'aviez  eu  de  luy  en 
mander  ceste  tant  pleyne  et  entière  satisfaction,  sur  la- 
quelle elle  desiroit  que  voulussiez  demeurer  ainsy  bien  per- 
suadez d'elle,  qu'il  n'y  avoit  que  l'extrême  désir  qu'elle  a 
tousjours  eu  de  se  voyr  bien  aymée  de  toutz  deux  ,  et  le 
regrect  qu'elle  avoit  qu'elle  ne  le  fût,  qui  l'avoient  ainsy 
troublée  et  esmeue  decefascheux  rapport;  et  que  néant- 
moins  elle  n'y  avoit  advancé  ung  mot  ny  entendu  d'en  dire 
ung  autre  qui  peut  tourner  à  vostre  offance ,  car  elle  en  se- 
roit  déplaysante  jusques  en  l'âme ,  et  qu'elle  me  promet- 
toit  bien  qu'elle  parleroit  à  bon  escient  à  milord  de  North  ; 
m'ayant  la  dicte  Dame,  en  toutes  ses  paroUes  et  démonstra- 
tions ,  fort  expressément  monstre  qu'elle  ne  vouloit  entrer 
en  aulcune  mauvayse  intelligence  avec  Voz  Maj  estez  Très 
Chrestiennes,  si  elle  s'en  pouvoit  garder. 

Dont  je  ne  l'ay  volue  ny  presser  ny  convaincre  davan- 
tage de  ce  qui  estoit  advenu ,  et  sommes  passez  à  ce  que 
Vostre  Majesté  trouvera  déduict  en  la  lettre  que  j'escriptz 
à  la  Royne.  Et  puis,  je  l'ay  ainsy  remercyé  de  l'offre  qu'elle 
vous  avoit  faicte  de  s'employer  à  la  paciffication  de  vostre 
royaulrae ,  comme  me  le  commandiez  par  le  postscripta  de 
vostre  dernière  lettre.  Sur  quoy  elle  m'a  respondu  ce  que 
je  vous  supplye  très  humblement  de  vouloyr  ouyr  du  S'^  de 
Vassal ,  et  vouloir  bénignement  entendre  à  la  très  humble 
requeste  qu'il  continuera  de  vous  fère  pour  moy,  à  ce  qu'il 
vous  playse,  et  pour  l'importance  de  vostre  service,  et  pour 
mon  indisposition  et  nécessité,  accélérer  le  congé  qu'il 
vous  a  desjà  pieu  m' octroyer.  Et  sur  ce,  etc. 

Ce  xxviij^  jour  de  febvrier  1575. 

Madame,  après  avoyr  faicl  lecture  à  la  Royne  d'Angle- 
terre de  la  lettre  du  Iloy,  vostre  tilz,  du  xxiiij*^  du  passé, 
et  après  m' avoyr,  elle,  dict  avec  sa  grande  satisfaction 
qu'elle  se  sentoit  fort  atenue  à  luy  de  ce  bon  office  qu'il 
faisoit  entre  Yostre  Majesté,  qui  estiez  sa  mère,  et  elle  qui 
estoit  sa  seur,  et  qui  vous  respondoit  à  fille ,  elle  m'a  prié 
de  luy  vouloir  librement  dire  qu'est  ce  que  Vostre  Majesté 
particullièrement  m'en  mandoit. 

Je  luy  ay  respondu  que,  de  tant  que  j'avoys  addressé  le 
récit  du  tout  au  Roy,  vostre  filz  ,  que  vous  luy  aviez  layssé 
fère  toute  la  responce,  et  que  me  commandiez  d'en  parler 
seullement  sellon  le  contenu  de  sa  lettre. 

Elle  m'a  réplicqué  que  cella  seroit  ung  argument,  ou 
que  vous  seriez  malcontante,  ou  que  ne  vous  souciez  pas 
beaucoup  qu'elle  le  fût,  et  qu'elle  se  trouvoit  bien  em- 
peschée  que  vous  debvoir  mander  sur  ce  que  le  Roy  luy  fay- 
soit  dire,  si  je  ne  luy  disoys  aussy  quelque  chose  de  vostre 
part;  et  m'a,  de  rechef,  fort  conjuré  que  je  ne  luy  vou- 
lusse rien  dissimuler  de  ce  que  m'en  escripviez. 

J'ay  tiré  lors  vostre  lettre  de  ma  pochète ,  et ,  après 
avoyr  pryé  la  dicte  Dame ,  si ,  d'avanture ,  elle  y  trouvoit 
quelque  marque  de  vostre  courroux ,  qu'elle  voulût  consi- 
dérer que  c' estoit  l'offance  que  milord  de  North  vous  avoit 
trop  indiscrètement  faicte ,  et  celle  que  depuis ,  elle  mes- 
mes ,  pour  y  avoyr  trop  tost  creu ,  y  avoit  adjouxtée ,  qui 
vous  avoient  touché  le  cueur  de  deux  justes  dolleurs ,  des- 
quelles vous  demandiez  avec  rayson  d'estre  maintenant 
satisfaicte;  dont  failloit  qu'elle  prînt  de  bonne  part  tout  ce 
qu'elle  y  verroit.  Et  la  luy  ayant  ainsy  tout  franchement 

25. 

présentée,  elle  l'a  incontinent  et  bien  fort  curieusement 
toute  leue  jusques  à  la  fin ,  ensemble  l'addition  qui  estoit 
au  bas.  Puis  m'a  dict  qu'elle  n'y  trouvoit  rien  qui  ne  fût 
en  termes  très  honnorables ,  et  desquels  elle  ne  vouloit 
fallir  de  vous  en  rendre  le  plus  exprès  grand  mercys  qu'elle 
pouvoit,  et  qu'elle  voyoit  bien  que  la  lettre  du  Roy  et  la 
vostre  non  seulement  luy  rendoient  ung  très  certain  tes- 
moignage  de  la  grande  sincérité  de  toutz  deux  vers  elle , 
mais  encores  du  grand  soing  que  l'ung  et  l'aultre  aviez 
qu'elle  demeurât  bien  esclarcye  de  tout  ce  qui  y  pourroit 
fère  survenir  du  doubte  ;  et  qu'elle  ne  se  souvenoit  pas  bien 
si  milord  de  North,  en  luy  faysant  le  compte  du  feu  Roy 
Henry ,  son  père ,  luy  avoit  aussy  parlé  du  feu  grand  Roy 
Françoys,  mais  que  ce  n' estoit  pas  aulmoins  à  elle,  à  qui 
il  avoit  mal  interprété  le  faict  des  deux  neynes ,  car  ne  luy 
eût  layssé  passer,  ayant  entendu  qu'elles  estoientfort  jolyes 
et  bien  fort  proprement  habillées,  et  qu'elle  eût  désiré  de  les 
pouvoir  voyr,  et  seroit  chose  qu'elle  accepteroit,  de  bon 
cueur,  s'il  vous  playsoit  luy  en  fère  présant  d'une; 

Et  que,  de  l'article  de  M'^  de  Guyse  elle  avoit  ouy  dire 
jusques  aujourdhuy  que  la  coustume  de  France  en  estoit 
aultre,  mais,  comment  que  ce  fût,  si  je  n'avoys  sur  ce 
qu'elle  m' avoit  dict  icy ,  ny  son  ambassadeur  sur  ce  qu'elle 
luy  avoit  escript  par  dellà,  bien  représanté  au  Roy ,  et  à 
Yostre  Majesté ,  l'obligation  qu'elle  recognoissoit  vous 
avoyr  à  toutz  deux,  pour  la  faveur  et  bon  traictement 
qu'avez  faict  au  dict  de  North,  que  de  nouveau  elle  vous 
en  remercyoit  le  plus  grandement  et  du  meilleur  cueur 
qu'il  luy  estoit  possible  ;  et  que,  de  toute  la  faulte  qui  pou- 
voit  estre  advenue,  depuis  son  retour ,  elle  s'en  prendroit, 
ainsy  qu'elle  debvoit,  entyèrement  à  luy;  et  que,  pour 

vosire  satisfaction ,  elle  vous  prioit ,  Madame ,  de  demeu- 
rer très  fermement  persuadée  qu'elle  n'avoit  entendu  ny 
entendoit  avoyr  dict,  sinon  qu'elle  ne  pouvoit  estimer  que 
fussiez  si  mal  honnorable  princesse  que  d' avoyr  voulu  mal 
honnorablement  parler  d'ung  si  honnorable  prince  comme 
estoit  le  feu  Roy ,  son  père  ;  et  que  c'estoit  le  moins  qu'elle 
avoit  peu  ny  deu  dire,  pour  l'honneur  de  son  dict  père ,  à 
celle  qu'elle  honnoroit  comme  sa  mère,  et  de  laquelle  elle 
desiroit  estre  plus  singullièrement  aymée  et  bien  volue  que 
de  princesse  de  tout  le  monde. 

Et  m' ayant  fort  prié  de  mesnager  ainsy  ce  propos  qu'il 
n'en  peut  rester  rien  d'offance  en  vostre  cueur ,  comme  il 
n'en  restoit  ung  seul  brin  dans  le  sien,  et  après  m' avoyr 
encores  quelque  temps  entretenu  d'aulcunes  aultres  choses, 
dont  le  S"^  de  Vassal  vous  rendra  compte,  elle  m'a  fort 
gracieusement  licencyé.  Et  semble  bien,  Madame,  que  la 
grande  expression ,  dont  elle  m'a  uzé  sur  la  déclaration  du 
propos  qu'elle  avoit  tenu  de  Vostre  Majesté,  monstre  as- 
sés  qu'elle  ne  se  veut  aulcunement  despartyr,  si  elle  peut, 
de  celle  privée  amityé  et  honneste  entretien  dont  avez  de 
loing  uzé  l'une  avec  l'aultre.  Et  sur  ce,  etc. 

Ce  xxviij®  jour  de  febvrier  1575. 

CCCCXXXVir  DÉPESCHE 

—  du  vn«  jour  de  mars  1575.  —  , 
(  Envoyée  exprès  jusques  à  Calais  par  Jehan  Volet.) 

Audience  — Excuse  pour  le  retard  apporté  à  la  communication  du  mariage 
du  roi.  —  Méfiance  inspirée  à  Elisabeth  par  l'alliance  du  roi  à  la  maison 
de  Lorraine. — Désir  qu'elle  témoigne  de  recourir  à  des  alliances  hostiles  à 
la  France.— Remontrances  de  l'ambassadeur.  —  Assurance  que  le  roi  veut 
renouveler  solennellement  le  traité  de  la  ligue.  —  Plaintes  à  l'occasion  de 
réjouissances  faites  à  Londres  par  les  réfugiés  pour  célébrer  une  victoire 
remportée  par  le  maréchal  de  Banville. 

Au  Roy. 

Sire,  affin  que  la  Royiie  d'Angleterre  ne  peut  penser 
que  ne  luy  eussiez  voulu  communicquer  le  propos  de  vostre 
mariage ,  sinon  après  l'événement ,  je  luy  ay  dict  que  ce 
n'estoit  nullement  par  vostre  coulpe,  ny  de  la  Royne,  vostre 
mère ,  mais  par  la  négligence  des  courriers ,  qu'elle  recep- 
voit  maintenant  beaucoup  plus  tard  ceste  nouvelle  que  Voz 
Très  Chrestiennes  Majestez  ne  l'eussent  voulu,  et  qu'il 
n'estoit  raysonnable  qu'on  la  luy  deût  tant  différer.  De 
quoy  elle  ne  vous  en  debvoit  rien  imputer,  car  n'aviez 
plus  tost  esté  vaincu  des  sages  persuasions  et  remonstrances 
delà  Royne,  vostre  mère,  à  vous  debvoir  maryer,  affin 
d'avoyr  bientost  lignée;  et  aulmoins  n'aviez  vous  prinsplus 
tost  la  résolution  de  le  fère  qu'incontinent ,  et  devant  le 
mander  à  nul  aultre  prince  de  la  Chrestienté ,  Yostre  Ma- 
jesté m'avoit  escript,  estant  encores  en  chemin,  sur  le 
retour  d'Avignon,  et  deux  journées  devant  qu'arriver  à 
Reims ,  que  je  ne  faillisse  de  le  notiffier  à  la  dicte  Dame  ; 
et  que ,  pour  la  grande  et  très  bonne  opinyon  que  vous  aviez 
de  la  fiUe  aynée  de  M'   de  Vaudémonl ,  de  la  mayson  de 

Lonayiie ,  princesse  en  toutes  sortes  bien  née  et  de  très 
illustre  extraction,  a[)|)artenant  aulx  plus  grands  princes 
(le  la  Chrestienlé,  vous  aviez  bien  voulu  tant  defférer  à 
vostre  propre  jugement  et  à  celluy  de  la  Royne,  vostre 
mère,  qui  l'aviez,  l'ung  et  l'aultre,  assez  souvant  veue 
et  aviez  soigneusement ,  et  à  loysir ,  considéré  la  personne 
et  les  belles  et  excellantes  qualitez  que  Dieu  avoit  mis  en 
elle,  que  de  la  préférer  à  toute  aultre  grandeur  de  party. 
De  quoy  vous  espériez  que  la  dicte  Royne  d'Angleterre  , 
|)our  le  debvoir  de  sa  bonne  et  sincère  amityé  vers  vous , 
prendroit  en  elle  mesmes  ung  double  plésir  de  ce  bien  heu- 
reux mariage  :  [)remièrement ,  pour  le  contantement  que 
vous  vous  en  promettiez;  et  puis,  pour  les  successeurs 
qu'elle  vous  verroit  bientost  naystre ,  qui ,  de  père  en  filz , 
et  d'ayeul  en  petit  filz,  continueroient  de  luy  estre ,  à  elle, 
bons  alliez  et  parantz,  et  tousjours  très  bons  confédérés  de 
sa  couronne. 

A  quoy  la  dicte  Dame  m'a  soubdain  respondu  qu'il  y 
avoit  desjà  plusieurs  jours  qu'elle  avoit  eu,  et,  possible, 
plus  tost  que  moy,  quelque  sentiment  de  ce  propos ,  sur 
lequel  l'on  luy  avoit  donné  de  bien  diverses  interprétations, 
dont  les  aulcunes  estoient  bien  fort  subtilles,  de  l'occasion 
qui  avoit  meu  la  Royne,  vostre  mère,  de  se  pourchasser 
une  telle  belle  fille  ;  et  les  aultres  estoient  des  dellibéra- 
tions  que ,  en  faveur  de  la  Royne  Très  Chrestienne  à  pré- 
sent vostre  femme,  vous  entreprendriez  d'exécuter  ez  isles 
de  deçà,  pour  la  restitution  de  la  Royne  d'Escosse,  sa  pa- 
rante; et  que  néantmoins,  tout  ainsy  qu'elle  ne  debvoit 
nullement,  aussy  ne  vouloit  elle  parler  sinon  bien  fort 
honnorablemeut  de  l'élection  qu'il  vous  avoit  pieu  fère  en 
cella,  et  la  louer  et  approuver  de  tout  son  pouvoir,  et  vous 

remercyer  infiiiyement,  comme  elle  faisoit,  de  la  communic- 
quation  que  luy  en  aviez  laicte  5  et  que ,  pour  le  regard 
des  deux  poinctz  que  je  luy  avoys  touché,  de  vostre  con- 
tautement  et  de  la  postérité  qu'espériez  bientost  de  ce 
mariage ,  que  nul ,  soubz  le  ciel ,  en  sentoit  plus  de  playsir 
qu  elle,  ny  nul  vous  y  soubaytoit  plus  de  faveur  et  de  béné- 
diction de  Dieu,  ny  nul  d'entre  toutz  voz  alliez  s'en  con- 
jouyroit  jamays  plus  cordiallement,  qu'elle  faysoit,  avec 
Vostre  Majesté;  bien  me  vouloit  dire  tout  franchement, 
et  sans  dissimulation  aulcune ,  qu'encor  que  toutes  les  plus 
excellantes  et  plus  désirables  perfections,  qui  se  puissent 
souhayter  en  une  grande  Royne,  soyent  entièrement,  et, 
possible ,  plus  habondamment  en  la  Royne  Très  Chres- 
tienne  qu'en  nulle  aultre  princesse  qui  vive  aujourdhuy  au 
monde,  sellon  que  vous  ne  l'eussiez  aultrement  choysie, 
si  desireroit  elle ,  de  bon  cueur,  que  vostre  élection  eust 
esté  d'une  aultre  mayson ,  à  elle  moins  ennemye  que  celle 
de  Lorrayne,  et  non  tant  prochayne  parante  comme  elle 
est  de  Messieurs  de  Guy  se ,  lesquels  avoient  tousjours  faict 
expresse  profession  de  vous  pousser,  et  les  feux  Roys,  voz 
prédécesseurs ,  à  la  guerre  contre  elle  et  contre  son 
royaulme  ;  et  que  aulcuns  personnages  de  bon  sens  luy 
avoyent ,  par  de  bien  sages  et  bien  vraysemblables  consi- 
dérations, évidemment  monstre  que  ce  mariage  luy  debvoil 
estre  à  elle  très  suspect,  comme  estant  ung  article  du  tes- 
tament de  feu  M'^  le  cardinal  de  Lorrayne,  où  il  ne  l'avoit 
nullement  nommée  pour  l'ung  de  ses  exécuteurs;  et  qu'ilz 
la  conseilloient  que ,  tout  ainsy  que  vous  aviez  faict  ceste 
alHance,  sans  aulcun  esgard  à  elle  ny  à  son  estât,  qu  ainsy 
en  pouvoit  et  debvoit  elle  fère  maintenant,  sans  aulcun 
respect  ny  à  vous  ny  au  vostre. 

A  quoy  je  luy  ay  réplicqué  que  je  l'estimois  princesse 
de  trop  bon  jugement  pour  croyre  que  nulle  autre  considé- 
ration au  monde  vous  eût  meu,  en  cest  endroict,  que  la 
seule  persuasion  de  la  Royne ,  vostre  mère ,  et  le  beau  et 
très  désirable  object  de  la  Royne,  vostre  femme;  et  que, 
de  tant  plus  debvoit  elle  trouver  bon  ce  party  que ,  en  le 
prenant,  vous  vous  estiez  si  bien  senty  et  appuyé  de  l'a- 
mityé  qu'elle  vous  avoit  promise,  que  vous  n'aviez  tant 
regardé  à  une  alliance  forte  et  puissante  comme  à  la  fère 
très  honneste  et  très  honnorable;  et  que,  auparavant  aussy 
bien  qu'à  ceste  heure,  les  troys  maysons,  de  Lorrayne,  de 
Vaudémont  et  de  Guyse,  estoient  entièrement  à  vostre 
dévotion ,  dont  n'estoit  depuis  advenu  chose  aulcune  de 
nouveau ,  d'où  elle  se  deût  donner  aulcun  souspeçon  ;  et 
qu'il  avoit  pieu  à  Dieu  joindre,  de  longtemps,  de  si  bonnes 
et  naturelles  forces  à  vostre  couronne  que  vous  n'aviez 
poinct  besoing  d'en  aller  mendier  d'autres  par  vostre  ma- 
riage 5  et  ne  pensois  fère  tort  à  nulle  aultre  grandeur  de 
dire  cella  de  la  vostre ,  que  tousjours  les  Roys  de  France 
avoient  plus  esté  appuy  et  reffuge  aulx  aultres  princes  de 
la  Ghrestienté  qu'ilz  ne  s' estoient  appuyez  ny  fortifiiez 
d'eux;  et  quand  à  fère,  elle,  de  son  costé,  sans  aulcun 
respect  de  \  ostre  Majesté ,  quelque  aultre  alliance  pour 
elle,  que,  si  c'estoit  par  mariage,  vous  le  luy  désireriez 
tousjours  très  honnorable  et  plein  de  très  heureux  contan- 
tement,  mais  si  c'estoit  par  ligue  ou  confédération,  que 
j'espéroys  que  bientost  vous  envoyeriez  renouveller  et  con- 
firmer si  estroictement  celle  que  vous  aviez  avec  elle,  que 
je  m'assurois  qu'elle  nevoudroit,  comme  elle  ne  sçauroit 
aussy,  jamays  en  désirer  de  meilleure  ;  et  que  j'ozois  jurer 
que  ceulx  ,  qui  avoient    ainsy  interprété  vostre   mariage 

pour  dangereux  à  elle  et  à  ses  afîêres,  n'estoienl  non  plus 
vrays  et  purs  angloix  qu'ilz  se  monstroient  très  maulvays 
françoys. 

Elle  m'a  respondu  que  voyrement  estoient  ce  des  parti- 
sans espaignols,  qui  avoient  parlé  à  elle  là  dessus,  lesquelz 
ne  jugeoient  ce  qui  estoit  advenu  de  vostre  mariage  estre 
moins  suspect  au  Roy  d'Espaigne  qu'ilz  le  remonstroient 
très  suspect  à  elle;  en  quoy,  possible,  ilz  passoyent  vers 
toutz  deux  trop  plus  avant  qu'ilz  ne  debvoient;  et  qu'elle, 
pour  son  regard ,  se  reposeroit ,  pour  ceste  heure ,  sur  ce 
que  je  luyvenois.de  dire  de  vostre  part ,  attandant  que 
Vostre  Majesté  accomplyst  par  euvre  ce  que  je  luy  avoys 
déduict  de  parolle. 

Et  m' estant  là  dessus  plainct  à  elle  des  démonstrations 
et  conjouyssances  publicques  que  les  ministres  de  l'églyse 
françoyse  de  Londres  avoyent  ozé  fère  d'une  victoyre 
qu'ilz  ont  publyé  que  M'  Damp ville  avoit  gaignée  en  Lan- 
guedoc ,  où  il  avoit  deffaict  toutes  les  forces  de  pied  et 
cheval  que  Vostre  Majesté  avoit  au  dict  pays,  et  tué  le  gé- 
néral et  emmeyné  l'artillerye ,  elle  m'a  dict  que  c' estoit 
chose  dont  ilz  ne  luy  avoient  pas  demandé  congé  de  la  fère, 
et  qu'elle  ne  la  trouvoit  nullement  bonne;  et  que,  puisque 
je  m'en  pleignoys,  elle  leur  en  feroit  fère  une  si  bonne  ré- 
primande que,  s' ilz  ne  se  monstroient,  dorsenavant,  plus 
modérez,  elle  les  chasseroit  de  son  royaulme. 

Et  ayant  ainsy  layssé  la  dicte  Dame  bien  contante ,  je 
me  suys  pour  ceste  foys  retiré.  Et  sur  ce ,  etc. 
fjn  Ce  vij^  jour  de  mars  1575. 

CCCCXXXVIir  DÉPESCIIE 

—  du  xie  jour  de  mars  1575. — 
(Envoyée  exprès  jusques  à  Calais  par  Estimne  Jumeau.) 

Désignation  de  M'  de  La  Châtre  pour  passer  en  Angleterre,  afin  de  renouveler 
le  traité  d'alliance.  —  Refus  du  commandeur  de  Castille  d'accepter  le 
secours  proposé  par  Elisabeth  au  roi  d'Espagne  contre  les  Turcs  ;  demande 
que  ce  secours  soit  employé  pour  la  guerre  de  Hollande.  —  Dispositions 
d'Elisabeth  ù  l'égard  de  Marie  Stuart. 

Au    R o.\ . 

Sire ,  j'espère  que  la  venue  de  W  de  La  Chastre  con- 
firmera grandement  ceste  princesse  vers  Vostre  Majesté  , 
et  la  gardera  d'obtempérer  en  beaucoup  de  choses  aulx 
tant  instantes  persuasions  et  vifves  poursuytes  que  luy  re- 
nouvellent, à  toute  heure ,  ceulx  qui  s'efforcent  de  la  ban- 
der contre  voz  affères.  Je  luy  ay  desjà  bien  fort  loué  ceste 
vostre  élection  comme  très  digne ,  et  en  toutes  sortes  très 
bien  faicte ,  sans  rien  obmettre  des  honnestes  et  bien  fort 
bonne  qualitez  de  luy ,  qui  espère  qu'elle  le  recepvra  avec 
toute  faveur;  et  je  mettray  encores  peyne  que,  d'elle  et 
des  siens,  sa  légation  soit  la  plus  honnorée,  et  qu'il  en  re- 
viegne  le  plus  d'utillité  pour  vostre  service  qu'il  me  sera 
possible.  Cella  est  bien  à  propos  qu'il  sera  icy  plus  tost 
que  le  conseiller  de  Flandres  ny  M^  Wilson  y  arryvent , 
lesquelz,  à  ce  que  j'entendz,  apportent  beaucoup  d'ouver- 
tures pour  remettre  les  anciennes  entrecours  et  toutes  aul- 
tres  choses  d'entre  ces  deux  pays  en  plus  estroicte  intelli- 
gence que  jamays. 

Je  ne  sçay  toutefoys  à  quel  prétexte  ceulx  cy  pourront , 
à  ceste  heure,  poursuyvre  davantage  leur  armement  et  ap^ 

pareil  de  mer,  veu  que  le  commandeur  de  Castille  a  ren- 
voyé le  cappitayne,  qui  luy  en  estoit  allé  apporter  l'offre, 
avec  une  responce  laquelle  ne  satisfaict  ceste  princesse  et 
encores  moins  ceulx  de  son  conseil  :  car,  en  la  remercyant 
de  sa  bonne  volonté  et  de  la  bonne  et  prompte  disposition 
de  ses  subjectz  vers  le  Roy,  son  Mestre,  et  la  priant  et 
eulx  d'y  vouloir  persévérer,  il  s'excuse  que ,  de  tant  que 
l'offre  est  faicte  pour  la  mer  du  Levant  contre  le  Turc,  où 
il  n'a  nulle  charge  ,  qu'il  ne  la  peut  accepter,  mais  qu'il  la 
fera  entendre  audict  Roy,  son  Mestre,  le  plus  tôt  qu'il  luy 
sera  possible ,  en  quoy  y  pourra  avoyr  de  la  longueur ,  à 
cause  que  les  chemins  sont ,  à  présent ,  interrompus  en 
France  ;  mais  que  ,  si  c' estoit  pour  servir  en  la  guerre  des 
Pays  Bas  contre  le  prince  d'Orange  ,  qu'il  l'accepteroit  in- 
continent, et  appoincteroit  très  bien  les  cappitaynes  et 
soldatz  et  marinyers  et  vaysseaulx  angloix,  qui  viendroient 
à  ceste  entreprinse ,  laquelle  seroit  trop  plus  agréable  au 
Roy,  son  Mestre ,  et  non  moins  honnorable  et  utille  à  la 
dicte  Dame  et  aulx  siens  que  si  c' estoit  contre  le  Turc. 
Sur  laquelle  responce  j'entendz  qu'elle  et  ceulx  de  son  dict 
conseil  se  trouvent  fort  empeschez  quelle  dellibération  y 
prendre  ;  et  néantmoins  leur  appareil  va  tousjours  en 
avant. 

Les  deniers  qui  ont  demeuré  quelque  temps  ainsy  dé- 
positez,  comme  je  vous  ay  mandé,  devers  ung  marchand  de 
ceste  ville  ont  esté ,  depuis  deux  jours ,  apportez  chez  le 
grand  trézoryer,  montantz  trente  mille  escus ,  en  angelotz; 
je  ne  sçay  encores  quel  chemin  ilz  prendront.  J'entendz 
qu'on  prépare  une  dépesche,  icy,  pour  renvoyer  M*'  Quil- 
legreu  en  Escosse ,  et  qu'il  y  doibt  apporter  ung  duplicata 
de  celle  que  les  ministres  ont  esté  plusieurs  foys  assemblez 

pour  la  dresser,  de  laquelle   ne   se  peult  encores  avoyr 
aulcune  notice  quelz  chapitres  elle  contient. 

J'ay  eu  ces  jours  passez  à  présenter  à  ceste  princesse  , 
de  la  part  de  la  Royne  d'Escosse  ,  sa  cousine  ,  nonobstant 
la  jalouzie  que ,  sur  vostre  mariage,  elle  a  nouvellement 
reprins  d'elle,  troys  petites  coyfures  de  nuict ,  ouvrées  de 
sa  main ,  avec  une  lettre  fort  gracieuse  et  aulcuns  propos 
qu'elle  m'a  escript ,  à  part ,  pour  luy  dire;  qui  n'a  esté  sans 
qu'il  y  ayt  eu  de  la  difficulté  et  de  la  contradiction  beau- 
coup, car,  après  m'avoyr  ouy  et  avoyr  uzé  de  quelque 
excuse  tout  haut  de  ne  les  pouvoir  accepter,  elle  m'a  dict 
que  je  seroys  trop  esbahy,  si  je  sçavoys  ce  qu'on  avoit 
composé  sur  les  aultres  petitz  présantz  qu'elle  avoit  desjà 
receus  d'elle  par  mes  mains,  et  sur  ce  qu'elle  avoit  delli- 
héré  de  luy  en  envoyer  ung  de  sa  part ,  comme  si  desjà 
la  Royne  d'Escosse  avoit  tiré  promesse  d'elle  qu'elle  en- 
treprendroit  de  la  restituer  par  force,  et  qu'elles  en  bail- 
lassent ainsy  de  mutuels  gages  l'une  de  l'aultre;  de  quoy, 
encor  qu'il  n'en  soit  rien,  l'on  n'avoit  layssé  de  luy  en  es- 
cripre  des  lettres  bien  expresses  d'Escosse  et  qu'elle  estoit 
en  peyne  comme  en  debvoir  uzer. 

Je  luy  ay  réplicqué  que  ceulx  qui  luy  escripvoient  ainsy 
sellon  leur  naturel  barbare  et  meschant ,  ne  sçavoieut  con- 
sidérer qu'elle  estoit  bonne  et  vertueuse  etd'ung  cueur  si 
généreulx  et  royal  qu'elle  ne  pou  voit  avoyr  à  mespris  une 
aultre  Royne  et  princesse ,  sa  parante ,  en  quelle  fortune 
qu'elle  se  trouvât ,  ny  dédaigner  les  petitz  ouvrages  qu'elle 
luy  avoit  faictz  de  sa  main ,  vrays  tesmoings  de  sa  sin- 
cère affection  vers  elle ,  qui  n'en  pouvoit  estre  offert  de 
nulles  meilleures  mains  qu'ilz  partoient  ny  receus  de  meil- 
leures qu'ilz  alloient  ;  et  que  les  détracteurs  de  cella  méri- 

toyent  tout  le  mal  qu'ilz  creignoient  leur   en  advenir  et 
beaucoup  davantage  ,  sellon  leurs  démérites. 

Aquoy  elle  m'a  dict  que,  véritablement,  ilz  parloient  sel- 
lon eulx ,  mais  qu'elle  ne  lairroit  de  fère  sellon  elle ,  et 
qu'elle  acceptoit  doncques  son  présent  ;  mais  me  prioit  de 
ramantevoyr  à  la  Royne  d'Escosse  qu'elle  avoit  quelques 
ans  plus  qu'elle,  et  que  celles  qui  advancoient  en  l'âge  , 
volontiers  prenoient  à  deux  mains ,  et  ne  donnoient  que 
d'ung  doigt.  Et  ainsy  je  l'ay  layssée  assés  bien  disposée 
vers  sa  cousine.  Et  sur  ce,  etc. 

Ce  xj^  jour  de  mars  1575. 


CCCCXXXIX'   DEPESCHE 

—  du  xiiii^  jour  de  mars  1 575.  — 
{Envoyée  exprès  jusques  à  Calais  par  Olivyer  Champernon.) 

Navires  envoyés  d'Angleterre  pour  recevoir  M'  de  La  Cliâlre. —Méfiances 
inspirées  à  la  reine  contre  sa  légation.  —  Rapprochement  entre  Elisabeth 
et  le  roi  d'Espagne.  — Continuation  des  armemens.  —Nouvelles  d'Ecosse. 

Au  Roy. 

Sire,  j'ay  reçeu,  le  xij*'  de  ce  moys,  environ  les  quatre 
heures  après  midy,  la  dépesche  de  Yostre  Majesté  du 
xxvij^  du  passé  et  celle  du  ij*"  d'estui  cy,  toutes  deux,  à  la 
loys;  et  incontinent  j'ay  envoyé  demander  en  ceste  court 
ung  des  navyres  de  guerre  de  la  Royne  d'Angleterre  pour 
aller  prendre  M"^  de  La  Chastre  à  Rouloigne,  affin  de  le 
passer  plus  seurement,  et  qu'il  ne  prînt  mal  sur  la  mer  en 
venant  par  deçà.  Dont  l'on  m'a  libérallement  accordé  d'y 
envoyer  deux  vaysseaulx  passagers  de  Douvre,  les  mieulx 
équippez,  sellon  le  temps  et  la  haste,  que  fère  se  pourra  : 

(le  quoy  je  fay  présentement  un  mot  de  lettre  au  dicl 
S'  de  La  Chaslre  alTin  qu'il  temporise  ung  peu  au  dict  lieu 
de  Bouloigne ,  attandant  les  deux  vayssaulx,  sans  se  com- 
mettre à  la  discrétion  de  tant  de  pirates  qui  se  tiennent  or- 
dinayrement  en  ce  destroict.  Et  sur  ce,  je  vous  diray,  Sire, 
qu'il  n'a  esté  plus  tost  sceu,  icy,  que  Vostre  Majesté  y  dé- 
peschoyt  M'  de  La  Chastre  qu'incontinent  ceulx  qui  se 
veulent  formaliser  contre  voz  affères  n'aient  couru  à  la 
court ,  pour  réfroydir  ceste  princesse  et  ceulx  de  son  con- 
seil de  la  bonne  réception  qu'ilz  préparoyent  de  luy  fère  ; 
et  m'a  l'on  adverty  qu'on  y  afaict  de  très  maulvays  offices 
contre  luy,  et  qu'on  n'a  bien  parlé  de  luy.  Je  remédieray 
à  cella,  le  mieulx  qu'il  me  sera  possible,  et,  pour  témoins, 
je  m'efforceray  d'honnorer,  autant  que  je  pourray,  et  luy 
et  la  commission ,  qu'il  porte ,  de  Yostre  Majesté,  et  de 
fère  qu'il  vous  rapporte  le  plus  de  satisfaction  qui  se  pourra 
tirer,  de  la  dicte  Dame  et  des  siens,  sur  les  choses  qu'il 
aura  à  leur  direct  proposer  de  vostre  part. 

Il  est  certain  que  le  conseiller  de  Bruxelles  vient  en 
la  compagnye  de  M*"  Wilson,  et  dict  on  que  c'est  pour  ré- 
sider, à  bon  escient,  ambassadeur,  icy,  pour  le  Roy  d'Es- 
paigné  ;  ce  qu'iestant  recherché  de  luy,  avec  la  soubmission 
qu'il  promet  de  fère  prester  par  les  bannys  angloix  à  la 
dicte  Dame ,  elle  se  laysse  tirer  assés  de  son  costé ,  et 
s' esloigne  d'autant  du  vostre;  et  mesmes  qu'on  luy  faict, 
ainsy  que  j'en  suys  bien  adverty,  avoyr  non  moins  suspect 
vostre  mariage  que  s'il  estoit  directement  contre  tout  ce 
qu'elle  pouvoit  espérer  de  paix  et  d'amityé  de  Vostre  Ma- 
jesté. L'on  ne  poursuyt  plus,  soubz  celle  colleur  de  donner 
secours  au  dict  Roy  d'Espaigne  contre  le  Turc,  cest  ar- 
mement qu'on  avoit  commancé ,  icy,  depuis  que  le  grand 

commandeur  a  mandé  sa  response,  mais  l'on  le  continue 
avec  aultre  tiltre ,  d'entreprendre  un  voïage  au  Ca- 
thav,  ce  qui  ne  m'est  moins  suspect  que  le  précédant; 
dont  j'y  auray  l'œil  le  plus  ouvert  qu'il  me  sera  pos- 
sible. 

M^  Quillegreu  est  desjà  tout  prest  pour  aller  en  Escosse 
avec  une  dépesche  de  ce  conseil,  et  bonne  somme  de  de- 
niers qu'il  emporte  avecques  luy.  Je  ne  puis  encores  des- 
couvrir à  quel  effect  ce  peut  estre.  Il  y  apporte  aussy  une 
de  ces  quatre  dépesches,  que  je  vous  ay  desjà  escript  que 
les  ministres  ont  avec  grande  curiosité  et  dilligence  dres- 
sées :  et  me  tarde  beaucoup  que  le  gentilhomme,  qu'avez 
ordonné  pour  aller  résider  ambassadeur  par  dellà ,  y  soit 
arryvé  ;  car  aultrement  je  crains  bien  fort  qu'il  ne  s'y  face 
quelque  préjudice  à  l'ancienne  alliance  qu'avez  avec  la  cou- 
ronne d' Escosse.  Et  sur  ce,  etc. 

Ce  XIV*  jour  de  mars  1575. 

CCCCXL'  DÉPESCHE 

—  du  xx«  jour  de  mars  1575. — 

{Envoyée  exprès  jusques  à  Calais  par  la  voye  du  ,S>  Acerbo.) 

Efforts  de  l'ambassadeur  pour  dissiper  les  méfiances  de  la  reine  d*Angleterre. 
—  Délibération  des  seigneurs  du  conseil  sur  les  affaires  d'Irlande- 

Au  Roy. 

Sire ,  j'ay  pourveu  le  mieulx  qu'il  m'a  esté  possible  à  ce 
que  le  réfroydissement ,  où  l'on  avoit  voulu  mettre  ceste 
princesse  et  ceulx  de  son  conseil  vers  la  venue  de  M'  de  La 
Chastre,  n'ayt  poinct  duré,  et  m'a  l'on  desjà  promis  que 
le  dict  sieur  sera  bien  et  favorablement  receu.  Je  l'at- 

tandz  à  demain  ou  après  demain ,  car  il  y  a  desjà  six  jours 
que  je  luy  ay  redépesché  son  homme,  avec  l'ordonnance  de 
prendre  deux  vaysseaulx  équippez  en  guerre  à  Douvre 
pour  son  passage  ;  mais,  de  tant  plus  qu'on  le  sent  appro- 
cher, plus  l'on  s'efforce  de  presser,  en  ceste  court,  les  ins- 
tances et  sollicitations  qui  peuvent  estre  contrayres  à  sa 
légation ,  et  ne  puis  encores  hien  juger  ce  qui  en  réus- 
cyra. 

Il  est  vray  que,  sellon  qu'une  chose  qui  est  maintenant 
en  dellibération  dans  ce  conseil  se  déterminera,  l'on  pourra 
lors  cognoistre  si  ceste  princesse  voudra  proprement  enten- 
dre àl'establissementde  ses  affères  dans  ses  pays,  ou  bien  si 
elle  continuera  de  s'embrouyller  aulx  guerres  et  troubles 
de  ses  voysins;  car  le  comte  d'Essex  luy  a  dépesché,  d'Ir- 
lande, ung  sien  gentilhomme  pour  luy  venir  remonstrer 
qu'il  a  descouvert ,  en  poursuyvant  la  guerre  par  dellà,  des 
moyens  propres  pour  y  establyr  l'authorité  d'elle,  qui  sont 
beaucoup  meilleurs  et  trop  plus  certains  que  ceulx  qu'on  y 
a  tenus  jusques  icy,  mais  qu'il  a  besoing,  à  ce  commance- 
ment ,  de  plus  grande  provision  de  deniers  et  de  plus  grand 
nombre  d'hommes  qu'on  ne  luy  a  encores  ordonné,  affin 
de  mettre  la  chose  prompteraent  et  bien  à  entière  exécu- 
tion. Ce  que  ayant,  en  l'assemblée  de  plusieurs  de  ce  dict 
conseil,  esté  fort  vifvement  débatu,  la  dicte  Dame  n'a  ob- 
mis  de  leur  mettre  devant  les  yeulx  que,  par  plusieurs  foys 
et  en  maintes  façons,  ceste  entreprinse  d'Irlande  avoit  esté, 
avec  de  grands  frays ,  mais  tousjours  en  vain ,  diversement 
tantée;  et  qu'ilz  examinassent,  à  ceste  heure,  de  bien 
près,  si  ce  que  le  comte  d'Essex  mettoit  en  avant  avoit 
fondement  ou  non,  et  si  la  despence  qu'il  demandoit  y  es- 
tre faicte  seroit  bien  employée,  ou  bien  si  l'on  le  révoque- 

roit  par  deçà,  puisque  les  choses  ne  luy  avoient  ainsy 
succédé  au  dict  pays  comme  il  l'espéroit,  et  luy  ordonner, 
icy,  des  bienfaictz,  pour  le  récompanser  des  frays  et  dom- 
mages qu'il  avoit  souffertz  en  son  expédition.  Sur  quoy 
j'entendz  que  les  opinyons  ont  esté  contrayres,  et  mesmes 
qu'il  y  en  a  de  bien  fort  préoccupées,  tant  pour  la  jalouzye 
particullière  des  conseillers,  que  pour  ce,  qu'aulcuns 
d'eux  voudroient  bien  que ,  toutes  aultres  choses  délays- 
sées,  la  dicte  Dame  entendît,  pour  ceste  heure,  au  seul 
secours  desProtestantzcommeàceulxdontlavictoyre,  ainsy 
qu'ilz  disent,  luy  establiroit  entièrement  son  repos,  et  luy 
accommoderoit  très  bien  ses  affères,  là  où,  aultrement 
elle  ne  pourra,  ce  leur  semble,  estre,  enl'ungny  en  l'au- 
tre, jamays  bien  assurée.  Néantmoins  il  semble  que  l'ad- 
vis  des  plus  authorisez  tend  à  l'entreprinse  d'Irlande,  dont, 
dans  bien  peu  de  jours,  se  sentira  la  résolution  de  l'ung  ou 
de  l'autre. 

Et  quand  à  ce  que  j'ay  naguyères  escript  à  Vostre  Majesté, 
de  la  venue  du  conseiller  de  Flandres,  l'on  attandicy,  à  toute 
heure,  son  arryvée.  Et,  touchant  l'armement,  il  se  pour- 
suyt  tousjours  ;  mais,  quand  au  voïage  de  M^  Quillegreu  en 
Escosse,  il  est  ung  peu  suspendu.  Nous  verrons  comme  les 
choses  procéderont,  et  mettrons  payne  qu'en  soyez  promp- 
tement  adverty.  Et  sur  ce,  etc. 

Ce  XX*  jour  de  mars  4575. 

CCCCXLr  DEPESCHE 

— (lu  xxim^  jour  de  mars  1575.  — 
(Envoyée  exprès  jusques  à  Calais  par  Jehan  Mounyer). 

Retard  apporté  au  passage  de  M'  de  La  Châtre. — Nouvelles  d'Ecosse. — Assu- 
rances de  dévouement  au  roi  données  au  nom  des  seigneurs  écossais.  — 
Recommandation  pour  les  réfugiés  de  Rouen. 

Au   Roy. 

Sire ,  les  deux   vaysseaulx  de  Douvre  ,  que  la  Royue 
d'Angleterre  avait  faict  ordonner  pour  M*^  de  La  Cliastre, 
ne  fallirent  de  se  rendre  à  Bouloigne  ,  le  xvj*^  de  ce  moys, 
pour  le  passer  deçà ,  mais  il  jugea  qu'ilz  n'estoient  suffi- 
sans  ny  assez  bien  équippés  pour  le  saulver  devant  les  pira- 
tes qui    Tattandoyent  pour  le  piller  :  dont  il  renvoya ,  le 
lendemain,  ung  sien  gentilhomme  ,  icy,  pour  obtenir  d'aul- 
tres  vaysseaulx  mieulx  armez  et  plus  fortz ,  ou  bien  quelque 
meilleur  ordre  de  ceste  princesse  pour  assurer  son  passage. 
Sur  quoy  j'envoyay  tout  aussytost  fère  ung  mot  de  remons- 
trance  là  dessus  à  la  dicte  Dame,  et  elle  ,  sur  l'heure  mes- 
mes ,  manda  à  milord  Cobhan  qu'il  ne  fallît  de  dépescher 
son  frère,  ou  quelque  aultre  gentilhomme  de  bonne  qua- 
lité ,  dellà  la  mer ,  avec  les  meilleurs  vaysseaulx  et  les  mieulx 
équippez  qui,  en  ceste  grande  haste,  se  pourroient  trouver, 
affin  de  conduyre ,  seurement  et  sans  danger ,  le  dict  S*"  de 
La  Chastre  et  sa  compagnye  par  deçà  :  ce  qui  a  esté  incon- 
tinent exécuté.  Et  j'estime  que,  de  présent,  toute  la  troupe 
ayt  passé ,  et  que ,  au  plus  tard ,  ilz  arriveront  demain  en 
ceste  ville  ,  où  la  dicte  Dame  s'en  yient  aussy  avec  toute  sa 
court  pour  y  solenniser  ces  Pasques  :  ce  qui  fera  que  le  dict 
S*^  de  La  Chastre  aura  le  moyen  d'accomplir  plus  commo- 

26. 

dément  et  plus  tost  sa  commission  ;  et  j'espère  qu'il  vous 
rapportera  tout  contantement. 

J'ay  tant  faict  que  le  filz  de  milord  de  Sethon  ,  qui  est 
icy ,  lequel  n'est  pas  l'ayné,  comme  on  me  l'avoitdict,  ains 
est  le  segond ,  m'est  venu  trouver  fort  secrettement  et  de 
nuict,  affin  d'éviter  souspeçon;  et  m'a  assuré  que  son  père 
et  les  principaulx  seigneurs,  et  mesmes  la  pluspart  de  la  no- 
blesse d'Escosse,  persévéreront  constamment  vers  l'alliance 
de  Vostre  Majesté  et  en  l'affection  de  bons  subjectz  vers  la 
Royne ,  leur  Mestresse,  mais  qu'ilz  gardent  ceste  bonne 
volonté  cachée  dans  leurs  cueurs  ,  pour  ne  l'ozer  manifester 
que  au  besoing ,  et  lorsqu'ilz  verront  que  les  choses  seront 
en  estât  que ,  sans  danger ,  ils  se  pourront  déclarer  ;  et  que 
de  sa  part,  il  n'estoit  venu,  icy,  sinon  pour  n'avoyr  peu 
obtenir  du  comte  de  Morthon  qu'il  s'en  peut  retourner  en 
France,  et  m'a  donné  parolle  de  gentilhomme  qu'il  vous 
demeurera  tousjours  très  dévot  serviteur.  Milord  de  S*  Je- 
han ,  escossoys ,  lequel  est  depuis  ung  an  en  ceste  ville , 
m'a  faict  aussy  secrettement  remonstrer  que ,  ayant  trop 
plus  agréable,  pour  la  malice  du  temps,  d'estre  hors  de 
son  pays  que  d'y  habiter,  et  luy  manquantz,  par  la  mort 
et  par  l'absence  des  deux  Roynes ,  ses  Mestresses,  les  moyens 
qu'elles  luy  avoient  donné  en  leur  faysant  service ,  il  estoit 
maintenant  en  sa  viellesse  contrainct  de  chercher  nouveau 
mestre  et  nouvelle  protection  ;   et  que ,  pour  la  dévotion 
qu'il  avoit  tousjours  eue  en  vostre  couronne,  et  les  faveurs 
et  grâces  que  luy  et  sa  nation  en  avoyent  receu  par  le  passé, 
il  ne  vouloit  fallyr  d'offrir  sa  bonne  volonté  et  son  fidelle 
service  à  Vostre  Majesté,   réputant  à  plus  d'honneur  la 
moindre  faveur  qu'il  pourra  recepvoir  d'ung  si  grand  Roy 
que  tout  aultre  bien  que  nul  autre  prince  luy  pourroit  fère  ; 

en  quoy  j'entendz  qu'il  desireroit  estreadvoué  pour  vostre 
domestique  serviteur,  gentilhomme  de  vostre  chambre  ,  ce 
qui  semble  bien ,  Sire ,  qu'il  est  personnage  pour  mériter 
que  daignez  le  gratifiyerde  cella.  Et  sur  ce,  etc. 

Ce  xxiV'  jour  de  mars  1575. 

Ceulx  de  voz  subjectz  de  la  nouvelle  religyon ,  qui  vivent  paysi- 
blement  icy,  me  viennent,  tout  maintenant,  de  prier  que  je  rende 
très  humbles  grâces  à  Vostre  Majesté  pour  les  lettres  qu'il  vous  a 
pieu  escripre  en  leur  faveur  à  vostre  court  du  parlement  de  Roan  ; 
mais  que,  de  tant  que  leurs  paiantz  et  procureurs,  qu'ilz  ont  sur  les 
lieux,  leur  ont  mandé  que  la  dicte  court  n'y  veut  avoyr  esgard,  parce 
que  ne  sont  que  lettres  closes  ,  qu'ilz  supplyent  très  humblement 
Vostre  Majesté  de  vouloir,  par  nouvelles  lettres  patanles,  confirmer 
la  première  déclaration  et  octroy,  qu'il  vous  a  pieu  leur  fère,  de  ne 
poinct  saysir  leurs  biens,  en  se  déportant  loyaulment  vers  vostre  ser- 
vice. Sur  quoy  je  vous  supplye  très  humblement,  Sire  ,  de  les  fère 
jouyr  de  l'effaict  de  vostre  promesse ,  sellonque  ceulx,  à  qui  j'ay 
donné  mes  certificatz,  ont  bon  tesmoignage  qu'ilz  n'ont  attempté  ny 
attemptent  par  armes,  par  praticques  ny  par  contribution  ,  chose  aul- 
cnne  contre  l'obéyssance  et  fidellitc  qu'ilz  vous  doibvent. 


CCCCXLir  DEPESCHE 

—  du  dernier  jour  de  mars  1575.  — 

(Envoyée  exprès  jusques  à  Calais  par  la  voyedu  S' Acerbo.  ) 

Arrivée  de  M'  de  La  Châtre  à  Londres. —  Bonne  réception  qui  lui  est  faite.  — 
Arrivée  de  Tambassadeur  du  roi  d'Espagne. 

Au  Roy. 

Sire,  il  n'eilt  esté  bien  à  propos  que  M""  de  La  Chastre 
fût  passé  la  mer  plus  tost  qu'il  a  faict,  car  il  eût  trouvé,  ici, 
des  difficultez  non  petites ,  lesquelles  je  n'avoys  peu  encores 
vaincre ,  et  de  la  froideur  que  je  ne  pouvoys  encores  res- 

chauffer;  qui  eussent,  par  advanture ,  desrogé  assez  à  sa  ré- 
ception ,  et ,  possible ,  empesché  le  meilleur  effect  de  son 
voyage.  Dont  je  loue  Dieu  qu'il  m'a  enfin  esté  plus  octroyé 
pour  luy  que  je  n'eusse  ozé  demander,  car  ayant  la  Royne 
commandé  au  frère  de  milord  Coban  et  aultres  gentils- 
hommes anglois  de  l'aller  quérir  jusques  à  Callays  ,  pour  le 
passer  deçà,  elle  l'a  depuis  faict  fort honnorablement recep- 
voyr  à  Douvre  et  à  Conturbery ,  et  partout  où  il  a  passé , 
avec  le  concours  de  beaucoup  de  noblesse  du  pays;  et  a  en- 
voyé le  jeune  Houdson,  son  parant,  le  rencontrer  à  une 
journée  d'icy ,  et  ses  propres  barges  le  prendre  à  Gravesines 
pour  le  porter  en  ceste  ville ,  où  la  réception  luy  a  esté 
faicte  encores  plus  grande  et  plus  honnorable  qu'aylleurs. 
Et  luy,  avec  toute  sa  troupe ,  y  sont  bien  logez  et  fort  bien 
traictez  aulx  dépens  de  la  dicte  Dame ,  et  visitez  souvant 
par  les  seigneurs  et  gentilshommes  de  ceste  court ,  lesquelz 
Rous  ont  déjà  conduictz  une  foys,  avec  ordre  et  cérymonie, 
vers  elle;  et  elle,  avec  ordre  et  magnifficence ,  l'a  fort  fa- 
vorablement receu,  et  luy  a  donné  une  bien  bénigne  au- 
dience, en  laquelle  elle  a  monstre  qu'elle  avoit  la  légation, 
et  celluy  qui  la  luy  portoit,  fort  agréable.  Qui  vous  puis 
aussy  très  certaynement  assurer,  Sire,  que  luy,  de  soncosté 
a  commancé,  et  qu'il  poursuyt  de  l'accomplyr  avec  beau- 
coup d'honneur  et  de  dignité  ,  et  avec  tant  de  bonne  façon 
qu'il  ne  s'y  peut  désirer  rien  de  mieulx ,  et  faict  comporter 
bien  modestement  sa  troupe ,  de  sorte  que  toute  ceste  court 
en  demeure  bien  édiffyée.  Dont  j'espère  qu'avec  beaucoup 
de  sa  réputation  il  rapportera  beaucoup  de  contantement 
de  son  voïage  à  Vostre  Majesté;  et  ne  me  reste  qu'un  seul 
escrupulle ,  c'est  la  traverse  que  nous  pourra  donner  l'am- 
bassadeur du  Roy  d'Espagne,  lequel  en  dilligence  est  ar- 

ryvé  icy  dans  bien  peu  d'heures  après  que  M'  de  La 
Chastre  a  esté  descendu  ;  mais  nous  n'obmettrons  ung  seul 
poinct  du  seing  et  dilligence  que  debvons  à  vostre  service, 
ainsy  que  par  luy  mesmes  qui  pourra ,  dans  quatre  ou  cinq 
jours,  s'expédyer  d'icy,  aurez  l'entière  relation  du  tout. 
Et  sur  ce,  etc.  Ce  xxxj^  jour  de  mars  1575. 


CCCCXLUP  DEPESCUE 

—  (lu  vue  JQur  cl'apviil  1 575.  — 
(Envoyée  exprès  par  M^  de  la  Chastre.) 

Heureux  résultat  de  la  mission  de  M'  de  La  Châtre.  —  Renouvellement  de  la 
ligue  entre  la  France  et  l'Angleterre. —  Assurance  que  la  confiance  est  plei- 
nement rétablie.  —  Instance  pour  que  M'  de  Mauvissière,  successeur  dési- 
gné de  l'ambassadeur,  se  rende  sans  retard  à  Londres. 

Au    Ro\. 

Sire ,  la  bonne  et  digne  façon  ^  laquelle  M'^  de  La 
Chastre  s'est  conduict  à  fère  la  visite  que  luy  avez  com- 
mandé vers  ceste  princesse ,  et  à  luy  présenter  les  let- 
tres de  Yostre  Majesté  et  de  la  Royne,  vostre  mère, 
(mesmement  celles  qui  estoient  escriptes  de  voz  mains, 
lesquelles,  avec  l'acte  d'acceptation  de  la  hgue,  qui  a 
esté  trouvé  fort  bien  couché,  ont  esté  de  grand  mo- 
ment), et  à  luy  bien  explicquer  les  poinctz  de  sa  créaqce  , 
et  singulièrement  à  luy  ouvrir  clèrement  la  droicte  inten- 
tion de  Voz  Très  Chrestiennes  Majestez,  et  aussy  à  luy  ad- 
mener  de  bien  vifves  raysons  pour  luy  oster  tout  escrupulle 
qu'il  y  aytaultre  chose  que  toute  sincérité,  bien  esloignée 
de  faintise  et  de  dissimulation,  en  l'amityé  que  luy  promet- 
tez ,  ont  faict  que  la  confirmation  de  la  dicte  ligue  ,  pour 

laquelle  principallement  l'aviez  dépesché  par  deçà,  a  heu- 
reusement succédé ,  ainsy  que  luy  mesmes  vous  en  fera  le 
récit,  et  vous  en  délivrera  l'acte  et  les  lettres,  que  la 
dicte  Dame  vous  en  escript.  Qui  me  semble.  Sire ,  que  les 
choses  en  sont  venues  à  si  bons  termes  que  de  meilleurs 
ny  de  plus  honnorables,  pour  ce  regard,  n'en  pourroient 
estre  desirez  pour  Vostre  Majesté.  Et  j'en  loue  Dieu  de 
bon  cueur,  car,  avec  l'utillité  de  vostre  service,  je  puis,  à 
ceste  heure ,  plus  confidemment  supplyer  très  humblement 
Vostre  Majesté  de  m' effectuer  la  promesse  de  mon  congé, 
sans  craindre  que  le  changement  d'ambassadeur  puisse 
rien  altérer  en  la  négociation  de  deçà,  et  commander  dere- 
chef à  M*^  de  Mauvissyère  de  se  rendre,  icy,  le  xv^  de  ce 
moys,  ou  au  plus  tard  à  la  fin  d'icelluy,  sellon  que ,  par  la 
dépesché  du  xvij*'  du  passé,  j'ay  veu  que  desjà  il  en  avoit 
receu  vostre  commandement.  Sur  ce,  etc. 

Ce  vij^  jour  d'apvril  1575. 


CCCCXLIV   DEPESCHK 

—  du  xye  jour  d'apvril  1575.  — 
(Envoyée  exprès  jusques  à  Calais  par  Jehan  Mousnyer.) 

Audience.  —  Remerciemens  de  l'ambassadeur  pour  l'honorable  accueil  fait  à 
Mr  de  La  Châtre  et  le  renouvellement  de  la  ligue.  —  Demande  d'Elisabeth 
que  le  roi  prête  serment  pour  la  confirmation  du  traité.  —  Déclaration  des 
armemens  faits  à  Saint-Malo  contre  ceux  de  la  Rochelle.  —  Adhésion  de  la 
reine  à  ces  armemens  qu'elle  juge  nécessaires  pour  réprimer  les  excès  des 
protestans.  —  Affaires  d'Irlande.  —  Réclamation  de  l'ambassadeur  au  sujet 
de  son  traitement. 

Au  Roy. 
Sire,  je  viens  de  dire  a  la  Royne  d'Angleterre   que, 

quand  il  n'y  eût  eu  aultre  argument  que  celluy  de  l'obliga- 
tion, que  je  luy  avoys,  de  m'avoyr  rendu  si  heureux  qu'a- 
vant la  fin  de  ma  charge  elle  eût  faict  réuscyr  très  honno- 
rable  et  pleyne  de  contantement  la  première  légation  que 
Vostre  Majesté  luy  avoit  envoyée,  qu'encores  n'avoys  je , 
pour  ce  regard  ,  voullu  fallir  de  luy  en  venir  très  humble- 
ment bayser  les  mains,  et  la  remercyer,  d'abondant,  de  ce 
qu'elle  avoit  donné  à  M'  de  La  Chastre,  et  aulx  gentils- 
hommes françoys  de  sa  compagnye ,  de  quoy  rapporter  à 
Yostre  Majesté  que ,  en  nulle  aultre  part  du  monde ,  ilz 
eussent  peu  estre  mieulx  veus  ny  plus  caressez  qu'ilz 
avoyent  esté,  icy,  ny  recepvoir  tant  d'honnestes  gracieuse- 
tez  qu'ilz  avoient  faict  d'elle,  comme  d'une  des  plus  ver- 
tueuses et  courtoises  princesses  que  le  monde  ayt,  ny,  possi- 
ble ,  aura  de  longtemps  ;  et  que  toutz  ensemble  avions 
loué  Dieu  du  prompt  et  franc  désir  dont  elle  avoit  très  vo- 
lontiers ,  et  de  bon  cœur,  accepté  Vostre  Majesté  en  la 
continuation  de  la  ligue ,  que  le  feu  Roy ,  vostre  frère  , 
avoit  avec  elle;  et  que  le  dict  S*^  de  La  Chastre  la  pryoit 
bien  de  croyre  qu'il  n' avoit  layssé  tomber  ung  seul  mot  de 
tant  d'honnestes  propos  qu'elle  nous  avoit  tenus  de  Vostre 
Majesté  et  de  la  Royne,  vostre  mère,  et  de  toutz  ceulx 
de  vostre  couronne,  ny  de  toutes  les  responces  qu'elle 
nous  avoit  faicte  ,  ny  des  honnorables  signiffications  d'ami- 
tyé  qu'elle  nous  avoit  monstre  vous  porter,  ny  encores  des 
aultres  tant  habondantes  et  vrayement  royalles  faveurs  que, 
pour  l'honneur  de  vous ,  elle  luy  avoit  faictes,  et  à  luy  et  à 
sa  compagnye,  qu'il  n'eût  soigneusement  recueilly  le  tout 
pour  en  pouvoir  donner  bon  compte  à  Vostre  Majesté  ;  et 
qu'il  desiroit  que  quelque  chose  de  ce  qu'il  avoit  de  plus 
cher  au  monde  ,  ou  mesmesune  partyede  soy  mesmes,  se 

peut  convertyr  en  mercyement  qui  se  trouvât  digne  de  l'o- 
bligation qu'elle  avoit  gaignée  sur  luy,  et  aulmoins  luy 
layssoit  il  par  deçà  une  très  dévote  affection  de  luy  fère , 
après  Vostre  Majesté  et  ce  qu'il  debvoit  à  vostre  cou- 
ronne, plus  de  service  qu'à  nul  prince  ny  princesse  de  la 
Ghrestienté  ; 

Et  que  les  aultres  gentilhommes  françoys,  en  leur  di- 
sant adieu ,  m'avoient  prié ,  toutz  d'une  voix ,  que , 
en  leur  nom,  je  luy  voulusse  aussy  bayser  ses  royalles 
mains ,  et  qu'ilz  réputeroyent  à  grand  heur  que  ,  quelques 
jours,  avec  le  bon  congé  de  Vostre  Majesté ,  ilz  peussent 
estre  employez  en  chose  qui  fût  pour  l'honneur  et  service 
d'elle,  car  ilz  n'y  espargneroyent  ny  leurs  vies  ny  leurs 
personnes  ;  et  que ,  en  expécial ,  M"^  de  Beauvoys  luy  ren- 
doit  très  humbles  grâces  de  ce  qu'elle  avoit  deigné  privé- 
ment  l'enquérir  de  plusieurs  particullaritez  de  Vostre  Ma- 
jesté et  fort  famylièrement  l'en  entretenir  ;  et  que  celle 
grande  faveur,  dont  une  si  excellente  princesse  l' avoit 
voulu  fère  digne ,  luy  avoit  réaulcé  le  cueur,  pour  espérer 
d' estre  quelque  chose  de  meilleur  à  l' advenir  qu'il  ne  s' es- 
toit  encores  jamays  ozé  promettre;  et  qu'il  avoit  faict  un 
registre  ,  en  soy  mesmes ,  de  toutes  les  vertueuses  parolles 
et  honnestes  démonstrations  de  la  dicte  Dame ,  et  singul- 
Hèrement  de  celle  très  expresse  commission  qu'elle  luy 
avoit  donné  pour  ne  faillir  d'en  entretenir ,  bien  au  long  et 
à  loysir,  Vostre  Majesté. 

Lesquelz  propos  je  vous  promectz ,  Sire ,  que  la  dicte 
Dame  a  eu  souveraynement  agréables ,  et ,  nonobstant  la 
dilligence  d'aulcuns,  qui  s'estoient  cependant  efforcez  d'at- 
tiédyr  nostre  précédante  négociation  ,  elle ,  d'une  démons- 
tration de  playsir  et  de  contantement ,  plus  que  ordinayre, 

m'a  respondu  que,  quoyqu'on  hiy  eût  voulu  dire,  ny  per- 
suader de  Vostre  Majesté,  elle  avoit  trouvé  que,  sur  le 
voïage  de  M^  de  La  Chastre,  aussy  bien  qu'en  aultres  cho- 
ses, j'estoys  plus  véritable  que  ceuh  qui  en  avoyent  mal 
rapporté,   et  qu'elle  ne  se  souvenoit  d'estre  jamays  de- 
meurée plus  pleynement  satisfaicte  de  nulle  autre  négo- 
ciation qu'elle  eût  faict  en  sa  vye,  que  de  ceste  cy  ;  et  que 
pourtant ,  si  j'avoys  jamays  rien  faict  à  sa  pryère,  que  je 
voulusse  ,  à  ce  coup,   avec  plus  d'expression  que  jamays  , 
infinyement  remercyer  Yostre  Majesté  de  sa  part ,  pour 
l'efTect  de  ceste  ambassade,  laquelle  vous  luy  aviez  faicte 
fère   en  termes  si  honnorables  qu'elle  ne  le  sçauroit  dé- 
sirer davantage ,  et  qui  estoyent  très  signifficatifs  de  la 
droicte  amityé  que  luy  portés  ;  et  puis  il  sembloit  que  eus- 
siez choysy  l'ambassadeur ,   garny  de  toutes  les  qualitez 
dignes  et  propres  pour  l'honnorer  beaucoup  à  elle  et  don- 
ner grand  contantement  à  toutz  les  siens ,  et  qu'elle  avoit 
desjà  envoyé  à  son  ambassadeur  par  dellà  ung  pouvoir  pour 
assister  à  vostre  sèrement  et  requérir  une  plus  ample  con- 
firmation, jouxte  le  xxxix^  article  du  traité,  et  la  lettre  de 
vostre  main ,  affin  de  donner  perfection  à  cest  affère ,  du- 
quel ,  si  elle  voyoit  que  les  choses  se  continuassent  sellon  ce 
bon  commancement ,  elle  vous  promettoit  bien  que  vous 
auriez  en  elle  une  très  loyalle  et  perpétuelle  confédérée 
pour  tout  le  temps  de  sa  vye. 

Sur  quoy.  Sire,  je  supplye  très  humblement  Yostre  Ma- 
jesté de  satisfère  premièrement  aulx  deux  premiers  poinctz  : 
du  sèrement  et  confirmation  ,  et  en  fère  dellivrer  l'acte  au 
dict  sieur  ambassadeur  ;  mais ,  quand  au  troysiesme ,  de  la 
lettre  de  vostre  main,  il  vous  plerra  me  l'envoyer  pour  la 
dellivrer  à  la  dicte  Dame,  affin  d'avoyr  argument  de  parler 

bien  à  elle  et  de  tirer  d'elle  une  bien  expresse  déclaration 
là  dessus. 

J'entendz  que  la  dellibération  d'envoyer  en  Espaigne , 
et  pareillement  de  dépescher  en  Escosse ,  demeurent  en 
quelque  suspens  jusques  après  les  prochaynes  nouvelles  qui 
viendront  de  France ,  après  le  retour  de  M"^  de  La  Ghas- 
tre.  Cependant  j'ay  communicqué  à  la  dicte  Dame  une  let- 
tre, que  M"^  de  Boyllé  m'a  escripte ,  du  xij*  de  mars, 
touchant  l'apprest  que  font  ceulx  de  S^  Malo  pour  se  re- 
vencher  contre  ceulx  de  la  Rochelle  5  de  quoy  elle  m'a  dict 
qu  elle  ne  pourroit  désormays  prendre  meffiance  d'aulcun 
appareil  qui  se  fît  en  vostre  royaulme ,  et  que  les  injures 
et  larrecins,  que  font  ces  réformez,  méritoient,  à  bon  es- 
cient ,  qu'on  les  aille  bien  réprimer. 

Il  est  survenu  en  Irlande  une  grande  altération  entre  le 
comte  d'Essex  et  M^  FinguiUien,  présidant  au  dict  pays, 
pour  rayson  de  quoy  l'ung  et  l'aultre  ont  dépesché  en  ceste 
court;  et  le  conseil  s'en  est  assemblé,  par  troys  foys,  de- 
vant la  dicte  Dame ,  laquelle ,  nonobstant  qu'elle  porte 
grand  faveur  au  dict  d'Essex,  qui  a  espousé  une  sienne 
fort  proche  parante,  si  entendz  je  qu'elle  ne  Ta  voulu  sup- 
porter, et  m'a  l'on  dict  qu'il  est  révoqué  de  sa  charge.  Et 
sur  ce,  etc.  Ce  xv®  jour  d'apvril  1575. 

J'entendz  que  M'  le  trésorier  de  l'espargne  me  veut  roigner  la 
moictyé  du  présent  quartier,  où  nous  sommes ,  de  Testât  d'ambassa- 
deur, bien  que  méshuy  je  ne  pourray  arryver  vers  Vostre  Majesté  , 
non  que  me  conduyre  en  ma  mayzon ,  que  ne  soyons  à  la  fin  du 
dict  quartier.  Dont  vous  supplye  très  humblement ,  Sire ,  luy  com- 
mander de  ne  m'y  fère  de  diminution,  car  le  tout  me  faict  bien  be- 
soing  pour  sortir  d'icy. 

CCCCXLV  DÉPESCHE 

—  du  xxi«  jour  d'apvril  1575.  — 
{Envoyée  exprès  jusques  à  Calais  par  Olyvier  Champernon.) 

Emprunt»  et  armemeiis  faits  par  Elisabeth. — Confiance  de  l'ambassadeur 
qu'elle  n'a  aucun  projet  hostile  contre  la  France.  —  Nouvelles  d'Ecosse.  — 
État  de  la  négociation  de  la  paix  dans  les  Pays-Bas. 

Au  Roy. 

Sire,  je  n'apperçoy  encores ,  pour  aulcun  semblant  de 
ceste  princesse,  qu'elle  vueille,  en  l'endroict  de  Yostre 
Majesté  ,  ny  du  présent  estât  de  voz  affères ,  suyvre  aultre 
dellibération  que  celle  bonne  qu'elle  nous  a  déclarée,  quand 
M*^  de  La  Chastre  estoit  icy.  Et,  bien  que  ceulx,  à  qui  cella 
ne  peut  playre,  n'obmettent  aulcune  dilligence  pour  l'en 
cuyder  divertyr,  si  espéré  je  qu'avec  les  gracieulx  termes, 
dont  Yostre  Majesté  et  la  Royne ,  vostre  mère ,  aurez  desjà 
gratiffié  à  son  ambassadeur  les  honnorables  démonstrations 
qu'elle  a  uzé  en  la  confirmation  de  la  ligue,  nous  pour- 
rons fère  qu'elle  se  tiendra  assez  ferme  contre  les  me- 
nées et  instigations  des  poursuyvans  ;  en  quoy  je  ne  fau- 
dray,  à  la  première  dépesche  qui  me  viendra  de  Vostre 
Majesté,  de  l'aller  encores,  de  plus  en  plus,  confirmer  en 
son  bon  propos.  Il  m'est  bien  venu.  Sire,  d'ung  mesmes 
lieu,  et  en  une  mesme  heure,  deux  et  troys  advis  pour 
me  fère  assés  doubter  d'elle  :  l'ung  est,  qu'après  une  as- 
semblée de  son  conseil ,  à  laquelle  ont  concouru  les  minis- 
tres et  aulcuns  des  plus  apparantz  suppostz  de  ceulx  de  la 
nouvelle  religyon ,  la  dicte  Dame  a  soubdain  mis  sus  ung 
emprunt  de  soixante  mille  livres  esterlin,  la  moytié  sur 
ceste  ville  de  Londres,   un  sixiesme  sur  le  clergé  et  les 

aultres  deux  sixiesmes  sur  le  commun  du  royaulme  ;  qui 
sont  deux  centz  mille  escus  en  tout  à  estre  payez ,  le  plus 
tost  que  fère  se  pourra,  par  ses  lettres  qu'ilz  appellent  Pav- 
vez  Selz^  lesquelz  l'on  dépesche  en  grand  dilligence.  Et 
l'autre  advis  porte  que,  en  mesme  temps,  M^  de  Méru  a 
eu  à  dire  à  quelque  personnage  de  ceste  court ,  que,  ayant 
chascung  de  ses  deux  frères  bien  pourveu ,  là  où  ilz  sont,  à 
leurfaict,  et  que  n'ayant  luy  moins  heureusement  négo- 
cié, icy,  de  sa  part ,  il  dellibéroit  de  s'en  retourner,  à  ceste 
heure,  en  MIemaigne,  puisque  M"^  de  Turenne  s'estoit 
desjà  déclaré,  affin  de  haster  M^  le  Prince  de  Condé  aulx 
entreprinses  qu'il  a  entre  mains.  Et  le  troysiesme  advis  est 
qu'on  poursuyt ,  en  ceste  court,  plus  chaudement  qu'on 
n'a  encores  faict,  une  description  de  cappitaynes  et  de 
soldatz ,  et  ung  apprest  de  navyres  de  guerre  5  ce  que  aul- 
cuns  veulent  interpréter  que  tout  cella  se  faict  en  faveur 
des  eslevez  de  vostre  royaulme. 

De  quoy,  pour  l'instabilité  des  Angloix  et  l'extrême 
passion  qu'ilz  ont  à  leur  religyon,  et  la  peur  qui  les  tient 
tousjours ,  de  laquelle  ilz  ne  se  peuvent  jamays  deffère , 
du  faict  de  la  Royne  d'Escosse,  je  ne  me  veulx  trop  per- 
suader qu'il  n'en  puisse  estre  quelque  chose.  Mais  je 
mezure  bien  aussy  que  tout  cest  appareil  n'excède  de 
guyères  ce  qui  faict  besoing  à  la  dicte  Dame  pour  son 
entreprinse  d'Irlande ,  à  laquelle  elle  est  comme  engagée , 
et  faut  qu'elle  y  pourvoye  promptement  pour  ne  rien  per- 
dre de  la  sayson  de  l'esté  ;  car  les  aultres  troys  saysons  de 
l'an  sont  inutiles  à  la  guerre  de  delà.  Et  puis  je  veulx  pré- 
sumer qu'elle  ne  voudra  si  tost  aller  contre  ce  qu'elle  vient 
tout  freschement  de  vous  promettre  par  la  susdite  con- 
firmation de  la  ligue.   Et,  au  pis  aller,   il  faudra  avoyr 

l'œil  bien  ouvert  sur  ce  qu'elle  entreprendra ,  affîn  que 
rien  ne  s'en  puisse  addresser  contre  Vostre  Majesté  que 
n'en  soyez  auparavant  apperceu.  Et,  pour  le  présent,  je 
vous  diray.  Sire ,  qu'il  y  a ,  à  la  vérité  ,  deux  navyres  de  la 
dicte  Dame  dehors,  lesquelz  sont  allez  convoyer  la  flotte 
de  Hembourg ,  et  il  s'en  appreste  quatre  aultres ,  et  puis 
il  en  doibt  sortir  promptement  six  des  particulliers.  Et  j'en- 
tends que,  en  Ollande,  l'on  prépare  à  furie  d'en  mettre 
quelque  nombre  dehors;  en  quoy  je  crains  bien  que  l'am- 
bassadeur d'Angleterre,  par  le  courrier  qui  est  arryvé,  icy, 
le  xvj*^  de  ce  moys ,  ayt  escript  que  Yostre  Majesté  a  une 
secrette  dellibération  d'aller  promptement  assiéger  par  mer 
et  par  terre  la  Rochelle ,  et  qu'il  ayt  donné  une  grande 
allarme  de  l'armement  de  Bretaigne.  Dont,  à  toutes  ad- 
vantures  ,  il  sera  bon ,  Sire ,  que  faciez  promptement 
advertyr  voz  cappitaynes ,  qui  sont  sur  mer ,  et  pareillement 
les  gouverneurs,  du  long  de  la  coste  de  deçà,  qu'ilz  se 
donnent  garde  de  ces  deux  appareils  de  Ollande  et  d'icy. 

L'on  m'a  dict  aussy  que  la  dicte  Dame  a  eu  des  lettres 
d'ung  sien  serviteur  secret,  qui  est  en  Escosse,  lequel  la 
mect  en  peyne  des  choses  de  dellà  comme  si  la  part  fran- 
çoyse  y  estoit  plus  relevée  que  jamays ,  et  que  le  comte 
de  Morthon  soit  pour  s'y  laysser  ramener;  ce  que  j'estime 
luy  avoyr  esté  escript  à  poste  par  la  praticque  d'aulcuns 
d'auprès  d'elle.  Tant  y  a  qu'elle  a  faict  une  prompte  dé- 
pesche  à  Barwyc,  par  laquelle  elle  mande  qu'on  en  exa- 
mine bien  le  faict ,  affin  d'envoyer,  puis  après ,  M^  Quille- 
greu  par  dellà,  s'il  est  cognu  qu'il  en  soit  besoing. 

L'ung  des  principaulx  entreméteurs  de  la  paix  des  Pays 
Bas  a  escript  à  ung  sien  amy,  en  ceste  ville,  et  j'ay  veu  la 
lettre ,  que ,    encor  que  les  choses  semblent  €Stre  accro- 

chées  à  des  difficultez  non  petites ,  et  mesmement  au  poinct 
de  la  religyon ,  et  à  la  tenue  des  Estatz ,  et  à  fère  sortyr 
les  estrangers  hors  du  pays,  si  voyoit  il  néantmoins  qu'on 
en  viendroit,  à  la  fin ,  en  accord.  Et  semble  bien  à  ceulx  cy 
que  la  nouvelle  qu'ilz  ont  :  comme  l'Empereur  s'en  va  con- 
clurre  le  mariage  du  roy  de  Hongrye ,  son  filz  ayné ,  avec 
la  fille  du  duc  de  Saxe ,  facilitera  davantage  le  dict  ac- 
cord, et  baillera  ung  grand  moyen  au  dict  roy  de  Hon- 
grye de  parvenir  à  l'élection  du  roy  des  Romains.  Et  sur 
ce,  etc.  Ce  xxj^  jour  d'apvril  4575. 


CCCCXLVr    DEPESCHE 

—  du  xxvi*'  jour  d'apvril  1575.  — 

(Envoyée  jusques  à  Calais  par  le  secrétère  du  président  de  Toulouze.J 

État  de  la  négociation  de  la  paix  en  France.  —  Assurance  que  les  préparatifs 
faits  en  Angleterre  sont  dirigés  contre  l'Irlande.  —  Conférence  de  l'ambas- 
sadeur avec  l'envoyé  du  roi  d'Espagne. 

Au  Roy. 

Sire,  à  l'occasion  du  retour  du  S"^  de  Vassal  et  de  la 
dépesche  qu'il  m'a  apportée ,  de  Vostre  Majesté ,  du  xiij^ 
de  ce  moys,  j'ay  estimé  qu'il  estoit  expédient  d'informer 
ung  peu  mieulx  ceste  princesse  et  les  siens  de  voz  nouvelles 
et  de  Testât  des  choses  de  dellà,  qu'il  ne  sembloit  que  leur 
ambassadeur  les  leur  eût  ainsy  proprement  escript  comme 
elles  sont  :  car  ilz  tenoient  entre  eulx  que  le  traicté  de  pa- 
ciffication  en  vostre  royaulme  ne  prenoit  aulcun  bon  com- 
mancement  ;  et  que  M^  de  Reauvoys  La  Nocle ,  qui  estoit 
venu,  jusques  bien  près  de  Paris,  pour  vous  apporter  les 
articles  de  la  demande  des  eslevez,  ayant  eu  advertisse- 

ment  qu'on  luy  vouloit  fère  ung  très  maulvais  tour,  s'en 
estoit  fouy  en  la  plus  grande  haste  qu'il  avoit  peu,  et  qu'en- 
cor  qu'on  s'efforçât  de  traicter  avec  les  aultres  depputez, 
et  que  l'on  en  corrompît  quelques  ungs,  que  néantmoins 
tout  ce  qu'ilz  feroient  n'auroit  point  d'aucthorité  ,  et  qu'il 
estoit  tout  apparant  que ,  sans  la  liberté  des  deux  mares- 
chaulx  et  sans  le  consantement  des  aultres  troys  frères  de 
Montmorency ,  l'accord  ne  succèderoit  jamays  ;  que  ce- 
pandantla  guerre  continuoit  tousjours,  et  qu'en  la  Guyenne 
au  comte  Martinengue  avoit  esté  deffaictes  quatre  ou  cinq 
compagnies  d'arquebuziers,  et  luy  contrainct  se  saulver 
dans  ung  prochain  fort  ;  et  que  Vous ,  Sire ,  sentiez  plus  et 
estiez  beaucoup  plus  fasché  que  M*^  de  Turène  eût  prins  les 
armes  que  de  tout  ce  que  M^  de  Dampville,  son  oncle,  avoit 
faict  jusques  icy  ;  et  que  ceulx  de  la  Rochelle  avoient  gaigné 
une  victoyre  sur  mer  contre  les  Bretons  ;  que  Vostre  Ma- 
jesté se  trouvoit  en  une  extrême  nécessité  d'argent,  et 
que  mesme  la  Royne  Veufve ,  par  faulte  que  ne  luy  en 
pouviez  bailler,  demeuroit  d'aller  voyr  sa  fille  jusques  à 
Bloys,  avec  d'aultres  particullaritez  qui  n'estoient  à  l'ad- 
vantage  de  voz  affères. 

.4  quoy ,  par  le  contenu  de  ce  qu'il  vous  avoit  pieu  m'es- 
cripre,  et  de  ce  que  le  dict  S'^  de  Vassal  m'avoit  rapporté 
de  parolle,  il  y  a  esté  satisfaict  le  mieulx  que  j'ay  peu,  de 
sorte  que  chascung  demeure  maintenant  plus  capable  de  la 
vérité.  Et  ne  sentz  poinct.  Sire ,  que  cella  ayt  faict,  ny  soit 
pour  fère  encores  de  mutation  icy;  ains  j'espère  que,  ve- 
nant bientost,  icy,  l'acte  de  vostre  sèrement  et  de  vostre  plus 
ample  confirmation  du  traicté  de  ligue ,  et  la  lettre  de  dé- 
claration que  ceste  princesse  attand  de  vostre  main  ,  qu'elle 
persévérera  plus  constante  que  jamays  vers  Vostre  Majesté, 

se  commançaiit  desjà  bien  à  cognoislre  que  l'euipruiict  des 
deniers  et  l'apprest  qu'elle  a  commandé  de  fère,  ainsy  que 
par  ma  précédante  je  le  vous  ay  escript,  est  principalle- 
ment  destiné  pour  l'Irlande. 

J'ay,  ces  jours  passez ,  pryé  le  docteur  fiscal  de  Bruxelles 
à  dîner  en  mon  logis,  et  l'ay  honnoré  comme  ambassadeur 
d'Espaigne.  Néantmoins  il  m'a  dict  que  ceste  princesse, 
avec  beaucoup  de  faveur,  l'avoit  bien  receu,  non  à  dire 
vray  pour  ambassadeur ,  mais  pour  agent ,  sur  les  lettres 
qu'il  luy  avoit  apportées  du  Roy ,  son  Mestre ,  par  les- 
quelles il  promettoit  d'observer  et  tenir  ce  que  desjà  avoit 
esté,  etseroit,  après,  négocyé  par  luy  ;  et  que,  en  attandant 
la  détermination  que  le  dict  Roy  ,  son  Mestre ,  et  elle  pren- 
droient  sur  la  mutuelle  résidence  des  ambassadeurs  de  l'ung 
auprès  de  l'autre  (et  qu'en  cas  qu'ilz  s'en  accordassent  que 
seroit  luy  ou  bien  don  Bernardin  de  Mendossa  qui  se- 
roit  ordonné  en  ceste  place),  il  continueroit  de  mettre  à 
effect  les  aultres  bons  accords,  qui  estoyent  desjà  comme 
arrestez  entre  ces  deux  pays  pour  leurs  commerces  et  en- 
trecours. Et  en  devisant  avec  luy,  il  m'a  discouru  ce  qui 
s'estoit  passé  jusques  icy  au  traicté  de  la  paix  de  Flandres, 
et  que ,  encor  que  les  depputez  se  fussent  retirez  ,  et  que 
le  comte  de  Sualsembourg  s'en  fût  retourné  vers  l'Em- 
pereur ,  ce  n'estoit  que  pour  en  venir  tant  mieulx  à 
une  bonne  conclusion;  et  que,  ce  matin  mesmes,  il  ve- 
noit  de  recepvoyr  des  lettres  de  dellà  qui  le  mettoient 
hors  de  tout  doubte  que  la  dicte  paix  ne  deût  bientost  et 
bien  heureusement  succéder,  parce  qu'on  l'advertissoit 
qu'ung  bien  honneste  moyen  de  seureté  avoit  esté  mis  en 
avant,  lequel  le  Roy  Catholicque  ne  refuzeroit  nulle- 
ment, de  bayller;   et  que  le   prince  d'Orange  et  les  es- 

levez  s'en  tiendroient  pour  bien  contaiitz.  Et  sur  ce,  etc. 

Ce  xw]**  jour  d'apvril  1575. 


CCCCXLVir   DEPESCHE 

—  du  dernier  jour  d'apvril  1575.  — 

(Envoyée  exprès  jusques  à  Calais  par  la  voye  du  S^  Acerbo.) 

Audience.  —  Négociation  de  l'ambassadeur  pour  Marie  Stuart. —  Arrivée  à 
Londres  des  députés  de  Bâle ,  cliargés  de  solliciter  des  secours  pour  les 
protestans  de  France.  —  Élection  du  roi  comme  chevalier  de  l'ordre  de  la 
Jarretière. 

Al   Roy. 

Sire  5  parce  que  la  Royne  d'Angleterre  avoit  monstre 
de  ne  prendre  en  bonne  part  la  négociation  que  luy  aviez 
faicte  fère  pour  la  Roy  ne  d'Escosse  ,  affin  de  mieulx  cog- 
noistre  si  ce  qu'elle  nous  en  avoit  respondu  luy  partoit,  à 
bon  esciant,  de  dedans  du  cueur,  ou  si  c'estoit  artiffice,  je 
luy  suis  allé  dire  que  j'avoys  à  luy  fère  ung  peu  de  querelle 
de  la  rude  responce,  qu'elle  vous  avoit  mandé,  sur  les  hon- 
nestes  propos  que  luy  aviez  faict  tenir  par  M'^  de  La  Chastre 
en  faveur  de  ceste  princesse. 

A  quoy  soubdain,  sans  me  laysser  passer  plus  avant, 
elle  m'a  respondu  que  je  serois  tout  esbahy,  si  je  sçavois  ce 
qu'elle  avoit  faict  davantage,  car,  par  la  lettre  qu'elle 
avoit  escripte ,  de  sa  main ,  à  la  Royne ,  vostre  mère,  elle 
luy  avoit  mandé  qu'elle  ne  luy  layrroit  passer  ceste  grande 
faute  d'avoyr  permis  que  Vostre  Majesté  fût  entrée  en  re- 
nouvellement de  ligue  avec  elle  par  ung  si  mal  considéré 
commancement  que  celluy  là  ;  et  mesmes  s'estoit  pleincte 
à  elle  que  je  ne  m'estois  monstre,  icy,  guyères  moins  am- 
bassadeur de  la  Royne  d'Escoce  que  le  vostre. 

A  quoy  aussy,  en  ryant ,  je  luy  ay  dici  que  ,  en  cuydant 
taxer  d'erreur  Yoz  Très  Chrestieimes  Majestez ,  elle  ne 
prenoitpas  garde  qu'elle  manlfestoit  proprement  le  sien  de 
vous  reprocher  les  honnestes  offices  que  faisiez  pour  vostre 
belle  seur  et  parante ,  et  pour  vostre  principalle  allyée  ;  les- 
quels offices  je  sçavoys  qu'elle  mesmesjugeoit  assez  que, 
sans  grand  reproche,  vous  ne  les  pouviez  obmettre,  et  qu'il 
failloit  bien  qu'elle  pensât  de  ne  vous  avoyr  jamays  pour 
amy,  si  elle  ne  vous  vouloit  aymer  avec  toutes  les  circon- 
stances de  vostre  honneur  et  dignité  ;  et  que ,  pour  mon  re- 
gard ,  je  n'avoys  jamays  attainct  de  fère,  à  beaucoup  près, 
pour  la  dicte  Dame,  tout  ce  que  Vostre  Majesté  m'en  avoit 
commandé,  dont  je  ne  creignoys  d'estre  blasmé  de  l'ex- 
cez;  et  que,  de  tant  que  je  sçavoys  qu'à  présent  elle  n'avoit 
aulcune  matière  d'offance  ny  de  courroux  contre  elle,  que 
je  ne  layrroys  pourtant  cella  de  luy  communicquer  une  sienne 
lettre  que  j'avoys  naguyères  receue,  laquelle  luy  feroit 
venir  à  regret  que,  pour  son  regard ,  elle  ne  vous  eût  plus 
agréablement  satisfaict. 

Et,  la  luy  ayant  baillée,  elle  l'a  fort  volontiers  serrée  dans 
sa  pochette,  et  m'a  pryé  de  la  luy  laysser  pour  la  lyre  à  son 
loysir.  Quiay  bien  cognu  depuis,  Sire,  qu'elle  y  avoit  trouvé 
des  particullaritez  qui  l'avoient  contantée ,  dont  elle  a 
contante  aussy  de  quelques  aultres  la  dicte  Dame;  et  a 
permis  que  M^  Jehan  de  Compiègne,  son  tailleur,  avec  plu- 
sieurs besoignes  qu'il  a  apportées  de  Paris,  la  soit  allé 
trouver. 

Geste  difficulté  n'a  esté  sitost  vuydée  qu'il  s'en  est  pré- 
senté incontinent  une  aultre ,  plus  grande ,  de  troys  gen- 
tilshommes, l'ung  françoys,  l'autre  allemand  et  l'autre 
flammand ,  lesquelz ,  ayant  esté  naguyères  dépeschés  par 

l'assemblée  qui  a  esté  tenue  à  Basle,  sont  venus  incister  à 
ceste  princesse  et  au  clergé  de  ce  royaulme  en  des  deman- 
des bien  grandes  pour  ceulx  qui  ont  prins  les  armes  en  fa- 
veur etdeffence  de  ceulx  de  la  nouvelle  religyon;  lesquelles 
demandes  je  n'ay  peuencores  bien  approfondyr,  à  la  vérité, 
quelles  elles  sont  ;  tant  y  a  qu'il  semble  que  les  évesques 
d'icy  y  vont  assez  inclinant.  Néantmoins  il  a  esté  si  bien 
pourveu  au  reste,  que  je  ne  descouvre  nullement  que  ceste 
princesse  ny  ceulx  de  son  conseil  ayent ,  pour  encores ,  aul- 
cune  dellibération  de  leur  rien  accorder. 

Et,  au  contrayre,  il  est  advenu,  contre  ce  qu'ilz  espé- 
royent ,  et  au  regret  de  plusieurs  aultres  poursuyvantz  en 
ceste  court,  que  le  jour  de  S*  Georges ,  et  tenant  le  chapi- 
tre de  l'ordre  de  la  Jarretyère,  à  Grenvich ,  la  dicte  Dame 
a  faict  que  Yostre  Majesté  y  a  esté  esleu  chevalyer  du  dict 
ordre  ;  dont  le  comte  de  Lestre  s'en  est  incontinent  envoyé 
conjouyr  avecques  moy,  avant  qu'il  en  ayt  esté  rien  divul- 
gué. Et,  le  jour  ensuyvant,  elle  a  envoyé  troys  honnestes 
gentilshommes  de  sa  court,  du  nombre  de  ses  pensionnay- 
res,  dont  l'ung  est  son  parant,  devers  moy,  pour  me  notif- 
fyer  la  dicte  élection,  et  comme  elle  n'avoit  voulu  per- 
mettre que  ce  chapitre  se  passât  sans  qu'elle  se  fît;  et 
qu'aussytost  qu'elle  entendroit  que  Yostre  Majesté  l'auroit 
agréable ,  elle  ne  faudroit  de  vous  dépescher  ung  person- 
nage d'honneur  et  ung  seigneur  de  qualité  pour  vous  aller 
apporter  le  dict  ordre.  Je  l'ay  infinyement  remercyée  de 
ceste  marque,  et  de  l'évident  tesmoignage  qu'elle  vous 
rend ,  en  cella ,  de  son  indubitable  amityé ,  et  que  je  ne 
tarderoys  de  le  vous  fère  bientost  sçavoyr  ;  luy  osant  desjà 
bien  advancer  cella,  en  vostre  nom,  qu'elle  n'eût  peu 
fère    eschoyr   reste  élection  en    l'endroict  de    nul  autre 

sent  qu'il  n'est  pas  possible  que  l'amityé  se  puisse  conser- 
ver entre  Yoz  deux  Majestez  ,  si  la  justice  n'est  mutuelle- 
ment, là  et  icy ,  administrée  à  voz  communs  subjectz.  Et 
pour  ceste  occasion ,  ilz  m'ont  faict  tomber  une  lettre  entre 
mains  que  M'^  Chambernon  m'a  escripte  pour  fère  que,  par 
la  presse  que  cestuy  faict  de  son  affère,  Vostre  Majesté 
cognoisse  combien  ceste  princesse  est  pressée ,  de  plusieurs 
aultres  des  siens ,  de  leur  pourchasser  quelque  rayson  et 
restitution  en  France. 

J'ay  faict  recepvoyr  en  bonne  part  à  milord  de  S*  Jehan , 
l'escossoys,  la  responce  que  m'aviez  commandé  de  luy  fère, 
lequel  se  contantera  qu'il  vous  playse  luy  envoyer  une  vostre 
lettre  de  protection  ;  car  il  proteste  que  ce  n'a  esté  pour 
gain  ny  pour  ambition  qu'il  s'est  adressé  à  Vostre  Majesté, 
ains  pour  la  servitude  qu'il  vous  porte ,  et  pour  la  naturelle 
affection  qu'il  porte  à  vostre  couronne,  et  qu'il  espère  bien 
de  fère  que  ce  tesmoignage  de  vostre  faveur,  que  vous  luy 
donrez  maintenant ,  servira  de  beaucoup  à  establir  l'autho- 
rité  de  vostre  nom  et  celle  de  vostre  alliance  en  Escosse , 
et  qu'il  vous  y  regaignera  cinq  centz ,  voyre  mille  gentils- 
hommes pour  fère  entièrement  ce  que  vous  leur  comman- 
derez. L'on  m'a  dict  que,  au  dict  pays,  la  noblesse  et  le 
peuple  sont  après  à  déposer,  toutz  d'ung  accord,  le  comte 
de  Morthon  de  la  régence  pour  la  bailler  à  Tung  des  en- 
fans  du  feu  duc  de  Chastelleraut ,  ou  bien  au  comte  de  Hon- 
teley  :  quiseroit  chose  peu  agréable  en  ceste  court.  Jemet- 
tray  peyne  d'en  avoyr  plus  de  certitude ,  affin  de  le  vous 
mander  par  mes  premières.  Et  sur  ce  ,  etc. 

Ce  yf  jour  de  may  1575. 

Par  posliUc  a  la  lettre  précédente. 
wSire,  vostre  service  souffre  icy  du  détriment  beaucoup,  etinoy  de 
la  honte  bien  grande  el  une  nécessité  insup[)ortal)le,  pour  le  lort,  que 
le  S'  Scipion  Sardiny  me  faict,  de  ne  me  vouloir  payer  les  assigna- 
tions que  W  le  trézorier  de  l'espargne  m'a,  dez  Tannée  passée,  bail- 
lée sur  luy  ;  qui  vous  supplye  très  humblement  luy  commander  (pi'il 
ayt  à  les  acquitter  tout  promptement  aulx  S'»  Macey  et  Cevany  pour 
le  S-^  Acerbo  Velutelly  ;  lequel  prélend  de  me  fère  mettre  en  arrest , 
pour  troys  mille  escus  qu'il  m'a  desjà  advancez  ,  et  pour  Tintérest 
des  troys  foyres  que  le  dict  Sardiny  a  layssé  passer  sans  le  vouloyr 
contauter. 


CCCCXLIX*  DEPESCHE 

—  (lu  XH"  jour  de  may  1575. — 

(Envoyée  exprès  jnsques  à  Calais  par  la  voye  du  S>  Acerbo.) 

Intrigues  pour  forcer  Elisabeth  à  prendre  le  parti  des  protestans  de  France. 
—Négociation  du  roi  d'Espagne  avec  l'Angleterre.  —  Affaires  d'Ecosse.  — 
Nouveau  danger  de  Marie  Stuart.  —  Poursuites  faites  à  raison  de  lettres 
qui  lui  ont  été  adressées.  —  État  de  la  négociation  de  la  paix  en  France. 

Au  Roy. 

Sire,  celluy  secrettayre  Wilx ,  angloys,  qui  accompai- 
gtioit  le  secrettayre  de  M'  de  Méru,  quand  il  fut  prias  à  Bou- 
loigne,  est  retourné,  icy,  depuis  quatre  ou  cinq  jours,  avec 
plusieurs  lettres  et  dépesches  qu'il  a  apportées  d'Allemaigne 
et  de  Basle  à  ceste  princesse ,  et  à  ceulx  de  son  conseil ,  et 
pareillement  à  M'^  de  Méru ,  et  aulx  ministres  françoys  et 
flammantz  qui  sont  en  ceste  ville.  Et  soubdain ,  ceulx  ,  qui 
sont  superintendantz  des  affères  de  ceulx  de  la  nouvelle 
religyon,  se  sont  assemblez  pour  dellibérer  du  contenu  des 
dictes  dépesches;  et,  le  lendemain,  M'  de  Méru,  avec  l'ung 
d'eux ,  est  allé  à  Grenvich ,  où  il  a  estroictement  conféré 
avec  troys  de  ce  conseil  :  et  y  est  convenu  ung  nommé 

sent  qu'il  n'est  pas  possible  que  l'amityé  se  puisse  conser- 
ver entre  Yoz  deux  Majestez  ,  si  la  justice  n'est  mutuelle- 
ment, là  et  icy ,  administrée  à  voz  communs  subjectz.  Et 
pour  ceste  occasion,  ilz  m'ont  faict  tomber  une  lettre  entre 
mains  que  M'^  Ghambernon  m'a  escripte  pour  fère  que,  par 
la  presse  que  cestuy  faict  de  son  affère,  Vostre  Majesté 
cognoisse  combien  ceste  princesse  est  pressée ,  de  plusieurs 
aultres  des  siens ,  de  leur  pourchasser  quelque  rayson  et 
restitution  en  France.  r'H^p 

J'ay  faict  recepvoyr  en  bonne  part  à  milord  de  S^  Jehan , 
l'escossoys,  la  responce  que  m'aviez  commandé  de  luy  fère, 
lequel  se  contantera  qu'il  vous  playse  luy  envoyer  une  vostre 
lettre  de  protection  ;  car  il  proteste  que  ce  n'a  esté  pour 
gain  ny  pour  ambition  qu'il  s'est  adressé  à  Vostre  Majesté, 
ains  pour  la  servitude  qu'il  vous  porte ,  et  pour  la  naturelle 
affection  qu'il  porte  à  vostre  couronne,  et  qu'il  espère  bien 
de  fère  que  ce  tesmoignage  de  vostre  faveur,  que  vous  luy 
donrez  maintenant ,  servira  de  beaucoup  à  estabhr  l'autho- 
rité  de  vostre  nom  et  celle  de  vostre  alHance  en  Escosse , 
et  qu'il  vous  y  regaignera  cinq  centz ,  voyre  mille  gentils- 
hommes pour  fère  entièrement  ce  que  vous  leur  comman- 
derez. L'on  m'a  dict  que,  au  dict  pays,  la  noblesse  et  le 
peuple  sont  après  à  déposer ,  toutz  d'ung  accord,  le  comte 
de  Morthon  de  la  régence  pour  la  bailler  à  l'ung  des  en- 
fans  du  feu  duc  de  Chastelleraut ,  ou  bien  au  comte  de  Hon- 
teley  :  qui  seroit  chose  peu  agréable  en  ceste  court.  Je  met- 
tray  peyne  d'en  avoyr  plus  de  certitude ,  affin  de  le  vous 
mander  par  mes  premières.  Et  sur  ce  ,  etc. 

Ce  vj^  jour  de  may  1575. 

Par  poslille  a  la  lettre  précédente. 
vSire,  vostre  service  souffre  icy  du  détriment  beaucouj),  elinoy  de 
la  lioiite  bien  grande  et  une  nécessité  insupi)ortal)le,  [)our  le  lort,  que 
le  S"^  Scipion  Sardiny  me  faict,  de  ne  me  vouloir  payer  les  assigna- 
tions que  IVl-^  le  trézorier  de  l'espargne  m'a,  dez  Tannée  passée,  bail- 
lée sur  luy;  qui  voussupplye  très  humblement  luy  commander  (pTil 
ayt  à  les  acquitter  tout  promptement  aulx  &*  Macey  et  Gevany  pour 
le  S'  Acerbo  Velutelly  ;  lequel  prétend  de  me  fère  mettre  en  arrest , 
pour  troys  mille  escus  qu'il  m'a  desjà  advancez  ,  et  pour  Fintérest 
des  troys  foyres  que  le  dict  Sardiny  a  layssé  passer  sans  le  vouloyr 
conlauter. 


CCCCXLIX"  DEPESCHE 

—  du  XH«  jourde  may  1575. — 

(Envoyée  exprès  jnsques  à  Calais  par  la  voye  du  S«"  Acerbo.) 

Intrigues  pour  forcer  Elisabeth  à  prendre  le  parti  des  protestans  de  France. 
— Négociation  du  roi  d'Espagne  avec  l'Angleterre.  —  AflFaires  d'Ecosse.  — 
Nouveau  danger  de  Marie  Stuart.  —  Poursuites  faites  à  raison  de  lettres 
qui  lui  ont  été  adressées.  —  État  de  la  négociation  de  la  paix  en  France. 

Au  Roy. 

Sire,  celluy  secrettayre  Wilx ,  angloys,  qui  accompai- 
gnoit  le  secrettayre  de  M*  de  Méru,  quand  il  fut  prins  à  Bou- 
loigne,  est  retourné,  icy,  depuis  quatre  ou  cinq  jours,  avec 
plusieurs  lettres  et  dépesches  qu'il  a  apportées  d'AUemaigne 
et  de  Basle  à  ceste  princesse ,  et  à  ceulx  de  son  conseil ,  et 
pareillement  à  M*^  de  Méru ,  et  aulx  ministres  françoys  et 
flammantz  qui  sont  en  ceste  ville.  Et  soubdain ,  ceulx  ,  qui 
sont  superintendantz  des  affères  de  ceulx  de  la  nouvelle 
religyon,  se  sont  assemblez  pour  dellibérer  du  contenu  des 
dictes  dépesches;  et,  le  lendemain,  M"^  de  Méru,  avec  l'ung 
d'eux ,  est  allé  à  Grenvich  ,  où  il  a  estroictement  conféré 
avec  troys  de  ce  conseil  :  et  y  est  convenu  ung  nommé 

le  S^  de  Martinez ,  agent  de  M'  de  Laval ,  et  troys  cap- 
pitaines  ou  gentilshommes  françoys ,   de  ceulx  qui   sou- 
loyent  suyvre  le  feu  comte  de  Montgommery.  Dont  j'en- 
tendz  qu'il  y  a  esté  mis  en  avant  beaucoup  de  propositions 
pour  essayer  de  tirer  d'icy ,  en  une  façon  ou  aultre ,  des  de- 
niers et  des  hommes  et  des  vaysseaulx,  et  aultres  moyens, 
en  faveur  des  eslevez  de  vostre  royaulme  ;  et  mesmes  de 
fère  que  ceste  princesse  se  voulût  déclarer  pour  eulx  en  ce 
qui  concerneroit  la  deffance  de  leur  rehgyon ,  luy  assurant 
le  dict  Wilx ,  oultre  la  teneur  des  lettres ,  que ,  pour  chose 
très  certayne ,  le  Prince  de  Gondé  armoit  bien  grossement. 
Et  celluy ,  que  j'ay  mis  après  pour  descouvrir  ce  qui  résul- 
teroitde  toutes  ces  delhbérations ,  m'a  mandé  qu'il  n'estoit 
pas  possible ,  pour  encorés ,  de  le  sçavoyr,  parce  que  nulle 
chose  au  monde  estoit  menée  plus  secrettement  ny  plus  à 
couvert  que  ceste  cy;  néantmoins,  sellon  qu'il  le  pouvoit 
comprendre  pour  la  démonstration  que  faisoyent  les  plus 
passionnez,  il  sembloit  bien  qu'ilz  ne  peussent  aysément 
mouvoyr  la  dicte  Dame  à  leurs  désirs  ,  mais  qu'il  estoit  bien 
à  craindre  qu'enfin  ilz  obtînsent  d'elle  qu'elle  dissimuleroit 
ce  que  le  clergé  et  les  particulliers  de  ce  royaulme  vou- 
droient  fère  en  cest  endroict.  Sur  quoy.  Sire,  au  premier 
sentiment  que  j'auray  de  chose  aulcune  qui  puisse ,  tant 
soit  peu ,  manifester  leurs  dictes  dellibérations ,  je  ne  fau- 
dray  de  vous  en  donner  incontinent  advis ,  vous  voulant 
cependant  bien  assurer  que  la  dicte  Dame  n'a  envoyé  aul- 
cun  nouveau  mandement  à  ses  navyres,  et  qu'elle  a  faict 
surçoyr,  pour  quelque  temps,  l'emprunct  des  deux  centz 
mille  escus  dont  je  vous  avoys  faict  mencion. 

Les  choses,  que  le  docteur  fiscal  de  Bruxelles  a  voit  à 
négocyer  en  ceste  court,  ne  sont  si  facillement  venues  à 

conclusion  comme  il  espéroit  ;  et  semble  qu'elles  vont  en 
longueur.  Néantmoins  il  se  promect  de  fère  que  la  mutuelle 
résidance  des  ambassadeurs  sera  accordée  entre  le  Roy,  son 
Mestre ,  et  ceste  princesse  ;  par  le  moyen  de  quoy  toutes 
les  aultres  difficultez  seront  bientost  vuydées  entre  eulx  ; 
et  il  en  est  entré  en  plus  d'espérance ,  depuis  troys  jours 
qu'il  a  eu  à  présentera  la  dicte  Dame  une  lettre,  de  la 
main  de  son  dict  Mestre,  qui  la  remercye  sans  fin  de  l'hon- 
neste  offre  qu'elle  luy  a  voit  faicte  de  ses  navyres  et  hommes 
contre  le  Turc;  et  y  a  adjouxté  beaucoup  de  bonnes  et 
expresses  paroUes  d'amityé  qui  l'ont  grandement  con- 
tantée. 

L'on  a  eu  craincte ,  icy,  de  quelque  altération  vers  le 
North,  d'autant  que  d'Escosse  l'on  avoit  transporté  en  la 
frontyère  de  deçà ,  ez  mains  de  milord  de  Scrup ,  gardien 
d'icelle,  une  jeune  hérityère,  bien  riche ,  contre  le  vouloyr 
du  comte  de  Morthon ,  qui  prétandoit  d'en  avoyr  la  garde 
noble,  et  de  la  maryer  à  quelqu'ung  de  ses  parantz;  mais 
la  Royne  d'Angleterre  a  mandé  qu'on  la  luy  rendît,  dont 
cella  n'a  passé  plus  oultre. 

Use  faict,  icy,  une  grande  recherche  sur  la  Royne  d'Es- 
cosse; et  a  l'on  mis  desj à  cinq  personnages  de  qualité  dans 
la  Tour,  et  examiné  deux  milords ,  et  envoyé  quérir  troys 
serviteurs  du  comte  de  Cherosbery  pour  vériffyer  par  qui  et 
commant  ont  esté  conduictz  les  pacquetz  et  chiffres  de  la 
dicte  Dame,  et  quelle  négociation  elle  en  a  menée  avec 
Guoaras,  agent  du  Roy  d'Espaigne.  Je  fay  tout  ce  que  je 
puis  pour  modérer  cella,  et  ne  discontinue  poinct,  pour 
toutes  ces  traverses,  les  gracieuses  négociations;  et  de 
fère  ordinayrement  tenyr  de  petitz  présentz  et  des  lettres 
et  aultres  honnestes  entretiens,  de  la  part  de  la  dicte  Dame, 

à  la  Royne,  sa  cousine,  laquelle  ne  les  a  encore  rejetiez; 
mais  je  crains  fort  que  ses  ennemys  parviendront  enfin  à  ce 
qu'ilz  prétandent  :  de  la  fère  oster  des  mains  du  comte  de 
Cherosbery.  En  quoy  je  feray  bien  tout  ce  qu'il  me  sera 
possible  pour  les  en  garder. 

L'on  m'a  dict  que  les  ministres  françoys,  qui  sont  icy, 
ont  receu  freschement  une  forme  d'articles  que  les  deppu- 
tez ,  qui  sont  à  Paris ,  leur  ont  envoyé  ,  avec  les  responces 
de  Yostre  Majesté;  et  qu'ilz  disent  qu'ilz  ne  voyent  pas, 
par  là,  que  les  choses  aillent  ainsy  clères  et  nettes,  comme 
il  seroit  requis  pour  parvenir  à  une  bonne  pacifïication. 
Sur  ce,  etc.  Ce  xij^  jour  de  may  1575. 


CCCCL'  DEPESCHE 

—  du  xviii«  jour  de  may  1575.  — 
(  Envoyée  exprès  jusques  à  Calais  par  Chevalyer.  ) 

Résistance  d'Elisabeth  aux  sollicitations  des  protestans  de  l'Allemagne  et  de  la 
Suisse.—  Négociation  des  Pays-Bas. — Poursuites  à  raison  des  lettres  adres- 
sées à  Marie  Stuart. —  Nouvelles  d'Ecosse. 

Au   Roy. 

Sire,  il  a  esté,  à  ce  coup,  bien  difficile  de  résister  à  l'ef- 
fort qu'avec  les  dépesches  d'Allemaigne  et  de  Basle,  et 
l'instante  sollicitation  d'aulcuns,  qui  sont  icy,  l'on  a  faict  à 
ceste  princesse ,  pour  la  cuyder  tirer  au  contrayre  party  de 
voz  présentz  affères;  et  me  suys  trouvé  assez  empeschc 
comme  y  remédier,  parce  que  je  n'avoys  de  quoy  luy  aller 
ouvrir  aulcun  propos,  qui  vînt  de  vostre  part,  pour  m'achc- 
myner  à  ceulx  qu'il  y  failloit  oposer.  Néantmoins  il  a  pieu 
à  Dieu  ne  me  deflaillyr  en  cest  endroict  par  la  bonne  in- 

cliiiation  que  la  dicte  Dame  a  de  vous  garder  la  paix,  et 
de  ne  rompre  d'amityé  avecques  vous.  J'entendz  qu'elle  a 
pryé  aulcuns  de  ses  plus  expéciaulx  conseillers  d'adviser 
des  expédientz  honnestes  comme  la  descharger  elle,  et  se 
descharger  à  eulx ,  de  ces  tant  grandes  importunitez  ;  et 
que ,  en  quelle  sorte  que  les  choses  puissent  aller  pour 
ceulx  qui  recherchent  de  la  faveur  et  du  secours  de  son 
royaulme ,  elle  ne  vouloit  estre  meslée  avec  eulx  en  rien 
qui  luypeût  susciter  de  l'altération  avecYostre  Majesté  ny 
avec  le  Roy  d'Espaigne,  jusques  à  ce  qu'elle  vît  mieulx 
comme,  l'ung  et  l'autre,  vous  déporteriez  vers  elle.  Sur 
cella,  l'on  n'a  pas  ozé  la  presser  davantage  de  l'armement 
de  ses  navyres,  lesquelz  demeurent  en  ung  demy  appareil; 
et  si,  s'est  contantée,  quand  à  l'emprunt  de  deux  centz  mil 
escuz,  que  ceulx  de  Londres  luy  en  ayent  preste  contant, 
pour  ung  an ,  soixante  six  mille ,  affin  de  les  employer  en 
sa  guerre  d'Irlande. 

Les  négociations  de  Flandres  ne  s'advancent  guyères, 
parce  que  le  docteur  de  Bruxelles  est  ung  peu  malade  ;  et 
ceulx  cy  ne  veulent  procéder  à  la  pubHcation  contre  les 
fuitifz  des  Pays  Bas  que  le  plus  tard  qu'ilz  pourront.  Néant- 
moins  aulcuns  des  principaulx  de  ceste  court  monstrent  de 
prendre  bien  à  cueur  que  les  choses  demeurent  imparfaic- 
tes  avec  le  Roy  d'Espaigne. 

L'examen  se  poursuyt  vifvement  et  sans  intermission 
contre  ceulx  qu'on  a  mis  dans  la  Tour  par  souspeçon  de  la 
Royne  d'Escosse.  L'on  m'a  dict  qu'on  ne  tire  encores  que 
choses  légères  et  de  peu  de  moment  de  leur  audition  ; 
néantmoins  l'on  est  à  dellibérer,  dans  ce  conseil,  si  la  dicte 
Dame  sera  eschangée  des  mains  du  comte  de  Cherosbery, 
ou  bien  si  l'on  luy  ordonnera  à  luy  de  la  ("ère  observer  de 

plus  près  qu'il  n'a  f'aict  jusques  icy.  Je  ne  sçay  où  en  ira 
encores  la  résolution ,  tant  y  a  que  je  incisteray,  aultant 
qu'il  me  sera  possible,  qu'elle  aille  tousjours  aumieulx. 

Les  choses  d'Escosse  se  maintiennent  encores  assez  pay- 
sibles ,  et  a  esté  tenu  à  Lislebourg  une  forme  d'Estatz,  où 
les  principaulx  de  la  noblesse  ont  convenu,  et  s'en  sont  re- 
tournez assez  contantz  ;  et  mesmes  le  comte  d' Arguil  a  sa- 
tisfaict,  en  présence  des  Estatz,  aux  bagues  de  la  cou- 
ronne ,  que  le  comte  de  Morthon  demandoit  à  sa  femme 
et  en  a  emporté  son  acquict.  Il  n'y  a  esté ,  à  ce  que  j'en- 
tendz,  rien  dict  ,  faict,  ny  ordonné  ,  au  préjudice  de  vos- 
tre  alliance  ;  et  Quillegreu ,  ny  nul  aultre  ,  pour  la  part 
d'Angleterre,  n'y  a  assisté.  Il  semble  que,  d'icy  à  quelques 
moys,  l'on  se  doibt,  de  rechef,  assembler  au  dict  Lisle- 
bourg pour  adviser  s'il  sera  bon  que  le  jeune  Prince  com- 
mance  de  prendre  estât,  et  qu'il  sorte  d'Esterhng,  pour  se 
monstrer  au  peuple,  et  qu'il  aylle  se  promener  par  le  pays; 
en  quoy  ne  se  sçayt  encores  comme  l'on  en  delhbèrera, 
ny  si  l'on  y  peysera  bien  toutes  les  circonstances  et  incon- 
vénientz  qui  en  pourroient  advenir. 

J'attandz  avec  grand  désir  mon  successeur,  et  attandz 
avec  très  grande  dévotion  de  voz  nouvelles,  s'esbahyssant 
ceste  princesse  que ,  depuis  le  retour  de  M'  de  La  Chastre, 
il  ne  m'est  arryvé  ung  seul  mot  de  vostriî  part  pour  luy 
dire.  Sur  ce ,  etc.  Ce  xviij^  jour  de  may  4575. 

CCCCLr  DÉPESCHE 

— du  xxvi«  jour  deniay  1575. — 
(  Envoijée  exprès  à  Calais  par  la  voye  du  S'  Acerbo.  ) 

Audience.  —  Remerciement  de  l'ambassadeur  pour  l'élection  du  roi  comme 
chevalier  de  la  Jarretière.  —  Serment  prêté  par  le  roi  sur  la  confirmation 
de  la  ligue.  —  Demande  afin  qu'Elisabeth  remplisse  les  nouvelles  forma- 
lités auxquelles  le  roi  s'est  soumis.  — Son  refus  de  prêter  un  nouveau  ser- 
ment motivé  sur  ce  qu'elle  a  déjà  juré  le  traité.  —  Renvoi  au  conseil  de 
cette  difficulté. — Déclaration  de  la  reine  que,  par  suite  du  retard  mis  à  ac- 
quitter en  France  une  créance  due  à  un  anglais ,  il  lui  a  été  donné  autori- 
sation de  se  payer  par  lui-même  sur  les  biens  des  Français. — Vives  réclama- 
lions  de  l'ambassadeur  contre  cette  résolution,  —  Délibération  du  conseil. 
—  instance  pour  que  la  reine  déclare  formellement  à  son  ambassadeur 
auprès  du  roi,  qu'elle  désire  la  pacification  en  France. 

Au  Roy. 

Sire,  la  veille  de  la  Pantecoste ,  j'ay  esté  à  Grenvich, 
où,  d'arryvée,  la  Royne  d'Angleterre  m'a  reproché  que  je 
l'avoys  quasy  oublyée;  et  je  luy  ay  dict  que  je  ne  vouloys 
nullement  excuser  ma  faulted'avoyr  esté  plus  longtemps  que 
je  ne  debvoys  à  l'aller  trouver,  et  que  je  cognoissoys  très 
bien  que  ce  que,  depuis  deux  moys  en  çà,  elle  avoit  faict 
vers  Vostre  Majesté  ,  aultant  honnorablement  qu'il  se  pou- 
voit  dire  ny  désirer  au  monde,  méritoit  bien  que  je  luy 
usasse  de  plus  grand  debvoir,  mais  que  j'avoys  différé  de 
venir  à  elle  pour  attandre  qu'il  me  vînt  quelqu'une  de  voz 
dépesches  ,  après  le  retour  de  M*^  de  La  Chastre  ;  et  vous 
aviez  si  continuellement  esté  occupé  à  ouyr  les  depputez  de 
voz  subjectz ,  que  ne  m'en  aviez  peu  fère  pas  une,  jusques 
à  celle  de  maintenant. 

De  laquelle ,  premier  que  de  iraicter  rien  de  ce  qu'elle 
contenoit,  je  la  vouloys  bien  fort  humblement  remereyer 

du  soing  qu'elle  avoit  eu,  au  dernier  chapitre  de  sou  ordre, 
de  vous  fère  eslire  ung  des  chevalyers  de  la  Jarretyère  ;  qui 
estoit  une  suyte  de  ses  bonnes  démonstrations  vers  vous , 
par  lesquelles  elle  faisoytfoy,  à  toute  la  Chrestienté,  qu'elle 
vouloit  avoyr  beaucoup  d'amityé  et  de  bonne  intelligence 
avecques  Vostre  Majesté  ;  et  que  les  troys  gentilshommes, 
qu'elle  m' avoit  envoyez  pour  me  le  signiffier,  n'avoyent  rien 
obmis  de  ce  qui  pouvoit  servir  à  l'ornement  de  ce  propos, 
et  de  m' assurer  qu'aussytost  qu'elle  pourroit  sçavoyr  que 
vous  l'auriez  agréable  ,  qu'elle  vous  dépescheroit  ung  sei- 
gneur de  qualité  pour  vous  aller  apporter  le  dict  ordre,  ce 
que  je  vous  avoys  tout  aussytost  mandé  ;  qu'elle  ne  sçau- 
roit  avoyr  faict  eschoyr  ceste  élection  sur  prince  de  la 
Chrestienté  qui  mette  plus  de  peyne,  que  vous  ferez ,  d'hon- 
norer  son  dict  ordre  ,  et  de  l'accepter  de  très  bon  cueur. 

Elle  m'a  respondu  que,  voyrement,  avoit  elle  voulu 
fère  cecy  pour  ung  acte  patant  à  ung  chascung  de  la  con- 
firmation d'amityé  et  de  plus  estroicte  intelligence  qu'elle 
avoit  avec  Vostre  Majesté  ;  et  que ,  si  elle  eût  eu  quelque 
aultre  chose  de  plus  présant  et  de  plus  grand  en  sa  puis- 
sance ,  elle  eût  mis  peyne  de  vous  en  honnorer  ;  et  que  elle 
espéroit  qu'ainsy  que  les  feus  Roys,  voz  bisayeul,  ayeulj  père 
et  frère,  ne  l'avoyentrefuzé  de  la  main  des  prédécesseurs 
Roys  de  ceste  couronne,  qu'aussy  Vostre  Majesté  ne  dédai- 
gneroit  de  l'accepter  maintenant  de  la  sienne. 

J'ay  suivy  à  luy  dire  que  vous  me  commandiez,  par 
ceste  vostre  dernière  dépesche,  de  luy  bien  tesmoigner 
l'ayse  et  grand  plésir  qu'aviez  eu  d'entendre,  par  M""  de 
La  Chastre  ,  qu'elle  avoit  bien  et  agréablement  receu  la 
première  négociation  que  luy  aviez  envoyée  ,  avec  toutz  les 
poinctz  qu'elle  contenoit,   comme  elle  avoit  grandement 

caressé  et  bien  Iraicté  vostre  ambassadeur  et  toutz  les  gen- 
tilshommes françoys  qui  estoyent  avecques  luy  ;  de  quoy 
vous  la  vouliez,  de  tout  vostre  cueur,  infinyement  remer- 
cyer,  ensemble  de  la  bonne  et  prompte  volonté  dont  elle 
vous  avoit ,  sans  excuse  ny  difficulté ,  ny  sans  remise  aul- 
cune,  accepté  en  la  ligue  commancée  avec  le  feu  Roy, 
vostre  frère,  et  de  vous  en  avoyr  expédyé  ung  acte  en  ter- 
mes de  grande  amityé  et  qui  vous  attribuoyent  beaucoup 
d'honneur  et  de  louange  ;  et  aussy  que ,  en  beaucoup  de 
sortes ,  et  par  plusieurs  de  ses  propos ,  elle  vous  avoit  clè- 
rement  signiffyé  son  intention  et  la  bonne  affection  qu'elle 
vous  portoit;  mesmes,  lorsque,  voyant  retirer  ung  dogue 
mort  d'entre    les  pattes  de   l'ours  ,  elle  avoit  souhayté 
(^ainsj  fussent  toutz  les  ennemys  de  Vostre  Ma- 
jesté. Qui  estoyent  toutes  démonstrations  qui  vous  avoyent 
extrêmement  contante ,  et  vous  la  vouliez  bien  pryer  de 
croyre  qu'elle  les  avoit  colloquées  en  l'endroict  du  meilleur 
et  plus  certain  de  ses  amys,  et  du  plus  recognoissant  prince, 
d'entre  toutz  ceulx  de  son  alliance  ;  et  que  à  nulle  aultre 
promesse ,  que  vous  eussiez  jamays  faicte ,   vous  n'aviez 
plus  allègrement  ny  plus  volontiers  obligé  vostre  foy  et  sè- 
rement ,  qu'à  celle  de  son  amityé  et  de  la  confédération  que 
vous  aviez  avec  elle  ;  et  que ,  tout  ainsy  que  vous  la  luy 
aviez  sollennellement  jurée,  qu' ainsy  la  luy  garderiez  vous 
très  sainctement  et  de  bonne  foy;  et  n'y  auroit  occasion  du 
monde ,  ny  persuasion  de  personne  vivante ,  qui  vous  en 
peut  destourner.  En  confirmation  de  quoy,  vous  luy  en- 
voyez la  lettre,  de  vostre  main,  qu'elle  avoit  demandée. 
La  dicte  Dame,  avec  beaucoup  de  plésir,  a  soubdem 
prins ,  et  leu ,  et  releu ,  fort  curieusement ,  la  dicte  lettre, 
ensemble  la  soubscription  et  la  suscription  d'icelle  ;    et 

—  434  — 

l'ayant  trouvée  entièrement  sellon  son  désir,  elle  m'a  dict 
qu'elle  avoit  à  se  louer  beaucoup  de  M'  de  La  Chastre  et  de 
moy,  des  bons  et  honnorables  raportz  qu'elle  cognoissoit 
bien  que  nous  avions  faict  et  escript  d'elle ,  et  mesmes  de 
ne  vous  avoyr  celle  la  particullarité  de  l'ours,  qui  estoit 
ung  compte  qu'elle  me  vouloit  confirmer,  de  rechef,  qui 
n'avoit  nullement  esté  feinct,  ny  prins  d'aylleurs  que  de 
la  vraye  affection  de  son  cueur;  et  qu'il  vous  avoit  pieu,  de 
vostre  costé ,  si  parfaictement  accomplyr  tout  ce  à  quoy  le 
traicté  vous  obligeoyt  vers  elle,  qu'elle  restoit,  à  ceste 
heure ,  très  estroictement  obligée  vers  vous  ;  de  quoy  elle 
avoit  plus  de  playsir  que  de  nulle  aultre  bien  qu'elle  eût  en 
ce  monde,  et  mettroit  peyne  de  le  conserver  soigneuse- 
ment, tant  qu'elle  vivroit ,  et  de  vous  donner  occasion  que 
n'en  sentissiez  moindre  bien  ny  moins  de  contantement  de 
Ypstre  part. 

'P  J'ay  continué  de  luy  dire  que,  oultre  les  quatre  choses 
qvie  vous  aviez  très  libérallement  accomplies  en  cest  en- 
droict ,  s'il  en  restoit  encores  quelqu'une  à  fère,  de  vostre 
costé ,  pour  la  rendre  davantage  assurée  de  vous,  que  vous 
vous  y  offriez  de  bon  cueur,  et  estiez  prest  de  F  accomplyr; 
et  que,  de  mesmes,  vous  la  priez  qu'elle  ne  se  grevât  de  vous 
contanter  de  troys  aultres  choses  qui  estoyent  bien  rayson- 
nables ,  et  d'une  mutuelle  satisfaction  entre  vous  :  la  pre- 
mière estoit  de  vous  renouveller  son  sèrement;  la  segonde, 
de  vous  esçripre  ung  mot  de  sa  main ,  au  mesmes  sens  que 
vous  aviez  escript  à  elle  ;  et  la  troysiesme,  de  procéder  à 
l'eatablissement  du  commerce  entre  voz  deux  royaulmes, 
sellon  la  teneur  du  traicté. 

Elle  pa'a  respondu  qu'elle,  de  son  costé,  ne  mettroit 
nulle  difficulté  en  nulle  de  ces  troys  choses ,  mais  on  luy 

avoit  remonstré,  quand  aulx  deux  premières,  que  vous  aviez 
desjà,  devers  vous,  le  sèrement  qu'elle  avoit  faict  et  la 
lettre  qu'elle  avoit  escripte  au  feu  Roy,  vostre  frère,  qui 
l'obligeoient  tout  de  mesmes  à  vous  qu'elle  s'estoit  obligée 
à  luy,  et  l'obligeroyent  encores  vers  toutz  les  successeurs 
de  vostre  couronne  qui  voudroyent  continuer  en  la  ligue 
avec  elle,  et,  par  ainsy,  qu'il  n'estoit  besoing  de  renou- 
veller  rien  de  cella  ;  et  quand  au  commerce,  qu'elle  vouloit, 
de  bon  cueur,  que  les  choses  s'effectuassent  sellon  le 
traicté. 

J'ay  réplicqué  qu'encor  qu'elle  eût  bien  devers  elle  le 
sèrement  et  la  lettre  du  feu  Roy,  vous  ne  luy  aviez  pour- 
tant dényé  vostre  propre  sèrement  et  vostre  lettre,  bien 
que  le  traicté  ne  vous  obligeât  qu'à  luy  signiffier  simple- 
ment vostre  intention  ;  et,  que  pour  ne  donner  lieu  à  nul 
escrupulles,  je  la  supplyois  qu'elle  ne  se  voulût  rendre  dif- 
ficile vers  vous  de  ces  deux  choses,  parce  que  l'une  et 
l'aultre  ne  luy  estoyent  d'aulcun  intérest  à  elle  ,  et  qu'a- 
près avoyr,  Vostre  Majesté,  ouy  là  dessus  son  ambassa- 
deur, vous  n'aviez  layssé  de  me  mander  de  luy  en  conti- 
nuer à  elle  mesmes  vostre  instance.  Et  n'ay  rien  obmis , 
Sire,  de  ce  que  j'ay  estyméla  pouvoir  mouvoyr  à  n'y  fère 
poinct  de  refus. 

Sur  quoy  elle  m'a  pryé  que  j'en  volusse  conférer  avec 
ceulx  de  son  conseil ,  lesquelz  avoyent  aussy  à  me  parler 
d'ung  aultre  affère ,  duquel  elle  leur  avoit  commandé  me 
fère  part,  affin  que  je  ne  l'interprétasse  nullement  mal  à 
Yostre  Majesté  :  c'estoit  que,  pour  satisfère  ung  de  ses 
marchandz  d'une  certayne  somme,  de  laquelle  il  avoit  l'or- 
donnance de  vostre  conseil  et  lettres  de  vostre  grand 
sceau,  et  vostre  mandement  au  trézorier  de  vostre  espar- 

gne  pour  en  eslre  payé ,  et  n'en  ayant,  après  une  longue 
poursuyte  et  beaucoup  de  frays,  peu  rien  obtenir,  elle  luy 
avoit  concédé  de  pouvoir  arrester  par  deçà  du  bien  de 
quelque  françoys  jusques  à  la  concourrance  de  la  dicte 
somme ,  en  transportant  son  debte  au  dict  françoys ,  qui 
en  pourroit ,  puis  après ,  aller  poursuy vre  son  rembource- 
ment  vers  Vostre  Majesté. 

J'ay  soubdain  fermement  incisté  au  contrayre  de  cella, 
et  l'ay  fort  conjurée  de  n'admettre  telles  ouvertes,  et 
n'outrepasser  les  termes  des  anciens  traictés  ;  mais  je  n'ay 
peu  impétrer  d'elle  que  le  dellay  d'ung  moys  pour  vous  en 
advertyr,  lequel  passé ,  elle  vous  prioit  de  la  tenir  pour  fort 
excusée. 

Les  seigneurs  de  son  conseil,  qui  estoyent  assemblez  en 
bon  nombre,  m'ont,  au  partir  d'elle,  fort  volontiers  es- 
couté  sur  les  remonstrances  que  je  leur  ay  déduictes  tou- 
chant ce  dessus.  Et,  après  les  avoyr  débatues,  ilz  ont 
advisé,  quant  à  celles  de  la  ligue,  qu'ilz  les  yroient  ré- 
souldre  avec  la  dicte  Dame  pour,  puis  après ,  m'en  fère 
avoyr  entière  responce.  Dont,  depuis,  M"^  de  Walsingam 
m'a  adverty,  par  le  S""  de  Vassal,  qu'ilz  s'opinyastroient , 
quand  au  sèrement ,  de  ne  se  debvoir  poinct  réytérer  ;  et 
quand  à  la  lettre,  qu'ilz  la  consentiroyent ;  et  quand  au 
commerce ,  qu'ilz  le  desiroient  plus  que  nous ,  néantmoins 
qu'il  ne  se  pouvoit  establyr  parmy  les  armes,  tant  que  noz 
troubles  dureront.  Mais,  pour  le  regard  du  faict  du  mar- 
chand, ilz  se  sont  toutz,  en  ma  présence,  escriez  qu'il  n'y 
avoit  rayson  aulcune  qu'après  les  grandes  dilligences  et 
poursuy  tes  qu'il  avoit  faictes,  et  après  les  promesses  de 
M^  le  mareschal  de  Retz  et  aultres  seigneurs ,  qui  avoyent 
esté  par  deçà,  lesquelles  estoyent  toutes  réuscyes  vaynes, 

j'eusse  maintenant  extorqué  de  la  dicte  Dame  ung  nouveau 
dellay  contre  luy;  et  que  ny  les  démonstrations,  ny  les 
œuvres ,  dont  on  usoit  en  France  vers  leur  Mestresse,  ne 
correspondoyent  en  rien  aulx  bonnes  parolles  et  persua- 
sions dont  je  l'entretenoys  icy,  ordinayrement  ;  et  que  leur 
ambassadeur,  après  avoyr,  de  temps  en  temps  et  de  lieu 
en  lieu ,  tousjours  esté  remis  de  toutes  ses  demandes  jus- 
ques  à  ce  qu'on  seroit  à  Paris,  ne  pouvoit  avoyr  commu- 
nicquation  avec  M"  de  Chiverny  et  de  Bellyèvre,  auxquelz 
Vostre  Majesté  l'avoit  renvoyé  ;  et  le  renouvellement  de  la 
ligue  méritoit  bien  qu'on  procédât  d'une  plus  franche  et 
meilleure  affection  avecques  luy. 

Je  verray  ce  que  je  pourray  fère  de  mieulx  en  ma  pre- 
mière audience  ;  mais ,  de  tant  que  la  dicte  Dame ,  pour 
quelque  souspeçon  de  peste ,  a  deslogé ,  dès  lendemain  de 
Penthecoste,  de  Grenvich,et  s'achemine  desjà  en  son 
progrès,  je  vous  supplye.  Sire,  commander  bien  estroicte- 
ment  à  M'  de  Mauvissière  que,  sans  excuse  ny  dellay  quel- 
conque, il  s'en  vueille  dilligemment  venir,  car,  autrement, 
je  vous  ay  bien  expressément  escript  qu'il  en  viendroit 
faulte  et  manquement  à  vostre  service.  Et  sur  ce,  etc. 

Ce  xxvj«  jour  de  may  1575. 

A    LA    ROYNE. 

Madame,  j'ay  tesmoigné  à  ceste  princesse  le  grand  play- 
sir  qu'avez  eu  de  la  continuation  de  la  ligue  d'entre  le 
Roy,  vostre  Hlz,  et  elle,  et  comme  vous  promettiez  bien 
que  vous  la  rendriez  d'éternelle  durée  tant  que  vous  vi- 
vres ,  du  costé  de  dellà ,  si  elle  la  sçayt  et  veut  maintenir 
bien  droicte,  du  sien;  qui  a  esté  ung  propos  qu  elle  a  eu 


—  i88  — 
fort  agréable.  Et  m'a  respondu  qu'elle  vouloit  franche- 
ment recognoistre  de  Vostre  Majesté  la  conservation  de  la 
paix  et  de  l'amityé  que,  depuis  son  advènement  à  ceste  cou- 
ronne, elle  avoit  tousjours  eue  avec  la  couronne  de  France, 
et  qu'elle  vous  supplioyt  de  ne  vous  lasser  encores  de  ce 
commun  bien ,  duquel  elle  mettroit  peyne  que  ne  demeu- 
rissiez  moins  bien  satisfaict  d'elle  qu'elle  espéroit  de  l'estre 
tousjours  bien  fort  de  Voz  Très  Chrestiennes  Majestez. 

J'ay  suivy  à  luy  dire  que  vous  m'aviez  commandé  de  la 
prier  confidemment ,  de  vostre  part,  que,  par  la  première 
dépesche  qu'elle  feroit  à  son  ambassadeur,  elle  luy  voulût 
adjouxter  ung  mot  de  telle  expression  qu'il  cognût  évidem- 
ment qu'elle  vouloit  et  desiroit,  sans  feincte  ny  simulation 
aulcune ,  que  la  paix  succédât  en  France  :  car  on  vous 
avoit  rapporté  que,  ez  secrettes  conférances  d'entre  les 
depputez  et  luy,  il  leur  donnoit  entendre  le  contrayre. 

Elle  m'a  respondu  qu'il  ne  se  pouvoit  fère  qu'il  eût 
commis  ung  si  meschant  acte  que  celluy  là ,  car  c'estoit 
contre  ce  qu'elle  luy  avoit  commandé  de  fère,  et  qu'elle 
sçavoit  bien  que  les  depputés  avoient  cherché  d'avoyr 
communicquation  avecques  luy,  mais  qu'il  s' en  estoit  excusé, 
et  estoit  aulcunement  souspeçonné  d'estre  papiste,  et  que 
c'estoit  luy  mesmes  qui  l'avoit  incitée  de  procurer  la  paix 
par  dellà,  et  de  offrir  à  Voz  Majestez  ce  qu'elle  y  pourroit 
fère,  comme  elle  l'avoit  desjà  faict;  et  qu'elle  eût  bien 
pensé  de  pouvoir  mener  ceulx  de  la  nouvelle  religyon  à  se 
contanter  de  moins  que,  possible,  ilz  ne  feront  ;  et  qu'il  y  a 
quelque  temps  que  le  Roy  d'Espaigne  luy  avoit  bien  faict 
dire,  soubz  main,  qu'il  auroit  grand  playsir  qu'elle  se  vou- 
lût employer  à  luy  moyenner  une  bonne  paix  en  ses  Pays 
Bas ,  après  toutesfoys  qu'il  auroit  essayé  de  l'y  fère  luy 

mesmes,  et  que,  depuis,  il  l'avoit  pourchassée,  l'espace  de 
deux  ans,  et  si,  ue  l'avoit  pas  encores;  ny  l'Empereur,  le- 
quel il  y  avoit  employé,  ne  l'avoit  guyères  advancée;  et 
qu'elle  ne  vous  pouvoit,  pour  ce  regard,  prier  de  prendre 
ung  plus  salutayre  conseil  que  de  fère,  commant  que  ce 
soit,  et  le  plus  tost  que  pourrez,  la  paix,  ny  vous  offrir  rien 
de  mieulx  en  cella  que  ce  qu'elle  vous  avoit  desjà  offert, 
qu'elle  vous  olï'roit  encores  de  bon  cueur;  et  vous  assurer, 
au  reste,  qu'elle  n'oublyeroit  nullement  l'article  que  de- 
mandiez, en  la  première  lettre  qu'elle  escriproit  à  son  am- 
bassadeur. Et  sur  ce,  etc.      Ce  xxvj*"  jour  de  may  1575. 


CCCCLir  DEPESCHE 

—  du  ne  jour  de  juing  1575.  — 

(Envoyée  exprès  jusques  à  Calais  par  Guybon.) 

Bruit  réj)andu  à  Londres  que  la  négociation  de  la  paix  est  entièrement  rom- 
pue en  France.  —  Aflaires  d'Ecosse.  —  Sollicitations  de  l'ambassadeur  au- 
près d'Elisabeth  en  faveur  de  Marie  Sluart.  —  Espoir  qu'il  pourra  bientôt 
y  avoir  un  rapprochement  entre  les  deux  reines.  — Le  comte  de  Killdare 
et  sa  famille  conduits  prisonniers  à  Londres. 

Au   Roy. 

Sire,  parce  que,  à  ce  soubdain  délogement  que  la 
Roy  ne  d'Angleterre  a  faict,  le  lendemain  de  Panthecoste, 
de  Grenvich ,  à  cause  de  la  peste ,  la  pluspart  des  sei- 
gneurs de  sa  court  et  les  principaulx  de  son  conseil  se  sont 
escartez  en  divers  lieux  pour  prendre  l'ayr  des  champs,  je 
ne  puis ,  jusques  à  ce  qu'ilz  soyent  rassemblez  près  d'elle, 
retirer  la  responce  des  choses  que  je  luy  proposay  derniè- 
rement; mais  j'espère  que,  bientost,  ilz  y  seront  toutz  de 
retour,  et  qu'incontinent  après  je  la  vous  pourray  mander, 

n'estant  sans  quelque  apparence  que  les  suppostz  delà  nou- 
velle religyon,  lesquels,  ces  jours  passez,  ont  esté  en  court, 
se  soyent  cepandant  efforcez  de  m'y  susciter  de  la  diffi- 
culté. Et  mesmes  sur  ce  que  l'ambassadeur  d'Angleterre  a 
escript ,  du  xxj'^  du  passé ,  que  le  traicté  que  Vostre  Ma- 
jesté avoit  commancé  entre  les  depputez  de  ceulx  de  la 
nouvelle  religyon  estoit  entyèrement  rompu ,  et  eulx  toutz 
retirez,  sans  aulcun  espoyr  d'accord  ;  et  que,  depuis  ung 
moys,  Vostre  Majesté  s'estoit  fort  réfroidye  de  la  paix 
contre  ce  qu'elle  avoit  auparavant  monstre  d'infinyement  la 
désirer,  je  ne  cesseray  pourtant  de  solliciter  la  responce 
que  j'attandz  de  la  dicte  Dame ,  et  de  m'oposer  aulx  pra- 
tiques d'iceuh  suppostz  aultant  qu'il  me  sera  possible,  at- 
tandant  la  venue  de  mon  successeur ,  duquel  la  longueur 
n'est  plus  excusable  pour  vostre  service. 

J'entendz  que,  de  nouveau,  l'on  remect  en  terme  le 
voïage  de  M^  Quillegreu  ;  et  semble  que  ce  soit  pour  deux 
occasions  :  l'une ,  pour  fère  souscripre  le  comte  de  Mor- 
thon  et  le  conseil  de  dellà  à  la  ligue  de  la  nouvelle  religyon, 
laquelle  on  tâche  à  renforcer  plus  que  jamays;  et  l'aultre, 
pour  accommoder  certein  grand  différent,  que  les  minis- 
tres et  toute  ceste  sorte  de  clergé  d'Escosse  ont  contre  le 
dict  de  Morthon,  sur  ce  qu'il  veut  applicquer  le  tiers  des 
bénéfices  du  royaulme  au  revenu  de  la  couronne.  Je  ne 
sçay  si  le  dict  Quillegreu  se  déportera  avec  plus  de  mo- 
dération vers  le  nom  et  l'alliance  de  Vostre  Majesté  par 
dellà  qu'il  n'a  faict,  les  aultres  foys  qu'il  y  est  allé. 

Il  a  esté  besoing ,  pour  la  trop  curieuse  et  aspre  inqui- 
sition, qu'on  faisoit  icy  contre  la  Royne d'Escosse,  de  fère 
une honneste  et  gracieuse  mencion  d'elle  à  la  Royne,  sa 
seur,  et  luy  tesmoigner  que  sa  droicte  et  bonne  intention 

vers  elle  méritoit,  en  toutes  sortes ,  qu'elle  eut  plus  de  res- 
pect à  elle,  et  ne  luy  dényût  le  premier  et  meilleur  lieu 
que  justement  elle  desiroit  avoyr  en  sa  bonne  grâce.  En 
quoy  m'a  semblé  qu'encor  qu'elle  m'ayt  ramanteu  aulcu- 
nes  traverses  et  empeschementz ,  que  le  susdict  comte  de 
Morthon ,  avec  ses  adhérentz,  s'eflbrçoit  d'y  mettre, 
néantmoins  elle  n'a  tant  couvert  ny  dissimulé  son  cueur 
qu'elle  ne  m'ayt  donné  à  cognoistre  qu'elle  n'estoit  mal 
disposée  vers  elle,  et  qu'encor  que  les  ennemys  puissent 
bien  retarder  aulcunes  de  ses  bonnes  démonstrations  vers 
elle ,  qu'ilz  ne  pourront  toutesfoys  jamays  tant  rompre  les 
liens,  dont  Dieu  et  nature  les  ont  conjoinctes  ensemble, 
qu  elle  ne  luy  rende  tousjours  ung  honneste  et  honnorable 
debvoir  de  bonne  parante.  De  quoy  j'ay  mis  peyne  d'en 
resjouyr  et  consoler,  par  ung  mot  de  lettre,  la  dicte  Dame, 
et  luy  conseiller  qu'elle  ne  vueille  discontinuer  vers  elle  ses 
honnestes  escriptz  et  ses  gracieulx  présantz;  et  j'espère 
que  ceste  aigreur,  aussy  bien  que  les  précédentes ,  se  ré- 
duyra  à  modération.  Et  mesmes  y  en  a  qui  pensent  qu'elles 
se  pourront  voyr  en  ce  progrès  :  sur  quoy  se  faict  de  bonnes 
et  maulvaises  interprétations. 

Le  comte  de  Quildar  a  esté  admené  prisonnyer,  d'Ir- 
lande, ensemble  la  comtesse  sa  femme  et  ses  enfans,  et 
sont  desjà  mis  soubz  diverses  gardes  en  ceste  ville,  atten- 
dant qu'ilz  soyent  examinez.  Je  mettray  peyne  d'entendre 
davantage  de  leur  faict,  ensemble  de  Testât  du  pays  de 
dellà,  pour  vous  en  donner  advis  par  mes  premières.  Et, 
sur  ce ,  etc.  Ce  ij^  jour  de  juing  1575. 

CCCCLIir   DÉPESCEiE 

—  du  vii«  jourdejuing  1575.  — 
{Envoyée  exprès  jusques  à  Calais  par  Jehan  Volet.) 

Annonce  d'une  audience.—  Négociation  de  M'  de  Méru  avec  les  seigneurs  du 
conseil.— Affaires  d'Irlande.— Nouvelles  des  Pays  Bas. 

Au  Roy. 

Sire,  sur  l'occasion  de  vostre  dépesche,  du  xxiij*^  du 
passé,  laquelle  j'ay  reçue  le  deuxiesmed'estuicy,  j'yray  de- 
main trouver  la  Royne  d'Angleterre  à  Athfeild,  à  dix  huict 
mille  d'icy,  pour  luy  fère  bien  particullièrement  entendre 
tout  ce  qu'il  vous  plaist  me  commander  de  luy  dyre;  qui 
espère  qu'elle  en  recevra  du  contantement  beaucoup ,  et 
qu'elle  cognoistra  combien  de  plus  en  plus  vous  dellibérez 
de  procéder  sincèrement  vers  elle,  pour  mériter  qu'elle  uze 
aussy  de  toute  sincérité  vers  vous.  Et  parce  qu'il  semble 
qu'on  luy  ayt  donné  diverses  interprétations  d'aulcuriés 
choses  de  Yostre  Majesté,  et  mesmement  de  celles  es 
quelles  elle  prétend  d'avoyr  quelque  intérest,  et  aussy  des 
aultres  qu'avez  à  desmeller  avec  voz  subjectz,  je  mettray 
peyue  de  luy  toucher  les  principaulx  poinctz  des  unes  et  des 
aultres,  affin  que ,  des  réponses  qu'elle  m'y  fera ,  je  puisse 
tirer  tout  ce  qu'il  me  sera  possible  de  son  intention  pour 
vous  en  rendre ,  par  mes  premières ,  bien  informé  ,  et  que 
ne  soyez  sans  cognoistre  à  quoy  il  vous  faudra  préparer 
poiir  les  dellibérations  qu'elle  y  pourroit  prendre. 

M'^  de  Méru  a  esté  luy  bayser  la  main  depuis  troys  jours, 
non  sans  avoyr  eu  de  la  communicquation  longuement  et 
privéement  avec  les  seigneurs  de  son  conseil  sur  les  adver- 
tissementz  qui  sont  venuz  de  l'ambassadeur  d'Angleterre, 

et  sur  ceulx  que  les  depputez  luy  ont  envoyé  à  luy  mesmes, 
avant  qu'ilz  soyent  partis  de  Paris,  touchant  les  difficultez 
de  la  paix  ;  desquelles  il  semble  qu'ilz  les  raportent  toutes  à 
celles  de  la  seureté.  Le  cappitayne  La  Porte  et  le  cappi- 
tayne  Chat  ont  esté  aussy  bayser  les  mains  de  la  dicte 
Dame  ;  et ,  bien  que  le  dict  S'  de  Méru  face  semblant  de 
ne  bouger  de  ceste  ville ,  je  sentz  bien  que  l'ung  des  aul- 
tres  deux  ou  toutz  les  deux  prétandent  de  fère  bientost  ung 
voïage  en  Allemaigne.  Cepandant  quelques  cappitaynes 
font,  icy,  semblant  d'armer,  et  de  lever  des  soldatz ,  et 
équipper  des  vaysseaulx  de  guerre ,  se  continuant  la  voix 
que  c'est  pour  aller  aulx  Pays  Bas,  les  uns  trouver  le  com- 
mandeur, les  aultres  le  prince  d'Orange.  Je  feray  curieuse- 
ment observer  s'il  y  a  rien  contre  la  France. 

Le  comte  de  Quildar  a  esté  ouy,  et  creignent,  ses  amys, 
qu'il  sera  mis  dans  la  Tour.  L'on  dict  que ,  pour  aultant 
qu'après  qu'il  a  esté  party,  le  présidant  d'Irlande  a  mis  la 
main  sur  vingt  ou  trente  aultres  des  principaulx ,  qui  habi- 
tent dans  la  Pallissade,  le  comte  d'Esmond  s'est  mis,  quand 
et  quand,  aulx  champs,  creignant  qu'on  ne  s'adressât  aussy, 
à  la  fin  ,  à  luy  ;  dont  les  choses  tournent  se  rebrouyller  aul- 
cunement  par  dellà. 

M^  Quillegreu  est  commandé  de  siiyvre  le  progrès,  et  se 
tenir  prest  pour  aller  en  Escosse.  Je  ne  puis  encores  pro- 
prement descouvrir  l'occasion  de  son  voïage  ,  sinon  ce  que 
je  vous  en  ay  mandé  par  mes  jprécédantes  ;  et,  si  j'en  apprends 
davantage,  je  l'adjouxteray  à  mes  premières.  Le  docteur  de 
Bruxelles  continue  toujours  sa  négociation,  etmesmementsur 
le  poinct  d'envoyer  ses  ambassadeurs  près  de  l'ung  et  l'autre 
prince,  et  m'a  l'on  dict  qu'il  a  donné  entendre  que  le  Roy 
d'Espaigne  a  nommé  dom  Loys  de  Sylva  pour  ve^iir  icy; 

mais  ceste  princesse  ,  encor  qu'elle  ait  desjà  nommé 
M«  Henry  Cobhan  pour  aller  en  Espaigne,  elle  ne  se  haste 
toutesfoys  de  le  dépescher,  et  pense  l'on  que ,  d'icy  à  quel- 
ques jours,  elle  l'y  pourra  bien  envoyer,  mais  non  avec 
commission  d'y  résider,  sinon  après  que  le  Roy  d' Espai- 
gne l'aura  satisfaicte  d'aulcuns  poinctz  qu'il  aura  charge , 
devant  toutes  aultres  choses,  de  luy  demander. 

Je  feray  entendre  à  ceulx  de  voz  subjectz,  qui  sont  en- 
cores  icy,  la  droicte  et  saincte  intention  que  me  mandez 
avoyr  à  la  paix ,  et  verray  quel  contentement  leur  auront 
donné  les  depputez  touchant  les  bonnes  responces  que  leur 
aviez  faictes;  et  m'eflbrceray,  au  reste,  en  attandant  l'ar- 
ryvée  de  mon  successeur,  qui  faict  par  trop  le  long,  de 
pourvoir,  le  mieulx  que  je  pourray,  à  ce  qui  surviendra  , 
icy,  pour  vostre  service.  Sur  ce,  etc. 

Ce  vif  jour  dejuing  1575. 


CCCCLIV'   DEPESCHE 

—  du  xiie  jour  dejuing  1575. — 
(Envoyée  exprès  jusques  à  Calais  par  Jehan  Mounyer.) 

Audience.  —  Acceptation  par  le  roi  de  l'ordre  de  la  Jarretière.— Instance  de 
l'ambassadeur  pour  que  Leicester  soit  envoyé  en  France  à  cette  occasion. — 
Excuse  donnée  par  la  reine.  — Mécontentement  qu'elle  témoigne  à  l'égard 
de  la  France.  — Demande  qu'elle  fait  de  la  communication  des  articles  pro- 
'),  posés  pour  la  pacification.  —  Sollicitations  dont  elle  est  entourée  afin  de  la 
^  j  forcer  de  se  prononcer  en  faveur  des  protestans  de  France.  —  Sa  déclara- 
tion qu'elle  a  toute  confiance  dans  le  roi  et  la  reine-mère. 

a, 

Au  Ro\. 

Sire ,  j'ay  esté,  ceste  foys ,  assez  favorablement  receu 
de  ceste  princesse,  en  la  mayson  de  milord  trésorier,  oii 
elle  a  séjourné  huictou  dix  jours,  et  m'a  faict  invyter  à  ung 

lestin  qui  s'y  est  faict  dimanche  dernyer.  Elle  a  esté  fort 
contante  de  vostre  acceptation  de  son  ordre,   et  m'a  pryé 
que  je  vous  en  fisse  ung  singullier  mercyement  de  sa  part, 
et  que  bientost  elle  vous  dépeschera  ung  seigneur  de  bonne 
qualité  pour  le  vous  apporter  ;  qui  aura  la  mesmes  bonne 
aflection  à    l'entretènement    de  vostre  mutuelle   amityé 
que  le  comte  de  Lestre  pourroit  avoyr,  lequel  elle   ne 
refuzeroit  pas  de  le  vous  envoyer,  si  c'estoit  pour  occasion 
qui  importât  à  vostre  service  ;  mais ,  parce  que  c'est  luy 
qui  a  la  principalle  charge  de  son  progrès,  et  qu'elle  delli- 
bère  de  l'aller  fère  bien  loing  vers  le  INorth,  et  mesmes 
passer,  à  l'aller  et  au  retour,  en  la  mayson  du  dict  comte, 
à  Quilingourt,  elle  vous  supplye  de  l'excuser  de  ce  voyage. 
Je  luy  ay  fort  incisté  qu'elle  vous  contantât  de  cella , 
et  qu'il  luy  rapporteroit ,  à  son  retour,  de  quoy  estre  plus 
contante  et  plus  joyeuse,  et  en  plus  de  repos,  toute  sa 
vye  ;  mais  je  ne  l'ay  peu  impétrer.  Je  ne  sçays  encores  si 
elle  se  ravisera  ;  néantmoins ,  Sire ,  il  est  venu  fort  à  pro- 
pos que  Vostre  Majesté  l'ayt  ainsy  demandé,  car,  sans 
cella  ,  je  me  trouvoys  fort  confus  sur  quelques  poinctz  que 
la  dicte  Dame  m'a  touché ,  en  passant,  avec  ung  peu  d'ay- 
greur;  desquels  il  est  besoing  que  je  cherche  de  descouvrir, 
au  vray ,  quel  en  est  le  fondz ,  affin  de  le  vous  mander.  Et 
je  pense  bien  qu'une  bonne  partye  a  procédé  de  la  der- 
nière dépesche  de  son  ambassadeur,  et  de  la  créance  que 
me  mandez  que  Jacomo ,  qui  la  luy  a  apportée,  a  eu  à  luy 
explicquer;  dont   bientost  j'en  auray  quelque  esclarcisse- 
ment ,  et  vous  manderay ,  par  mesmes  moyen ,   Sire ,  ce 
qu'elle  m'a  discouru  sur  le  faict  de  la  paix  avecques  voz 
subjectz.  Qui  ay  bien  cognu  qu'elle  n'avoit  encores  eu  la 
relation  de  la  vraye  vérité  de  voz  responces ,  dont  m'a  fort 

pryé  (le  luy  vouloir  bayller ,  par  escript ,  le  sommayre  de 
ce  que  vous  accordés  à  voz  subjectz  pour  l'exercice  de 
leur  religyon  ;  ce  que  je  ne  luy  ay  ozé  promettre ,  et  ne 
le  luy  ay  pas  refuzé ,  aussy,  à  cause  du  postscript  de  vostre 
lettre. 

Néantmoins  je  supplye  très  humblement  Vostre  Ma- 
jesté de  donner  tant  de  foy  à  ce  que  j'ay  très  soigneuse- 
ment nothé ,  et  bien  curieusement  recueilly ,  des  propos  et 
démonstrations  de  la  dicte  Dame,  quelle  désire,  sans  fic- 
tion ny  ypochrisye  quelconque ,  que  puissiez  mettre  la  paix 
en  vostre  royaulme  ;  et  se  trouve  assez  en  peyne  comme  se 
desmeller  des  violentes  persuasions  à  quoy,  de  toutes  partz , 
l'on  la  sollicite  contre  vous,  en  cest  endroict.  Qui  veulx 
bien  confesser,  Sire,  qu'elle  ne  m'a  pas  dissimulé  que, 
pour  aulcunes  occasions ,  et  mesmes  pour  quelque  griefve 
matière  d'offance ,  elle  ne  soit  aulcunement  provoquée  à 
vous  nuyre. 

Mais ,  enfin ,  après  luy  avoyr  admené  des  considérations 
qui  sont  venues  tout  à  temps,  (et  ne  failloit  pas  qu'elles  tar- 
dassent davantage),  elle  m'a  dict  qu'elle  ne  deffaudra  nul- 
lement à  l'amityé  qu'elle  vous  a  promise,  si  vous  ne  luy 
manquez  de  la  vostre;  et  qu'elle  vous  prye  de  ne  donner 
légèrement  foy  aulx  rapportz  qu'on  vous  fera  d'elle,  comme 
aussy  elle  n'en  donra  poinct  à  ceulx  qu'on  luy  fera  devons; 
mais  que  vous  reportiez  toutz  deux  aulx  mutuelles  actions 
l'ung  de  l'aultre,  sellon  qu'elle  ne  refuze  poinct  que  vous 
examiniez  bien  les  siennes;  car  elle  examinera  bien  fort  cu- 
rieusement les  vostres.  7  io  ,i 

Et,  pour  ceste  foys,  Sire,  je  ne  veulx  mettre  Vostre 
Majesté  en  allarme  d'aulcune  chose  apparante  de  cecosté, 
mais  l'on  m'a  bien  dict  qu'il  s'y  prépare  quelques  contribu- 

lions  de   deniers  d  aulcuns  particulliers  protestantz  pour 
envoyer  en  Allemaigne.  Sur  ce,  etc. 

Ce  xij'^  jour  de  juing  4575. 


A    LA    UOYNE. 

Madame,  parce  que,  dès  l'entrée  des  propos,  où  la 
Royne  d'Angleterre  et  moy,  après  ceulx  des  honnestes 
complimentz ,  sommes  ceste  foys  venus  à  ceulx  de  la  né- 
gociation de  deçà,  j'ay  bien  cognu  qu'elle  estoit  esmeue, 
et  avoit  le  cueur  pressé  et  son  esprit  en  perplexité  d'aul- 
cunes  choses  de  France ,  je  l'ay  temporisée  longtemps  sans 
luy  rien  contredyre.  Et,  après,  je  luy  ay  faict  aulcunes 
remonstrances ,  en  partye  gracieuses,  et  en  partye  avec 
quelque  expression ,  pour  la  conduyre  peu  à  peu  à  parler  de 
Vostre  Majesté.  Et  enfin  luy  ay  dict  qu'elle  se  pouvoitbien 
souvenir  que  vous  aviez  tousjours  mis  bon  ordre  que  nulz  de 
ses  ennemys  fussent  ouys  ny  jamays  bien  venus  en  France, 
et  qu'à  présent  ilz  en  estoient  plus  reboutez  que  jamays  ; 
dont  le  Roy  et  Vostre  Majesté  la  vouliez  bien  prier  que 
ceulx ,  qui  vous  estoyent  malveillantz ,  ne  fussent  aussy  ny 
bien  receus  d'elle,  uyescoutez  de  ceulx  de  son  conseil,  et 
qu'elle  ne  leur  voulût  donner  ny  foy  ny  crédict  contre  vous» 

A  quoy  elle,  après  plusieurs  argumentz  et  réplicques, 
m'a  enfin  confessé  qu'elle  ne  pouvoit  ny  vouloit  nyer  qu'elle 
ne  vous  eût  plus  d'obligations  qu'à  princesse  de  la  Chres- 
tieuté,  mais  que  vous  cognoissyez  aussy  qu'elle  n'en  estoit 
ny  ingrate  ny  mescognoissante  ,  et  que  ses  bons  déporte- 
mentz  n'a  voient  esté  moindres,  ny  de  moins  de  prouffit  à 
Voz  Très  Chrestiennes  Majestez  que  les  vostres  vers  elle  ; 
et  qu'elle  me  prioit  de  vous  saluer  très  cordiallement  de 

toutes  ses  meilleures  recommandations ,  et  de  vous  priei 
que  voulussiez ,  à  ceste  heure ,  plus  que  jamays,  avoyr  ung 
honneste  respect  à  elle  et  à  son  amityé  ,  ainsy  qu'elle  en 
avoit  tousjours  eu ,  et  vouloit  de  bon  cueur  avoyr ,  à  vous 
et  à  la  vostre ,  et  au  Roy ,  vostre  filz ,  et  à  la  sienne ,  et 
qu'elle  ne  m'en  diroit  pas,  pour  ce  coup,  davantage. 

Je  pense  desjà  avoyr  comprins  où  cella  va  ;  dont  par  mes 
premières  je  le  vousmanderay,  ensemble  ce  que  j'aurayplus 
avant  apprins  d'aultres  choses.  Et  sur  ce,  etc. 

Ce  xij^  jour  de  juing  4575. 


CCCCLV'  DÉPESCHE 

—  du  xvn«  jour  de  juing  1575. — 
(Envoyée  exprès  jusgues  à  Calais  par  Estienne  Jumeau.) 

Secours  d'argent  donné  par  les  Anglais  aux  protestans  d'Allemagne  et  de 
France.  —  Refroidissement  entre  Elisabeth  et  le  prince  d'Orange.— Incerti 
tude  sur  quelque  événement  nouveau  survenu  en  Ecosse. 

Au  Roy. 

Sire,  parce  que  j'attandz  encores  une  responce  de  ceste 
princesse  et  des  seigneurs  de  son  conseil  sur  ce  que  j'ay 
dernyèrement  négocyé  avec  elle  et  avec  eulx ,  je  remet- 
tray  ,  jusques  à  mes  premières,  affin  de  fère  de  tout  ung, 
de  vous  mander  les  principaulx  poinctz  des  choses  que  je 
leur  ay  débatues ,  et  de  celles  que ,  par  aulcunes  conjec- 
tures et  de  leurs  parolles,  je  puis  avoyr  comprinses;  les- 
quelles je  mettray  peyne,  entre  cy  et  là,  d'approfondir  da- 
vantage, affin  de  les  vous  escripre  plus  fondées,  pour  pouvoir 
mieulx  asseoyr  vostre  bon  jugement.  Et  vous  diray  ce- 
pandant,  Sire ,  que  M'  de  Méru  est  retourné  trouver  la  dicte 

Dame  et  iceulx  du  conseil,  le  lendemain  que  j'en  ay  esté 
party,  sur  l'occasion,  à  mon  advis,  d'ung  qui  est  fres- 
chement  arryvé  de  Basle ,  qu'on  dict  estre  le  médecin  du 
Prince  de  Condé.  J'espère  qu'il  ne  m'y  aura  ,  quand  il  s'en 
sera  bien  essayé,  guyéres  peu  altérer  les  choses;  ny  les 
aultres  poursuivantz  qui  ont  esté  depuis  luy;  et  ce  que  je 
sentz  qu'il  a  plus  advancé,  icy,  est  que,  par  lettres  de  ban- 
que, et  par  le  crédict  qu'on  luy  donne  de  France  et  d'Al- 
lemaigne,  et  encores  de  Flandres,  aulx  marchandz  de 
Londres,  il  pourra,  avec  la  faveur  d'aulcuns  de  ce  dict 
conseil,  trouver  jusques  à  neuf  ou  di\  mille  livres  d'es- 
terling,  qui  est  envyron  trente  mille  escuz,  à  prester 
avec  bon  intérest.  Et  je  sçay  qu'il  y  a  desjà  dix  mille 
angelotz,  en  espèces,  devers  certains  personnages  de  ceste 
ville ,  que  je  crains  y  estre  mis  à  cest  eflect  ;  mais  il  n'y  a 
ordre  de  l'empescher ,  car  la  chose  va  fort  secrette  et 
entre  personnages  de  telle  authorité  et  de  tel  commerce 
qu'elles  peuvent  facillement  coulorer  et  couvrir  plus 
grand  chose  que  cella.  J'entendz  que  ceulx  de  la  Rochelle 
ont  aussy  faict  quelque  contract  de  sel  avec  ceulx  de  Hem- 
bourg ,  pour  quarante  mille  escuz ,  qui  doibvent  estre 
fournis  en  Allemaigne  ;  et  disent  les  ministres  que  le  Prince 
de  Condé  arrivera  sans  double,  sinon  qu'il  soit  pourveu  de 
plus  amples  seuretez ,  et  pour  plus  longtemps ,  aulx  eslevez, 
que  les  responces  de  Vostre  Majesté  ne  leur  en  donnent; 
et  qu'à  ce  seul  poinct  tient  toute  la  difficulté  de  la  paix. 
Le  sire  Philippes  Sidney ,  nepveu  et  hérityer  du  comte 
de  Lestre,  est  revenu,  ces  jours  cy,  d' Allemaigne,  où  il 
a  demeuré  envyron  deux  ans,  en  la  court  de  l'Empereur, 
et  aylleurs,  pour  voyr  le  pays;  et  a  apporté  lettres  de 
créance  d'aulcuns  princes  protestant/  à  ceste  princesse. 

VI.  29 

Elle  est  sur  le  poinct  de  redépescher  le  secrettère  Wilx 
par  dellà;  et  seroit  bon  que  Yostre  Majesté  fît  observer 
par  quelqu'un^,  à  Strasbourg,  le  S"^  Sturmius;  car  il  est 
à  présent  agent  de  ceste  princesse  en  Âllemaigne ,  depuis 
la  mort  du  docteur  Mont,  qui  se  tenoit  à  Francfort  :  et  dict 
on  que  le  dict  Sturmius  est  bien  savant  aulx  lettres,  mais 
qu'il  est  homme  simple  et  peu  entendu  en  aifères  d' estât, 
et  que  ,  près  de  luy ,  se  pourroit  descouvrir  la  pluspart  de 
leurs  dellibérations. 

Le  prince  d'Orange  est  merveilleusement  venu  suspect 
aux  Angloix  depuis  la  nouvelle  de  son  mariage  avec  ma- 
dame de  Jouare,  et  mesmes  qu'il  estoit  desjà  en  quelque 
discord  avec  eulx  sur  ce  qu'ilz  l'avoyent  sommé  de  leur 
laysser  la  navygation  et  le  commerce  libres  en  Anvers, 
non  seulement  des  marchandises  de  ce  royaulme  et  aultres 
à  eulx  appartenantz ,  mais  de  celles  qu'ilz  prendroyent,  à 
conduyre,  des  Hespaignolz  et  Portugoys  et  des  aultres  qu'ilz 
voudroyent  colorer  et  ad  vouer  pour  ligues.  A  quoy  le  dict 
prince,  nonobstant  leurs  bravades  et  menasses,  n'a  voulu 
condescendre ,  sinon  seulement  pour  les  marchandises  pro- 
prement appartenant  à  iceulx  Angloix  et  pour  celles  des 
marchand/  advanturiers  de  Londres;  dont  y  a  desjà  des 
lettres  de  marque  expédiées  sur  quelque  occasion  contre 
ceulx  de  Fleximgues.  Et  par  ce,  aussy,  que  le  dict  sieur 
prince  ne  reçoit  plus  si  volontiers  comme  il  souloit  les  sol- 
da tz  angloix  à  sa  soulde,  il  s'en  appreste  ung  nombre  avec 
leurs  cappitaynes  pour  aller  au  service  du  grand  comman- 
deur de  Castille  contre  luy.  Vray  est  qu'à  ce  que  j'entendz, 
l'on  propose  d'envoyer  bientost  ung  personnage  de  qua- 
lité de  ceste  court  vers  le  dict  prince ,  en  Ollande ,  pour 
accommoder  toutz  ces  diiïérandz  avecques  luy. 

Le  voïage  de  M^  Quillegreu  eu  Escosse  sembloit  estre 
non  seulement  différé  mais  interrompu  du  tout  jusques  à  ce 
que ,  depuis  deux  jours ,  l'on  l'a  contremandé  en  haste  à  la 
court,  pour  le  dépescher  par  dellà,  et  pour  mener  avec- 
ques  luy  certain  aultre  personnage,  qu'on  nomme  M®  Da- 
vidson, qu'on  estyme  qui  demeurera  résidant  près  du  comte 
de  Morthon;  ce  qui  monstre  qu'il  y  doibt  avoyr  quelque 
nouveaulté  suscitée  au  dict  comte,  ou  qu'on  commence 
de  l'avoyr  suspect.  Et  sur  ce,  etc. 

Ce  xvij^  jour  de  juing  1575. 


CCCCLVr  DÉPESCHE 

—  (lu  XXVI'  jour  de  juing  1575.  — 
(,  Envoyée  exprès  jusques  à  la  court  par  le  .S'  de  Vassal.  ) 

Détails  de  la  précédente  audience. — Motifs  qui  engagent  Elisabeth  à  refuser 
de  prêter  un  nouveau  serment.  —  Instances  au  nom  du  roi  pour  qu'il 
ne  soit  donné  aucun  refuge  en  Angleterre  à  ses  sujets  rebelles. — Satisfac- 
tion d'Elisabeth  à  raison  de  l'acceptation  que  le  roi  a  faite  de  son  ordre. 

Au  Roy. 

Sire,  parmy  les  propos  que  j'ay  dernièrement  tenus  à  la 
Royne  d'Angleterre,  j'ay  estimé,  pour  aulcunes  bonnes 
occasions,  qu'il  estoit  besoing  de  luy  dire  que\ostre  Ma- 
jesté se  trouvoit  de  plus  en  plus  très  contante  de  la  ligue , 
naguyères  renouvellée  avec  elle;  et  que  jamays ,  à  quelcon- 
que aultre  promesse  qu'eussiez  faicte  en  ce  monde ,  vous 
n'aviez  plus  volontiers  adjouxté  vostre  foy  et  sèrement  qu'à 
celle  de  son  amityé  ;  et  que ,  si  elle  desiroit  ^ncores  quel- 
que aultre  chose,  pour  s'assurer  davantage  de  vous  en  cest 
endroict,  que  vous  la  luy  offriez  de  bon  cueur  et  estiez 

29. 

prest  de  l'effectuer;  et  que  pareillement  vous  me  com- 
mandiez de  vous  rendre  responce  des  particullaritez  qui 
touchoient  à  elle  de  vous  accomplir,  sellon  que  j'en  avoys 
baillé  la  nothe  par  escript  à  M'^  de  Walsingam,  à  qui  j' avoys 
aussy  communicqué  le  pouvoir  que  m'aviez  envoyé  pour 
assistera  son  sèrement;  lequel  sèrement  je  la  pryois  bien 
fort  ne  se  grever  de  vous  renouveller,  encor  que  possible 
le  traicté  ne  l'y  obligeât,  sellon  que  vous  n'aviez  différé  de 
le  luy  prester  à  elle,  oultre  l'obligation  du  dict  traicté,  affin 
qu'il  ne  demeurât  aucun  escrupulle  entre  vous. 

Elle  m'a  respondu  qu'elle  louoit  Dieu  de  voyr  que  vos- 
tre  contantement  correspondoit  au  sien  sur  la  continuation 
de  la  ligue,  et  vostre  désir  à  celluy  qu'elle  avoit  de  la  bien 
observer,  chose  qu'elle  prioit  Dieu,  et  l'a  dict  ung  peu  en 
collère ,  qu'il  vous  fît  quelquefoys  cognoistre  combien  elle 
vous  estoit  plus  utille  que  vous  ne  le  pensiez,  et  plus  qu'on 
ne  s'efforçoit  de  le  vous  persuader;  et  qu'elle  ne  vous  vou- 
droit  pas  différer  son  sèrement,  n  estoit  que  ceulx  de  son 
conseil  luy  remonstroyent  qu'il  estoit  impertinent  de  le  fère , 
et  que  cella  seroit  remettre  en  doubte  tout  le  passé ,  et 
que  son  ambassadeur  luy  avoit  aussy  mandé  que  Yostre 
Majesté  demeuroit  bien  capable  et  satisfaicte  de  ce  poinct; 
et  qu'au  reste  je  l'excusasse  si  elle  ne  vous  avoit  encores 
envoyé  la  lettre  qu'elle  vous  debvoit  escripre,  de  sa  main, 
car,  pour  s'estre  faict  mal  à  un  bras,  en  courant  à  la 
chasse,  sur  ung  cheval  d'Espaigne,  elle  n'y  avoit  peu  en- 
cores vacquer,  mais  que ,  dans  quatre  ou  cinq  jours ,  je 
l'aurois  sans  aulcune  difficulté. 

J'ay  suivy  à  luy  dire  que ,  pour  ceste  heure,  doncques, 
je  ne  la  presserois  plus  du  sèrement,  et  me  contanteroys 
de  vous  escrypre  sa  raison,  et  m'efforceroys,  avec  la  lettre 

de  sa  main  et  ses  aultres  honnestes  responces,  de  vous  don- 
ner le  plus  de  satisfaction  d'elle  qu'il  me  seroit  possible, 
et  qu'elle  se  pouvoit  vanter  d'avoyr  acquis  en  Vostre  Ma- 
jesté le  plus  grand  et  le  meilleur  de  tous  les  amys  qu'elle 
eût  peu  rencontrer  en  la  Chrestienté ,  et  le  plus  ferme 
confédéré  que  sa  couronne  ayt  eu  depuis  qu'elle  est 
establye,  et  que  ,  dorsenavant,  nul  de  ses  ennemys  ,  ny 
nul  de  ses  rebelles  ,  ny  nul  qui  luy  voulût  mal ,  ne  trouve- 
royent  lieu  ny  place  en  France  ;  et  que  de  mesmes  vous 
desiriés,  Sire,  que  nul  aussy,  qui  pourchassât  de  vous 
nuyre ,  en  peut  trouver  près  d'elle  ny  des  seigneurs  de 
son  conseil,  ny  faveur  aulcune  contre  vous  en  ce  royaulme; 
et  que  de  cellavous  l'en  priez  très  affectueusement  comme 
chose  très  raysonnable,  et  sur  laquelle  les  parolles  que  me 
commandiez  de  luy  en  dire  n'estoient  ny  légères  ny  com- 
munes, ains  d'une  grande  expression ,  qui  déclaroyent  bien 
que  vous  aviez  une  singullière  bonne  volonté  de  persévérer 
à  jamays  vers  elle,  et  faisiez  aussy  estât  qu'elle  persévère- 
roit  très  constamment  vers  vous;  et  que  de  cella  vous  aviez 
prins  une  plus  grande  assurance  par  ce  nouveau  et  très 
agréable  tesmoignage,  qu'elle  vous  donnoit,  de  vous  avoyr 
esleu  chevalyer  de  son  ordre  ;  de  quoy,  pour  n'emprunpter 
rien  hors  de  vostre  lettre,  de  ce  que  me  commandiez  luy 
dyre  du  grand  contantement  qu'en  aviez  receu,  et  de  l'in- 
finy  mercyement  que  luy  en  rendiez,  et  du  debvoir  où  vous 
vous  mettriez  d'honnorer  son  ordre  avec  le  plus  de  dignité 
qu'il  vous  seroit  possible,  et  du  playsir  que  vous  auriez 
qu'elle  le  vous  envoyât  bientost,  qui  seroit  redoublé  si  elle 
vouloit  que  ce  fût  par  le  comte  de  Lestre ,  je  la  supplyois 
qu'elle  mesmes  voulût  lyre  ce  qu'il  vous  playsoit  m'en  es- 
cripre,  et  elle  trouveroit  que  son  ordre  estoit  très  bien 

employé  en  Yostre  Majesté,  et  que  vous  sçaviez  honnorer 
grandement  ceulx  qui  vous  honnoroyent  et  honnorer  l'hon- 
neur qu'on  s'efforçoit  de  vous  fère. 
.jijËlle  a  distinctement  leu  tout  l'article  de  vostre  lettre, 
qui  faisoit  mencion  de  cella  ,  et ,  après ,  comme  toute  res- 
jouye  et  bien  fort  contante ,  m'a  faict  la  responce  que  je 
vous  ay  sommayrement  comptée  en  mes  précédantes.  Et, 
d'abondant,  m'a  dict  qu'elle  vous  remercyoit,  de  tout  son 
cueur,  du  grand  et  remarquable  honneur  que  Vostre  Ma- 
jesté faisoit  à  elle  et  à  son  ordre  de  si  favorablement  l'ac- 
cepter, et  qu'elle  le  vous  envoyeroit  bientost  par  ung  per- 
sonnage d'authorité,  bien  incliné  à  vostre  mutuelle  amityé, 
que  vous  n'auriez  moins  agréable  que  le  comte  de  Lestre  ; 
duquel  elle  me  manderoit  le  nom,  incontinent  qu'elle  en 
auroit  faicte  l'élection;  et  néantmoins  qu'elle  avoit  grand 
plésir  qu'eussiez  demandé  le  dict  comte,  car  elle  cognois- 
soit  par  là  que  vous  vouliez  procéder  de  grande  sincérité 
vers  elle. 

Dont  de  ce  propos  et  d'aulcuns  aultres  que  nous  avons 
continué,  l'espace  de  deux  heures,  Vostre  Majesté  en  en- 
tendra davantage  par  le  S"^  de  Vassal,  présent  porteur.  Et 
n'adjouxteray  rien  plus  icy,  Sire,  sinon  qu'encor  qu'on  eût 
aulcunement  altéré  la  dicte  Dame  contre  vous,  j'ay  bien 
cognu  qu'elle  n'estoit  preste,  pour  cella,  de  se  destourner 
de  vostre  amityé  s'il  vous  plaist  continuer  en  la  sienne.  Je 
vous  envoyé  la  lettre  de  sa  main  et  la  responce  que  ceulx 
de  son  conseil  m'ont  faicte  sur  le  reste  de  mes  demandes. 
Et  sur  ce,  etc.  Ce  xxvj«  jour  de  juing  1575. 

CCCCLVir  DÉPESCHE 

—  du  premier  jour  de  juillet  1 57  5 .  —  ? 

(  Envoyée  exprès  jusques  à  Calais  par  Jehan  Volet.  ) 

Convalescence  du  roi. — Mort  du  maréchal  de  Danville.  — Départ  de  M'  de 
Méru  pour  l'Allemagne.  —  Efforts  de  l'ambassadeur  a fln  d'empêcher  Elisa- 
beth de  donner  des  secours  sérieux  aux  protestans  de  France. — Assurance 
qu'elle  a  formé  la  résolution  de  s'en  tenir  avec  eux  à  de  simples  promesses. 

Au  Roy. 

Sire ,  l'on  a  parlé  icy  diversement  de  la  qualité  et  de 
l'eflect  de  vostre  maladye  ,  et  je  loue  Dieu,  de  bon  cueur, 
et  le  remercye ,  bien  dévotement,  qu'il  vous  en  a  bien- 
tost  relevé,  et  qu'il  n'a  permis  qu'elle  ayt  esté  si  violente  ni 
sy  dangereuse  comme  on  le  disoit.  Je  fay  présentement 
ung  mot  de  vostre  parfaicte  guérison  à  la  Royne  d'Angle- 
terre ,  attandant  que ,  sur  l'occasion  de  quelque  aultre  vos- 
tre dépesche,  je  l'aille  trouver  pour  m'en  conjoùyr  davan- 
tage et  plus  expressément  avec  elle. 

La  mort  de  M"^  de  Dampville  *  estoit  desjà  publiée,  icy, 
sur  ung  advertissement  de  l'ambassadeur  d'Angleterre,- 
premier  que  j'ay  receu  celluy  de  Vostre  Majesté ,  et  n'a 
esté  petite  l'émotion  qu'on  s'est  donnée  de  cella,  creignantz 
les  ungs  que  le  party  duquel  il  estoit  se  doibve  trouver,  à 
présent,  beaucoup  affoybly  et  débilité  par  son  manquement, 
et  les  aultres  estiment  que,  de  ce  qu'il  s'estoit  joinct  à  la 
cause  de  la  nouvelle  relligyon  ,  elle  en  estoit  devenue  plus 
(bible,  et  en  recepvoit  quelque  deffaveur  vers  aulcuns 
princes  protestantz.  Comment  que  ce  soit,  s'il  estoit  occa- 

«  Cette  nouvelle  était  fausse.  Henri ,  maréchal  de  Danville ,  frère  puîné  du 
duc  de  Montmorenci ,  est  mort  à  Agde  ,  le  !«'  avril  161  û ,  âgé  de  soixante- 
dix  ans. 

sion  que  ne  poussiez  donner  la  paix  à  voz  subjectz  ny  la 
recepvoyr  d'eux,  Dieu,  de  qui  les  jugementz  sont  toujours 
très  justes  et  sainctz,  laluy  vueille  octroyer  bonne  par  dellà. 

M*^  de  M^ru  est  desjà  embarqué  pour  passer  en  Hem- 
den  ou  bien  en  Hanbourg,  affin  d'aller  trouver  le  Prince 
de  Condé  à  Basle.  J'entendz  que  ceste  princesse ,  quand 
il  a  prins  congé  d'elle,  luy  a  faictprésant  d'envyron  troys 
mille  escus;  et  m'a  l'on  dict  que  Wilx  va  avecques  luy,  dé- 
pesché  par  aulcuns  particulliers  de  ce  royaulme ,  avec  vij 
mille  \*^**  d'esterling,  qui  sont  vingt  cinq  mille  escus,  avec 
quelque  chayne  d'assés  grand  pris  pour  fère  présent  par 
dellà  :  dont  quelqu'ung  a  comprins,  de  certain  propos  que 
le  dict  S"^  de  Méru  a  eu  à  tenir,  que  ce  seroit  pour  fère  mar- 
cher bientost  deux  milles  reytres  et  quatre  mille  lanseque- 
netz  en  France.  Néantmoins  il  a  faict  démonstration,  en 
mon  endroict ,  à  son  partement ,  qu'il  avoit  désir  et  espé- 
rance de  la  paix  ;  et  a  dict  que ,  si  son  frère  de  Dampville 
estoit  mort ,  ce  qu'il  ne  vouloit  encores  croyre ,  la  plus 
grande  perte  en  seroit  à  Yostre  Majesté  ,  d'autant  qu'il 
luy  avoit  naguyères  escript  qu'il  ne  se  trouyoit  tant  en 
peyne  de  combatre  contre  ceulx  contre  qui  il  s' estoit  mis, 
que  de  vaincre  ceulx,  avec  qui  il  estoit,  pour  les  retenir  en 
vostre  dévotion. 

Je  rencontre,  par  toutz  mes  ad  vis,  qu'il  n'a  poinct  ob- 
tenu aulcune  aultre  provision  de  deniers,  ny  promesse 
d'hommes ,  ny  de  vaysseaulx,  de  ceste  princesse  ;  et  pour 
le  moins  ne  me  trouvé  je  si  veufflé  d'elle  que ,  quand  aulx 
hommes  et  vaysseaulx ,  je  n'aye  faict  que  ouvertement  elle 
a  refuzé  aulx  ministres  et  aultres  poursuyvantz,  qui  sont  icy, 
d'en  bailler;  et,  quand  aulx  deniers,  si,  d'avanture,  elle 
consent,  soubz  main,  à  quelque  crédict  de  ses  marchandz, 

ce  ne  peut  estre  de  grand  somme.  Et  si,  luy  ay  je  protesté, 
il  y  a  plus  de  six  moys ,  et  le  luy  renouvelle  toutz  les  jours, 
que  vous  vous  plaindriez  d'elle,  si  les  Allemantz  marchoient 
en  France ,  parce  qu'on  sçayt  assez  que  le  Prince  de  Condé 
n'a  de  quoy  les  y  fère  marcher,  si  elle,  de  son  argent  ou 
crédict ,  ne  leur  faict  des  jambes  et  des  pieds.  Et  je  vous 
supplye  ,  Sire ,  de  ne  donner  trop  de  foy  à  ceulx  qui  vous 
cellôbrent  la  facilité  de  la  dicte  Dame  à  bailler  son  argent 
contre  vous  ,  ny  à  vous  rompre  le  traicté  ;  mais  bien  à 
ceulx  qui  la  font  libéralle  de  bonnes  paroUes  et  de  promes- 
ses vers  ung  chascung.  Sur  ce ,  etc. 

Ce  1^^  jour  de  juillet  1575. 


CCCCLVUr  DÉPESCHE 

—  du  iiii^  jour  de  juillet  1575.  — 
(Envoyée  exprès  jusques  à  Calais  par  Jehan  Mounyer.) 

Prises  faites  sur  les  Anglais  par  les  navires  de  S'  Malo.  '-  Vives  plaintes 
des  Anglais ,  qui  veulent  considérer  cet  acte  comme  une  déclaration  de 
guerre. — Assurance  de  l'ambassadeur  qu'il  leur  sera  donné  satisfaction.  — 
Menace  de  guerre  de  la  part  d'Elisabeth  contre  ceux  de  Flessingue  à  raison 
de  prises  qu'ils  ont  faites.  — Nouvelles  des  Pays-Bas.  —  Incertitude  sur  les 
affaires  d'Ecosse.  —  Instance  de  l'ambassadeur  pour  qu'il  soit  donné  satis- 
faction relativement  aux  prises  faites  par  ceux  de  Si  Malo. 

Au  Roy. 

Sire ,  aulcuns  particuUiers  de  ce  royaulme ,  qui  favori- 
soient  les  pyrateries,  entendantz  que  ceulx  de  S'  Malo 
s'estoient  mis  sur  mer  pour  garder  que  ceulx  de  la  Ro- 
chelle n'en  peussent  plus  fère  et  n'empeschassent  la  navi- 
gation ,  avoyent  secrettement  entreprins  d'armer  dix  ou 
douze  grandz  navyres  de  guerre,  en  divers  portz  de  ce 

royaulme,  pour  courre  sus  à  ceulx  de  S^  Malo;  de  quoy  , 
aussytost  que  j'en  ay  eu  vent ,  j'ay  faict  cognoistre  que 
j'avoys  descouvert  l'entreprinse.  Dont  la  Royne  d'Angle- 
terre a  incontinent  mandé  aulx  justices  du  pays  d'ung 
chascung  endroict  de  fère  incontinent  cesser  le  dict  apprest, 
et  garder  qu'aulcun  navyre  ne  sorte  que  pour  faict  de  mar- 
chandise; et  si,  d'avanture,  il  y  en  a  quelqu'ung  qui 
vueille  sortyr  armé ,  à  cause  des  pirates ,  qu'il  donne  cau- 
tion de  ne  rien  attempter  au  préjudice  des  traités  contre 
les  amys  et  confédérez  de  ce  royaulme.  Mais  il  n'a  guyères 
tardé,  après  cella,  qu'ungadvertissementestarryvé  comme, 
depuis  le  xx*^  de  may  dernier,  les  dictz  de  S^  Malo  ont  prins 
troys  navyres  marchands  angloix,  venant,  l'ung  de  la  Ro- 
chelle ,  et  les  aultres  deux  d'Espaigne  et  du  Portugal,  les- 
quels ,  aussytost  qu'ilz  les  ont  eus  amenez  en  leur  port,  les 
ont  faict  déclarer  de  bonne  prinse  et  toute  leur  marchan- 
dise a  esté  dissipée  :  de  quoy  l'on  m'a  faict  une  extrême 
plaincte  ,  et  que  l'on  vouloit  sçavoyr  de  moy  si  Vostre  Ma- 
jesté prétendoit  par  là  d'ouvrir  la  guerre  à  ce  royaulme , 
car  n'avoyent  entendu  qu'il  fût  prohibé  aulx  Angloix  de 
traffiquer  avec  ceulx  de  la  Rochelle ,  ny  aylleurs. 

A  quoy  je  leur  ay  respondu  que  c'estoit  ung  faict  nou- 
veau ,  sur  lequel  je  ne  leur  pouvoys  dire  aultre  chose ,  si- 
non que  je  les  assuroys  de  vostre  bonne  et  droicte  inten- 
tion vers  la  paix  et  amityé  de  ceste  couronne ,  et  que , 
d'ouverture  de  guerre,  il  n'en  y  avoit  poinct;  dont  pour- 
royent  fère  leurs  dilligences  vers  Vostre  Majesté,  et  que  je 
les  accompaigneroys  de  mes  lettres  ,  et  en  escriproys  aussy 
aulx  gouverneurs  de  Bretaigne  et  de  S*  Malo  pour  leur 
en  fère  avoyr  rayson  et  justice  ;  ce  qui  les  a  remis  en  quel- 
que espérance  de  recouvrer  leurs  biens. 

JNéantmoins ,  parce  qu'il  y  a  une  semblable  querelle 
contre  ceulx  de  Flexingues,  lesquelz  ont  aussy  naguyères 
prins  des  navyres  angloix  bien  riches,  et  qu'à  cause  de 
cella  ceste  princesse  les  a  envoyés  sommer,  par  le  docteur 
Roger  de  ceste  ville ,  de  fère  entière  restitution  de  tout  ce 
que  ses  subjectz  leur  pourroyent  duement  vériflyer  qu'ilz 
ont  prins  depuis  troys  ans  en  çà,  aultrement  qu'elle  leur 
dénoncera  la  guerre  ;  l'on  est  sur  le  poinct  de  dresser  ung 
grand  équippage  de  mer  contre  eulx.  Il  sera  bon  d'y  avoyr 
l'œil  et  de  fère  ,  affin  que  cella  ne  s'addresse  contre  nous , 
que  l'on  sache  au  vrai,  du  premier  jour,  comme  aura  passé 
le  faict  de  la  prinse  de  S^  Malo  et  en  donner  quelque 
rayson  par  deçà. 

Je  croy  bien  que  les  nouvelles  nopces  du  prince  d'Orange, 
lesquelles  leur  sont  fort  suspectes,  font  qu'ilz  prennent 
plus  à  cueur  qu'ilz  n'eussent  pas  faict  les  injures  de  ceulx 
deFlexingues.  Et  mesmesj'entendz  qu'il  y  a  mille  Angloix, 
près  de  Bruges,  qui  se  vont  enroller  au  service  du  grand 
commandeur  de  Castille ,  et  qu'il  recouvrera  dorsenavant 
beaucoup  plus  de  marinyers  de  ce  royaulme  qu'ilz  n'ont 
pas  faict;  et  que  M^  Henry  Cobhan  partira  bientost  pour 
aller  résider  ambassadeur  de  ceste  princesse  en  Hespaigne. 

M^  Quillegreu  n'est  encores  party  pour  Escosse,  mais  on 
le  faict  suyvre  pour  le  dépescher,  d'heure  en  heure,  et 
croy  qu'on  n'attand  plus  sinon  les  nouvelles  de  la  paix  de 
vostre  royaulme ,  si  elle  succédera  ou  non ,  pour  le  fère 
acheminer.  Et  sur  ce,  etc.     Ce  iv*  jour  de  juillet  1575. 

Il  court  bruict  qu'il  est  surveiui  quelque  iioiiveaulté  au  comte  de 
Morthon  en  Escosse,  et  le  faict  on  mort.  J'en  enténdray  davantage , 
i;         affin  de  le  vous  mander  par  mes  premières;  mais  il  y  doibt  avoyr 
quelque  ciiose  ,  car  Ton  s'en  tsmeul  assez. 

A  LA  Roy  iNE. 

Madame ,  il  n'y  a ,  à  présent ,  icy ,  aultre  chose  digne 
de  Voz  Majestez ,  aulmoins  qui  soit  encores  venue  à  ma 
cognoissance ,  depuis  mes  précédentes  dépesches ,  du  xxvj*' 
du  passé,  et  premier  d'estui  cy,  que  ce  qu'il  vous  plerra 
voyr  en  la  lettre  que  j'escriptz ,  de  ceste  dathe,  au  Roy, 
vostre  filz;  en  laquelle  je  luy  touche  ung  faict  duquel  l'on 
m'est  venu  fère  grande  plaincte,  et  sur  lequel  j'estime,  Ma- 
dame, qu'il  est  expédient  d'y  fère  bien  regarder,  afïin  que 
le  cas  n'en  aylle  à  plus  d'altération;  et  que,  sur  ce  renou- 
vellement de  ligue  ,  les  subjectz  de  ces  deux  roy animes , 
non  seulement  trouvent  une  mutuelle  seureté ,  mais  qu'ilz 
sentent  beaucoup  de  faveur  et  de  support  les  ungs  des  aul- 
tres  en  leurs  communs  traffics  :  aultrement  le  sèrement 
du  Roy  et  celluy  aussy  que  ceste  princesse  a  faict  seroyent 
violez,  au  grand  mespris  de  Dieu,  à  qui  ilz  ont  esté  sollen- 
nellement  jurés,  et  àl'offance  des  hommes,  etmesmement 
des  princes  et  gens .  de  bien ,  qui  en  demeureroyent  fort 
scandalisez.  Ce  que  je  m'assure  que  le  Roy,  ny  Vous,  Ma- 
dame ,  ne  voudriez  pour  aulcun  pris  que  telle  chose  ad- 
vînt. Et  sur  ce,  etc. 

Ce  iv«  jour  de  juillet  1575. 

CCCCLIX'  DÉPESCIIE 

—  duviii«jour  de  juillet  1575.  — 
(  Envoyée  exprès  jusques  à  Calays  par  Estienne  Juineau.) 

Conférence  de  l'ambassadeur  avec  Burleigh.  —  Ses  plaintes  au  sujet  des  se- 
cours accordés  en  Angleterre  aux  protestans  de  France. — Ferme  assurance 
donnée  par  Burleigh  qu'Elisabeth  veut  maintenir  le  traité.  —  Nouvelles 
d'Ecosse.  —  Révolte  à  Edimbourg  contre  le  comte  de  Morton. 

Au   Roy. 

Sire ,  premier  que  de  recepvoyr  vostre  lettre ,  du  xxj*^ 
du  passé ,  j'avoys  visité  milord  trézorier  pour  retirer  de  luy 
aulcuns  accomplissementz  qui  restoient  du  traicté  de  la  li- 
gue ,  affin  que  je  les  vous  peusse  envoyer,  comme  depuis  je 
l'ay  faict.  Et,  par  mesme  moyen,  j'estois  entré  bien  avant 
avecques  luy  sur  le  peu  d'observance,  qu'on  faysoit  icy, 
du  dict  traicté,  luy  déclarant  ouvertement  que  Vostre  Ma- 
jesté ,  par  divers  rencontres,  trouvoit  que  la  Royne ,  sa 
Mestresse ,  en  lieu  de  se  trouver  amye  et  bonne  confédérée 
en  voz  affères ,  portoit  entièrement  le  party  de  ceulx  qui 
estoient  eslevez  en  vostre  royaulme,  comme  si  elle  avoit 
ligue  et  confédération  avec  eulx  ;  et  que  non  seulement  elle 
les  admettoit  favorablement  à  parler,  icy,  à  elle,  et  à 
ceulx  de  son  conseil,  et  de  s'accomoder  de  deniers,  de 
monitions  et  de  beaucoup  de  moyens  en  son  royaulme , 
mais  que ,  jusques  en  Languedoc ,  à  la  Rochelle  et  aultres 
lieux ,  où  la  guerre  se  faysoit ,  et  jusques  à  Basle ,  où  le 
Prince  de  Condé  estoit,  et  en  Allemaigne,  où  il  pourchas- 
soit  des  forces ,  elle  leur  faisoit  sentir  son  support  et  assis- 
tance; et  que  mesmesj'entendoys  que  M'^  de  Méru  empor- 
toit  de  l'argent,  ou  du  crédict,  d'icy,  pour  fère  marcher 

les  reytres  en  France,  aussytost  qu'il  seroit  arryvé  devers 
le  Prince  de  Condé  :  ce  qui  arguoit  grandement  l'intégrité 
d'elle  et  des  seigneurs  de  son  conseil,  et  la  rendoit  et 
eulx  inexcusables ,  devant  Dieu  et  vers  les  princes  et  gens 
de  bien  de  la  Chrestienté,  pour  sa  foy  et  sèrement  violez  ; 
et  mesmes  qu'elle  sçavoit  bien  que  les  responces  qu'aviez 
faites  à  voz  subjectz,  pour  l'exercice  de  leur  religyon,  et 
pour  leurs  seuretés,  et  pour  tout  aultre  leur  accomodement 
en  vostre  royaulme ,  estoient  si  bénignes  et  amples ,  que 
je  ne  pouvois  penser  à  quel  aultre  tiltre ,  sinon  de  pure 
rébellion  et  infidellité,  ilz  vous  pourroient  plus  continuer  la 
guerre  ;  et  que  si ,  d'avanture,  elle  n'estimoit  beaucoup  plus 
d'avoir  une  honneste  et  légitime  confédération  avec  vous, 
que  non  une  intelligence  malhonneste  et  de  pernicieulx 
exemple  avec  eulx,  qu'elle  le  dict  ardiment;  car  il  vous 
seroit  moins  dommageable  de  l'avoyr  ouverte  que  non  pas 
secrette  ennemye,  ou  que  dissimulée  amye. 

Il  m'a  respondu  que  plusieurs  choses  du  passé  deb voient 
rendre  bien  advertye  la  Royne ,  sa  Mestresse ,  comme  se 
conduyre  sur  celles  du  présent,  et  comme  pourvoyr  à  celles 
d' advenir,  et  que  jamays  princesse  ne  s'estoit  plus  fran- 
chement commise  à  l'amityé  de  nul  prince  qu'elle  avoit 
faict  à  celle  du  feu  Roy,  vostre  frère  ;  duquel  elle  s'estoit 
proposée  une  très  grande  seureté  et  un  grand  repos,  soubz 
la  bonne  opinyon  qu'elle  avoit  de  sa  foy,  et  soubz  la 
loyaulté  qu'elle  pensoit  estre  ez  promesses  qu'il  avoit  faic- 
tes  à  ceulx  de  la  nouvelle  religyon,  avec  lesquelz  elle  avoit 
sa  propre  tranquillité  et  celle  de  son  estât  comme  conjoinc- 
tes;  et  Dieu  estoit  tesmoing  de  ce  qui  estoit  depuis  ad- 
venu ,  et  en  monstroit  de  grands  jugementz ,  dont  failloit 
qu'ilz  fussent,  à  ceste  heure,  bien  soigneulx  de  fère  leurs 

descouvertes;  et  que,  touchant  les  responces  à  voz  sub- 
jectz,  il  ne  les  vouloit  débatre,  car  estimoit  que  les  leur 
aviez  rendues  toutes  honnorables  ;  bien  luy  sembloit,  à  cause 
des  accidantz  passez,  qu'elles  seroient  encores  plus  honno- 
rables et  plus  utilles ,  si  elles  estoient  moindres  en  conces- 
sion des  choses  particulières ,  et  plus  amples  en  octroy  des 
seuretez  ;  néantmoins,  comment  que  ce  fût ,  la  Royne ,  sa 
Mestresse,  vous  garderoit  invyolablement  l'amityé  et  con- 
fédération qu'elle  vous  avoit  promise ,  si  vous  ne  la  rom- 
piez de  vostre  costé  ;  auquel  cas  Dieu  luy  avoit  donné  et  luy 
donroit  les  moyens  et  forces  pour  se  garder  d'estre  offan- 
cée  ,  et  mesme  pour  fère  offance  à  ceulx  qui  la  voudroient 
offancer  ;  mais  que  vous  ne  debviez  légièrement  croyre  les 
advis  et  maulvais  rapportz  qu'on  vous  feroit  d'elle  :  car, 
parce  que  voz  subjectz ,  qui  estoient  en  armes ,  sçavoient 
qu'elle  estoit  de  leur  religyon,  ilz  se  proposoyent  plusieurs 
grands  advantages  d'elle,  et  se  vantoyent  d'avoyr  souvant 
impétré  beaucoup  de  ce  qu'ilz  n'avoyent  rien,  affin  de  tenir 
leurs  affères  en  réputation,  et  tirer,  par  ce  moyen ,  les  plus 
seures  et  meilleures  condicions  de  paix,  qu'ils  pourroyent, 
de  Vostre  Majesté;  et  qu'il  ne  pouvoit,  nydebvoit  me  ré- 
vellerles  secrettes  dellibérations  de  sa  Mestresse,  mais  qu'il 
me  promettoit  bien  qu'elle  ne  feroit ,  ny  estoit  pour  fère 
chose  aulcune  contre  l'honneur  et  1^  grandeur,  ny  au  pré- 
judice de  Vostre  Majesté.  Et  s'est  mis  là  dessus  à  discou- 
rir de  plusieurs  choses ,  et  comme  il  sembloit  que  vous  en 
eussiez  aulcunes ,  lesquelles  ne  vous  touchoient  guyères  en 
plus  de  considération  que  celle  de  vostre  propre  bien  et 
prouffit,  et  que,  par  nécessité,  il  failloit  ou  que  prinsiez 
bien  le  poinct  de  ce  temps,  qui  se  offroit  maintenant ,  et  la 
présente  occasion  pour  establir  ung  ordre  et  ung  règle- 

ment  en  voz  affères ,  et  pour  recueillyr  toutz  v6z  subjectz 
et  esteindre  leurs  partialitez  et  querelles,  ou  que  fissiez  es- 
tât de  voyr  vostre  règne  augmanter,  de  jour  en  jour,  en 
plus  de  troubles  et  de  dangers ,  et  Vostre  Majesté  moins 
jouyssante,  toute  sa  vye  ,  de  l'amplitude  de  son  royaulme 
que  nul  de  ses  prédécesseurs. 

A  quoy  je  luy  ay  satisfaict,  sellon  ce  que  j'ay  estimé 
convenir  à  vostre  réputation  et  grandeur,  et  la  bonne  inten- 
tion qu'avez  vers  voz  subjectz,  le  mieulx  qu'il  m'a  esté  pos- 
sible. Et  par  ce ,  Sire,  que,  dans  ung  jour  ou  deux,  j'es- 
père aller  trouver  ceste  princesse  pour  noter  davantage 
comme  elle  persévère  vers  Vostre  Majesté,  et  pour  luy 
toucher,  avec  le  plus  de  discrétion  que  je  pourray,  les 
poinctz  de  voz  deux  dépesches  du  xij^  et  xxij^  du  passé , 
et  aussy  pour  continuer  vers  elle  une  gracieuse  négocia- 
tion que  je  luy  ay  commancée  pour  la  Royne  d'Escosse, 
qui  sont  desjà  aulcunement  racoinctées  ensemble ,  je  re- 
mettray  à  vous  mander,  lors,  tout  ce  que  j'auray  recueilly 
de  ses  propos. 

Et  adjouxteray  seulement  icy,  Sire,  que  le  bruict  conti- 
nue de  la  mort  du  comte  deMorthon,  et  que  c'est  milord  de 
Lentzay,  prévost  de  Lillebourg ,  qui ,  avec  la  commune  de 
la  ville,  offancée  de  l'oppression  des  impostz,  luy  a  couru 
sus.  Et  sur  ce,  etc.  Ce  viij^  jour  de  juillet  1575. 

Depuis  ce  dessus,  l'on  me  vient  d'advertyr  bien  seurement  que  la 
commune  de  Lislebourg  s'est  véritablement  eslevée  contre  le  comte 
de  Morthon  à  cause  de  la  monoye ,  mais  qu'il  s'est  saulvé  dans  le 
chasteau  ;  et  que  ceste  princesse,  dans  ung  jour  ou  deux ,  faict  ache- 
miner M«  Quillegreu  par  delià.  Je  desireroys,  de  bon  cueur,  qu'il  y 
eût  quelqu'ung  par  dellà,  de  la  part  de  Vostre  Majesté. 

CCCCLX'   DÉPESCHE 

—  du  xiii"  jour  de  juillet  1575. — 
(  Envoyée  exprès  jusques  à  Calais  par  la  voye  du  S' Acerbo.) 

Audience.  —  Communication  de  la  réception  faite  en  France  à  sir  Jacques 
Fitz  Maurice.  —  Déclaration  du  roi  qu'il  ne  veut  pas  soutenir  les  catholi- 
ques d'Irlande.  —  Conseil  donné  par  le  roi  à  sir  Jacques  de  solliciter  sa 
rentrée  en  grâce. —  Satisfaction  d'Elisabeth.  —  Remontrances  de  l'ambas- 
sadeur sur  ce  que  l'on  se  conduit  en  Angleterre  comme  si  la  guerre  était 
résolue  contre  le  roi.  —  Déclaration  qu'il  a  été  fait  droit  en  France  à  tou- 
tes les  plaintes  des  Anglais.  —  Assurance  donnée  par  la  reine  qu'elle  arrête 
les  secours,  et  qu'elle  a  formellement  refusé  de  faire  passer  de  l'argent  en 
Allemagne.  —  Même  assurance  confirmée  par  les  seigneurs  du  conseil. — 
Départ  de  M*  Quillegrey  pour  l'Ecosse.  —  Proposition  secrètement  faite 
de  reprendre  la  négociation  du  mariage  d'Elisabeth  avec  le  duc  d'Alençon. 

A.U   Roy. 

Sire,  m' estant  approché,  mardy  dernier,  à  troys  mille 
de  ceste  court ,  la  Royne  d'Angleterre  m'a  incontinent 
mandé,  par  ung  de  ses  pensionnayres,  que  je  la  vînse 
trouver  à  la  prochayne  forest ,  où  elle  estoit  desjà ,  dès  le 
grand  matin  ,  à  la  chasse  ,  et  qu'elle  ne  me  vouloit  différer 
aylleurs ,  ny  plus  longtemps  ,  mon  audience ,  affin  de  pou- 
voir tant  plus  tost  ouyr  des  nouvelles  de'  Vostre  Majesté  , 
lesquelles  elle  espéroit  et  desiroit  estre  bonnes  ;  et  que  , 
de  là ,  elle  me  mèneroit  disner  chez  ung  gentilhomme ,  là 
auprès ,  qui  luy  faisoit  ung  festin ,  où  elle  vouloit  que  je 
mangeasse  ce  jour  avec  elle.  A  quoy  ayant  obéy,  et  ayant, 
la  dicte  Dame ,  aussytost  que  je  l'ay  rencontrée  au  boys, 
délayssé  ung  peu  sa  chasse  pour  s'enquérir  soigneusement 
de  vostre  santé ,  et  l'en  ayant  amplement  satisfaicte ,  sel- 
Ion  le  contenu  de  vostre  lettre  du  xij^  du  passé ,  de  quoy 

elle  a  monstre  avoyr  grand  contantement ,  le  surplus  des 
propos  ont  esté  remis  jusques  après  la  dicte  chasse,  et  jus- 
ques  après  le  dîner,  qui  a  esté  somptueux;  durant  lequel 
elle  a  tenu  beaucoup  de  bien  honnorables  propos  de  Vostre 
Majesté  et  des  troys  Roynes  Très  Ghrestiennes  5  et  après 
qu'elle  a  esté  hors  de  table ,  elle  m'a  retiré  en  ung  coing 
de  sale ,  où  je  luy  ay  dict  : 

Que  j'estoys  venu  luy  signiffyer  deux  vrays  tesmoignages 
de  l'indubitable  affection  que  Yostre  Majesté  avoit  de  vi- 
vre en  très  bon  frère  et  très  parfaict  confédéré  avec  elle  ; 
l'ung  estoit  celle  communi équation,  que  je  luy  avoys  desjà 
faicte,  de  vostre  convalescence  et  de  la  bonne  disposition 
où ,  grâces  à  Dieu ,  vous  vous  trouviez  à  présent ,  après 
ce  petit  sentiment  de  fiebvre  qu'aviez  eu,  au  commance- 
ment  de  juing  dernier,  qui  estoit  une  singullière  privaulté 
que  vous  luy  communicquiez ,  et  qui  desiriez  l' avoyr  mu- 
tuelle avec  elle,  affin  qu'ordinayrement  elle  vous  fît  aussy 
sçavoyr  comme  elle  se  portoit;  et  l'autre  estoit  touchant  le 
sire  Jacques  Fitz  Maurice,  l'ung  de  ses  fuitifz  d'Irlande,  le- 
quel estant  passé  en  France,  Vostre  Majesté  ne  luy  avoit 
poinct  aiguysé  le  cueur  contre  elle,  et  ne  l'avoit  animé  à 
luy  continuer  la  guerre  ny  luy  troubler  son  estât,  et  ne  luy 
aviez  offert  vaysseaulx ,  ny  hommes ,  ny  monitions  ,  ny 
deniers  pour  le  fère ,  ains  l'aviez  exorté  de  retourner  à  son 
debvoir  de  bon  subject  vers  elle ,  et  recourir  à  sa  clémence 
et  bonté,  et  se  remettre,  luy  et  ses  partisans,  en  son 
obéyssance  et  bonne  grâce;  de  quoy  ne  l'ayant  trouvé 
aliéné,  vous  aviez  bien  voulu  intercéder  pour  luy  par  voz 
propres  lettres ,  lesquelles ,  avec  celles  que  m'aviez  escrip- 
tes  là  dessus ,  je  luy  apportoys  ,  affin  qu'elle  vît  comme  , 
par  ce  bon  office  ,  qui  ne  pouvoit  estre  ny  meilleur  ny  plus 

cordial  vers  elle  ,  ny  vers  le  repos  de  ses  alTères ,  vous  de- 
siriez qu'elle  peut  tout  de  mesmes  recueillyr  ses  subjectz  , 
qui  estoyent  escartez ,  et  leur  oster  l'espouvantement  où 
ilz  estoyent ,  comme  vous  le  desiriez  des  vostres  propres , 
ainsyque  ce  temps  requéroit  qu'on  en  uzât  ainsy;  et  qu'elle 
sçavoit  assez  que  mesmement  ceulx  de  la  noblesse  ne  ces- 
soyent  jamays,  quand  ilz  estoient  hors  de  leur  pays,  de  pra- 
ticquer  tout  ce  qu'ilz  pouvoient ,  et  de  remuer  aultant  de 
besoigne  qu'il  leur  estoit  possible ,  pour  y  estre  remis;  et 
quiconques  le  pensoit  aultrement  se  trompoit  bien  fort , 
et  que  pourtant  vous  aviez  grand  plésir  de  luy  fère  regai- 
gner  ce  gentilhomme  avec  ses  partisans,  aulx  condicions 
qu'il  demandoit,  qui  estoient  beaucoup  plus  facilles  que 
celles  que  vous  offriez  à  voz  propres  subjectz. 

La  dicte  Dame ,  avec  une  démonstration  de  grand  ayse 
sur  cest  affère ,  duquel  elle  estoit  assez  en  peyne ,  et  n'en 
attandoit  pas  de  si  bonnes  nouvelles  comme  celle  cy,  a 
tout  incontinent  prins  sa  lettre  et  la  mienne  et  les  a  cu- 
rieusement leues.  Et  puis  m'a  dict  qu'elle  vous  a  voit  beau- 
coup d'obligations ,  pour  l'honnorable  déportement  dont 
elle  voyoit  qu'aviez  usé  en  ce  faict,  tout  aultrement 
qu'on  ne  le  luy  avoit  rapporté ,  et  aultrement  que  le 
dict  mesmes  Fitz  Maurice  ne  s'en  estoit  vanté,  et  qu'il 
l'avoit  escript  à  ceulx  de  son  party,  en  Irlande ,  par  ses 
lettres  de  la  fin  de  may  dernier ,  où  il  les  assuroit  que 
Yostre  Majesté  luy  avoit  accordé  huict  vaysseaulx  de 
guerre  et  deux  mille  harquebusiers ,  et  luy  avoit  desjà 
donné  troys  mille  escuz  contantz  ;  de  quoy  elle  avoit  main- 
tenant très  grand  playsir  qu'elle  vous  peut  remercyer  du 
contrayre,  comme  elle  faysoit  de  bon  cueur,  et  vouloit 
bien  que,  du  discours  qu'elle  m' avoit  faict  du  dict  Fitz 

Maurice,  lequel  seroit  trop  long,  je  vous  disse  ceste  par- 
ticullarité  :  qu'il  s'estoit  mis  sur  mer  en  intention  d'aller  trou- 
ver le  Roy  d'Espaigne,  mais  que  l'ayant  le  vent  jette  à 
S'  Malo ,  le  cappitayne  La  Roche,  qui  est,  à  ce  qu'elle 
dict ,  ung  terrible  gallant  contre  elle  ,  l'avoit  avec  beau- 
coup de  grandes  espérances  admené  vers  vous ,  où ,  grâces 
à  Dieu,  il  avoit  trouvé  que  la  matière  n'estoit  sellon  sa 
disposition  ;  et  bien  que ,  jusques  icy,  il  ayt  monstre  de  ne 
vouloyr  poinct  de  pardon ,  toutesfoys  qu'elle  feroit  voyr, 
par  son  conseil ,  sur  vostre  lettre ,  les  condicions  aux- 
quelles maintenant  il  le  demandoit ,  et  qu'elle  me  prioit  de 
communicquer  aulx  comtes  de  Lestre  et  de  Sussex ,  qui 
estoyent  là  présantz,  ce  qu'il  vous  avoit  pieu  m'en  escripre. 
J'ay  suivy  à  luy  dire  que ,  le  propre  lendemain  que  M*  de 
Walsingam  m'estoit  venu  parler,  de  la  part  d'elle,  du  dict 
Fitz  Maurice ,  j'avoys  receu  ceste  présente  dépesche ,  et 
avoys  esté  infinyement  ayse  de  voir  qu'avant  que  je  vous 
en  eusse  escript,  ny  que  l'ambassadeur  d'elle  vous  en  eût 
rien  touché  par  dellà,  vous  aviez  desjà  procédé  de  vous 
mesme  en  cest  endroict,  comme  prince  d'honneur  et  de 
vertus,  et  comme  vray  amy  et  bon  confédéré  d'elle ,  et  que 
je  ne  voulois  doubter  qu'elle  n'eût  la  pareille  intention  vers 
vous,  si  toutz  ceulx  qui  estoyent  auprès  d'elle  l'avoyent  de 
mesmes,  la  priant  de  prendre  de  bonne  part  si  je  luy  disoys 
aulcunes  choses  qui  l'argueroyent  devant  Dieu  et  les  hommes 
d'une  grande  coulpe,  en  vostre  endroict,  si,  d'avanture,  elle 
les  sçavoyt,  ou  bien  d'une  grande  négligence  vers  vostre 
amityé,  si,  d'avanture,  elle  en  vouloit  estre  ignorante  :  c' es- 
toit  que,  par  divers  rencontres  et  par  plusieurs  advertis- 
sementz  de  diverses  partz ,  Vostre  Majesté  trouvoit  que , 
du  costé  d'icy ,  en  lieu  de  procéder  droictement  vers  voz 

aflères  sellon  l'obligation  de  la  ligue ,  c'estoyeiit  les  eslevez 
de  vostre  royaulme  qui  estoient  favorablement  admis  à  par- 
ler à  elle  et  à  ceulx  de  son  conseil ,  et  s'accomoder  ordi- 
nayrement  d'armes,  de  vaysseaulx,  de  monitions  de  guerre, 
et  aultres  leurs  provisions  ;  et  que  mesmes  j'entendoys 
qu'il  estoit  freschement  sorty  quatre  navyres  de  guerre,  et 
s'en  apprestoit  aultres  quatre  pour  sorty r,  du  premier  jour, 
de  divers  portz  de  deçà,  pour  aller,  en  faveur  desdictz  es- 
levez ;  et  que  ,  jusques  aulx  propres  lieux ,  où  ilz  faisoyent 
la  guerre  en  France ,  et  jusques  en  Allemaigne ,  où  ilz 
procuroient  d'avoyr  des  forces,  ilz  sentoyent  l'apuy  et  as- 
sistance de  l'Angleterre;  et  nommément,  par  aulcunes 
lettres ,  qui  naguyères  avoient  esté  surprinses ,  il  vous  ap- 
paroissoit  que  M'^  de  Méru ,  au  partir  d'icy ,  debvoit  em- 
porter des  deniers  contantz,  ou  bien  du  crédict,  pour  fère 
marcher  les  reytres  en  France,  aussytost  qu'il  seroit  ar- 
ryvé  devers  le  Prince  de  Condé;  ce  que,  pour  estre  ces 
actes  par  trop  ennemys  en  l'endroict  mesmement  d'un 
prince  qui  la  cherchoit  d'amityé,  et  par  trop  contrayres  à 
la  foy  et  promesse  que  vous  aviez  d'elle ,  et  qu'il  vous  sem- 
bloit  que  ses  conseillers  n'oseroyent  pas ,  de  eulx  mesmes, 
attempter  telles  choses  contre  l'honneur  de  sa  parolle ,  et 
mesmement ,  à  ceste  heure ,  qu'ilz  sçavoieht  combien  vous 
aviez  bénignement  respondu  à  voz  subjectz  touchant  l'exer- 
cice de  leur  religyon ,  et  touchant  leurs  seuretez ,  et  tout 
aultre  accommodement  en  vostre  royaulme ,  pour  ne  pou- 
voir à  nul  aultre  tiltre  désormays ,  que  de  pure  rébellion 
et  infidélité ,  vous  continuer  plus  la  guerre ,  vous  ne  vou- 
liez si  mal  juger  d'elle  que  cella,  ains  penser,  selon  qu'elle 
n'avoit  le  cueur  bas,  qu'elle  vous  déclareroit  plustost  la 
guerre  tout  ouvertement  que  de  se  porter  ainsy  couverte 

eiinemye  ou  dissimulée  amye  vers  vous ,  et  que  pourtant 
vous  attandriez  quelle  preuve  vous  auriez  de  ses  effaictz , 
premier  que  d'adjouxter  foy  aulx  lettres  et  rapportz  de 
ceulx  qui  vous  vouloyent  mettre  en  defiBance  d'elle;  et  que 
cependant  vous  n'aviez  layssé  de  fère  pourvoyr,  de  vostre 
propre  espargne,  au  marchand  d'Ampthonne,  dont  elle 
m'avoit  dernièrement  parlé ,  et  aviez  mandé  à  vostre  par- 
lement de  Paris  d'expédyer  favorablement  les  librayres  de 
Londres ,  et  donné  charge  à  M"^  de  Chiverny  de  fère  voyr 
toutes  les  aultres  plaiuctes  de  son  ambassadeur  en  vostre 
conseil,  afiSn  d'y  satisfère  sellon  l'obHgation  des  trettés; 
lesquelz  vous  vouliez  que  fussent  droictement  observez  de 
vostre  costé,  et  desiriez  aussy  qu'elle  les  fît  mieulx  observer 
du  vostre ,  que  jusques  icy  elle  ne  l'avoit  pas  faict. 

La  dicte  Dame  m'a  respondu  qu'elle  vous  remercyoit 
bien  fort  de  c-e  que  ne  la  vouliez  légyèrement  arguer  de 
parjure ,  et  qu'elle  vous  promettoit  bien  que  l'intégrité  de 
ses  euvres  vous  rendroit  assez  manifeste  le  mensonge  de 
ceulx  quiozoient  calompnier  la  foy  et  promesse  qu'elle  vous 
avoit  jurée,  sans  qu'elle  se  mît  en  pepe  d'aoltrement  les 
convaincre,  mais  qu'elle  ne  sçavoit  ce  qui  adviendroit, 
après  le  retour  de  M' de  Méru  en  Allemaigne,  sinon  qu'elle 
s'assuroit  bien  qu'il  n'auroit  à  se  vanter  de  rien  d'elle  contre 
vous,  ny  à  vous  fère  douloir  d'aulcune  chose  qu'elle  eût 
uzée  versluy,  non  plus  que  vous  vers  elle,  en  l'endroict 
du  Fitz  Maurice  ;  que  vous  sçaviez  assez  la  résolution  qui 
estoit  prinse  entre  les  Protestantz  d' Allemaigne  de  ne  man- 
quer de  secours  à  ceulx  de  leur  rehgyon  qui  estoyent  en 
armes  en  vostre  royaulme ,  s'ilz  ne  pouvoyent  avoyr  la  paix, 
et  qu'elle  sçavoyt  bien  que  les  forces  estoyent  prestes,  et 
ne  restoit ,  pour  les  fère  marcher ,  que  quelque  argent , 

en  quoy  ne  me  vouloit  nyer  qu'ung  gentilhomme  ne  fût 
passé ,  depuis  peu  de  temps ,  en  ce  royauime  pour  avoyr 
l'accomodement  de  la  somme  en  deniers  contantz ,  ou  bien 
par  (Tédict  ;  mais  que ,  pour  le  respect  de  la  ligue  qui  es- 
toit  entre  vous ,  quoy  qu'on  luy  représentât  l'obligation  de 
la  religyon ,  et  que  ce  n'estoit  que  pour  contre  cautionner 
aulcuns  seigneurs  françoys  bien  riches,  qui  estoyent  les 
premiers  et  les  principaulx  obligez,  elle  ne  l'avoit  seule- 
ment volu  ouyr  ;  et,  à  dire  vray,  ny  la  faulte  de  moyens , 
ny  la  faulte  d'occasions ,  ny  la  faulte  decueur,  ne  la  re- 
tardoyent  d'entreprendre  contre  vous ,  mais  c'estoit  sa  foy 
et  son  sèrement  et  l'amityé  qu'elle  vousportoit,  qui  luy 
faisoyent  sentyr  qu'elle  ne  sçauroit,  en  honneur  et  con- 
science ,  employer  son  pouvoir ,  ny  mesmes  se  laysser  venir 
la  volonté  de  vous  nuyre,  et  qu'elle  n'yroit  jamays  que 
de  plein  jour  et  ouvertement  en  voz  affères,  ainsy  qu'elle 
desiroit  la  mesmes  clarté  de  vous  vers  les  siens  ;  qu'elle  es- 
timoit  que  M"^  de  Méru  se  rendroit  plus  ministre  de  paix 
que  de  querelle ,  quand  il  seroit  avec  le  Prince  de  Condé , 
et  qu'elle  voyoit  bien  que  toute  la  difficulté  resteroit  aulx 
seuretez ,  lesquelles  elle  ne  pouvoit  cesser  de  vous  sup- 
plyer  que  ne  vous  sentissiez  grevé  de  les  leur  accorder 
bonnes  ;  car  ce  vous  seroit ,  puis  après ,  ung  soulagement 
incomparable  ,  et  qui  ne  pourroit  estre  assez  prisé ,  en  Tes- 
tât de  vostre  personne  et  en  celluy  de  voz  affères;  qu'elle 
avoit  grand  plésir  qu'eussiez  commandé  de  pourvoyr  aulx 
plainctes  de  ses  subjectz,  car  c'estoit  de  là  d*où  Ton 
prenoit  ordinayrement  les  plus  fortz  argumentz  pour  luy 
rendre  suspecte  vostre  amityé ,  et  pour  bander  tout  ce 
royauime  contre  voz  affères;  dont  vous  supplioyt  de  n'en 
laysser  la  chose  sans  efl'ect,  ainsy  que,  de  ce  costé,  elle 

doiiroit  ordre  que  voz  subjectz  demeurassent  bien  satis- 
faictz  et  sans  plaincte. 

Au  partyr  de  la  dicte  Dame,  j'ay  communicqué  avec  les 
comtes  de  Lestre  et  de  Sussex ,  lesquelz  monstrans  d'avoyr 
grand  contantement  que  les  choses  passassent  bien,  de 
vostre  costé,  vers  leur  Mestresse,  m'ont  juré  toutz  deux 
que ,  du  costé  d'elle ,  elles  estoyent  pures  et  nettes  vers 
vous,  et  que  les  advis  et  rapportz  qu'on  vous  a  voit  faict 
du  contrayre  estoyent  faulx ,  et  que ,  de  ces  huict  navyres 
dont  je  leur  avoys  parlé ,  ilz  me  promettoyent ,  sur  leur 
honneur,  qu'il  n'y  avoit  rien  contre  vous. 

M ^  Quillegreu  est  party  pour  Escosse ,  à  cause  de  ce  tu- 
multe de  Lislebourg  contre  le  comte  de  Morthon,  ainsy 
que  je  le  vous  ay  cy  devant  escript.  Sur  ce ,  etc. 

Ce  xiij^  jour  de  juillet  1575. 

Le  cappitayne  Morguen ,  qui  est  des  plus  estimez  de  deçà  se  offre 
à  vostre  service ,  et  dict  qu'il  fera ,  s'il  vous  plaist ,  que  quelques  en- 
treprinses ,  où  Ton  le  veut  employer,  soubz  main ,  contre  vous ,  se- 
ront converties  si  à  propos  à  vostre  prouffit  que  vous  le  réputerez  à 
grand  service,  soit  sur  mer  ou  dans  la  Rochelle  :  dont  vous  plerra  me 
mander  comme  j'auray  à  luy  en  respondre. 

A     LA    ROYNE. 

Madame,  j'ay  bien  cognu  que  ceste  princesse  s'attendoit 
que  je  lui  deusse  maintenant  apporter  quelque  response  du 
propos*  que  je  vous  ay  dernyèrement  mandé  par  le  S^  de 
Vassal;  mais  je  luy  ay  touché,  en  passant,  que  le  gentil- 
homme, que  j'avoys  dépesché  à  cest  effect  vers  Yoz  Ma- 
jestez,  s'estoit,  pour  quelque  accidant,  retardé  en  chemin, 
et  j'espéroys  qu'il   seroit  bientost   de  retour,  icy,  avec 

1  Du  mariage  d'Elisabeth  avec  le  duc  d'Alençon. 

mon  successeur  ;  dont  je  l'yrois  retrouver  à  Quilingourt,  au 
plustost  et  aulx  meilleures  journées  que  ma  santé  le  pour- 
roit  permettre  ,  affin  de  luy  fère  entendre  le  tout.  Et  croy  , 
Madame,  que  sur  cella,  quand  je  luy  ay  demandé  si  elle 
a  voit  encores  nommé  le  seigneur  qu  elle  dellibéroit  d'en- 
voyer en  France ,  et  quand  il  partiroit ,  qu'elle  m'a  res- 
pondu  que,  au  dict  Quilingourt,  elle  le  nommeroit,  et  que, 
dans  troys  sepmaynes,  elle  le  feroit  partyr.  Dont  depuis,  le 
comte  de  Lestre  m'a  dict  que,  si  la  response  venoit  bonne, 
il  ne  despéroit  pas  d'estre  celluy  qui  feroit  le  voïage  en 
France.  Et  sur  ce,  etc. 

Ce  xiij^  jour  de  juillet  1575. 


CCCCLXr  DEPESCHE 

—  du  xixejour  de  juillet  1575. — 

(Envoyée  exprès  jusques  à  Calais  par  la  voye  du  S^  Acerbo.) 

Heureux  eflet  produit  sur  les  résolutions  d'Elisabeth  par  la  conduite  du  roi 
à  l'égard  de  sir  Jacques  Fitz  Maurice.  —  Arrêt  mis  sur  tous  les  navires 
marchands  armés  en  guerre.  —  Retard  apporté  au  départ  de  sir  Henri  Co- 
ban  désigné  pour  passer  en  Espagne.  —  Nouvelles  transmises  par  l'ambas- 
sadeur d'Angleterre.  —  Confiance  que  l'on  peut  avoir  dans  les  intentions 
d'Elisabeth.  —  Ses  favorables  dispositions  à  l'égard  de  Marie  Stuart. 

Au  Roy. 

Sire,  ceste  princesse  s'est  trouvée  si  consolée  des  pro- 
pos qu'il  vous  a  pieu  luy  mander  du  Fitz  Maurice,  et  d'au- 
tres que  je  luy  ay  tenus  de  vostre  droicte  intention  vers  le 
repoz  de  ses  affères,  que,  depuis,  elle  a  changé  d'aulcunes 
dellibérations ,  à  quoy  sembloit  qu'on  l'eût  desjà  comme 
toute  acheminée  :  de  permettre  à  plusieurs  gentilshommes 
angloix  de  sortyr  en  ceste  mer  estroicte ,  avec  leurs  vays- 

seaulx  armez,  pour  maistriser  la  navigation,  et  se  reven- 
cher  des  prinses  que  les  Françoys  leur  ont  faictes,  et,  oul- 
tre  cella ,  d'arrester  les  navyres  et  biens  des  Françoys  ez 
portz  et  endroictz  où  il  s'en  pourroit  trouver  par  deçà,  y 
ayant  encores  là  dessoubs  d'aultres  choses  cachées,  aulx- 
quelles  quelques  ungs  de  ceste  court  vouloient ,  peu  à  peu, 
embarquer  leur  Mestresse,  sans  qu'elle  en  sentît  quasy  rien, 
pour  vous  remuer  de  la  besoigne  en  France  et  en  Escosse , 
en  faveur  des  eslevez  ,  si ,  d'avanture  ,  ilz  eussent  esté 
creus  ;  et  sembloit  qu'à  cause  de  cella  ilz  la  fissent  tempo- 
riser ez  envyrons  de  ceste  ville ,  sans  advancer  son  progrès, 
affin  de  donner  chaleur  à  l'entreprinse  ;  mais  elle  a  mandé 
que  nul  vaysseau  ayt  à  sortyr,  sans  donner  caution  de  douze 
mille  cinq  centz  escuz  qu'il  n'atemptera  rien  contre  les 
amyz  et  alliez  de  ceste  couronne ,  et  que,  s'il  y  a  quelques 
navyres  desjà  prests ,  qu'ilz  les  envoyent  en  marchandise 
affin  de  ne  perdre  leur  affret  ;  et  que  le  marchand  d' Amp- 
thonne  aille  recepvoyr  le  payement  que  Yostre  Majesté  luy 
a  ordonné  sans  procéder,  icy,  à  nul  arrest  :  qui  sont  deux 
choses  qui  ont  esté  incontinent  exécutées. 

Et  la  dicte  Dame  a  continué  son  progrès ,  faisant  enco- 
res temporiser  M^  Henry  Cobhamsur  la  dépesche  d'Espa- 
gne ,  bien  qu'il  faict  tousjours  achemyner  ses  besoignes  à 
Plemmue ,  pour  s'y  aller  embarquer;  car  dellibère  de  fère 
son  voïage  par  mer,  et  croy  qu'on  luy  fera  encores  attan- 
dre  la  prochayne  responce  qui  doibt  venir  de  dellà,  pendant 
laquelle  le  docteur  fescal  de  Bruxelles  s'est  allé  promener 
vers  la  contrée ,  parce  que  toute  sa  négociation  demeure 
en  suspens. 

Et  sont ,  à  présent,  toutes  choses,  icy,  si  paysibles  qu'il 
n'y  apparoit  mouvement  ny  nouveaulté  aulcune,  que  ce  que 

les  nouvelles  de  dellà  la  mer  y  apportent ,  qui  semble  que 
l'ambassadeur  d'Angleterre  y  ayt  escript  que  Mourevert  a 
i'ailly  de  tuer  le  Prince  de  Condé  d'ung  coup  d'arquebouze 
et  qu'il  a  esté  prins  ;  que  Yostre  Majesté  dresse  deux  gran- 
des armées  par  terre,  et  une  troysiesme  par  mer;  que, 
en  ung  rencontre  en  Daufiné  Montbrun  a  eu  du  meilleur 
contre  M.  de  Gorden;  et  que,  le  v^  du  présent ,  il  a  cuydé 
avoyr  ung  gros  tumulte  à  Paris  contre  les  Italiens.  Je  ne 
sçay  que  pourra  cella ,  ny  les  aultres  particullaritez  qu'il 
peut  avoyr  escriptes  davantage  ,  produyre  d(î  changement 
en  ceste  court  ;  tant  y  a  que  j'espère  qu'à  l'arryvée  de 
mon  successeur,  lequel  j'attendz  en  très  grande  dévotion , 
nous  retrouverons  la  dicte  Dame  ,  en  quelle  part  qu'elle 
soit,  tousjours  bien  persévérante  vers  Vostre  Majesté, 
sans  qu'elle  se  laysse  attirer  contre  voz  affères  qu'aultant 
qu'elle  ne  le  pourra  dénier  à  sa  religyon. 

Elle  est  sur  le  poinct  d'envoyer  visiter ,  par  ung  de  ses 
gentilshommes,  la  Royne  d'Escosse ,  avec  ung  présent, 
de  sa  part,  et  luy  fère  parler  de  vouloyr  elle  mesmes  fère 
la  despence  de  sa  table  ,  et  de  ses  serviteurs  domesticques, 
du  douayre  qu'elle  a  de  France.  Je  ne  sçay  comme  elles 
s'en  accorderont  ;  néantmoins  j'ay  grand  plésir  de  les  voyr 
mieulx  racoinctées  qu'elles  n'estoyent. 

Je  n'ay  nulle  nouvelle  d'Escosse,  depuis  le  partement 
de  M^  Quillegreu,  mais  j'attandz  de  brief,  le  retour  d'ung 
homme  qui  me  doibt  apporter  toutes  nouvelles  de  dellà  , 
et  je  ne  fauldray  tout  incontinent  de  les  vous  mander.  Et 
sur  ce,  etc.  Ce  xix*' jour  de  juillet  4575. 

CCCCLXir   DÉPESCHE 

—  du  xxiiii«  jour  de  juillet  1575. — 
(Envoyée  exprès  jusques  à  Calais  par  Jehan  Volet.) 

Demande  présentée  au  nom  d'Elisabeth  d'une  réparation  à  raison  des  prises 
faites  par  ceux  de  S'-Malo.  — Protestation  de  l'ambassadeur  que  la  ré- 
paration sera  accordée.  —  Prise  faite  par  les  Anglais  d'un  navire  français. 
—Voyage  de  M'  Quillegrey.  — Entrée  en  Ecosse  de  plusieurs  seigneurs  an- 
glais.—  Attaque  faite  contre  eux  par  les  Écossais,  —  Détails  sur  le  séjour 
d'Elisabeth  dans  la  maison  de  Leicester. 

Au  Roy. 

Sire,  le  xx^  de  ce  moys,  le  juge  de  Tadmiraulté  de 
ceste  ville  m'est  venu  communicquer  une  lettre,  que  la 
Royne ,  sa  Mestresse ,  luy  a  escripte ,  par  laquelle  elle  luy 
mande  de  me  signiffier  l'extrême  plaincte  que  aulcuns  de 
ses  marchands  luy  ont  faicte  contre  ceulx  de  S'  Malo,  qui 
les  ont  assaillys  en  mer,  et  les  ayant  combattus,  blessez  et 
meurtris,  les  ont  admenez,  eulx ,  leurs  vaysseaulx  et  mar- 
chandises, à  S*  Malo,  où  ne  leur  a  esté  uzé  d' aulcuns  ter- 
mes de  rayson,  ny  de  justice,  ains  procédé  contre  eulx 
comme  contre  ennemys,  prins  de  bonne  guerre.  De  quoy 
la  dicte  Dame  se  sent  très  griefvement  offancée,  ou  bien  de 
Vous,  Sire,  qui  n'avez  faict  sçavoyr  à  voz  subjectz  la 
confédération  qu'aviez  avec  elle,  ou  bien  d'eulx  qui,  la 
sachant,  ne  la  veulent  observer  ;  et  que  j'aye  à  remonstrer 
à  Yostre  Majesté  que  cella,  après  plusieurs  aultres  injures, 
ne  peut  demeurer  sans  réparation,  et  qu'il  est  expédient 
ou  que  Yostre  Majesté  la  luy  face  fère  par  ceulx  de  S' Malo, 
ou  que  ne  trouve  maulvais  qu'elle  la  preigne,  le  mieulx 
qu'elle  pourra,  sur  eulx. 

J'ay  respondu  au  dict  juge  que  j'estoys  marry,  et  sça- 

voys  que  Yostre  Majesté  le  seroit  bien  fort  de  quoy  cest  ac- 
cidant  estoit  advenu,  et  qu'il  ne  failloit  que  sa  Mestresse 
se  mît  en  peyne  de  la  réparation ,  car  vous  la  luy  feriez  fère 
sans  doubte ,  si  ceulx  de  S^  Malo  se  trouvoyent  en  coulpe, 
car  leur  aviez  bien  permis  d'armer  contre  ceulx  de  la  Ro- 
chelle, affin  d'assurer  la  navigation,  et  mesmes  de  se  re- 
vancher  d'aulcunes  prinses  et  violences  qu'ilz  leur  avoyent 
faictes,  sellon  que,  de  longtemps,  j'avoys  communicqué 
une  lettre  de  M'  de  Bouyllé  là  dessus  à  la  dicte  Dame, 
mais  non  de  passer  plus  avant  ;  en  quoy,  s'ilz  avoyent  ex- 
cédé la  permission  contre  quiconques  eût  paix  et  amityé 
avecques  vous ,  non  que  contre  les  Angloix ,  qui ,  oultre 
d'estre  amys,  estoyent  voz  confédérez,  que  vous  les  en 
chastîriez  bien  ;  et  que  desjà ,  ayant  eu  le  vent  de  ceste 
plaincte ,  je  vous  en  avoys  escript,  et  vous  en  escriproys , 
de  rechef,  sur  la  remonstrance  de  la  Royne,  sa  Mestresse, 
avec  le  plus  d'efficasse  que  je  pourroys,  pour  fère  avoyr  ray- 
son  et  restitution  aulx  dictz  Angloix. 

Le  dict  juge ,  se  contantant  assez  de  ma  responce,  m'a 
incontinant  introduyt  iceulx  marchandz  ,  et  les  patrons  des 
navyres  qui,  avec  beaucoup  d'exclamations ,  m'ont  bayllé 
leurs  plainctes  par  escript.  Et,  le  jour  d'après,  j'ay  receu 
la  dépesche  de  Vostre  Majesté  du  x^  du  présent ,  conte- 
nant une  aultre  plaincte  d'ung  navyre  françoys  qui  venoit 
de  Naples  ,  lequel  les  Angloix  ont  prins ,  et  l'ont  mené  en 
Irlande;  dont  je  n'en  agraveray  moins  à  la  dicte  Dame 
le  cas  pour  voz  subjectz  qu'elle  a  faict  à  vous  celluy  des 
siens;  et  me  comporteray  vers  elle  en  toutz  les  aultres 
poinctz  de  la  dépesche ,  sellon  que  Vostre  Majesté  me  le 
commande  ; 

Ayant  à  vous  dire ,  Sire ,  que ,  sur  ce  que  j'avoys  adverty 

voz  partisans,  en  Escosse,  de  l'allée  de  M*^  Quillegreu  par 
dellà ,  et  qu'ilz  l'observassent  de  bien  près,  car  je  sçavoys 
qu'on  avoit  envoyé  dix  mille  escuz  devant  luy,  à  Barwyc, 
pour  quelque  entreprinse,  il  est  advenu  que  le  dict  Quille- 
greu  a  temporisé ,  quelques  jours ,  au  dict  Barwic  ;  et 
ayant  là  receu  les  deniers ,  il  a  dépesché  ung  de  ses  gens 
en  Escosse.  Et  incontinent  le  filz  du  comte  de  Béfort,  avec 
d'aultres  gentilshommes  angloiz,  est  entré,  comme  par 
manière  d'esbat,  oultre  les  frontyères,  dans  le  pays;  et  a 
l'on  opinyon  que  c'estoit  pour  avoyr  la  personne  du  jeune 
Prince;  mais  j'entendz  que  quelques  Escossoys  luy  ont 
couru  sus,  et  à  sa  compagnye,  et  qu'ilz  l'ont  blessé,  et 
mené  pHsonnyer.  De  quoy  je  ne  sçay  qui  en  advien- 
dra ,  et  mettray  peyne  de  sçavoyr  mieulx  ce  qui  en  est, 
affin  de  le  vous  mander;  mais  je  vis  ordinayrement  en 
grand  peyne  des  choses  de  dellà ,  parce  qu'il  n'y  a  nul,  de 
vostre  part,  sur  les  lieux  pour  les  conduyre,  et  je  ne  les 
puis  bien  remédyer  d'icy  en  hors.  Et  sur  ce,  etc. 

Ce  xxiv«  jour  de  juillet  1575: 

A    LA    ROYNE. 

Madame ,  en  la  lettre  que  j'escriptz  présentement  au 
Roy,  vostre  filz ,  Vostre  Majesté  trouvera  tout  ce  qui  me 
occourt  de  luy  dire,  pour  ceste  heure,  des  choses  d'icy  ;  et, 
après  que  j'auray  veu  ce  qu'il  vous  a  pieu  à  toutz  deux  me 
mander  par  vostre  dépesché  du  x«  du  présent ,  laquelle  je 
viens  de  recevoyr,  et  que  j'auray  pourveu  au  plus  hasté  , 
je  vous  y  feray  plus  ample  responce.  Et  n'adjouxteray  à  la 
présente  sinon  ce  mot  de  la  continuation  du  progrès  de 
ceste  princesse  :  c'est  qu'elle  est  arryvée  le  neufvième  d'es- 

tui  cy  à  Quilingourt,  où  elle  a  esté  fort  hoiinorablement 
receue.  Et  le  comte  de  Lestre  l'a  logé,  elle  et  ses  dames, 
et  quatorze  comtes,  et  dix  sept  aultres  principaulx  milords, 
toutz  dans  son  chasteau ,  et  deflrayé  toute  la  court  à  cent 
soixante  platz  d'assiette,  l'espace  de  douze  jours,  et  des- 
pendu, entre  aultres  choses,  sèze  pièces  de  vin  et  qua- 
rante pièces  de  bierre  et  dix  beufs ,  chascung  jour,  avec 
une  si  grande  abondance  de  toutes  aultres  sortes  de  bons 
vivres  et  de  fruictz  et  confitures,  qu'on  s'en  est  esbahy;  et 
quatre  centz  serviteurs  habillez  à  neuf  de  livrées ,  oultre 
les  gentilzhommes,  vestus  de  velours  pour  servir;  et  les 
chasses  et  playsirs  des  champs,  et  puis  les  commédyes  et  les 
danses  au  logis,  ordonnées  si  à  propos  qu'on  n'a  veu,  de 
longtemps,  rien  de  plus  magnifique  en  ce  royaulme. 

Sur  quoy  l'on  faict  de  diverses  interprétations  ;  mais  je 
croy  que  c'est  pour  recognoistre  ung  octroy,  que  la  dicte 
Dame  luy  a  faict,  ceste  année ,  de  quelques  vaquanz,  qu'on 
estime  valoyr  plus  de  deux  centz  mille  escus.  Je  me  fusse 
trouvé  là,  ainsi  que  le  dict  sieur  comte  m'en  avoit  fort  pryé, 
mais  je  ne  me  suys  estimé  avoyr  assez  de  santé  pour  l'ozer 
employer,  sinon  là  où  l'exprès  service  de  Yoz  Maj estez  le 
requerra  ;  qui  vous  supplye  très  humblement,  Madame ,  à 
ceste  heure  que  M*^  de  Mauvissière  s'est  accommodé  de  ses 
affères,  et  qu'il  m'a  faict  estendre  ma  paciance  oultre  mon 
extrémité,  qu'il  vous  playse  ne  luy  comporter  plus  une 
seuUe  heure  de  dellay,  à  me  venir  soulager  et  relever.  Et 
sur  ce,  etc.  Ce  xxiv«  jour  de  juillet  1575. 

CCCCLXIir  DÉPESCHE 

—  du  premier  jour  d'aoust  1 575.— 

(Envoyée  exprès  à  Calais  par  la  voye  du  S' Acerbo.) 

Détails  de  la  querelle  survenue  sur  les  frontières  d'Ecosse.  —  État  des  arme- 
mens  faits  en  Angleterre.  —  Réclamations  réciproques  au  sujet  des  prises. 
— Instances  des  protestons  de  France  auprès  d'Elisabeth.  —  Sa  déclaration 
qu'elle  ne  peut  accorder  à  sir  Jacques  Fitz  Maurice  rien  de  plus  que  ce 
qu'elle  avait  fait  pour  lui  avant  sa  fuite. — Espoir  que  la  paix  sera  bientôt 
conclue.  —  Projet  attribué  au  prince  d'Orange  de  vouloir  pénétrer  en 
France.— Assurance  donnée  par  Leicester  qu'il  sera  désigné  pour  se  ren- 
dre auprès  du  roi  si  l'on  reprend  la  négociation  du  mariage. 

Au    Roy. 

Sire ,  le  différent,  dont  je  vous  ay  naguyères  escript, 
d'entre  les  Angloix  et  les  Escossoys,  est  advenu  de  ce 
que,  en  l'assemblée  et  convention  des  gardiens  des  deux 
frontyères,  ayant  les  Escossoys  demandé  qu'ung  gentil- 
homme des  leurs ,  qui  avoit  esté  admené  par  deçà ,  fût  là 
représanté  sellon  l'ordre  des  dictes  frontyères,  les  Angloix 
ont  respondu  qu'il  estoit  si  malade  qu'on  ne  l'y  avoit  peu 
admener,  et  de  cella  ont  exibé  incontinent  des  tesmoings, 
qui  l'ont  ainsy  affermé;  mais  interpellés  de  l'assurer  par 
sèrement,  et  y  ayant  faict  difficulté,  ilz  sont  venus  en 
grosses  parolles,  et  des  parolles  aulx  mains  et  aulx  armes  : 
dont  quatre  Angloix  ont  esté  tuez  sur  le  lieu  et  plusieurs 
blessez  ,  et  entre  aultres  le  filz  du  comte  de  Béfort ,  qu'on 
dict  estre  depuis  mort.  La  Royne  d'Angleterre  a  inconti- 
nent envoyé  milord  de  Housdon  sur  le  lieu,  affin  de 
pourvoyr,  le  mieulx  qu'il  lui  seroit  possible,  à  ce  désordre. 
Il  semble  qu'il  y  eût,  je  ne  sçay  quoy,  de  caché  là  des- 
soubz,  qu'aulcunspersonnaiges  d'honneur  deceste  court  ne 

sont  pas  raarrys  qu'il  ayt  esté  ainsy  descouvert,  à  la  con- 
fusion de  ceulx  qui  l'avoient  conseillé  et  de  ceulx  qui  le 
vouloyent  fère  exécuter. 

M^  Quillegreu  a  passé  oultre  jusques  à  Lislebourg.  J'es- 
père que  bientost  j'auray  quelque  relation  de  ce  qu'il  faict 
par  dellà.  L'on  dict  que  la  fille  de  la  comtesse  de  Mar,  la- 
quelle le  comte  de  Morthon  avoit  faicte  épouser  au  comte 
d'Angoux,  son  nepveu,  est  morte,  et  que  le  dict  Mor- 
thon pourchasse  de  le  remaryer  avec  une  fille  des  Amelthons. 

Quand  à  Testât  des  choses  d'icy,  la  Royne  d'Angle- 
terre est  encore  à  Quilingourt  ;  et  vous  puis  assurer.  Sire  , 
que  ces  cinq  grands  navyres  de  guerre ,  dont  l'on  vous  a 
parlé ,  ne  sont  poinct  dehors.  Il  est  vray  qu'il  s'en  appreste 
troys  pour  sortyr  bientost ,  et  dict  on  que  c'est  pour  aller 
contre  les  pirates  françoys  et  ilammantz  ,  qui  infestent  ceste 
mer  ;  mais  j'entendz  que  c'est  pour  se  pourvoyr  de  bonne 
heure  contre  les  souspeçons  ,  que  ceulx  cy  se  donnent ,  de 
l'armement  que  Vostre  Majesté  faict  fère  en  Normandye  et 
en  Bretaigne. 

J'ay  envoyé  représanter  la  plaincte  du  navyre  françoys  , 
nommé  le  Saulvtur^  qui  a  esté  prins  par  les  Angloix  en 
revenant  de  Naples,  à  la  dicte  Dame,  sellon  l'article  que 
m'en  avez  faict  en  une  lettre  du  x^  du  passé,  et  sellon 
une  relation  que  ceulx  de  S*  Malo  m'en  ont  envoyée, 
avec  la  justiffication  de  leurs  derniers  exploitz  qu'ilz 
ont  faict  sur  mer,  lesquels  je  ne  sçay  comme  je  les  pour- 
ray  fère  bien  prendre  à  ceulx  qui  s'en  pleignent  icy  fort 
amèrement.  J'estime,  Sire,  qu'il  est  expédient  de  fère 
voyr  cest  aflere  à  la  justice ,  affin  de  conserver  la  paix  et 
entretenir  le  commerce  d'entre  ces  deux  roy animes. 

Le  voïage  de  M*"   Henry  Cobhan  pour  Espaigne  avoit 
vr.  31 

esté  réfroidy,  mais  je  viens  de  sçavoyr  qu'il  s'effectuera 
bientost,  et  qu'on  l'a  honnoré  de  quelque  tiltre  affin  de 
luy  fère  tenir  meilleur  lieu  par  dellà.  J'entendz  que ,  le 
jour  de  la  Madeleyne ,  un  françoys ,  naguyères  party  de 
Basle,  est  arryvé  en  ceste  ville,  feignant  qu'il  y  venoit 
chercher  M'^  de  Méru ,  néantmoins  il  a  incontinent  passé 
oultre  vers  M""  de  Walsingam,  à  la  court.  Je  ne  sçay  qu'il  y 
praticquera  ,  et  croy  bien  qu'il  y  trouvera  assez  de  ceulx 
qui  vouldroyent  favoriser  la  guerre  en  vostre  royaulme  ;  mais 
j'espère  qu'il  n'impètrera,  pour  tout  cella,  ny  les  hommes,  ny 
les  vaysseaulx,  ny  tant  d'argent  de  ceste  princesse  comme  il 
voudroit;  laquelle  m'a  faict  prier,  touchant  ce  que  luy 
aviez  escript  pour  James  d'Esmont,dict  Fitz  Maurice,  que 
je  vous  veuille  mander  comme  elle ,  ayant  cy  devant  en- 
voyé au  gouverneur  de  la  province  où  il  a  commis  la  trahi- 
son contre  elle,  son  pardon,  et  n'ayant,  luy,  voulu  ny  dai- 
gné aller  vers  le  dict  gouverneur  pour  le  demander  et 
l'accepter,  elle  ne  peut ,  avec  son  honneur,  luy  en  concé- 
der ung  aultre ,  et  que  de  cella  elle  remect  à  Vostre  Ma- 
jesté d'en  estrejuge. 

Je  me  resjouys  infinyement  du  retour  du  S^  de  Misery 
et  de  l'acheminement  des  depputez.  Je  croy  qu'ilz  ne 
viennent  pas,  sans  apporter  une  modération  de  leurs  pre- 
mières demandes ,  et  sans  ung  suffisant  pouvoir  d'accepter 
les  bonnes  responces  que  Vostre  Majesté  leur  a  desjà  faic- 
tes ,  ou  bien  celles ,  si  besoing  est ,  que  voudrez  encores 
leur  fère.  Et  depuis  deux  jours,  est  arryvé,  icy,  ung  de 
la  Rochelle ,  qui  assure  avoyr  veu  partyr  les  S^*  de  Miram- 
beau  et  de  Dessous  pour  aller  rencontrer  les  aultres  dep- 
putés ,  portans  bonne  instruction  de  ceulx  de  ce  quartier  là 
à  la  paix.  Néantmoins  il  court,  icy,  ungbruict  sourd  que, 

en  Ollande ,  a  esté  mis  en  dellibération ,  touchant  la  guerre 
(le  vostre  royaulme ,  que,  si  le  prince  d'Orange  veut  en- 
treprendre d'y  marcher  en  faveur  des  eslevez ,  et  passer  en 
armes  par  le  Brabant,  Aynaut  et  Artoys ,  affin  d'eslever 
ces  peuples  là ,  que  iceulx  de  Ollande  le  secourront  de  deux 
centz  mille  florins  contantz  ;  mais  parce  que  Vostre  Majesté 
doibt  avoyr  notice  de  cella,  s'il  est  vray,  par  une  plus  seure 
voye  que  la  mienne,  je  n'en  toucheray,  icy,  davantage. 
Sur  ce,  etc.  Ce  4*=' jourd'aoust  1575. 

A    LA    ROYINE. 

Madame,  estimant  qu'il  n'y  a  poinct  de  mal  que  ceulx  cy 
soyent  détenus  en  quelque  suspens  de  ne  pouvoir ,  du  pre- 
mier coup,  descouvrir  le  fonds  de  l'intention  de  Yoz  Ma- 
jestezTrès  Chrestiennes  touchant  le  propos  qu'ilz  m'ont  na- 
guyères  renouvelle,  je  leur  allègue  tousjours  quelque  occa- 
sion du  juste  retardement  de  vostre  responce;  qui  seray  bien 
ayse  que  je  ne  soys  pressé  de  ne  leur  en  dire  rien  davantage 
jusques  à  ce  que  Voz  Majestez  m'ayent  ung  peu  plus  expres- 
sément respondu  aux  particullaritez  que  je  leur  en  ay  depuis 
escripte,  du  xiij*'  du  passé,  et  mesmement  sur  ce  que  le  comte 
de  Lestre  m'a  fort  considérément  dict  que,  s'il  venoit  aul- 
cune  bonne  response  de  dellà  pour  le  dict  propos,  il  n'estoit 
pas  hors  d'espérance  qu'il  ne  fût  celluy  qui  iroyt  apporter 
la  jarretyère  au  Roy,  vostre  filz.  Et  cependant  je  ne  veulx 
obmettre ,  Madame ,  de  très  humblement  vous  remercyer 
pour  la  tant  expresse  déclaration ,  qu'il  vous  a  pieu  me  fère, 
du  contantement  que  Voz  Majestez  ont  de  mon  service ,  et 
de  l'assurance  que  me  dormez  de  la  venue  de  mon  suc- 
cesseur, et  de  me  fère  avoyr  quelque  récompense  :  qui  sont 
troys  choses  que  Vostre  Majesté  adaptera  à  la  nécessité 

51. 

d'ung  gentilhomme  qui  en  a  plus  de  besoing  que  nul  aul- 
tre  qu'ayez  jamays  employé  au  service  du  Roy  ny  au  vostre, 
et  qui,  sans  me  confier  par  trop  de  mes  mérites  passez, 
désire  encores  de  le  mériter  davantage  par  nouveaulx  ser- 
vices que  j'essayeray  de  vous  fère  à  toutz  deux  ,  les  meil- 
leurs et  avec  le  plus  de  soing  et  de  dilligence  que  mon  aage 
et  ma  santé  le  pourront  porter,  et  tousjours  avec  une  sin- 
gullière  fidellité  :  et  par  exprès,  Madame,  j'auray  à  jamays, 
pour  l'effet  que  me  ferez  sentir  de  ces  troys  choses  que  j'ay 
dict  cy  dessus ,  une  immortelle  obligation  à  Vostre  Ma- 
jesté. Et  sur  ce,  etc.  Ce  1^"^  jour  d'aoust  1575. 


CCCCLXIV  DEPESOHE 

—  du  vi«jour  d'aoust  1575. — 
{Eyivoyée  exprès  jusques  à  Calais  par  la  voye  du  S"  Acerbo.) 

Communication  confidentielle,  faite  par  l'un  des  seigneurs  du  conseil  à  l'am- 
bassadeur, de  la  bonne  disposition  d'Elisabeth  au  sujet  de  son  mariage  avec 
le  duc  d'Alençon.  —  Nécessité  de  faire  une  nouvelle  proposition  de  l'en- 
trevue, si  le  roi  désire  que  ce  mariage  s'effectue.  — Résolution  prise  en  An- 
gleterre d'attendre  une  réponse  du  roi  à  cet  égard ,  avant  de  désigner  le 
seigneur  qui  portera  au  roi  l'ordre  de  la  Jarretière. 

Au  Roy. 

Sire,  par  la  dépesche  que  je  vous  ay  faicte,  du  premier 
du  présent,  j'ay  réytéré  en  la  lettre  de  la  Royne,  vostre 
mère,  à  ce  que,  du  tréziesme  auparavant,  je  vous  avoys 
escript,  comme  le  comte  de  Lestre  m'avoit  ouvertement 
déclaré  que,  s'il  venoit  quelque  bonne  nouvelle  de  France, 
sur  la  reprinse  du  bon  propos  de  sa  Mestresse ,  qu'il  espé- 
roit  estre  celluy  qui  vous  yroit  apporter  la  jarretyère.  Sur 
quoy  attandant  qu'il  vous  playse  me  mander  ce  que  j'au- 

ray  à  luy  respondre ,  je  ne  m'advance  pas  de  rendre  enco- 
res  l'autre  responce  que  m'avez  mandée  du  x^  auparavant, 
touchant  le  principal  du  dict  propos,  parce  qu'il  semble  que 
voz  présentz  affères  ne  perdent  rien  de  laysser  cella  en 
quelque  suspens,  et  aussy  que  l'on  ne  me  presse  beaucoup 
d'y  respondre.  Néantmoins  ung  des  premiers  et  fort  prin- 
cipal personnage  de  ce  royaulme  m'a  secrettement  adverty 
que  la  Royne,  sa  Mestresse,  ayant  ung  jour,  àQuilingourt, 
faict  appeller  en  sa  chambre  ceulx  de  son  conseil  pour,  en- 
tre autres  choses,  fère  l'élection  de  celluy  qui  vous  appor- 
teroit  la  dicte  jarretyère,  elle  et  eulx,  par  occasion,  là  des- 
sus ,  avoyent  ramené  en  mémoyre  Testât  de  tout  l'autre 
principal  propos ,  et  que  la  matière  en  avoit  esté  si  avant 
débatue  qu'on  avoit  jugé  expédient  de  ne  nommer  encores 
pas  ung  pour  ceste  légation ,  jusques  à  ce  qu'on  eût  ung 
peu  mieulx  cognu  de  quelle  intention  Vostre  Majesté  se- 
roit  vers  le  dict  bon  propos ,  affin  que ,  sellon  cella ,  elle 
peut,  de  plusieurs  seigneurs  de  sa  court,  eslyre  lors  celluy 
qu'ilz  estimeroyent  le  plus  propre  pour  bien  négocyer  cest 
affère;  et  qu'il  me  vouloitbien  dire  qu'il  avoit  fort  profon- 
dément sondé  le  cueur  de  sa  Mestresse  en  cest  endroict , 
et  qu'il  trouvoit,  en  somme  : 

Qu'elle  ne  sçavoit  à  quoy  bonnement  se  tenir  de  l'in- 
tention de  Y  ostre  Majesté;  car,  parce  qu'elle  m'avoit  tous- 
jours  cognu  d'une  prompte  et  grande  affection  à  l'entretè- 
nement  de  vostre  mutuelle  amityé,  et  à  vouloyr,  tout  ainsy 
que  Voz  Majestez  estoyent  unis  par  la  ligue ,  vous  unyr 
encores  davantage  par  alliance;  et  que,  toutes  les  foys  que 
le  feu  Roy,  vostre  frère,  m'en  avoit  commandé  quelque 
chose ,  je  la  luy  avoys  non  seulement  fort  volontiers  com- 
municquée ,  mais  luy  avoys  tousjours  admené  beaucoup  de 

raysons  pour  l'y  persuader,  voyant,  à  ceste  heure,  que  je 
ne  monstroys  plus  nulle  challeur  en  cella ,  elle  creignoit 
que  Vostre  Majesté  n'en  y  eût  poinct  aussy;  néantmoins 
qu'elle  vouloit  croyre  fermement  que  le  feu  Roy,  et  la 
Royne,  sa  mère ,  avoient  jusques  icy,  ainsy  que  je  l'avoys 
tousjours  assuré ,  procédé  d'une  fort  droicte  intention  à 
vouloir,  avec  leur  honneur  et  dignité ,  fère  tout  ce  qu'ilz 
pourroyent  pour  conduyre  l'affère  à  bonne  fin,  et  qu'ilz 
avoient  demandé  ung  saufconduict  pour  l'entreveue,  lequel 
elle  leur  avoit  une  foys  accordé,  et  depuis  n'en  avoit  ja- 
mays  faict  de  refus;  dont  restoit  maintenant  en  Vostre 
Majesté  d'y  procéder  sellon  ces  dernières  erres,  sinon  que, 
pour  aulcuns  respectz  et  accidantz,  il  vous  fût  survenue 
nouvelle  occasion  de  ne  le  vouloyr  poinct  ; 

Et  que  c'estoit  tout  ce  qu'il  avoit  peu  tirer  de  la  dicte 
Dame,  par  où  je  pouvois  voyr  qu'elle  estimoit  avoyr  bien 
accomply,  de  son  costé,  ce  qui  touchoit  à  cella,  et  qu'elle 
attandoit ,  à  ceste  heure ,  comme  vous  entendiez  d'y  che- 
miner, du  vostre  ;  et  que ,  là  dessus ,  il  me  vouloit  privée- 
ment  déclarer  son  opinyon,  qui  estoit  :  que,  sans  remémo- 
rer l'amplitude  de  Testât  ny  les  excellantes  grâces  de  sa 
Mestresse,  qui  estoyent  choses  notoyres,  ny  la  cognoissance 
que  Vostre  Majesté  et  la  Royne ,  vostre  mère ,  aviez  que 
celluy  qui  se  vouloit  rendre  possesseur  d'une  telle  princesse, 
et  posséder  avec  elle  toute  sa  grandeur,  la  debvoit ,  avec 
beaucoup  de  soiug  et  avec  beaucoup  de  respectz ,  très  dil- 
ligemment  poursuy vre ,  il  jugeoit  nécessayre ,  puisque  le 
poinct  de  l'affère  estoit  maintenant  tout  en  vostre  main, 
si  d'avanture  je  pensoys  que  Vostre  Majesté  y  eût  encores 
de  l'affection,  que  tout  promptement  je  vous  escripvisse 
de  demander  encores  l'entreveue,  comme  chose  avec  la- 

quelle  le  bon  eiïaict  s'en  pourroit  facillement  ensuyvre, 
et  sans  laquelle  jamays  ne  s'ensuyvroit;  et  que,  sellon  la 
dilligence  que  je  vous  ferois  mettre  en  cella ,  se  pourroit 
cognoistre  s'il  restoit  de  la  disposition,  ou  non,  de  vostre 
costé  5  car  la  prolongation  ne  servoit  que  de  confirmer  aulx 
ennemys  les  argumentz  qu'ilz  faisoient  contre  ce  propos, 
et  de  mettre  les  amys  en  quelque  double  de  vostre  sincé- 
rité; et  confessoit  estre  l'ung  de  ceulx  qui  avoient  con- 
sulté la  dicte  Dame  de  ne  nommer  poinct  le  personnage 
qu'elle  vouloit  envoyer  en  France  jusques  à  ce  qu'elle  sceût 
playnement  le  cueur  de  Vostre  Majesté,  affin  de  fère  allors 
plus  seureraent  l'élection;  car  jugeoit  n' estre  aulcunement 
raysonnable  qu  elle  Ht  partyr  ung  qui  seroit  pour  résouldre 
cest  affère ,  sinon  à  bien  bonnes  enseignes  ;  et ,  si  elle  per- 
doit  la  présente  occasion  de  la  jarretyère,  elle  n'espéroit, 
de  longtemps,  d'en  recouvrer  une  aultre  si  honnorable,  ny 
qui  peut  estre  si  à  propos  ;  et  que ,  quand  luy  et  ceulx  qui , 
comme  luy,  avoient  grande  dévotion  à  cest  affère,  pour- 
roient  avoyr  quelque  cognoissance  de  la  vraye  et  certayne 
intention  de  Vostre  Majesté,  je  ne  fisse  nul  doubte  qu'ilz 
n'y  employassent  lors  tous  les  bons  moyens  et  addresses  qui 
s'y  pourroient  désirer  ;  me  priant  d'uzer  bien  secrettement 
et  avec  discrétion ,  de  cestuy  sien  conseil ,  qui  estoit  sans 
le  sceu  de  nul  aultre  de  la  compagnye  ;  et  qu'il  avoit  congé 
d'aller  estre  quelques  jours  en  sa  maison,  mais  qu'il  seroit 
tout  à  temps  de  retour  à  la  court  pour  servir,  aultant  qu'il 
luy  seroit  possible,  en  cest  endroict. 

Voilà,  Sire,  la  substance  et  les  propres  termes ,  enbrief, 
de  tout  ce  qu'il  m'a  plus  au  long  escript;  qui  ay  retenu  l'o- 
riginal de  sa  lettre  devers  moy ,  et  ne  luy  ay  poinct  faict  de 
responce.  Mesmes  j'avoys  une  foys  dellibéré  de  n'en  rien 

mander  à  Vostre  Majesté,  parce  que  celle  vostre  aultre  res- 
ponce ,  du  x*^  du  passé ,  sembloit  assez  y  satisfère  ;  mais  il 
ne  faut  rien  tayre  à  son  prince ,  comme  je  ne  luy  ay  jamais 
faict,  ny  suis  pour  jamays  le  fère.  Sur  ce,  etc. 

Ce  vj^  jour  d'aoust  4575. 

A    LA   Roy  NE. 

Madame,  ceste  dépesche,  que  je  fay  présentement  à  Yoz 
Maj estez,  est  pour  leur  fère  entendre  le  contenu  d'une  lettre 
qu'ung  des  premiers  et  principaulx  milords  de  ce  royaulme 
m'a  escripte,  à  laquelle  je  ne  luy  ay  rien  respondu,  et  si,  ay 
esté  en  doubte  si  je  la  debvoys  entièrement  réserver  se- 
crette  devers  moy ,  affin  de  ne  remuer  rien  plus  en  ung 
affère  qui  a  esté  plusieurs  foys  en  vain  essayé ,  et  lequel 
je  ne  sçay  comme,  à  présent,  il  est  agréable  de  vostre  cosié. 
Mais  considérant  qu'il  fault  révéler  toutes  choses  à  Yoz 
Majestez,  et  elles,  puis  après,  en  ordonneront  comme  il 
leur  plerra,  et  que  d'ailleurs,  le  personnage  qui  m'a  es- 
cript  est  de  tel  poix  et  gravité,  et  si  retenu,  qu'il  ne  dict 
rien  à  la  volée  ny  sans  bon  fondement ,  j'ay  enfin  prins  ceste 
résolution  qu'il  ne  vous  en  seroit  rien  dissimulé.  Et  seule- 
ment je  me  suis  abstenu  de  vous  y  adjouxter  rien  de  mon 
adviz  parce  que  Vostre  Majesté  void  tout  à  cler  ce  qui  est 
de  dellà ,  et  juge  mieulx  de  ce  qui  est  icy  que  je  ne  sçau- 
roys  fère  ;  et  ne  diray  que  ce  mot  que  ceulx  cy  tempori- 
zeront  indubitablement  d'envoyer  l'ordre  jusques  à  ce  qu'ilz 
pourront  avoyr  eu  quelque  notice  de  l'intention  de  Voz 
Majestez  en  cest  endroict.  Et  sur  ce ,  etc. 

Ce  Vf  jour  d'aoust  i575. 

CCCCLXV"  DÉPESCHE 

—  du  XIII»  jour  d'aoust  1575. — 
{Envoyée  exprès  jusques  à  Calais  par  la  voye  du  S""  Acerbo.) 

Nouveaux  armemens  faits  en  Angleterre.  —  Prochain  départ  de  sir  Henri  Sid- 
ney  pour  l'Irlande.  —  Temporisation  de  M'  Quillegrey  à  Barwich.— Maladie 
de  sir  Henri  Coban.  —  Exécution  à  Londres  de  plusieurs  Hollandais  brûlés 
vifs  pour  cause  d'hérésie.  — Méfiance  que  doivent  inspirer  les  nouveaux 
préparatifs  des  Anglais  ,  et  un  envoi  d'argent  fait  par  Elisabeth  en  Alle- 
magne. 

Au  Roy. 

Sire ,  ayant  sceu  que  l'aclmyral  d'Angleterre  et  le  gar- 
dien des  cinq  portz ,  avec  les  principaulx  officiers  de  la  ma- 
rine, s'estoyent  assemblés,  la  sepmayne  passée,  à  Ro- 
chester ,  où  sont  les  grands  navyres  de  ceste  princesse , 
comme  pour  y  ordonner  d'ung  armement  à  fère  quelque 
entreprinse,  j'ay  envoyé  sçavoyr  ce  qui  en  estoit;  et  m'a 
l'on  rapporté  qu'on  y  avoit  commandé  de  mettre  prompte- 
ment  huict  des  grands  navyres  en  estât  pour  estre  prestz 
de  sortir  dans  dix  jours ,  toutes  les  foys  que  le  commande- 
ment en  seroit  venu;  mais  qu'on  n'avoit  encores  rien  or- 
donné de  l'advytayllement,  et  que  seulement  le  dict  admirai, 
estant  au  dict  lieu,  avoit  envoyé  surprendre,  en  l'embou- 
chure de  la  Tamise,  deux  vaysseaulx,  où  y  avoit  sept 
ou  huict  gentilhommes  de  bonne  qualité  ,  angloix ,  qui  pen- 
soient  se  desrober  de  ce  pays ,  lesquelz  il  a  ramenez  et  sont 
réservez  soubz  quelque  garde;  et  qu'il  s'apprestoit  bien  en- 
vyron  vingt  quatre  ou  vingt  cinq  vaysseaulx,  en  demy 
équippage  de  guerre ,  dans  ceste  rivyère ,  par  des  particul- 
liers,  qui  disoyent  vouloir  aller,  les  ungs  en  Hespaigne, 
les  aultres  en  Portugal ,  et  les  aultres  en  Barbarye ,  pour 

l'aict  de  marchandise  ;  dont  nous  verrons,  de  jour  à  Taul- 
tre ,  ce  qui  s'en  fera.  11  semble  que,  de  ceste  année,  il  n'y 
a  pas  grande  flotte  pour  les  vins  à  Bourdeaulx ,  parce  que 
ceste  princesse  a  très  rigoureusement  deffendu  qu'on  ne 
puisse  vendre  ny  achapter  en  Angleterre,  toutz  frays  et 
subsides  payez,  plus  haut  de  dix  livres  d'esterling  la  tonne 
de  vin ,  qui  sont  cent  livres  tournoys ,  là  où ,  à  présent ,  il 
se  vent  bien  au  double. 

Le  sire  Henry  Sidney  s'en  va,  du  premier  jour ,  passer 
en  Irlande ,  où  l'on  pense  qu'il  y  réduyra  les  choses ,  et 
qu'il  remettra  facillement  tout  le  pays  en  l'obéyssance  de 
ceste  couronne,  et  le  comte  d'Essex  s'en  retournera. 

M^  Quillegreu  a  temporisé ,  plus  longtemps  qu'on  ne 
m'avoit  dict,  à  Barwic,  à  cause  de  ce  désordre  naguyères 
survenu  entre  les  gardiens  des  deux  frontyères ,  et  s'il  n'en 
est  party  depuis  dix  jours,  il  y  est  encores.  La  Royne 
d'Escosse  se  porte  bien  et  cuydoyent  aulcuns  que  la  Royne 
d'Angleterre,  sa  cousine,  s'estant  approchée  à  une  jour- 
née et  demye  d'elle,  la  deût  voyr;  mais  j'entendz  que 
seulement  elle  l'a  envoyée  visiter.  M^  Henry  Cobhan  ,  en 
attandant ,  icy ,  sa  dépesche  pour  Espaigne  ,  est  tombé 
malade;  néantmoins  il  espère  partyr,  aussytost  qu'il  se 
portera  ung  peu  bien,  et  dellibère  de  fère  son  chemin 
par  France. 

L'on  abrullé,  ces  jours  passez,  en  ceste  ville,  aulcuns 
Ollandoys  pour  cause  d'hérésye,  parce  qu'ilz  ne  se  sont 
voulus  desdire,  soubstenans,  entre  aultres  erreurs,  qu'il 
n'estoit  loysible  aulx  Chrestiens  d'exercer  magistrat. 

Je  ne  veulx  pas ,  Sire ,  après  tant  de  bonnes  parolles  et 
de  bonnes  démonstrations  que  j'ay  naguyères  eues  de  ceste 
princesse  et  des  siens ,  sur  la  continuation  de  la  ligue ,  les 

souspeçonuer  légèrement  ;  néantmoins  ayant  sceu  que,  de 
trente  mille  livres  d'esterling,  que  la  dicte  Dame  a  dernyè- 
renàent  empruntés  de  ceulx  de  Londres ,  en  ayant  receu 
contant  vingt  mille,  et  icelles  ordonnées  pour  la  guerre 
d'Irlande,  je  crains  que  des  aultres  dix  mille,  lesquelz  elle 
a  envoyé  remettre  en  Hambourg,  que,  si  elles  ne  sont  dis- 
tribuées aulx  pensionnayres  qu'elle  a  en  Allemaigne ,  ou 
bien  employées  en  l'acquit  de  quelque  vieulx  partis  qu'elle 
doibt  encores  par  dellà,  qu'elles  ne  soyent  convertyes  à  fère 
une  levée  de  reytres  en  faveur  des  eslevez  de  vostre 
royaulme  ;  et  que  ceste  somme  soit  celle  partye  de  deniers 
qu'on  dict  qu'elle  est  obligée  de  contribuer  en  la  ligue  des 
princes  protestantz  pour  la  deffance  de  leur  religyon,  selloii 
qu'on  m'a  assuré  qu'il  est  convenu,  par  articles  exprès, 
avec  les  dictz  princes  protestantz  que ,  toutes  les  foys  et 
pour  aultant  de  vingt  mille  escus  qu'on  leur  pourra  fère 
fournir  en  deniers  contantz  ,  ilz  seront  tenus,  dans  certains 
jours  après,  de  fère  marcher  autant  de  troys  mille  reytres 
ou  en  France  ou  en  Flandres,  là  où  le  besoing  en  sera 
cognu  plus  grand  ;  dont  Vostre  Majesté  pourra ,  par  quel- 
qu'ung  de  ses  serviteurs  en  Allemaigne ,  fère  observer 
cella. 

Je  ne  puis  vériffyer  que  M""  de  Méru  ayt  emporté  plus 
grande  somme  de  ceste  court  que  les  douze  centz  ange- 
lotz  que  cette  princesse  luy  a  donnez  5  et  encores  m'a  l'on 
dict  que  le  présent ,  à  la  fin  ,  a  esté  restreinct  à  six  centz 
angelotz. 

Je  parachevoys  cest  article  quand  la  dépesche  de  Vostre 
Majesté,  du  xxix^  du  passé,  est  arryvée,  de  laquelle  j'uze- 
ray  en  la  façon  qu'il  vous  plaist  me  le  commander ,  la 
première   foys  que  j'iray  retrouver  ceste   princesse;  et 

incontinent  après,  je  vous  manderay  ce  qu'elle  m'y  aura 
respondu.  Sur  ce,  etc.  Ce  xiij^  jour  d'aoust  1575. 


CCCCLXVr  DEPESCHE 

—  du  xx«  jour  d'aoust  1 575. — 
(Envoyée  exprès  jusques  à  Calais  par  la  voye  du  S"  Acerbo.) 

Arrivée  de  M'  de  Mauvissière  en  Angleterre. — Refus  du  roi  d'accepter  les 
offres  faites  par  le  capitaine  Bathe  d'une  entreprise  contre  l'Angleterre.  — 
Préparatifs  des  Anglais  pour  se  tenir  prêts  à  une  expédition.  —  Réclama- 
tions réciproques  à  raison  des  prises.  — Sollicitations  de  l'ambassadeur  afin 
qu'il  lui  soit  envoyé  de  l'argent.  — Mission  qui  lui  est  donnée  de  se  rendre 
auprès  de  Marie  Stuart  et  de  passer  en  Ecosse. 

Au  Roy. 

Sire  ,  parce  qu'il  y  a  huict  jours  que  je  ne  fay,  d'heure 
à  aultre,  que  regarder  si  M'^  de  Mauvissyère  arryvera,  pour 
le  conduyre  incontinent  devers  laRoyne  d'Angleterre,  la- 
quelle est  encores  bien  loing  en  son  progrès,  je  temporise 
d'aller  parler  à  elle  du  contenu  de  la  dépesche  de  Vostre 
Majesté,  du  xxix^  du  passé,  jusques  à  ce  qu'il  soit  icy,  affin 
de  fère  de  tout  ung  ;  mais  venant  de  sçavoyr  par  le  S'^  de 
Vassal ,  lequel  ne  faict  que  d'arryver,  que  le  dict  S"^  de 
Mauvissyère  est  desjà  en  Angleterre ,  de  quoy  je  loue  Dieu 
de  bon  cueur,  j'espère  que,  dans  ung  jour  ou  deux,  nous 
yrons  toutz  deux  trouver  la  dicte  Dame. 

Cepandant  je  ne  puis  sinon  bien  fort  approuver  ce  que 
la  Royne,  vostre  mère,  a  prudemment  advysé  de  rejetter 
les  offres  du  cappitayne  Bathe  comme  malhonnestes ,  et 
louer  infinyement  vostre  vertu  de  les  avoyr  de  mesmes  mes- 
prisées;  car  c'est  sellon  que  voz  promesses  et  l'obhgation 
de  vostre  foy  et  de  vostre  sèrement  le  requièrent ,  et  je 
meltray  peyne  de  fère  voyr  à  ceste  princesse  combien  ces 

deux  honnorables  actes ,  que  luy  avez  uzé  touchant  le  sire 
James  Fitz  Maurice  et  cestuicy,  méritent  qu'elle  s'acquite  de 
mesmes  honnorablement  vers  Yostre  Majesté.  Et  vous 
diray,  Sire,  que  j'ay  opinyon  qu'il  y  avoit  de  l'artiffice 
beaucoup  ez  offres  du  dict  Bathe  ,  et  qu'il  cherchoit  comme 
il  pourroit  trouver  le  moyen  de  provoquer  sa  Mestresse  con- 
tre vous,  et  non  pas  comme  il  pourroit  nuyre  à  elle,  sellon 
qu'il  y  en  a  assez ,  en  ceste  court,  qui  luy  en  pouvoient 
avoyr  bayllé  l'instruction  5  car,  après  s'estre  eschappé  des 
mains  du  grand  commandeur  de  Castille ,  qui  l' avoit  détenu 
dix  huict  moys  en  prison ,  à  cause  qu'il  le  souspeçonnoit 
d'estre  passé  en  Flandres  pour  tuer ,  de  guet  à  pens ,  le 
comte  de  Vesmerland  ,  aussytost  qu'il  a  esté  de  retour  par 
deçà,  l'on  l'a  receu  et  favorizé  en  ceste  court,  et  ceulx 
qui  manyent  les  affères  ont  persuadé  à  ceste  princesse  de 
luy  ordonner  une  pencion  de  deux  centz  escuz,  l'an,  pour 
toute  sa  vye  ,  et  il  ne  venoit  que  de  recepvoyr  ce  bienfaict 
d'elle  quand  il  est  passé  en  France ,  avec  ce  ,  que  je  ne 
pense  poinct  qu'il  ayt  eu  communicquation  avec  le  comte 
de  Quildar,  car  l'on  l'observe  de  trop  près,  ny  le  dict  comte 
ne  se  fût  jamays  commis  à  luy,  car  il  n'est  nullement  lé- 
ger. Mais ,  quand  au  cappitayne  Morguen  ,  de  tant  que  son 
offre  ne  tend  à  rien  qui  soit  contre  sa  Mestresse  ny  contre 
son  pays ,  ains  d'exécuter  quelque  entreprinse  qu'il  dict 
estre  d'importance  ,  et  laquelle  il  estime  pouvoir  conduvre 
à  bon  effect  pour  le  service  de  Vostre  Majesté  contre 
ceulx  de  la  Rochelle  et  les  eslevez  de  vostre  royaulme , 
elle  semble  avoyr  plus  d'apparance  que  l'autre. 

ÎNéantmoins  luy  et  les  autres  cappitaynes  angloix ,  qui 
sont  icy,  sont  à  présent  retenus  pour  la  guerre  d'Irlande  , 
de  peur  que  le  dict  sire  James  Fitz  Maurice  n'y  repasse 

pour  y  brouyller  les  affères.  Et  puis  il  semble  qu'eiicor  que 
ceste  princesse  et  les  siens  ne  monstrent  pas  qu'ilz  soyent 
beaucoup  oflancez  de  ce  que  les  Escossoys  ont  faict  en 
l'assemblée  des  gardiens  de  la  frontyère  du  North ,  ilz  en 
réservent  néantmoins  une  vengeance  dans  le  cueur  contre 
eulx,  et  si,  ont  quelque  opinyon  qu'ilz  ayent  esté  meus  à 
uzer  de  ceste  audace  par  quelque  conseil  de  France  ;  ce  qui 
faict  qu'ilz  caressent  davantage  leurs  cappitaynes  et  leurs 
soldatz,  estimantz  qu'ilz  en  auront  bientost  à  fère.  Et  de- 
puis troys  jours,  ilz  ont  faict  sortir  troys  grands  navyres  de 
guerre,  de  ceulx  que  je  vous  ay  mandé  qu'on apprestoit, 
et  ont  envoyé  revisiter  les  fortz  qui  sont  le  long  de  la  coste 
d'Ouest,  qui  regarde  la  France,  affin  de  les  mettre  prompte- 
ment  en  deffance,  et  les  garnyr  d'artilleryeet  de  monitions 
et  de  gens  de  guerre,  ung  peu  mieulx  que  de  l'ordinayre  , 
sur  quelque  souspeçon  qu'ilz  ont  que  ce,  que  Vostre  Ma- 
jesté a  commandé  d'armer  des  vaysseaulx  par  dellà  pour 
assurer  la  mer  contre  les  pirates ,  ayt  quelque  aultre  chose 
de  caché  là  dessoubz;  de  quoy  je  les  mettray  bien  hors  de 
peyne  sur  l'assurance  de  l'amityé  que  leur  avez  jurée,  si, 
d'avanture,  ilz  daignent  m'en  parler. 

M'^  de  Walsingam  me  vient  d'escripre,  du  xiij^  de  ce 
moys,  que  je  vueille  refraischirà  Vostre  Majesté  la  plaincte 
des  marchandz  de  Londres  contre  les  habitans  de  S*  Malo, 
parce  que  la  Royne  ,  sa  Mestresse ,  en  est  pressée  ;  et  que, 
quand  à  la  plaincte  du  sire  Lacheroy,  de  Roan,  de  laquelle 
Vostre  Majesté  m'a  naguyères  escript ,  il  me  mande  que  la 
dicte  Dame  a  commandé  à  son  ambassadeur  par  dellà  d'y 
regarder,  et  d'en  accommoder  l'affère  sellon  que,  par  les 
preuves  et  vériffications  du  procez ,  il  cognoistra  qu'il  se 
debvra  fère. 

Au  surplus,  Sire,  je  reste  le  plus  confus  gentilhomme 
de  toutz  ceulx  qui  sont  à  vostre  service  pour  n'avoyr  receu, 
par  le  S'  de  Vassal ,  aulcune  provision  d'ung  seul  denier 
de  Vostre  Majesté,  pour  me  désangager  d'icy,  qui  suis  en 
danger  d'y  souffrir  une  très  grande  honte  au  préjudice  de 
la  réputation  de  voz  alTères,  par  la  rigueur  que  justement 
m'uzeront,  à  ceste  heure,  ceulx  à  qui  je  doibs;  qui  vous 
supplye  très  humblement.  Sire,  y  vouloir  pourvoyr,  et 
avec  ce  qui  en  peut  toucher  à  la  dignité  de  vostre  service, 
avoyr  compassion  de  l'extrême  nécessité  de  vostre  servi- 
teur. 

Je  feray  bien  tout  ce  qu'il  me  sera  possible  pour  avoyr 
la  permission  d'aller  visiter  la  Royne  d'Escosse  et  Mon- 
sieur le  Prince,  son  filz,  de  la  part  de  Vostre  Majesté,  et 
vous  y  feray  tout  le  service  qu'il  vous  plaist  me  comman- 
der, sans  y  espargner  ma  santé  ny  mesmes  ma  vye,  s'il  est 
besoing  ;  mais  il  n'est  pas  possible  que ,  sans  qu'il  vous 
playse  me  fère  envoyer  de  l'argent,  je  puisse  frayer  au 
voïage.  Et  sur  ce,  etc.  Ce  xx^  jour  d'aoust  1575. 


CCCCLXVir  DEPESCHE 

—  du  XX vu»  jour  d'aoust  1 575.  — 

(Envoyée  ej^près  jusques  à  Callays  par  la  voye  du  S'  Acerbo.) 

Nouvelle  répandue  à  Londres  de  l'entrée  en  France  du  prince  de  Condé 
avec  une  armée.  —  Secours  d'argent  donné  aux  protestans  de  France  et 
d'Allemagne  par  les  églises  d'Angleterre.  —  Incursion  des  Anglais  sur  les 
frontières  d'Ecosse. — Craintes  pour  Marie  Stuart. 

Au  Roy. 
Sire ,  depuis  huict  ou  dix  jours  en  çà,  la  Royne  d'An- 
gleterre n'a  poinct  arresté  en  lieu  de  séjour,  où  nous  ayons 

peu  avoyr  accez  à  elle,  et  n'en  y  aurons  jusques  à  mardy  pro- 
chain, trentiesme  de  ce  moys,  que  nous  l'yrons  trouver  à 
Wodstok,  à  cinquante  mille  d'icy,  où  j'espère  qu'elle  ac- 
ceptera agréablement  M'^  de  Mauvissière  en  ma  place,  ainsy 
que  desjà  il  a  bien  cognu ,  par  des  démonstrations  que  my- 
lord  trésorier  luy  a  faictes,  qu'il  sera  receu  avecques 
toute  faveur  d'elle  et  de  ceulx  de  son  conseil.  Dont  je  juge 
bien  que,  sellon  la  dilligence  qu'ilmect  de  s'instruyre  et  de 
se  bien  informer  de  toutes  choses  d'icy,  et  pour  la  bonne 
affection  qu'il  monstre  avoyr  à  vostre  service,  qu'il  vous 
en  fera  de  très  bon  et  très  fidelle  ;  en  quoy  de  tout  ce  que 
je  sçay  et  que  je  cognoistray  luy  pouvoyr  donner  lumyère 
en  ceste  charge  que  luy  avez  commise ,  je  vous  supplye 
très  humblement.  Sire,  de  croire  que  je  n'y  manqueray 
nullement.  Et  après  que  nous  aurons  parlé  à  la  dicte  Dame, 
nous  vous  ferons  incontinent  sçavoyr  ce  que  nous  aurons 
apprins  d'elle  et  des  siens,  sur  les  particullaritez  que  nous 
avez  commandé  leur  proposer.  *  |V!  tri 

Et  vous  diray  cependant ,  Sire ,  que  la  nouvelle  ,  qui 
court  icy,  que  le  Prince  de  Condé  est  desjà  entré  en  vos- 
tre royaulme  avec  ung  nombre  de  reystres,  donne  quelque 
chaleur  à  des  particulliers  de  ce  royaulme  de  s'esmouvoyr; 
et  est  certain  que ,  oultre  les  trois  navires  de  ceste  prin- 
cesse, que  je  vous  ay  dernièrement  escript  qui  estoient  sor- 
tis en  mer,  il  y  en  a  cinq  de  Hacquens,  de  Thomas  Cobhan, 
de  Forbicher  et  de  quelques  aultres  cappitaynes  de  mer, 
qui,  dans  trois  ou  quatre  jours,  doibvent  sortir  de  ceste  ri- 
vyère  en  équippage  de  guerre ,  et  ne  se  sçayt  encores  où 
s'addresse  leur  entreprinse  ;  néantmoins  nous  en  donnons 
présentement  advis  aulx  gouverneurs  de  dellà  affin  qu'ilz  en 
demeurent  apperceus.  iJ'»Ht)î 

11  a  esté  faicte  une  secrette  ceuillette  de  deniers  par  les 
églyses  de  ce  royaulme ,  qui  monte  envyron  cinq  mille  li- 
vres esterling,  c'est  dix  huict  mille  escus,  qui  doibvent 
estre  prestz  en  angelotz  ez  mains  d'ung  marchant  de  ceste 
ville,  le  premier  jour  du  moys  prochain;  et  présument 
aulcuns  que  c'est  pour  secourir  le  prince  d'Orange,  lequel 
n'a  renvoyé  si  malcontant  le  docteur  Roger,  naguyères 
envoyé  d'icy  devers  luy,  comme  l'on  le  publioit;  ainsj'ay  na- 
guyères comprins  de  certains  propos  que  le  docteur 
fiscal  de  Bruxelles  m'a  tenus,  lequel  j'ayconvyé  à  dîner  avec 
M'  de  Mauvissière ,  que  le  dict  Roger  avoit  porté  offre  du 
dict  prince  de  mettre  des  places  de  Hollande  et  Zélande  ez 
mains  de  ceste  princesse,  si  elle  vouloit  prendre  la  protection 
du  pays,  ou  aultrement  qu'il  s'iroit  getter  ez  mains  de 
Yostre  Majesté,  parce  qu'il  ne  pouvoit  plus  supporter  la 
guerre;  mais,  de  tant  que  je  n'ay  encores  la  certitude  de 
ce  faict,  et  que,  s'il  est  vray,  vous  en  avez  assez  de  certi- 
tude d'aylleurs,  je  ne  m'en  estendrai  davantage. 

Et  adjouxteray  seulement,  icy,  que  les  Angloix  sont 
entrés  en  armes  dans  la  frontière  d'Escoce,  pour  revencher 
l'injure  que  les  Escossoys  leur  avoient  faicte;  dont,  pour 
accommoder  cella,  j'entendz  que  le  comte  de  Houtinthon, 
président  du  North  d'Angleterre  ,  et  le  comte  de  Morthon 
se  doibvent  bientost  assembler,  ce  que  j'ay  grandement 
suspect  pour  la  personne  de  la  Royne  d'Escosse;  car  ce 
sont  les  deux  plus  viollantz  ennemys  qu'elle  ayt  en  ces  deux 
roy animes.  M^  Quillegreu  a  desjà  veu  le  dict  Morthon  ,  et 
croy  qu'il  se  trouvera  à  cest  abouchement;  et  m'a  l'on 
dict  qu'il  praticque  une  nouvelle  levée  d' Escossoys  pour 
la  fère  passer  du  premier  jour,  en  Hollande.  Et  sur  ce,  etc. 

Ce  xxvij^  jour  d'aoust  i575. 

CCCCLXVlir  DÉPESCHE 

—  du  x«  jour  de  septembre  1 575,  à  Oxford.  — 
(Envoyée  exprès  jusques  à  Cnllays  par  Jehan  Mounyer.) 

Audience  de  présentation  de  Castelnau  de  Mauvissière. —  Reprise  de  la  négo- 
ciation du  mariage. 

Au   Roy. 

Sire,  le  dernier  du  moys  passé,  j'ay  présenté  en  ce  lieu, 
de  Vuodstok,  M^de  Mauvissière  à  laRoyne  d'Angleterre, 
etluy  ay  dict  que,  m' ayant,  Vostre  Majesté,  octroyé  mon 
congé,  vous  l'aviez  envoyé  pour  me  succéder  en  ceste 
charge,  et  espériez  que  l'élection  luy  en  playroit,  sellon 
que  vous  l'aviez  ainsy  expressément  faicte,  affin  qu'elle  luy 
pleut  en  toutes  sortes,  et  qu'elle  cognent  que  vous  aviez 
bien  voulu  mettre  ung  ambassadeur  prez  d'elle,  duquel, 
oultre  l'estime  que  vous  aviez  de  sa  suffizance,  pour  estre 
ung  gentilhomme  de  longtemps  versé  en  affères  d' estât, 
qui  avoit  eu  de  bien  honnorables  commissions,  en  paix  et 
en  guerre,  et  aulcunes  vers  elle,  dont  il  s'estoit  tousjours 
dignement  acquité,  et  oultre,  aussy,  que  vous  le  teniés 
pour  très  loyal  serviteur,  duquel  vous  aviez  esprouvé  le 
cueur  estre  bon  et  droict  vers  vostre  service ,  et  bien  in- 
cliné aulx  choses  bonnes,  voyre,  à  celles  qui  estoient  meil- 
leures ,  vous  sçaviez  qu'il  estoit  bien  affectionné  et  dévot 
aux  rares  et  excellantes  vertus  qu'il  avoit  cognues,  et  sou- 
vant  pubhées,  de  la  dicte  Dame  ;  et  que  luy  ayant ,  Vostre 
Majesté,  fort  expressément  commandé  de  la  révérer,  et  de 
luy  complère  en  tout  ce  qu'il  luy  seroit  possible ,  il  estoit 
venu  pour  nullement  n'y  (aillyr; 

Que,  de  ma  part,  je  m'en  retourneroys ,  avec  son  bon 

congé,  retrouver  Vostre  Majesté,  et  que,  si  je  ne  m'estois 
rendu  indigne  des  grâces  et  faveurs,  dont   elle  m'avoit 
obligé,  tout  le  temps  quej'avoys  résidé  par  deçà,  je  la 
supplioys  d'y  obliger  davantage  le  dict  S*^  de  Mauvissière. 

Et  là  dessus,  il  luy  a  présenté  voz  lettres  et  recomman- 
dations, et  luy  a,  d'une  fort  bonne  et  fort  agréable  façon, 
expliqué  la  créance  qu'il  avoit  de  Vostre  Majesté  pour  la 
continuation  de  vostre  commune  amityé ,  et  pour  la  con- 
firmation d'icelle  ,  par  le  bon  propos  de  Monseigneur  vostre 
frère ,  suyvant  ce  que  la  Royne ,  vostre  mère,  luy  en  es- 
cripvoit  de  sa  main.  Et  luy  a  déduict  plusieurs  raysons  fort 
considérables  pour  la  mouvoir,  et  la  rendre  bien  inclinée  à 
vostre  honneste  désir. 

A  quoy ,  elle,  après  aulcunes  parolles  qu'il  luy  a  pieu 
dire  en  quelque  recommandation  de  ma  négociation  passée, 
lesquelles  ne  me  siéroient  bien  de  les  escripre,  elle  en  a 
dict  plusieurs  aultres  bien  bonnes  du  gré ,  qu'elle  vous  sça- 
voit,  de  luy  avoyr  envoyé  M"^  de  Mauvissière,  et  qu'elle  le 
recevoit  aultant  agréablement  que  gentilhomme  qu'eussiez 
sceu  mettre  en  ce  lieu.  Ce  qu'elle  a  davantage  tesmoigné 
par  descaresses,faveurs  et  honnestes  privautés,  qu'elle  luy 
a  faictes. 

Et  sommes  entrés  en  conférance  des  particullaritez  du 
propos  de  Mon  dict  Seigneur ,  vostre  frère ,  avec  la  dicte 
Dame  et  avec  les  seigneurs  de  son  conseil  ;  dont  voicy  la  cin- 
quiesme  foys ,  aujourdhuy ,  que  nous  sommes  assemblez 
là  dessus,  avec  elle  et  avec  eulx,  non  sans  beaucoup  d'op- 
positions et  de  difficultez  qu'ilz  nous  font  ;  lesquelles  nous 
essayerons  d'oster,  aultant  qu'il  nous  sera  possible,  affin  que 
nous  puissions  tirer  une  bonne  et  aulmoins  une  clère  réso- 
lution d'eux.  Dont  M'  de  Mauvissière  la  vous  escripra  et 

je  la  vous  iray  apporter;  vous  voulant  bien  assurer,  Sire,  qu'il 
a  si  bien  et  si  heureusement  commancé  sa  charge ,  et  les 
choses  d'icy  monstrent  de  luy  debvoir  si  bien  succéder  que 
Vostre  Majesté  en  peut  espérer  beaucoup  de  bon  service , 
et  beaucoup  de  bon  contantement  ;  aydant  le  Créateur  au- 
quel, etc.  Ce  x*^  jour  de  septembre  1575. 

A    LA    ROYiVE. 

Madame ,  vous  entendrés  par  les  lettres  de  M'  de  Mau- 
vissière,  et  par  celle  que  j'escriptz  au  Roy,  les  propos  que 
nous  avons  eus  avec  ceste  princesse,  le  jour  que  je  l'ay 
présenté,  et  que  j'ay  commancé  de  prendre  congé  d'elle; 
qui,  en  substance,  ont  esté  parolles  de  courtoysie  et  d'hon- 
nesteté ,  qu'elle  m'a  uzé  pour  signiffier  sa  satisfaction  de 
ma  négociation  passée ,  et  de  quelque  regrect  de  mon  par- 
lement, et  d'aultres  parolles  non  moins  courtoyses  ny  moins 
honnestes ,  ny  de  moindre  faveur  que  celles  là ,  à  M'  de 
Mauvissière  pour  luy  dire  qu'il  fût  le  bien  venu,  et  qu'elle 
avoit  grand  contantement  de  l'élection  que  Voz  Maj estez 
ont  faicte  de  luy  ;  et  que  très  agréablement  elle  le  recevoit 
vostre  ambassadeur  pour  résider  prez  d'elle.  A  quoy  les 
principaulx  seigneurs  de  ce  conseil  et  toute  ceste  court  ont 
concouru  d'une  bonne  démonstration  d'affection  vers  luy, 
et  d'avoyr  très  bonne  opinyon  de  luy.  Il  a  expliqué 
fort  honnorablement  sa  créance  à  la  dicte  Dame,  et  luy 
a  renouvelle  le  propos  de  Monseigneur ,  vostre  filz ,  aux 
plus  exprès  et  approchans  termes  qu'il  s'est  peu  souvenir 
de  ceux  que  Vostre  Majesté  a  uzé  en  la  lettre  qu'elle  a 
escripte  à  la  dicte  Dame.  Et  elle  les  a  prins  de  fort  bonne 
part.  Etdesjà  nous  avons,  par  quatre  ou  cinq  foys,  esté 

là  dessus  en  conlérance  avec  elle  et  avec  ceulx  de  son  con- 
seil ;  qui ,  parmy  des  facillités ,  vous  opposent  tousjours  des 
difïicultez  non  [)etites ,  lesquelles  néantmoins  regardent  plus 
à  vouloir  éviter  qu'  à  vouloir  fère  le  refus  ;  et  quand  nous  en  au- 
rons tiré  quelque  résolution ,  M»  de  Mauvissière  la  vous  es- 
cripra ,  et  je  la  vous  iray  apporter.  Et  vous  promectz ,  Ma- 
dame, que  je  luy  layrray  l'entière  instruction  de  ce  qui  m'a 
escléré  icy,  et  qui  m'a  guidé  de  vous  fère,  en  ce  propos 
et  aultres  évènemens  de  deçà ,  le  service  dont  monstres 
avoyr  contantement  :  duquel  je  loue  et  remercye  Dieu  et 
le  prye  ,  etc.  Ce  x^  jour  de  septembre  4575. 


CCCCLXIX'   DEPESCHE 

—  du  xx^  jour  de  septembre  1575.  — 

(  Envoyée  exprès  jusques  à  C allais  par  Jehan  Vollet.) 

Réponse  d'Elisabeth  sur  la  négociation  du  mariage.— Son  refus  de  permettre 
à  l'ambassadeur  de  visiter  Marie  Stuart  et  d'aller  en  Ecosse.  —  Auto- 
risation donnée  aux  neveux  de  La  Mothe  Fénélon  de  se  rendre  auprès  de 
Marie  Stuart.  —  Déclaration  d'Elisabeth  qu'elle  n'a  fourni  aucun  secours 
d'argent  au  prince  de  Condé.  —  Audience  de  congé  accordée  à  l'ambassa- 
deur. —  Félicitations  d'Elisabeth  sur  toutes  les  négociations  dont  il  a  été 
chargé.  —  Vif  désir  qu'ont  les  Anglais  de  recouvrer  Calais  ,  et  de  profiter 
des  troubles  de  France  pour  s'en  saisir.  —  Etat  de  la  négociation  du  ma- 
riage qui  peut  être  reprise  ou  abandonnée  sans  qu'il  y  ait  à  craindre  une 
rupture  avec  l'Angleterre. 

Au  Roy. 

Sire ,  pendant  que  nous  estions  à  négocyer,  à  Vuodstok, 
avec  ceste  princesse  et  avec  les  seigneurs  de  son  conseil , 
du  propos  de  Monseigneur ,  vostre  frère ,  et  de  la  visite  que 
desiriés  estre  faicte,  de  vostre  part,  à  la  Royne  d'Escoce 
et  au  Prince,  son  filz ,  il  nous  est  arryvé  deux  dépesches 


—  502  — 
de  Vostre  Majesté,  l'une  du  xx<^  d'aoust,  par  l'ordinère, 
et  l'aultre  ,  du  dernier  du  dict  moys,  par  le  S"^  d'Assas, 
qui  la  nous  a  rendue  le  x^  d'estui  cy.  Et  vous  di- 
rons ,  Sire ,  que  nous  trouvons  avoyr  procédé ,  en  toutes 
choses,  ainsy  proprement  que  Vostre  Majesté  le  desiroit; 
et  avons  enfin ,  au  bout  de  dix  sept  jours,  rapporté  de  ceste 
princesse  des  responces,  lesquelles,  encor  que  ne  soient  du 
tout  telles  que  nous  les  demandions,  elles  ne  layssent  d'estre 
bien  honnorables  et  bien  conformes  à  l'amityé ,  que  désirés 
continuer  avec  elle  et  ce  royaulme  ;  et  si ,  vous  mettent  en 
chemin  de  pouvoir  estreindre  davantage  ceste  amityé  par 
le  propos  de  Monseigneur ,  si  les  choses  sont  bien  prinses , 
et  qu'on  y  aylle  par  les  moyens  qu'ung  si  excellent  acte  le 
requiert. 

Gelluy  de  nous,  qui  demeurera,  vous  escripra  dans 
quatre  ou  cinq  jours,  bien  au  long,  les  termes  où  nous 
en  sommes  à  présant;  et  l'autre  vous  les  yra  apporter,  et 
mettra  peyne  de  vous  représanter  ce  que  nous  avons  en- 
semblement  veu  et  bien  curieusement  notté  des  parolles  et 
démonstrations  de  ceste  princesse  et  de  tous  les  siens ,  pour 
y  pouvoir,  par  Vostre  Majesté,  prendre  une  bien  bonne  et 
prompte  résolution. 

La  visite  de  la  Royned'Escosse  a  esté  entyèrement  dé- 
nyée  d'estre  faicte  par  vostre  ambassadeur  ;  mais  il  nous  a 
esté  octroyé  que  moy ,  La  Mothe ,  puisse  envoyer  mes  nep- 
veus  porter  les  lettres  de  Vostre  Majesté ,  et  satisfère  en 
la  meilleure  et  plus  révérante  façon  qu'ilz  pourront  à  ces- 
tuy  vostre  compliment  vers  elle;  dont  ilz  y  sont  desjà  al- 
lez ,  ensemble  le  S^  de  Vassal ,  et  ung  des  clercs  de  ce 
conseil  qui  leur  a  esté  baillé  pour  adjoinct;  mais,  quand  au 
voïage  d'Escoce,  après  que  nous  l'avons  eu  aultant  vifve- 

ment  débattu  qu'il  nous  a  esté  possible ,  la  dicte  Dame  nous 
a  faict  respondre  qu'elle  supplioit  le  Roy  de  le  vouloir  fère 
différer  pour  ung  peu  de  temps ,  à  cause  des  différents  qui 
estoyent  naguyères  survenus  en  la  frontyère ,  ezquels  elle 
estoit  sur  le  poinct  d'y  mettre  quelque  accomodement ,  là 
où ,  par  ce  dict  voyage ,  ilz  pourroient  estre  rendus  plus 
difficiles.  Néantmoins,  dans  ung  moys  ou  six  sepmaynes,  elle 
octroyeroit  de  bon  cueur  le  passeport  pour  tel  gentilhomme 
qu'il  playroit  à  Yostre  Majesté  y  envoyer. 

Et  touchant  la  remonstrance ,  que  nous  luy  avons  faicte , 
sur  l'advis  qu'on  vous  a  voit  donné  que  le  Prince  de  Condé 
commançoit  de  marcher  par  les  moyens  qu'il  avoit  eus  d'elle 
en  deniers  contantz,  ou  en  crédict,  ce  que  vous  ne  pou- 
viez ny  vouliez  si  mal  croyre  de  la  foy  et  promesse  d'une 
telle  princesse,  elle  nous  a  respondu  qu'elle  ne  pouvoit 
empescher  qu'on  ne  feît  courir  tels  bruictz,  et  qu'on  ne  se 
vantât  de  beaucoup  de  choses  d'elle ,  en  parolles ,  et  pour 
authoriser  les  entreprinses  qu'on  faisoit  là  dessoubz,  qui 
pourtant  n'en  estoit  rien  en  effect;  et  qu'elle  promettoit  à 
Dieu,  et  juroit,  en  sa  conscience,  qu'elle  n  avoit  bayllé 
argent  ny  moyens ,  ny  conseil  aulcun  ,  contre  Vostre  Ma- 
jesté, et  n' avoit  volonté,  ny  intention,  de  le  fère,  tant 
que  sériés  en  bonne  intelHgence  et  confédération  avec  elle  ; 
mais  qu'elle  vous  vouloit  bien  advertyr  que  d'aultres  moyens 
plus  grands  et  meilleurs  que  les  siens  ne  deffailloient  à  ceulx 
de  la  nouvelle  relHgyon  pour  continuer  la  guerre;  et,  si 
les  choses  ne  venoient  à  la  paix ,  que  vous  ûssiez  ardiment 
estât  d'avoyr  le  plus  grand  et  le  plus  pesant  affère,  qui  fût 
aujourdhuy  au  monde ,  sur  les  bras ,  et  qui  estoit  si  ap- 
puyé en  vostre  propre  royaulme ,  et  ez  aultres  partz  de  la 
Chrestienté,  qu'il  seroit  pour  affoiblir  et  miner  le  propre 

empire  romain,  s'il  estoit  encores  en  estât;  et  que  pour- 
tant elle  ne  pouvoit  cesser  de  vous  désirer  la  paix ,  et  de 
vous  prier  qu'en  la  prenant  bonne  et  utille  pour  vous,  vous 
la  voulussiés  donner  seure  et  stable  à  toute  la  Chrestienté , 
sellon  qu'elle  pensoit  que  vous  le  pouviez  fère. 

Sur  quoy ,  ayantz  respondu  à  ung  mot  que  nous  sçavions 
certeynement  que  Vostre  Majesté  n'avoit  aulcun  plus  grand 
désir,  en  ce  monde ,  qu'à  la  paix ,  ny  n'estiés  en  rien 
plus  résolu ,  si  ne  la  pouviés  avoyr  bien  honnorable  ,  ny 
mieux  préparé  qu'à  la  guerre,  nous  avons  couppé  cella 
bien  court. 

Et  nous  ayant,  la  dicte  Dame  et  tous  les  siens,  uzé  de 
nouveau  à  toutz  deux  beaucoup  de  courtoysie  et  bien  hon- 
nestes  faveurs  pour  la  plus  ample  réception  de  l'ung  et  le 
congé  de  l'autre,  nous  nous  sommes  fort  gracieusement 
licenciez  d'elle.  Et  estans  de  retour  en  ce  lieu,  nous  avons 
eu  aulcunement  suspect  ung  payement  de  vingt  mille 
livres  sterling,  qui  sont  deux  centz  mille  livres  tournois, 
qu'on  nous  a  advertys  qui  se  doibvent  fournyr  par  lettres 
d'eschange,  sur  le  crédict  de  M^  Grassen,  facteur  de 
ceste  princesse,  et  d'aulcuns  aultres  principaulx  mar- 
chands de  Londres,  le  premier  jour  d'octobre  prochain, 
en  Anvers ,  ez  mains  d'ung  Hervé ,  angloix  ;  et  creignons 
assés  que  cella  aylle  en  Allemaigne  pour  le  payement 
des  levées  du  Prince  de  Condé ,  bien  que  aulcuns  nous 
assurent  que  non ,  et  que  ces  deniers  vont  à  aultre  effect, 
et  qu'il  ne  y  a  rien  contre  Vostre  Majesté,  mais  nous  met- 
trons peyne  de  le  mieux  vériffier. 

Il  est  bien  vray  que  ceulx  cy  se  monstrent ,  à  ceste 
heure ,  sur  ceste  descente  des  reystres  en  vostre  royaulme, 
plus   esmeus   et    eschauffés  à  tenter   quelque   chose  par 

dellà,  qu'ilz  ne  faisoient;  et  nous  a  l'on  dict  qu'ung  des 
plus  authorisés  de  ce  conseil  prétend  de  se  signaler,  à  ce 
coup,  par  des  entreprinses qu'il  pense  si  bien  conduyre  au 
prouffit  de  ceste  couronne  que ,  pour  le  moins ,  Callays  y 
demourera.  Dont  y  a  des  vaysseaulx  de  ceste  princesse  et 
d'aultres  particulliers  en  mer,  mais  nous  n'estimons  pas, 
attandu  le  petit  et  foible  équippage  en  quoy  ilz  sont,  qu'ilz 
puissent  fère  grand  effort ,  ny  ne  voyons ,  pour  encores , 
qu'il  se  prépare  aulcun  nouveau  avitaillement  de  navyres 
pour  les  suyvre ,  bien  qu'à  dire  vray  les  navyres  sont,  de 
toutes  aultres  choses,  prestz.  Néantmoins  il  sera  tousjours 
bon  que  Vostre  Majesté  face  advertyr  au  dict  Callays  et  à 
Boulogne ,  et  au  long  de  la  coste  de  dellà,  qu'on  s'y  tienne 
bien  sur  ses  gardes. 

Tout  le  reste  qu'aurions  à  vous  escripre  maintenant  sera 
remis  au  retour  de  moy,  La  Mothe ,  qui  partiray  aussytost 
que  mes  nepveus  seront  de  retour  de  devers  la  Royne 
d'Escoce,  aydant  le  Créateur;  auquel  je  prie,  après  avoyr 
très  humblement  baysé  les  mains  de  Vostre  Majesté  qu'il 
vous  doinct.  Sire,  en  parfaicte  santé ,  très  heureuse  et  très 
longue  vie,  et  toute  la  grandeur  et  prospérité  que  vous  de- 
sire.  Cexx«  jour  de  septembre  1575. 

A  LA  Royne. 

Madame ,  nous  nous  sommes  conduictz  en  ceste  négo- 
ciation du  propos  de  Monseigneur,  vostre  filz ,  avec  ceste 
princesse  ,  par  le  meilleur  ordre  et  la  plus  grande  pacience 
qu'il  nous  a  esté  possible  5  et  avons  esté  bien  ferme  ez 
poinctz  que  nous  aviez  commandez  ,  jusques  avoyr  mené  la 
dicte  Dame  et  ceulx  de  son  conseil  au  fin  bout  de  ceulx 
aulxquels  ilz  sont  résolus  de  demeurer  ;  et  sur  lesquels  la 

conclusion  ou  la  ropture  s'en  prendra;  qui  avons  esté  con- 
tans ,  pour  aulcuns  bons  respects,  d'accepter  les  responces 
qu'elle  mesme  nous  a  faictes ,  qui  sont  bien  fort  honnora- 
bles,  et  lesquelles ,  si  on  les  considère  bien,  sont  pour  vous 
apporter  beaucoup  de  satisfaction  et  pour  mettre  en  vostre 
main  de  quoy  parfère  ou  bien  de  quoy  laysser  ceste  pour- 
suite, sans  altération  de  l'amityé  ;  ainsy  que  Vostre  Ma- 
jesté le  verra  par  les  lettres  que  ,  moy,  de  Mauvissière , 
vous  escripray,  et  que  moy,  de  La  Mothe ,  vous  iray  ap- 
porter, et  vous  réciter  toutes  ces  particuUaritez  par  le 
menu,  aussytost  que  ceulx  qui  sont  allez  devers  la  Royne 
d'Escosse  seront  de  retour,  qui  sera  bientost.  Dieu  ay- 
dant  ;  auquel  je  prie ,  après  avoyr  très  humblement  baysé 
les  mains  de  Yostre  Majesté  qu'il  vous  doinct,  Madame, 
en  parfaicte  santé ,  très  heureuse  et  très  longue  vie  et  tout 
le  bien  et  prospérité  que  vous  désire. 

Ce  xx^  jour  de  septembre  4575. 

A  LA  REINE.  355 

Confidences  sur  les  rapports 
de  lord  de  North.  Ib. 

Mémoire.  Menace  d'une  guerre 
générale.  337 

Complot  contre  le  roi.  341 

AU  ROI.  (lettre  secrète).         343 

Détails  sur  le  complot.  Ib. 

Année    1575. 


Pages 

4;26e  Dépêche.  — 2  janvier.  — 

AU  ROI.  345 

Audience.  Z^- 

A  LA  REINE.  550 

Demande  d'une  réponse  pour 

Elisabeth.  Ib. 
427e  Dépêche. —  7  janvier.  — 

AU  ROI.  351 

Maladie  de  l'ambassadeur.  352 

Instances  pour  son  rappel.  Ib. 

Affaires  d'Irlande.  355 

Nouvelles  de  la  Rochelle.  Ib. 

428«  Dépêche. — 13  janvier.— 

AU  ROI.  354 

Négociation  de  la  paix.  Ib. 

Mort  du  duc  de  Bouillon.  ib. 

Et  du  cardinal  de  Lorraine.  555 

429 «  Dépêche. —  19  janvier.  — 

AU  ROI.  356 

Affaires  de  Marie  Stuart.  Ib. 

Négociation  de  la  paix .  357 

Nouvelles  des  Pays-Bas.  559 

450^  Dépêche. —  24  janvier. — 

AU  ROI.  360 

Armemens.  Ib. 

Nouvelles  des  Pays-Bas.  562 
Saisie    de  lettres    concernant 

Marie  Stuart.  Ib. 

451  e  Dépêche.  — 29  janvier. — 

AU  ROI.  365 

Secours  pour  les  protestans.  Ib. 

Projets  sur  l'Ecosse.  364 

A  LA  REINE.  565 

Instances  pour  une  réponse.  Ib. 
452e  Dépêche. — 4  février. — 

AU  ROI.  566 

Audience.  Ib. 

Avis  à  la  reine-mère.  572 

455*  Dépêche.— iO  février.— 

AU  ROI. 

Conférence  avec  Leicesier. 
Nouvelles  d'Ecosse. 


375 
Ib. 
575 


Pages 
454»  Dépêche.  — 17  février. — 

AU  ROI.  575 

Continuation  des  armemens.      577 

A  LA  REINE.  578 

Explications  sur  les  rapports 
de  lord  de  North.  Ib. 

4'5b^  Dépêche.— 21  février.— 

AU  ROI.  579 

Audience.  Ib. 

Nouvelles  d'Ecosse.  581 

Sacre  et  mariage  du  roi.            Ib. 

A  LA  REINE.  582 

Satisfaction  d'Elisabeth.  Ib. 

436e  Dépêche.—  28  février.  — 

AU  ROI.  585 

Détails  de  la   précédente  au- 
dience. 10. 
A  LA  REINE.  587 

Communication  faite  à  Elisa- 
beth. Ib. 

457*  Dépêche.  —  7  mars.  — 

AU  ROI.  390 

Audience.  Ib. 

Communication  du  mariage  du 
roi.  Ib. 

4'5S^  Dépêche.  — 11  mars. — 

AU  ROI.  595 

Mission  de  La  Châtre.  Ib. 

Offres  d'Elisabeth  au  roi  d'Es- 
pagne. 596 
Dispositions  pour  Marie  Stuart.  597 

459*  Dépêche.  —  14  mars.  — 

AU  ROI.  398 

Méfiances    d'Elisabeth    contre 

La  Châtre.  Ib. 

Rapprochement  avec  l'Espagne.  599 
Nouvelles  d'Ecosse.  400 

440*  Dépêche.  — 20  mars.  — 

AU  ROI.  Ib. 

Meilleure   disposition  d'Elisa- 
beth. Ib. 
Affaires  d'Irlande.                      401 


i:i 


441*  Dépêche. —  "lï  mars.  — 
AU  ROI. 

XouYolles  d'Kcosse. 
Ilpcommandation  pour  les  ré- 
fugiés de  Rouen. 

4 '(2e  Dépêche. —  51  mars. — 


405 
404 

40^; 


AU  ROI. 

Arrivée  de  La  Chaire. 
Sa  bonne  réception. 

Jh- 
Jb. 
406 

44r)e  Dépêche.  —  7  avril.  — 

AU  ROI. 

îVégocialion  de  La  Châtre. 
Henouvellement  de  la  ligue. 

407 
1b , 
Ib. 

44i«  Dépêche.— Wi  avril.  — 

AU   ROI. 

Audience. 

Détails  de  la  négociation  de  L 

Chûlre. 
Armemens  faits  à  Saint  Malo. 

408 
409 

410 
412 

445«  Dépêche.— ^\  avril.  — 

AU  ROI. 

Arméniens  et  emprunts. 
Nouvelles  d'Ecosse. 
Négociation  des  Pays-Bas. 

Ib. 
4I.'Î 
Jh. 

446»  Dépêche.— ^Q  avril.— 

AU  ROI. 

Négociation    de     la    paix    en 
France. 

Conférence  avec  l'agent  d'Es- 
pagne. 

416 
Jh. 
418 

447«  Dépêche.—  ÔO  avril.— 

AU  ROI. 

Audience. 

Arrivée  des  députés  de  Bàle. 
Le  roi  élu  chevalier  delà  Jarre 
lière. 

419 
Jb. 
420 

421 

448*  Dépêche.— {}  mai.— 

AU  ROI. 

Instances  des  députés  de  BAIe. 
Nouvelles  d'Ecosse. 

422 
Ib. 
424 

449» /)qK?f //<-.— 12  mai.— 

AU  ROI. 

Négociation  des  Espagnols. 
Danger  de  Marie  Stuarl. 

425 

426 
'(27 

VI. 

)()'  Dépêche. 


8  n«ai.— 


rajii» 


AU  ROI  42» 

Sollicitations  des  protcstans.  Ib. 
Poursuites  au  sujet  de  Marie 

Stuarl.  429 

Nouvelles  d'Ecosse.  430 
45 1  e  Dépêche ,  —  26  mai.  — 

AU  KOI.  4%l 

Audience.  10. 

Délibération  du  conseil.  436 

A  LA  REIIVE.  4.">7 

Détails  de  l'audience.  Ib. 
432'  Dépêche. —  2  juin. — 

AU  ROI.  439 

Affaires  d'Ecosse.  440 
Sollicitations       pour       Marie 

Stuart.  Ib. 
Le  comte  de  Killdar  pri.sonnier.  441 
4.55«  Dépêche.  —  7  juin. — 

AU  ROI.  -442 

Négociation  de  M»-  de  Méru.  Jb. 

Affaires  d'Irlande.  443 
4.')4"  Dépêche.  — 12  juin. — 

AU  ROI.  444 

Audience.  445 

A  LA  REINE.  447 

Détails  de  l'audience.  Ib. 

45.*i«  Dépêche.  — 17  juin.— 

AU  ROI.  448 

Secours    envoyés  aux   protes- 

lans.  Ib. 

Refroidissement  entre  Elisabeth 

et  le  prince  d'Orange.  450 

Nouvelles  d'Ecosse.  451 

4o6«  Dépêche.  —  26  juin.  — 

AU  ROI.  Jù. 

Détails  de  la    précédente  au- 
dience. Jb- 

457«  Dépêche. —  1  "-juillet. — 

AU  ROI.  453 

Convalescence  du  roi.  Ib. 

Bruit  de  la  mort  de  Danviile.  Ib. 

Départ  de  M'  de  Méru.  456 

A^H' Dépêche. —  \  juillet. 

AU  ROI.  4.-i7 

Prises  faites  sur  les  Anglais  par 

ceux  de  Saiiit-.l/alo.  458 
33 

Menaces  de  guerre  contre  Fles- 

singue.  459 

Nouvelles  d'Ecosse.  Ib. 

A  LA  REINE.  460 

Nécessité  de  donner  satisfac- 
tion sur  les  nouvelles  prises.     Ib. 

459»  Dépêche. —  8  juillet.  — 


AU  ROI. 

Conférence  avec  Burleigh. 
Nouvelles  d'Ecosse. 
Révolte  contre  Morton. 


460« 


13  juillet. 


Dépêche. 
AU  ROI. 

Audience. 

Résolution  du  roi  à  l'égard  de 

Fitz-Maurice. 
Assurance  d'amitié  donnée  par 

Elisabeth  et  le  conseil. 

A  LA  REINE. 

Proposition  de  reprendre  la  né- 
gociation du  mariage. 

461«  Dépêche.— XdimWti.  — 

AU  ROI. 

Satisfaction  d'Elisabeth. 
Nouvelles  de  France. 
Bonnes  dispositions  pour  Marie 
Stuart. 

462«  Dépêche.  —  24  juillet.— 
AU  ROI. 

Demande  de  réparation  pour 
les  prises  de  Saint-Malo. 

Combat  sur  les  frontières  d  E- 
cosse. 

A  LA  REINE 

Séjour  d'Elisabeth  dans  la  mai- 
son de  Leicester. 

463"  Dépêche. —  1"  août. — 

AU  ROI. 

Affaires  d'Ecosse. 
Instances  des  protestans. 

A  LA  REINE. 

Négociation  du  mariage. 


461 
Ib. 

464 
Ib. 


46.'] 
Ib. 


4.o6 


472 
Ib. 


Ib. 


473 
Ib. 

475 

Ib. 


476 

Ib. 

478 
Ib. 

Ib. 


480 
Ib. 
481 
483 
Ib. 


Pages 
464«  Dépêche.  —  6  août.  — 

AU  ROI.  48  i 

Communication    confldentielle 
sur   la   négociation    du  ma- 
riage. Ib. 
A  LA  REINE.                               488 

Doute  sur  les  intentions  de  la 
reine  au  sujet  de  cette  négo- 
ciation. Ib. 

465*  Dépêche.— \o  août.  - 

AU  ROI.  4Si1 

Nouveaux  armcmens.  ib. 

Hollandais    brûlés    vifs    pour 

crime  d'hérésie.  490 

Méfiance  contre  les  Anglais.      491 

466*  Dépêche.  — IQ  noiil.— 

AU  ROI.  492 

Arrivée  de  Castelnau.  Ib. 

Affaires  de  l'Irlande.  Ib. 

Armemens.  494 

Mission  donnée  à  l'ambassa- 
deur de  se  rendre  auprès 
de  Marie  Stuartet  en  Ecosse.  49.^ 

467e  Dépêche. — 27  août.  — 

AU  ROI.  ib. 

Nouvelles  du  prince  de  Condé.  496 

Secours  pour  les  protestans.  497 

Incursion  en  Ecosse.  Ib. 

Craintes  pour  Marie  Stuart.  Ib. 

468«  Dépêche. — 10  septemb. — 

AU  ROI.  498 

Présentation  de  Castelnau,  Ib. 

Négociation  du  mariage.  499 

A  LA  REINE.  500 

Détails  de  l'audience.  Ib. 

469«  Dépêche. — 20  septemb. — 

AU  ROI.  501 

Réponse  sur  le  mariage.  502 

Audience  de  congé.  503 

Méflance  contre  les  Anglais.  o04 

A  LA  REINE.  505 

Etat  de  la  négociation  du  ma- 
riage. Ib. 

